
Din  seria  Cântec  de  gheaţă  şi  foc  au  apărut: 
Urzeala  tronurilor  (2  voi.) 
încleştarea  regilor  (2  voi.) 


George  R.R.  Martin  s-a  născut  în  1948  la  New  Jersey  şi  a  absolvit  jurnalismul 
cu  summa  cum  laude  la  Northwestern  University,  Illinois.  în  anii  '70  a  scris  o 
serie  de  nuvele,  printre  care  şi  Regii  nisipurilor  (1979),  pentru  care  i-au  fost 
decernate  Premiile  Hugo  şi  Nebula,  apoi  a  continuat  cu  romane  SF,  fantasy  şi 
horror.  în  anii  '80  a  fost  producător  şi  scenarist  de  televiziune,  editor  al  seriei 
Twilight  Zone  la  CBS  Television  şi  producător  al  filmului  Beauty  and  the  Beast. 
Una  dintre  nuvelele  sale  a  fost  ecranizată  sub  numele  Nightflyers.  în  1996,  Martin 
a  început  să  scrie  seria  fantasy  Cântec  de  gheaţă  şi  foc,  alcătuită  din  şapte 
romane,  dintre  care  patru  au  şi  fost  publicate  (Urzeala  tronurilor,  1 996  -  Editura 
Nemira,  2007;  încleştarea  regilor,  1999  -  Editura  Nemira,  2008;  Iureşul  săbiilor, 
2000  şi  A  Feast  for  Crows,  2005),  iar  trei  se  află  încă  în  stadiul  de  proiect  (A 
Dance  with  Dragons,  The  Winds  of  Winter  şi  A  Dream  of  Spring).  Saga  Cântec 
de  gheaţă  şi  foc  este  considerată  o  capodoperă  a  genului,  alături  de  trilogia 
Stăpânul  inelelor  de  J.R.R.  Tolkien,  fiind  până  în  prezent  tradusă  în  optsprezece 
limbi,  cu  peste  2  200  000  de  exemplare  vândute  numai  în  Statele  Unite.  Drepturile 
cinematografice  au  fost  achiziţionate  de  HBO,  care  intenţionează  realizarea  unui 
serial.  Primul  volum  al  seriei,  Urzeala  tronurilor,  a  obţinut  Premiul  Locus  în 
1997,  a  fost  finalist  al  premiilor  Nebula  şi  World  Fantasy,  iar  nuvela  Sângele 
dragonului,  care  face  parte  din  roman,  a  obţinut  Premiul  Hugo  în  1997.  Romanul 
încleştarea  regilor  a  câştigat  de  asemenea  Premiul  Locus  în  1 999  şi  a  fost  finalist 
al  Premiului  Nebula,  în  timp  ce  Iureşul  săbiilor  a  fost  recompensat  cu  premiile 
Locus  şi  Geffen  în  2001  şi  respectiv  2002,  fiind  finalist  al  premiilor  Hugo  şi 
Nebula. 

George  R.R.  Martin 

Iureşul  săbiilor 


Traducere  din  limba  engleză  Laura  Bocancios 

DAENERYS 


Oraşul  Meereen  era  la  fel  de  mare  ca  Astaporul  şi  Yunkaiul  la  un  loc.  Asemeni 
oraşelor  sale  surori,  era  construit  din  cărămidă,  însă  în  vreme  ce  Astaporul  era 
roşu  şi  Yunkaiul  galben,  Meereenul  era  construit  din  cărămizi  de  mai  multe 
culori.  Zidurile  erau  mai  înalte  decât  ale  Yunkaiului  şi  într-o  stare  mai  bună, 
presărate  cu  bastioane  şi  străjuite  de  turnuri  înalte  de  apărare  la  fiecare  colţ.  în 
spatele  lor,  profilându-se  imensă  pe  cerul  albastru,  se  zărea  Marea  Piramidă,  o 
construcţie  monstruoasă,  înaltă  de  aproape  trei  sute  de  metri,  cu  o  harpie  de  bronz 
în  vârf. 

—  Harpia  e  o  făptură  laşă,  zise  Daario  Naharis,  când  o  văzu.  Are  inimă  de 
femeie  şi  picioare  de  găinuşă.  Nu  e  de  mirare  că  fiii  ei  se  ascund  în  spatele 
zidurilor. 

Dar  eroul  nu  se  ascundea.  Ieşi  călare  pe  porţile  oraşului,  în  armură  cu  solzi  de 
aramă  şi  jais  şi  călare  pe  un  cal  alb  de  luptă,  a  cărui  armură  vărgată,  în  roz  şi  alb, 
se  potrivea  cu  mantia  de  mătase  care  flutura  pe  umerii  eroului.  Era  înarmat  cu  o 
lance  lungă  de  patru  metri,  cu  spirale  roz  şi  albe,  iar  părul  îi  era  aranjat,  coafat  şi 
pomădat  în  forma  unor  coarne  mari,  răsucite,  de  berbec.  Se  plimba  călare  dintr-o 
parte  în  alta,  sub  zidurile  din  cărămizi  multicolore,  provocându-i  pe  atacatori  să 
trimită  un  campion  care  să-1  înfrunte  în  duel. 

Călăreţii  ei  de  sânge  erau  atât  de  dornici  să  meargă  să  se  lupte  cu  el,  încât 
aproape  că  se  luară  la  bătaie. 

—  Sânge  din  sângele  meu,  le  spuse  Dany,  locul  vostru  este  aici,  lângă  mine. 
Omul  acesta  e  o  muscă  bâzâitoare,  nimic  mai  mult.  Ignoraţi-1,  în  curând  va  pleca. 
Aggo,  Jhogo  şi  Rakharo  erau  războinici  neînfricaţi,  dar  erau  tineri  şi  prea  valoroşi 
ca  să  rişte  să-i  piardă.  Ei  ţineau  khalasarul  unit  şi,  în  plus,  erau  cele  mai  bune 
iscoade  ale  sale. 

—  Ai  procedat  înţelept,  îi  spuse  Ser  Jorah,  în  timp  ce  priveau  din  faţa 
pavilionului  ei.  Lasă-1  pe  nătărău  să  se  plimbe  de  colo-colo  strigând,  până  când  îşi 
ologeşte  calul.  Nu  ne  face  nici  un  rău. 

—  Ba  da,  ne  face,  sublinie  Arstan  Barbă-Albă.  Războaiele  nu  se  câştigă  doar 
cu  săbii  şi  suliţe,  ser.  Două  oştiri  egale  se  pot  întâlni,  dar  una  se  va  risipi  şi  va 
fugi,  iar  alta  va  rămâne  învingătoare.  Eroul  aprinde  curajul  în  inimile  oamenilor 
lui  şi  sădeşte  sămânţa  îndoielii  în  inimile  noastre. 

Ser  Jorah  pufni: 

—  Şi  dacă  ar  fi  să  piardă  campionul  nostru,  ce  fel  de  sămânţă  ar  sădi  lucrul 
ăsta? 

—  Cel  ce  se  teme  de  luptă  nu  dobândeşte  nici  o  victorie,  ser. 

—  Nu  e  vorba  de  luptă.  Porţile  Meereenului  nu  se  vor  deschide  nici  dacă  acel 

nătărău  va  cădea.  De  ce  să  riscăm  în  zadar  viaţa  unui  om? 

—  Pentru  onoare,  aş  zice. 

—  Am  auzit  destul.  Numai  ciorovăiala  lor  îi  mai  lipsea  lui  Dany,  pe  lângă 
toate  necazurile  care  o  măcinau.  Meereenul  ridica  probleme  mult  mai  grave  decât 
un  erou  în  roz  şi  alb  care  striga  insulte  şi  Dany  nu  se  putea  lăsa  tulburată.  Oastea 
ei  număra  mai  bine  de  optzeci  de  mii  de  oameni,  după  Yunkai,  dar  dintre  ei, 
soldaţi  erau  mai  puţin  de  o  pătrime.  Ceilalţi. . .  ei,  bine,  Ser  Jorah  îi  numea  guri  cu 
picioare,  şi  curând  aveau  să  moară  de  foame. 

Marii  Stăpâni  ai  Meereenului  se  retrăseseră  din  faţa  oştirii  lui  Dany,  culegând 
tot  ce  au  putut  culege  şi  arzând  ce  n-au  mai  apucat.  Câmpuri  pârjolite  şi  fântâni 
otrăvite  o  întâmpinaseră  la  tot  pasul.  Dar,  lucrul  cel  mai  rău  dintre  toate, 
pironiseră  câte  un  copil  de  sclav  pe  fiecare  stâlp  al  drumului  de  coastă  de  la 
Yunkai.  îi  pironiseră  de  vii,  cu  maţele  atârnând  şi  arătând,  fiecare,  cu  mâna  întinsă 
drumul  către  Meereen.  Mergând  în  fruntea  avangărzii  sale,  Daario  dăduse  ordine 
ca  toţi  copiii  să  fie  coborâţi  de  pe  stâlpi  înainte  ca  Dany  să-i  vadă,  însă  îndată  ce  a 
aflat,  ea  le  revocase. 

—  Vreau  să-i  văd,  spusese  ea.  Vreau  să-i  văd  şi  să-i  număr,  să  mă  uit  la 
chipurile  lor.  Şi  vreau  să-mi  amintesc. 

Până  când  ajunseseră  la  Meereen,  pe  coasta  de  sare  de  lângă  râu,  numărase  o 
sută  şaizeci  şi  trei.  Voi  cuceri  acest  oraş,  îşi  jură  încă  o  dată. 

Eroul  în  roz  şi  alb  îi  ocăra  pe  atacatori  de  o  oră,  batjocorindu-le  bărbăţia, 
mamele,  soţiile  şi  zeii.  Apărătorii  oraşului  îl  încurajau  de  pe  ziduri. 

—  Numele  lui  este  Oznak  zo  Pahl,  îi  spuse  Oacheşul  Ben  Plumm,  când  sosise 
pentru  consiliul  de  război.  Plumm  era  noul  comandant  al  Fiilor  Secunzi,  ales  prin 
votul  celorlalţi  mercenari.  Am  fost  cândva  garda  de  corp  a  unchiului  său,  înainte 
să  mă  alătur  Fiilor  Secunzi.  Marii  Stăpâni,  ce  mai  adunătură  de  viermi!  Femeile 
erau  frumuşele,  dar  te  putea  costa  viaţa  să  te  uiţi  cum  nu  trebuie  la  cine  nu  trebuie. 
Am  cunoscut  un  bărbat,  Scab,  căruia  Oznak  ăsta  i-a  scos  ficatul.  Susţinea  c-a 
apărat  onoarea  unei  femei,  da,  zicea  că  Scab  o  siluise  cu  privirea.  Cum  să  violezi 
o  fată  cu  privirea,  te-ntreb  eu?  Dar  unchiul  lui  Oznak  e  cel  mai  bogat  om  din 
Meereen,  iar  tatăl  lui  e  comandantul  gărzii  oraşului,  aşa  că  am  fost  nevoit  să  fug 
ca  un  şobolan,  înainte  să  mă  omoare  şi  pe  mine. 

îl  priviră  pe  Oznak  zo  Pahl  descălecând  de  pe  calul  lui  alb  de  luptă, 
desfâcându-şi  veşmintele,  scoţându-şi  bărbăţia  şi  îndreptând  un  şuvoi  de  urină  în 
direcţia  crângului  de  măslini  unde,  printre  pomii  pârjoliţi,  era  aşezat  pavilionul 
auriu  al  lui  Dany.  încă  se  uşura  când  Daario  Naharis  se  apropie,  cu  arakhul  în 
mână. 

—  Să-i  tai  chestia  aia  şi  să  i-o  îndes  pe  gură,  înălţimea  Ta?  Dintele  de  aur  îi 
strălucea  prin  barba-i  albastră,  în  furculiţă. 

—  Oraşul  i-1  vreau  eu,  nu  bărbăţia  pricăjită.  însă  Dany  începea  să  se  înfurie. 
Dacă  voi  mai  ignora  multă  vreme  purtarea  lui,  oamenii  mei  mă  vor  socoti  slabă. 

Dar  pe  cine  putea  să  trimită?  Avea  nevoie  de  Daario  la  fel  de  mult  ca  de 
călăreţii  ei  de  sânge.  Fără  extravagantul  Tyroshi,  n-avea  nici  o  autoritate  asupra 
Ciorilor  de  Piatră,  dintre  care  o  mulţime  fuseseră  de  partea  lui  Prendhal  na  Ghezn 
şi  Sallor  Pleşuvul. 

Sus,  pe  zidurile  Meereenului,  ocările  erau  mai  zgomotoase  şi  sute  de 
susţinători  urmau  acum  exemplul  eroului  lor,  urinând  printre  parapete,  pentru  a-şi 
arăta  dispreţul  faţă  de  atacatori.  Urinează  pe  sclavi,  ca  să  ne  arate  cât  de  puţin  se 
tem  de  noi,  gândi  ea.  N-ar  îndrăzni  aşa  ceva  dacă  în  faţa  porţilor  s-ar  afla  un 
khalasar  Dothraki. 

—  Trebuie  să  răspundem  acestei  provocări,  repetă  Arstan  Barbă-Albă. 

—  Vom  răspunde,  spuse  Dany,  în  timp  ce  eroul  îşi  vâra  mădularul  înapoi  în 
pantaloni.  Spune-i  Vânjosului  Belwas  că  am  nevoie  de  el. 

îl  găsiră  pe  uriaşul  eunuc  tuciuriu  în  umbra  pavilionului  ei,  mâncând  un  cârnat. 
îl  termină  din  trei  muşcături,  îşi  şterse  mâinile  unsuroase  de  pantaloni  şi  îl  trimise 
pe  Arstan  Barbă-Albă  după  cele  necesare.  Bătrânul  scutier  ascuţea  arakhul  lui 
Belwas  în  fiecare  seară  şi  îl  ungea  cu  ulei  roşu.  Când  Barbă-Albă  i-1  aduse, 
Vânjosul  Belwas  îi  cercetă  lama  cu  ochii  mijiţi,  mormăi,  îl  vârî  înapoi  în  teacă  şi 
îşi  legă  centura  la  brâu.  Arstan  îi  adusese  şi  scutul,  un  disc  rotund  de  oţel,  nu  mai 
mare  decât  o  farfurie,  pe  care  eunucul  prefera  să-1  ţină  în  mână  decât  să  şi-1  lege 
pe  antebraţ,  aşa  cum  obişnuiau  să  facă  luptătorii  din  Westeros. 

—  Caută  ficat  şi  ceapă,  Barbă-Albă,  îi  ceru  Belwas.  Nu  pentru  acum,  ci  pentru 
după.  Vânjosului  Belwas  i  se  face  foame  când  ucide. 

Nu  aşteptă  răspunsul,  ci  părăsi  cu  pas  legănat  crângul  de  măslini,  îndreptându- 
se  către  Oznak  zo  Pahl. 

—  De  ce  el,  Khaleesi?  o  întrebă  Rakharo.  E  gras  şi  prost. 

—  Vânjosul  Belwas  a  fost  sclav  aici,  în  arenele  de  luptă.  Dacă  nobilul  Oznak 
va  fi  învins  de  unul  ca  el,  Marii  Stăpâni  vor  fi  făcuţi  de  ruşine,  iar  dacă  iese 
învingător...  ei,  bine,  va  fi  o  victorie  măruntă  pentru  unul  cu  sânge  atât  de  nobil, 
una  cu  care  Meereenii  nu  se  vor  putea  mândri. 

Şi  spre  deosebire  de  Ser  Jorah,  de  Daario,  de  Oacheşul  Ben  şi  de  cei  trei 
călăreţi  de  sânge  ai  ei,  eunucul  nu  conducea  trupe,  nu  organiza  bătălii  şi  nici  nu-i 
dădea  sfaturi.  Nu  face  nimic  altceva  decât  să  mănânce,  să  se  fudulească  şi  să  ţipe 
la  Arstan.  Belwas  era  omul  de  care  Dany  se  putea  lipsi  cel  mai  uşor.  Şi  era  timpul 
să  afle  ce  fel  de  protector  îi  trimisese  Magister  Illyrio. 

Un  murmur  de  entuziasm  străbătu  liniile  ei  de  atac  când  Belwas  fu  zărit 
îndreptându-se  greoi  către  oraş,  iar  dinspre  zidurile  şi  turnurile  Meereenului  se 
auziră  strigăte  şi  cuvinte  de  ocară.  Oznak  zo  Pahl  încalecă  din  nou  şi  aşteptă,  cu 
lancea  vărgată  ridicată.  Calul  îşi  scutură  capul  agitat  şi  lovi  pământul  nisipos  cu 
copitele.  Aşa  masiv  cum  era,  eunucul  părea  pirpiriu  pe  lângă  eroul  călare. 

—  Un  adevărat  cavaler  ar  descăleca,  remarcă  Arstan. 
Oznak  zo  Pahl  coborî  lancea  şi  atacă. 

Belwas  se  opri,  cu  picioarele  depărtate.  într-o  mână  îşi  ţinea  scutul  mic  şi 
rotund,  în  cealaltă  arakhul  curbat  pe  care  Arstan  i-1  îngrijea  cu  atâta  sârguinţă. 
Deasupra  sashului  de  mătase  galbenă  pe  care  şi-1  legase  la  brâu,  pântecele  lui 
mare,  tuciuriu,  şi  pieptu-i  lăsat  se  înfăţişau  dezgolite.  Nu  purta  armură,  doar  o 
vestă  de  piele  cu  ţinte,  atât  de  minusculă  încât  nu-i  acoperea  nici  măcar  sfârcurile. 

—  Ar  fi  trebuit  să-i  dăm  cămaşă  de  zale,  spuse  Dany,  neliniştită  dintr-odată. 

—  Zalele  n-ar  face  decât  să-1  încetinească,  o  linişti  Ser  Jorah.  în  arenele  de 
luptă  nimeni  nu  poartă  armuri.  Mulţimea  vine  să  vadă  sânge. 

Praful  zbură  de  sub  copitele  calului  alb  de  luptă.  Oznak  se  năpusti  către 
Vânjosul  Belwas,  cu  mantia  vărgată  fluturându-i  pe  umeri.  întreg  oraşul  Meereen 
părea  să-1  susţină  cu  strigăte.  Prin  comparaţie,  îndemnurile  năvălitorilor  păreau 
răzleţe  şi  firave;  Nepătaţii  ei  stăteau  în  şiruri  tăcute,  privind  cu  feţe  împietrite. 
Belwas  părea  şi  el  cioplit  în  piatră.  Stătea  în  calea  calului,  cu  vesta  întinsă  pe 
spatele-i  lat.  Lancea  lui  Oznak  era  ridicată  în  dreptul  pieptului.  Vârful  ei 
strălucitor  de  oţel  licărea  în  lumina  soarelui.  O  să-l  împungă,  îşi  zise  Dany... 
când  eunucul  se  răsuci  într-o  parte.  Şi  cât  ai  clipi,  călăreţul  era  în  spatele  lui, 
rotindu-se,  ridicând  lancea.  Belwas  nu  schiţă  nici  un  gest.  Meereenii  de  pe  ziduri 
strigau  şi  mai  tare. 

—  Ce  face?  întrebă  Dany. 

—  Face  spectacol  pentru  mulţime,  îi  explică  Ser  Jorah.  Oznak  îşi  conduse 
calul  în  jurul  lui  Belwas,  într-un  cerc  larg,  apoi  îi  dădu  pinteni  şi  atacă  din  nou.  Şi 
iar  Belwas  aşteptă,  pe  urmă  se  răsuci  şi  împinse  vârful  suliţei.  Dany  auzea  râsul 
bubuitor  al  eunucului  răsunând  peste  câmpie,  când  eroul  trecu  pe  lângă  el. 

—  Lancea  e  prea  lungă,  constată  Ser  Jorah.  Belwas  nu  are  altceva  de  făcut 
decât  să  se  ferească  de  vârful  ei.  în  loc  să  încerce  să-1  împungă  aşa  de  frumos, 
nătărăul  ar  trebui  să  treacă  direct  peste  el  cu  calul. 

Oznak  zo  Pahl  atacă  a  treia  oară,  iar  acum  Dany  îşi  dădea  seama  că  eroul 
alerga  pe  lângă  Belwas,  ca  un  cavaler  în  turnir,  nu  spre  el,  ca  un  Dothraki 
doborând  un  inamic.  Terenul  drept,  fără  denivelări,  îi  permitea  atacatorului  să 
prindă  viteză,  dar  în  acelaşi  timp,  îl  ajuta  pe  eunuc  să  se  ferească  de  lancea 
incomodă,  lungă  de  patru  metri. 

Eroul  în  roz  şi  alb  al  Meereenului  încercă  să  anticipeze  de  astă  dată,  şi  îşi 
aruncă  lancea  într-o  parte,  în  ultima  secundă,  ca  să-1  prindă  pe  Vânjosul  Belwas 
când  se  ferea.  Dar  şi  eunucul  anticipase  şi  se  lăsă  pe  vine,  în  loc  să  se  răsucească 
într-o  parte.  Lancea  trecu  peste  capul  lui,  fără  să-1  rănească.  Şi  dintr-odată  Belwas 
se  rostogoli,  mişcându-şi  arakhul  ascuţit  într-un  arc  de  argint.  Auziră  calul  de 
luptă  nechezând,  când  lama  îl  muşcă  de  picioare,  şi  în  clipa  următoare  animalul 
cădea,  cu  eroul  prăbuşindu-se  din  şa. 

Dintr-odată  se  lăsă  tăcerea  peste  parapetele  de  cărămidă  ale  Meereenului. 
Acum  cei  care  ţipau  şi  aclamau  erau  oamenii  lui  Dany. 

Oznak  se  desprinse  de  lângă  cal  cu  un  salt  şi  reuşi  să-şi  scoată  sabia  înainte  ca 

Vânjosul  Belwas  să  se  arunce  asupra  lui.  Oţelul  răsună  pe  oţel,  prea  iute  şi 
năvalnic  ca  Dany  să  poată  urmări  loviturile.  Trecură  doar  câteva  secunde  până 
când,  rănit,  pieptul  lui  Belwas  era  scăldat  în  sânge,  iar  Oznak  zo  Pahl  avea  un 
arakh  împlântat  direct  între  coarnele  de  berbec.  Eunucul  smulse  lama  şi  despărţi 
capul  eroului  de  trup,  tăindu-i  beregata  din  trei  lovituri  sălbatice.  îl  ridică, 
arătându-1  Meereenilor,  apoi  îl  azvârli  către  porţile  oraşului,  lăsându-1  să  salte  şi 
să  se  rostogolească  pe  nisip. 

—  Atât  s-a  ales  de  eroul  din  Meereen,  zise  Daario,  râzând. 

—  O  victorie  fără  sens,  îi  atrase  atenţia  Ser  Jorah.  Nu  vom  cuceri  Meereenul 
omorându-i  apărătorii  unul  câte  unul. 

—  Nu,  fu  de  acord  Dany,  dar  sunt  mulţumită  că  l-am  omorât  pe  acesta. 
Oamenii  de  pe  ziduri  începură  să  tragă  cu  arbaletele  în  Belwas,  dar  săgeţile  fie 

nu  ajungeau  până  la  el,  fie  zburau  inofensive  în  toate  părţile.  Eunucul  întoarse 
spatele  potopului  de  oţel,  îşi  coborî  pantalonii,  se  lăsă  pe  vine  şi  îşi  trimise 
fecalele  în  direcţia  oraşului.  Se  şterse  cu  mantia  vărgată  a  lui  Oznak  şi  îi  scurtă 
calului  agonia,  înainte  de  a-şi  târşâi  picioarele  înapoi  către  crângul  de  măslini. 

Atacatorii  îl  întâmpinară  cu  glasuri  răguşite,  îndată  ce  ajunse  în  tabără. 
Dothrakii  lui  Dany  aclamau  şi  strigau,  iar  Cei  Nepătaţi  înălţară  în  văzduh  un 
zăngănit  sonor,  lovindu-şi  suliţele  de  scuturi. 

—  Bravo,  îi  spuse  Ser  Jorah,  iar  Oacheşul  Ben  îi  aruncă  eunucului  o  prună 
coaptă,  zicând: 

—  Un  fruct  dulce  pentru  o  luptă  dulce. 

Până  şi  slujnicele  Dothraki  aveau  cuvinte  de  laudă: 

—  Ţi-am  împleti  părul  şi  ţi-am  atârna  clopoţei  în  el,  Vânjosule  Belwas,  zise 
Jhiqui,  dar,  din  păcate,  nu  ai  nici  un  fir  de  păr  de  împletit. 

—  Vânjosul  Belwas  n-are  nevoie  de  clopoţei  sunători.  Eunucul  mâncă  pruna 
lui  Ben  din  patru  muşcături  mari  şi  aruncă  sâmburele  cât  colo.  Vânjosul  Belwas 
are  nevoie  de  ficat  cu  ceapă. 

—  O  să-1  primeşti,  spuse  Dany.  Vânjosul  Belwas  e  rănit. 
Pântecele  îi  era  roşu,  cu  sângele  şiroindu-i  din  rana  de  sub  piept. 

—  E  o  nimica  toată.  îl  las  pe  fiecare  să  mă  taie  o  dată,  înainte  de  a-1  omorî.  Se 
lovi  peste  burta  însângerată.  Numără  tăieturile  şi  vei  şti  câţi  oameni  a  omorât 
Vânjosul  Belwas. 

însă  Dany  îl  pierduse  pe  Khal  Drogo  în  urma  unei  astfel  de  răni  şi  nu  avea  de 
gând  s-o  lase  netratată.  O  trimise  pe  Missandei  să  caute  un  anume  sclav  eliberat 
din  Yunkai,  renumit  pentru  priceperea  lui  în  arta  tămăduirii.  Belwas  urlă  şi  se 
văicări,  însă  Dany  îl  dojeni,  numindu-1  bebeluş  mare  şi  chel,  până  când  îl  lăsă  pe 
vraci  să-i  tamponeze  rana  cu  oţet,  să  i-o  coasă  şi  să-i  lege  pieptul  cu  fâşii  de  pânză 
înmuiată  în  vin.  Abia  apoi  îşi  conduse  Dany  căpitanii  şi  comandanţii  în  pavilion, 
pentru  consiliul  de  război. 

—  Trebuie  să  cuceresc  acest  oraş,  le  spuse  ea,  stând  cu  picioarele  încrucişate 

pe  un  maldăr  de  perne,  cu  dragonii  în  jurul  ei.  Irri  şi  Jhiqui  turnară  vin.  Are 
grânarele  pline  până  la  refuz.  Pe  terasele  piramidelor  cresc  smochini,  curmali  şi 
măslini,  iar  în  beciurile  lor  zac  îngropate  butoaie  cu  peşte  sărat  şi  carne  afumată. 

—  Şi  cufere  grase  cu  aur,  argint  şi  nestemate,  le  reaminti  Daario.  Să  nu  uităm 
de  nestemate. 

—  Am  aruncat  o  privire  către  zidurile  dinspre  coastă  şi  nu  văd  nici  un  loc 
vulnerabil,  interveni  Ser  Jorah  Mormont.  Dacă  am  avea  timp,  am  putea  să  săpăm 
sub  un  turn  şi  să  facem  o  breşă,  dar  ce  mâncăm  până  atunci?  Rezervele  noastre 
sunt  pe  sfârşite. 

—  Nici  un  punct  vulnerabil  în  zidurile  dinspre  coastă?  întrebă  Dany. 
Meereenul  se  înălţa  pe  o  limbă  de  nisip  şi  piatră,  unde  apele  molcome  şi  maronii 
ale  Skahazadhanului  se  revărsau  în  Golful  Sclavilor.  Zidul  nordic  al  oraşului  se 
întindea  pe  malul  râului,  cel  vestic  pe  ţărmul  golfului.  Asta  înseamnă  că  am  putea 
ataca  dinspre  râu  sau  dinspre  mare? 

—  Cu  trei  corăbii?  O  să-i  cerem  Căpitanul  Groleo  să  cerceteze  cu  atenţie  zidul, 
de-a  lungul  râului,  dar  dacă  nu  e  dărăpănat,  n-o  să  facem  decât  să  murim  mai  uzi. 

—  Şi  dacă  am  construi  turnuri  de  asediu?  Fratele  meu  Viserys  povestea  despre 
asemenea  turnuri.  Ştiu  că  pot  fi  făcute. 

—  Din  lemn,  înălţimea  Ta,  îi  explică  Ser  Jorah.  Stăpânii  de  sclavi  au  ars 
fiecare  copac  pe  o  distanţă  de  o  sută  de  kilometri  de  locul  unde  ne  aflăm.  Fără 
lemn,  nu  avem  berbeci  să  zdrobim  zidurile,  nu  avem  scări  să  trecem  dincolo  de 
ele,  nu  avem  turnuri  de  atac,  nici  ţestoase.  Putem,  fără  îndoială,  să  atacăm  porţile 
cu  topoarele,  dar. . . 

—  Ai  văzut  capetele  de  bronz  de  deasupra  porţilor?  întrebă  Oacheşul  Ben 
Plumm.  Şiruri  de  capete  de  harpii,  cu  gurile  deschise?  Meereenii  pot  să  toarne  ulei 
încins  prin  gurile  alea  şi  să-ţi  prăjească  luptătorii  în  faţa  porţilor. 

Daario  Naharis  îi  zâmbi  Viermelui  Cenuşiu. 

—  Poate  că  Nepătaţii  ar  trebui  să  mânuiască  topoarele.  Uleiul  încins  nu  e 
pentru  voi  decât  o  baie  călduţă,  din  câte  am  auzit. 

—  Nu  e  adevărat.  Viermele  Cenuşiu  nu-i  întoarse  zâmbetul.  Oamenii  ăştia  nu 
simt  arsurile  ca  alţii,  dar  un  asemenea  ulei  orbeşte  şi  ucide.  însă  Cei  Nepătaţi  nu 
se  tem  de  moarte.  Dă-ne  berbeci  şi  vom  doborî  aceste  porţi  sau  vom  muri 
încercând. 

—  Aţi  muri,  spuse  Oacheşul  Ben. 

La  Yunkai,  când  preluase  comanda  Fiilor  Secunzi,  susţinea  că  trecuse  prin  o 
sută  de  bătălii. 

—  Dar  nu  voi  spune  că  am  luptat  vitejeşte  în  toate.  Există  mercenari  bătrâni  şi 
mercenari  curajoşi,  dar  nici  un  bătrân  mercenar  curajos. 

Dany  îşi  dădea  seama  că  era  adevărat.  Oftă. 

—  N-o  să  irosesc  vieţile  Celor  Nepătaţi,  Vierme  Cenuşiu.  Poate  că  vom 
înfrânge  oraşul  prin  înfometare. 

Ser  Jorah  o  privi  nefericit: 

—  Vom  muri  noi  de  foame  cu  mult  înaintea  lor,  înălţimea  Ta.  Nu  găsim  nimic 
de  mâncare  aici,  nici  nutreţ  pentru  catâri  şi  cai.  Nici  apa  acestui  râu  nu-mi  place. 
Oraşul  îşi  revarsă  murdăria  în  Skahazadhan,  dar  îşi  scoate  apa  de  băut  din  fântâni 
adânci.  Am  fost  deja  înştiinţaţi  despre  molimi  în  tabere,  febră  şi  pecingine  şi  trei 
cazuri  de  dizenterie.  Vor  mai  fi  şi  altele,  dacă  rămânem  aici.  Marşul  i-a  slăbit  pe 
sclavi. 

—  Sclavi  eliberaţi,  îl  corectă  Dany.  Nu  mai  sunt  sclavi. 

—  Sclavi  sau  liberi,  sunt  înfometaţi  şi  în  curând  se  vor  îmbolnăvi.  Oraşul  are 
mai  multe  provizii  decât  noi  şi  poate  să  şi  le  reînnoiască  pe  calea  apei.  Cele  trei 
corăbii  ale  tale  nu  sunt  suficiente  să  le  oprească  accesul  şi  pe  mare  şi  pe  râu. 

—  Atunci,  care  e  sfatul  tău,  Ser  Jorah? 

—  N-o  să-ţi  placă. 

—  Dar  vreau  să-1  aud. 

—  Cum  ţi-e  voia.  Eu  zic:  lasă  oraşul  ăsta  în  pace.  Nu  poţi  elibera  toţi  sclavii 
din  lume,  Khaleesi.  Războiul  tău  este  la  Westeros. 

—  N-am  uitat  Westerosul.  Dany  îl  visa  în  unele  nopţi  -  tărâmul  fabulos  pe 
care  nu-1  văzuse  niciodată.  Dar  dacă  las  vechile  ziduri  de  cărămidă  ale 
Meereenului  să  mă  înfrângă  atât  de  uşor,  cum  voi  putea  vreodată  să  cuceresc 
marile  castele  de  piatră  ale  Westerosului? 

—  Aşa  cum  a  făcut-o  Aegon,  spuse  Ser  Jorah.  Cu  foc.  Până  când  ajungem  în 
Cele  Şapte  Regate,  dragonii  tăi  vor  creşte  mari.  Şi  vom  avea  turnuri  de  asediu  şi 
berbeci,  toate  câte  ne  lipsesc  aici...  dar  drumul  peste  Ţinuturile  Verii  Lungi  e 
îndelungat  şi  anevoios  şi  ne  aşteaptă  pericole  pe  care  nu  le  putem  prevedea.  Te-ai 
oprit  la  Astapor  să  cumperi  o  armată,  nu  să  începi  un  război.  Păstrează-ţi  suliţele 
şi  săbiile  pentru  Cele  Şapte  Regate,  regina  mea.  Lasă  Meereenul  în  seama 
Meereenilor  şi  porneşte  spre  vest,  către  Pentos. 

—  înfrântă?  zise  Dany,  zbârlindu-se. 

—  Când  laşii  se  ascund  în  spatele  zidurilor  înalte,  ei  sunt  cei  înfrânţi, 
Khaleesi,  zise  Ko  Jhogo. 

Ceilalţi  călăreţi  de  sânge  le  ţinură  isonul. 

—  Sânge  din  sângele  meu,  spuse  Rakharo,  când  laşii  se  ascund  şi  pârjolesc 
hrana  şi  nutreţul,  un  mare  khal  trebuie  să  caute  duşmani  mai  curajoşi.  E  lucru 
ştiut. 

—  E  lucru  ştiut,  îl  îngână  Jhiqui,  în  timp  ce  turna  în  cupe. 

—  Nu  pentru  mine.  Dany  punea  mare  preţ  pe  sfatul  lui  Ser  Jorah,  dar  să  lase 
Meereenul  neatins  era  mai  mult  decât  putea  înghiţi.  Nu  putea  uita  copiii  agăţaţi  pe 
stâlpi,  păsările  care  le  sfâşiau  intestinele,  braţele  lor  sfrijite  arătând  către  drumul 
de  coastă.  Ser  Jorah,  spui  că  nu  mai  avem  mâncare.  Dacă  pornesc  spre  vest,  cum 
pot  să-mi  hrănesc  sclavii  eliberaţi? 

—  Nu  poţi.  îmi  pare  rău,  Khaleesi.  Trebuie  să  se  hrănească  singuri  sau  să 

moară  de  foame.  Mulţi,  foarte  mulţi  vor  pieri  pe  drum,  da.  Va  fi  greu,  dar  n-avem 
cum  să-i  salvăm.  Trebuie  să  lăsăm  ţinutul  ăsta  pârjolit  departe  în  urma  noastră. 

Dany  lăsase  un  alai  de  cadavre  în  urma  ei  când  traversase  pustiul  roşu.  Era  o 
privelişte  pe  care  nu  voia  s-o  mai  vadă. 

—  Nu,  spuse  ea.  N-o  să-mi  conduc  oamenii  la  moarte.  Copiii  mei.  Trebuie  să 
existe  o  cale  să  pătrundem  în  acest  oraş. 

—  Cunosc  eu  o  cale.  Oacheşul  Ben  Plumm  îşi  mângâie  barba  pestriţă,  cu  fire 
albe  şi  gri.  Canalele. 

—  Canalele?  Ce  vrei  să  spui? 

—  Canale  mari  de  cărămidă  se  revarsă  în  Skahazadhan,  ducând  murdăria 
oraşului.  Ar  putea  să  fie  o  cale  de  intrare,  pentru  câţiva.  Aşa  am  fugit  eu  din 
Meereen  după  ce  Scab  şi-a  pierdut  capul.  Oacheşul  Ben  se  strâmbă.  Mirosul  nu 
m-a  părăsit  niciodată.  Uneori  îl  visez. 

Ser  Jorah  îl  privi  neîncrezător. 

—  E  mai  uşor  să  ieşi  decât  să  intri,  mi  s-ar  părea  mie.  Aceste  canale  se  deşartă 
în  râu,  zici?  Asta  ar  însemna  că  gurile  sunt  chiar  sub  ziduri. 

—  Şi  închise  cu  porţi  de  fier,  mărturisi  Oacheşul  Ben,  dar  unele  au  ruginit  cu 
totul,  altfel  m-aş  fi  înecat  în  rahat.  Odată  intrat,  e  un  urcuş  lung  şi  mizerabil, 
într-un  întuneric  negru  ca  smoala,  printr-un  labirint  de  cărămizi,  unde  omul  se 
poate  pierde  pe  vecie.  Murdăria  nu  îţi  ajunge  niciodată  mai  jos  de  brâu  şi  ţi  se 
poate  ridica  deasupra  capului,  judecând  după  petele  pe  care  le-am  văzut  pe  pereţi. 
Şi  acolo,  jos,  sunt  şi  fiinţe.  Şobolani  mai  mari  decât  ai  văzut  vreodată  şi  încă 
altele,  şi  mai  rele.  Scârboase. 

Daario  Naharis  râse. 

—  Mai  scârboase  decât  tine,  când  ai  ieşit  târâş  afară?  Dacă  vreun  om  ar  fi 
destul  de  nebun  să  încerce  aşa  ceva,  fiecare  stăpân  de  sclavi  din  Meereen  l-ar 
mirosi  din  clipa  în  care  şi-ar  face  apariţia.  Oacheşul  Ben  ridică  din  umeri. 

—  înălţimea  Sa  a  întrebat  dacă  există  vreo  cale  de  intrare,  aşa  că  i-am  spus... 
însă  Ben  Plumm  nu  mai  intră  în  canalele  alea  încă  o  dată,  nici  pentru  tot  aurul  din 
Cele  Şapte  Regate.  Dar  dacă  sunt  alţii  care  vor  să  încerce,  n-au  decât. 

Aggo,  Jhogo  şi  Viermele  Cenuşiu  încercară  cu  toţii  să  vorbească  deodată,  dar 
Dany  ridică  mâna,  făcând  linişte. 

—  Aceste  canale  nu  par  promiţătoare.  Ştia  că  Viermele  Cenuşiu  şi-ar  conduce 
Nepătaţii  prin  canale,  dacă  aşa  i-ar  porunci.  Nici  călăreţii  ei  de  sânge  nu  s-ar  lăsa 
mai  prejos.  Dar  nici  unul  dintre  ei  nu  era  potrivit  pentru  o  asemenea  misiune. 
Dothrakii  erau  călăreţi,  iar  forţa  Celor  Nepătaţi  consta  în  disciplina  lor  pe  câmpul 
de  luptă.  Pot,  oare,  să  trimit  oameni  să  moară  în  întuneric,  pe  baza  unei  speranţe 
atât  de  vagi? 

—  Trebuie  să  mă  mai  gândesc  la  asta.  întoarceţi-vă  la  treburile  voastre. 
Căpitanii  ei  se  înclinară  şi  o  lăsară  cu  slujnicele  şi  dragonii.  Dar  în  timp  ce 
Oacheşul  Ben  ieşea,  Viserion  îşi  desfăcu  aripile  alburii  şi  zbură  alene  spre  capul 

lui.  Una  dintre  aripi  îl  lovi  pe  mercenar  în  faţă.  Dragonul  alb  ateriza  greoi,  cu  un 
picior  pe  capul  bărbatului  şi  cu  unul  pe  umăr,  ţipă  şi  îşi  luă  din  nou  zborul. 

—  Te  place,  Ben,  spuse  Dany. 

—  Ba  bine  că  nu,  râse  Oacheşul  Ben.  Am  şi  eu  un  strop  de  sânge  de  dragon  în 
vene,  să  ştii. 

—  Tu?  Dany  era  uluită.  Plumm  era  mercenarul  tipic,  o  corcitură  prietenoasă. 
Avea  o  faţă  mare,  tuciurie,  nasul  turtit  şi  capul  acoperit  de  un  păr  cărunt,  lânos,  iar 
mama  lui  Dothraki  îl  înzestrase  cu  ochii  mari,  negri,  migdalaţi.  Susţinea  că  e  puţin 
din  Braavosi,  un  pic  din  Insulele  Verii,  niţel  ibbanez,  un  pic  din  Qohor,  puţin 
Dothraki,  puţin  dornishean  şi  puţin  din  Westeros,  dar  era  prima  oară  când  Dany 
auzea  de  sânge  Targaryen.  îl  aruncă  o  privire  iscoditoare  şi  întrebă: 

—  Cum  se  poate  una  ca  asta? 

—  Ei,  bine,  spuse  Oacheşul  Ben,  a  existat  un  vechi  Plumm  în  Regatele 
Apusului,  care  s-a  căsătorit  cu  o  prinţesă  a  dragonilor.  Bunica  mi-a  spus  povestea. 
Acel  Plumm  a  trăit  pe  vremea  Regelui  Aegon. 

—  Care  dintre  ei?  întrebă  Dany.  în  Westeros  au  domnit  cinci  regi  Aegon. 

Fiul  fratelui  ei  ar  fi  fost  al  şaselea,  dar  oamenii  Uzurpatorului  îi  zdrobiseră 
capul  de  zid. 

—  Cinci,  chiar  aşa?  Ei,  bine,  aici  e  încurcătura.  N-aş  putea  să-ţi  spun  al 
câtelea,  regina  mea.  Dar  acest  Plumm  din  vechime  era  lord,  trebuie  să  fi  fost  un 
individ  renumit  pe  vremea  lui,  faima  întregului  ţinut.  Fapt  este  că  -  să-mi  fie  cu 
iertare,  înălţimea  Ta  -  avea  un  mădular  lung  de  două  sute  de  centimetri. 

Cei  trei  clopoţei  din  cosiţa  lui  Dany  sunau  în  timp  ce  râdea. 

—  Vrei  să  spui  douăzeci,  bănuiesc. 

—  Două  sute,  întări  Oacheşul  Ben.  Dacă  erau  douăzeci,  cine  ar  mai  fi  vrut  să 
vorbească  despre  el  acum,  înălţimea  Ta? 

Dany  chicoti  ca  o  fetiţă. 

—  Bunica  ta  susţinea  că  a  văzut  cu  ochii  ei  această  minunăţie? 

—  Asta  n-a  făcut-o  baborniţa.  Era  pe  jumătate  ibbaneză,  pe  jumătate  din 
Qohor,  n-a  fost  niciodată  la  Westeros,  probabil  că  i-a  spus  bunicul  meu.  L-a 
omorât  un  Dothraki  oarecare,  înainte  ca  eu  să  mă  nasc. 

—  Şi  de  unde  avea  bunicul  tău  asemenea  informaţii? 

—  Una  dintre  acele  poveşti  de  adormit  copiii,  presupun.  Oacheşul  Ben  ridică 
din  umeri.  Mă  tem  că  asta  e  tot  ce  ştiu  despre  Aegon  cel  Fără  Număr  sau  despre 
măreaţa  bărbăţie  a  Lordului  Plumm.  Mai  bine  mă  duc  să-mi  văd  de  Fiii  mei. 

—  Aşa  să  faci,  îi  spuse  Dany. 

După  ce  Oacheşul  Ben  plecă,  se  întinse  înapoi  pe  perne. 

—  Dacă  ai  fi  mare,  îi  spuse  ea  lui  Drogon,  scărpinându-1  între  coarne,  aş  zbura 
cu  tine  peste  ziduri  şi  ai  topi  harpia  aia  până  ce  s-ar  face  zgură. 

Dar  aveau  să  treacă  ani  până  când  dragonii  ei  vor  creşte  destul  de  mari  să  poată 
fi  călăriţi.  Iar  când  vor  creşte,  cine-  i  va  călări?  Dragonul  are  trei  capete,  dar  eu 

am  doar  unul.  Se  gândi  la  Daario.  Dacă  vreun  un  bărbat  ar  putea  silui  o  femeie 
cu  privirea... 

Fără  doar  şi  poate,  era  şi  ea  la  fel  de  vinovată.  Dany  se  pomenea  aruncându-i 
ocheade  bărbatului  Tyroshi,  când  căpitanii  ei  veneau  la  consiliu,  iar  uneori, 
noaptea,  îşi  amintea  cum  îi  sclipea  dintele  de  aur  când  zâmbea.  Asta,  şi  ochii  lui. 
Ochii  lui  albaştri,  strălucitori.  Pe  drumul  dinspre  Yunkai,  Daario  îşi  făcuse 
obiceiul  să-i  aducă  în  fiecare  seară,  când  îşi  făcea  raportul,  câte  o  floare  sau  o 
mlădiţă  de  la  cine  ştie  ce  plantă. . .  s-o  ajute  să  cunoască  ţinutul,  zicea.  Răchitele, 
trandafiri  întunecaţi,  mentă  sălbatică,  vinariţe,  ferigi,  măturici,  scaieţi,  aurul 
harpiei...  Şi  a  încercat  să  mă  cruţe  de  imaginea  copiilor  morţi.  N-ar  fi  trebuit  să 
facă  asta,  dar  a  fost  bine  intenţionat.  Iar  Daario  Naharis  o  făcea  să  râdă,  ceea  ce 
Ser  Jorah  nu  reuşea  niciodată. 

Dany  încercă  să-şi  imagineze  cum  ar  fi  dacă  l-ar  lăsa  pe  Daario  s-o  sărute,  aşa 
cum  o  făcuse  Jorah  pe  corabie.  Gândul  o  emoţiona  şi  o  tulbură,  în  acelaşi  timp.  E 
un  risc  prea  mare.  Mercenarul  Tyroshi  nu  era  un  om  bun,  îşi  dădea  seama  fără 
să-i  spună  nimeni.  Dincolo  de  zâmbete  şi  glume,  era  un  om  periculos,  chiar  crud. 
Sallor  şi  Pendhal  se  treziseră  într-o  dimineaţă  parteneri  cu  el;  în  noaptea 
următoare,  Daario  îi  dăruise  lui  Dany  capetele  lor.  Khal  Drogo  ştia  şi  el  să  fie 
crud,  şi  n-a  existat  pe  lume  om  mai  periculos  ca  el.  Cu  toate  acestea,  ajunsese  să-1 
iubească.  Oare  pe  Daario  l-aş  putea  iubi?  Ce  s-ar  întâmpla  dacă  l-aş  lua  în 
patul  meu?  Ar  deveni  unul  dintre  capetele  dragonului?  Ştia  că  Ser  Jorah  s-ar 
înfuria,  dar  el  era  cel  care  spusese  că  trebuie  să-şi  ia  doi  soţi.  Poate  c-ar  trebui  să 
mă  căsătoresc  cu  amândoi  şi  cu  asta,  basta. 

Dar  acestea  erau  gânduri  nebuneşti.  Avea  un  oraş  de  cucerit  şi  nu  visând  la 
sărutările  şi  ochii  albaştri  ai  unui  mercenar  putea  să  spargă  zidurile  Meereenului. 
Sunt  sângele  dragonului,  îşi  reaminti  Dany.  Gândurile  i  se  învârteau  în  cercuri,  ca 
un  şobolan  încercând  să-şi  prindă  coada.  Dintr-odată,  nu  mai  putu  suporta  să  stea 
nici  o  clipă  închisă  între  pereţii  pavilionului.  Vreau  să  simt  vântul  pe  faţă  şi 
mirosul  mării. 

—  Missandei,  strigă  ea,  pune  să  mi  se  pregătească  armăsarul.  Şi  calul  tău. 
Micuţa  tălmăcitoare  se  înclină. 

—  Cum  porunceşte  înălţimea  Ta.  Să  chem  călăreţii  de  sânge  să  ne  escorteze? 

—  îl  luăm  cu  noi  pe  Arstan.  N-am  de  gând  să  părăsesc  tabăra. 

Nu  avea  duşmani  printre  copiii  ei.  Iar  bătrânul  scutier  nu  va  vorbi  prea  mult, 
aşa  cum  ar  face  Belwas,  nici  nu  se  va  uita  la  ea  ca  Daario. 

Crângul  de  măslini  pârjoliţi  în  care  îşi  ridicase  pavilionul  se  afla  lângă  mare, 
între  tabăra  Dothrakilor  şi  cea  a  Nepătaţilor.  După  ce  caii  fură  înşeuaţi,  Dany  şi 
cei  doi  însoţitori  ai  săi  porniră  de-a  lungul  coastei,  îndepărtându-se  de  oraş.  Chiar 
şi  aşa,  simţea  Meereenul  în  spate,  râzându-şi  de  ea.  Când  privi  peste  umăr,  îl  văzu 
acolo,  cu  soarele  după-amiezii  strălucind  pe  harpia  de  bronz  din  vârful  Marii 
Piramide.  Curând,  înăuntrul  oraşului,  stăpânii  de  sclavi  aveau  să  se  tolănească,  în 

tokarurile  lor  cu  marginile  împodobite,  să  se  ospăteze  cu  miel  şi  măsline,  căţeluşi 
nenăscuţi,  alunari  cu  miere  şi  alte  delicatese,  în  timp  ce,  afară,  copiii  ei  erau 
înfometaţi.  O  furie  sălbatică  o  cuprinse  deodată.  Ii  voi  doborî,  jură  ea. 

în  timp  ce  treceau  de  ţăruşii  şi  gropile  care  înconjurau  tabăra  eunucilor,  Dany 
îi  auzi  pe  Viermele  Cenuşiu  şi  sergenţii  lui  făcând,  cu  una  dintre  companii,  o  serie 
de  exerciţii  cu  scuturi,  săbii  scurte  şi  suliţe.  Soldaţii  dintr-o  altă  companie  se 
îmbăiau  în  mare,  cu  goliciunea  acoperită  doar  de  bucăţi  de  pânză  albă.  Observase 
că  eunucii  erau  foarte  curaţi.  Unii  dintre  mercenari  miroseau  de  parcă  nu  s-ar  fi 
spălat  şi  nu  şi-ar  fi  schimbat  hainele  de  când  pierduse  tatăl  ei  Tronul  de  Fier,  dar 
Cei  Nepătaţi  se  spălau  în  fiecare  seară,  chiar  dacă  mărşăluiau  toată  ziua.  Când  nu 
aveau  apă  la  dispoziţie,  se  curăţau  cu  nisip,  aşa  cum  făceau  Dothrakii. 

Eunucii  îngenuncheară  în  calea  ei,  ridicându-şi  pumnii  încleştaţi  la  piept.  Dany 
le  răspunse  la  salut.  Era  ora  fluxului  şi  valurile  se  revărsau,  înspumate,  la 
picioarele  calului  ei.  Dany  vedea  corăbiile  aşteptând  în  larg.  Belarion  plutea  cel 
mai  aproape;  marea  corabie,  cunoscută  cândva  sub  numele  de  Saduleon,  cu  velele 
strânse.  Mai  departe  se  aflau  galerele  Meraxes  şi  Vhagar,  numite  înainte  Farsa 
lui  Joso  şi  Soarele  Verii.  Acestea  îi  aparţineau,  de  fapt,  lui  Magister  Illyrio,  nu 
erau  nicidecum  ale  ei,  şi  totuşi  Dany  le  dăduse  nume  noi  fără  să  stea  pe  gânduri. 
Nume  de  dragoni  şi,  mai  mult  de  atât,  în  bătrâna  Valyrie,  înainte  de  Urgie, 
Balerion,  Meraxes  şi  Vhagar  fuseseră  zei. 

La  sud  de  tărâmul  ordonat  al  ţepuşelor,  al  gropilor,  al  antrenamentelor  şi  al 
eunucilor  care  se  îmbăiau,  se  afla  tabăra  eliberaţilor  ei,  un  loc  mult  mai  gălăgios  şi 
mai  haotic.  Dany  îi  înarmase  pe  foştii  sclavi  cum  putuse  mai  bine,  cu  arme  din 
Astapor  şi  Yunkai,  iar  Ser  Jorah  organizase  luptătorii  în  patru  companii  puternice, 
dar  aici  nu  vedea  pe  nimeni  antrenându-se.  Trecură  pe  lângă  un  foc  de  vreascuri, 
unde  se  adunaseră  o  sută  de  oameni  să  frigă  hoitul  unui  cal.  Dany  simţea  mirosul 
cărnii  şi  auzea  grăsimea  sfârâind,  în  timp  ce  băieţii  întorceau  frigările,  însă 
priveliştea  o  făcu  doar  să  se  încrunte. 

Copiii  alergau  după  cai,  sărind  şi  râzând.  în  loc  de  saluturi,  glasurile  o  strigau 
din  toate  părţile,  într-o  învălmăşeală  de  limbi.  Unii  dintre  sclavii  eliberaţi  îi 
spuneau  mamă,  în  timp  ce  alţii  cerşeau  daruri  sau  favoruri.  Unii  se  rugau  la  zei 
necunoscuţi  s-o  binecuvânteze,  în  timp  ce  alţii  îi  cereau  ei  să-i  binecuvânteze.  Ea 
le  zâmbea,  întorcându-se  în  stânga  şi-n  dreapta,  atingându-le  mâinile  când  le 
ridicau,  lăsându-i  pe  cei  care  îngenuncheau  să-i  atingă  piciorul.  Mulţi  dintre 
sclavii  eliberaţi  credeau  că  atingerea  ei  le  aduce  noroc.  Dacă  asta  le  dă  curaj, 
n- au  decât  să  mă  atingă,  gândi  ea.  Grele  încercări  îi  mai  aşteaptă. 

Dany  se  oprise  să  vorbească  cu  o  femeie  însărcinată  care  voia  ca  Mama 
Dragonilor  să  dea  nume  copilului  ei,  când  cineva  o  înhaţă  de  încheietura  mâinii 
stângi.  întorcându-se,  zări  un  bărbat  înalt,  jerpelit,  cu  capul  ras  şi  chipul  ars  de 
soare. 

—  Mai  încet,  începu  ea  să  spună,  dar  înainte  de  a  apuca  să  termine,  bărbatul  o 

trase  cu  putere,  doborând-o  din  şa.  Pământul  se  ridică  şi-i  tăie,  dintr-o  izbitură, 
răsuflarea,  în  timp  ce  armăsarul  ei  necheza  şi  se  dădea  înapoi.  Uluită,  Dany  se 
rostogoli  pe  o  parte  şi  se  ridică  într-un  cot. . . 
...  şi  atunci  văzu  sabia. 

—  Iată  purceaua  trădătoare,  spuse  el.  Ştiam  că  într-o  bună  zi  vei  veni  să-ţi  laşi 
picioarele  sărutate.  Capul  îi  era  chel  ca  un  pepene,  nasul  roşu,  cu  pielea  cojită, 
însă  Dany  cunoştea  glasul  acela  şi  ochii  verzui.  O  să  încep  prin  a-ţi  tăia  sânii.  Ca 
prin  vis,  Dany  o  auzi  pe  Missandei  strigând  după  ajutor.  Un  sclav  eliberat  se 
apropie,  dar  nu  făcu  decât  un  pas.  O  lovitură  fulgerătoare  şi  căzu  în  genunchi,  cu 
sângele  şiroindu-i  pe  faţă.  Mero  îşi  şterse  sabia  de  pantaloni.  Cine  urmează? 

—  Eu.  Arstan  Barbă-Albă  sări  din  şa  şi  se  aşeză  deasupra  ei,  cu  vântul  sărat 
răvăşindu-i  părul  alb  ca  neaua,  cu  ambele  mâini  pe  toiagul  său  înalt,  din  lemn  tare. 

—  Bunicule,  îl  avertiză  Mero,  dă-te  la  o  parte  până  când  nu-ţi  rup  băţul  în  două 
şi  ţi-1  bag  în. . . 

Bătrânul  făcu  o  fandare,  cu  un  capăt  al  toiagului,  îl  trase  înapoi  şi  răsuci 
capătul  celălalt  mai  repede  decât  i-ar  fi  venit  lui  Dany  să  creadă.  Clătinându-se, 
Bastardul  Titanului  se  dădu  înapoi,  scuipând  sânge  şi  dinţi  sparţi  din  gura-i 
zdrobită.  Barbă-Albă  se  postă  în  faţa  lui  Dany.  Toiagul  izbi  coastele  lui  Mero, 
azvârlindu-1  cât  colo.  Arstan  sări  într-o  parte,  pară  o  lovitură  arcuită,  săltă 
ferindu-se  de  o  a  doua,  prinse  o  a  treia  din  zbor.  Mişcările  erau  atât  de  iuţi,  încât 
Dany  abia  le  putea  urmări.  Missandei  o  ridică  în  picioare  când  auzi  un  pârâit. 
Crezu  că  se  rupsese  toiagul  lui  Arstan,  până  când  văzu  osul  crăpat  ţâşnind  din 
gamba  lui  Mero.  în  cădere,  Bastardul  Titanului  se  răsuci  şi  se  năpusti  înainte, 
trimiţând  vârful  săbiei  direct  în  pieptul  bătrânului.  Barbă-Albă  împinse  lama 
deoparte,  cu  un  gest  aproape  dispreţuitor,  şi  izbi  celălalt  capăt  al  toiagului  în 
tâmpla  bărbatului  voinic.  Mero  se  prăbuşi  răşchirat,  cu  sângele  ieşindu-i,  în 
bulbuci,  din  gură  şi  şiroindu-i  pe  trup.  O  clipă  mai  târziu,  sclavii  eliberaţi  năvăliră 
asupra  lui.  Cuţite  şi  pietre  şi  pumni  furioşi  se  ridicau  şi  coborau  frenetic. 

Dany  se  întoarse,  scârbită.  Era  mai  speriată  acum  decât  în  momentele  când  se 
întâmplase  totul.  M-  ar  fi  omorât. 

—  înălţimea  Ta.  Arstan  îngenunche.  Sunt  om  bătrân  şi  m-am  făcut  de  ruşine. 
N-ar  fi  trebuit  să  ajungă  atât  de  aproape  încât  să  te  înhaţe.  Am  fost  slab.  Nu  l-am 
recunoscut  fără  barbă  şi  fără  păr. 

—  După  cum  nu  l-am  recunoscut  nici  eu.  Dany  trase  adânc  aer  în  piept, 
încercând  să-şi  oprească  tremuratul.  Duşmani  pretutindeni.  Du-mă  înapoi  la  cortul 
meu.  Te  rog. 

Când  sosi  Mormont,  Dany  era  cuibărită  sub  pielea  ei  de  leu,  sorbind  o  cupă  de 
vin  cu  mirodenii. 

—  Am  aruncat  o  privire  asupra  zidului  dinspre  râu,  începu  Ser  Jorah.  E  puţin 
mai  înalt  decât  celelalte  şi  la  fel  de  puternic.  Iar  Meereenii  au  aprins  zeci  de  focuri 
sub  parapeţi... 

Ea  îl  întrerupse. 

—  Ai  fi  putut  să  mă  avertizezi  că  Bastardul  Titanului  a  evadat. 
Ser  Jorah  se  încruntă. 

—  N-am  socotit  că  e  nevoie  să  te  sperii,  înălţimea  Ta.  Am  oferit  o  recompensă 
pentru  capul  lui... 

—  Dă-i-o  lui  Barbă-Albă.  Mero  a  fost  cu  noi  tot  drumul  de  la  Yunkai.  Şi-a  ras 
barba  şi  s-a  ascuns  printre  sclavii  eliberaţi,  aşteptând  prilejul  să  se  răzbune.  Arstan 
1-a  omorât. 

Ser  Jorah  se  uită  lung  la  bătrân. 

—  Un  scutier  cu  un  toiag  1-a  omorât  pe  Mero  din  Braavos,  aşa  stau  lucrurile? 

—  Un  toiag,  confirmă  Dany,  dar  Arstan  nu  mai  e  scutier.  Ser  Jorah,  este 
dorinţa  mea  să  fie  făcut  cavaler. 

—  Nu. 

Refuzul  răspicat  era  oricum  o  surpriză.  Dar  şi  mai  ciudat,  el  veni  de  la 
amândoi  bărbaţii  deodată.  Ser  Jorah  scoase  sabia. 

—  Bastardul  Titanului  a  fost  un  om  primejdios.  Şi  se  pricepea  să  omoare.  Cine 
eşti,  bătrâne? 

—  Un  cavaler  mai  bun  decât  tine,  ser,  răspunse  Arstan  cu  răceală. 
Cavaler?  Dany  era  nedumerită. 

—  Spuneai  că  eşti  scutier. 

—  Am  fost,  înălţimea  Ta.  Se  lăsă  pe  un  genunchi.  Am  fost  scutierul  Lordului 
Swann  în  tinereţe  şi,  la  porunca  lui  Magister  Illyrio,  l-am  slujit  şi  pe  Vânjosul 
Belwas.  Nu  te-am  minţit,  regina  mea.  Dar  sunt  adevăruri  pe  care  le-am  tăinuit  şi 
pentru  asta  şi  pentru  toate  celelalte  păcate  ale  mele  nu  pot  decât  să-ţi  cer  iertare. 

—  Ce  adevăruri  ai  tăinuit?  Lui  Dany  nu-i  plăcea  asta.  Spune-mi!  Acum! 
Bătrânul  îşi  plecă  creştetul. 

—  La  Qarth,  când  m-ai  întrebat  cum  mă  cheamă,  ţi-am  spus  că  mi  se  spune 
Arstan.  Era  adevărat,  mulţi  mi-au  spus  aşa,  pe  când  Belwas  şi  cu  mine  ne 
îndreptam  spre  est,  să  te  căutăm.  Dar  nu  este  adevăratul  meu  nume. 

Dany  era  mai  mult  nedumerită  decât  furioasă.  M-a  păcălit,  întocmai  cum  m-a 
prevenit  Jorah,  dar  tocmai  mi-  a  salvat  viaţa. 
Ser  Jorah  se  făcu  roşu  ca  racul. 

—  Mero  şi-a  ras  barba,  dar  tu  ţi-ai  lăsat-o  să  crească,  nu-i  aşa?  Nu  e  de  mirare 
că  îmi  păreai  atât  de  cunoscut. . . 

—  îl  cunoşti?  îl  întrebă  Dany  pe  cavalerul  exilului. 

—  L-am  văzut  de  mai  multe  ori. . .  de  la  distanţă,  cel  mai  des,  alături  de  fraţii 
lui  sau  călărind  în  vreun  turnir.  Dar  nu  era  om  în  Cele  Şapte  Regate  să  nu-1 
cunoască  pe  Barristan  cel  Viteaz.  Aşeză  vârful  săbiei  pe  gâtul  bătrânului. 
Khaleesi,  în  faţa  ta  stă  îngenuncheat  Ser  Barristan  Selmy,  Lord  Comandant  al 
Gărzii  Regale,  care  a  trădat  Casa  ta,  punându-se  în  slujba  Uzurpatorului  Robert 
Baratheon. 

Bătrânul  cavaler  nici  nu  clipi. 

—  Cioara  îi  spune  corbului  că  e  negru,  iar  tu  vorbeşti  de  trădare. 

—  Ce  cauţi  aici?  îl  întrebă  Dany.  Dacă  te-a  trimis  Robert  să  mă  omori,  de  ce 
mi-ai  salvat  viaţa?  L-a  slujit  pe  Uzurpator.  A  trădat  memoria  lui  Rhaegar  şi  l-a 
lăsat  pe  Viserys  să  trăiască  şi  să  moară  în  exil.  Dar  dacă  mă  voia  moartă,  n- ar  fi 
trebuit  decât  să  stea  deoparte...  Vreau  să  aud  tot  adevărul  acum,  pe  onoarea  ta  de 
cavaler.  Eşti  omul  Uzurpatorului  sau  al  meu? 

—  Al  tău,  dacă  mă  vrei.  Ser  Barristan  avea  lacrimi  în  ochi.  Da,  am  avut  parte 
de  îndurarea  lui  Robert.  L-am  slujit  în  Garda  Regală  şi  în  consiliu.  L-am  slujit 
alături  de  Regicid  şi  alţii  aproape  la  fel  de  răi,  care  au  pângărit  mantia  albă  pe  care 

0  purtam.  Nu  există  nici  o  scuză  pentru  asta.  Poate  că  aş  fi  şi  acum  în  slujba 
Debarcaderului  Regelui  dacă  băiatul  ticălos  de  pe  Tronul  de  Fier  nu  m-ar  fi 
alungat,  mi-e  ruşine  s-o  recunosc.  Dar  când  mi-a  luat  mantia  pe  care  Taurul  Alb 
mi-o  aşezase  pe  umeri  şi  a  trimis  oameni  să  mă  omoare,  chiar  în  aceeaşi  zi,  a  fost 
ca  şi  cum  mi-ar  fi  smuls  un  văl  de  pe  ochi.  Atunci  mi-am  dat  seama  că  trebuie 
să- mi  găsesc  adevăratul  rege  şi  să  mor  slujindu-1. . . 

—  îţi  pot  împlini  această  dorinţă,  mârâi  Ser  Jorah,  întunecat. 

—  Linişte,  porunci  Dany.  Vreau  să-1  ascult  până  la  capăt. 

—  Poate  că  trebuie  să  mor  ca  un  trădător,  continuă  Ser  Barristan.  Dacă  e  aşa, 
nu  voi  muri  singur.  înainte  de  a  primi  iertarea  lui  Robert,  am  luptat  împotriva  lui 
la  Trident.  Tu  erai  de  cealaltă  parte  a  baricadei,  Mormont,  nu-i  aşa?  Barbă- Albă 
nu  aşteptă  răspunsul,  înălţimea  Ta,  îmi  pare  rău  că  te-am  înşelat.  Era  singura  cale 
de  a-i  împiedica  pe  Lannisteri  să  afle  că  sunt  alături  de  tine.  Eşti  urmărită,  aşa 
cum  a  fost  fratele  tău.  Lordul  Varys  a  raportat  ani  de  zile  fiecare  mişcare  pe  care  o 
făcea  Viserys.  Cât  timp  am  făcut  parte  din  micul  consiliu,  am  auzit  o  sută  de 
asemenea  rapoarte.  Şi  din  ziua  în  care  te-ai  măritat  cu  Khal  Drogo,  ai  mereu  în 
preajmă  un  informator,  care -ţi  vinde  secretele,  care-i  şopteşte  Păianjenului  la 
ureche,  pentru  aur  şi  promisiuni. 

Doar  nu  vrea  să  spună... 

—  Te  înşeli.  Dany  se  uită  la  Jorah  Mormont.  Spune-i  că  se  înşală.  Nu  există 
nici  un  informator.  Ser  Jorah,  spune-i.  Am  trecut  împreună  marea  Dothraki  şi 
deşertul  roşu. . .  Inima  i  se  zbătea  ca  o  pasăre  în  colivie.  Spune-i,  Jorah.  Spune-i  că 

1  s-a  părut. 

—  Lua-te-ar  Ceilalţi,  Selmy.  Ser  Jorah  îşi  azvârli  sabia  lungă  pe  covor. 
Khaleesi,  asta  a  fost  doar  la  început,  înainte  să  te  cunosc. . .  înainte  să  te  iubesc. . . 

—  Să  nu  rosteşti  acel  cuvânt!  Dany  făcu  un  pas  în  spate.  Cum  ai  putut?  Ce  ţi-a 
promis  Uzurpatorul?  Aur,  asta  a  fost?  Cei  Nemuritori  îi  spuseseră  că  va  mai  fi 
trădată  de  două  ori,  o  dată  pentru  aur,  o  dată  în  dragoste.  Spune-mi  ce  ţi  s-a 
promis? 

—  Varys  spunea. . .  că  aş  putea  merge  acasă.  îşi  plecă  fruntea. 

Voiam  să  te  duc  acasă!  Dragonii  îi  simţeau  furia.  Viserion  ţipă  şi  fumul  i  se 

ridică  gri  din  nări.  Drogon  bătu  aerul  cu  aripile-i  negre,  iar  Rhaegar  întoarse  capul 
şi  scuipă  foc.  Ar  trebui  să  rostesc  cuvântul  şi  să-  i  pârjolesc  pe  amândoi.  Oare  nu 
exista  nimeni  în  care  să  se  poată  încrede,  nimeni  care  s-o  apere? 

—  Toţi  cavalerii  din  Westeros  sunt  la  fel  de  mincinoşi  ca  voi  doi?  Ieşiţi, 
înainte  ca  dragonii  mei  să  vă  prăjească  pe  amândoi.  Oare  cum  miroase  un 
mincinos  prăjit?  Mai  urât  decât  canalele  Oacheşului  Ben?  Afară! 

Ser  Barristan  se  ridică  încet,  înţepenit.  Pentru  prima  oară  îşi  arăta  vârsta. 

—  Unde  să  mergem,  înălţimea  Ta? 

—  în  iad,  să-1  slujiţi  pe  Regele  Robert.  Dany  simţi  lacrimi  fierbinţi  pe  obraji. 
Drogon  ţipă,  lovind  cu  coada  într-o  parte  şi  în  alta.  Lua-v-ar  Ceilalţi  pe  amândoi. 
Plecaţi,  dispăreţi  pe  vecie,  amândoi.  Data  viitoare  când  vă  mai  văd  feţele,  vă  tai 
capetele  de  trădători.  Dar  nu  putea  să  rostească  aceste  cuvinte.  M-au  trădat.  Dar 
m-au  salvat.  Dar  au  minţit.  Plecaţi...  Ursul  meu,  ursul  meu  puternic  şi  fioros, 
ce-o  să  mă  fac  fără  el?  Şi  bătrânul,  prietenul  fratelui  meu.  Plecaţi...  plecaţi... 
Unde? 

Şi  în  clipa  aceea  ştiu. 

TYRION 

Tyrion  se  îmbrăcă  pe  întuneric,  ascultând  respiraţia  domoală  a  soţiei  sale 
dinspre  patul  pe  care  îl  împărţeau.  Visează,  gândi  el,  când  Şansa  murmură 
încetişor  ceva  -  un  nume,  poate,  deşi  şoptise  prea  încet  ca  să-şi  dea  seama  -  şi  se 
întoarse  pe  o  parte.  Ca  soţ  şi  soţie,  împărţeau  un  pat  matrimonial,  dar  asta  era  tot. 
Până  şi  lacrimile  şi  le  păstrează  pentru  sine. 

Se  aşteptase  la  suferinţă  şi  furie  când  îi  spusese  despre  moartea  fratelui  ei,  dar 
chipul  Şansei  rămăsese  atât  de  neclintit  încât,  pentru  o  clipă,  se  temuse  că  n-a 
înţeles.  Abia  mai  târziu,  cu  o  uşă  grea  de  stejar  între  ei,  o  auzise  plângând.  Tyrion 
s-a  gândit  atunci  să  se  ducă  la  ea,  s-o  consoleze  cum  putea.  Nu,  a  trebuit  el  să-şi 
reamintească,  nu  va  căuta  alinare  la  un  Lannister.  Tot  ce  putea  face  era  s-o 
ferească  de  cele  mai  urâte  detalii  cu  privire  la  Nunta  Roşie,  pe  măsură  ce  acestea 
soseau  de  la  Gemeni.  Hotărâse  că  nu  era  nevoie  ca  Şansa  să  audă  cum  trupul 
fratelui  ei  fusese  sfârtecat  şi  mutilat,  nici  cum  cadavrul  mamei  sale  fusese 
despuiat  şi  aruncat  în  Furca  Verde,  batjocorindu-se  astfel,  cu  sălbăticie, 
obiceiurile  de  înmormântare  ale  Casei  Tully.  Ultimul  lucru  de  care  fata  avea 
nevoie  era  să-i  mai  pună  paie  pe  focul  coşmarurilor  ei. 

Dar  nu  era  suficient.  îi  aşezase  mantia  pe  umeri  şi  jurase  s-o  protejeze,  dar  asta 
era  o  glumă  la  fel  de  crudă  precum  coroana  pe  care  Freyii  o  aşezaseră  pe  capul 
lupului  străvechi  al  lui  Robb  Stark,  după  ce  i  l-au  cusut  de  trupul  decapitat.  Şansa 
ştia  şi  asta.  Felul  în  care  îl  privea,  răceala  cu  care  se  urca  în  pat. . .  Când  era  în 
preajma  ei,  Tyrion  nu  uita  nici  o  clipă  cine  era,  sau  ce  era.  După  cum  nici  ea  nu 

uita.  Continua  să  meargă,  noapte  de  noapte,  în  pădurea  zeilor,  să  se  roage,  iar 
Tyrion  se  întreba  dacă  se  ruga  pentru  moartea  lui.  îşi  pierduse  casa,  locul  în 
această  lume,  îi  pierduse  pe  toţi  cei  pe  care-i  iubise  şi  în  care  avusese  încredere. 
Vine  iarna,  vestea  sloganul  Casei  Stark,  şi  într-adevăr,  venise  pentru  ei,  în  toată 
puterea  cuvântului.  Dar  pentru  Casa  Lannister  vara  e  în  toi.  Atunci  de  ce  îmi  e 
aşa  de  frig? 

îşi  trase  cizmele  pe  picioare,  îşi  legă  mantia  cu  o  broşa  în  formă  de  cap  de  leu 
şi  se  furişă  afară,  în  holul  luminat  de  torţe.  Măcar  atâta  se  putea  spune  despre 
căsnicia  lui:  îi  îngăduise  să  scape  din  Fortăreaţa  lui  Maegor.  Acum,  că  era  om 
însurat,  nobilul  său  tată  fusese  de  acord  că  se  impunea  să  aibă  o  locuinţă  mai 
potrivită,  iar  Lordul  Gyles  se  pomenise  pe  nepusă  masă  deposedat  de  spaţioasele 
sale  apartamente  din  vârful  Turnului  Bucătăriei.  Erau,  într-adevăr,  apartamente 
superbe,  cu  dormitoare  mari  şi  un  salon  adecvat,  o  baie  şi  un  budoar  pentru  soţia 
lui  şi  cămăruţe  alăturate  pentru  Pod  şi  cameristele  Şansei.  Până  şi  odăiţa  lui  Bronn 
de  lângă  scară  avea  un  fel  de  fereastră.  Ei,  bine,  mai  degrabă  o  gaură  de  tragere, 
dar  lasă  lumina  să  treacă.  Bucătăria  principală  a  castelului  era  tocmai  în  partea 
cealaltă  a  curţii,  era  adevărat,  dar  Tyrion  găsea  acele  sunete  şi  mirosuri  infinit  mai 
plăcute  decât  să  împartă  Fortăreaţa  lui  Maegor  cu  sora  lui.  Cu  cât  era  nevoit  s-o 
vadă  pe  Cersei  mai  rar,  cu  atât  avea  să  fie  mai  fericit. 

Tyrion  auzea  sforăitul  Brellei,  când  trecu  pe  lângă  odăiţa  ei.  Shae  se  plângea 
de  asta,  dar  părea  un  preţ  destul  de  mic  de  plătit.  Propunerea  venise  din  partea  lui 
Varys.  în  tinereţe,  se  ocupase  de  casa  din  oraş  a  Lordului  Renly,  ceea  ce  o 
învăţase  din  plin  să  fie  oarbă,  surdă  şi  mută. 

Aprinzând  o  lumânare,  Tyrion  îşi  croi  drum  către  scara  servitorilor  şi  coborî. 
Etajele  de  dedesubt  erau  tăcute  şi  nu  auzea  decât  zgomotul  propriilor  lui  paşi. 
Coborî  până  la  parter  şi  mai  jos,  intrând  într-o  pivniţă  întunecată,  cu  tavanul  boltit 
de  piatră.  Aproape  tot  castelul  avea  legături  subterane  şi  Turnul  Bucătăriilor  nu 
făcea  excepţie.  Tyrion  străbătu,  cu  pas  legănat,  un  culoar  lung  şi  întunecat,  până 
când  găsi  uşa  pe  care  o  căuta  şi  intră. 

înăuntru,  tigvele  dragonilor  îl  aşteptau.  La  fel  şi  Shae. 

—  Credeam  că  stăpânul  m-a  uitat.  Rochia  îi  era  agăţată  de  un  dinte  negru, 
aproape  la  fel  de  înalt  ca  ea,  iar  Shae  stătea  în  gura  dragonului,  goală.  Belarion, 
gândi  el.  Sau  era  Vhagar?  Craniile  de  dragoni  semănau  toate  între  ele. 

Numai  văzând-o  se  înfierbântă. 

—  Ieşi  de  acolo. 

—  Nu  vreau.  Zâmbi  cu  zâmbetul  ei  cel  mai  neruşinat.  Ştiu  că  stăpânul  vrea  să 
mă  culeagă  din  gura  dragonului. 

Dar  când  el  se  apropie,  Shae  se  aplecă  şi  suflă  în  lumânare. 

—  Shae. . .  Tyrion  întinse  mâinile,  dar  ea  se  răsuci  şi  se  eliberă. 

—  Trebuie  să  mă  prinzi.  Vocea  venea  din  stânga  lui.  Stăpânul  s-o  fi  jucat, 
desigur,  de-a  monştrii  şi  fecioarele,  când  a  fost  mic. 

—  Vrei  să  spui  că  sunt  un  monstru? 

—  Aşa  cum  sunt  şi  eu  fecioară.  Era  în  spatele  lui,  păşind  uşor.  Dar  oricum 
trebuie  să  mă  prinzi. 

O  prinse  în  cele  din  urmă,  dar  numai  fiindcă  ea  îl  lăsă.  Când  i  se  strecură  în 
braţe,  Tyrion  era  deja  îmbujorat  şi  fără  suflu  de  atâta  alergătură  printre  ţestele  de 
dragoni.  Dar  uită  de  toate  când  îi  simţi  sânii  mici  lipindu-i-se  de  faţă,  în  întuneric, 
sfârcurile  tari  mângâindu-i  buzele  şi  cicatricea  din  locul  unde  îi  fusese  nasul. 
Tyrion  o  trase  jos,  pe  podea. 

—  Uriaşul  meu,  gâfâi  ea,  când  o  pătrunse.  Uriaşul  meu  a  venit  să  mă  salveze. 
După  aceea,  în  timp  ce  zăceau  îmbrăţişaţi  printre  craniile  de  dragoni,  Tyrion 

îşi  odihni  capul  pe  umărul  ei,  respirând  mirosul  proaspăt,  dulce,  al  părului  ei. 

—  Ar  trebui  să-i  dai  vinul  viselor,  zise  Shae,  aşa  cum  face  Lady  Tanda  cu 
Lollys.  O  cupă  înainte  de  culcare  şi  am  putea  face  dragoste  în  pat,  lângă  ea,  fără 
să  se  trezească.  Chicoti.  Poate  că  ar  trebui,  o  dată.  Nu  i-ar  plăcea  stăpânului.  Mâna 
ei  îi  găsi  umărul  şi  începu  să-i  maseze  muşchii.  Gâtul  ţi-e  tare  ca  piatra.  Ce  te 
frământă? 

Tyrion  nu-şi  putea  vedea  degetele  în  faţa  ochilor,  dar  îşi  numără  ofurile  pe  ele: 

—  Soţia.  Sora.  Nepotul.  Tatăl.  Tyrellii.  Trebui  să  treacă  la  mâna  cealaltă: 
Varys,  Pycelle,  Degeţel,  Vipera  Roşie  din  Dome.  Ajunsese  la  ultimul  deget. 
Chipul  care  se  uită  la  mine  din  apă  când  mă  spăl. 

Shae  îi  sărută  nasul  mutilat. 

—  Un  chip  curajos.  Un  chip  blând  şi  un  chip  bun.  Aş  vrea  să-1  pot  vedea  în 
clipa  asta. 

Toată  dulcea  inocenţă  a  lumii  era  în  glasul  ei.  Inocenţă?  Nătărăule,  e  o  târfă, 
tot  ce  ştie  despre  bărbaţi  e  mădularul  pe  care-l  au  între  picioare.  Prostule, 
prostule. 

—  Mai  bine  tu,  decât  eu.  Tyrion  se  ridică.  Ne  aşteaptă  o  zi  lungă  pe  amândoi. 
N-ar  fi  trebuit  să  stingi  lumânarea  aia.  Cum  o  să  ne  găsim  hainele? 

Shae  râse. 

—  Poate  că  va  trebui  să  plecăm  dezbrăcaţi. 

Şi,  dacă  suntem  văzuţi,  nobilul  meu  tată  te  va  spânzura.  Angajând-o  pe  Shae 
printre  slujitoarele  Şansei,  avea  un  pretext  să-i  vorbească,  dar  Tyrion  nu  se 
amăgea  că  erau  în  siguranţă.  Varys  îl  avertizase. 

—  I-am  croit  lui  Shae  un  trecut  fals,  dar  era  menit  pentru  Lollys  şi  Lady 
Tanda.  Sora  ta  e  mai  bănuitoare  din  fire.  Dacă  mă  întreabă  ce  ştiu. . . 

—  O  să-i  spui  o  minciună  isteaţă. 

—  Nu,  o  să-i  spun  că  fata  e  o  vivandieră  cu  care  te-ai  ales  înainte  de  Furca 
Verde  şi  pe  care  ai  adus-o  la  Debarcaderul  Regelui  împotriva  poruncii  tatălui  tău. 
N-o  s-o  mint  pe  regină. 

—  Ai  mai  minţit-o  şi  altă  dată.  Să-i  spun  asta? 
Eunucul  oftase. 

—  Asta  mă  răneşte  mai  adânc  decât  un  pumnal,  stăpâne.  Te-am  slujit  cu 
devotament,  dar  trebuie  s-o  slujesc  şi  pe  sora  ta,  când  pot.  Cât  crezi  că  m-ar  lăsa 
să  trăiesc  dacă  nu  i-aş  mai  fi  de  folos  în  nici  un  fel?  Eu  n-am  nici  un  mercenar 
fioros  să  mă  apere,  nici  un  frate  viteaz  să  mă  răzbune,  doar  câteva  păsărele  care 
îmi  ciripesc  la  ureche.  Cu  şoaptele  acelea  trebuie  să-mi  cumpăr  viaţa  în  fiecare  zi. 

—  Să  mă  ierţi  dacă  n-o  să-ţi  plâng  de  milă. 

—  Te  voi  ierta,  dar  şi  tu  trebuie  să  mă  ierţi  dacă  nu  plâng  pentru  Shae. 
Mărturisesc,  nu  pricep  ce  are  femeia  asta,  de  face  un  om  inteligent  ca  tine  să  se 
poarte  atât  de  nesăbuit. 

—  Poate  ai  pricepe,  dacă  n-ai  fi  eunuc. 

—  Aşa  stau  lucrurile?  Un  bărbat  poate  să  aibă  minte  sau  o  bucată  de  carne 
între  picioare,  dar  nu  le  poate  avea  pe  amândouă?  Varys  râse  pe  înfundate.  Atunci 
poate  că  ar  trebui  să  fiu  recunoscător  că  am  fost  tăiat. 

Păianjenul  avea  dreptate.  Tyrion  bâjbâi  prin  bezna  bântuită  de  dragoni,  după 
haine,  simţindu-se  năpăstuit.  Riscul  pe  care  şi-1  asuma  îl  făcea  să  fie  mereu 
încordat  ca  un  arc  şi  mai  era  şi  sentimentul  de  vinovăţie.  La  naiba  cu  vinovăţia, 
gândi  el,  trăgându-şi  tunica  peste  cap.  De  ce  aş  fi  vinovat?  Soţia  mea  nu  mă  vrea 
în  nici  un  fel,  cu  atât  mai  puţin  partea  din  mine  care  pare  s-o  vrea  pe  ea.  Poate  că 
ar  trebui  să-i  spună  despre  Shae.  Nu  era  primul  bărbat  care  avea  o  ţiitoare.  însuşi 
atât-de-onorabilul  tată  al  Şansei  îi  dăduse  un  frate  bastard.  După  cât  o  cunoştea, 
soţia  lui  ar  putea  fi  încântată  să  afle  că  se  culca  cu  Shae,  atât  timp  cât  asta  o  ferea 
de  atingerea  lui  nedorită. 

Nu,  nu  îndrăznesc.  Cu  sau  fără  jurăminte,  nu  se  putea  încrede  în  soţia  lui. 
Poate  că  era  fecioară  între  picioare,  dar  nu  era  atât  de  nevinovată  când  venea 
vorba  de  trădare.  O  dată  îi  dezvăluise  lui  Cersei  planurile  propriului  ei  tată.  Şi 
fetele  de  vârsta  ei  nu  erau  cunoscute  pentru  discreţie. 

Singura  cale  sigură  era  să  scape  de  Shae.  Aş  putea  s-o  trimit  la  Chataya, 
cugetă  Tyrion,  fără  tragere  de  inimă.  în  bordelul  Chatayei,  Shae  ar  avea  toate 
mătăsurile  şi  pietrele  preţioase  pe  care  le-ar  putea  dori,  şi  cei  mai  onorabili  clienţi 
de  sânge  nobil.  Ar  fi  o  viaţă  de  departe  mult  mai  bună  decât  cea  pe  care  o  ducea 
când  o  găsise. 

Sau,  dacă  se  săturase  să-şi  câştige  pâinea  pe  cont  propriu,  ar  putea  aranja  o 
căsătorie.  Bronn,  poate?  Mercenarul  nu  se  dăduse  niciodată  în  lături  să  mănânce 
din  farfuria  stăpânului  său,  iar  acum  era  cavaler,  o  partidă  mai  bună  decât  ar  putea 
spera.  Sau  Ser  Tallad?  Tyrion  îl  observase  privind-o  pe  Shae  cu  jind,  nu  o  dată. 
De  ce  nu?  E  înalt,  puternic,  plăcut  la  înfăţişare,  din  cap până-n picioare  un  tânăr 
cavaler  înzestrat.  Desigur,  Tallad  o  cunoştea  pe  Shae  doar  ca  tânără  cameristă  a 
doamnei,  slujnică  la  castel.  Dacă  s-ar  însura  cu  ea  şi  ar  afla  pe  urmă  că  e  o 
târfă... 

—  Stăp  'ne,  unde  eşti?  Te-au  mâncat  dragonii? 

—  Nu,  aici  sunt.  Bâjbâi  într-un  craniu  de  dragon.  Am  găsit  un  pantof,  dar  cred 

că  e  al  tău. 

—  Stăpânul  pare  foarte  solemn.  Te-am  nemulţumit? 

—  Nu,  răspunse  el  laconic.  întotdeauna  mă  mulţumeşti.  Şi  de  aici  ne  vine 
pericolul.  Visa  uneori,  în  asemenea  momente,  să  o  alunge,  dar  asta  nu  dura 
niciodată  mult.  Tyrion  o  zări  vag,  prin  semiîntuneric,  trăgându-şi  un  ciorap  de 
lână  pe  piciorul  suplu.  Văd.  O  lumină  slabă  se  strecura  prin  şirul  de  ferestre  lungi 
şi  înguste  aşezate  sus,  pe  zidul  beciului.  Craniile  dragonilor  Targaryen  se  iveau  în 
jurul  lor  din  întuneric,  negre,  înconjurate  de  gri. 

—  Ziua  vine  prea  repede.  O  nouă  zi.  Un  nou  an.  Un  nou  secol.  Am 
supravieţuit  Furcii  Verzi  şi  Apei  Negre.  Pot  foarte  bine  să  supravieţuiesc  nunţii 
Regelui  Joffrey. 

Shae  înhaţă  rochia  de  pe  colţul  de  dragon  şi  şi-o  trase  peste  cap. 

—  Urc  eu  prima.  Va  trebui  s-o  ajut  pe  Brella  să  pregătească  apa  pentru  baie. 
Se  aplecă  să-i  dea  un  ultim  sărut  pe  frunte.  Uriaşul  meu  Lannister.  Te  iubesc  atât 
de  mult. 

Şi  eu  te  iubesc,  draga  mea.  Poate  că  era  o  târfă,  dar  merita  mai  mult  decât  avea 
el  să-i  ofere.  O  voi  mărita  cu  Ser  Tallad.  Pare  un  om  cumsecade.  Şi  înalt... 

ŞANSA 

A  fost  un  vis  aşa  de  frumos!  gândi  Şansa,  buimacă.  Se  făcea  că  era  la 
Winterfell,  alergând  prin  pădurea  zeilor,  cu  Lady  a  ei.  Tatăl  ei  era  acolo,  şi  fraţii 
ei,  toţi  bine,  sănătoşi.  Dacă  visul  ar  putea  deveni  realitate... 

Aruncă  la  o  parte  cuverturile.  Trebuie  să  fiu  curajoasă.  Agonia  avea  să  se 
sfârşească  în  curând,  într-un  fel  sau  în  altul.  Dacă  Lady  ar  fi  aici,  nu  mi- ar  fi 
frică.  Dar  Lady  murise.  Robb,  Bran,  Rickon,  Arya,  tatăl  şi  mama  ei,  până  şi  Septa 
Mordane.  Toţi  sunt  morţi,  în  afară  de  mine.  Acum  era  singură  pe  lume. 

Nobilul  ei  soţ  nu  era  lângă  ea,  dar  se  obişnuise  cu  asta.  Tyrion  dormea  prost  şi 
se  trezea  adesea  înainte  de  primii  zori.  De  obicei  îl  găsea  în  salon,  aplecat  lângă  o 
lumânare,  pierdut  în  vreun  sul  vechi  de  pergament  sau  în  vreo  carte  legată  în 
piele.  Uneori,  mirosul  pâinii  de  dimineaţă  dinspre  cuptoare  îl  ducea  în  bucătărie, 
iar  alteori  urca  în  terasa-grădină  sau  hoinărea  singur  pe  Aleea  Trădătorului. 

Trase  obloanele  şi  începu  să  tremure,  cu  braţele  străbătute  de  fiori.  Norii  se 
adunau  la  răsărit,  străpunşi  de  razele  soarelui.  Par  două  castele  uriaşe  plutind  pe 
cerul  dimineţii.  Şansa  le  desluşea  zidurile  de  piatră,  turnurile  înalte  şi  fortificaţiile. 
Flamuri  himerice  fluturau  în  vârful  turnurilor,  gata  să  atingă  stelele  ce  păleau 
văzând  cu  ochii.  în  spatele  lor,  soarele  urca  pe  cer  şi  Şansa  le  privi  trecând  de  la 
negru  la  gri,  în  mii  de  nuanţe  de  trandafiriu,  roşu  şi  auriu.  Curând  vântul  le  adună 
şi  nu  mai  era  decât  un  singur  castel  în  loc  de  două. 

Auzi  uşa  deschizându-se  şi  slujnicele  îi  aduseră  apa  fierbinte  pentru  baie. 

Amândouă  erau  noi  în  slujba  ei.  Tyrion  zicea  că  slujnicele  ei  mai  vechi  erau  toate 
spioanele  lui  Cersei,  întocmai  cum  bănuise  şi  Şansa  întotdeauna. 

—  Veniţi  să  vedeţi,  le  spuse  ea.  Pe  cer  e  un  castel.  Fetele  se  apropiară,  să  se 
uite. 

—  E  din  aur.  Shae  avea  părul  scurt  şi  negru  şi  ochii  îndrăzneţi.  Făcea  tot  ce  i  se 
cerea,  dar  uneori  îi  arunca  Şansei  o  privire  cât  se  poate  de  insolentă.  Un  castel  cu 
totul  din  aur,  iată  o  privelişte  pe  care  mi-ar  plăcea  s-o  văd. 

—  Un  castel,  aşa-i?  Brella  îşi  miji  ochii.  Turnul  ăla  se  prăbuşeşte,  pare-mi-se. 
E  numai  ruine,  adică. 

Şansa  nu  voia  să  audă  de  turnuri  prăbuşite  şi  castele  distruse.  închise  obloanele 
şi  spuse: 

—  Regina  ne  aşteaptă  la  micul  dejun.  Nobilul  meu  soţ  e  în  salon? 

—  Nu,  stăpână,  zise  Brella.  Nu  l-am  văzut. 

—  Poate  că  s-a  dus  să-şi  vadă  tatăl,  afirmă  Shae.  Poate  că  Mâna  Regelui  are 
nevoie  de  sfatul  lui. 

Brella  strănută. 

—  Lady  Şansa,  vrei,  probabil,  să  intri  în  cadă  înainte  să  se  răcească  apa. 
Şansa  o  lăsă  pe  Shae  să-i  scoată  cămaşa  de  noapte  peste  cap  şi  intră  în  cada 

mare  de  lemn.  îi  venea  să  ceară  o  cupă  cu  vin,  să  se  calmeze.  Cununia  urma  să 
aibă  loc  la  prânz,  în  Marele  Sept  al  lui  Baelor,  în  partea  cealaltă  a  oraşului.  Iar 
seara,  ospăţul  avea  să  se  ţină  în  sala  tronului.  O  mie  de  invitaţi  şi  şaptezeci  şi 
şapte  de  feluri  de  mâncare,  cu  muzicanţi  şi  jongleri  şi  comedianţi.  Dar  prima  dată 
era  micul  dejun  în  Sala  de  Bal  a  Reginei,  pentru  Lannisteri  şi  bărbaţii  Tyrell  - 
femeile  Tyrell  vor  lua  micul  dejun  cu  Margaery  -  şi  vreo  sută  de  cavaleri  şi  lorzi 
mărunţi.  Au  făcut  din  mine  o  Lannister,  gândi  Şansa  cu  amărăciune. 

Brella  o  trimise  pe  Shae  să  mai  aducă  apă  fierbinte,  în  timp  ce  ea  o  spăla  pe 
Şansa  pe  spate. 

—  Tremuri,  doamna  mea. 

—  Apa  nu  e  destul  de  caldă,  minţi  Şansa. 

Slujnicele  o  îmbrăcau  când  îşi  făcu  apariţia  Tyrion,  urmat  de  Podrick  Payne. 

—  Eşti  încântătoare,  Şansa.  Se  întoarse  către  scutierul  său:  Pod,  fii  bun  şi 
toarnă-mi  o  cupă  cu  vin. 

—  Vom  avea  vin  la  micul  dejun,  lordul  meu,  zise  Şansa. 

—  Avem  vin  aici.  Doar  nu  te  aştepţi  să  dau  ochii  treaz  cu  sora  mea.  E  un  nou 
secol,  doamna  mea.  Cel  de-al  treisutelea  an  de  la  Aegon  Cuceritorul.  Piticul  luă 
cupa  cu  vin  roşu  din  mâna  lui  Pod  şi  o  ridică:  Pentru  Aegon.  Ce  individ  norocos. 
Două  surori,  două  neveste  şi  trei  dragoni  mari,  ce  altceva  şi-ar  mai  putea  dori  un 
bărbat?  Se  şterse  la  gură  cu  dosul  palmei. 

Şansa  observă  că  veşmintele  Pezevenghiului  erau  murdare  şi  şifonate;  arătau 
de  parcă  ar  fi  dormit  în  ele. 

—  Nu  te  schimbi  în  haine  curate,  nobile  soţ?  Tunica  ta  cea  nouă  e  foarte 

frumoasă. 

—  Tunica  e  frumoasă,  da.  Tyrion  aşeză  cupa  deoparte.  Haide,  Pod,  să  vedem 
dacă  putem  găsi  nişte  haine  care  să  mă  facă  să  par  mai  puţin  pitic.  Nu  vreau  s-o 
fac  de  ruşine  pe  nobila  mea  soţie. 

Când  se  întoarse,  la  scurt  timp,  Pezevenghiul  era  destul  de  prezentabil  şi  chiar 
puţin  mai  înalt.  Şi  Podrick  Payne  se  schimbase  şi  arăta  aproape  ca  un  adevărat 
scutier  în  clipa  aceea,  deşi  un  coş  mare  şi  roşu  de  sub  nas  strica  efectul 
veşmintelor  sale  mov,  albe  şi  aurii.  E  un  băiat  atât  de  timid!  La  început,  Şansa  se 
ferise  de  scutierul  lui  Tyrion;  era  un  Payne,  văr  cu  Ser  Ilyn  Payne,  care  îi 
decapitase  tatăl.  Cu  toate  acestea,  îşi  dăduse  curând  seama  că  lui  Pod  îi  era  la  fel 
de  frică  de  ea  cum  îi  era  ei  de  vărul  lui.  Ori  de  câte  ori  îi  vorbea,  chipul  lui 
dobândea  cea  mai  alarmantă  nuanţă  de  roşu. 

—  Violetul,  auriul  şi  albul  sunt  culorile  Casei  Payne,  Podrick?  îl  întrebă 
politicoasă. 

—  Nu,  adică  da.  Băiatul  roşi.  Culorile.  Blazonul  nostru  este  în  carouri  violet  şi 
albe,  doamna  mea.  Cu  monede  aurii.  în  pătrate.  Violet  şi  alb.  De  amândouă. 

—  Există  o  poveste  în  spatele  acelor  monede,  interveni  Tyrion.  Fără  îndoială, 
Pod  le-o  va  încredinţa  degetelor  tale  de  la  picioare.  Dar  în  clipa  asta  suntem 
aşteptaţi  în  Sala  de  Bal  a  Reginei.  Mergem? 

Şansa  fu  ispitită  să  ceară  permisiunea  să  nu  participe.  Aş  putea  să-i  spun  că 
mă  doare  stomacul  sau  că  mi-  a  venit  ciclul.  Nu-şi  dorea  nimic  mai  mult  decât  să 
se  urce  înapoi  în  pat  şi  să  tragă  draperiile.  Trebuie  să  fiu  curajoasă,  ca  Robb,  îşi 
spuse  în  timp  ce-1  luă  de  braţ,  ceremonioasă,  pe  nobilul  ei  soţ. 

în  Sala  de  Bal  a  Reginei  mâncară  turte  cu  miere  umplute  cu  mure  şi  nuci, 
costiţă  afumată,  şuncă,  peşti  argintii  prăjiţi  în  pesmet,  pere  de  toamnă  şi  un  fel  de 
mâncare  Dothraki,  cu  ceapă,  brânză,  bucăţi  de  ouă  şi  ardei  iuţi. 

—  Nimic  nu  e  mai  bun  ca  un  mic  dejun  copios  ca  să-ţi  deschidă  apetitul  pentru 
cele  şaptezeci  şi  şapte  de  feluri  de  mâncare  de  la  ospăţul  ce  ne  aşteaptă,  remarcă 
Tyrion,  în  timp  ce  farfuriile  erau  umplute.  Pe  masă  se  aflau  carafe  cu  lapte,  carafe 
cu  mied  şi  carafe  cu  vin  dulce,  uşor,  ca  mâncarea  să  alunece  mai  bine.  Muzicanţii 
se  plimbau  printre  mese,  cântând  din  flaut,  din  fluier  şi  din  scripcă,  în  timp  ce 
Dontos  galopa  de  colo-colo  pe  mătura  lui,  iar  Băiatul  Lunii  pârţâia  din  obraji  şi 
cânta  cântece  deşucheate  despre  oaspeţi. 

Şansa  observă  că  Tyrion  abia  se  atingea  de  mâncare,  în  schimb  băuse  mai 
multe  cupe  de  vin.  Ea  gustă  puţin  din  ouăle  Dothraki,  dar  gura  îi  luă  foc  de  la 
ardeiul  iute.  în  rest,  doar  ciuguli  din  fructe,  din  peşte  şi  din  turtele  cu  miere.  De 
fiecare  dată  când  Joffrey  o  privea,  stomacul  i  se  zbătea  atât  de  tare  încât  se  simţea 
de  parcă  ar  fi  înghiţit  un  liliac. 

Când  mâncarea  fu  luată  de  pe  masă,  regina  îi  înmâna  lui  Joff  mantia  pe  care 
avea  s-o  aşeze  pe  umerii  lui  Margaery. 

—  E  mantia  pe  care  am  îmbrăcat-o  când  Robert  m-a  făcut  soţia  sa,  aceeaşi 

mantie  pe  care  mama  mea,  Lady  Joanna,  a  purtat-o  când  s-a  măritat  cu  nobilul 
meu  tată. 

După  părerea  Şansei,  arăta  jerpelită,  dar  la  drept  vorbind,  poate  că  era  aşa  din 
cauză  că  fusese  atât  de  mult  folosită. 

Apoi  sosi  vremea  darurilor.  în  Reach  era  obiceiul  ca  darurile  pentru  mire  şi 
mireasă  să  fie  oferite  în  dimineaţa  nunţii.  A  doua  zi,  aveau  să  primească  alte 
cadouri,  ca  soţ  şi  soţie,  dar  cele  de  astăzi  erau  pentru  fiecare  în  parte. 

De  la  Jalabhar  Xho,  Joffrey  primi  un  arc  mare  din  lemn  auriu  şi  o  tolbă  cu 
săgeţi  lungi  cu  pene  verzi  şi  stacojii,  de  la  Lady  Tanda  o  pereche  de  cizme  moi  de 
călărie,  de  la  Ser  Kevan  o  superbă  şa  de  turnir  din  piele  roşie,  de  la  Prinţul  Oberyn 
din  Dorne  o  broşa  roşie,  în  formă  de  scorpion,  pinteni  de  argint  de  la  Ser  Addam 
Marbrand,  un  pavilion  din  mătase  roşie  de  la  Lordul  Mathis  Rowan.  Lordul 
Paxter  Redwyne  îi  aduse  o  frumoasă  machetă  de  lemn  a  galerei  de  război  cu  două 
sute  de  vâsle  care  tocmai  se  construia  la  Arbor. 

—  Dacă  înălţimii  Tale  i-ar  plăcea,  se  va  numi  Vitejia  Regelui  Joffrey,  spuse  el, 
iar  Joff  dădu  de  înţeles  că  îi  plăcea,  într-adevăr,  foarte  mult. 

—  O  voi  face  nava  mea  comandant,  când  voi  merge  la  Piatra  Dragonului,  să-1 
ucid  pe  Stannis,  unchiul  meu  trădător,  spuse  el. 

Astăzi  o  face  pe  regele  curtenitor.  Şansa  ştia  că  Joffrey  putea  să  fie  galant  când 
îi  convenea,  dar  se  părea  că  îi  convenea  din  ce  în  ce  mai  rar.  într-adevăr,  toată 
curtoazia  sa  dispăru  când  Tyrion  îi  oferi  darul  lor,  o  imensă  carte  veche  intitulată 
Vieţile  celor  patru  regi  legată  în  piele,  cu  anluminuri  superbe.  Regele  o  frunzări 
fără  interes. 

—  Şi  ce  este  aceasta,  unchiule? 

O  carte.  Şansa  se  întrebă  dacă  Joffrey  îşi  mişca  buzele  groase  de  vierme,  când 
citea. 

—  Relatarea  Marelui  Maester  Kaeth  despre  domniile  lui  Daeron  Tânărul 
Dragon,  a  lui  Baelor  cel  Binecuvântat,  Aegon  cel  Nevrednic  şi  Daeron  cel  Bun, 
răspunse  micul  ei  soţ. 

—  O  carte  pe  care  orice  rege  ar  trebui  s-o  citească,  înălţimea  Ta,  interveni  Ser 
Kevan. 

—  Tatăl  meu  n-a  avut  timp  de  cărţi.  Joffrey  azvârli  tomul  peste  masă.  Dacă  ai 
citi  mai  puţin,  Unchiule  Pezevenghi,  poate  că  Lady  Şansa  ar  avea  deja  un  prunc  în 
pântece.  Râse.  Iar  când  regele  râde,  curtenii  râd  împreună  cu  el.  Nu  te  întrista, 
Şansa,  după  ce  o  las  pe  Regina  Margaery  însărcinată,  o  să-ţi  vizitez  dormitorul  şi 
o  să-i  arăt  unchiului  meu  cum  se  face. 

Şansa  roşi.  îi  aruncă  o  privire  neliniştită  lui  Tyrion,  temându-se  de  ce  ar  putea 
spune.  Situaţia  ar  fi  putut  deveni  la  fel  de  neplăcută  ca  atunci  când  sosise 
momentul  să  fie  duşi  în  dormitor,  la  propria  lor  nuntă. 

Dar  de  data  aceasta,  piticul  îşi  umplu  gura  cu  vin  în  loc  de  vorbe. 

Lordul  Mance  Tyrell  se  apropie  să-şi  aducă  darul,  un  potir  de  aur  înalt  de  un 

metru,  cu  două  toarte  arcuite,  frumos  ornamentate,  şi  şapte  chipuri  sclipind  de 
nestemate. 

—  Şapte  chipuri  pentru  cele  şapte  regate  ale  înălţimii  Tale,  explică  tatăl 
miresei.  Le  arătă  cum  fiecare  chip  purta  însemnul  uneia  dintre  marile  Case:  leul 
de  rubin,  trandafirul  de  smarald,  cerbul  de  onix,  păstrăvul  de  argint,  şoimul  de  jad 
albastru,  soarele  de  opal  şi  lupul  străvechi  din  sidef. 

—  O  cupă  minunată,  spuse  Joffrey,  dar  cred  că  va  trebui  să  scoatem  lupul  şi  să 
punem  în  locul  lui  un  calmar. 

Şansa  îl  ignoră,  prefăcându-se  că  nu  1-a  auzit. 

—  La  ospăţ,  Margaery  şi  cu  mine  va  trebui  să  bem,  nu  glumă,  tată  socrule. 
Joffrey  ridică  potirul  deasupra  capului,  ca  toată  lumea  să-1  poată  admira. 

—  Cupa  aia  afurisită  e  la  fel  de  înaltă  ca  mine,  murmură  Tyrion,  cu  glas 
scăzut.  Dacă  bea  jumătate,  Joff  o  să  cadă  sub  masă. 

Foarte  bine,  gândi  Şansa.  Poate  o  să- şi  rupă  gâtul. 

Lordul  Tywin  aşteptă  până  la  sfârşit  ca  să-i  ofere  regelui  darul  său:  o  sabie 
lungă.  Teaca  era  făurită  din  lemn  de  cireş,  aur  şi  piele  roşie  uleiată,  bătută  cu 
capete  de  leu  din  aur.  Şansa  observă  că  leii  aveau  ochi  de  rubine.  Sala  de  bal 
amuţi  când  Joffrey  scoase  sabia  din  teacă  şi  o  ridică  deasupra  capului.  încreţiturile 
roşii  şi  negre  din  oţel  sclipeau  în  lumina  dimineţii. 

—  Superb,  exclamă  Mathis  Rowan. 

—  O  sabie  demnă  de  un  cântec,  sire,  spuse  Lordul  Redwyne. 

—  O  sabie  de  rege,  spuse  Ser  Kevan  Lannister. 

Regele  Joffrey  arăta  de  parcă  ar  fi  vrut  să  omoare  pe  cineva,  acolo  şi  atunci, 
atât  era  de  entuziasmat.  Spintecă  aerul  şi  râse. 

—  O  sabie  măreaţă  trebuie  să  aibă  un  nume  măreţ,  lorzii  mei.  Cum  s-o 
numesc? 

Şansa  îşi  aduse  aminte  de  Colţul  Leului,  sabia  pe  care  Arya  i-o  aruncase  în 
Trident,  şi  de  Mâncătoarea  de  Inimi,  cea  pe  care  o  obligase  s-o  sărute  înainte  de 
bătălie.  Se  întrebă  dacă  o  va  pune  pe  Margaery  s-o  sărute  pe  aceasta. 

Oaspeţii  strigau  nume  pentru  noua  sabie.  Joff  refuză  o  mulţime,  până  când  auzi 
unul  care-i  plăcea. 

—  Bocetul  Văduvei!  strigă  el.  Da,  va  face  multe  văduve.  Spintecă  aerul  din 
nou.  Iar  când  o  să-1  înfrunt  pe  unchiul  meu  Stannis,  o  să-i  frâng  sabia  fermecată  în 
două.  Joff  încercă  o  lovitură  verticală,  obligându-1  pe  Ser  Balon  Swann  să  facă  un 
pas  grăbit  înapoi.  La  vederea  chipului  său,  sala  răsună  de  râsete. 

—  Fii  cu  băgare  de  seamă,  înălţimea  Ta,  îl  atenţiona  Ser  Addam  Marbrand. 
Oţelul  valyrian  e  deosebit  de  tăios. 

—  îmi  amintesc.  Cu  o  sălbatică  lovitură  cu  două  mâini,  Joffrey  coborî  Bocetul 
Văduvei  pe  cartea  pe  care  i-o  dăruise  Tyrion.  Coperta  groasă  de  piele  se  despică. 
Ascuţită,  v-am  spus  eu.  Oţelul  valyrian  nu  mi-e  străin. 

Avu  nevoie  de  câteva  lovituri  ca  să  taie  în  bucăţi  tomul  gros  şi,  când  isprăvi, 


27 


răsufla  greu.  Şansa  simţea  cum  soţul  ei  se  luptă  cu  furia,  când  Ser  Osmund 
Kettleblack  strigă: 

—  Sire,  mă  rog  să  nu  îndrepţi  niciodată  sabia  aceea  cumplită  către  mine. 

—  Ai  grijă  să  nu-mi  dai  nici  un  motiv,  ser.  Joffrey  azvârli  de  pe  masă  o  bucată 
din  Vieţile  celor  patru  regi  cu  vârful  săbiei,  pe  urmă  vârî  Bocetul  Văduvei  în 
teacă. 

—  înălţimea  Ta,  grăi  Ser  Garlan  Tyrell.  Poate  că  nu  ştiai.  în  tot  Westerosul  au 
existat  doar  patru  exemplare  din  cartea  aceea  ilustrată  de  Kaeth  cu  mâna  lui. 

—  Acum  sunt  trei.  Joffrey  îşi  desfăcu  vechea  centură  de  sabie  şi  şi-o  puse  pe 
cea  nouă.  Tu  şi  Şansa  îmi  sunteţi  datori  cu  un  dar  mai  bun,  Unchiule  Pezevenghi. 
Asta  e  deja  bucăţi. 

Tyrion  se  holba  la  nepotul  său  cu  ochii  lui  saşii. 

—  Poate  un  cuţit,  sire.  Pe  potriva  săbiei  tale.  Un  pumnal  din  acelaşi  preţios 
oţel  valyrian. . .  cu  un  mâner  din  os  de  dragon,  ce  zici? 

Joff  îi  aruncă  o  privire  aspră. 

—  Tu. . .  da,  un  pumnal  pe  potriva  săbiei  mele,  bine.  Clătină  din  cap.  Un. . .  un 
mâner  de  aur,  incrustat  cu  rubine.  Osul  de  dragon  e  prea  comun. 

—  Cum  ţi-e  voia,  înălţimea  Ta. 

Tyrion  mai  bău  o  cupă  de  vin.  După  câtă  atenţie  îi  acorda  Şansei,  ar  fi  putut  fi 
singur  în  salonul  său.  Dar  când  sosi  timpul  să  plece  la  cununie,  o  luă  de  mână. 

în  timp  ce  traversau  curtea,  Prinţul  Oberyn  din  Dorne  veni  lângă  ei,  cu 
ibovnica  lui  cu  părul  negru. 

Şansa  îi  aruncă  acesteia  o  privire  curioasă.  Era  o  femeie  de  rând,  nemăritată,  şi 
îi  născuse  prinţului  două  fiice  bastarde,  dar  nu  se  temea  s-o  privească  în  ochi  nici 
pe  regină.  Shae  îi  spusese  că  Ellaria  venera  o  zeiţă  lyseană  a  iubirii. 

—  Era  aproape  o  târfă  când  a  găsit-o,  stăpână,  îi  destăinuise  slujnica  ei,  iar 
acum  e  aproape  o  prinţesă. 

Şansa  nu  mai  fusese  niciodată  atât  de  aproape  de  femeia  din  Dorne.  Nu  e  cu 
adevărat  frumoasă,  gândi  ea,  dar  are  ceva  care  atrage  privirea. 

—  Am  avut  cândva  marele  noroc  să  văd  exemplarul  Vieţii  celor  patru  regi 
care  se  găseşte  la  Citadelă,  îi  spunea  Prinţul  Oberyn  soţului  ei.  Ilustraţiile  sunt 
minunate,  dar  Kaeth  a  fost  prea  îngăduitor  cu  Regele  Viserys. 

Tyrion  îl  privi  cu  asprime. 

—  Prea  îngăduitor?  După  părerea  mea,  îl  nedreptăţeşte  în  mod  ruşinos  pe 
Viserys.  Cartea  ar  fi  trebuit  să  se  numească  Vieţile  celor  cinci  regi. 

Prinţul  râse. 

—  Viserys  n-a  domnit  nici  două  săptămâni. 

—  A  domnit  mai  mult  de  un  an,  îl  corectă  Tyrion. 
Oberyn  ridică  din  umeri. 

—  Un  an  sau  două  săptămâni,  ce  contează?  Şi-a  otrăvit  propriul  nepot  ca  să 
urce  pe  tron  şi  pe  urmă  n-a  făcut  nimic. 

—  Baelor  a  murit  de  foame,  postind,  preciza  Tyrion.  Unchiul  său  1-a  slujit  cu 
credinţă  ca  Mână,  aşa  cum  1-a  slujit,  înaintea  lui,  pe  Tânărul  Dragon.  Poate  că 
Viserys  n-a  domnit  decât  un  an,  dar  a  stăpânit  treisprezece,  în  timp  ce  Daeron  se 
războia  şi  Baelor  se  ruga.  Tyrion  se  strâmbă.  Şi  dacă,  într-adevăr,  şi-a  înlăturat 
nepotul,  poţi  să-1  învinuieşti?  Cineva  trebuia  să  salveze  regatul  de  nebuniile  lui 
Baelor. 

Şansa  era  stupefiată. 

—  Dar  Baelor  cel  Binecuvântat  a  fost  un  mare  domnitor.  A  străbătut  Calea 
Oaselor  desculţ,  ca  să  facă  pace  cu  Dornul,  şi  1-a  salvat  pe  Cavalerul  Dragon  din 
groapa  cu  şerpi.  Viperele  nu  l-au  muşcat  fiindcă  era  pur  şi  sfânt. 

Prinţul  Oberyn  râse. 

—  Dacă  ai  fi  viperă,  doamna  mea,  ţi-ar  veni  să  muşti  un  bolnav  anemic  ca 
Baelor  cel  Binecuvântat?  Eu  aş  prefera  să-mi  păstrez  colţii  pentru  cineva  mai 
suculent. . . 

—  Prinţul  meu  glumeşte  cu  tine,  Lady  Şansa,  spuse  Ellaria  Sand.  Septonilor  şi 
cântăreţilor  le  place  să  spună  că  şerpii  nu  l-au  muşcat  pe  Baelor,  dar  adevărul  e  cu 
totul  altul.  A  fost  muşcat  de  zeci  de  ori  şi  ar  fi  trebuit  să  moară  din  cauza  asta. 

—  Dacă  ar  fi  murit,  Viserys  ar  fi  domnit  o  mulţime  de  ani,  spuse  Tyrion,  şi 
poate  Cele  Şapte  Regate  ar  fi  fost  mai  câştigate.  Unii  cred  că  Baelor  avea  minţile 
răvăşite  de  la  atâta  venin. 

—  Da,  spuse  Prinţul  Oberyn,  dar  în  Fortăreaţa  asta  Roşie  a  ta  n-am  văzut  nici 
un  şarpe.  Atunci,  ce  explicaţie  ai  pentru  Joffrey? 

—  Prefer  să  mă  abţin.  Tyrion  îşi  înclină  capul,  ceremonios.  Vă  rugăm  să  ne 
scuzaţi.  Lectica  ne  aşteaptă.  Piticul  o  ajută  pe  Şansa  să  urce  şi  se  caţără  cu 
stângăcie  în  urma  ei.  Fii  bună  şi  trage  draperiile,  doamna  mea. 

—  Trebuie,  lordul  meu?  Şansa  nu  voia  să  fie  închisă  în  spatele  draperiilor.  E  o 
zi  atât  de  frumoasă. 

—  Oamenii  de  treabă  de  la  Debarcaderul  Regelui  s-ar  putea  să  arunce  în  noi  cu 
bălegar,  dacă  mă  văd  pe  mine  în  lectică.  Fă-ne  amândurora  o  favoare.  Trage 
draperiile. 

Şansa  îi  dădu  ascultare.  Rămaseră  pe  loc  o  vreme,  în  timp  ce  aerul  se  încălzea, 
devenind  sufocant. 

—  Mi-a  părut  rău  pentru  cartea  ta,  stăpâne,  se  forţă  ea  să  spună. 

—  A  fost  cartea  lui  Joffrey.  Ar  fi  putut  învăţa  câte  ceva,  dacă  ar  fi  citit-o. 
Tyrion  părea  tulburat.  Ar  fi  trebuit  să-mi  dau  seama.  Ar  fi  trebuit  să  prevăd. . . 
multe  lucruri. 

—  Poate  că  pumnalul  o  să-i  placă  mai  mult. 

Când  piticul  se  strâmbă,  cicatricea  i  se  strânse  şi  i  se  răsuci. 

—  Băiatul  îşi  merită  pumnalul,  ce  părere  ai?  Din  fericire,  Tyrion  nu  aşteptă 
răspunsul  ei.  Joff  s-a  certat  cu  fratele  tău  Robb  la  Winterfell.  Spune-mi,  au  existat 
tensiuni  şi  între  Bran  şi  înălţimea  Sa? 

—  Bran?  întrebarea  o  nedumerea.  înainte  să  cadă,  vrei  să  spui?  Trebuia  să 
încerce  să-şi  amintească.  Totul  se  petrecuse  atât  de  demult.  Bran  era  un  băiat 
dulce,  toată  lumea  îl  iubea.  Se  lupta  cu  Tommy,  cu  săbii  de  lemn,  îmi  amintesc, 
dar  numai  în  joacă. 

Tyrion  căzu  din  nou  într-o  tăcere  posomorâtă.  Şansa  auzi  de  afară  zornăit 
îndepărtat  de  lanţuri:  bariera-ghilotină  se  ridica.  O  clipă  mai  târziu,  se  auzi  un 
scârţâit  şi  lectica  se  puse  în  mişcare,  legănat.  Lipsită  de  priveliştea  drumului,  alese 
să-şi  studieze  mâinile  împreunate,  conştientă  de  privirea  stânjenitoare  a  soţului  ei. 
De  ce  mă  priveşte  aşa? 

—  Ţi-ai  iubit  fraţii,  aşa  cum  îl  iubesc  eu  pe  Jaime. 

Să  fie  vreo  cursă  a  Lannisterilor,  ca  să  mă  îndemne  la  trădare? 

—  Fraţii  mei  au  fost  trădători  şi  au  murit  ca  nişte  trădători.  E  trădare  să  iubeşti 
un  trădător? 

Micuţul  ei  soţ  pufni. 

—  Robb  a  ridicat  sabia  împotriva  regelui  său  de  drept.  După  lege,  asta  1-a  făcut 
trădător.  Ceilalţi  au  murit  prea  tineri  ca  să  ştie  ce  e  trădarea.  Se  scarpină  la  nas. 
Şansa,  ştii  ce  s-a  întâmplat  cu  Bran  la  Winterfell? 

—  Bran  a  căzut.  Se  căţăra  peste  tot  şi,  până  la  urmă,  a  căzut.  întotdeauna 
ne-am  temut  de  asta.  Iar  Theon  Greyjoy  1-a  omorât,  dar  asta  s-a  întâmplat  mai 
târziu. 

—  Theon  Greyjoy.  Tyrion  oftă.  Nobila  ta  mamă  m-a  acuzat  cândva...  ei,  bine, 
nu  te  voi  împovăra  cu  detaliile  urâte.  M-a  acuzat  pe  nedrept.  Nu  i-am  făcut  nici  un 
rău  fratelui  tău  Bran.  Şi  n-am  de  gând  să-ţi  fac  nici  ţie. 

Ce  aşteaptă  să  spun? 

—  Mă  bucur  să  ştiu  asta,  lordul  meu. 

Voia  ceva  de  la  ea,  dar  Şansa  nu  ştia  ce  anume.  Arată  ca  un  copil  flămând,  dar 
n-am  mâncare  să-i  dau.  De  ce  nu  mă  lasă  în  pace? 

Tyrion  îşi  scarpină  din  nou  crusta  de  pe  nas,  un  obicei  urât  care  atrăgea  atenţia 
asupra  chipului  său  pocit. 

—  Nu  m-ai  întrebat  niciodată  cum  a  murit  Robb  sau  nobila  ta  mamă. 

—  Aş. . .  aş  prefera  să  nu  ştiu.  Aş  avea  coşmaruri. 

—  Atunci,  n-o  să  mai  spun  nimic. 

—  Eşti...  eşti  bun. 

—  O,  da,  spuse  Tyrion.  Sunt  întruchiparea  bunătăţii.  Şi  ştiu  ce  înseamnă 
coşmarurile. 

TYRION 

Noua  coroană  cu  care  tatăl  său  înzestrase  Credinţa  era  de  două  ori  mai  înaltă 
decât  cea  pe  care  o  zdrobise  gloata,  o  splendoare  de  cristal  şi  aur.  Toate  culorile 

curcubeului  scânteiau  şi  străluceau,  cu  fiecare  mişcare  a  înaltului  Septon,  dar 
Tyrion  era  nevoit  să  se  întrebe  cum  putea  bărbatul  să  poarte  pe  cap  o  asemenea 
povară.  Şi  până  şi  el  trebuia  să  fie  de  acord  că  Joffrey  şi  Margaery  erau  un 
adevărat  cuplu  regal,  văzându-i  unul  lângă  altul  între  statuile  înalte,  poleite  cu  aur, 
ale  Tatălui  şi  Mamei. 

Mireasa  era  încântătoare,  în  mătase  sidefie  şi  dantelă  myrisheză,  cu  poalele 
rochiei  împodobite  cu  modele  florale  din  perle  naturale.  Ca  văduvă  a  lui  Renly,  ar 
fi  putut  să  poarte  culorile  Casei  Baratheon,  însă  li  se  înfăţişase  ca  Tyrell,  în 
mantie  de  fecioară,  cu  o  sută  de  trandafiri  de  brocart  cusuţi  pe  catifea  verde. 
Tyrion  se  întrebă  dacă  era,  într-adevăr,  fecioară.  Nu  că  Joffrey  şi- ar  putea  da 
seama. 

Regele  arăta  aproape  la  fel  de  frumos  ca  mireasa  lui  în  tunica-i  trandafirie,  pe 
sub  o  mantie  din  catifea  purpurie,  cu  blazonul  cerbului  şi  al  leului.  Coroana  i  se 
odihnea  pe  bucle,  auriu  peste  auriu.  Eu  i-am  salvat  afurisita  aia  de  coroană. 
Tyrion  se  mută  de  pe  un  picior  pe  altul.  Nu  putea  sta  locului.  Prea  mult  vin.  Ar  fi 
trebuit  să  se  gândească  să  se  uşureze  înainte  de  a  ieşi  din  Fortăreaţa  Roşie. 
Noaptea  de  nesomn  pe  care  o  petrecuse  cu  Shae  se  făcea  şi  ea  simţită,  dar  cel  mai 
mult  îşi  dorea  să-şi  strângă  de  gât  nobilul  nepot. 

Oţelul  valyrian  nu  mi-e  străin,  se  fălise  băiatul.  Septonii  nu  mai  conteneau  să 
vorbească  despre  Tatăl  Ceresc  care  ne  judecă  pe  toţi.  Dacă  Tatăl  ar  fi  atât  de  bun 
să  se  prăbuşească  şi  să-l  zdrobească  pe  Joff  ca  pe  un  gândac,  poate  chiar  i-aş 
crede. 

Ar  fi  trebuit  să-şi  dea  seama  de  mult.  Jaime  nu  era  omul  care  să  trimită  pe 
altcineva  să  omoare  în  locul  lui,  iar  Cersei  era  prea  şireată  să  folosească  un  cuţit 
care  ar  fi  putut  s-o  dea  în  vileag,  însă  Joff,  micul  nemernic  arogant,  rău  şi  prost. . . 

Tyrion  îşi  aminti  cum,  într-o  dimineaţă  rece,  coborâse  pe  treptele  exterioare 
din  biblioteca  Winterfellului,  găsindu-1  pe  Prinţul  Joffrey  glumind  cu  Câinele  de- 
spre uciderea  lupilor. 

—  Trimite  un  câine  să  omoare  un  lup,  spunea  el. 

Dar  nici  măcar  Joffrey  nu  fusese  atât  de  nesăbuit  ca  să-i  poruncească  lui 
Sandor  Clegane  să  omoare  un  fiu  al  lui  Eddard  Stark;  Câinele  s-ar  fi  dus  direct  la 
Cersei.  în  schimb,  băiatul  îşi  găsise  omul  în  mijlocul  şlehtei  respingătoare  de 
călăreţi  liberi,  neguţători  şi  vivandiere  care  se  lipiseră  de  alaiul  regelui,  în  drumul 
spre  nord.  Un  idiot  scârbos,  dornic  să-şi  rişte  viaţa  ca  să  intre  în  graţiile  regelui 
şi  să  se  aleagă  cu  niscaiva  monede.  Tyrion  se  întreba  a  cui  fusese  ideea  de  a 
aştepta  plecarea  lui  Robb  de  la  Winterfell  ca  să-i  taie  lui  Bran  beregata.  A  lui  Joff, 
probabil.  Fără  îndoială,  credea  că  asta  era  culmea  isteţimii. 

Pumnalul  prinţului  avea  mânerul  incrustat  cu  nestemate  şi  lama  gravată  cu  aur, 
parcă  îşi  amintea  Tyrion.  Cel  puţin,  Joff  nu  fusese  atât  de  prost  să-l  folosească  pe 
acela.  în  schimb,  scotocise  printre  armele  tatălui  său.  Robert  Baratheon  era  un  om 
de  o  nesăbuită  generozitate  şi  i-ar  fi  dat  fiului  său  orice  pumnal  ar  fi  cerut. . .  dar 

Tyrion  bănuia  că  băiatul  îl  luase  pur  şi  simplu.  Robert  venise  la  Winterfell  însoţit 
de  un  lung  alai  de  cavaleri  şi  slujitori,  cu  o  caleaşca  imensă  şi  un  şir  de  căruţe 
încărcate  cu  bagaje.  Fără  îndoială,  vreun  slujitor  prevăzător  se  îngrijise  ca  armele 
regelui  să  fie  cu  el,  în  caz  că  ar  dori  vreuna  dintre  ele. 

Arma  pe  care  Joff  o  alesese  era  simplă  şi  tăioasă.  Fără  aur,  fără  nestemate  pe 
plasele,  fără  argint  incrustat  în  lamă.  Regele  Robert  nu  o  folosea  niciodată  şi 
probabil  uitase  că  o  are.  însă  oţelul  valyrian  era  ascuţit. . .  destul  de  ascuţit  să  taie 
prin  piele,  carne  şi  muşchi  dintr-o  singură,  iute  lovitură.  Oţelul  valyrian  nu  mi-e 
străin.  Dar  îi  fusese,  nu-i  aşa?  Altfel  nu  ar  fi  fost  niciodată  atât  de  nesăbuit  să 
aleagă  cuţitul  lui  Degeţel. 

Motivul  continua  să-i  scape.  Simplă  cruzime,  poate?  Nepotul  lui  avea  aşa  ceva 
cu  prisosinţă.  Tyrion  se  stăpânea  cu  greu  să  nu  dea  afară  tot  vinul  pe  care-1  băuse, 
să  nu-şi  ude  pantalonii  sau  amândouă.  Se  foia  chinuit.  Ar  fi  trebuit  să-şi  ţină  gura 
la  micul  dejun.  Acum  băiatul  ştie  că  ştiu.  Gura  asta  mare  îmi  va  aduce  moartea, 
pot  să  jur. 

Cele  şapte  jurăminte  fură  rostite,  cele  şapte  binecuvântări  invocate  şi  cele  şapte 
promisiuni  ale  celor  doi  făcute.  După  ce  răsună  cântecul  de  nuntă  şi  după  ce,  la 
întrebarea  septonului,  nimeni  nu  contestă  cununia,  sosi  momentul  schimbului  de 
mantii.  Tyrion  se  mută  de  pe  un  picior  pipernicit  pe  altul,  încercând  să  vadă 
printre  tatăl  său  şi  unchiul  Kevan.  Dacă  zeii  sunt  drepţi,  Joff  se  va  face  de  râs.  Se 
strădui  să  nu  se  uite  la  Şansa,  altfel  ochii  i-ar  fi  trădat  amărăciunea.  Ai  fi  putut  să 
îngenunchezi,  la  naiba!  Ar  fi  fost  chiar  aşa  de  greu  să  îndoi  genunchii  ăia  de 
Stark  şi  să  mă  laşi  să-mi  păstrez  un  strop  de  demnitate? 

Mace  Tyrell  înlătură  cu  gingăşie  mantia  de  fecioară  a  fiicei  sale,  în  timp  ce 
Joffrey  primi  mantia  împăturită  din  mâna  fratelui  său  Tommen  şi  o  desfăcu, 
fluturând-o.  Regele  băiat  era,  la  cei  treisprezece  ani  ai  săi,  la  fel  de  înalt  ca 
mireasa  lui  la  cei  şaisprezece  ai  ei.  Nu  avea  nevoie  să  se  caţere  pe  spatele  unui 
bufon.  O  îmbrăcă  pe  Margaery  cu  mantia  de  purpură  şi  aur  şi  se  aplecă  să  i-o  lege 
la  gât.  Şi,  cât  ai  clipi,  fata  trecu  de  sub  protecţia  tatălui  ei  sub  cea  a  soţului.  Dar 
de  Joff  cine  o  s-o  apere?  Tyrion  aruncă  o  privire  către  Cavalerul  Florilor,  care 
stătea  în  mijlocul  Gărzii  Regale.  Ar  fi  bine  să-ţi  ţii  sabia  bine  ascuţită,  Ser  Lor  as. 

—  Cu  acest  sărut  îmi  zălogesc  iubirea,  declară  Joffrey  cu  glas  sonor.  Când 
Margaery  îi  repetă  cuvintele,  regele  o  trase  mai  aproape  şi  o  sărută  lung  şi  apăsat. 
Lumini  de  curcubeu  dansau  din  nou  în  jurul  coroanei  înaltului  Septon,  în  timp  ce 
îi  declară  solemn  pe  Joffrey  din  Casele  Baratheon  şi  Lannister  şi  pe  Margaery 
Tyrell  un  singur  trup,  o  singură  inimă  şi  un  singur  suflet. 

Bine,  s-a  terminat.  Acum  hai  să  ne  întoarcem  în  afurisitul  de  castel  ca  să  pot 
să  mă  uşurez. 

Ser  Loras  şi  Ser  Meryn  conduceau  procesiunea,  în  armurile  lor  albe  cu  solzi  şi 
mantiile  ca  neaua.  în  urma  lor  venea  Prinţul  Tommen,  presărând  petale  de 
trandafir  dintr-un  coş,  în  faţa  regelui  şi  a  reginei.  După  cuplul  regal,  urmau 

Regina  Cersei  şi  Lordul  Tyrell,  apoi  mama  miresei,  braţ  la  braţ  cu  Lordul  Tywin. 
Regina  Ghimpilor  venea,  cu  pas  legănat,  în  urma  lor,  cu  o  mână  sprijinită  pe 
braţul  lui  Ser  Kevan  Lannister  şi  cealaltă  pe  baston  şi  cu  străjerii  ei  gemeni 
imediat  în  spate,  în  caz  că  s-ar  prăbuşi.  Apoi  veneau  Garlan  Tyrell  şi  nobila  lui 
soţie  şi  abia  pe  urmă  erau  ei. 

—  Doamna  mea.  Tyrion  îi  oferi  Şansei  braţul.  Ea  îl  acceptă,  îndatoritoare,  dar 
Tyrion  îi  simţea  încordarea  în  timp  ce  traversau  culoarul  împreună.  Şansa  nu-şi 
coborî  nici  măcar  o  singură  dată  privirea  către  el. 

Tyrion  auzi  uralele  afară,  chiar  înainte  de  a  ajunge  în  faţa  uşilor.  Mulţimea  o 
iubea  pe  Margaery  atât  de  mult  încât  era  dornică  să-1  iubească  iarăşi  până  şi  pe 
Joffrey.  Fusese  a  lui  Renly,  chipeşul  prinţ  care  îi  iubise  atât  de  mult  încât  ieşise 
din  mormânt,  să-i  vadă.  Şi  belşugul  Highgardenului  venise  cu  Margaery, 
revărsându-se  dinspre  sud,  pe  drumul  rozelor,  împreună  cu  ea.  Nătărăii  nu  păreau 
să-şi  aducă  aminte  că  tocmai  Mace  Tyrell  închisese  drumul  rozelor  la  început, 
aducând  nenorocita  de  foamete.  Păşiră  afară,  în  aerul  răcoros  al  toamnei. 

—  Credeam  că  n-o  să  mai  scăpăm  niciodată,  remarcă  Tyrion. 
Atunci  Şansa  nu  avu  de  ales  şi  se  uită  la  el. 

—  Eu...  da,  stăpâne.  Cum  spui.  Părea  tristă.  Dar  a  fost  o  ceremonie  aşa  de 
frumoasă! 

Spre  deosebire  de  a  noastră. 

—  A  fost  lungă,  atât  pot  să  spun.  Trebuie  să  mă  întorc  la  castel,  să  mă  uşurez. 
Tyrion  îşi  scarpină  ciotul  nasului.  Mai  bine  aş  fi  născocit  o  misiune  care  să  mă 
ducă  departe  de  oraş;  Degeţel  a  fost  isteţ. 

Joffrey  şi  Margaery  stăteau,  înconjuraţi  de  Garda  Regală,  în  capul  treptelor 
care  dădeau  spre  piaţa  mare  de  marmură.  Ser  Addam  şi  mantiile  sale  aurii  ţineau 
mulţimea  la  distanţă,  iar  statuia  lui  Baelor  cel  Binecuvântat  îi  privea  de  sus,  cu 
mărinimie.  Tyrion  nu  avea  de  ales  decât  să  se  aşeze  la  rând,  cu  ceilalţi,  ca  să 
felicite  mirii.  Sărută  degetele  lui  Margaery  şi  îi  ură  numai  fericire.  Noroc  că  mai 
erau  şi  alţii  care-şi  aşteptau  rândul  în  spatele  lor,  aşa  că  nu  era  cazul  să 
zăbovească  prea  mult. 

Lectica  îi  aştepta  în  soare  şi  dincolo  de  draperii  era  foarte  cald.  Când  se  puseră 
în  mişcare,  Tyrion  se  sprijini  într-un  cot,  iar  Şansa  rămase  privindu-şi  mâinile.  E 
la  fel  de  frumoasă  ca  fata  Tyrell.  Avea  părul  arămiu,  ca  frunzele  toamnei,  ochii  de 
un  albastru  intens,  culoarea  Casei  Tully.  Suferinţa  îi  dădea  un  aer  bântuit, 
vulnerabil,  care  o  făcea  şi  mai  frumoasă.  îi  venea  s-o  atingă,  să  treacă  dincolo  de 
scutul  ei  de  curtoazie.  Oare  asta  îl  făcu  să  vorbească?  Sau  doar  nevoia  de  a  uita  de 
băşica-i  plină  până  la  refuz? 

—  Mă  gândeam  că,  atunci  când  drumurile  vor  fi  sigure  din  nou,  am  putea 
merge  la  Casterly  Rock.  Departe  de  Joffrey  şi  de  sora  mea.  Cu  cât  se  gândea  mai 
mult  la  ceea  ce  făcuse  Joffrey  cu  Vieţile  celor  patru  regi,  cu  atât  era  mai  tulburat. 
A  fost  un  mesaj  acolo,  o,  da.  Mi-ar  plăcea  să-ţi  arăt  Galeria  de  Aur  şi  Gura  Leului 

şi  Sala  Eroilor,  unde  Jaime  şi  cu  mine  ne  jucam  când  eram  copii.  De  jos,  se  aude 
vuietul  mării... 

Şansa  îşi  ridică  fruntea  încet.  Tyrion  ştia  ce  vedea:  fruntea  lui  bombată,  de 
brută,  ciotul  aspru  al  nasului,  cicatricea  roz,  crăpată,  de  pe  obraz  şi  ochii  săi  saşii. 
Ochii  ei  erau  mari  şi  albaştri  şi  goi. 

—  Voi  merge  oriunde  doreşte  nobilul  meu  soţ. 

—  Speram  că  ţi-ar  face  plăcere,  doamna  mea. 

—  îmi  va  face  plăcere  să-i  fac  pe  plac  nobilului  meu  soţ. 

Gura  lui  Tyrion  se  încleşta.  Ce  omuleţ  jalnic  mai  eşti!  Credeai  că  dacă 
bolboroseşti  despre  Gura  Leului  o  poţi  face  să  zâmbească?  Când  ai  făcut 
vreodată  o  femeie  să  zâmbească  altfel  decât  cu  aur? 

—  Nu,  a  fost  o  idee  prostească.  Numai  un  Lannister  poate  iubi  Casterly  Rock. 

—  Da,  lordul  meu.  Cum  doreşti. 

Tyrion  auzea  poporul  strigând  numele  Regelui  Joffrey.  în  trei  ani,  băiatul 
acela  crud  va  fi  bărbat  şi  va  domni  de  capul  lui...  şi  orice  pitic  cu  puţină  minte  va 
fi  departe  de  Debarcaderul  Regelui.  Oraşul  Vechi,  poate.  Sau  chiar  Oraşele 
Libere.  îşi  dorise  dintotdeauna  să  vadă  Titanul  din  Braavos.  Poate  că  asta  i-ar 
face  plăcere  Şansei.  îi  vorbi  cu  blândeţe  despre  Braavos  şi  întâlni  un  zid  de 
politeţe  posacă,  rece  ca  gheaţa  şi  neclintită  ca  Zidul  pe  care  îşi  purtase  paşii 
cândva,  în  nord.  Era  obosit.  Atunci,  ca  şi  acum. 

Petrecură  restul  drumului  în  tăcere.  După  o  vreme,  Tyrion  se  pomeni  sperând 
că  Şansa  va  spune  ceva,  măcar  un  cuvânt,  dar  ea  nu  vorbi.  Când  lectica  se  opri  în 
curtea  castelului,  Tyrion  îl  lăsă  pe  unul  dintre  rândaşi  s-o  ajute  pe  Şansa  să 
coboare. 

—  Suntem  aşteptaţi  la  ospăţ  într-o  oră,  doamna  mea.  Mă  întorc  în  scurt  timp. 
Se  îndepărtă,  cu  picioarele  înţepenite.  în  partea  opusă  a  curţii,  auzi  râsul 

sacadat  al  lui  Margaery,  când  Joffrey  o  săltă  din  şa.  Intr-o  bună  zi,  băiatul  va  fi  la 
fel  de  înalt  şi  de  puternic  ca  Jaime,  gândi  el,  iar  eu  voi  fi  tot  un  pitic  sub 
picioarele  lui.  Şi  într-o  zi,  s-ar  putea  să  mă  scurteze  şi  mai  mult. 

Găsi  o  privată  şi  suspină  recunoscător,  în  timp  ce  scăpa  de  vinul  de  dimineaţă. 
Erau  momente  când  era  la  fel  de  plăcut  să  te  uşurezi  ca  atunci  când  erai  cu  o 
femeie,  iar  acesta  era  unul  dintre  ele.  Şi-ar  fi  dorit  să  se  poată  uşura  de  îndoieli  şi 
vinovăţii  la  fel  de  simplu. 

Podrick  Payne  îl  aştepta  în  faţa  apartamentelor  sale. 

—  Ţi-am  scos  tunica  nouă.  Nu  aici.  Pe  pat.  în  dormitor. 

—  Da,  acolo  ţinem  patul.  Şansa  era  probabil  acolo,  îmbrăcându-se  pentru 
ospăţ.  Şi  Shae.  Vin,  Pod. 

Tyrion  îşi  sorbea  vinul  pe  bancheta  de  la  geam,  cu  gândul  la  haosul  din 
bucătăriile  de  dedesubt.  Soarele  nu  atinsese  încă  vârful  castelului,  dar  simţea 
miros  de  pâine  coaptă  şi  carne  rumenită.  în  curând,  invitaţii  se  vor  revărsa  în  sala 
tronului,  plini  de  nerăbdare.  Avea  să  fie  o  seară  măreaţă,  menită  nu  doar  să 

unească  Highgardenul  şi  Casterly  Rock,  dar  şi  să  vestească  puterea  şi  bogăţia  lor, 
ca  avertisment  pentru  oricine  s-ar  mai  gândi  să  se  opună  domniei  lui  Joffrey. 

Dar  cine  ar  fi  atât  de  nebun  să  conteste  acum  domnia  lui  Joffrey,  după  cele  ce 
pătimiseră  Stannis  Baratheon  şi  Robb  Stark?  în  ţinuturile  riverane  continuau 
luptele,  dar  pretutindeni  laţul  se  strângea.  Ser  Gregor  Clegane  traversase  Tridentul 
şi  cucerise  vadul  rubinului,  apoi  capturase  Harrenhalul  aproape  la  fel  de  uşor. 
Seagardul  se  predase  în  faţa  lui  Walder  Frey  cel  Negru,  Lordul  Randyll  Tarly  era 
stăpân  peste  Iazul  Fecioarelor,  Duskendale  şi  drumul  regelui.  în  vest,  Ser  Daven 
Lannister  îşi  unise  forţele  cu  Ser  Forley  Prester  la  Dintele  de  Aur,  mărşăluind 
împreună  către  Riverrun.  Ser  Ryman  Frey  venea  dinspre  Gemeni  cu  două  mii  de 
oşteni,  să  li  se  alăture.  Iar  Paxter  Redwyne  susţinea  că  flota  lui  va  porni  în  curând 
dinspre  Arbor,  să-şi  înceapă  lunga  călătorie  în  jurul  Dornului  şi  prin  Treptele  de 
Piatră.  Atunci  vor  fi  de  zece  ori  mai  mulţi  decât  piraţii  lyseeni  ai  lui  Stannis. 
Bătălia  pe  care  maesterii  o  numeau  Războiul  Celor  Cinci  Regi  era  pe  sfârşite. 
Mace  Tyrell  fusese  auzit  plângându-se  că  Lordul  Tywin  nu-i  lăsase  nici  o  victorie. 

—  Stăpâne?  Pod  era  lângă  el.  Nu  te  schimbi?  Ţi-am  scos  tunica.  Pe  pat.  Pentru 
ospăţ. 

—  Ospăţ,  zise  ursuz  Tyrion.  Ce  ospăţ? 

—  Ospăţul  de  nuntă.  Pod  nu  sesizase,  bineînţeles,  sarcasmul.  Regele  Joffrey  şi 
Lady  Margaery.  Regina  Margaery,  vreau  să  zic. 

Tyrion  hotărî  să  se  îmbete  criţă  în  seara  asta. 

—  Prea  bine,  tinere  Pod.  Hai  să  mă  îmbraci  în  haine  de  sărbătoare. 

Când  intrară  în  dormitor,  Shae  îi  aranja  Şansei  părul.  Bucurie  şi  suferinţă, 
gândi  el,  văzându-le  acolo,  împreună.  Râs  şi  plâns.  Şansa  purta  o  rochie  din  satin 
argintiu,  tivită  cu  blană  de  veveriţă,  cu  mâneci  lungi  până  la  pământ,  căptuşită  cu 
postav  moale,  violet.  Shae  îi  prinsese  părul  cu  măiestrie  într-o  plasă  delicată  de 
argint,  licărind  de  nestemate  vineţii.  Era  mai  frumoasă  ca  niciodată,  deşi  mânecile 
acelea  lungi  de  satin  îi  revărsau  tristeţea. 

—  Lady  Şansa,  îi  spuse  el,  în  seara  asta  vei  fi  cea  mai  frumoasă  femeie  din 
sala  tronului. 

—  Nobilul  meu  soţ  e  prea  bun. 

—  Doamna  mea,  spuse  Shae,  visătoare.  N-aş  putea  veni  să  servesc  la  masă? 
îmi  doresc  atât  de  mult  să  văd  porumbeii  zburând  din  plăcintă! 

Şansa  o  privi  şovăitoare. 

—  Regina  şi-a  ales  toţi  servitorii. 

—  Iar  sala  va  fi  prea  ticsită.  Tyrion  fu  nevoit  să-şi  stăpânească  iritarea.  Dar 
muzicanţii  o  să  umble  prin  tot  castelul,  iar  în  curtea  exterioară  vor  fi  mese  cu 
mâncare  şi  băutură  pentru  toată  lumea.  îşi  cercetă  tunica  nouă,  din  mătase 
purpurie,  cu  umeri  căptuşiţi  şi  mâneci  bufante,  despicate  pentru  a  lăsa  să  se  vadă 
satinul  negru  de  dedesubt.  O  haină  frumoasă.  Nu-i  lipseşte  decât  un  bărbat 
frumos  care  s-o  poarte.  Haide,  Pod,  ajută-mă  să  mă  îmbrac. 

Mai  bău  o  cupă  de  vin  în  timp  ce  se  îmbrăca,  pe  urmă  îşi  luă  soţia  de  braţ  şi 
părăsiră  împreună  Turnul  Bucătăriilor  pentru  a  se  alătura  fluviului  de  mătase, 
satin  şi  catifea  care  se  revărsa  către  sala  tronului.  Unii  dintre  invitaţi  intraseră 
pentru  a-şi  căuta  locurile  pe  bănci.  Alţii  se  învârteau  în  faţa  uşilor,  bucurându-se 
de  căldura  neobişnuită  a  după-amiezii.  Tyrion  o  conduse  pe  Şansa  prin  mulţime, 
să  îndeplinească  formalităţile  necesare. 

Se  pricepe  la  asta,  gândi  el,  urmărind-o  cum  îi  spunea  Lordului  Gyles  că  nu 
mai  tuşeşte  atât  de  urât,  complimentând-o  pe  Elinor  Tyrell  pentru  rochia  ei  şi 
întrebându-1  pe  Jallabar  Xho  despre  obiceiurile  de  nuntă  din  Insulele  Verii.  Vărul 
lui,  Ser  Lancel,  fusese  adus  de  Ser  Kevan.  Era  prima  oară  după  bătălie  când  îşi 
părăsea  patul  de  suferinţă.  Arată  ca  o  fantomă.  Lancel  încărunţise,  avea  părul 
sârmos  şi  era  slab  ca  un  ţâr.  Fără  sprijinul  tatălui  său,  s-ar  fi  prăbuşit  cu  siguranţă. 
Cu  toate  acestea,  când  Şansa  îi  lăudă  vitejia  şi  spuse  cât  de  mult  se  bucura  să-1 
vadă  înzdrăvenindu-se,  atât  Lancel,  cât  şi  Ser  Kevan  jubilară,  l-ar  fi  fost  lui 
Joffrey  o  regină  bună  şi  o  soţie  şi  mai  bună,  dacă  ar  fi  avut  înţelepciunea  s-o 
iubească.  Se  întreba  dacă  nepotul  lui  era  capabil  să  iubească  pe  cineva. 

—  Arăţi,  într-adevăr,  minunat,  copilă,  îi  spuse  Şansei  Lady  Olenna  Tyrell, 
apropiindu-se  de  ei,  într-o  rochie  de  brocart  care  trebuie  să  fi  fost  mai  grea  decât 
făptura  care  o  purta.  Dar  vântul  ţi-a  răvăşit  părul.  Micuţa  femeie  întinse  mâna  şi  îi 
aranja  şuviţele  rebele,  vârându-le  la  loc  şi  potrivind  plasa  de  păr.  Mi-a  părut  foarte 
rău  să  aud  de  pierderile  pe  care  le-ai  suferit,  zise  ea,  trecându-şi  degetele  prin 
părul  Şansei.  Fratele  tău  a  fost  un  trădător  cumplit,  ştiu,  dar  dacă  începem  să 
omoram  oamenii  la  nunţi,  vor  ajunge  să  se  teamă  şi  mai  mult  de  căsătorie.  Aşa, 
acum  e  mai  bine.  Lady  Olenna  zâmbi.  Mă  bucur  să  pot  spune  că  voi  pleca  la 
Highgarden  poimâine.  Dar,  mulţumesc,  m-am  cam  săturat  de  oraşul  ăsta  puturos. 
Poate  că  ţi-ar  plăcea  să  mă  însoţeşti,  pentru  o  scurtă  vizită,  cât  timp  bărbaţii  sunt 
plecaţi  la  război.  O  să-mi  fie  atât  de  dor  de  Margaery  a  mea  şi  de  toate  doamnele 
ei  încântătoare!  Compania  ta  ar  fi  o  dulce  alinare. 

—  Eşti  prea  bună,  doamna  mea,  răspunse  Şansa,  dar  locul  meu  e  alături  de 
nobilul  meu  soţ. 

Lady  Olenna  îi  acordă  lui  Tyrion  un  zâmbet  ştirb,  zbârcit. 

—  O,  iartă  o  bătrână  necugetată,  n-am  vrut  să-ţi  răpesc  încântătoarea  soţie.  Am 
presupus  că  vei  fi  plecat  în  fruntea  unei  armate  a  Lannisterilor  împotriva  vreunul 
duşman  perfid. 

—  O  armată  de  dragoni  şi  cerbi.  Vistiernicul  trebuie  să  rămână  la  curte,  să  se 
îngrijească  de  plata  tuturor  oştirilor. 

—  Negreşit,  dragorii  şi  cerbi,  foarte  înţelept.  Şi  gologanii  piticului.  Am  auzit 
de  aceşti  gologani  ai  piticului.  Fără  doar  şi  poate,  e  o  corvoadă  să-i  colectezi. 

—  Las  colecta  pe  seama  altora,  doamna  mea. 

—  O,  chiar  aşa?  Aş  fi  crezut  că  poate  vrei  să  te  ocupi  personal  de  ei.  Nu  putem 
lăsa  coroana  să  fie  păgubită  de  gologanii  piticului,  nu-i  aşa? 

—  Ferească  zeii!  Tyrion  începea  să  se  întrebe  dacă  nu  cumva  Lordul  Luthor 
Tyrell  se  aruncase  intenţionat  în  prăpastia  aia.  Acum,  scuză-ne,  Lady  Olenna, 
trebuia  să  fim  deja  la  locurile  noastre. 

—  Şi  eu.  Şaptezeci  şi  şapte  de  feluri  de  mâncare,  dacă  nu  mă  înşel.  Nu  găseşti 
că  e  puţin  exagerat,  lordul  meu?  Eu,  una,  n-o  să  mănânc  mai  mult  de  două,  trei 
îmbucături,  dar  noi  doi  suntem  pirpirii,  nu-i  aşa?  Mângâie  părul  Şansei  încă  o 
dată,  spunând:  Ei,  bine,  du-te  şi  încearcă  să  fii  mai  veselă.  Dar  unde  s-or  fi  dus 
gărzile  mele?  Stângul,  Dreptul,  unde  sunteţi?  Haideţi  şi  ajutaţi-mă  să  urc  pe  dais. 

Cu  toate  că  mai  era  încă  o  oră  până  ce  avea  să  se  însereze,  sala  tronului  era  o 
revărsare  de  lumină,  cu  torţele  arzând  în  fiecare  suport.  Oaspeţii  se  ridicau  la 
mese,  când  vestitorii  anunţau  numele  şi  titlurile  lorzilor  şi  doamnelor,  strigându-le 
intrarea.  Paji  în  livrele  regale  îi  conduceau  de-a  lungul  culoarului  larg  din  mijlocul 
sălii.  Galeria  de  sus  era  înţesată  de  muzicanţi:  toboşari,  flautişti  şi  cântăreţi  din 
fluier,  harpe,  corni  şi  timpane. 

Tyrion  o  înhaţă  pe  Şansa  de  braţ,  făcând-o  să  meargă  cu  paşi  mari,  legănaţi.  Le 
simţea  ochii  aţintiţi  asupra  lui,  oprindu-se  la  noua  cicatrice  care  îl  făcea  şi  mai 
urât  decât  înainte.  N-  au  decât  să  se  uite,  gândi  el,  săltând  pe  scaun.  N-  au  decât  să 
se  holbeze  şi  să  şuşotească  până  ce  se  satură,  n-o  să  stau  ascuns  de  dragul  lor. 
Regina  Ghimpilor  intră  în  urma  lor,  târşâindu-şi  picioarele,  cu  paşi  minusculi. 
Tyrion  se  întrebă  care  dintre  ei  arăta  mai  ridicol,  el  alături  de  Şansa,  ori  bătrânica 
zbârcită  între  străjerii  ei  gemeni,  înalţi  de  doi  metri. 

Joffrey  şi  Margaery  intrară  în  sala  tronului  călare  pe  o  pereche  de  cai  albi  de 
luptă.  Pajii  alergau  în  faţa  lor,  presărând  petale  de  trandafir  sub  copite.  Regele  şi 
regina  se  schimbaseră  pentru  ospăţ.  Joffrey  purta  pantaloni  în  dungi  roşii  şi  negre 
şi  o  tunică  de  brocart,  cu  mâneci  negre  de  satin  şi  ţinte  de  onix.  Margaery 
înlocuise  rochia  sobră  pe  care  o  purtase  în  sept  cu  una  mult  mai  decoltată,  din 
brocart  verzui,  cu  un  corset  strâmt  care  îi  dezgolea  umerii  şi  partea  de  sus  a 
sânilor  mici.  Despletit,  părul  castaniu  i  se  revărsa  pe  umerii  albi  şi  pe  spate,  până 
aproape  la  talie.  Pe  frunte  purta  o  coroană  subţire  de  aur.  Avea  un  zâmbet  dulce  şi 
sfios.  O  fată  încântătoare,  gândi  Tyrion,  şi  o  soartă  mai  bună  decât  merită 
nepotul  meu. 

Garda  Regală  îi  escortă  pe  dais,  către  locurile  de  onoare  din  umbra  Tronului  de 
Fier,  împodobit  pentru  această  ocazie  cu  fâşii  lungi  de  mătase,  din  auriul 
Baratheonilor,  purpuriul  Lannisterilor  şi  verdele  Tyrellior.  Cersei  o  îmbrăţişa  pe 
Margaery  şi  o  sărută  pe  obraji.  Lordul  Tywin  făcu  acelaşi  lucru,  urmat  de  Lancel 
şi  Ser  Kevan.  Joffrey  primi  sărutări  iubitoare  de  la  tatăl  miresei  sale  şi  de  la  noii 
săi  cumnaţi,  Loras  şi  Garlan.  La  nunta  lui,  nimeni  nu  păruse  dornic  să-1  sărute  pe 
Tyrion.  Când  regele  şi  regina  se  aşezară,  înaltul  Septon  se  ridică  şi  rosti  o 
rugăciune.  Cel  puţin  nu  fonfăie  aşa  de  tare  ca  ultimul,  se  consolă  Tyrion. 

El  şi  Şansa  fuseseră  aşezaţi  departe,  la  dreapta  regelui,  lângă  Ser  Garlan  Tyrell 
şi  soţia  lui,  Lady  Leonette.  Alţii  stăteau  mai  aproape  de  Joffrey,  lucru  pe  care  un 

om  mai  irascibil  l-ar  fi  luat  drept  insultă,  dat  fiind  că  Tyrion  fusese  până  de 
curând  Mâna  Regelui.  Tyrion  nu  s-ar  fi  supărat  nici  dacă  ar  fi  fost  o  sută. 

—  Să  curgă  vinul  în  cupe!  decretă  Joffrey,  după  ce  zeii  primiră  ce  li  se 
cuvenea.  Paharnicul  turnă  o  carafa  întreagă  de  vin  de  Amber  în  potirul  auriu  de 
nuntă  pe  care  i-1  dăruise  Lordul  Tyrell  în  dimineaţa  aceea.  Regele  fu  nevoit  să-1 
ridice  cu  ambele  mâini. 

—  în  sănătatea  soţiei  şi  reginei  mele! 

—  Margaery!  îi  răspunse  întreaga  adunare.  Margaery!  Margaery!  în 
sănătatea  reginei!  O  mie  de  cupe  se  ciocniră  şi  ospăţul  începu  în  toată  puterea 
cuvântului.  Tywin  Lannister  bău  cu  ceilalţi,  golindu-şi  cupa  la  acel  prim  toast  şi 
făcând  semn  să-i  fie  umplută  din  nou,  îndată  ce  se  aşeză. 

Primul  fel  de  mâncare  fu  o  supă-cremă  de  ciuperci,  cu  melci  în  unt,  servită  în 
boluri  aurite.  Tyrion  abia  se  atinsese  de  micul  dejun  şi  vinul  i  se  urcase  deja  la 
cap,  astfel  că  mâncarea  era  bine-venită.  Termină  repede.  Unul  e  gata,  mai  sunt 
şaptezeci  şi  şase.  Şaptezeci  şi  şapte  de  feluri  de  mâncare,  în  timp  ce  în  oraş  mai 
există  copii  care  mor  de  foame  şi  bărbaţi  care  ar  face  moarte  de  om  pentru  o 
ridiche.  Poate  că  nu  i-ar  mai  iubi  pe  Tyrelli  nici  pe  jumătate  dacă  ne- ar  vedea 
acum.  Şansa  gustă  o  lingură  de  supă  şi  împinse  castronul. 

—  Nu  e  pe  placul  tău,  doamna  mea?  întrebă  Tyrion. 

—  Vor  fi  atâtea  feluri,  nobile  soţ.  Am  stomacul  mic.  începu  să  se  joace 
nervoasă  cu  părul,  privind  peste  masă,  către  locul  unde  şedea  Joffrey  cu  regina 
lui. 

Oare  şi- ar  dori  să  fie  în  locul  lui  Margaery?  Tyrion  se  încruntă.  Până  şi  un 
copil  ar  trebui  să  fie  mai  înţelept.  îşi  întoarse  privirea,  căutând  să-şi  abată  atenţia, 
dar  oriunde  se  uita  vedea  femei,  femei  frumoase  şi  fericite,  care  aparţineau  altor 
bărbaţi:  Margaery,  desigur,  zâmbind  dulce  în  timp  ce  bea  împreună  cu  Joffrey  din 
potirul  mare  cu  şapte  feţe.  Mama  ei,  Lady  Alerie,  cu  părul  argintiu  şi  chipul 
frumos,  încă  semeaţă  lângă  Mace  Tyrell.  Cele  trei  tinere  verişoare  ale  reginei, 
vesele  ca  nişte  păsări.  Bruneta  soţie  din  Myr  a  Lordului  Merryweather,  cu  ochii  ei 
negri,  mari  şi  scânteietori.  Ellaria  Sand,  printre  dornisheni  (Cersei  le  rezervase  o 
masă  întreagă,  chiar  sub  dais,  într-un  loc  de  mare  onoare,  dar  cât  mai  departe  de 
Tyrelli  cu  putinţă),  râzând  la  ceva  ce-i  spusese  Vipera  Roşie. 

Şi  mai  era  o  femeie,  care  stătea  aproape  la  piciorul  celei  de-a  treia  mese  din 
stânga. . .  probabil  soţia  unuia  dintre  Fossoway,  însărcinată.  Frumuseţea  ei  delicată 
nu  era  în  nici  un  fel  diminuată  de  pântec,  şi  nici  plăcerea  de  a  mânca  şi  a  petrece. 
Tyrion  privi  cum  soţul  ei  îi  dădea  bucăţele  de  mâncare  din  farfuria  lui.  Beau  din 
aceeaşi  cupă,  mâna  lui  se  odihnea  blând  pe  pântecele  ei,  un  gest  tandru  şi 
protector. 

Se  întrebă  ce-ar  spune  Şansa  dacă  s-ar  apleca  şi  ar  săruta-o  chiar  în  clipa  aceea. 
S-ar  crispa,  cel  mai  probabil.  Sau  ar  îndura  cu  curaj,  cum  îi  era  datoria.  E  nespus 
de  frumoasă  soţia  asta  a  mea.  Dacă  i-ar  spune  că-i  vrea  fecioria  la  noapte,  ar 

îndura  supusă  şi  asta  şi  nu  ar  plânge  mai  mult  decât  ar  trebui. 

Mai  ceru  vin.  Când  îl  primi,  se  servea  deja  al  doilea  fel,  plăcintă  cu  carne  de 
porc,  ananas  şi  ouă.  Şansa  nu  luă  decât  o  muşcătură  din  bucata  ei,  în  timp  ce 
vestitorii  îl  chemau  pe  cel  de-al  şaselea  dintre  cei  şapte  cântăreţi. 

Hamish  Harpistul,  cu  barba  lui  căruntă,  anunţă  că  va  cânta  „pentru  urechile 
zeilor  şi  ale  oamenilor,  un  cântec  nemaiauzit  până  acum  în  toate  cele  Şapte 
Regate".  II  intitulase  Drumul  Lordului  Renly. 

îşi  trecu  degetele  peste  coardele  harpei  sale  înalte,  umplând  încăperea  cu 
sunetul  ei  dulce. 

—  De  pe  tronul  oaselor,  Stăpânul  Morţii  îşi  coborî  privirea  asupra  lordului 
ucis,  începu  Hamish,  şi  continuă  să  povestească  cum  Renly,  căindu-se  că 
încercase  să  fure  coroana  nepotului  său,  refuzase  să  i  se  predea  Stăpânului  Morţii 
şi  se  întorsese  pe  tărâmul  viilor,  să  apere  regatul  de  fratele  lui. 

Şi,  pentru  asta,  bietul  Symon  a  sfârşit  într-o  oală,  cugetă  Tyrion.  Regina 
Margaery  era  cu  ochii  în  lacrimi  la  sfârşitul  cântecului,  când  umbra  viteazului 
Lord  Renly  zbura  către  Highgarden,  să  arunce  o  ultimă  privire  asupra  chipului 
adevăratei  sale  iubiri. 

—  Lordul  Renly  nu  s-a  căit  în  viaţa  lui  pentru  nimic,  îi  spuse  Pezevenghiul 
Şansei,  dar  după  părerea  mea,  Hamish  tocmai  a  câştigat  o  lăută  de  aur. 

Harpistul  le  oferi  şi  câteva  cântece  cunoscute.  Un  trandafir  de  aur  era  pentru 
Tyrelli,  fără  doar  şi  poate,  aşa  cum  Ploile  din  Castamere  era  menit  să-1 
linguşească  pe  tatăl  său.  Mamă,  Fecioară  şi  Babă  îl  încântă  pe  înaltul  Septon,  iar 
Soţia  mea  le  plăcu  fetiţelor  cu  inimi  romantice  şi,  fără  îndoială,  câtorva  băieţei. 
Tyrion  asculta  cu  o  jumătate  de  ureche,  gustând  clătite  cu  porumb  şi  terci  fierbinte 
de  ovăz  cu  bucăţele  de  curmale,  mere  şi  portocale  şi  ciugulind  cu  dinţii  o  coastă 
de  mistreţ. 

După  aceea,  felurile  de  mâncare  şi  momentele  distractive  se  succedară  cu  o 
uluitoare  risipă,  stropite  din  belşug  cu  vin  şi  bere.  Hamish  îi  părăsi,  iar  în  locul  lui 
veni  un  urs  bătrân  şi  pipernicit  care  dansă  stângaci  în  sunet  de  fluier  şi  tobă,  în 
timp  ce  nuntaşii  mâncau  păstrăv  prăjit  în  migdale  zdrobite.  Băiatul  Lunii  se  urcă 
pe  catalige  şi  porni  cu  paşi  mari  printre  mese,  în  urmărirea  lui  Butterbumps, 
bufonul  gras  şi  grotesc  al  Lordului  Tyrell,  în  timp  ce  lorzii  şi  doamnele  mâncau 
friptură  de  bâtlan  şi  plăcinte  cu  brânză  şi  ceapă.  Câţiva  jongleri  Pentoshi  făcură 
roata  carului,  se  ridicară  în  mâini,  legănară  farfurii  pe  picioarele  goale  şi  se 
cocoţară  unul  pe  umerii  celuilalt,  formând  o  piramidă.  Isprăvile  lor  erau  însoţite 
de  crabi  prăjiţi  cu  mirodenii  iuţi,  din  est,  platouri  pline  de  halci  de  miel  înăbuşit  în 
lapte  de  migdale,  cu  morcovi,  ridichi  şi  ceapă,  şi  tarte  cu  peşte,  scoase  din  cuptor, 
servite  atât  de  fierbinţi  că  te  ardeau  la  degete. 

Atunci  vestitorii  anunţară  un  alt  cântăreţ,  Collio  Quaynis  din  Tyrosh,  care  avea 
o  barbă  purpurie  şi  un  accent  ridicol,  întocmai  cum  îi  asigurase  Symon.  Collio 
începu  cu  o  versiune  proprie  a  Dansului  Dragonilor,  care  era,  mai  degrabă,  un 

cântec  pentru  doi  cântăreţi,  bărbat  şi  femeie.  Tyrion  rezistă  până  la  sfârşit,  cu  o 
porţie  dublă  de  terci  cu  miere  şi  ghimbir  şi  mai  multe  cupe  cu  vin.  O  baladă 
chinuitoare  despre  doi  îndrăgostiţi  aflaţi  pe  moarte,  în  mijlocul  Urgiei  din  Valyria, 
care  ar  fi  fost  mai  pe  placul  auditoriului  dacă  Collio  n-ar  fi  cântat-o  în  Valyriana 
Cultă,  pe  care  majoritatea  invitaţilor  nu  o  cunoşteau.  Dar  Bessa  Hangiţa  îi 
recâştigă  cu  versurile  sale  deocheate.  La  masă  se  serveau  cocoşei  în  pene, 
rumeniţi  întregi  şi  umpluţi  cu  curmale,  în  timp  ce  Collio  chemă  un  toboşar,  făcu  o 
plecăciune  adâncă  în  faţa  Lordului  Tywin  şi  începu  să  cânte  Ploile  din 
Castamere. 

Dacă  trebuie  să  ascult  şapte  variante,  s-ar  putea  să  mă  duc  în  Fundătura 
Puricilor  şi  să-  i  cer  iertare  tocanei.  Tyrion  se  întoarse  către  soţia  sa: 

—  Aşadar,  pe  care-1  preferi? 
Şansa  clipi: 

—  Lordul  meu? 

—  Dintre  cântăreţi.  Care  ţi-a  plăcut  mai  mult? 

—  Eu. . .  îmi  pare  rău,  lordul  meu.  N-am  fost  atentă. 
Nici  de  mâncat  nu  mânca. 

—  Şansa,  îţi  lipseşte  ceva?  îl  luase  gura  pe  dinainte  şi,  dintr-odată,  se  simţi  ca 
un  prost.  Toate  rudele  ei  au  fost  măcelărite,  e  măritată  cu  mine  şi  eu  o  întreb  ce-  i 
lipseşte. 

—  Nu,  lordul  meu.  îşi  feri  privirea,  prefăcându-se,  neconvingător,  interesată  de 
Băiatul  Lunii  care  îl  lovea  pe  Ser  Dontos  cu  curmale. 

Patru  maeştri  piromanţi  chemau  fiare  sălbatice  din  flăcări,  să  se  sfâşie  cu 
gheare  de  foc,  în  timp  ce  servitorii  aşezau  pe  masă  castroane  de  Blandissory,  un 
amestec  de  supă  de  vită  cu  vin  fiert,  îndulcit  cu  miere  şi  presărat  cu  migdale 
opărite  şi  bucăţi  de  clapon.  Apoi  veniră  nişte  cântăreţi  din  fluier,  câini  dresaţi, 
înghiţitori  de  săbii,  cu  mazăre  cu  unt,  nuci  tăiate  şi  castroane  de  argint  cu  carne  de 
lebădă  în  sos  de  şofran  şi  piersici. 

—  Nu  iarăşi  lebădă,  bodogăni  Tyrion,  amintindu-şi  de  cina  cu  sora  lui,  din 
ajunul  bătăliei.  Un  jongler  învârti  în  aer  câteva  săbii  şi  topoare,  în  timp  ce  bucăţi 
de  sângerete  la  frigare  erau  aduse  sfârâind  pe  mese,  o  alăturare  pe  care  Tyrion  o 
socoti  nespus  de  iscusită,  deşi,  probabil,  nu  tocmai  de  bun-gust. 

Vestitorii  suflară  în  goarne. 

—  Vi-1  prezentăm  acum  pe  Galyeon  din  Cuy,  care  va  cânta  pentru  lăuta  de  aur. 
Galyeon  era  un  bărbat  cu  pieptul  larg,  barba  neagră  şi  capul  pleşuv  şi  un  glas 

de  tunet  care  răsună  în  toate  colţurile  sălii  tronului.  Adusese  nu  mai  puţin  de  şase 
muzicanţi  să  cânte  cu  el. 

—  Nobili  lorzi  şi  frumoase  doamne,  în  seara  asta  vă  voi  cânta  un  singur 
cântec,  anunţă  el.  Este  cântecul  Apei  Negre,  despre  cum  a  fost  salvat  regatul. 
Toba  începu  să  bată  încet,  ameninţător. 

—  Sus,  în  turn,  sta  dus  pe  gânduri,  începu  Galyeon,  lordu-ntunecat  în  negru- i 

castel. 

—  Negru-  i  era  părul  şi  sufletul  la  fel,  incantară  muzicanţii  la  unison.  Intră  un 
fluier. 

—  Din  sânge  şi  ranchiună  se  hrănea  şi  cupa  cu  venin  el  şi-  o  umplea,  cântă 
Galyeon.  Cândva,  al  meu  frate  avea  şapte  regate,  îi  spuse  el  urâtei  sale  hoaşte. 
Voi  lua  ce-  a  avut  şi  tot  va  fi  al  meu.  Iar  fiul  său  pumnalu- mi  va  cunoaşte. 

—  Un  mândru  cavaler,  cu  păr  de  aur  moale,  cântară  muzicanţii  săi,  în  sunet 
de  harpă  şi  de  fluier. 

—  Dacă  voi  mai  fi  vreodată  Mână,  spuse  Tyrion  în  gura  mare,  primul  lucru  pe 
care-1  voi  face  va  fi  să  spânzur  cântăreţii. 

Lady  Leonette  râse  cristalin  lângă  el,  iar  Ser  Garlan  se  aplecă  să-i  spună: 

—  O  faptă  de  vitejie  necântată  nu  preţuieşte  mai  puţin. 

—  Lordul  întunecat  oştirea- şi  chemă,  precum  ciorile  toţi  se- adunară.  Şi 
însetaţi  de  sânge  se-mbarcară... 

—  ...  şi  nasul  bietului  Tyrion  îl  tăiară,  continuă  Tyrion. 
Lady  Leonette  chicoti. 

—  Poate  că  ar  trebui  să  fii  cântăreţ,  lordul  meu.  Te  pricepi  la  fel  de  bine  la 
versuri  ca  Galyeon. 

—  Nu,  doamna  mea,  spuse  Ser  Garlan.  Nobilul  Lannister  e  născut  să 
înfăptuiască  lucruri  măreţe,  nu  să  le  cânte.  Dacă  n-ar  fi  fost  lanţul  lui  şi  focul 
sălbatic,  vrăjmaşul  ar  fi  acum  pe  malul  celălalt.  Iar  dacă  brutele  lui  Tyrion  n-ar  fi 
ucis  cele  mai  multe  din  iscoadele  lui  Stannis,  n-am  fi  fost  niciodată  în  stare  să-1 
luăm  pe  nepregătite. 

Vorbele  sale  îl  făcură  pe  Tyrion  să  se  simtă  ridicol  de  recunoscător  şi  îl  ajutară 
să  se  potolească  cât  timp  îşi  cântă  Galyeon  balada  nesfârşită  despre  vitejia 
băiatului  rege  şi  a  mamei  sale,  regina  de  aur. 

—  N-a  făcut  asta  niciodată,  izbucni  Şansa  pe  neaşteptate. 

—  Să  nu  crezi  niciodată  ce  auzi  într-un  cântec,  doamna  mea.  Tyrion  făcu  semn 
unui  slujitor  să  le  umple  cupele  cu  vin. 

Curând,  era  noapte  dincolo  de  ferestrele  înalte  şi  Galyeon  continua  să  cânte. 
Balada  lui  avea  şaptezeci  şi  şapte  de  versuri,  deşi  păreau  mai  degrabă  o  mie.  Unul 
pentru  fiecare  oaspete  din  sală.  Tyrion  îndură  ultimele  douăzeci  de  versuri  cu 
ajutorul  vinului,  rezistând  impulsului  de  a-şi  astupa  urechile  cu  ciuperci.  După  ce 
cântăreţul  îşi  făcu  plecăciunile,  unii  dintre  oaspeţi  erau  deja  destul  de  beţi  ca  să 
înceapă  să  dea  ei  înşişi  un  spectacol  involuntar.  Marele  Maester  Pycelle  adormi  în 
timp  ce  dansatoarele  din  Insulele  Verii  se  învârteau  şi  se  răsuceau  în  rochii  croite 
din  pene  viu  colorate  şi  mătase  fumurie.  Pe  când  la  masă  erau  aduse  rondele  de 
elan  umplute  cu  brânză  cu  mucegai,  unul  dintre  cavalerii  Lordului  Rowan  răni  un 
dornishean.  Mantiile  aurii  îi  târâră  pe  amândoi  afară,  unul  să  putrezească  în 
temniţă,  iar  celălalt  să  fie  cusut  de  Maester  Ballabar. 

Tyrion  cocheta  cu  o  cremă  de  zahăr  ars,  cu  chimen,  cuişoare  şi  lapte  de 

migdale,  când  Regele  Joffrey  se  ridică  dintr-odată  în  picioare,  clătinându-se. 

—  Să  vină  cavalerii  mei  regali!  strigă  el  cu  glasul  îngroşat  de  vin,  bătând  din 
palme. 

Nepotul  meu  e  mai  beat  decât  mine,  gândi  Tyrion,  în  timp  ce  mantiile  aurii 
deschideau  uşile  mari  de  la  capătul  sălii.  Din  locul  unde  se  afla,  nu  putea  să  vadă 
decât  vârfurile  a  două  lănci  vărgate,  când  doi  călăreţi  intrară,  unul  lângă  altul.  Un 
val  de  râsete  îi  urmări  pe  culoarul  central,  către  rege.  Probabil  sunt  călare  pe 
ponei,  conchise  Tyrion. . .  până  când  îi  văzu  în  întregime. 

Cavalerii  erau  doi  pitici.  Unul  călărea  un  câine  gri,  urât,  cu  picioarele  lungi  şi 
fălcile  atârnate.  Celălalt  călărea  o  scroafa  imensă,  bălţată.  Armurile  de  lemn 
pictate  trosneau  când  micii  cavaleri  săltau  în  şa.  Scuturile  erau  mai  mari  decât  ei 
şi  se  luptau  bărbăteşte  cu  lăncile  lor  în  timp  ce  înaintau,  bocănind,  legănându-se 
într-o  parte  şi  în  alta  şi  stârnind  hohote  de  râs.  Unul  dintre  cavaleri  era  îmbrăcat  în 
aur  din  cap  până-n  picioare,  cu  un  cerb  negru  pictat  pe  scut,  celălalt  purta  haine 
gri  şi  albe,  cu  blazonul  lupului.  Animalele  pe  care  le  călăreau  erau  înveşmântate  la 
fel. 

Tyrion  privi  de-a  lungul  daisului,  la  toate  chipurile  surâzătoare.  Joffrey  era 
roşu,  cu  răsuflarea  tăiată,  Tommen  ţipa  şi  sărea  în  sus  şi-n  jos,  pe  locul  lui,  Cersei 
chicotea  politicoasă  şi  până  şi  Lordul  Tywin  părea  oarecum  amuzat.  Dintre  toţi 
cei  de  la  masa  de  onoare,  numai  Şansa  Stark  nu  zâmbea.  Ar  fi  putut  s-o  iubească 
pentru  asta,  dar  la  drept  vorbind,  ochii  fetei  erau  departe,  ca  şi  cum  nici  nu  vedea 
cavalerii  groteşti  venind  spre  ea. 

Piticii  nu  sunt  de  vină,  hotărî  Tyrion.  Când  vor  termina,  o  să-  i  laud  şi  o  să  le 
dau  o  pungă  grasă  de  arginţi.  Iar  mâine,  voi  afla  cine  a  plănuit  acest  moment 
vesel  şi  o  să  mă  ocup  de  un  alt  fel  de  mulţumiri. 

Când  piticii  se  opriră  sub  dais  să-1  salute  pe  rege,  cavalerul  lup  îşi  scăpă  scutul. 
Când  se  aplecă  să-1  ridice,  cavalerul  cerb  îşi  pierdu  echilibrul  şi  îl  plesni  peste 
spate.  Cavalerul  lup  căzu  de  pe  purcea  şi  lancea  se  prăbuşi,  nimerind  în  capul 
inamicului.  Piticii  se  zvârcoliră  pe  podea,  înlănţuiţi.  Când  se  ridicară,  încercară 
amândoi  să  urce  pe  spatele  câinelui.  Urmară  strigăte  şi  îmbrânceli.  în  cele  din 
urmă,  încălecară  din  nou,  numai  că  de  data  aceasta,  fiecare  pe  animalul  celuilalt, 
cu  alt  scut  în  mână  şi  cu  faţa  spre  spate. 

Le  luă  ceva  timp  să  rezolve  încurcătura,  dar  în  cele  din  urmă  ţâşniră  fiecare  în 
alt  capăt  al  sălii  şi  îşi  întoarseră  caii,  faţă  în  faţă.  Lorzii  şi  doamnele  hohoteau  şi 
chicoteau,  iar  omuleţii  se  întâlniră,  cu  trosnete  şi  pârâituri,  şi  lancea  cavalerului 
lup  izbi  coiful  cavalerului  cerb,  smulgându-i  capul  de  pe  umeri.  Capul  se  răsuci  în 
aer,  împroşcând  sânge,  şi  căzu  în  poala  Lordului  Gyles.  Piticul  decapitat  se 
plimbă,  clătinându-se,  printre  mese,  fluturându-şi  mâinile.  Câinii  lătrau,  femeile 
ţipau,  iar  Băiatul  Lunii  se  dădea  în  spectacol,  legănându-se  periculos,  înainte  şi 
înapoi,  pe  catalige,  până  când  Lordul  Gyles  scoase  un  pepene  roşu,  picurând,  din 
coiful  zdrobit,  moment  în  care  cavalerul  cerb  îşi  îţi  capul  din  armură  şi  o  altă 

furtună  de  râsete  cutremură  sala.  Cavalerii  aşteptară  ca  râsetele  să  se  stingă,  îşi 
dădură  ocol,  făcând  schimb  de  insulte  savuroase,  şi  erau  pe  cale  să  se  depărteze 
unul  de  altul,  pentru  o  nouă  confruntare,  când  câinele  îşi  azvârli  cavalerul  pe 
podea  şi  se  sui  călare  pe  scroafă.  Purceaua  mare  guiţă  chinuită,  în  timp  ce  nuntaşii 
guiţau  în  hohote  de  râs,  mai  cu  seamă  când  cavalerul  cerb  sări  pe  cavalerul  lup,  îşi 
lăsă  jos  pantalonii  şi  începu  să  se  bâţâie  frenetic. 

—  Mă  predau!  Mă  predau!  urlă  piticul  de  jos.  Bunule  cavaler,  vâră-ţi  sabia  în 
teacă. 

—  O  vâr,  o  vâr,  dacă  nu  mai  mişti  teaca,  răspunse  piticul  de  deasupra,  spre 
deliciul  tuturor. 

Lui  Joffrey  îi  ţâşnea  vinul  pe  ambele  nări.  Gâfâind,  se  ridică  în  picioare,  cât  pe 
ce  să  doboare  potirul  cu  două  toarte. 

—  Un  campion,  strigă  el.  Avem  un  campion!  Văzând  că  regele  vorbeşte, 
mesenii  începură  să  se  potolească.  Piticii  se  descleştară,  aşteptând  fără  doar  şi 
poate  mulţumirile  regale.  Dar  nu  un  adevărat  campion,  spuse  Joff.  Un  adevărat 
campion  iese  învingător  în  toate  înfruntările.  Regele  se  urcă  pe  masă.  Cine  mai 
vrea  să-1  înfrunte  pe  campion?  Cu  un  zâmbet  vesel,  se  întoarse  către  Tyrion: 
Unchiule!  Vei  apăra  onoarea  regatului  meu,  nu-i  aşa?  Poţi  să  călăreşti  purceaua! 

Râsetele  îl  izbiră  ca  un  val.  Tyrion  Lannister  nu-şi  amintea  când  se  ridicase, 
nici  când  se  urcase  pe  scaun,  dar  se  pomeni  cocoţat  pe  masă.  Sala  era  o  ceaţă  de 
chipuri  contorsionate,  luminate  de  torţe.  îşi  strâmbă  faţa  în  cel  mai  hidos  zâmbet 
batjocoritor  pe  care  îl  văzuseră  vreodată  Cele  Şapte  Regate. 

—  înălţimea  Ta!  strigă  el.  Voi  călări  purceaua,  dar  numai  dacă  tu  călăreşti 
câinele! 

Joff  se  încruntă,  zăpăcit. 

—  Eu?  Nu  sunt  pitic.  De  ce  eu? 
Te-  ai  ars,  Joff. 

—  Păi,  fiindcă  eşti  singurul  bărbat  din  sală  pe  care  sunt  sigur  că-1  pot  învinge. 
N-ar  fi  putut  spune  ce  a  fost  mai  dulce:  clipa  de  tăcere  uluită,  hohotul  de  râs 

care  i-a  urmat  sau  furia  oarbă  de  pe  chipul  nepotului  său.  Piticul  sări  jos, 
satisfăcut,  şi  când  privi  înapoi,  Ser  Osmund  şi  Ser  Merryn  îl  ajutau  pe  Joffrey  să 
coboare  şi  el.  Când  o  văzu  pe  Cersei  privindu-1  cu  duşmănie,  Tyrion  îi  trimise  o 
bezea. 

Fu  o  adevărată  uşurare  când  muzicanţii  începură  să  cânte.  Micii  cavaleri  îşi 
conduseră  purceaua  şi  câinele  afară  din  sală,  oaspeţii  se  întoarseră  la  străchinile 
lor  cu  cremă  de  zahăr  ars,  iar  Tyrion  mai  ceru  o  cupă  cu  vin.  Dar  brusc  simţi  mâna 
lui  Ser  Garlan  pe  mânecă. 

—  Lordul  meu,  fereşte-te,  îl  preveni  cavalerul.  Regele. 

Tyrion  se  întoarse.  Joffrey  era  aproape  lângă  el,  roşu  la  faţă  şi  clătinându-se, 
cu  vinul  revărsându-se  peste  marginea  potirului  de  nuntă  pe  care  îl  ducea  cu 
amândouă  mâinile. 

—  înălţimea  Ta,  fu  tot  ce  mai  apucă  să  spună,  înainte  ca  regele  să-i  răstoarne 
potirul  deasupra  capului.  Vinul  i  se  revărsă  pe  faţă  într-un  torent  roşu. 

îi  scaldă  părul,  îi  înţepă  ochii,  îi  arse  rana,  îi  şiroi  pe  obraji  şi  îmbibă  catifeaua 
tunicii  sale  noi. 

—  îţi  place?  îl  zeflemisi  Joffrey. 

Ochii  lui  Tyrion  aruncau  văpăi.  îşi  şterse  faţa  cu  dosul  mânecii  şi  clipi, 
încercând  să-şi  limpezească  privirea. 

—  A  fost  urât  din  partea  ta,  sire,  îl  auzi  pe  Ser  Garlan  spunând. 

—  Ba  deloc,  Ser  Garlan.  Tyrion  nu  putea  îngădui  ca  lucrurile  să  degenereze  şi 
mai  mult,  nu  aici,  cu  jumătate  din  regat  cu  ochii  aţintiţi  asupra  lor.  Nu  orice  rege 
s-ar  gândi  să  onoreze  un  umil  slujitor  servindu-1  din  propriul  potir  regal.  Păcat  că 
vinul  s-a  vărsat. 

—  Nu  s-a  vărsat,  spuse  Joffrey,  prea  necioplit  ca  să  accepte  retragerea  pe  care 
i-o  oferea  Tyrion.  Şi  nu  te  serveam. 

Regina  Margaery  îşi  făcu  apariţia  dintr-odată,  lângă  Joffrey. 

—  Dragul  meu  rege,  îl  imploră  fata  Tyrell,  haide,  întoarce-te  la  locul  tău,  un 
alt  cântăreţ  aşteaptă. 

—  Alaric  din  Elysen,  interveni  Lady  Olenna  Tyrell,  sprijinindu-se  în  toiag, 
fără  să-i  acorde  piticului  îmbibat  în  vin  mai  multă  atenţie  decât  îi  acordase 
nepoata  ei.  Sper  că  ne  va  cânta  Ploile  din  Castamere.  A  trecut  o  oră  de  când  nu 
l-am  mai  auzit  şi  am  uitat  cum  sună. 

—  Iar  Ser  Addam  vrea  să  ţină  un  toast,  adăugă  Margaery.  Te  rog,  înălţimea 

Ta. 

—  Nu  mai  am  vin,  declară  Joffrey.  Cum  pot  să  închin  cupa,  dacă  nu  am  vin? 
Unchiule  Pezevenghi,  poţi  să  mă  serveşti.  Dacă  nu  vrei  să  te  întreci  în  turnir,  vei 
fi  paharnicul  meu. 

—  Aş  fi  deosebit  de  onorat. 

—  Nu  este  o  onoare!  răcni  Joffrey.  Apleacă-te  şi  ridică-mi  potirul.  Tyrion  se 
supuse,  dar  când  întinse  mâna  să  apuce  o  toartă,  Joff  lovi  potirul,  printre 
picioarele  lui.  Ridică- 1!  Eşti  la  fel  de  stângaci  pe  cât  eşti  de  urât?  Tyrion  fu  nevoit 
să  se  târască  pe  sub  masă,  ca  să  găsească  potirul.  Bun.  Acum  umple-1  cu  vin.  Ceru 
o  carafă  de  la  o  slujitoare  şi  umplu  cupa  pe  trei  sferturi.  în  genunchi,  piticule. 
îngenunchind,  Tyrion  ridică  potirul  greu,  întrebându-se  dacă  avea  să  facă  o  a  doua 
baie,  dar  regele  îl  luă  cu  o  singură  mână,  bău  cu  nesaţ  şi  îl  aşeză  pe  masă.  Acum  te 
poţi  ridica,  unchiule. 

Picioarele  îi  erau  amorţite  când  încercă  să  se  ridice  şi  fu  cât  pe  ce  să  se 
prăbuşească.  Tyrion  fu  nevoit  să  se  sprijine  de  un  scaun  ca  să  se  îndrepte.  Ser 
Garlan  îi  întinse  o  mână,  Joffrey  râse,  iar  Cersei  i  se  alătură.  Pe  urmă  ceilalţi.  Nu 
vedea  cine,  dar  îi  auzea. 

—  înălţimea  Ta.  Glasul  Lordului  Tywin  era  impecabil,  nealterat  de  băutură. 
Soseşte  plăcinta  de  nuntă.  E  nevoie  de  sabia  ta. 

—  Plăcinta?  Joffrey  îşi  luă  regina  de  mână.  Vino,  doamna  mea,  vine  plăcinta. 
Nuntaşii  se  aşezară,  strigând  şi  aplaudând  şi  ciocnindu-şi  cupele  cu  vin,  în 

timp  ce  plăcinta  imensă  străbătea  încet  sala,  adusă  de  şase  bucătari  radioşi. 
Măsura  doi  metri  în  diametru,  rumenă  şi  aurie,  şi  din  interior  se  auzeau  ţipete  şi 
bufnituri. 

Tyrion  se  dădu  înapoi  în  scaun.  Nu-i  mai  lipsea  decât  să  se  găinăţeze  pe  el  un 
porumbel,  ca  ziua  să  fie  perfectă.  Vinul  îi  trecuse  prin  tunică  şi  prin  pantaloni  şi 
simţea  umezeala  pe  piele.  Ar  fi  trebuit  să  se  schimbe,  dar  nimeni  nu  putea  să  plece 
până  la  momentul  ceremoniei  nupţiale.  Până  atunci  mai  erau  încă  vreo  douăzeci, 
treizeci  de  feluri  de  mâncare,  după  socoteala  lui. 

Regele  Joffrey  şi  regina  lui  întâmpinară  plăcinta  lângă  dais.  Când  Joff  scoase 
sabia  din  teacă,  Margaery  aşeză  o  mână  pe  braţul  lui,  să-1  împiedice. 

—  Bocetul  Văduvei  nu  e  o  sabie  pentru  tăiat  plăcinte. 

—  Adevărat.  Regele  Joffrey  ridică  glasul:  Ser  Ilyn,  sabia  ta. 

Din  umbrele  din  fundul  sălii,  îşi  făcu  apariţia  Ser  Ilyn  Payne.  Spectrul  la 
ospăţ,  gândi  Tyrion,  privind  cum  Dreptatea  Regelui  înaintează  cu  paşi  mari,  sfrijit 
şi  aspru.  Fusese  prea  mic  ca  să-1  cunoască  pe  Ser  Ilyn  înainte  de  a-şi  pierde  limba. 
Trebuie  c-a  fost  alt  om  pe  vremea  aceea,  dar  acum  tăcerea  face  parte  din  el,  la 
fel  ca  ochii  aceia  goi,  ca  zalele  ruginite  şi  ca  sabia  mare  de  pe  spate. 

Ser  Ilyn  se  înclină  în  faţa  regelui  şi  a  reginei,  întinse  mâna  peste  umăr  şi  scoase 
la  iveală  doi  metri  de  argint  strălucitor,  împodobit  cu  rune.  îngenunche,  oferindu-i 
lui  Joffrey  măreaţa  sabie,  cu  mânerul  înainte.  Stropi  de  foc  roşu  licăriră  din  ochii 
rubinii  de  pe  mâner,  o  bucată  de  obsidian  sculptată  în  forma  unui  craniu  rânjit. 

Şansa  se  foi  în  scaun. 

—  Ce  sabie  este  aceea?  Pe  Tyrion  îl  usturau  încă  ochii  din  pricina  vinului. 
Clipi  şi  se  uită  din  nou.  Sabia  mare  a  lui  Ser  Ilyn  era  la  fel  de  lungă  şi  la  fel  de  lată 
ca  Gheaţa,  dar  era  prea  argintie.  Oţelul  valyrian  era  întunecat,  mai  fumuriu  în 
esenţa  sa.  Şansa  îl  apucă  de  braţ:  Ce  a  făcut  Ser  Ilyn  cu  sabia  tatălui  meu? 

Ar  fi  trebuit  să-i  înapoiez  Gheaţa  lui  Robb  Stark,  gândi  Tyrion.  îi  aruncă  o 
privire  tatălui  său,  dar  Lordul  Tywin  se  uita  la  rege. 

Joffrey  şi  Margaery  îşi  împreunară  mâinile,  ridicând  sabia  şi  coborând-o 
înapoi,  într-un  arc  argintiu.  Când  crusta  plăcintei  se  despică,  porumbeii  ţâşniră 
într-un  vârtej  de  pene  albe,  năvălind  în  toate  direcţiile,  fâlfâind  către  ferestre  şi 
grinzi.  Un  vuiet  de  încântare  se  înălţă  de  pe  bănci,  iar  cântăreţii  din  fluier  şi  flaut 
din  galerie  începură  un  cântec  însufleţit.  Joff  îşi  luă  soţia  în  braţe  şi  o  învârti 
vesel. 

Un  servitor  aşeză  o  felie  de  plăcintă  fierbinte  în  faţa  lui  Tyrion  şi  o  acoperi  cu 
o  lingură  de  cremă  de  lămâie.  Porumbeii  erau  bine  făcuţi  în  plăcintă,  dar  nu-i 
găsea  mai  apetisanţi  decât  pe  cei  vii,  care  fâlfâiau  prin  sală.  Şansa  nu  mânca  nici 
ea. 

—  Eşti  palidă  ca  o  nălucă,  doamna  mea,  spuse  Tyrion.  Ai  nevoie  de  o  gură  de 

aer  rece,  iar  eu  am  nevoie  de  altă  tunică.  Se  ridică  şi-i  întinse  mâna:  Vino. 
Dar  înainte  de  a  reuşi  să  se  retragă,  Joffrey  era  iarăşi  lângă  el. 

—  Unchiule,  unde  te  duci?  Eşti  paharnicul  meu,  ai  uitat? 

—  Trebuie  să  mă  schimb  cu  haine  curate,  înălţimea  Ta.  îmi  îngădui  să  plec? 

—  Nu.  îmi  place  cum  arăţi  aşa.  Mai  toarnă-mi.  Potirul  regelui  se  afla  pe  masă, 
acolo  unde  îl  lăsase. 

Tyrion  fu  nevoit  să  se  caţere  înapoi  în  scaun  ca  să  ajungă  la  el.  Joff  i-1  smulse 
din  mâini  şi  bău  cu  nesaţ,  gâlgâind,  cu  vinul  şiroindu-i  roşu  pe  bărbie. 

—  Stăpâne,  spuse  Margaery,  ar  trebui  să  ne  întoarcem  la  locurile  noastre. 
Lordul  Buckler  vrea  să  rostească  un  toast  în  cinstea  noastră. 

—  Unchiul  meu  nu  şi-a  mâncat  plăcinta  de  porumbel.  Cu  potirul  într-o  mână, 
Joff  şi-o  vârî  pe  cealaltă  în  plăcintă.  Aduce  ghinion  să  nu  mănânci  plăcinta,  îl 
dojeni  el,  umplându-şi  gura  cu  carne  fierbinte  şi  iute  de  porumbel.  Vezi,  e  bună. 
Scuipând  bucăţi  de  coajă,  tuşi  şi  se  mai  servi  cu  un  pumn.  Dar  e  seacă.  Trebuie 
udată.  Joff  luă  o  înghiţitură  de  vin  şi  tuşi  din  nou,  mai  violent.  Vreau  să  văd. . .  să 
te  văd  călărind  pe...  purceaua  aia,  unchiule.  Vreau...  Cuvintele  i  se  opriră  în 
gâtlej,  într-un  acces  de  tuse. 

Margaery  îl  privi  cu  îngrijorare. 

—  înălţimea  Ta? 

—  E...  plăcinta...  nimic...  Joff  mai  luă  o  sorbitură,  sau  cel  puţin  încercă,  dar 
împroşcă  tot  vinul,  cuprins  de  un  nou  acces  de  tuse.  Faţa  i  se  înroşea.  Eu. . .  nu 
pot. . .  Potirul  îi  alunecă  din  mână  şi  vinul  sângeriu  şiroi  pe  dais. 

—  Se  sufocă,  zise  Regina  Margaery,  cu  răsuflarea  întretăiată. 
Bunica  îi  veni  alături. 

—  Ajutaţi-1  pe  bietul  băiat,  ţipă  Regina  Ghimpilor,  cu  un  glas  de  zece  ori  mai 
viguros  decât  trupul  ei.  Imbecililor!  Aveţi  de  gând  să  staţi  cu  toţii  cu  gura  căscată? 
Ajutaţi- vă  regele! 

Ser  Garlan  îl  îmbrânci  pe  Tyrion  şi  începu  să-1  lovească  pe  Joffrey  cu  pumnii 
în  spate.  Ser  Osmund  Kettleblack  sfâşie  gulerul  regelui.  Un  sunet  subţire, 
înfricoşător,  ieşi  din  gâtlejul  băiatului,  sunetul  unui  om  care  încearcă  să  soarbă  un 
râu  cu  paiul,  pe  urmă  se  opri,  şi  asta  era  şi  mai  înfricoşător. 

—  întoarce-ţi-1  cu  capul  în  jos,  urlă  Mace  Tyrell  la  toată  lumea  şi  la  nimeni. 
întoarce-ţi-1,  scuturaţi-1  de  călcâie. 

Un  alt  glas  striga: 

—  Apă,  daţi-i  nişte  apă! 

înaltul  Septon  începu  să  se  roage  cu  voce  tare.  Marele  Maester  Pycelle  chemă 
pe  cineva  să-1  ajute  să  meargă  în  apartamentele  lui,  să  aducă  o  poţiune.  Joffrey 
începu  să  se  zgârie  pe  gât,  săpând  în  carne  cu  unghiile  scobituri  însângerate.  Sub 
piele,  muşchiul  se  zărea  tare  ca  piatra.  Prinţul  Tommen  ţipa  şi  plângea. 

O  să  moară,  îşi  dădu  seama  Tyrion.  Se  simţea  ciudat  de  calm,  deşi  toţi 
demonii  iadului  se  dezlănţuiau  în  jurul  lui.  îl  loveau  din  nou  pe  Joff  peste  spate, 

dar  faţa  nu  contenea  să  i  se  înnegrească.  Câinii  lătrau,  copiii  plângeau,  bărbaţii  îşi 
strigau  unul  altuia  sfaturi  inutile.  Jumătate  dintre  nuntaşi  erau  în  picioare,  unii 
îmbrâncindu-se,  ca  să  vadă  mai  bine,  alţii  alergând  spre  uşi,  grăbiţi  să  scape  de 
acolo. 

Ser  Meryn  deschise  gura  regelui  şi  îi  vârî  o  lingură  pe  gât.  în  clipa  aceea,  ochii 
băiatului  întâlniră  ochii  lui  Tyrion.  Are  ochii  lui  Jaime.  Numai  că  pe  Jaime  nu-1 
văzuse  niciodată  atât  de  speriat.  Băiatul  are  doar  treisprezece  ani.  Joffrey  scotea 
un  sunet  sec,  cloncănit,  încercând  să  vorbească.  Ochii  îi  ieşeau,  albi,  din  orbite, 
cuprinşi  de  groază.  Ridică  mâna...  încercând  să-1  atingă  pe  unchiul  său  sau 
arătând  spre  el...  îţi  cere  iertare  sau  crede  că-l pot  salva? 

—  Nuuuu,  se  jeli  Cersei.  Tată,  ajută-1,  cineva  să-1  ajute,  fiul  meu,  fiul  meu. . . 
Tyrion  se  pomeni  gândindu-se  la  Robb  Stark.  Nunta  mea  arată  cu  mult  mai 

bine,  dacă  stau  să  mă  gândesc.  Se  uită  să  vadă  reacţia  Şansei,  însă  în  sală  era  prea 
mare  zăpăceală  şi  n-o  putea  zări.  Dar  ochii  îi  căzură  pe  potirul  de  nuntă,  uitat  pe 
podea.  Se  duse  să-1  ridice.  Pe  fundul  lui,  mai  era  o  jumătate  de  deget  de  vin  roşu. 
Tyrion  îl  cercetă  o  clipă,  pe  urmă  îl  turnă  pe  podea. 

Margaery  Tyrell  plângea  în  braţele  bunicii,  iar  bătrâna  îi  spunea: 

—  Fii  tare,  fii  tare. 

Majoritatea  muzicanţilor  fugiseră,  dar  un  ultim  flautist  din  galerie  cânta  un 
cântec  funebru.  în  fundul  sălii  tronului,  oamenii  se  încăierau  în  preajma  uşilor  şi 
se  călcau  în  picioare.  Mantiile  aurii  ale  lui  Ser  Addam  interveniră  să  restabilească 
ordinea.  Nuntaşii  se  repezeau  cu  capul  înainte  afară,  în  noapte,  unii  plângând,  alţii 
clătinându-se  şi  vomitând,  iar  alţii  albi  de  spaimă.  Lui  Tyrion  îi  trecu  tardiv  prin 
minte  că  era,  poate,  înţelept  să  plece  şi  el. 

Când  o  auzi  pe  Cersei  urlând,  ştiu  că  se  terminase. 

Ar  trebui  să  plec.  Acum.  în  schimb,  se  apropie  de  ea  cu  pasu-i  legănat. 

Sora  lui  stătea  într-o  baltă  de  vin,  legănând  trupul  fiului  ei.  Rochia  îi  era 
sfâşiată  şi  pătată,  faţa  albă  ca  varul.  Un  câine  negru  şi  slab  se  furişă  lângă  ea, 
adulmecând  cadavrul  lui  Joffrey. 

—  Băiatul  a  murit,  Cersei,  spuse  Lordul  Tywin.  Aşeză  o  mână  înmănuşată  pe 
umărul  fiicei  sale  şi  unul  dintre  străjeri  alungă  câinele.  Dă-i  drumul  acum.  Lasă-1 
în  pace. 

Cersei  nu-1  auzi.  Fu  nevoie  de  doi  străjeri  să-i  descleşteze  degetele,  ca  trupul 
lui  Joffrey  Baratheon  să  poată  să  alunece  moale  şi  fără  viaţă  pe  podea, 
înaltul  Septon  îngenunche  lângă  el. 

—  Tată  din  Ceruri,  judecă-1  drept  pe  regele  nostru  Joffrey,  incantă  el,  începând 
o  rugăciune  pentru  cel  mort.  Margaery  Tyrell  plângea  cu  sughiţuri,  iar  Tyrion  o 
auzi  pe  mama  ei,  Lady  Alerie,  spunând: 

—  S-a  înecat,  draga  mea.  S-a  înecat  cu  plăcinta.  Nu  eşti  tu  de  vină.  S-a  înecat. 
Am  văzut  cu  toţii. 

—  Nu  s-a  înecat.  Glasul  lui  Cersei  era  tăios  ca  sabia  lui  Ser  Ilyn.  Fiul  meu  a 

fost  otrăvit.  Se  uită  la  cavalerii  în  alb  care  stăteau  neajutoraţi  în  jurul  ei.  Gărzi 
Regale,  faceţi-vă  datoria. 

—  Doamna  mea,  protestă  Ser  Loras  Tyrell,  şovăind. 

—  Arestează-1  pe  fratele  meu,  porunci  ea.  El  a  făcut  asta,  piticul.  El  şi  soţioara 
lui.  Ei  l-au  ucis  pe  fiul  meu.  Pe  regele  vostru.  Luaţi-  i!  Luaţi- i  pe  amândoi! 

ŞANSA 

Departe,  în  celălalt  capăt  al  oraşului,  un  clopot  începu  să  bată.  Şansa  se  simţea 
ca  într-un  vis. 

—  Joffrey  e  mort,  le  spuse  copacilor,  să  vadă  dacă  asta  o  va  trezi. 

Nu  era  mort  când  părăsise  ea  sala  tronului.  Dar  era  în  genunchi  şi  îşi  sfâşia 
pielea,  încercând  cu  disperare  să  respire.  Priveliştea  era  insuportabilă  şi  Şansa 
fugise  plângând.  Lady  Tanda  fugea  şi  ea. 

—  Ai  o  inimă  bună,  doamna  mea,  îi  spusese.  Nu  orice  fată  ar  plânge  aşa  pentru 
un  bărbat  care  a  părăsit-o  şi  a  măritat-o  cu  un  pitic. 

O  inimă  bună.  Am  o  inimă  bună.  Un  râs  isteric  i  se  ridică  din  gâtlej,  dar  Şansa 
îl  înăbuşi.  Clopotele  sunau  încet,  a  jale.  Sunau,  sunau,  sunau.  La  fel  sunaseră  şi 
pentru  Regele  Robert.  Joffrey  era  mort,  era  mort,  mort,  mort.  De  ce  plângea,  când 
îi  venea  să  danseze?  Erau  lacrimi  de  bucurie? 

îşi  găsi  hainele  acolo  unde  le  ascunsese  cu  două  nopţi  înainte.  Fără  slujnice  s-o 
ajute,  îi  luă  mai  mult  decât  ar  fi  trebuit  să-şi  dezlege  panglicile  rochiei.  Mâinile  îi 
erau  ciudat  de  neîndemânatice,  deşi  nu  era  aşa  de  speriată  cum  ar  fi  putut  să  fie. 

—  Zeii  sunt  cruzi  că  l-au  luat  atât  de  tânăr  şi  frumos,  la  propria-i  nuntă,  îi 
spusese  Lady  Tanda. 

Zeii  sunt  drepţi,  gândi  Şansa.  Robb  murise  tot  la  o  nuntă.  Pentru  Robb  plângea 
ea.  Pentru  el  şi  pentru  Margaery.  Biata  Margaery,  de  două  ori  măritată  şi  de  două 
ori  văduvă.  Şansa  îşi  scoase  o  mânecă,  lăsă  rochia  să  cadă  şi  ieşi  din  ea.  O 
împacheta,  o  înghesui  în  scorbura  unui  stejar  şi  scutură  rochia  pe  care  o  ascunsese 
acolo.  îmbracă- te  gros,  o  prevenise  Ser  Dontos,  şi  îmbracă- te  în  culori 
întunecate.  Nu  avea  haine  negre,  aşa  că  alesese  o  rochie  groasă,  din  lână  maro. 
Dar  corsajul  era  împodobit  cu  perle.  Mantia  le  va  acoperi.  Mantia  era 
verde-închis,  cu  o  glugă  mare  pe  care,  deocamdată,  o  lăsă  pe  spate.  îşi  pregătise  şi 
pantofi,  simpli  şi  robuşti,  fără  tocuri  şi  cu  botul  pătrat.  Zeii  mi- au  auzit 
rugăciunile,  gândi  ea.  Se  simţea  ameţită,  ca  într-un  vis.  Pielea  mi  s-a  transformat 
în  porţelan,  în  fildeş,  în  oţel.  Mâinile  i  se  mişcau  greoi,  înţepenite,  de  parcă  nu  i-ar 
mai  fi  despletit  părul  până  atunci.  Pentru  o  clipă,  îşi  dori  s-o  fi  avut  pe  Shae  lângă 
ea,  să-i  desfacă  plasa  de  păr. 

Când  o  dezlegă,  părul  lung  şi  arămiu  i  se  revărsă  pe  spate  şi  peste  umeri.  Plasa 
din  fir  de  argint  îi  atârna  pe  degete,  cu  metalul  subţire  sclipind  delicat,  cu  pietrele 

negre  în  lumina  lunii.  Ametiste  negre  din  Asshai.  Unul  lipsea.  Şansa  ridică  plasa, 
s-o  cerceteze.  Era  o  pată  întunecată  în  scobitura  argintie,  de  unde  căzuse  piatra. 

Spaima  o  cuprinse  dintr-odată.  Inima  îi  bubuia  să-i  spargă  pieptul  şi,  pentru  o 
clipă,  îşi  ţinu  răsuflarea.  De  ce  mi-  e  atât  de  frică,  e  doar  un  ametist,  un  ametist 
negru  din  Asshai,  nimic  mai  mult.  Probabil  nu  era  prins  bine,  atâta  tot.  Nu  era 
prins  bine  şi  a  căzut,  iar  acum  e  pe  undeva  prin  sala  tronului  sau  în  curte,  dacă 
nu  cumva... 

Ser  Dontos  spusese  că  plasa  ei  de  păr  era  vrăjită,  că  o  va  duce  acasă.  îi  spusese 
că  trebuie  s-o  poarte  în  noaptea  aceasta,  la  nunta  lui  Joffrey.  Sârma  de  argint  i  se 
strângea  pe  degete.  Degetul  mare  trecea  şi  iar  trecea  peste  orificiul  unde  fusese 
piatra.  încercă  să  se  oprească,  dar  degetele  nu  erau  ale  ei.  Degetul  mare  îi  era  atras 
în  gaura  aceea,  aşa  cum  limba  e  atrasă  către  o  măsea  lipsă.  Ce  fel  de  vrajă? 
Regele  era  mort,  regele  crud,  care  fusese  prinţul  ei  viteaz  cu  o  mie  de  ani  în  urmă. 
Dacă  Dontos  o  minţise  în  privinţa  plasei  de  păr,  oare  o  minţise  şi  cu  celelalte? 
Dacă  nu  vine?  Dacă  nu  există  nici  o  corabie,  nici  o  barcă  pe  rău,  nici  o  scăpare? 
Ce  se  va  întâmpla  atunci  cu  ea? 

Auzi  foşnet  de  frunze  şi  îşi  îndesă  plasa  de  argint  adânc  în  buzunarul  mantiei. 

—  Cine-i  acolo?  strigă  ea.  Pădurea  zeilor  era  întunecoasă  şi  clopotele  îl 
conduceau  pe  Joff  la  mormânt. 

—  Eu.  Ieşi  de  sub  copaci,  clătinându-se,  beat.  O  apucă  de  braţ,  să  se  sprijine. 
Dulce  Jonquil,  am  venit.  Florian  al  tău  a  venit,  nu  te  teme. 

Şansa  se  retrase. 

—  Ai  spus  că  trebuie  să  port  plasa  de  păr.  Plasa  argintie  cu...  ce  fel  de  pietre 
sunt  astea? 

—  Ametiste.  Ametiste  negre  din  Asshai,  doamna  mea. 

—  Nu  sunt  ametiste,  aşa-i?  Aşa-i?  M-ai  minţit. 

—  Ametiste  negre,  jură  el.  Purtau  vrajă  în  ele. 

—  Purtau  crima  în  ele! 

—  Uşurel,  doamna  mea,  uşurel.  Nu  crimă.  S-a  înecat  cu  plăcinta  de  porumbel. 
Dontos  râse  înfundat.  O,  gustoasă  plăcintă.  Argint  şi  pietre,  asta  a  fost  tot.  Argint 
şi  pietre  şi  vrajă. 

Clopotele  sunau  funebru  şi  sunetul  vântului  era  ca  şuieratul  lui  când  încercase 
să  tragă  o  gură  de  aer. 

—  L-ai  otrăvit.  Tu.  Ai  luat  o  piatră  din  părul  meu. . . 

—  Sst,  o  să  ne  omori  pe  amândoi.  N-am  făcut  nimic.  Haide,  trebuie  să  plecăm, 
o  să  te  caute.  Soţul  tău  a  fost  arestat. 

—  Tyrion?  exclamă  ea,  uluită. 

—  Ai  alt  soţ?  Pezevenghiul,  unchiul  pitic.  Cersei  crede  că  el  a  făcut-o.  O 
înhaţă  pe  Şansa  de  mână  şi  o  trase.  Pe  aici,  nu  mai  e  mult,  nu  te  teme. 

Şansa  îl  urmă  fără  împotrivire.  N-am  putut  suporta  niciodată  plânsul  femeilor, 
îi  spusese  Joff  cândva,  dar  acum  mama  lui  era  singura  femeie  care  plângea.  în 

poveştile  Bătrânei  Nan,  spiriduşii  făureau  lucruri  magice,  care  puteau  împlini 
dorinţele.  Oare  mi- am  dorit  să  moară?  se  întrebă  ea,  înainte  să-şi  aducă  aminte  că 
era  prea  mare  ca  să  mai  creadă  în  spiriduşi. 

—  Tyrion  1-a  otrăvit? 

Ştia  că  soţul  ei  pitic  îşi  ura  nepotul.  Oare  ar  fi  fost  în  stare  să-1  omoare?  Ştia, 
oare,  despre  plasa  mea  de  păr,  despre  ametistele  negre?  El  i-a  adus  vin  lui  Joff. 
Cum  puteai  face  pe  cineva  să  se  înece  punându-i  un  ametist  în  vin?  Dacă  e  mâna 
lui  Tyrion,  vor  crede  că  am  fost  şi  eu  implicată,  îşi  dădu  ea  seama,  înfiorată.  Cum 
să  nu?  Erau  soţ  şi  soţie,  iar  Joff  îi  omorâse  tatăl  şi  îşi  bătuse  joc  de  moartea 
fratelui  ei.  Un  singur  trup,  o  singură  inimă,  un  singur  suflet. 

—  Taci  acum,  draga  mea,  spuse  Dontos.  Afară  din  pădurea  zeilor,  n-avem  voie 
să  scoatem  nici  un  sunet.  Trage-ţi  gluga  şi  ascunde-ţi  faţa.  Şansa  clătină  din  cap  şi 
se  supuse. 

Era  atât  de  beat  încât  uneori  Şansa  trebuia  să-i  ofere  braţul,  ca  să  nu  cadă. 
Clopotele  sunau  în  celălalt  capăt  al  oraşului,  şi  altele  şi  altele  li  se  alăturau.  Stătea 
cu  capul  plecat  şi  se  ţinea  în  umbră,  în  spatele  lui  Dontos.  Coborând  treptele 
şerpuitoare,  se  prăbuşi  în  genunchi  şi  vomită.  Bietul  meu  Florian,  gândi  ea,  în 
timp  ce  Dontos  se  ştergea  la  gură  cu  o  mânecă  largă.  îmbracă- te  în  culori 
întunecate,  îi  spusese,  însă  el,  sub  mantia  maro  de  lână,  purta  vechea  cămaşă  cu 
dungi  orizontale,  roz  şi  roşii,  sub  o  fâşie  neagră  cu  trei  coroane  de  aur,  blazonul 
Casei  Hollard. 

—  De  ce  îţi  porţi  cămaşa?  Joff  a  decretat  că  eşti  condamnat  la  moarte  dacă  eşti 
prins  vreodată  îmbrăcat  în  hainele  de  cavaler...  El...  oh...  Nimic  din  ceea  ce 
decretase  Joff  nu  mai  conta. 

—  Am  vrut  să  fiu  cavaler.  Pentru  asta,  cel  puţin.  Dontos  se  ridică  în  picioare  şi 
o  luă  de  braţ.  Vino,  taci  acum.  Fără  întrebări. 

îşi  continuară  drumul,  coborând  scările  şerpuitoare  şi  traversând  o  curte  mică, 
adâncită.  Ser  Dontos  urni  o  uşă  grea  şi  aprinse  o  lumânare.  Erau  într-un  culoar 
lung.  Pe  pereţi  atârnau  armuri  goale,  întunecate  şi  pline  de  praf,  cu  coifurile 
acoperite  de  şiruri  de  solzi  care  se  întindeau  până  pe  spate.  în  timp  ce  trecea  în 
goană  pe  lângă  ele,  flacăra  lumânării  mărea  şi  contorsiona  umbra  fiecărui  solz. 
Cochiliile  de  cavaleri  se  transformă  în  dragoni,  gândi  ea. 

O  altă  scară  îi  duse  către  o  uşă  de  stejar,  întărită  cu  fier. 

—  Ţine-te  tare  acum,  Jonquil  a  mea,  aproape  ai  ajuns.  Când  Dontos  ridică 
drugul  şi  deschise  uşa,  Şansa  simţi  o  briză  rece  pe  faţă.  Trecu  prin  zidul  gros  de 
patru  metri  şi  apoi  era  afară  din  castel,  în  vârful  unei  stânci.  Jos  era  râul,  deasupra 
cerul  şi  unul  era  mai  negru  decât  celălalt. 

—  Trebuie  să  coborâm,  îi  spuse  Ser  Dontos.  Jos  ne  aşteaptă  un  om  care  ne  va 
duce  cu  barca  la  corabie. 

—  O  să  cad.  Bran  a  căzut  şi  lui  îi  plăcea  să  se  caţere. 

—  Nu,  n-o  să  cazi.  Există  un  fel  de  scară,  o  scară  secretă,  săpată  în  piatră.  Uite, 

o  simţi,  doamna  mea?  Dontos  se  lăsă  pe  genunchi  împreună  cu  ea  şi  o  puse  să  se 
aplece  peste  marginea  prăpastiei,  bâjbâind  cu  degetele  până  când  găsi  o  scobitură 
tăiată  în  stâncă.  Aproape  ca  nişte  trepte. 
Chiar  şi  aşa,  drumul  era  lung. 

—  Nu  pot. 

—  Trebuie. 

—  Altă  cale  nu  mai  este? 

—  Asta  e  calea.  Nu  va  fi  aşa  de  greu  pentru  o  femeie  tânără  şi  puternică,  aşa 
cum  eşti  tu.  Ţine-te  bine,  nu  te  uita  niciodată  în  jos  şi  o  să  ajungi  cât  ai  clipi.  Ochii 
îi  străluceau.  Bietul  tău  Florian  e  gras  şi  bătrân  şi  beat.  Mie  ar  trebui  să-mi  fie 
frică.  Am  căzut  de  pe  cal,  nu-ţi  aminteşti?  Aşa  a  început  totul.  Eram  beat  şi  am 
căzut  de  pe  cal,  iar  Joffrey  mi-a  vrut  capul  netot.  Dar  tu  m-ai  salvat.  M-ai  salvat, 
draga  mea. 

Plânge,  îşi  dădu  ea  seama. 

—  Iar  acum  m-ai  salvat  tu  pe  mine. 

—  Numai  dacă  o  să  cobori.  Dacă  nu,  suntem  morţi  amândoi. 

El  a  fost,  gândi  Şansa.  El  la  omorât  pe  Joffrey.  Trebuia  să  coboare,  nu  numai 
pentru  ea,  dar  şi  pentru  el. 

—  Ia-o  tu  înainte,  ser.  Dacă  avea  să  se  prăbuşească,  nu  voia  să-i  cadă  în  cap, 
doborând-o  de  pe  stâncă,  împreună  cu  el. 

—  Cum  doreşti,  doamna  mea.  îi  dădu  un  sărut  mustos,  îşi  azvârli  cu  stângăcie 
piciorul  peste  buza  prăpastiei,  bâjbâind  până  când  găsi  un  punct  de  sprijin. 
Lasă-mă  să  cobor  puţin  şi  vino  după  mine.  O  să  vii,  nu?  Trebuie  să  juri? 

—  O  să  vin,  promise  ea. 

Ser  Dontos  dispăru.  îl  auzea  gâfâind,  când  începu  să  coboare.  Şansa  ascultă 
dangătul  clopotului,  numărând  fiecare  bătaie.  La  zece,  se  lăsă  uşor  peste  marginea 
stâncii,  căutând  cu  vârfurile  picioarelor,  până  când  găsi  un  punct  de  sprijin. 
Zidurile  castelului  se  înălţau  măreţe  şi  ameninţătoare  deasupra  capului  ei  şi, 
pentru  o  clipă,  nu  îşi  dori  altceva  decât  să  urce  înapoi  şi  să  alerge  în  camerele  ei 
călduroase  din  Turnul  Bucătăriilor.  Fii  curajoasă,  îşi  spuse.  Fii  curajoasă,  ca 
doamna  dintr-  un  cântec. 

Nu  îndrăznea  să  se  uite  în  jos.  îşi  ţinea  ochii  pe  faţa  stâncii,  atentă  la  fiecare 
pas,  înainte  să-1  facă  pe  următorul.  Piatra  era  aspră  şi  rece.  Uneori  îşi  simţea 
degetele  alunecând,  iar  locurile  de  sprijin  pentru  mâini  nu  erau  la  distanţe  egale, 
aşa  cum  i-ar  fi  plăcut.  Clopotele  nu  se  opreau.  înainte  de  a  ajunge  la  jumătatea 
drumului,  braţele  îi  tremurau  şi  era  convinsă  că  va  cădea.  încă  un  pas,  îşi  spuse, 
încă  un  pas.  Trebuia  să  se  mişte.  Dacă  se  oprea,  nu  va  mai  porni  niciodată  şi 
zorile  o  vor  găsi  agăţată  de  stâncă,  îngheţată  de  frică.  încă  un  pas  şi  încă  unul.  Nu 
se  aştepta  să  atingă  pământul.  Se  împiedică  şi  căzu,  cu  inima  bubuind.  Când  se 
rostogoli  pe  spate,  privind  în  sus,  de  unde  venise,  o  cuprinse  ameţeala  şi  degetele 
îi  săpară  în  noroi.  Am  reuşit.  Am  reuşit.  N-  am  căzut.  Am  coborât  şi  acum  mă  duc 

acasă. 

Ser  Dontos  o  ridică  în  picioare. 

—  Pe  aici.  încet  acum,  încet,  încet.  Dontos  se  ţinu  în  umbrele  negre  şi  adânci 
de  la  poalele  stâncilor.  Din  fericire,  nu  aveau  mult  de  mers.  La  cincizeci  de  metri 
în  josul  râului,  un  bărbat  îi  aştepta  într-o  barcă  mică,  pe  jumătate  ascunsă  de 
rămăşiţele  unei  galere  care  eşuase  acolo  şi  arsese.  Dontos  se  apropie  de  el 
şchiopătând  şi  gâfâind:  Oswell? 

—  Fără  nume,  spuse  bărbatul.  Treceţi  în  barcă.  Stătea  aplecat  deasupra 
vâslelor,  un  om  bătrân,  înalt  şi  greoi,  cu  părul  lung,  alb,  nasul  mare,  coroiat  şi 
ochii  umbriţi  de  o  glugă.  înăuntru.  Repede,  mormăi  el.  Trebuie  să  plecăm. 

Când  amândoi  erau  în  barcă,  bărbatul  cu  glugă  vârî  vâslele  în  apă  şi  se  puse  în 
mişcare,  ducându-i  către  canal.  în  urma  lor,  clopotele  continuau  să  vestească 
moartea  băiatului  rege.  Râul  întunecat  era  numai  al  lor. 

Cu  lovituri  ritmice,  domoale,  îşi  croiră  drum  în  josul  râului,  alunecând  peste 
galera  scufundată,  pe  lângă  catarge  zdrobite,  carene  arse  şi  vâsle  sfărâmate.  Palele 
ramelor  fuseseră  acoperite,  astfel  că  înaintau  aproape  fără  sunet.  Un  abur  se  ridica 
deasupra  apei.  Şansa  vedea  meterezele  crenelate  ale  unuia  dintre  turnurile 
Pezevenghiului  înălţându-se  deasupra  apei,  dar  lanţul  imens  fusese  coborât  şi 
trecură  nestingheriţi  prin  locul  unde  arseseră  o  mie  de  oameni.  Ţărmul  se 
îndepărtă,  ceaţa  se  îngroşă,  sunetul  clopotelor  începu  să  se  piardă.  în  cele  din 
urmă,  până  şi  luminile  dispărură,  pierdute  undeva  în  urma  lor.  Erau  în  Golful 
Apei  Negre  şi  lumea  nu  mai  era  decât  o  apă  neagră,  un  abur  risipit  de  vânt,  şi 
călăuza  lor  tăcută,  aplecată  peste  vâsle. 

—  Cât  de  departe  trebuie  să  mergem?  întrebă  ea. 

—  Fără  vorbă.  Vâslaşul  era  bătrân,  dar  mai  puternic  decât  părea  şi  glasul  îi  era 
fioros.  în  mod  straniu,  chipul  lui  avea  ceva  cunoscut,  dar  Şansa  nu-şi  putea  da 
seama  ce. 

—  Nu  departe.  Dontos  îi  luă  mâna  într-a  lui  şi  o  mângâie  cu  blândeţe. 
Prietenul  tău  e  aproape,  te  aşteaptă. 

—  Fără  vorbă,  mârâi  din  nou  vâslaşul.  Apa  duce  sunetul,  Ser  Bufon. 
Ruşinată,  Şansa  îşi  muşcă  buza  şi  se  cuibări  în  tăcere.  Pluteau,  pluteau, 

pluteau. 

La  răsărit,  pe  cer  licăreau  primele  raze  ale  dimineţii,  când  Şansa  văzu,  în 
sfârşit,  silueta  fantomatică  în  întunericul  din  faţa  lor,  o  galeră  de  negoţ  cu  pânzele 
strânse,  înaintând  încet,  cu  un  singur  rând  de  vâsle.  Când  se  apropiară,  văzu 
emblema  galerei,  un  triton  cu  o  coroană  de  aur  care  sufla  într-un  corn  mare  de 
scoică.  Auzi  un  glas  strigând  şi  galera  săltă  încet. 

Când  trecură  pe  lângă  ea,  o  scară  de  funii  căzu  peste  parapet.  Călăuza  lăsă 
vâslele  şi  o  ajută  să  se  ridice  în  picioare. 

—  Sus,  acum.  Haide,  fetiţo,  aşa. 

Şansa  îi  mulţumi,  dar  nu  primi  nici  un  alt  răspuns  decât  un  mormăit.  Era  mult 

mai  uşor  să  urce  scara  de  funie  decât  să  coboare  stânca.  Vâslaşul  Oswell  o  urmă 
îndeaproape,  în  vreme  ce  Ser  Dontos  rămase  în  barcă. 

Doi  mateloţi  aşteptau  lângă  parapet,  s-o  ajute  să  urce  pe  punte.  Şansa  tremura. 

—  îi  e  frig,  auzi  pe  cineva  spunând.  Bărbatul  îşi  scoase  mantia  şi  i-o  aşeză  pe 
umeri.  Aşa,  acum  e  mai  bine,  doamna  mea?  Linişteşte -te,  ce-a  fost  mai  rău  a 
trecut. 

Cunoştea  acel  glas.  Dar  el  e  la  Vale,  gândi  ea.  Lângă  el  se  afla  Ser  Lothor 
Brune,  cu  o  torţă  în  mână. 

—  Lord  Petyr!  strigă  Dontos  din  barcă.  Trebuie  să  mă  întorc,  înainte  să  le 
treacă  prin  minte  să  mă  caute. 

Petyr  Baelish  se  sprijini  de  parapet. 

—  Dar  mai  întâi  poate  că  vrei  să-ţi  primeşti  plata.  Zece  mii  de  dragoni,  aşa-i? 

—  Zece  mii.  Dontos  se  şterse  la  gură  cu  dosul  mânecii.  Cum  ai  promis,  lordul 
meu. 

—  Ser  Lothor,  recompensa. 

Lothor  Brune  îşi  cobori  torţa.  Trei  bărbaţi  înaintară  către  copastie,  ridicară 
arbaletele  şi  traseră.  Când  Dontos  ridică  privirea,  o  săgeată  îl  nimeri  în  piept, 
trecând  prin  coroana  din  stânga  a  cămăşii  sale.  Celelalte  două  îi  sfârtecară 
beregata  şi  pântecele.  Totul  se  petrecu  atât  de  repede,  încât  nici  Dontos,  nici 
Şansa  nu  apucară  să  ţipe.  Când  se  sfârşi,  Lothor  Brune  azvârli  torţa  peste  trupul 
lui  Dontos.  Mica  barcă  ardea  cu  o  vâlvătaie,  în  timp  ce  galera  se  îndepărta. 

—  L-aţi  omorât!  Agăţându-se  de  parapet,  Şansa  se  întoarse  şi  vomită.  Scăpase 
de  Lannisteri  şi  dăduse  peste  alţii,  şi  mai  răi? 

—  Doamna  mea,  murmură  Degeţel,  n-are  rost  să-ţi  iroseşti  lacrimile  pentru  un 
asemenea  om.  Era  un  beţivan  şi  nu  era  prietenul  nimănui. 

—  Dar  m-a  salvat. 

—  Te-a  vândut,  pentru  zece  mii  de  dragoni.  Dispariţia  ta  va  atrage  bănuiala  că 
te  faci  vinovată  de  moartea  lui  Joffrey.  Mantiile  aurii  o  să  te  urmărească  şi 
eunucul  o  să-şi  zornăie  punga.  Dontos...  ei,  bine,  l-ai  auzit.  Te-a  vândut  pentru 
aur  şi,  după  ce  l-ar  fi  băut,  te-ar  fi  vândut  din  nou.  O  pungă  de  dragoni  cumpără 
tăcerea  unui  om  pentru  o  vreme,  dar  o  săgeată  bine  plasată  o  cumpără  pentru 
vecie.  Zâmbi  cu  tristeţe.  Tot  ce-a  făcut  a  făcut  la  porunca  mea.  N-am  îndrăznit  să 
mă  apropii  de  tine  în  văzul  lumii.  Când  am  auzit  cum  i-ai  salvat  viaţa  la  turnirul 
lui  Joff,  am  ştiut  că  va  fi  iscoada  perfectă. 

Şansei  îi  era  rău. 

—  Zicea  că  e  Florianul  meu. 

—  îţi  aminteşti  cumva  ce  ţi-am  spus  în  ziua  aceea,  când  tatăl  tău  s-a  aşezat  pe 
Tronul  de  Fier? 

Momentul  îi  reveni  în  minte,  viu. 

—  Mi-ai  spus  că  viaţa  nu  e  un  cântec.  Că  într-o  bună  zi  voi  învăţa  asta,  cu 
suferinţă.  Şansa  îşi  simţea  ochii  plini  de  lacrimi,  dar  dacă  plângea  pentru  Ser 


53 


Dontos  Hollard,  pentru  Joff,  pentru  Tyrion  sau  pentru  ea,  asta  nu  putea  să  spună. 
Totul  e  doar  minciună,  la  nesfârşit,  totul  şi  toată  lumea? 

—  Aproape  toată  lumea.  Cu  excepţia  ta  şi  a  mea,  desigur.  Zâmbi.  Vino  în 
pădurea  zeilor  la  noapte,  dacă  vrei  să  mergi  acasă. 

—  Biletul...  tu  ai  fost? 

—  Trebuia  să  fie  pădurea  zeilor.  Nici  un  alt  loc  din  Fortăreaţa  Roşie  nu  e  ferit 
de  ciripitorii  eunucului. . .  sau  de  micii  şobolani,  cum  le  spun  eu.  în  pădurea  zeilor 
sunt  copaci  în  loc  de  ziduri.  Cerul  deasupra  capului,  în  loc  de  tavan.  Rădăcini  şi 
pământ  în  loc  de  podele.  Şobolanii  n-au  unde  să  fugă.  Şobolanii  trebuie  să  se 
ascundă,  altfel  oamenii  îi  înţeapă  cu  săbiile.  Lordul  Petyr  o  luă  de  braţ.  Ingăduie- 
mi  să  te  conduc  la  cabina  ta.  Ai  avut  o  zi  lungă  şi  chinuitoare,  ştiu.  Trebuie  să  fii 
foarte  obosită. 

Micuţa  barcă  nu  mai  era  decât  o  dâră  de  fum,  iar  focul  din  urma  lor  se  pierdea 
în  marea  scăldată  în  lumina  răsăritului.  Cale  de  întoarcere  nu  era,  singurul  ei  drum 
ducea  înainte. 

—  Foarte  obosită,  recunoscu  ea. 

în  timp  ce  o  conducea,  Lordul  Petyr  spuse: 

—  Povesteşte-mi  despre  nuntă.  Regina  s-a  străduit  mult.  Cântăreţii,  jonglerii, 
ursul  dansator. . .  micuţul  tău  soţ  s-a  amuzat  de  cavalerii  mei  pitici? 

—  Ai  tăi? 

—  Am  fost  nevoit  să  trimit  la  Braavos  după  ei  şi  să-i  ascund  într-un  bordel, 
până  la  nuntă.  Numai  efortul  a  fost  mai  mare  decât  cheltuiala.  E  surprinzător  cât 
de  greu  este  să  ascunzi  un  pitic,  iar  Joffrey...  Poţi  conduce  un  rege  la  apă,  dar  cu 
Joff  trebuie  să  pleoscăi  şi  să  stropeşti  ca  să-şi  dea  seama  că  o  poate  bea.  Când 
i-am  povestit  despre  mica  mea  surpriză,  înălţimea  Sa  a  spus: 

—  De  ce  ai  vrea  nişte  pitici  urâţi  la  nuntă?  Urăsc  piticii.  A  trebuit  să-1  iau  pe 
după  umeri  şi  să-i  şoptesc:  Nu  aşa  de  mult  cum  îi  va  urî  unchiul  tău. 

Puntea  se  legăna  sub  picioarele  lor,  iar  Şansei  i  se  părea  că  lumea  însăşi  se 
clatină. 

—  Ei  cred  că  Tyrion  1-a  otrăvit  pe  Joffrey.  Ser  Dontos  zicea  că  l-au  arestat. 
Degeţel  zâmbi: 

—  O  să-ţi  şadă  bine  ca  văduvă,  Şansa. 

Gândul  acesta  îi  făcu  stomacul  să  tremure.  Poate  că  nu  va  mai  fi  nevoită  să 
împartă  niciodată  patul  cu  Tyrion.  Asta  îşi  dorise. . .  nu-i  aşa? 

Cabina  era  scundă  şi  înghesuită,  dar  pe  priciul  îngust  fusese  aşezată  o  saltea  de 
puf,  ca  să-1  facă  mai  comod,  iar  deasupra  se  afla  un  maldăr  de  blănuri  groase. 

—  E  modestă,  ştiu,  dar  o  să  te  simţi  destul  de  confortabil.  Degeţel  arătă  către 
un  cufăr  de  cedru  aflat  sub  hublou.  O  să  găseşti  înăuntru  haine  curate.  Rochii, 
lenjerie,  ciorapi  groşi,  o  mantie.  Numai  lână  şi  pânză,  mă  tem.  Nedemne  de  o 
fecioară  atât  de  frumoasă,  dar  sunt  curate  şi  o  să-ţi  ţină  de  cald  până  când  putem 
găsi  ceva  mai  de  soi. 

A  pregătit  toate  astea  pentru  mine. 

—  Lordul  meu,  eu. . .  nu  înţeleg. . .  Joffrey  ţi-a  dat  Harrenhalul,  te-a  făcut  Lord 
Suprem  al  Tridentului. . .  de  ce. . . 

—  De  ce  să-i  fi  dorit  moartea?  Degeţel  ridică  din  umeri.  N-am  avut  nici  un 
motiv.  De  altminteri,  sunt  la  o  mie  de  leghe  depărtare,  în  Vale.  E  bine  să-ţi  ţii 
mereu  duşmanii  în  ceaţă.  Dacă  nu  sunt  niciodată  siguri  cine  eşti  sau  ce  vrei,  nu 
vor  şti  niciodată  ce  urmează  să  faci.  Uneori,  cea  mai  simplă  cale  să-i  încurci  e  să 
faci  mişcări  care  n-au  nici  un  rost  sau  care  chiar  să  pară  că  sunt  împotriva  ta.  Ţine 
minte  asta,  Şansa,  când  vei  ajunge  să  joci  jocul. 

—  Care...  joc? 

—  Singurul  joc.  Jocul  tronurilor.  îi  dădu  la  o  parte  o  şuviţă  de  păr.  Eşti  destul 
de  mare  să  afli  că  mama  ta  şi  cu  mine  am  fost  mai  mult  decât  prieteni.  A  fost  o 
vreme  când  Cat  era  tot  ce-mi  doream  pe  lume.  Am  îndrăznit  să  visez  la  viaţa  pe 
care  puteam  s-o  avem  şi  la  copiii  pe  care  mi  i-ar  putea  dărui...  dar  era  o  fiică  a 
Riverrunului  şi  a  lui  Hoster  Tully.  Familie,  Datorie,  Onoare,  Şansa.  Familie, 
Datorie,  Onoare  însemna  că  nu  puteam  avea  mâna  ei  niciodată.  Dar  ea  mi-a  dat 
ceva  mai  de  preţ,  un  dar  pe  care  o  femeie  îl  poate  oferi  o  singură  dată.  Cum  aş 
putea  să-i  întorc  spatele  fiicei  ei?  într-o  lume  mai  bună,  ai  fi  putut  fi  a  mea,  nu  a 
lui  Eddard  Stark.  Fiica  mea  devotată  şi  iubitoare. . .  Uită  de  Joffrey,  draga  mea.  De 
Dontos,  de  Tyrion,  de  toţi.  Nu  te  vor  mai  tulbura  niciodată.  Acum  eşti  în 
siguranţă,  asta  e  tot  ce  contează.  Eşti  cu  mine,  în  siguranţă,  şi  te  îndrepţi  spre  casă. 

JAIME 

Regele  e  mort,  îi  spuseră,  fără  să  ştie  că  Joffrey  fusese  nu  numai  suveranul,  ci 
şi  fiul  lui. 

—  Pezevenghiul  i-a  tăiat  beregata  cu  un  pumnal,  spuse  un  negustor,  la  hanul 
de  la  marginea  drumului  unde  poposiseră  să  înnopteze.  I-a  băut  sângele  dintr-un 
potir  mare  de  aur.  Bărbatul  nu-1  recunoştea  pe  cavalerul  ciung,  bărbos,  cu  un  liliac 
mare  pe  scut,  ca  nici  unul  dintre  ei  de  altfel,  aşa  că  spunea  lucruri  pe  care,  poate, 
dacă  ar  fi  ştiut  cu  cine  are  de-a  face,  le-ar  fi  păstrat  pentru  sine. 

—  A  fost  otrăvit,  susţinea  hangiul.  Faţa  i  s-a  înnegrit  ca  o  prună. 

—  Fie  ca  Tatăl  să-1  judece  drept,  murmură  un  septon. 

—  Soţia  piticului  a  luat  parte  la  crimă,  împreună  cu  el,  jura  un  arcaş  în  livreaua 
Lordului  Rowan.  După  aceea,  a  dispărut  de  la  castel  într-un  nor  de  pucioasă,  şi  un 
fantomatic  lup  străvechi  a  fost  zărit  dând  târcoale  Fortăreţei  Roşii,  cu  sângele 
picurându-i  din  fălci. 

Jaime  rămase  tăcut  tot  timpul,  lăsând  cuvintele  să  treacă  peste  el,  cu  un  corn  cu 
bere  uitat  în  mâna  lui  bună.  Joffrey.  Sângele  meu.  Primul  meu  născut.  încercă 
să-şi  aducă  în  minte  chipul  băiatului,  dar  trăsăturile  lui  se  transformau  întruna  în 

trăsăturile  lui  Cersei.  Jeleşte  acum,  cu  părul  răvăşit  şi  ochii  roşii  de  plâns,  cu 
gura  tremurând  când  încearcă  să  vorbească.  Va  plânge  din  nou  când  mă  va 
vedea,  deşi  se  va  lupta  să- şi  stăpânească  lacrimile.  Sora  lui  plângea  rareori,  şi 
asta  numai  când  era  cu  el.  Nu  putea  suporta  ca  alţii  să  o  considere  slabă.  Numai  în 
faţa  geamănului  ei  îşi  arăta  rănile.  Va  aştepta  de  la  mine  alinare  şi  răzbunare. 

în  ziua  următoare,  la  insistenţele  lui  Jaime,  înaintară  mult.  Fiul  îi  murise  şi 
sora  lui  avea  nevoie  de  el. 

Când  văzu  oraşul  în  faţa  ochilor,  cu  turnurile  de  veghe  înălţându-se  întunecate 
pe  cerul  asfinţitului,  Jaime  Lannister  se  apropie  la  trap  de  Walton  Picioare-de- 
Oţel,  aflat  în  spatele  lui  Nage  cu  steagul  lui  de  pace. 

—  Ce-o  fi  cu  duhoarea  asta  îngrozitoare?  se  plânse  omul  Nordului. 
Moarte  gândi  Jaime,  dar  spuse: 

—  Fum,  sudoare  şi  rahat.  Pe  scurt,  Debarcaderul  Regelui.  Dacă  ai  nasul  fin, 
poţi  mirosi  şi  trădarea.  N-ai  mai  mirosit  niciodată  un  oraş? 

—  Am  mirosit  Portul  Alb.  N-a  duhnit  aşa. 

—  Portul  Alb  nu  e  Debarcaderul  Regelui,  după  cum  fratele  meu,  Tyrion,  nu  e 
Gregor  Clegane. 

Nage  îi  conduse  în  susul  unei  coline.  Steagul  lui  de  pace  cu  şapte  cozi  se  înălţa 
şi  se  răsucea  în  vânt,  cu  steaua-i  în  şapte  colţuri  strălucind  în  vârful  suportului.  în 
curând,  Jaime  avea  să-i  vadă  pe  Cersei,  pe  Tyrion  şi  pe  tatăl  lor.  Să  fie  oare  cu 
putinţă  ca  fratele  meu  să- 1  fi  ucis  pe  Joffrey?  I  se  părea  greu  de  crezut. 

Era  neobişnuit  de  calm.  Ştia  că,  de  obicei,  bărbaţii  erau  înnebuniţi  de  durere 
când  le  murea  un  fiu.  îşi  smulgeau  părul  din  cap,  blestemau  zeii  şi  jurau  să  se 
răzbune.  De  ce,  atunci,  el  simţea  atât  de  puţin?  Băiatul  a  trăit  şi  a  murit 
considerându- 1  pe  Robert  Baratheon  tatăl  lui. 

într-adevăr,  Jaime  fusese  de  faţă  la  naşterea  lui  Joffrey,  dar  nu-1  ţinuse 
niciodată  în  braţe. 

—  Ce  impresie  ar  face  una  ca  asta?  îl  atenţionase  Cersei,  când  femeile  îi 
lăsaseră  singuri.  Rău  destul  că  Joff  seamănă  cu  tine,  nu  mai  e  nevoie  să  te  şi 
fuduleşti  cu  el.  Jaime  cedase  fără  să  se  împotrivească  măcar.  Copilul  era  o  mică 
făptură  urlătoare  care  cerea  prea  mult  din  timpul  lui  Cersei,  din  dragostea  lui 
Cersei,  din  sânii  lui  Cersei.  Robert  Baratheon  n-avea  decât  să-1  păstreze! 

Iar  acum  e  mort.  Şi-1  imagină  pe  Joff  zăcând  nemişcat  şi  rece,  cu  faţa  înnegrită 
de  otravă,  şi  tot  nu  simţea  nimic.  Probabil  că  era  un  monstru,  aşa  cum  se  spunea. 
Dacă  Tatăl  s-ar  pogorî  din  Ceruri  să-i  dea  înapoi  ori  fiul,  ori  mâna,  Jaime  ştia  ce 
ar  alege.  în  definitiv,  mai  avea  un  fiu  şi  sămânţă  destulă  pentru  încă  mulţi  alţii. 
Dacă  Cersei  mai  vrea  un  copil,  o  să  i-l  dăruiesc...  dar  de  data  asta,  o  să-l  ţin  în 
braţe  şi  lua- i- ar  Ceilalţi  pe  cei  cărora  nu  le  place  asta.  Robert  putrezea  în 
mormântul  lui,  iar  Jaime  era  sătul  de  minciuni. 

Se  răsuci  dintr-odată  şi  porni  înapoi  la  galop,  s-o  caute  pe  Brienne.  Numai  zeii 
ştiu  de  ce  mă  ostenesc!  E  cea  mai  ursuză  fiinţă  pe  care  am  avut  ghinionul  s-o 

întâlnesc.  Fetişcana  venea  în  spate  şi  la  câţiva  paşi  într-o  parte,  ca  şi  cum  ar  fi  vrut 
să  arate  că  nu  era  cu  ei.  îi  găsiseră  pe  drum  haine  bărbăteşti:  o  tunică  ici,  o 
pelerină  colea,  o  pereche  de  pantaloni  şi  o  mantie  cu  glugă,  până  şi  o  platoşă 
veche  de  fier.  Părea  că  se  simte  mai  bine  îmbrăcată  ca  un  bărbat,  dar  nimic  n-o 
putea  face  frumoasă.  Nici  fericită.  După  ce  părăsiseră  Harrenhalul,  obişnuita-i 
îndărătnicie  de  catâr  începuse  în  curând  să-şi  reintre  în  drepturi. 

—  îmi  vreau  armele  şi  armura  înapoi,  insistase  ea. 

—  O,  negreşit,  hai  să-ţi  recuperăm  lucrurile,  replicase  Jaime.  Coiful,  mai  cu 
seamă.  Am  fi  cu  toţii  mai  fericiţi  dacă  ţi-ai  ţine  gura  închisă  şi  viziera  coborâtă. 

Atâta  lucru  putea  să  facă  Brienne,  dar  tăcerea  ei  posomorâtă  începuse  în 
curând  să-1  indispună  aproape  la  fel  de  mult  ca  nesfârşitele  tentative  ale  lui 
Qyburn  de  a  se  face  plăcut.  O,  zei,  n-aş  fi  crezut  că  îmi  va  lipsi  vreodată 
compania  lui  Ser  Cleos  Frey.  începea  să-şi  dorească  s-o  fi  lăsat,  până  la  urmă,  pe 
Brienne  în  groapa  ursului. 

—  Debarcaderul  Regelui,  anunţă  Jaime,  când  o  găsi.  Călătoria  noastră  s-a 
sfârşit,  domniţă.  Ţi-ai  ţinut  jurământul  şi  m-ai  adus  la  Debarcaderul  Regelui, 
întreg,  doar  cu  câteva  degete  şi  o  mână  lipsă. 

Ochii  ei  priveau  nepăsători. 

—  Asta  a  fost  doar  jumătate  din  jurământul  meu.  I-am  spus  Doamnei  Catelyn 
că  îi  voi  aduce  fiicele  înapoi.  Sau  măcar  pe  Şansa.  Iar  acum. . . 

Nici  măcar  nu  l-a  întâlnit  vreodată  pe  Robb  Stark,  dar  durerea  ei  e  mai 
profundă  decât  a  mea.  Sau  poate  că  pe  Lady  Catelyn  o  jelea.  Erau  la  Brindlewood 
când  aflaseră  acea  veste,  de  la  un  butoiaş  de  cavaler  cu  faţa  roşie,  pe  nume  Ser 
Bertram  Beesbury,  care  avea  ca  blazon  trei  stupi  pe  un  fond  vărgat,  cu  dungi 
negre  şi  galbene.  Beesbury  le-a  spus  că  un  grup  de  oşteni  ai  Lordului  Piper 
trecuseră  prin  Brindlewood  doar  cu  o  zi  înainte,  gonind  către  Debarcaderul 
Regelui,  sub  un  steag  de  pace. 

—  Cu  tânărul  lup  mort,  Piper  găsea  inutil  să  continue  lupta.  Fiul  lui  e  prizonier 
la  Gemeni. 

Brienne  rămăsese  cu  gura  căscată,  ca  o  vacă  gata  să  se  înece  în  timp  ce 
rumegă,  astfel  că  îi  revenise  lui  Jaime  misiunea  de  a  smulge  povestea  despre 
Nunta  Roşie. 

—  Orice  mare  lord  are  purtători  de  flamuri  nesupuşi,  care  îl  pizmuiesc  pentru 
poziţia  lui,  i-a  spus  el  după  aceea.  în  cazul  tatălui  meu,  au  fost  Casele  Reyne  şi 
Tarberck.  Tyrelii  au  Casa  Florent,  Hoster  Tully  l-a  avut  pe  Walder  Frey.  Numai 
puterea  îi  ţine  pe  astfel  de  oameni  la  locul  lor.  îndată  ce  miros  slăbiciunea. . .  în 
Epoca  Eroilor,  Boltonii  obişnuiau  să-i  jupoaie  pe  cei  din  Casa  Stark  şi  să-şi  facă 
mantii  din  pielea  lor. 

Brienne  păruse  atât  de  nefericită  încât  Jaime  aproape  că  se  pomenise 
dorindu-şi  s-o  consoleze. 

Din  ziua  aceea,  Brienne  era,  parcă,  surdă.  Nici  măcar  când  îi  spunea  „fătucă" 

nu  reuşea  să-i  smulgă  vreo  reacţie.  Puterea  a  părăsit- o.  Femeia  aruncase  cu  o 
piatră  în  Robin  Ryger,  înfruntase  ursul  cu  o  sabie  boantă,  îl  muşcase  pe  Vargo 
Hoat  de  ureche  şi  se  luptase  cu  Jaime  până  ce  îl  istovise...  dar  acum  era  zdrobită, 
vlăguită. 

—  O  să  vorbesc  cu  tatăl  meu  să  te  trimită  înapoi  la  Tarth,  dacă  îţi  convine,  îi 
spuse  el.  Sau  dacă  preferi  să  rămâi,  s-ar  putea  să-ţi  găsesc  un  loc  la  curte. 

—  Ca  doamnă  de  companie  a  reginei?  întrebă  ea  mâhnită. 

Jaime  îşi  aminti  imaginea  ei  în  rochia  roz  de  satin  şi  încercă  să  nu-şi  închipuie 
ce  ar  putea  spune  sora  lui  despre  o  asemenea  doamnă  de  companie. 

—  Poate  un  post  în  Garda  Oraşului. . . 

—  N-o  să  slujesc  alături  de  sperjuri  şi  criminali. 

Atunci  de  ce  te-ai  mai  ostenit  să-ţi  iei  sabie?  ar  fi  putut  întreba  Jaime,  dar  îşi 
înghiţi  cuvintele. 

—  Cum  vrei  tu,  Brienne. 

Cu  o  singură  mână,  îşi  întoarse  calul  şi  se  îndepărtă. 

Poarta  Zeilor  era  deschisă  când  ajunseră  în  dreptul  ei,  dar  o  duzină  de  care  erau 
aliniate  de-a  lungul  drumului,  încărcate  cu  poloboace  de  cidru,  butoaie  cu  mere, 
baloţi  de  fân  şi  unii  dintre  cei  mai  mari  dovleci  pe  care-i  văzuse  Jaime  vreodată. 
Aproape  fiecare  căruţă  avea  străjerii  ei,  ostaşi  ce  purtau  blazoane  le  unor  lorzi 
mărunţi,  mercenari  în  zale  şi  piele  fiartă,  sau,  uneori,  doar  fiul  îmbujorat  al 
vreunui  fermier,  strângând  în  mână  o  suliţă  butucănoasă,  cu  vârful  ascuţit.  Jaime 
le  zâmbi,  trecând  la  trap  pe  lângă  ei.  La  poartă,  mantiile  aurii  adunau  bani  de  la 
fiecare  căruţaş,  înainte  de  a  face  semn  căruţelor  să  treacă. 

—  Ce-i  asta?  vru  să  ştie  Picioare-de-Oţel. 

—  Trebuie  să  plătească  pentru  dreptul  de  a  vinde  în  interiorul  oraşului.  Din 
porunca  Mâinii  Regelui  şi  a  maestrului  vistiernic. 

Jaime  privi  lungul  şir  de  care,  căruţe  şi  cai  încărcaţi. 

—  Şi  stau  la  rând  să  plătească? 

—  Aici  se  pot  face  bani  frumoşi  acum,  că  s-a  terminat  cu  luptele,  le  spuse 
vesel  morarul  din  cea  mai  apropiată  căruţă.  Oraşul  e  sub  stăpânirea  Lannisterilor. 
Bătrânul  Lord  Tywin  de  la  Rock.  Se  spune  că  scoate  argint  prin  dos. 

—  Aur,  îl  corectă  Jaime.  Iar  Degeţel  îl  face  din  gălbenele,  pot  să  jur. 

—  Pezevenghiul  e  acum  vistiernic,  zise  căpitanul  porţii.  Sau  a  fost,  până  când 
l-au  arestat  fiindcă  1-a  omorât  pe  rege.  Bărbatul  îi  cercetă  bănuitor  pe  oamenii 
Nordului.  Voi  cine  sunteţi? 

—  Oamenii  Lordului  Balon.  Am  venit  să  vorbim  cu  Mâna  Regelui. 
Căpitanul  îi  aruncă  o  privire  lui  Nage,  cu  steagul  lui  de  pace. 

—  Să  plecaţi  genunchiul,  vrei  să  spui.  Nu  sunteţi  primii.  Luaţi-o  drept  înainte 
către  castel  şi  vedeţi  să  nu  faceţi  tărăboi.  Le  făcu  semn  să  treacă  şi  reveni  la 
căruţe. 

Dacă  Debarcaderul  Regelui  jelea  moartea  regelui  său  copil,  Jaime  n-ar  fi  avut 

cum  să-şi  dea  seama.  Pe  Strada  Seminţelor,  un  cerşetor  în  straie  jerpelite  se  ruga 
în  gura  mare  pentru  sufletul  lui  Joffrey,  dar  trecătorii  nu-i  acordau  mai  multă 
atenţie  decât  unui  oblon  stricat  bălăngănindu-se  în  vânt.  In  rest,  mişunau 
obişnuitele  mulţimi,  mantii  aurii  în  zale  negre,  ucenici  de  brutari  vânzând  tarte, 
chifle  şi  plăcinte  fierbinţi,  târfe  aplecate  pe  fereastră,  cu  corsajele  pe  jumătate 
desfăcute,  şanţuri  cu  iz  de  fecale.  Trecură  pe  lângă  cinci  bărbaţi  care  încercau  să 
tragă  un  cal  mort  din  capătul  unei  fundături,  iar  în  altă  parte,  pe  lângă  un  jongler 
învârtind  cuţite  prin  aer,  spre  deliciul  unui  grup  de  copii  şi  soldaţi  ai  Casei  Tyrell, 
beţi. 

Străbătând  străzile  cunoscute,  cu  două  sute  de  oameni  ai  Nordului,  un  maester 
fără  colan  şi  o  urâţenie  de  femeie  alături,  Jaime  descoperi  că  trecea  neobservat. 
Nu  ştia  dacă  trebuia  să  fie  iritat  sau  amuzat. 

—  Nu  mă  cunosc,  îi  spuse  lui  Walton  Picioare-de-Oţel,  în  timp  ce  traversau 
Piaţa  Cârpaciului. 

—  Ţi-ai  schimbat  înfăţişarea  şi  camarazii,  spuse  omul  Nordului,  iar  acum  au 
un  nou  Regicid. 

Porţile  Fortăreţei  Roşii  erau  deschise,  dar  o  duzină  de  mantii  aurii,  înarmate  cu 
suliţe,  le  tăiară  calea.  Coborâră  vârfurile  cuţitelor  când  Picioare-de-Oţel  se 
apropie  la  trap,  însă  Jaime  îl  recunoscu  pe  cavalerul  alb  care  era  în  fruntea  lor. 

—  Ser  Meryn. 

Ochii  obosiţi  ai  lui  Ser  Meryn  Trant  se  lărgiră. 

—  Ser  Jaime? 

—  Ce  bine  e  să  te  ţină  minte  cineva.  Dă  oamenii  ăştia  la  o  parte. 

Trecuse  multă  vreme  de  când  mai  sărise  cineva  să-i  dea  ascultare  atât  de 
repede.  Jaime  uitase  cât  de  mult  îi  plăcea. 

în  curtea  exterioară,  mai  dădură  peste  doi  străjeri  din  Garda  Regelui,  care  nu 
purtaseră  mantii  albe  ultima  dată  când  slujise  Jaime  aici.  Tipic  pentru  Cersei,  să 
mă  numească  Lord  Comandant  şi  pe  urmă  să-  mi  aleagă  camarazii  fără  să  mă 
consulte. 

—  Cineva  mi-a  dat  doi  fraţi  noi,  după  câte  văd,  spuse  el,  descălecând. 

—  Avem  această  onoare,  ser.  Cavalerul  Florilor  strălucea  atât  de  frumos  şi  de 
pur  în  solzii  săi  albi  de  mătase  încât,  prin  contrast,  Jaime  se  simţea  ca  un  obiect 
vechi  şi  ponosit. 

Jaime  se  întoarse  către  Meryn  Trant: 

—  Ser,  n-ai  reuşit  să-i  înveţi  pe  fraţii  noştri  noi  care  le  sunt  obligaţiile. 

—  Care  obligaţii?  întrebă  Meryn  Trant,  bătând  în  retragere. 

—  Să-1  ţină  pe  rege  în  viaţă.  Câţi  monarhi  ai  pierdut  de  când  am  plecat  din 
oraş?  Doi,  nu-i  aşa? 

Apoi  Ser  Balon  observă  ciotul. 

—  Mâna  ta... 

Jaime  se  forţă  să  zâmbească: 

—  Acum  lupt  cu  stânga.  E  mult  mai  incitant.  Unde-1  pot  găsi  pe  nobilul  meu 
tată? 

—  în  solariu,  cu  Lordul  Tyrell  şi  Prinţul  Oberyn. 

Mace  Tyrell  şi  Vipera  Roşie  coc  pâine  împreună.  Din  ce  în  ce  mai  ciudat. 

—  E  şi  regina  cu  ei? 

—  Nu,  stăpâne,  răspunse  Ser  Balon.  O  poţi  găsi  în  sept,  rugându-se  lângă 
trupul  Regelui  Joff. . . 

—  Tu? 

Jaime  văzu  că  ultimul  dintre  oamenii  Nordului  descălecase  şi  acum  Loras 
Tyrell  o  observase  pe  Brienne. 

—  Ser  Loras.  Brienne  stătea  încurcată,  cu  căpăstrul  în  mână. 
Lordul  Tyrell  se  îndreptă  spre  ea  cu  paşi  mari: 

—  De  ce?  întrebă  el.  Spune-mi  de  ce.  A  fost  bun  cu  tine,  ţi-a  dat  o  mantie 
curcubeu.  De  ce  ai  vrut  să-1  omori? 

—  Nu  l-am  omorât  eu.  Mi-aş  fi  dat  viaţa  pentru  el. 

—  Ţi-o  vei  da.  Ser  Loras  scoase  sabia  din  teacă. 

—  N-am  fost  eu. 

—  Emmon  Cuy  ajurat  că  tu  ai  fost,  cu  ultima  suflare. 

—  A  fost  afară  din  cort,  el  n-a  văzut. . . 

—  N-a  fost  nimeni  în  cort,  în  afară  de  tine  şi  de  Lady  Stark.  Susţii  că  bătrâna  a 
putut  tăia  prin  oţel  călit? 

—  A  fost  o  umbră.  Ştiu  că  pare  o  nebunie,  dar. . .  îl  ajutam  pe  Renly  să-şi 
îmbrace  armura  şi  lumânările  s-au  stins  şi  apoi  era  sânge  peste  tot.  Lady  Catelyn 
spunea  că  a  fost  Stannis.  Um. . .  umbra  lui.  N-am  avut  nici  un  amestec,  pe  onoarea 
mea... 

—  N-ai  nici  o  onoare.  Scoate  sabia.  Nu  vreau  să  se  spună  că  te-am  ucis  în  timp 
ce  erai  cu  mâna  goală. 

Jaime  se  aşeză  între  ei. 

—  Vâră  sabia  în  teacă,  ser. 
Ser  Jorah  îl  ocoli. 

—  Eşti  nu  doar  criminală,  dar  şi  laşă,  Brienne?  Aşa  ai  fugit,  cu  mâinile  pătate 
de  sângele  lui?  Scoate  sabia,  femeie! 

—  Mai  bine  ai  spera  să  n-o  facă.  Jaime  îi  tăie  calea  din  nou.  Altfel  s-ar  putea 
să  avem  de  dus  cadavrul  tău  la  groapă.  Fătuca  e  vânjoasă  ca  Gregor  Clegane,  deşi 
nu  aşa  de  drăguţă. 

—  Nu  te  amesteca.  Ser  Jorah  îl  dădu  la  o  parte. 
Jaime  îl  înhaţă  pe  băiat  cu  mâna  întreagă  şi  îl  smuci: 

—  Sunt  Lordul  Comandant  al  Gărzii  Regale,  ţânc  arogant!  Comandantul  tău, 
atât  timp  cât  porţi  mantia  albă.  Acum  vâră  afurisita  de  sabie  în  teacă,  altfel  ţi-o 
iau  eu  şi  ţi-o  arunc  într-un  loc  unde  nici  măcar  Renly  n-a  ajuns! 

Băiatul  ezită  o  clipită,  destul  ca  Ser  Balon  Swann  să  spună: 

—  Fă  cum  spune  Lordul  Comandant,  Loras. 

Atunci,  câteva  mantii  aurii  scoaseră  săbiile  şi  asta  îi  îndemnă  pe  oamenii 
Dreadfortului  să  facă  la  fel.  Minunat,  gândi  Jaime,  nici  nu  apuc  bine  să  descalec, 
că  ne  şi  pomenim  cu  o  baie  de  sânge  în  curtea  castelului. 

Ser  Loras  Tyrell  îşi  vârî  sabia  în  teacă. 

—  N-a  fost  aşa  de  greu,  ce  zici? 

—  Cer  să  fie  arestată.  O  arătă  cu  degetul:  Lady  Brienne,  te  acuz  de  moartea 
Lordului  Renly  Baratheon. 

—  Dacă  veni  vorba,  spuse  Jaime,  fătuca  are  onoare.  Mai  multă  decât  am  văzut 
la  tine.  Şi  s-ar  putea  chiar  să  spună  adevărul.  Te  asigur,  nu  e  ceea  ce  s-ar  numi 
deşteaptă,  dar  până  şi  calul  meu  ar  putea  născoci  o  minciună  mai  bună,  dacă  crezi 
că  asta  a  avut  ea  de  gând.  Totuşi,  fiindcă  insişti...  Ser  Balon,  escorteaz-o  pe  Lady 
Brienne  în  celula  din  turn  şi  ţine-o  acolo  sub  pază.  Şi  găseşte  o  cazarmă  potrivită 
pentru  Picioare-de-Oţel  şi  oamenii  lui,  până  când  tatăl  meu  va  putea  să-i 
primească. 

—  Da,  lordul  meu. 

Ochii  mari  şi  albaştri  ai  Briennei  erau  plini  de  durere  când  Balon  Swann  şi  o 
duzină  de  mantii  aurii  o  escortară  către  celulă.  Ar  trebui  să-mi  trimiţi  bezele, 
fătucă,  îi  venea  să-i  spună.  De  ce  toată  lumea  îi  răstălmăcea  orice  nenorocit  de 
gest?  Aerys.  Totul  mi  se  trage  de  la  Aerys.  Jaime  îi  întoarse  fetişcanei  spatele  şi 
traversă  curtea  cu  paşi  mari. 

Un  alt  cavaler  în  armură  albă  păzea  porţile  septului  regal,  un  bărbat  înalt,  cu 
barba  neagră,  umeri  laţi  şi  nasul  coroiat.  Când  îl  văzu  pe  Jaime,  afişă  un  zâmbet 
acru  şi  spuse: 

—  Şi  tu  unde  crezi  că  mergi? 

—  în  sept.  Jaime  îşi  ridică  ciotul,  arătând.  Ala  de  acolo.  Vreau  s-o  văd  pe 
regină. 

—  înălţimea  Sa  e  în  doliu.  Şi  de  ce  ar  vrea  regina  să-1  vadă  pe  unul  ca  tine? 
Fiindcă  sunt  iubitul  ei  şi  tatăl  fiului  ei  ucis,  îi  venea  să  spună. 

—  Tu  cine  naiba  eşti? 

—  Un  cavaler  al  Gărzii  Regale,  şi  ai  face  bine  să  înveţi  cum  să  te  porţi, 
ciungule,  altfel  îţi  tai  şi  mâna  cealaltă  şi  o  s-ajungi  să-ţi  sorbi  terciul  de  dimineaţă. 

—  Sunt  fratele  reginei,  ser. 
Cavalerului  alb  i  se  păru  amuzant. 

—  Ai  evadat,  nu?  Şi  ai  mai  crescut  niţel,  stăpâne? 

—  Celălalt  frate,  nătărăule.  Şi  Lord  Comandant  al  Gărzii  Regale.  Acum  dă-te 
la  o  parte  sau  o  să-ţi  doreşti  s-o  fi  făcut. 

Nătărăul  îl  privi  lung  de  data  aceasta: 

—  Eşti...  Ser  Jaime.  Se  îndreptă.  Scuzele  mele,  milord.  Nu  te-am  recunoscut. 
Am  onoarea  să  fiu  Ser  Osmund  Kettleblack. 

Şi  unde  e  onoarea  aici? 

—  Vreau  să  fiu  singur  cu  sora  mea.  Vezi  să  nu  intre  nimeni  altcineva  în  sept, 
ser.  Dacă  suntem  deranjaţi,  o  să-ţi  tai  capul  ăla  afurisit. 

—  Da,  ser,  precum  spui.  Ser  Osmund  deschise  uşa. 

Cersei  era  îngenuncheată  în  faţa  altarului  Fecioarei.  Catafalcul  lui  Joffrey 
fusese  aşezat  sub  cel  al  Străinului,  zeul  care-i  conducea  pe  cei  proaspăt  căsătoriţi 
către  lumea  cealaltă.  Mirosul  de  tămâie  plutea  greu  în  aer,  şi  o  sută  de  lumânări 
ardeau,  înălţând  spre  ceruri  o  sută  de  rugăciuni.  IarJoff  s-ar  putea  să  aibă  nevoie 
de  fiecare. 

Sora  lui  privi  peste  umăr. 

—  Cine  e?  spuse  ea,  iar  apoi:  Jaime?  Se  ridică  în  picioare,  cu  ochii  scăldaţi  în 
lacrimi.  Eşti  tu  cu  adevărat?  Dar  nu  veni  spre  el.  Ea  nu  vine  niciodată  la  mine, 
gândi  Jaime.  întotdeauna  a  aşteptat  să  vin  eu  la  ea.  Ea  dăruieşte,  dar  eu  trebuie 
să  cer.  Ar  fi  trebuit  să  vii  mai  devreme,  şopti  ea,  când  o  luă  în  braţe.  De  ce  n-ai 
putut  veni  mai  devreme,  să  ai  grijă  de  el?  Băiatul  meu. . . 

Băiatul  nostru. 

—  Am  venit  cât  de  repede  am  putut.  Se  smulse  din  îmbrăţişare  şi  făcu  un  pas 
în  spate.  Acolo  de  unde  vin  eu,  e  război,  surioară. 

—  Eşti  aşa  de  slab.  Şi  părul  tău,  părul  tău  auriu. . . 

—  Părul  o  să-mi  crească  la  loc.  Jaime  ridică  ciotul. 
Trebuie  să  vadă.  Dar  asta  nu. 

Ochii  lui  Cersei  se  lărgiră. 

—  Stark... 

—  Nu,  asta  a  fost  isprava  lui  Vargo  Hoat. 
Numele  nu  însemna  nimic  pentru  ea. 

—  Cine? 

—  Ţapul  din  Harrenhal.  Pentru  scurt  timp.  Cersei  întoarse  capul  să  privească 
la  catafalcul  lui  Joffrey.  Regele  mort  fusese  îmbrăcat  într-o  armură  aurită,  care 
semăna  în  mod  bizar  cu  cea  a  lui  Jaime.  Viziera  coifului  era  închisă,  dar  coiful 
oglindea  lumânările,  aruncând  sclipiri  molatice,  astfel  că  băiatul  strălucea  mândru 
şi  viteaz  în  moarte.  Lumina  lumânărilor  deştepta  focuri  şi  în  rubinele  care 
împodobeau  corsajul  rochiei  de  doliu  a  lui  Cersei.  Părul  îi  cădea  pe  umeri, 
despletit. 

—  L-a  omorât,  Jaime.  întocmai  cum  m-a  ameninţat.  într-o  zi,  când  o  să  cred  că 
sunt  apărată  şi  fericită,  îmi  va  preface  bucuria  în  gust  de  cenuşă,  aşa  a  spus. 

—  Tyrion  a  spus  asta?  Jaime  refuzase  în  tot  acest  timp  să  creadă.  Să  ucizi 
sânge  din  sângele  tău  era  mai  grav  decât  să  ucizi  un  rege,  în  ochii  zeilor  şi  ai 
oamenilor.  Ştia  că  băiatul  e  al  meu.  L-am  iubit  pe  Tyrion,  am  fost  bun  cu  el.  Ei, 
bine,  cu  o  singură  excepţie. . .  dar  el  nu  ştia  adevărul.  Sau  ştia?  De  ce  ar  fi  vrut  să-1 
omoare  pe  Joff? 

—  Pentru  o  târfă.  Cersei  îi  apucă  mâna  cea  bună  şi  o  strânse  în  mâna  ei.  Mi-a 
spus  c-o  va  face.  Joff  ştia.  în  timp  ce  murea,  a  arătat  către  criminal.  Către 

monstrul  ăla  perfid  care  ţi-e  frate.  Cersei  sărută  degetele  lui  Jaime.  O  să-1  omori 
de  dragul  meu,  nu-i  aşa?  O  să-1  răzbuni  pe  fiul  nostru. 
Jaime  se  retrase. 

—  E  fratele  meu.  îi  vârî  ciotul  în  faţă,  dacă  nu  apucase,  cumva,  să  i-o  vadă.  Şi 
nu  sunt  în  stare  să  omor  pe  nimeni. 

—  Mai  ai  încă  o  mână,  aşa-i?  Nu-ţi  cer  să-1  învingi  pe  Câine  într-o  bătălie. 
Tyrion  e  un  pitic  închis  într-o  celulă.  Străjile  te  vor  lăsa  să  treci. 

Gândul  îi  întoarse  stomacul  pe  dos. 

—  Trebuie  să  aflu  mai  multe  despre  asta.  Despre  cum  s-a  întâmplat. 

—  Vei  afla,  îl  asigură  Cersei.  Va  fi  o  judecată.  Când  vei  auzi  tot  ce-a  făcut,  o 
să-1  vrei  mort,  la  fel  de  mult  ca  mine.  îi  atinse  faţa.  Am  fost  pierdută  fără  tine, 
Jaime.  M-am  temut  că  clanul  Stark  îmi  va  trimite  capul  tău.  N-aş  fi  suportat  asta. 
îl  sărută.  Un  sărut  uşor,  doar  o  atingere  a  buzelor,  dar  Jaime  o  simţea  tremurând 
când  o  cuprinse  în  braţe.  Nu  sunt  întreagă  fără  tine. 

Nu  era  tandreţe  în  sărutul  pe  care  i-1  întoarse  el,  doar  patimă.  Gura  ei  se 
deschise. 

—  Nu,  şopti  Cersei,  când  gura  lui  îi  coborî  spre  gât,  nu  aici.  Septonii. . . 

—  Lua-i-ar  Ceilalţi  pe  septoni.  O  sărută  din  nou,  o  sărută  în  tăcere,  o  sărută 
până  când  gemu.  Atunci  Jaime  răsturnă  lumânările  şi  o  ridică  pe  altarul  Mamei, 
ridicându-i  fustele  şi  furoul  de  mătase  de  dedesubt.  Cersei  îi  izbi  pieptul  cu  pumni 
neputincioşi,  murmurând  ceva  despre  risc,  despre  pericol,  despre  tatăl  lor,  despre 
septoni,  despre  mânia  zeilor.  El  n-o  auzi.  îşi  dezlegă  pantalonii,  urcă  deasupra  ei 
şi-i  desfăcu  picioarele  albe,  goale.  îşi  vârî  mâna  între  coapsele  ei,  pe  sub  lenjerie. 
Când  i-o  sfâşie,  văzu  că  sângerează,  dar  nu  avea  nici  o  importanţă. 

—  Grăbeşte-te,  şoptea  ea,  acum,  repede,  repede,  acum,  fă-o  acum,  acum. 
Jaime,  Jaime,  Jaime.  Mâinile  ei  îl  ajutară.  Da,  spuse  Cersei,  când  o  pătrunse, 
fratele  meu,  iubitul  meu  frăţior,  da,  aşa,  da,  eşti  al  meu,  eşti  acasă,  acum  eşti 
acasă,  eşti  acasă.  îi  sărută  urechea  şi  îi  mângâie  părul  scurt,  ţepos.  Jaime  se  pierdu 
în  carnea  trupului  ei.  Simţea  inima  lui  Cersei  bătând  în  acelaşi  ritm  cu  inima  lui  şi 
sângele  ud,  amestecat  cu  sămânţa,  când  se  împreunară. 

Dar  îndată  ce  terminară,  regina  spuse: 

—  Lasă-mă  să  mă  ridic,  dacă  suntem  descoperiţi  aşa. . . 

Fără  tragere  de  inimă,  Jaime  se  rostogoli  într-o  parte  şi  o  ajută  să  coboare  de 
pe  altar.  Marmura  palidă  era  pătată  de  sânge.  Jaime  îl  şterse  cu  mâneca,  apoi  se 
aplecă  să  ridice  lumânările  pe  care  le  răsturnase.  Din  fericire,  se  stinseseră  toate  în 
cădere.  Dacă  septul  ar  fi  luat  foc,  poate  că  nici  n-aş  fi  observat. 

—  A  fost  o  nebunie.  Cersei  îşi  aranja  rochia.  Cu  tata  în  castel. . .  Jaime,  trebuie 
să  avem  grijă. 

—  M-am  săturat  să  am  grijă.  Targaryenii  se  căsătoreau  între  ei,  frate  şi  soră, 
noi  de  ce  n-am  face  la  fel?  Fii  soţia  mea,  Cersei.  Ridică-te  în  faţa  regatului  şi 
spune  că  pe  mine  mă  vrei.  Vom  face  nuntă  şi  vom  avea  un  alt  fiu,  în  locul  lui 

Joffrey. 

Cersei  se  dădu  înapoi. 

—  Nu  e  deloc  amuzant. 

—  Mă  auzi  râzând? 

—  Ţi-ai  lăsat  minţile  la  Riverrun?  în  glasul  ei  era  o  undă  de  iritare.  Tronul  lui 
Tommen  vine  de  la  Robert,  ştii  asta. 

—  Va  avea  Casterly  Rock,  nu  e  destul?  Lasă-1  pe  tata  să  şadă  pe  tron.  Eu  doar 
pe  tine  te  vreau. 

Dădu  să-i  atingă  obrazul.  Obiceiurile  vechi  se  uită  greu  şi  Jaime  ridică  mâna 
dreaptă.  Cersei  se  retrase  din  faţa  ciotului. 

—  Nu...  nu  vorbi  aşa.  Mă  sperii,  Jaime.  Nu  fi  prost.  Un  singur  cuvânt  greşit  ne 
va  costa  totul.  Ce  ţi-au  făcut? 

—  Mi-au  tăiat  mâna. 

—  Nu,  nu  e  numai  asta,  eşti  schimbat.  Cersei  făcu  un  pas  în  spate.  Vorbim  mai 
târziu.  Sau  mâine.  Slujnicele  Şansei  Stark  sunt  într-o  celulă  din  turn.  Trebuie  să  le 
interoghez. . .  Ar  trebui  să  te  duci  la  tata. 

—  Am  străbătut  o  mie  de  leghe  să  vin  la  tine  şi  am  pierdut  cea  mai  bună  parte 
din  mine  pe  drum.  Nu-mi  spune  să  plec! 

—  Lasă- mă,  repetă  ea  şi  se  întoarse. 

Jaime  se  legă  la  pantaloni  şi  făcu  aşa  cum  îi  poruncise.  Deşi  era  obosit,  nu 
putea  să  caute  un  pat.  Cu  siguranţă,  tatăl  său  aflase  deja  că  s-a  întors. 

Turnul  Mâinii  era  păzit  de  străjerii  de  casă  ai  Lannisterilor,  care  îl  recunoscură 
îndată. 

—  Zeii  sunt  buni  că  ni  te-au  adus  înapoi,  ser,  zise  unul,  deschizându-i  uşa. 

—  Zeii  n-au  nici  un  amestec.  Catelyn  Stark  m-a  trimis  înapoi.  Ea  şi  Lordul 
Dreadfortului. 

Urcă  scările  şi  năvăli  în  solariu  neanunţat,  găsindu-şi  tatăl  aşezat  lângă  foc. 
Lordul  Tywin  era  singur,  lucru  pentru  care  Jaime  era  recunoscător.  N-avea  nici  un 
chef  în  clipa  asta  să-şi  fluture  mâna  schilodită  în  faţa  lui  Mace  Tyrell  sau  a 
Viperei  Roşii,  cu  atât  mai  puţin  în  faţa  celor  doi  laolaltă. 

—  Jaime,  spuse  Lordul  Tywin,  ca  şi  cum  ultima  oară  s-ar  fi  văzut  la  micul 
dejun.  Lordul  Bolton  m-a  făcut  să  cred  că  te  pot  aştepta  mai  devreme.  Am  sperat 
că  vei  ajunge  la  nuntă. 

—  Am  fost  oprit  din  drum.  Jaime  închise  uşa.  Sora  mea  s-a  autodepăşit,  după 
câte  am  auzit.  Şaptezeci  şi  şapte  de  feluri  de  mâncare  şi  un  regicid,  aşa  nuntă  nu 
s-a  mai  pomenit.  De  când  ştii  că  sunt  liber? 

—  Mi-a  spus  eunucul,  la  câteva  zile  după  evadarea  ta.  Am  trimis  oameni  în 
ţinuturile  riverane,  să  te  caute.  Gregor  Clegane,  Samwell  Spicer,  fraţii  Plumm. 
Varys  a  dat  şi  el  de  veste,  dar  mai  discret.  Am  convenit  că,  dacă  ştiu  cât  mai 
puţini  că  eşti  liber,  cu  atât  mai  puţini  te  vor  vâna. 

—  Varys  a  pomenit  despre  asta?  Se  apropie  de  foc,  ca  tatăl  lui  să  poată  vedea. 

Lordul  Tywin  sări  din  scaun,  şuierând  printre  dinţi. 

—  Cine  ţi- a  făcut  asta?  Dacă  Lady  Catelyn  crede. . . 

—  Lady  Catelyn  mi-a  ţinut  o  sabie  la  gât  şi  m-a  obligat  să  jur  că-i  voi  înapoia 
fiicele.  Asta  a  fost  isprava  ţapului  tău.  Vargo  Hoat,  Lordul  de  Harrenhal. 

Lordul  Tywin  întoarse  privirea,  dezgustat. 

—  Nu  mai  este.  Ser  Gregor  i-a  luat  castelul.  Mercenarii  l-au  părăsit  pe 
căpitanul  lor  de  odinioară,  aproape  până  la  ultimul,  şi  unii  dintre  oamenii 
Doamnei  Whent  au  deschis  o  uşă  lăturalnică.  Clegane  1-a  găsit  pe  Vargo  stând 
singur  în  Sala  Celor  O  Sută  de  Inimi,  pe  jumătate  nebun  de  durere  şi  fierbinţeli, 
din  pricina  unei  răni  care  se  infectase.  Urechea,  după  câte  am  aflat. 

Jaime  nu-şi  putu  stăpâni  râsul.  Ce  drăguţ!  Urechea!  Abia  aştepta  să-i  spună 
Briennei,  deşi  fâtucii  nu  i  se  va  părea  atât  de  amuzant. 

—  A  murit  deja? 

—  Mai  are  puţin.  I-au  tăiat  mâinile  şi  picioarele,  dar  Clegane  pare  amuzat  de 
felul  cum  bolboroseşte. 

Zâmbetul  lui  Jaime  se  acri. 

—  Dar  Bravii  Companioni? 

—  Cei  câţiva  care  au  rămas  la  Harrenhal  au  murit.  Ceilalţi  s-au  împrăştiat.  Se 
vor  îndrepta  spre  porturi,  te  asigur,  sau  vor  încerca  să-şi  piardă  urma  în  păduri. 
Ochii  i  se  întoarseră  la  ciotul  lui  Jaime  şi  gura  i  se  încleşta  de  furie. 

—  O  să  le  luăm  capetele.  Până  la  unul.  Poţi  să  foloseşti  sabia  cu  mâna  stângă? 
Abia  mă  pot  îmbrăca  dimineaţa.  Jaime  ridică  mâna  cu  pricina,  ca  s-o  cerceteze 

tatăl  său. 

—  Cinci  degete,  seamănă  cu  cealaltă.  De  ce  n-ar  funcţiona? 

—  Bine.  Tatăl  lui  se  aşeză.  Asta  e  bine.  Am  un  dar  pentru  tine.  Cu  ocazia 
întoarcerii  tale.  După  ce  mi-a  spus  Varys. . . 

—  Dacă  nu  e  o  mână  nouă,  mai  poate  aştepta.  Jaime  se  aşeză  pe  scaunul  din 
faţa  tatălui  său.  Cum  a  murit  Joffrey? 

—  Otravă.  Planul  a  fost  să  pară  că  s-a  înecat  cu  o  bucăţică  de  mâncare,  dar  am 
poruncit  să  i  se  disece  gâtul  şi  maesterii  nu  au  găsit  nimic. 

—  Cersei  susţine  că  a  fost  mâna  lui  Tyrion. 

—  Fratele  tău  i-a  dat  regelui  vinul  otrăvit,  l-au  văzut  o  mie  de  oameni. 

—  A  fost  un  gest  nesăbuit. 

—  L-am  arestat  pe  scutierul  lui  Tyrion.  Şi  pe  slujnicele  soţiei  sale.  Vom  vedea 
dacă  au  ceva  să  ne  spună.  Mantiile  aurii  ale  lui  Ser  Addam  o  caută  pe  fata  Stark, 
iar  Varys  a  pus  pe  capul  ei  o  recompensă.  Dreptatea  regelui  va  fi  împlinită. 

Dreptatea  regelui. 

—  Ai  fi  în  stare  să-ţi  execuţi  propriul  fiu? 

—  E  acuzat  de  regicid  şi  de  uciderea  unei  rude.  Dacă  e  nevinovat,  n-are  de  ce 
să  se  teamă.  Mai  întâi  trebuie  să  analizăm  dovezile  în  favoarea  şi  împotriva  lui. 

Dovezile.  în  acest  oraş  de  mincinoşi,  Jaime  ştia  ce  fel  de  dovezi  se  vor  găsi. 

—  Renly  a  murit  şi  el  în  mod  misterios,  când  Stannis  avea  nevoie  de  asta. 

—  Lordul  Renly  a  fost  ucis  de  una  dintre  străjile  lui,  o  femeie  din  Tarth. 

—  Datorită  acelei  femei  din  Tarth  mă  aflu  eu  aici.  Am  azvârlit-o  într-o 
temniţă,  ca  să-1  liniştesc  pe  Ser  Loras,  dar  mai  degrabă  aş  crede  în  fantoma  lui 
Renly  decât  că  i-a  făcut  ea  vreun  rău.  Dar  Stannis. . . 

—  Cu  otravă  a  fost  ucis  Joffrey,  nu  cu  vrăjitorii.  Lordul  Tywin  aruncă  din  nou 
o  privire  către  ciotul  lui  Jaime.  Nu  poţi  sluji  în  Garda  Regelui  fără  mâna 
dreaptă. . . 

—  Pot,  îl  întrerupse  el.  Şi  o  voi  face.  Există  antecedente.  O  să  caut  în  Cartea 
Albă  şi  o  să  le  găsesc,  dacă  vrei.  Ciung  sau  întreg,  un  cavaler  al  Gărzii  Regale 
slujeşte  pe  viaţă. 

—  Cersei  a  pus  capăt  acestei  rânduieli  când  1-a  înlocuit  pe  Ser  Barristan  din 
pricina  vârstei.  Darul  potrivit  pentru  Credinţă  îl  va  lămuri  pe  înaltul  Septon  să  te 
dezlege  de  jurăminte.  Ce-i  drept,  sora  ta  a  fost  nesăbuită  că  1-a  îndepărtat  pe 
Selmy,  dar  acum,  că  a  deschis  porţile. . . 

—  ...  cineva  trebuie  să  le  închidă  la  loc.  Jaime  se  ridică.  M-am  săturat  ca 
femeile  de  viţă  nobilă  să  arunce  în  mine  cu  rahat,  tată.  Nimeni  nu  m-a  întrebat 
dacă  vreau  să  fiu  Lord  Comandant,  dar  se  pare  că  sunt.  Am  o  datorie. . . 

—  Da,  ai.  Lordul  Tywin  se  ridică,  la  rândul  lui.  O  datorie  faţă  de  Casa 
Lannister.  Moşteneşti  Casterly  Rock.  Acolo  îţi  este  locul.  Tommen  trebuie  să  te 
însoţească,  pupil  şi  scutier  al  tău  fiind.  Acolo  va  învăţa  să  fie  un  Lannister  şi  îl 
vreau  cât  mai  departe  de  mama  lui.  Vreau  să-i  găsesc  lui  Cersei  un  soţ.  Oberyn 
Martell,  poate,  dacă  îl  conving  pe  Lordul  Tyrell  că  această  uniune  nu 
primejduieşte  Highgardenul.  Şi  e  timpul  să  te  căsătoreşti  şi  tu.  Tyrellii  insistă 
acum  ca  Margaery  să  se  mărite  cu  Tommen,  dar  dacă  ar  fi  să  te  propun  pe  tine  în 
schimb... 

—  NU!  Jaime  auzise  cât  putea  suporta.  Nu,  mai  mult  decât  putea  suporta.  Era 
scârbit,  scârbit  de  lorzi  şi  de  minciuni,  scârbit  de  tatăl  lui,  de  sora  lui,  scârbit  de 
toate  urzelile  afurisite.  Nu.  Nu.  Nu.  Nu.  Nu.  De  câte  ori  trebuie  să-ţi  spun,  ca  să 
auzi?  Oberyn  Martell?  E  un  infam  şi  nu  numai  fiindcă  îşi  otrăveşte  sabia.  Are  mai 
mulţi  bastarzi  decât  Robert  şi  se  culcă  şi  cu  băieţi.  Şi  dacă  ai  impresia,  preţ  de  o 
clipă  rătăcită,  că  m-aş  însura  cu  văduva  lui  Joffrey. . . 

—  Lordul  Tyrell  jură  că  fata  e  încă  fecioară. 

—  Din  partea  mea  n-are  decât  să  fie.  Nu  o  vreau  şi  nu  vreau  Casterly  Rock-ul 
tău! 

—  Eşti  fiul  meu... 

—  Sunt  cavaler  al  Gărzii  Regale.  Lordul  Comandant  al  Gărzii  Regale.  Şi  asta  e 
tot  ce  am  de  gând  să  fiu. 

Lumina  focului  arunca  sclipiri  aurii  în  barba  aspră  ce  încadra  faţa  Lordului 
Tywin.  O  venă  îi  pulsa  pe  gât,  dar  nu  vorbi.  Şi  nu  vorbi.  Şi  nu  vorbi. 

Liniştea  încordată  continuă  până  când  deveni  mai  mult  decât  putea  Jaime 

suporta. 

—  Tată...,  începu  el. 

—  Nu  eşti  fiul  meu.  Lordul  Tywin  îşi  întoarse  faţa.  Spui  că  eşti  Lordul 
Comandant  al  Gărzii  Regale  şi  numai  atât.  Foarte  bine,  ser.  Du-te  la  datoria  ta. 

DAVOS 

Glasurile  lor  se  înălţau  ca  firele  de  cenuşă,  învârtejindu-se  pe  cerul  violet  al 
înserării. 

—  Scoate-ne  din  întuneric,  o,  Stăpâne.  Revarsă  focul  în  inimile  noastre,  ca  să 
putem  păşi  pe  cărarea  ta  de  lumină. 

Focul  ardea  în  amurg,  o  fiară  uriaşă,  strălucitoare,  a  cărei  lumină  portocalie, 
mişcătoare,  arunca  peste  curte  umbre  înalte,  de  şapte  metri.  De-a  lungul  zidurilor 
Pietrei  Dragonului,  armata  de  garguie  şi  personaje  groteşti  părea  să  se  trezească  la 
viaţă. 

Davos  privi  în  jos  de  la  o  fereastră  boltită  a  balconului.  O  privea  pe  Melisandre 
ridicându-şi  mâinile,  parcă  pentru  a  îmbrăţişa  flăcările  tremurătoare. 

—  R'hllor,  cânta  ea,  cu  glas  puternic  şi  limpede,  tu  eşti  lumina  ochilor  noştri, 
focul  inimilor  noastre,  căldura  trupurilor  noastre.  Al  tău  este  soarele  care  ne 
încălzeşte  zilele,  ale  tale  stelele  care  ne  veghează  în  întunericul  nopţii. 

—  Stăpân  al  Luminii,  apără- ne.  Noaptea  e  neagră  şi  plină  de  spaime.  Regina 
Selyse  dădea  tonul  replicilor,  cu  chipu-i  ascuţit  plin  de  fervoare. 

Regele  Stannis  stătea  lângă  ea,  cu  vârfurile  coroanei  sale  roşii-aurii  licărind  la 
fiecare  mişcare  a  capului.  E  cu  ei,  dar  nu  le  aparţine,  gândi  Davos.  Prinţesa 
Shireen  era  între  ei  şi  petele  gri,  marmorate,  de  pe  faţa  şi  gâtul  fetei  păreau 
aproape  negre  în  lumina  focului. 

—  Stăpân  al  Luminii,  apără- ne,  cântă  regina.  Regele  nu  răspunse  împreună  cu 
ceilalţi.  îşi  adâncea  privirea  în  flăcări.  Davos  se  întreba  ce  vedea  acolo.  O  altă 
viziune  a  războiului  care  va  veni?  Sau  ceva  mai  apropiat? 

—  R'hllor,  care  ne-ai  dat  viaţă,  îţi  mulţumim,  cântă  Melisandre.  R'hllor,  care 
ne-ai  dat  zi,  îţi  mulţumim. 

—  Iţi  mulţumim  pentru  soarele  care  ne  încălzeşte,  răspunseră  într-un  glas 
Regina  Selyse  şi  ceilalţi  închinători.  îţi  mulţumim  pentru  stelele  care  ne 
veghează.  Iţi  mulţumim  pentru  focurile  şi  pentru  torţele  noastre,  care 
îndepărtează  întunericul  sălbatic.  Lui  Davos  i  se  părea  că  erau  mai  puţine  glasuri 
decât  în  noaptea  precedentă,  mai  puţine  feţe  îmbujorate  de  lumina  portocalie  din 
jurul  focului.  Dar  oare  mâine  vor  fi  şi  mai  puţine. . .  sau  mai  multe? 

Glasul  lui  Ser  Axell  Florent  răsuna  puternic,  ca  o  trâmbiţă.  Stătea  cu  pieptul 
dezgolit,  cu  picioarele  desfăcute,  cu  lumina  flăcărilor  spălându-i  faţa,  ca  o 
monstruoasă  limbă  portocalie.  Davos  se  întreba  dacă  Ser  Axell  îi  va  mulţumi  la 

sfârşit.  Ceea  ce  aveau  să  înfăptuiască  în  seara  aceasta  putea  să-1  facă  Mâna 
Regelui,  aşa  cum  visase. 
Melisandre  strigă: 

—  îţi  mulţumim  pentru  Stannis,  prin  graţia  ta  regele  nostru!  îţi  mulţumim 
pentru  focul  alb,  imaculat,  al  bunătăţii  sale,  pentru  sabia  roşie  a  dreptăţii  din  mâna 
lui,  pentru  dragostea  pe  care  o  poartă  celor  credincioşi.  Călăuzeşte-1  şi  apără-1, 
R'hllor,  şi  dă-i  putere  să-şi  zdrobească  vrăjmaşii. 

—  Dă-i  putere,  răspunseră  Regina  Selyse,  Ser  Axell,  Devan  şi  ceilalţi.  Dă-i 
curaj.  Dă-i  înţelepciune. 

Pe  când  era  copil,  septonii  îl  învăţaseră  pe  Davos  să  se  roage  Babei  pentru 
înţelepciune,  Războinicului  pentru  curaj,  Fierarului  pentru  putere.  însă  acum 
Mamei  i  se  ruga,  să-1  apere  pe  Devan,  iubitul  său  fiu,  de  zeul-demon  al  femeii 
roşii. 

—  Lord  Davos?  Ar  fi  bine  să  ne  pregătim.  Ser  Andrew  îi  atinse  uşor  cotul. 
Lordul  meu? 

Titlul  încă  îi  suna  ciudat  în  urechi,  dar  Davos  se  îndepărtă  de  fereastră. 

—  Da,  e  timpul.  Stannis,  Melisandre  şi  oamenii  reginei  aveau  să-şi  facă 
rugăciunile  încă  o  oră  sau  mai  mult.  Preoteasa  roşie  aprindea  focurile  în  fiecare  zi, 
în  amurg,  ca  să-i  mulţumească  lui  R'hllor  pentru  ziua  care  tocmai  de  încheia  şi 
să-1  roage  să  trimită  iarăşi  soarele  a  doua  zi  dimineaţă,  alungând  întunericul.  Un 
contrabandist  trebuie  să  cunoască  ritmurile  mării  şi  să  ştie  cum  să  le  folosească. 
Atât  era  el  la  sfârşitul  zilei,  nimic  mai  mult.  Davos  contrabandistul.  Mâna  ciuntită 
i  se  ridică  la  gât,  căutându-şi  punga  aducătoare  de  noroc,  dar  nu  găsi  nimic.  O 
coborî  iute  şi  grăbi  pasul. 

însoţitorii  lui  se  ţineau  aproape,  potrivindu-şi  paşii  după  ai  lui.  Bastardul  de  la 
Cântecul  Nopţii  avea  o  faţă  ciupită  de  vărsat  şi  un  aer  de  cavaler  jerpelit.  Ser 
Gerald  Gower  era  voinic,  grosolan  şi  blond;  Ser  Andrew  Estermont  era  cu  un  cap 
mai  înalt,  avea  o  barbă  ascuţită  şi  sprâncene  castanii,  stufoase.  Fiecare  dintre  ei 
era  om  bun  în  felul  lui,  gândea  Davos.  Şi  în  curând  vor  fi  cu  toţii  morţi,  dacă  ceea 
ce  facem  în  noaptea  asta  nu  merge  bine. 

—  Focul  este  o  fiinţă  vie,  îi  spusese  femeia  roşie  când  îi  ceruse  să-1  înveţe  cum 
să  vadă  viitorul  în  flăcări.  Se  mişcă  întruna,  se  schimbă...  ca  o  carte  ale  cărei 
litere  saltă  şi  dansează  când  încerci  să  le  citeşti.  E  nevoie  de  ani  de  antrenament  să 
desluşeşti  formele,  deosebind  ceea  ce  va  fi  de  ceea  ce  ar  putea  fi  sau  a  fost.  Chiar 
şi  atunci,  e  greu,  greu.  Voi  nu  înţelegeţi  asta,  voi,  oamenii  din  ţinuturile  apusului. 

Atunci  Davos  o  întrebase  cum  se  făcea  că  Ser  Axell  deprinsese  şiretlicul  atât 
de  repede,  dar  Melisandre  doar  zâmbise  enigmatic,  spunând: 

—  Orice  pisică  poate  să  se  holbeze  în  foc  şi  să  vadă  un  şoarece  la  joacă. 
Davos  nu-i  minţise  pe  oamenii  regelui  în  privinţa  asta  sau  în  alta. 

—  S-ar  putea  ca  femeia  roşie  să  vadă  ce  avem  de  gând,  îi  prevenise  el. 

—  Atunci  ar  trebui  să  începem  prin  a  o  omorî  pe  ea,  îi  îndemnase  Lewys  zis 

Precupeaţa.  Ştiu  un  loc  unde  o  putem  pândi,  patru  dintre  noi,  cu  săbii  ascuţite. . . 

—  Ne-aţi  osândi  pe  toţi,  i-a  răspuns  Davos.  Maester  Cressen  a  încercat  s-o 
omoare  şi  ea  a  ştiut  imediat.  Din  flăcări,  presupun.  Mi  se  pare  că  simte  îndată 
orice  pericol  la  adresa  ei,  dar  cu  siguranţă  nu  poate  vedea  totul.  Dacă  o  ignorăm, 
s-ar  putea  să  scăpăm  neobservaţi. 

—  E  dezonorant  să  te  ascunzi  şi  să  te  furişezi,  obiectase  Ser  Triston  de  Tally 
Hill,  care  fusese  omul  lui  Sunglass  înainte  ca  Lordul  Gunces  să  ardă  în  focurile 
Melisandrei. 

—  Dar  ţi  se  pare  mai  onorant  să  arzi?  îl  întrebase  Davos.  L-ai  văzut  pe  Lordul 
Sunglass  murind.  Asta  vrei?  N-am  nevoie  acum  de  oameni  de  onoare.  Am  nevoie 
de  tâlhari.  Sunteţi  cu  mine  sau  nu. 

Erau.  Slavă  zeilor,  erau. 

Maester  Pylos  îl  ajuta  pe  Edric  Storm  să  dezlege  tainele  socotitului,  când 
Davos  dădu  uşa  în  lături.  Ser  Andrew  era  în  spatele  lui.  Ceilalţi  rămăseseră  să 
păzească  uşa  beciului  şi  scara.  Maesterul  se  întrerupse: 

—  Ajunge  pentru  astăzi,  Edric. 

Băiatul  era  nedumerit  de  această  întrerupere. 

—  Lord  Davos,  Lord  Andrew,  făceam  adunări. 
Ser  Andrew  zâmbi: 

—  Uram  adunările  când  eram  de  vârsta  ta,  puştiule. 

—  Edric,  spuse  Maester  Pylos,  acum  fugi  şi  ia-ţi  mantia.  Mergi  cu  Lordul 
Davos. 

—  Serios?  Edric  se  ridică  în  picioare.  Unde  mergem?  Gura  i  se  strânse  cu 
încăpăţânare.  Nu  mă  duc  să  mă  rog  la  Stăpânul  Luminii.  Eu  sunt  omul 
Războinicului,  ca  tata. 

—  Ştim,  zise  Davos.  Haide,  flăcăule,  n-avem  timp  de  pierdut. 

Edric  îmbrăcă  o  mantie  groasă,  cu  glugă,  din  lână  nevopsită.  Maester  Pylos  îl 
ajută  să  şi-o  lege  şi  îi  trase  gluga  pe  cap,  să-i  ascundă  faţa. 

—  Vii  cu  noi,  Maester?  întrebă  băiatul. 

—  Nu.  Pylos  îşi  atinse  colanul  din  multe  metale  pe  care  îl  purta  la  gât.  Locul 
meu  e  aici,  la  Piatra  Dragonului.  Acum  du-te  cu  Lordul  Davos  şi  să-i  dai 
ascultare.  E  Mâna  Regelui,  nu  uita.  Ce  ţi-am  spus  eu  despre  Mâna  Regelui? 

—  Mâna  vorbeşte  cu  glasul  regelui. 
Tânărul  maester  zâmbi: 

—  Aşa  este.  Du-te  acum. 

Davos  nu  avusese  îndoieli  în  privinţa  lui  Pylos.  Poate  că-i  purtase  pică  fiindcă 
luase  locul  lui  Maester  Cressen.  Dar  acum  nu  putea  decât  să-i  admire  curajul. 
Asta  l-ar  putea  costa  şi  pe  el  viaţa. 

în  faţa  apartamentului  maesterului,  Ser  Gerald  Gower  aştepta  lângă  scări. 
Edric  Storm  îl  privi  curios.  în  timp  ce  coborau,  întrebă: 

—  Unde  mergem,  Lord  Davos? 

—  La  apă.  Te  aşteaptă  o  corabie. 
Băiatul  se  opri. 

—  O  corabie? 

—  Una  dintre  corăbiile  lui  Salladhor  Saan.  Salla  e  un  bun  prieten  al  meu. 

—  Merg  şi  eu  cu  tine,  vere,  îl  linişti  Ser  Andrew.  N-ai  de  ce  te  teme. 

—  Nu  mă  tem,  răspunse  indignat  Edric.  Numai  că. . .  Shireen  vine  şi  ea? 

—  Nu,  răspunse  Davos.  Prinţesa  trebuie  să  rămână  aici,  cu  tatăl  şi  cu  mama  ei. 

—  Atunci  trebuie  s-o  văd,  explică  Edric.  Să-mi  iau  rămas-bun.  Altfel  o  să  fie 
tristă. 

Nu  la  fel  de  tristă  ca  atunci  când  te-  ar  vedea  arzând. 

—  N-avem  timp,  zise  Davos.  O  să-i  spun  prinţesei  că  te-ai  gândit  la  ea.  Şi  poţi 
să-i  scrii  când  ajungi  acolo  unde  te  duci. 

Băiatul  se  încruntă. 

—  Eşti  sigur  că  trebuie  să  plec?  De  ce  vrea  unchiul  să  mă  trimită  de  la  Piatra 
Dragonului?  L-am  supărat?  N-am  vrut.  Avea  din  nou  acel  aer  încăpăţânat.  Vreau 
să-1  văd  pe  unchiul  meu.  Vreau  să-1  văd  pe  Regele  Stannis. 

Ser  Andrew  şi  Ser  Gerald  schimbară  priviri. 

—  N-avem  timp  pentru  asta,  vere,  spuse  Ser  Andrew. 

—  Vreau  să-1  văd,  insistă  Edric,  mai  tare. 

—  El  nu  vrea  să  te  vadă.  Davos  trebuia  să  spună  ceva  ca  să-1  urnească  pe  băiat. 
Eu  sunt  Mâna,  vorbesc  cu  glasul  lui.  Trebuie  să  mă  duc  la  rege  şi  să-i  spun  că  nu 
vrei  să  faci  ce  ţi  se  spune?  Ştii  cât  l-ar  înfuria  asta?  L-ai  văzut  vreodată  furios  pe 
unchiul  tău?  îşi  scoase  mănuşa  şi  îi  arătă  băiatului  cele  patru  degete  pe  care 
Stannis  i  le  scurtase.  Eu  l-am  văzut. 

Era  o  minciună  sfruntată.  Stannis  Baratheon  nu  arătase  pic  de  furie  când  îi 
tăiase  Cavalerului  Ceapă  degetele,  ci  doar  un  simţ  neclintit  al  dreptăţii.  Dar  Edric 
Storm  nu  venise  încă  pe  lume  în  vremea  aceea  şi  n-avea  de  unde  să  ştie.  Şi 
ameninţarea  avu  efectul  scontat. 

—  N-ar  fi  trebuit  să  facă  asta,  spuse  băiatul,  dar  îl  lăsă  pe  Davos  să-1  ia  de 
mână  şi  să-1  conducă  pe  scări  în  jos. 

Bastardul  de  la  Cântecul  Nopţii  li  se  alătură  lângă  uşa  beciului.  Străbătură  cu 
pas  iute  curtea  şi  coborâră  câteva  trepte,  sub  coada  de  piatră  a  unui  dragon 
îngheţat.  Lewys  zis  Precupeaţa  şi  Omer  zis  Mură  îi  aşteptau  la  poarta  din  spate,  cu 
doi  străjeri  legaţi  fedeleş  la  picioarele  lor. 

—  Barca?  îi  întrebă  Davos. 

—  E  acolo,  răspunse  Lewys.  Patru  vâslaşi.  Galera  e  ancorată  imediat  după 
promontoriu.  Nebunul  Prendos. 

Davos  chicoti.  O  corabie  ce  poartă  numele  unui  nebun.  Dar  se  potriveşte. 
Salla  avea  o  doză  din  umorul  negru  al  piraţilor. 
Se  lăsă  pe  un  genunchi  în  faţa  lui  Edric  Storm. 

—  Trebuie  să  te  las  acum,  spuse  el.  Te  aşteaptă  o  barcă,  să  te  ducă  la  o  galeră. 

Apoi  vei  străbate  marea.  Eşti  fiul  lui  Robert,  aşa  că  ştiu  că  vei  fi  curajos,  orice  s-ar 
întâmpla. 

—  Voi  fi.  Numai  că. . .  Băiatul  şovăi. 

—  Priveşte-o  ca  pe  o  aventură,  lordul  meu.  Davos  încerca  să  pară  voios  şi  fără 
griji.  E  începutul  marii  aventuri  a  vieţii  tale.  Fie  ca  Războinicul  să  te  apere! 

—  Şi  fie  ca  Tatăl  să  te  judece  drept,  Lord  Davos!  Băiatul  ieşi  pe  poarta  din 
spate,  împreună  cu  vărul  său,  Ser  Andrew.  Ceilalţi  îi  urmară,  toţi  în  afară  de 
Bastardul  de  la  Cântecul  Nopţii.  Fie  ca  Tatăl  să  mă  judece  drept,  gândi  Davos 
neliniştit.  însă  judecata  regelui  îl  preocupa  acum. 

—  Ăştia  doi?  întrebă  Ser  Rolland  despre  străjeri,  după  ce  închise  şi  zăvori 
poarta. 

—  Du-i  într-o  pivniţă,  răspunse  Davos.  îi  poţi  dezlega  după  ce  Edric  ajunge 
destul  de  departe. 

Bastardul  clătină  scurt  din  cap.  Nu  mai  era  nimic  de  spus,  partea  cea  mai 
uşoară  trecuse.  Davos  îşi  trase  mănuşa,  dorindu-şi  să  nu-şi  fi  pierdut  norocul. 
Fusese  mai  bun  şi  mai  curajos  cu  punga  de  oase  la  gât.  îşi  trecu  degetele  scurtate 
prin  păru-i  rar,  castaniu,  întrebându-se  dacă  era  cazul  să  se  tundă.  Trebuia  să  fie 
prezentabil  când  i  se  înfăţişa  regelui. 

Piatra  Dragonului  nu  mai  păruse  niciodată  atât  de  întunecată  şi  de 
înfricoşătoare.  Davos  înainta  încet,  iar  sunetul  paşilor  săi  se  lovea,  cu  ecou,  de 
zidurile  negre  şi  de  dragonii  întunecaţi.  Dragoni  de  piatră  care  nu  se  vor  trezi 
niciodată,  nădăjduiesc.  Toba  de  Piatră  se  înălţa  imensă  în  faţa  lui.  Străjerii  de  la 
porţi  îşi  despărţiră  suliţele  când  se  apropie.  Nu  pentru  Cavalerul  Ceapă,  ci  pentru 
Mâna  Regelui.  Davos  intra,  cel  puţin,  ca  Mână  a  Regelui.  Se  întreba  ce  va  fi  când 
va  ieşi.  Dacă  voi  mai  ieşi  vreodată... 

Treptele  păreau  mai  multe  şi  mai  abrupte  decât  înainte,  sau  poate  era  doar 
obosit.  Mama  nu  m-a  zămislit  pentru  asemenea  misiuni.  Se  ridicase  prea  sus  şi 
prea  repede,  iar  aici,  în  vârful  muntelui,  aerul  era  prea  rarefiat  ca  să-1  poată 
respira.  Copil  fiind,  visase  la  bogăţii,  dar  asta  fusese  demult.  Mai  târziu,  când 
crescuse,  nu-şi  dorise  decât  câteva  pogoane  de  pământ  mănos,  un  castel  în  care  să 
îmbătrânească  şi  o  viaţă  mai  bună  pentru  fiii  săi.  Bastardul  Orb  îi  spunea  adesea 
că  un  contrabandist  isteţ  nu  se  întinde  mai  mult  decât  îi  e  plapuma,  nici  nu  atrage 
prea  mult  atenţia  asupra  lui.  Câteva  pogoane,  un  acoperiş  de  lemn,  un  „ser" 
înaintea  numelui,  ar  ji  trebuit  să  jiu  mulţumit.  Dacă  va  supravieţui  acestei  nopţi,  îl 
va  lua  pe  Devan  şi  va  pleca  acasă,  la  Capul  Mâniei  şi  la  buna  lui  Marya.  Vom 
plânge  împreună  moartea  fiilor  noştri,  îi  vom  creşte  pe  cei  vii,  să  devină  oameni 
de  nădejde,  şi  nu  vom  mai  vorbi  despre  regi. 

Sala  Mesei  Pictate  era  întunecată  şi  goală  când  intră  Davos.  Regele  era, 
pesemne,  la  focuri,  cu  Melisandre  şi  oamenii  reginei.  îngenunche  şi  aprinse  un  foc 
în  şemineu,  ca  să  alunge  frigul  din  camera  circulară  şi  umbrele  înapoi  în 
cotloanele  lor.  Apoi  dădu  ocol  încăperii,  trecând  pe  la  fiecare  fereastră  în  parte, 

dând  la  o  parte  draperiile  grele  de  catifea  şi  deschizând  obloanele  de  lemn.  Vântul 
intră,  încărcat  de  mirosul  sărat  al  mării,  fâlfâindu-i  mantia  maro,  simplă. 

La  fereastra  dinspre  nord,  se  sprijini  de  pervaz  să  respire  aerul  rece  al  nopţii, 
sperând  să  zărească  vela  ridicată  a  Nebunului  Prendos,  dar  marea  părea  neagră  şi 
goală,  cât  vedeai  cu  ochii.  S-a  îndepărtat  deja?  Nu  putea  decât  să  se  roage  ca 
galera  să  fie  departe,  şi  băiatul  cu  ea.  Luna  se  strecura  printre  norii  risipiţi  în 
înaltul  cerului  şi  Davos  vedea  stele  cunoscute:  Galera,  plutind  spre  apus,  Felinarul 
Babei,  patru  stele  strălucitoare  care  înconjurau  un  abur  auriu.  Norii  ascundeau 
aproape  în  întregime  Dragonul  de  Gheaţă,  lăsând  să  se  vadă  numai  ochiul  albastru 
care  indica  Nordul.  Cerul  e  plin  de  stelele  contrabandiştilor.  îi  erau  vechi  prieteni 
stelele  acelea;  Davos  spera  că  erau  de  bun  augur. 

Dar  când  îşi  coborî  privirea  de  la  cer  către  meterezele  castelului,  nu  mai  era 
atât  de  sigur.  Aripile  dragonilor  de  piatră  aruncau  imense  umbre  negre,  în  lumina 
focului  nopţii.  încercă  să-şi  spună  că  nu  erau  decât  nişte  sculpturi,  reci  şi  lipsite  de 
viaţă.  Acesta  a  fost  cândva  adăpostul  lor.  Un  adăpost  al  dragonilor  şi  al  lorzilor 
dragoni,  reşedinţa  Casei  Targaryen.  Targaryenii  erau  sângele  vechii  Valyrii... 

Vântul  străbătu  încăperea  cu  un  suspin  şi  flăcările  din  şemineu  izbucniră, 
într-un  vârtej.  Davos  ascultă  buturugile  trosnind  şi  pârâind.  Când  plecă  de  lângă 
fereastră,  umbra  se  întinse  în  faţa  lui  şi  căzu  peste  Masa  Pictată,  ca  o  sabie.  Davos 
rămase  acolo  vreme  îndelungată,  aşteptând.  Le  auzi  cizmele  pe  treptele  de  piatră, 
urcând.  Glasul  regelui  sosi  înaintea  lui. 

—  ...  nu  e  acolo,  spunea. 

—  Trei  înseamnă  trei,  veni  răspunsul  lui  Melisandre.  îţi  jur,  înălţimea  Ta,  l-am 
văzut  murind  şi  am  auzit  plânsul  mamei  sale. 

—  în  foc.  Stannis  şi  Melisandre  intrară  pe  uşă  împreună.  Flăcările  sunt 
înşelătoare.  Ce  este,  ce  va  fi,  ce  poate  fi.  Nu-mi  poţi  spune  sigur. . . 

—  înălţimea  Ta.  Davos  făcu  un  pas  înainte.  Lady  Melisandre  a  văzut  adevărul. 
Nepotul  tău  Joffrey  e  mort. 

Regele  nu  se  arătă  surprins  să-1  găsească  lângă  Masa  Pictată. 

—  Lord  Davos,  spuse  el.  N-a  fost  nepotul  meu.  Deşi  ani  de  zile  am  crezut  că 
este. 

—  S-a  înecat  cu  nişte  mâncare,  la  propria  sa  nuntă,  continuă  Davos.  S-ar  putea 
să  fi  fost  otrăvit. 

—  Este  al  treilea,  spuse  Melisandre. 

—  Ştiu  să  număr,  femeie.  Stannis  păşi  de-a  lungul  mesei,  trecând  de  Oraşul 
Vechi  şi  de  Arbor,  îndreptându-se  către  Insulele  Scutului  şi  gura  Manderului. 
Nunţile  au  devenit  mai  primejdioase  decât  bătăliile,  s-ar  părea.  Cine  1-a  otrăvit? 
Se  ştie? 

—  Se  spune  că  unchiul  său.  Pezevenghiul. 
Stannis  scrâşni  din  dinţi. 

—  Un  om  periculos.  Am  aflat  asta  la  Apa  Neagră.  De  unde  ai  această 

informaţie? 

—  Lysenii  încă  fac  negoţ  la  Debarcaderul  Regelui.  Salladhor  Saan  n-are  nici 
un  motiv  să  mă  mintă. 

—  Aşa  mă  gândesc  şi  eu.  Regele  îşi  trecu  degetele  peste  masă.  Joffrey. . . 
Odată,  îmi  amintesc,  era  o  pisică. . .  bucătarii  obişnuiau  să-i  dea  resturi  de  mâncare 
şi  capete  de  peşte.  Cineva  i-a  spus  băiatului  că  are  pui  în  burtă,  gândindu-se  că 
poate  îşi  doreşte  unul.  Joffrey  a  despicat  biata  fiinţă  cu  un  pumnal,  să  vadă  dacă 
era  adevărat.  Când  a  găsit  pisoii,  i-a  adus  să  i-i  arate  tatălui  său.  Robert  1-a  plesnit 
atât  de  tare  încât  am  crezut  că  1-a  omorât.  Regele  Stannis  îşi  scoase  coroana  şi  o 
aşeză  pe  masă.  Pitic  sau  lipitoare,  acest  ucigaş  a  adus  servicii  regatului.  Acum 
trebuie  să  trimită  după  mine. 

—  Ba  nu,  spuse  Melisandre.  Joffrey  are  un  frate. 

—  Tommen.  Regele  îi  rosti  numele  în  silă. 

—  îl  vor  încorona  pe  Tommen  şi  vor  domni  în  numele  lui. 
Stannis  strânse  un  pumn. 

—  Tommen  e  mai  blând  decât  Joffrey,  dar  e  născut  din  acelaşi  incest.  Un  alt 
monstru  în  devenire.  O  altă  lipitoare  pe  trupul  regatului.  Westerosul  are  nevoie  de 
o  mână  de  bărbat,  nu  de  copil. 

Melisandre  se  apropie. 

—  Salvează-1,  sire.  Lasă-mă  să  trezesc  dragonii  de  piatră.  Sunt  trei.  Dă-mi-1  pe 
băiat. 

—  Edric  Storm,  spuse  Davos. 

Stannis  se  întoarse  către  el,  cu  o  furie  rece: 

—  Ştiu  cum  îl  cheamă.  Scuteşte-mă  de  reproşurile  tale.  Nu-mi  place  mai  mult 
decât  ţie,  dar  am  o  datorie  faţă  de  regat.  Datoria  mea...  Se  întoarse  din  nou  spre 
Melisandre:  Juri  că  nu  există  altă  cale?  Jură  pe  viaţa  ta,  căci,  te  asigur,  vei  muri 
după  el,  dacă  minţi. 

—  Tu  eşti  cel  care  trebuie  să-1  înfrunte  pe  Celălalt.  Cel  a  cărui  venire  a  fost 
profeţită  acum  cinci  mii  de  ani.  Cometa  roşie  ţi-a  fost  vestitor.  Eşti  prinţul  promis 
şi  dacă  tu  dai  greş,  lumea  se  va  prăbuşi  cu  tine.  Melisandre  se  apropie  de  el,  cu 
buzele-i  roşii  deschise,  cu  rubinul  pâlpâind.  Dă-mi-1  pe  băiat,  şopti  ea,  iar  eu  îţi 
voi  da  regatul. 

—  Nu  poate,  spuse  Davos.  Edric  Storm  nu  mai  e. 

—  Nu  mai  e?  Stannis  se  întoarse.  Cum  adică  nu  mai  e? 

—  Se  află  la  bordul  unei  galere  lyseene,  în  largul  mării.  Davos  privi  chipul 
palid,  în  formă  de  inimă,  al  Melisandrei.  Zări  licărul  de  disperare,  nesiguranţa 
aşternută  dintr-odată.  N-  a  văzut! 

Ochii  regelui  erau  vânătăi  negre-albăstrii. 

—  Bastardul  a  fost  luat  de  la  Piatra  Dragonului  fără  permisiunea  mea?  O 
galeră,  zici?  Dacă  acel  pirat  din  Lys  crede  că  se  poate  folosi  de  băiat  ca  să  stoarcă 
aur  de  la  mine... 

—  E  isprava  Mâinii  tale,  sire.  Melisandre  îi  aruncă  lui  Davos  o  privire 
cunoscătoare.  îl  vei  aduce  înapoi,  lordul  meu.  îl  vei  aduce. 

—  Nu-mi  stă  în  putere,  spuse  Davos.  Şi  nici  ţie,  doamna  mea. 
Ochii  ei  roşii  îl  făcură  să  se  foiască. 

—  Ar  fi  trebuit  să  te  las  în  întuneric,  ser.  Ştii  ce  ai  făcut? 

—  Mi-am  făcut  datoria. 

—  Unii  ar  putea  s-o  numească  trădare.  Stannis  se  duse  la  fereastră,  să 
privească  afară,  în  noapte.  Oare  caută  corabia?  Te-am  ridicat  din  noroi,  Davos. 
Părea  mai  mult  decât  furios.  Am  sperat  prea  mult,  aşteptând  de  la  tine  loialitate? 

—  Patru  dintre  fiii  mei  au  murit  pentru  tine  pe  Apa  Neagră.  Aş  fi  putut  să  mor 
şi  eu.  Ai  loialitatea  mea,  pe  vecie.  Davos  se  gândise  mult  la  cuvintele  pe  care  le 
rosti  apoi;  ştia  că  viaţa  lui  atârna  de  ele:  înălţimea  Ta,  m-ai  pus  să  jur  că-ţi  voi  da 
sfatul  meu  cinstit  şi  că  mă  voi  supune  cu  grăbire,  că  voi  apăra  regatul  împotriva 
vrăjmaşilor  tăi,  că  îi  voi  apăra  pe  oamenii  tăi.  Edric  Storm  nu  este  unul  dintre 
oamenii  tăi?  Unul  dintre  cei  pe  care  am  jurat  să-i  apăr?  Mi-am  ţinut  jurământul. 
Cum  poţi  numi  asta  trădare? 

Stannis  îşi  scrâşni  dinţii  din  nou. 

—  N-am  cerut  niciodată  coroana  aceasta.  Aurul  e  rece  şi  greu  pe  capul  meu, 
dar  atâta  vreme  cât  sunt  regele,  am  o  datorie. . .  Dacă  trebuie  să  sacrific  un  copil  în 
flăcări  ca  să  scap  un  milion  de  întuneric...  Sacrificiul...  nu  e  niciodată  uşor, 
Davos.  Altfel  nu  e  cu  adevărat  un  sacrificiu.  Spune-i,  doamna  mea. 

Melisandre  grăi: 

—  Azor  Ahai  şi-a  călit  Aducătoarea  de  Lumină  în  sângele  din  inima  iubitei 
sale  soţii.  Dacă  un  om  care  are  o  mie  de  vaci  îi  dăruieşte  una  zeului,  asta  nu 
înseamnă  nimic.  Dar  un  om  care  îi  oferă  singura  vacă  pe  care  o  are. . . 

—  Vorbeşte  despre  vaci,  îi  spuse  Davos  regelui.  Eu  vorbesc  despre  un  băiat, 
prietenul  fiicei  tale,  fiul  fratelui  tău. . . 

—  Un  fiu  de  rege,  cu  puterea  sângelui  regesc  în  vene.  Rubinul  sclipea  ca  o  stea 
roşie  la  gâtul  Melisandrei.  Crezi  că  l-ai  salvat  pe  băiat,  Cavaler  Ceapă?  Când 
noaptea  lungă  se  va  aşterne,  Edric  Storm  va  fi  împreună  cu  ceilalţi,  oriunde  s-ar 
ascunde.  Şi  propriii  tăi  fii.  Bezna  şi  frigul  vor  cuprinde  pământul.  Te  amesteci  în 
treburi  pe  care  nu  le  înţelegi. 

—  Multe  nu  înţeleg,  recunoscu  Davos.  N-am  susţinut  niciodată  altceva. 
Cunosc  mările  şi  râurile  şi  contururile  coastelor,  ştiu  unde  sunt  stânci  şi  unde  se 
află  bancuri  de  nisip.  Cunosc  golfuri  ascunse,  unde  o  corabie  poate  să  acosteze 
nevăzută.  Şi  ştiu  că  un  rege  îşi  apără  oamenii,  sau  nu  e  rege  defel.  Chipul  lui 
Stannis  se  întunecă. 

—  Mă  batjocoreşti  în  faţă?  Trebuie  să-mi  învăţ  datoria  de  rege  de  la  un 
contrabandist  de  ceapă? 

Davos  îngenunche: 

—  Dacă  te-am  jignit,  ia-mi  capul.  Voi  muri  aşa  cum  am  trăit:  omul  tău  devotat. 

Dar  mai  întâi  ascultă-mă.  Ascultă-mă  de  dragul  cepelor  pe  care  ţi  le-am  adus,  de 
dragul  degetelor  pe  care  mi  le- ai  luat. 

Stannis  îşi  scoase  Aducătoarea  de  Lumină  din  teacă.  Strălucirea  ei  inundă 
încăperea. 

—  Spune  ce  vrei,  dar  spune  repede.  Pe  gâtul  regelui,  muşchii  se  profilau  ca 
nişte  corzi. 

Davos  scotoci  în  mantie  şi  scoase  o  bucată  mototolită  de  pergament.  Părea  o 
foiţă  neînsemnată,  dar  era  singurul  scut  pe  care  îl  avea. 

—  Mâna  unui  rege  trebuie  să  ştie  să  scrie  şi  să  citească.  Maester  Pylos  m-a 
învăţat. 

Netezi  scrisoarea  pe  genunchi  şi  începu  să  citească  la  lumina  săbiei  fermecate. 

JON 

Se  visă  la  Winterfell,  şchiopătând  pe  lângă  regii  de  piatră,  aşezaţi  pe  tronurile 
lor.  Ochii  lor  gri  de  granit  se  întorceau  să-1  urmărească  şi  degetele  lor  gri  de  granit 
se  strângeau  pe  tecile  săbiilor  ruginite  pe  care  le  ţineau  în  poală.  Nu  eşti  un  Stark, 
îi  auzea  murmurând,  cu  glasuri  grave  de  granit.  Nu  ai  loc  printre  noi.  Pleacă.  Se 
adânci  în  întuneric. 

—  Tată?  strigă  el.  Bran?  Rickon?  Nimeni  nu-i  răspundea.  Un  vânt  rece  îi  bătea 
pe  ceafă.  Unchiule?  strigă  el.  Unchiule  Benjen?  Tată?  Tată,  te  rog,  ajută-mă!  Sus, 
deasupra,  auzi  tobe.  In  Sala  Mare  e  ospăţ,  dar  nu  sunt  bine-  venit  acolo,  nu  sunt 
un  Stark  şi  n-am  ce  căuta  aici.  Cârja  îi  alunecă  şi  căzu  în  genunchi.  Criptele  se 
întunecau.  S-a  stins  o  lumină,  pe  undeva.  Ygritte?  şopti  el.  Iartă-mă,  te  rog.  Dar 
nu  era  decât  un  lup  străvechi,  cenuşiu  şi  fantomatic,  pătat  de  sânge,  cu  ochii  aurii 
strălucind  trişti  în  întuneric. 

Odaia  era  întunecoasă  şi  patul  tare  sub  el.  Patul  lui,  îşi  aminti,  propriul  lui  pat 
din  odaia  de  intendent,  de  sub  camerele  Bătrânului  Urs.  La  drept  vorbind,  ar  fi 
trebuit  să-i  aducă  vise  mai  frumoase.  îi  era  frig,  chiar  şi  sub  blănuri.  Nălucă 
dormea  cu  el  în  această  odaie,  încălzindu-1,  înainte  ca  Jon  să  pornească  în 
misiune.  Iar  în  sălbăticie,  Ygritte  dormise  lângă  el,  sub  blănuri.  îi  pierduse  pe 
amândoi.  Pe  Ygritte  o  îngropase  chiar  el,  aşa  cum  ştia  că  şi-ar  fi  dorit,  iar 
Nălucă...  Unde  eşti?  Oare  era  mort  şi  el,  oare  asta  însemnase  visul  lui,  lupul 
însângerat  în  cripte?  însă  lupul  din  vis  fusese  cenuşiu,  nu  alb.  Cenuşiu,  ca  lupul 
lui  Bran.  Oare  Thennii  îl  vânaseră  şi  îl  omorâseră,  după  Coroana  Reginei?  Dacă 
era  aşa,  îl  pierduse  pe  Bran  pe  vecie. 

Jon  încerca  să  desluşească  visul,  când  cornul  sună. 

Cornul  Iernii,  gândi  el,  încă  năuc  de  somn.  Dar  Mance  nu  găsise  cornul  lui 
Joramun,  aşa  că  nu  putea  să  fie.  Cornul  sună  a  doua  oară,  la  fel  de  lung  şi  de  grav. 
Jon  ştia  că  trebuie  să  se  ridice  şi  să  se  ducă  la  Zid,  dar  era  atât  de  greu. . . 

Dădu  blănurile  la  o  parte  şi  se  ridică.  Durerea  din  picior  se  mai  domolise 
parcă.  Nu  mai  era  insuportabilă.  Dormise  îmbrăcat  cu  tunica  şi  pantalonii,  ca  să-i 
ţină  de  cald,  astfel  că  nu  trebui  decât  să-şi  tragă  cizmele,  să-şi  pună  centura  de 
piele,  zalele  şi  mantia.  Cornul  suflă  din  nou,  de  două  ori,  lung,  şi  Jon  îşi  atârnă 
Gheara  Lungă  peste  un  umăr,  îşi  găsi  cârja  şi  coborî  şontâc  pe  scări. 

Era  în  toiul  nopţii,  o  noapte  mohorâtă,  cu  frig  muşcător.  Fraţii  lui  se  revărsau 
din  turnuri  şi  fortificaţii,  încheindu-şi  centurile  şi  îndreptându-se  către  Zid.  Jon  îi 
căută  pe  Pyp  şi  pe  Grenn,  dar  nu-i  putu  găsi.  Poate  că  unul  dintre  ei  era  santinela 
care  suflase  cornul.  E  Mace,  gândi  el.  A  venit,  în  sfârşit.  Era  bine.  Vom  duce  o 
bătălie  şi  pe  urmă  ne  vom  odihni.  Vii  sau  morţi,  ne  vom  odihni. 

Pe  locul  unde  fuseseră  scările,  doar  un  imens  hăţiş  de  lemne  sfărâmate  şi 
gheaţă  zdrobită  mai  rămăsese  sub  Zid.  Acum  îi  ridica  troliul,  dar  în  cuşcă  nu 
încăpeau  mai  mult  de  zece  oameni  o  dată  şi,  când  ajunse  Jon,  urca  deja.  Trebuia 
să  aştepte  să  se  întoarcă.  Alţii  aşteptau  împreună  cu  el:  Satin,  Mully,  Gheată 
Desperecheată,  Kegs,  Hareth,  cel  voinic  şi  blond,  cu  dinţii  săi  de  iepure.  Toţi  îi 
spuneau  Calul.  Fusese  ajutor  la  grajduri,  în  Oraşul  Cârtiţei,  unul  dintre  puţinii  care 
rămăseseră  la  Castelul  Negru.  Ceilalţi  alergaseră  înapoi  la  câmpurile  şi  la 
bordeiele  lor  sau  la  paturile  din  bordelul  subteran.  Dar  Calul  voise  să  îmbrace 
veşmintele  negre,  nătărăul  cu  dinţi  de  iepure.  Zei  rămase  şi  ea,  târfa  care  se 
dovedise  atât  de  pricepută  în  mânuitul  arbaletei,  iar  Noye  păstrase  trei  orfani  al 
căror  tată  murise  pe  scări.  Erau  mici  -  nouă,  opt  şi  cinci  ani  -  dar  nimeni  altcineva 
nu  se  arătase  dornic  să-i  ia. 

în  timp  ce  aşteptau  întoarcerea  cuştii,  Clydas  le  aduse  căni  de  vin  cu  mirodenii, 
iar  Hobb  Trei-Degete  le  împărţi  felii  groase  de  pâine  neagră.  Jon  luă  un  colţ  de 
pâine  şi  începu  să-1  molfăie. 

—  E  Mance  Rayder?  întrebă  Satin  agitat. 

—  Putem  spera. 

Existau  lucruri  mai  rele  în  întuneric  decât  sălbaticii.  Jon  îşi  amintea  vorbele  pe 
care  regele  sălbaticilor  le  rostise  la  Pumnul  Primilor  Oameni,  când  stăteau  în 
mijlocul  acelei  zăpezi  trandafirii.  Când  morţii  se  ridică,  zidurile  şi  ţăruşii  şi 
săbiile  nu  înseamnă  nimic.  Cu  morţii  nu  te  poţi  lupta,  Jon  Snow.  Nimeni  nu  ştie 
asta  mai  bine  decât  mine.  Numai  gândindu-se,  vântul  i  se  părea  puţin  mai  rece. 

în  cele  din  urmă,  cuşca  sosi  zăngănind,  atârnată  la  capătul  lanţului  lung.  Se 
îngrămădiră  înăuntru  în  tăcere  şi  închiseră  uşa. 

Mully  smuci  funia  groasă  de  trei  ori.  O  clipă  mai  târziu,  începură  să  se  ridice, 
cu  hopuri  la  început,  apoi  mai  lin.  Nimeni  nu  vorbea.  Când  ajunse  în  vârf,  cuşca 
săltă  într-o  parte  şi  ieşiră  unul  câte  unul.  Calul  îi  întinse  o  mână  lui  Jon,  ajutându-1 
să  coboare  pe  gheaţă.  Frigul  îl  izbi  în  dinţi,  ca  un  pumn. 

Un  şir  de  focuri  ardeau  pe  creasta  Zidului,  în  coşuri  de  fier,  pe  stâlpi  mai  înalţi 
decât  un  stat  de  om.  Cuţitul  rece  al  vântului  stârnea  şi  răsucea  flăcările,  astfel  că 
lumina  stranie,  portocalie,  se  schimba  mereu.  Snopi  de  suliţe,  de  săgeţi  pentru 

arbalete  sau  scorpioni  aşteptau  la  îndemână.  Mormane  de  pietre  se  ridicau  înalte 
de  trei  metri,  cu  butoaie  mari  de  lemn  pline  cu  smoală  şi  ulei,  înşirate  lângă  ele. 
Bowen  Marsh  lăsase  Castelul  Negru  plin  cu  de  toate,  în  afară  de  oameni.  Vântul 
biciuia  mantiile  negre  ale  santinelelor  de  paie  aşezate,  cu  suliţe  în  mâini,  de -a 
lungul  meterezelor. 

—  Sper  că  nu  unul  dintre  ei  a  sunat  cornul,  îi  spuse  Jon  lui  Donai  Noye,  când 
ajunse  lângă  el. 

—  Ai  auzit?  întrebă  acesta. 
Erau  vântul  şi  caii  şi  încă  ceva. 

—  Un  mamut,  spuse  Jon.  S-a  auzit  un  mamut. 

Răsuflarea  armurierului  îngheţa  îndată  ce  ieşea  din  nasu-i  mare  şi  turtit.  La 
Nord  de  Zid  se  afla  marea  de  întuneric  care  părea  să  se  întindă  la  nesfârşit.  Jon 
desluşea  palida  sclipire  roşiatică  a  unor  focuri  îndepărtate  mişcându-se  prin 
pădure.  Era  Mance,  sigur  ca  lumina  zilei.  Ceilalţi  nu  aprindeau  torţe. 

—  Cum  putem  lupta  împotriva  lor  dacă  nu-i  putem  vedea?  întrebă  Calul. 
Donai  Noye  se  îndreptă  către  cele  două  mari  baliste  pe  care  le  reparase  Bowen 

Marsh. 

—  Daţi-mi  foc,  răcni  el. 

Butoaie  de  smoală  fură  încărcate  în  grabă  în  aruncătoare  şi  aprinse  cu  o  torţă. 
Aţâţate  de  vânt,  flăcările  izbucniră  într-o  furie  roşie,  însufleţită. 

—  ACUM!  răcni  Noye.  Contragreutatea  se  lăsă  în  jos,  braţele  aruncătoare  se 
ridicară  izbindu-se  cu  o  bufnitură  de  bârnele  căptuşite.  Smoala  fierbinte  făcu  un 
salt  prin  întuneric,  aruncând  o  stranie  lumină  pâlpâitoare  jos,  pe  pământ.  Jon  zări 
o  clipă  mamuţii  înaintând  greoi  prin  semiîntuneric  şi  la  fel  de  repede  îi  pierdu.  O 
duzină,  poate  mai  mulţi.  Butoaiele  loviră  pământul  şi  explodară.  Auziră  un  răget 
şi  un  uriaş  răcni  ceva  în  Limba  Veche,  cu  glas  de  tunet  străvechi.  Jon  simţi  fiori 
pe  şira  spinării. 

—  încă  o  dată!  strigă  Noye  şi  balistele  fură  încărcate  din  nou.  Alte  două 
butoaie  de  smoală  aprinsă  trosniră  prin  întuneric  şi  se  prăbuşiră  în  mijlocul 
inamicului.  De  data  aceasta,  unul  dintre  butoaie  lovi  un  copac  uscat,  învăluindu-1 
în  flăcări.  Nu  sunt  o  duzină,  observă  Jon,  ci  o  sută  de  mamuţi. 

Se  apropie  de  marginea  râpei.  Ai  grijă,  îşi  reaminti,  e  cale  lungă  până  jos. 
Alyn  cel  Roşu  îşi  suflă  încă  o  dată  cornul.  Aaaaahoooooooooooooooooooo, 
aaaaahoooooooooooo.  Iar  acum  sălbaticii  îi  răspundeau  nu  cu  un  singur  corn,  ci 
cu  o  mulţime,  însoţite  de  tobe  şi  cimpoaie.  Am  venit,  păreau  să  spună,  am  venit  să 
vă  zdrobim  Zidul,  să  vă  luăm  pământurile  şi  armele  şi  fiicele.  Vântul  şuiera, 
balistele  pârâiau  şi  bufneau,  butoaiele  zburau.  în  spatele  uriaşilor  şi  al  mamuţilor, 
Jon  văzu  oameni  înaintând  către  Zid,  cu  arcuri  şi  topoare.  Erau  douăzeci  sau 
douăzeci  de  mii?  în  întuneric,  n-avea  cum  să-şi  dea  seama.  Asta  e  bătălia  orbilor, 
dar  Mance  are  cu  câteva  mii  mai  mulţi  ca  noi. 

—  Poarta!  strigă  Pyp.  Sunt  la  POARTĂ! 

Zidul  era  prea  mare  ca  să  fie  asediat  prin  orice  mijloace  convenţionale:  prea 
înalt  pentru  scări  sau  turnuri  de  asediu,  prea  gros  pentru  berbeci.  Nici  o  catapultă 
nu  putea  să  arunce  o  piatră  destul  de  mare  ca  să-1  zdrobească,  iar  dacă  încercai 
să-i  dai  foc,  gheaţa  topită  stingea  flăcările.  Putea  fi  escaladat,  aşa  cum  făcuseră 
sălbaticii  lângă  Garda  Apei  Cenuşii,  dar  numai  dacă  erai  puternic,  agil  şi  sigur  pe 
picioare.  însă,  chiar  şi  atunci,  puteai  sfârşi  ca  Jarl,  înfipt  într-un  copac.  Trebuie  să 
cucerească  poarta,  altfel  nu  pot  trece. 

Dar  poarta  era  un  tunel  întortocheat  prin  gheaţă,  mai  mic  decât  orice  poartă  de 
castel  din  Cele  Şapte  Regate,  atât  de  îngust  încât  năvălitorii  ar  trebui  să  înainteze, 
cu  caii  de  căpăstru,  într-un  singur  rând.  Trei  porţi  de  fier  închideau  tunelul 
interior,  fiecare  zăvorâtă,  legată  cu  lanţuri  şi  apărată  de  o  gură  de  atac. 

Poarta  exterioară  era  din  stejar  gros  de  două  palme,  legat  cu  drugi  de  fier  greu 
de  străpuns.  Dar  Mance  are  mamuţi,  îşi  reaminti  Jon.  Şi  uriaşi. 

—  Trebuie  să  fie  frig  acolo,  jos,  spuse  Noye.  Ce  ziceţi  să-i  mai  încălzim, 
flăcăi?  O  duzină  de  vase  cu  ulei  de  lampă  erau  aliniate  la  marginea  Zidului.  Pyp 
alergă  de-a  lungul  şirului,  cu  o  torţă  în  mână,  aprinzându-le.  Owen  Tolomacul 
mergea  în  urma  lui,  aruncându-le  peste  margine,  unul  câte  unul.  Limbi  gălbui  de 
foc  se  răsuceau  în  jurul  lor,  prăbuşindu-se.  Când  ultimul  dispăru,  Grenn  lovi  cu 
piciorul  saboţii  care  sprijineau  un  butoi  cu  smoală,  trimiţându-1  de-a  rostogolul 
peste  marginea  prăpastiei.  Jos,  sunetele  se  transformată  în  ţipete  şi  răcnete,  o 
muzică  dulce  pentru  urechile  lor. 

Cu  toate  acestea,  tobele  continuau  să  bată,  balistele  se  cutremurau,  bubuind,  iar 
sunetul  cimpoaielor  se  unduia  în  noapte,  ca  trilul  unor  nemaivăzute  păsări  uriaşe. 
Septonul  Cellador  începu  să  cânte  şi  el,  cu  glas  tremurător  şi  îngroşat  de  vin. 

Blândă  mamă,  milostivă, 

de  război  ai  noştri  fii  fereşte, 
opreşte  săgeţi  şi  săbii 

şi  zile  mai  bune  le... 

Donai  Noye  se  întoarse  spre  el: 

—  Dacă  vreun  bărbat  de  aici  îşi  lasă  sabia,  am  să-i  arunc  fundul  zbârcit  direct 
de  pe  Zid,  începând  cu  tine,  septonule.  Arcaşi!  Avem  vreun  afurisit  de  arcaş? 

—  Aici!  strigă  Satin. 

—  Şi  aici,  zise  Mully.  Dar  cum  să-mi  caut  ţinta?  E  întuneric  ca-n  burta 
porcului.  Unde  sunt? 

Noye  arătă  către  nord. 

—  Dacă  sloboziţi  destule  săgeţi,  s-ar  putea  să  nimeriţi  câţiva.  Sau  măcar  să-i 
speriaţi.  Privi  de  jur  împrejurul  cercului  de  feţe  luminate  de  flăcări.  Am  nevoie  de 
doi  arcaşi  şi  doi  suliţaşi  să  mă  ajute  să  apăr  tunelul,  dacă  sparg  poarta.  Mai  mult 
de  zece  ieşiră  în  faţă  şi  fierarul  alese  patru.  Jon,  până  ce  mă  întorc,  Zidul  e  al  tău. 

în  primul  moment,  Jon  avu  impresia  că  n-a  auzit  bine.  I  se  păruse  că  Noye  îi 
lăsa  lui  comanda. 

—  Lordul  meu? 

—  Lord?  Sunt  fierar.  Am  spus:  Zidul  e  al  tău. 

Sunt  alţii  mai  vârstnici,  îi  venea  să  spună,  mai  pricepuţi  decât  mine.  Eu  încă 
sunt  crud  ca  iarba  primăverii.  Sunt  rănit  şi  sunt  acuzat  de  dezertare.  Gura  i  se 
uscase  ca  iasca. 

—  Am  înţeles,  reuşi  el  să  îngaime. 

Mai  târziu,  Jon  avea  să-şi  amintească  noaptea  aceea  ca  pe  un  vis.  Umăr  la 
umăr  cu  santinelele  de  paie,  strângând  arcuri  şi  arbalete  în  mâinile  pe  jumătate 
îngheţate,  arcaşii  lui  lansaseră  sute  de  săgeţi  împotriva  unor  duşmani  nevăzuţi. 
Din  când  în  când,  o  săgeată  a  sălbaticilor  zbura  spre  ei,  drept  răspuns.  Jon  trimise 
oameni  către  catapultele  mici  şi  acestea  umplură  aerul  cu  pietre  colţuroase,  cât 
pumnul  unui  uriaş,  dar  bezna  le  înghiţea  aşa  cum  ar  înghiţi  un  om  o  mână  de  nuci. 
Mamuţii  tropăiau  în  întuneric,  glasuri  ciudate  strigau  în  limbi  şi  mai  ciudate,  iar 
Septonul  Cellador  se  ruga  pentru  venirea  zorilor,  atât  de  tare  şi  atât  de  beat  încât 
Jon  fu  ispitit  să-1  arunce  peste  marginea  Zidului  cu  mâna  lui.  Auziră  un  mamut 
dându-şi  ultima  suflare  la  picioarele  lor  şi  zăriră  un  altul  împleticindu-se,  în 
flăcări,  prin  pădure,  călcând  în  picioare  copaci  şi  oameni  deopotrivă.  Vântul  bătea 
din  ce  în  ce  mai  rece.  Hobb  aduse  sus  cuşca  plină  de  căni  cu  supă  fierbinte  de 
ceapă,  iar  Owen  şi  Clydas  le  duseră  arcaşilor,  la  locurile  lor,  ca  să  le  poată  da  pe 
gât  între  două  săgeţi.  Zei  se  postă  printre  ei,  cu  arbaleta.  Orele  de  aruncări  şi 
şocuri  repetate  slăbiră  ceva  la  balista  din  dreapta  şi  contragreutatea  se  prăbuşi, 
brusc  şi  catastrofal,  răsucindu-şi  într-o  parte  braţul  aruncător,  cu  un  pârâit 
distrugător.  Balista  din  stânga  continua  să  funcţioneze,  dar  sălbaticii  învăţară 
repede  să  ocolească  locul  unde  cădea  încărcătura  acestuia. 

Ar  trebui  să  avem  douăzeci  de  baiiste,  nu  două,  şi  ar  trebui  montate  pe  sănii  şi 
platforme  rotative,  ca  să  le  putem  mişca.  Era  un  gând  zadarnic.  La  fel  de  bine 
şi-ar  fi  putut  dori  să  mai  aibă  o  mie  de  oameni,  sau  poate  un  dragon,  sau  trei. 

Donai  Noye  nu  se  întoarse,  nici  vreunul  dintre  cei  care  coborâseră  cu  el  să 
păzească  tunelul  acela  negru  şi  rece.  Zidul  este  al  meu,  îşi  reamintea  Jon,  ori  de 
câte  ori  simţea  că  puterile  îl  părăsesc.  Luase  şi  el  un  arc  în  mână,  dar  degetele  îi 
erau  îndărătnice  şi  înţepenite,  aproape  îngheţate.  Febra  îi  revenise  şi  piciorul  îi 
tremura  incontrolabil,  împlântându-i  în  trup  un  cuţit  încins  de  durere.  încă  o 
săgeată  şi  mă  odihnesc,  îşi  spusese  de  zeci  de  ori.  încă  una  şi  gata.  De  fiecare 
dată  când  tolba  i  se  golea,  unul  dintre  orfanii-cârtiţe  îi  aducea  o  alta.  încă  o  tolbă 
şi  am  terminat.  Nu  putea  să  mai  fie  mult  până  în  zori. 

Când  se  făcu  dimineaţă,  nici  unul  dintre  ei  nu-şi  dădu  bine  seama,  la  început. 
Lumea  era  încă  întunecată,  dar  negrul  se  transformase  în  gri  şi  siluetele  începeau 
să  se  ivească,  abia  desluşite,  în  umbră.  Jon  îşi  coborî  arcul,  să  privească  noianul 
de  nori  grei  care  acopereau  cerul  răsăritului.  Zărea  o  lumină  strălucind  în  spatele 

lor,  dar  probabil  era  doar  un  vis.  Potrivi  o  altă  săgeată. 

Atunci  soarele  răsări  printre  nori,  trimiţând  suliţe  de  lumină  peste  câmpul  de 
luptă.  Jon  rămase  cu  răsuflarea  tăiată,  scrutând  brazda  de  pământ  care  se  întindea 
între  Zid  şi  marginea  pădurii.  într-o  jumătate  de  noapte  o  transformaseră  într-un 
pustiu  de  iarbă  înnegrită,  băltoace  de  smoală,  piatră  sfărâmată  şi  cadavre.  Hoitul 
unui  mamut  ars  atrăgea  deja  ciorile.  Pe  pământ  zăceau  şi  uriaşi  morţi,  dar  în 
spatele  lor. . . 

Cineva  gemu  în  stânga  lui  şi  Jon  îl  auzi  pe  Septonul  Cellador  spunând: 

—  Mamă,  ai  milă,  oh.  Oh,  oh,  oh,  Mamă,  ai  milă. 

în  umbra  copacilor  se  aflau  toate  fiinţele  sălbatice  din  lume:  năvălitori  şi 
uriaşi,  oameni-lup  şi  oameni-fiare,  oameni  ai  munţilor  şi  oameni  ai  mărilor, 
canibali  ai  râurilor  de  gheaţă,  oameni  ai  peşterilor,  cu  feţe  pictate,  care  trase  de 
câini  de  la  Ţărmul  îngheţat,  oameni  ai  tribului  Copitaţilor,  cu  tălpile  ca  pielea 
fiartă,  toate  ciudatele  popoare  sălbatice  pe  care  Mance  le  adunase  ca  să 
zdrobească  Zidul.  Nu  e  pământul  vostru,  îi  venea  lui  Jon  să  le  strige.  N-  aveţi  ce 
căuta  aici.  Plecaţi.  Parcă  îl  auzea  pe  Tormund  Năpasta-Uriaşilor  râzând  la  auzul 
acestor  vorbe.  „Nimic  nu  ştii,  Jon  Snow",  ar  fi  spus  Ygritte.  îşi  încordă  mâna 
săbiei,  îndoind  şi  dezdoind  degetele,  deşi  ştia  foarte  bine  că  aici,  sus,  nu  se  va 
ajunge  la  săbii. 

Era  înfrigurat,  avea  febră  şi,  dintr-odată,  povara  arcului  deveni  prea  mult 
pentru  el.  Bătălia  cu  Magnarul  fusese  o  nimica  toată,  îşi  dădu  el  seama,  şi  lupta  de 
noapte  mai  puţin  decât  nimic,  doar  o  probă,  un  pumnal  în  întuneric,  să  încerce  să-i 
ia  pe  nepregătite.  Adevărata  bătălie  abia  acum  începea. 

—  N-am  ştiut  că  sunt  atât  de  mulţi,  zise  Satin. 

Jon  ştiuse.  îi  mai  văzuse,  dar  nu  aşa,  nu  adunaţi  într-o  oştire.  în  marş,  coloana 
sălbaticilor  se  întindea  pe  mulţi  kilometri,  ca  un  vierme  uriaş,  dar  niciodată  nu-i 
vedeai  pe  toţi  deodată.  însă  acum. . . 

—  Iată-i  că  vin,  spuse  cineva  cu  glas  răguşit.  Mamuţii  se  aflau  în  mijlocul 
liniei  de  atac,  o  sută  sau  mai  mulţi,  cu  uriaşi  pe  spinări,  cu  ciomege  sau  topoare 
mari  de  piatră.  Alţi  mamuţi  veneau  în  urma  lor,  împingând  un  trunchi  de  copac  pe 
roţi  mari  de  lemn,  cu  capetele  ascuţite.  Un  berbece,  gândi  el  deprimat.  Dacă, 
dedesubt,  poarta  era  încă  întreagă,  câteva  sărutări  de  la  obiectul  acela  o  vor  face  în 
curând  fărâme.  De  fiecare  parte  a  grupului  de  mamuţi  venea  un  val  de  călăreţi  în 
armuri  din  piele  fiartă,  cu  lănci  călite  în  foc,  o  mulţime  de  arcaşi  alergând,  sute  de 
pedestraşi  cu  suliţe,  praştii,  ciomege  şi  scuturi  de  piele. 

Carele  de  oase  de  la  Ţărmul  îngheţat  se  apropiau  zornăind  în  cele  două 
flancuri,  săltând  peste  pietre  şi  peste  rădăcini,  trase  de  uriaşi  câini  albi.  Furia 
sălbăticiei,  gândi  Jon,  ascultând  ţiuitul  cimpoaielor,  lătratul  câinilor,  urletul 
mamuţilor,  oamenii  liberi  fluierând  şi  ţipând,  uriaşi  răgind  în  Limba  Veche. 
Tobele  lor  răsunau  ca  bubuitul  de  tunet. 

Simţea  disperarea  pretutindeni  în  jurul  lui. 

—  Trebuie  să  fie  o  sută  de  mii,  se  jeli  Satin.  Cum  putem  opri  atât  de  mulţi? 

—  Zidul  îi  va  opri,  se  auzi  Jon  spunând.  Se  întoarse  şi  repetă,  mai  tare:  Zidul  îi 
va  opri.  Zidul  se  apără.  Cuvinte  goale,  dar  simţea  nevoia  să  le  rostească,  aproape 
tot  atât  de  mult  pe  cât  fraţii  lui  aveau  nevoie  să  le  audă.  Mance  vrea  să  ne 
descurajeze  prin  desfăşurarea  lui  de  forţe.  Ne  crede  proşti?  Acum  striga,  uitând  de 
picior,  şi  fiecare  om  îl  asculta.  Carele,  călăreţii,  toţi  acei  nebuni  pedeştri...  ce  vor 
face  aici,  sus?  Aţi  văzut  careva  un  mamut  escaladând  un  zid?  Râse,  iar  Pyp  şi 
Owen  şi  alţi  câţiva  râseră  cu  el.  Nu  sunt  nimic,  sunt  mai  puţin  decât  fraţii  noştri  de 
paie,  nu  ne  pot  ajunge,  nu  ne  pot  face  nici  un  rău  şi  nu  ne  sperie,  nu-i  aşa? 

—  NU!  strigă  Grenn. 

—  Ei  sunt  acolo,  jos,  iar  noi  suntem  aici,  sus,  continuă  Jon,  şi  atât  timp  cât 
apărăm  poarta,  nu  pot  trece.  Nu  pot  trece!  Acum  toţi  strigau,  răcnindu-i  înapoi 
propriile-i  cuvinte,  fluturându-şi  în  aer  săbiile  şi  arcurile,  cu  obrajii  îmbujoraţi. 
Jon  îl  văzu  pe  Kegs  stând  cu  un  corn  de  război  vârât  sub  braţ.  Frate,  îi  spuse,  dă 
semnalul  de  luptă. 

Cu  un  zâmbet  larg,  Kegs  îşi  duse  cornul  la  buze  şi  suflă  de  două  ori  lung,  ceea 
ce  însemna  sălbatici.  Alţi  corni  preluară  chemarea,  până  când  Zidul  însuşi  părea 
să  se  cutremure  şi  ecoul  acelor  gemete  guturale  acoperi  toate  celelalte  sunete. 

—  Arcaşi,  zise  Jon  când  cornii  tăcură,  veţi  ţinti  în  uriaşii  de  lângă  berbecele 
ăla,  fiecare  dintre  voi.  Trageţi  la  comanda  mea,  nu  înainte,  URIAŞUL  ŞI 
BERBECELE.  Vreau  să  văd  o  ploaie  de  săgeţi  asupra  lor  la  fiecare  pas,  dar  vom 
aştepta  până  ce  vor  ajunge  destul  de  aproape.  Oricine  iroseşte  o  săgeată  va  trebui 
să  coboare  şi  s-o  aducă  înapoi,  m-aţi  auzit? 

—  Eu  da,  strigă  Owen  Tolomacul.  Eu  te-am  auzit,  Lord  Snow. 

Jon  râse,  râse  ca  un  om  beat  sau  ca  un  nebun  şi  ceilalţi  râseră  cu  el.  Carele  şi 
călăreţii  care  goneau  în  flancuri  erau  acum  mult  înaintea  celor  din  mijloc. 
Sălbaticii  nu  străbătuseră  o  treime  din  distanţa  dintre  pădure  şi  Zid,  dar  linia  lor  de 
atac  se  risipea. 

—  încărcaţi  balista  cu  ţepuşe,  ordonă  Jon.  Owen,  Kegs,  îndreptaţi  catapultele 
către  centru.  Scorpionii  încărcaţi-i  cu  suliţele  şi  trageţi  la  comanda  mea.  Arătă 
către  băieţii  din  Oraşul  Cârtiţei:  Tu,  tu  şi  tu,  staţi  aproape  cu  torţe. 

Arcaşii  sălbatici  trăgeau  în  timp  ce  înaintau;  făceau  un  salt  înainte,  se  opreau, 
trăgeau,  apoi  alergau  încă  zece  metri.  Erau  atât  de  mulţi  încât  aerul  era  în 
permanenţă  plin  de  săgeţi,  toate  căzând,  în  mod  jalnic,  mult  prea  aproape.  Ce 
pierdere,  gândi  Jon.  Se  vede  lipsa  lor  de  disciplină.  Arcurile  mai  mici,  din  corn  şi 
lemn,  ale  sălbaticilor,  erau  umilite  de  arcurile  lungi,  din  lemn  de  tisă,  ale  Rondului 
de  Noapte,  iar  sălbaticii  încercau  să  tragă  în  oameni  aflaţi  la  două  sute  cincizeci 
de  metri  deasupra  lor.  Lăsaţi- i  să  tragă,  spusese  Jon.  Aşteptaţi.  Ţineţi.  Mantiile 
fluturau  în  spatele  lor.  Vântul  bate  din  faţă,  bătaia  va  fi  mai  scurtă.  Aşteptaţi.  Mai 
aproape,  mai  aproape.  Fluierele  se  jeleau,  tobele  bubuiau,  săgeţile  sălbaticilor 
zbârnâiau  şi  cădeau. 

—  ÎNTINDEŢI! 

Jon  îşi  ridică  arcul  şi  trase  săgeata  lângă  ureche.  Satin  făcu  acelaşi  lucru,  urmat 
de  Grenn,  Owen  Tolomacul,  Gheată  Desperecheată,  Jack  Bulwer  cel  Negru, 
Arron  şi  Emrick.  Zei  îşi  ridică  arbaleta  la  umăr.  Jon  urmărea  berbecul  înaintând, 
cu  mamuţii  şi  uriaşii  apropiindu-se,  cu  mişcări  greoaie,  de  o  parte  şi  de  alta.  Erau 
atât  de  mici  încât  i  se  părea  că  ar  putea  să-i  zdrobească  pe  toţi  cu  o  singură  mână. 
De- ar  fi  mâna  mea  destul  de  mare!  Pe  câmpul  masacrului  veneau.  O  sută  de  ciori 
se  ridicară  de  pe  hoiturile  mamuţilor  morţi,  când  sălbaticii  trecură  bubuind  pe 
lângă  ele.  Mai  aproape  şi  mai  aproape,  până  când. . . 

—  TRAGEŢI!  Săgeţile  negre  şuierară,  coborând  ca  nişte  şerpi  cu  aripi.  Jon  nu 
aşteptă  să  vadă  unde  loveau.  întinse  mâna  după  o  a  doua  săgeată  îndată  ce  prima 
îi  părăsi  arcul.  POTRIVIŢI.  ÎNTINDEŢI.  TRAGEŢI.  Imediat  ce  săgeata  zbură,  găsi 
o  alta.  POTRIVIŢI.  ÎNTINDEŢI  TRAGEŢI  Iar  şi  apoi  iar.  Jon  ordonă  intervenţia 
balistei  şi  auzi  pârâitul  şi  bufnitura  grea  când  o  sută  de  arici  de  oţel  porniră 
învârtindu-se  prin  aer.  Catapulte!  strigă  el.  Scorpioni.  Arcaşi,  trageţi  în  voie. 
Săgeţile  sălbaticilor  loveau  acum  în  Zid,  la  treizeci  de  metri  mai  jos.  Un  al  doilea 
uriaş  se  răsuci  şi  se  clătină.  Potriviţi,  întindeţi,  trageţi.  Un  mamut  se  ciocni  de 
altul,  lângă  el,  azvârlind  uriaşii  la  pământ.  Potriviţi,  întindeţi,  trageţi.  Jon  văzu  că 
berbecele  era  praf  şi  pulbere,  iar  uriaşii  care  îl  împinseseră,  morţi  sau  în  agonie. 
Săgeţi  de  foc!  strigă  el.  Vreau  să  văd  berbecele  ăla  arzând.  Răgetele  mamuţilor 
răniţi  şi  urletele  bubuitoare  ale  uriaşilor  se  amestecau  cu  sunetul  tobelor  şi  al 
cimpoaielor,  într-o  muzică  îngrozitoare,  însă  arcaşii  continuau  să  întindă  arcurile 
şi  să  tragă,  de  parcă  ar  fi  fost  cu  toţii  surzi,  ca  răposatul  Dick  Folland.  Poate  că 
erau  pleava  ordinului,  dar  erau  oamenii  Rondului  de  Noapte  sau  atât  de  aproape 
încât  nu  mai  conta.  De  asta  nu  vor  trece. 

Unul  dintre  mamuţi  căpiase,  lovind  sălbaticii  cu  trompa  şi  strivind  arcaşii  sub 
picioare.  Jon  întinse  din  nou  arcul  şi  lansă  încă  o  săgeată  către  spatele  păros  al 
fiarei,  ca  s-o  întărâte.  La  est  şi  la  vest,  flancurile  oştirii  sălbaticilor  ajunseseră  la 
Zid,  fără  să  întâmpine  rezistenţă.  Carele  se  opreau  sau  se  întorceau,  în  timp  ce 
călăreţii  umblau  de  colo-colo  fără  ţintă,  la  poalele  peretelui  înalt  de  gheaţă. 

—  La  poartă!  veni  un  strigăt.  Poate  că  era  Gheată  Desperecheată.  Mamuţi  la 
poartă! 

—  Foc!  răcni  Jon.  Grenn,  Pyp! 

Grenn  azvârli  arcul  cât  colo,  răsturnă  un  butoi  cu  ulei  şi  îl  rostogoli  către 
marginea  Zidului,  unde  Pyp  îi  smulse  dopul,  îndesă  înăuntru  o  pânză  răsucită  şi  o 
aprinse  cu  o  torţă.  îl  aruncară  împreună.  Treizeci  de  metri  mai  jos,  se  lovi  de  Zid 
şi  izbucni,  umplând  aerul  de  doage  sfărâmate  şi  ulei  aprins.  Grenn  rostogolea  deja 
al  doilea  butoi  pe  buza  râpei,  iar  Kegs  aducea  unul  şi  el.  Pyp  le  aprinse  pe 
amândouă. 

—  L-am  nimerit!  strigă  Satin,  întinzându-şi  gâtul  atât  de  departe  încât  Jon  fu 
sigur  că  era  gata  să  cadă.  L-am  nimerit,  l-am  nimerit.  L-am  NIMERIT!  Auzea 

vuietul  focului.  Un  uriaş  în  flăcări  îşi  făcu  apariţia,  împleticindu-se  şi 
rostogolindu-se  pe  pământ. 

Apoi,  dintr-odată,  mamuţii  se  întorceau,  fugeau  din  calea  fumului  şi  a 
flăcărilor,  izbindu-se,  în  spaima  lor,  de  cei  din  spate.  O  luară  şi  aceştia  înapoi,  iar 
sălbaticii  şi  uriaşii  se  învălmăşeau,  dându-se  la  o  parte  din  calea  lor.  în  clipa 
următoare,  tot  centrul  de  atac  se  prăbuşea.  Călăreţii  din  flancuri  se  văzură 
abandonaţi  şi  hotărâră  să  se  retragă  şi  ei,  fără  ca  vreunul  să  verse  măcar  o  picătură 
de  sânge.  Până  şi  carele  se  îndepărtau  scârţâind,  fără  să  fi  făcut  nimic  altceva 
decât  să  răspândească  spaimă  şi  mult  zgomot.  Nu  sunt  uşor  de  zdrobit,  gândi  Jon 
Snow,  privindu-le  cum  se  îndepărtează  clătinându-se.  Tobele  tăcuseră  toate.  îţi 
place  melodia  asta,  Mance?  Iţi  place  gustul  Nevestei  dornisheanului? 

—  Avem  vreun  rănit?  întrebă  el. 

—  Nenorociţii  mi-au  nimerit  piciorul.  Gheată  Desperecheată  smulse  săgeata  şi 
o  flutură  deasupra  capului.  Cel  de  lemn. 

Se  stârni  un  val  de  urale  răguşite.  Zei  îl  prinse  pe  Owen  de  mâini,  îl  învârti  şi  îi 
dădu  un  sărut  lung  şi  lipicios  în  văzul  tuturor.  încercă  să-1  sărute  şi  pe  Jon,  dar  el  o 
apucă  de  umeri  şi  o  împinse  blând,  dar  ferm,  spunând: 

—  Nu.  Am  terminat  cu  sărutările.  Dintr-odată,  se  simţi  prea  ostenit  să  se  mai 
ţină  pe  picioare  şi  durerea  îl  chinuia  cumplit,  de  la  genunchi  până-n  măruntaie. 
Bâjbâi  după  cârjă.  Pyp,  ajută-mă  să  merg  la  cuşcă.  Grenn,  Zidul  e  al  tău. 

—  Eu?  făcu  Grenn. 

—  El?  se  miră  Pyp. 

Era  greu  de  spus  care  dintre  ei  era  mai  îngrozit. 

—  Dar,  se  bâlbâi  Grenn,  d-dar  ce  fac  dacă  sălbaticii  atacă  din  nou? 

—  îi  opreşti,  îi  spuse  Jon. 

Pe  când  coborau  în  cuşcă,  Pyp  îşi  scoase  coiful  şi  îşi  şterse  fruntea. 

—  Sudoare  îngheţată.  Există  ceva  mai  dezgustător  ca  sudoarea  îngheţată? 
Râse.  Zei,  nu  cred  că  mi-a  mai  fost  vreodată  atât  de  foame.  Aş  fi  în  stare  să 
mănânc  un  zimbru  întreg,  jur.  Crezi  că  Hobb  ni-1  va  găti  pe  Grenn?  Când  văzu 
faţa  lui  Jon,  zâmbetul  i  se  stinse  pe  buze.  Ce  te  supără?  Piciorul? 

—  Piciorul,  îl  aprobă  Jon.  Şi  să  vorbească  era  un  efort. 

—  Deci  nu  bătălia?  Am  câştigat  bătălia. 

—  întreabă-mă  după  ce  văd  poarta,  zise  Jon  înverşunat.  Vreau  un  foc,  o 
mâncare  fierbinte,  un  pat  cald  şi  ceva  să  nu  mă  mai  doară  piciorul,  îşi  spuse.  Dar 
prima  dată  trebuia  să  verifice  tunelul  şi  să  afle  ce  se  întâmplase  cu  Donai  Noye. 

După  lupta  cu  Thennii,  le  luase  aproape  o  zi  întreagă  să  cureţe  poarta 
interioară  de  gheaţă  şi  grinzi  sfărâmate.  Pate  Pătatul,  Kegs  şi  câţiva  dintre  ceilalţi 
constructori  discutaseră  aprins  dacă  ar  trebui  să  lase  resturile  acolo,  ca  obstacol  în 
calea  lui  Mance.  Dar  asta  ar  fi  însemnat  să  renunţe  la  apărarea  tunelului  şi  Noye 
nici  nu  voise  să  audă  aşa  ceva.  Cu  oameni  la  gurile  de  atac,  şi  arcaşi  şi  suliţaşi  în 
spatele  fiecărei  porţi  interioare,  câţiva  fraţi  hotărâţi  ar  putea  ţine  la  distanţă  de  o 

sută  de  ori  mai  mulţi  sălbatici,  ridicându-le  în  cale  mormane  de  cadavre.  Nu  voia 
să-1  lase  pe  Mance  Rayder  să  treacă  nestingherit  prin  zidul  de  gheaţă.  Aşadar,  cu 
târnăcoape,  lopeţi  şi  funii,  dăduseră  la  o  parte  treptele  sfărâmate  şi  săpaseră  din 
nou  drum  către  poartă. 

Jon  aşteptă  lângă  zăbrelele  reci  de  fier.  Pyp  se  duse  la  Maester  Aemon  după 
cheia  de  rezervă.  în  mod  surprinzător,  maesterul  însuşi  se  întoarse  cu  el,  însoţit  de 
Clydas,  cu  un  felinar. 

—  Să  mă  cauţi  după  ce  isprăvim,  îi  spuse  bătrânul  lui  Jon,  în  timp  ce  Pyp 
bâjbâia  să  desfacă  lanţurile.  Trebuie  să-ţi  schimb  pansamentul  şi  să-ţi  aplic  o 
compresă  nouă  şi  probabil  că  o  să  mai  vrei  nişte  vin  de  vise  pentru  durere. 

Jon  încuviinţă  fără  vlagă.  Uşa  se  dădu  în  lături.  Pyp  îi  conduse  înăuntru,  urmat 
de  Clydas,  cu  felinarul.  Tot  ce  putea  face  Jon  era  să  ţină  pasul  cu  Maester  Aemon. 
Gheaţa  se  strângea  în  jurul  lor,  simţea  frigul  strecurându-i-se  în  oase  şi  povara 
Zidului  deasupra  capului.  Era  ca  şi  cum  cobora  în  gâtlejul  unui  dragon  de  gheaţă. 
Tunelul  coti  o  dată  şi  încă  o  dată.  Pyp  descuie  o  a  doua  poartă  de  fier.  îşi 
continuară  drumul,  cotind  din  nou  din  nou  şi  văzând  lumina  în  faţa  lor,  palidă  şi 
înceţoşată,  prin  stratul  de  gheaţă.  E  rău,  ştiu  Jon  îndată.  Foarte  rău.  Apoi  Pyp 
spuse: 

—  Este  sânge  pe  jos. 

Acolo,  pe  ultimii  şapte  metri  ai  tunelului,  se  luptaseră  şi  muriseră.  Uşa 
exterioară,  din  stejar  şi  fier,  fusese  ciopârţită,  spartă  şi,  în  cele  din  urmă,  smulsă 
din  balamale,  şi  unul  dintre  uriaşi  trecuse  prin  rămăşiţele  ei.  Felinarul  revărsă 
peste  scena  sinistră  o  lumină  roşiatică,  mohorâtă.  Pyp  se  întoarse  să  vomite,  iar 
Jon  îl  invidie  pe  Maester  Aemon,  că  era  orb. 

Noye  şi  oamenii  lui  aşteptaseră  înăuntru,  în  spatele  unei  porţi  grele  de  fier, 
asemeni  celor  două  pe  care  tocmai  le  deschisese  Pyp.  Cei  doi  arbaletişti  reuşiseră 
să  slobozească  o  duzină  de  săgeţi  către  uriaşul  care  se  apropia  de  ei.  Atunci, 
probabil,  suliţaşul  ieşise  în  faţă,  înjunghiind  uriaşul  printre  zăbrele.  Dar  acesta 
găsise  puterea  să  se  întindă,  să  răsucească  mâna  lui  Pate  Pătatul,  să  înşface  poarta 
de  fier  şi  să  depărteze  gratiile.  Pe  podea  zăceau  împrăştiate  zale  de  lanţuri  rupte. 
Un  uriaş.  Toate  astea  au  fost  făcute  de  un  singur  uriaş. 

—  Sunt  morţi  cu  toţii?  întrebă  Maester  Aemon  cu  glasul  moale. 

—  Da.  Donai  a  fost  ultimul.  Sabia  lui  Noye  era  adânc  îngropată  în  beregata 
uriaşului,  până  la  jumătate.  Armurierul  i  se  păruse  întotdeauna  lui  Jon  un  bărbat 
atât  de  voinic!  Dar  strâns  în  braţele  masive  ale  uriaşului,  părea  aproape  un  copil. 
Uriaşul  i-a  zdrobit  coloana.  Nu  ştiu  care  a  murit  primul.  Luă  felinarul  şi  se 
apropie  să  se  uite  mai  bine.  Mag.  Eu  sunt  ultimul  dintre  uriaşi.  Simţea  tristeţea  în 
jurul  lui,  dar  n-avea  timp  pentru  tristeţe.  A  fost  Mag  cel  Puternic.  Regele  uriaşilor. 

Avea  nevoie  de  soare.  Era  prea  frig  şi  prea  întuneric  în  tunel  şi  duhoarea  de 
sânge  şi  de  moarte  era  sufocantă.  Jon  îi  înapoie  felinarul  lui  Clydas,  se  strecură  pe 
lângă  cadavre  şi  printre  gratiile  contorsionate  şi  păşi  către  lumină,  să  vadă  ce  se 

află  dincolo  de  uşa  sfărâmată. 

Trupul  uriaş  al  unui  mamut  mort  bloca  parţial  drumul.  Unul  dintre  colţii 
bestiei  îl  agăţă  mantia  şi  o  sfâşie,  în  timp  ce  îşi  croia  drum  pe  lângă  el.  Alţi  trei 
uriaşi  zăceau  afară,  pe  jumătate  îngropaţi  sub  piatră  şi  smoală  întărită.  Vedea 
locurile  unde  focul  topise  Zidul,  unde  plăci  mari  de  gheaţă  se  desprinseseră  din 
pricina  căldurii  şi  se  prăbuşiseră  pe  pământul  înnegrit.  Privi  în  sus,  spre  locul  de 
unde  veniseră.  De  aici,  pare  imens,  de  parcă  stă  să  te  strivească. 

Jon  se  întoarse  înăuntru,  unde  îl  aşteptau  ceilalţi. 

—  Trebuie  să  reparăm  poarta  exterioară  cât  putem  de  bine  şi  pe  urmă  să 
blocăm  porţiunea  asta  de  tunel.  Dărâmături,  bucăţi  de  gheaţă,  orice.  Până  la  cea 
de-a  doua  poartă,  dacă  reuşim.  Ser  Wynton  va  trebui  să  preia  comanda,  el  e 
ultimul  cavaler  care  a  mai  rămas,  dar  trebuie  să  acţioneze  acum,  uriaşii  se  vor 
întoarce  dintr-o  clipă  în  alta.  Trebuie  să-i  spunem. . . 

—  Spune-i  ce  vrei,  zise  Maester  Aemon  cu  blândeţe.  Va  zâmbi,  va  clătina  din 
cap  şi  va  uita.  Cu  treizeci  de  ani  în  urmă,  lui  Ser  Wynton  i-au  lipsit  doar  câteva 
voturi  să  devină  Lord  Comandant.  Ar  fi  făcut  treabă  bună.  Acum  zece  ani,  încă  ar 
fi  fost  capabil.  Dar  nu  mai  e.  Ştii  asta,  Jon,  aşa  cum  ştia  şi  Donai.  Era  adevărat. 

—  Atunci  preia  tu  comanda,  îi  spuse  Jon  maesterului.  Eşti  de-o  viaţă  la  Zid, 
oamenii  te  vor  asculta.  Trebuie  să  închidem  poarta. 

—  Eu  mi-am  rostit  jurămintele  şi  am  primit  colanul  de  maester.  Ordinul  meu 
slujeşte,  Jon.  Noi  dăm  sfaturi,  nu  ordine. 

—  Cineva  trebuie... 

—  Tu.  Tu  trebuie  să  conduci. 

—  Nu. 

—  Ba  da,  Jon.  Nu  trebuie  să  fie  pentru  mult  timp.  Doar  până  când  se  întoarce 
garnizoana.  Donai  te-a  ales  pe  tine  şi,  înaintea  lui,  Qhorin  Halfhand.  Lordul 
Comandant  Mormont  te-a  făcut  administratorul  lui.  Eşti  un  fiu  al  Winterfellului, 
nepot  al  lui  Benjen  Stark.  Trebuie  să  fii  tu  sau  nimeni  altul.  Zidul  e  al  tău,  Jon 
Snow. 


ARYA 

Simţea  golul  înlăuntrul  ei  în  fiecare  dimineaţă  când  se  trezea.  Nu  era  foame, 
deşi  uneori  era  şi  asta.  Era  o  văgăună,  un  vid  acolo  unde-i  fusese  inima,  acolo 
unde  sălăşluiseră  fraţii  şi  părinţii  ei.  Şi  o  durea  capul.  Nu  atât  de  rău  ca  la  început, 
dar  încă  destul  de  rău.  Dar  Arya  se  obişnuise  cu  asta  şi  măcar  cucuiul  i  se 
retrăgea.  Dar  golul  din  interior  rămânea  la  fel.  Golul  nu  va  trece  niciodată,  îşi 
spunea  înainte  de  a  adormi. 

în  unele  dimineţi,  nu-i  venea  să  se  trezească  defel.  Se  cuibărea  sub  mantie,  cu 
ochii  strânşi,  şi  se  străduia  să  adoarmă  la  loc.  Dacă  ar  fi  lăsat-o  Câinele  în  pace,  ar 

fi  putut  dormi  toată  ziua  şi  toată  noaptea. 

Şi  ar  fi  visat.  Asta  era  partea  cea  mai  plăcută,  visul.  Visa  lupi  aproape  în 
fiecare  noapte.  O  haită  mare  de  lupi,  cu  ea  în  frunte.  Era  mai  mare  decât  toţi,  mai 
puternică,  mai  ageră,  mai  iute.  Puteau  întrece  caii  şi  leii  în  goana  lor.  Când  îşi 
dezgolea  colţii,  până  şi  oamenii  fugeau  din  calea  ei.  Nu  era  flămândă  niciodată  şi 
blana  îi  ţinea  de  cald  chiar  şi  când  vântul  bătea  rece.  Iar  fraţii  şi  surorile  ei  erau  cu 
ea,  fără  număr,  fioroşi  şi  teribili  şi  ai  ei.  N-aveau  s-o  părăsească  niciodată. 

Dar  dacă  nopţile  ei  erau  ale  lupilor,  zilele  erau  ale  Câinelui.  Sandor  Clegane  o 
obliga  să  se  scoale  în  fiecare  dimineaţă,  fie  că  voia,  fie  că  nu.  O  înjura  cu  glasul 
lui  răguşit  sau  o  trăgea  în  picioare,  scuturând-o.  O  dată,  îi  deşertase  un  coif  plin  cu 
apă  rece  direct  în  cap.  Arya  a  sărit  în  sus,  împroşcând  apa  şi  tremurând  şi  a 
încercat  să-1  lovească,  dar  el  nu  a  făcut  decât  să  râdă. 

—  Usucă-te  şi  hrăneşte  afurisiţii  de  cai,  i-a  zis,  iar  ea  s-a  supus. 

Aveau  acum  doi,  Străinul  şi  o  iapă  roşcată  căreia  Arya  îi  dăduse  numele  de 
Laşa,  fiindcă  Sandor  spunea  că  probabil  fugise  de  la  Gemeni,  întocmai  ca  ei  doi. 
O  găsiseră  rătăcind  singură  pe  un  câmp,  în  dimineaţa  de  după  măcel.  Era  o  iapă 
destul  de  bună,  dar  Arya  nu  putea  iubi  o  făptură  laşă.  Străinul  ar  fi  luptat.  Cu 
toate  acestea,  o  îngrijea  cum  ştia  ea.  Era  mai  bine  aşa  decât  să  călărească 
împreună  cu  Clegane.  O  fi  fost  ea  fricoasă,  dar  pe  de  altă  parte,  Laşa  era  tânără  şi 
puternică.  Arya  se  gândea  că  ar  putea  să-1  depăşească  pe  Străin,  la  nevoie. 

Câinele  nu  o  mai  urmărea  îndeaproape,  ca  înainte.  Uneori  parcă  nici  nu-i  păsa 
dacă  Arya  rămânea  cu  el  sau  pleca  şi  noaptea  nu  o  mai  lega  în  mantie.  într-o 
noapte,  o  să-l  omor  în  somn,  îşi  spunea  Arya,  dar  n-o  făcu.  într-o  zi,  o  să  fug 
călare  pe  Laşa  şi  n- o  să  ne  poată  ajunge,  gândea  ea,  dar  nici  asta  nu  făcu.  Unde 
să  se  ducă?  Winterfellul  pierise.  Fratele  bunicului  ei  era  la  Riverrun,  dar  nu  o 
cunoştea,  după  cum  nici  ea  nu-1  cunoştea  pe  el.  Poate  că  Lady  Smallwood  ar 
primi-o  la  Castelul  Ghindei,  dar  poate  că  nu.  Pe  lângă  asta,  nici  măcar  nu  era 
sigură  că  ar  putea  găsi  Castelul  Ghindei.  Uneori  se  gândea  că  ar  putea  să  se 
întoarcă  la  hanul  Sharnei,  dacă  nu  cumva  fusese  luat  de  viituri.  Ar  putea  rămâne 
cu  Plăcintă  Fierbinte  sau  poate  că  acolo  ar  găsi-o  Lordul  Beric.  Anguy  ar  învăţa-o 
să  mânuiască  arcul  şi  ar  putea  să  hoinărească  alături  de  Gendry,  fâcându-se  şi  ea 
haiduc,  ca  Wenda  Căprioara  Albă  din  cântece. 

Dar  toate  astea  erau  aiureli,  ca  un  vis  pe  care  l-ar  fi  putut  avea  Şansa.  Plăcintă 
Fierbinte  şi  Gendry  o  părăsiseră  fără  să  stea  pe  gânduri,  iar  Lordul  Beric  şi 
haiducii  lui  nu  voiau  decât  răscumpărarea,  aşa  cum  voia  şi  Câinele.  Nici  unul 
dintre  ei  n-o  dorea  prin  preajmă.  N-au  fost  niciodată  haita  mea,  nici  măcar 
Plăcintă  Fierbinte  şi  Gendry.  Am  fost  proastă  să  cred  aşa,  doar  o  fetiţă  proastă  şi 
nicidecum  lup. 

Aşadar,  rămase  cu  Câinele.  Călătoreau  în  fiecare  zi,  fără  să  înnopteze  de  două 
ori  în  acelaşi  loc,  ocolind  pe  cât  puteau  oraşele,  satele  şi  castelele.  O  dată,  îl 
întrebă  pe  Sandor  Clegane  unde  mergeau. 

—  Departe,  răspunse  el.  E  tot  ce  trebuie  să  ştii.  Nu  mai  faci  doi  bani  pentru 
mine  şi  nu  vreau  să  te  aud  smiorcăindu-te.  Ar  fi  trebuit  să  te  las  să  fugi  în  castelul 
ăla  blestemat. 

—  Ar  fi  trebuit,  îl  aprobă  ea,  gândindu-se  la  mama  ei. 

—  Ai  fi  moartă  acum,  dacă  te-aş  fi  lăsat.  Ar  trebui  să-mi  mulţumeşti,  să-mi 
cânţi  un  cântecel  frumos,  aşa  cum  a  făcut  sora  ta. 

—  Şi  pe  ea  ai  lovit-o  cu  toporul? 

—  Te-am  lovit  cu  latul  toporului,  căţeluşă  prostuţă.  Dacă  te-aş  fi  lovit  cu 
tăişul,  şi  acum  ar  mai  pluti  pe  Furca  Verde  bucăţi  din  capul  tău.  închide-ţi  gura  aia 
afurisită.  Dacă  aş  avea  niţică  judecată,  te-aş  da  pe  mâna  surorilor  tăcute.  Ele  taie 
limbile  fetelor  care  vorbesc  prea  mult. 

Nu  era  corect  să  spună  una  ca  asta.  Până  atunci,  Arya  abia  dacă  scosese  o 
vorbă.  Treceau  zile  întregi  până  să  spună  vreunul  dintre  ei  ceva.  Ea  era  prea 
pustiită  ca  să  vorbească,  iar  Câinele  prea  furios.  îi  simţea  mânia,  i-o  vedea  pe 
chip,  în  felul  cum  i  se  încleşta  şi  i  se  strâmba  gura,  în  privirile  pe  care  i  le  arunca. 
Ori  de  câte  ori  îşi  lua  toporul  ca  să  taie  vreun  lemn  pentru  foc,  aluneca  într-o  furie 
rece,  izbind  sălbatic  copacul  sau  vreascul  sau  creanga  ruptă,  până  când  aveau  de 
douăzeci  de  ori  mai  multe  surcele  şi  lemne  de  foc  decât  era  nevoie.  Uneori  era 
atât  de  ostenit  după  aceea,  încât  se  culca  şi  adormea  imediat,  fără  ca  măcar  să 
aprindă  focul.  Acelea  erau  nopţile  când  Arya  se  uita  cel  mai  mult  la  topor.  Pare 
îngrozitor  de  greu,  dar  sunt  sigură  că  l-aş  putea  ridica.  Şi  nu  cu  latul  l-ar  lovi. 

Uneori,  în  pribegirile  lor,  zăreau  alţi  oameni:  ţărani  pe  câmpurile  lor,  porcari 
cu  porci,  o  lăptăreasă  ducându-şi  vaca,  un  scutier  purtând  un  mesaj  pe  un  drum 
râpos.  Nici  cu  ei  nu  voia  să  vorbească  Arya.  Era  ca  şi  cum  trăiau  într-o  ţară 
îndepărtată  şi  vorbeau  o  limbă  ciudată,  necunoscută;  n-aveau  nimic  de-a  face  cu 
ea  şi  nici  ea  cu  ei. 

în  plus,  nu  era  bine  să  fie  văzuţi.  Din  când  în  când,  pe  drumurile  şerpuite  de 
ţară  treceau  coloane  de  călăreţi,  cu  turnurile  gemene  ale  Casei  Frey  fluturând  pe 
flamurile  lor. 

—  Vânează  nordici  răzleţiţi,  îi  spunea  Câinele,  după  ce  treceau.  Ori  de  câte  ori 
auzi  tropot  de  copite,  apleacă-ţi  iute  capul,  nu  e  de  aşteptat  să  fie  un  prieten. 

într-o  zi,  într-o  scorbură  de  pământ  săpată  de  rădăcinile  unui  stejar  căzut, 
dădură  nas  în  nas  cu  un  alt  supravieţuitor  al  Gemenilor.  Blazonul  de  pe  pieptul  lui 
înfăţişa  o  fecioară  rozalie  dansând  într-un  vârtej  de  mătase.  Le  spuse  că  era  omul 
lui  Ser  Marq  Piper,  arcaş,  dar  că  îşi  pierduse  arcul.  Umărul  stâng  al  bărbatului  era 
umflat  şi  răsucit  în  locul  unde  se  unea  cu  braţul.  O  lovitură  de  buzdugan,  spunea 
el,  îi  zdrobise  umărul  şi  îi  vârâse  zalele  adânc  în  carne. 

—  Un  om  al  Nordului,  asta  era,  se  tângui  el.  Blazonul  lui  era  un  om  însângerat 
şi,  când  1-a  văzut  pe  al  meu,  a  făcut  o  glumă:  un  bărbat  roşu  şi  o  fecioară  roz, 
poate  c-ar  trebui  să  se  împreuneze.  Eu  am  băut  pentru  Lordul  Bolton  al  lui,  el  a 
băut  pentru  Ser  Marq  şi  împreună  am  băut  pentru  Lordul  Edmure  şi  Lady  Roslin 

şi  pentru  Regele  Nordului.  Şi  pe  urmă  m-a  omorât. 

Ochii  îi  străluceau  febril  când  spusese  asta  şi  Arya  îşi  dădea  seama  că  era 
adevărat.  Umărul  îi  era  umflat  grotesc,  iar  puroiul  şi  sângele  îi  pătaseră  toată 
partea  stângă  a  corpului.  Şi  răspândea  o  anumită  duhoare.  Miroase  ca  un  cadavru. 
Omul  le  ceru  nişte  vin. 

—  Dacă  aş  fi  avut  vin,  l-aş  fi  băut  eu,  îi  spuse  Câinele.  Pot  să-ţi  dau  apă  şi 
darul  îndurării. 

Arcaşul  îl  privi  vreme  îndelungată  înainte  de  a  spune: 

—  Eşti  câinele  lui  Joffrey. 

—  Sunt  propriul  meu  câine  acum.  Vrei  apa? 

—  Da.  Bărbatul  înghiţi  în  sec.  Şi  îndurarea.  Te  rog. 
Trecuseră  pe  lângă  un  iaz,  cu  puţin  timp  înainte. 

Sandor  îi  dădu  Aryei  coiful  lui  şi  îi  spuse  să-1  umple,  aşa  că  fata  se  târî  înapoi 
la  marginea  apei.  Noroiul  i  se  revărsa  peste  vârfurile  ghetelor.  Folosi  capul  de 
câine  pe  post  de  găleată.  Apa  şiroi  prin  scobiturile  pentru  ochi,  dar  pe  fundul 
coifului  mai  rămase  destulă. 

Când  Arya  reveni,  arcaşul  îşi  întoarse  faţa  în  sus  şi  ea  îi  turnă  apa  în  gură. 
Bărbatul  bău  cu  nesaţ,  mai  repede  decât  putea  ea  să  toarne,  iar  ceea  ce  nu  putea 
înghiţi  îi  şiroia  pe  obraji,  spre  crusta  maronie  de  sânge  din  mustăţi,  până  când 
lacrimi  trandafirii  îi  atârnau  în  barbă.  După  ce  toată  apa  se  scurse,  bărbatul  înhaţă 
coiful  şi  linse  oţelul. 

—  Bună,  spuse  el,  deşi  mi-aş  fi  dorit  să  fie  vin.  Voiam  vin. 

—  Şi  eu.  Câinele  îşi  vârî  pumnalul  în  pieptul  bărbatului  aproape  cu  tandreţe, 
apăsând  vârful,  cu  toată  greutatea  trupului,  prin  cămaşă,  zale  şi  hainele  vătuite  de 
dedesubt.  în  timp  ce  scotea  pumnalul  şi  îl  ştergea  de  veşmintele  bătrânului,  se  uită 
la  Arya.  Acolo  e  inima,  fetiţo.  Aşa  se  omoară  un  om. 

Aşa  e  un  fel  de  a  omorî  un  om. 

—  îl  îngropăm? 

—  De  ce?  se  miră  Sandor.  Lui  nu-i  pasă,  iar  noi  nu  avem  lopată.  Lasă-1  pe 
seama  lupilor  şi  a  câinilor  sălbatici.  Fraţii  tăi  şi  ai  mei.  îi  aruncă  o  privire  aspră: 
Dar  mai  întâi  îl  jefuim. 

Erau  doi  cerbi  de  argint  în  traista  arcaşului  şi  aproape  treizeci  de  gologani. 
Pumnalul  lui  avea  o  frumoasă  piatră  roz  pe  mâner.  Câinele  cântări  cuţitul  în  mână, 
pe  urmă  i-1  întinse  Aryei.  Ea  îl  apucă  de  mâner,  şi-1  vârî  la  cingătoare  şi  se  simţi 
ceva  mai  bine.  Nu  era  Acul,  dar  era  din  oţel.  Bărbatul  mort  avea  şi  o  tolbă,  dar 
fără  arc,  săgeţile  nu  le  erau  de  mare  folos.  Cizmele  erau  prea  mari  pentru  Arya  şi 
prea  mici  pentru  Câine,  aşa  că  le  lăsară  acolo.  Arya  îi  luă  şi  coiful,  chiar  dacă  îi 
cobora  aproape  până  peste  nas,  încât  trebuia  să-1  lase  pe  spate  ca  să  vadă. 

—  Trebuie  să  fi  avut  şi  un  cal,  altfel  n-ar  fi  scăpat,  spuse  Clegane  privind 
împrejur,  dar  a  dispărut,  aş  zice.  Cine  ştie  de  când  stătea  aici. 

Când  ajunseră  la  poalele  Munţilor  Lunii,  ploaia  aproape  că  se  oprise  şi  Arya 

văzu  soarele  şi  luna  şi  stelele  şi  i  se  păru  că  se  îndreptau  spre  est. 

—  Unde  mergem?  întrebă  din  nou. 
De  data  aceasta,  Câinele  îi  răspunse: 

—  Ai  o  mătuşă  la  Eyrie.  Poate  că  vrea  să-ţi  răscumpere  fundul  sfrijit,  deşi 
numai  zeii  ştiu  de  ce  ar  face-o.  După  ce  găsim  drumul  principal,  îl  putem  urma 
până  când  ajungem  la  Poarta  însângerată. 

Mătuşa  Lysa.  Gândul  o  lăsă  pe  Arya  cu  sufletul  pustiu.  Pe  mama  o  voia,  nu  pe 
sora  mamei  ei.  N-o  cunoştea  mai  mult  decât  îşi  cunoştea  unchiul,  Peştele  Negru. 
Ar  fi  trebuit  să  intrăm  în  castel.  Nu  ştiau,  de  fapt,  dacă  mama  ei  murise.  Sau 
Robb.  Nu-i  văzuseră  murind  sau  aşa  ceva.  Poate  că  Lordul  Frey  doar  îi  luase 
ostatici.  Poate  că  erau  legaţi  în  lanţuri,  în  temniţă,  sau  poate  că  Freyii  îi  duceau  la 
Debarcaderul  Regelui,  ca  să  le  taie  Joffrey  capetele.  Nu  ştiau. 

—  Ar  trebui  să  ne  întoarcem,  hotărî  ea  dintr-odată.  Nu  poate  fi  moartă.  Trebuie 
s-o  ajutăm. 

—  Credeam  că  sora  ta  e  cea  cu  mintea  plină  de  cântece,  mârâi  Câinele, 
într-adevăr,  Frey  ar  fi  putut  s-o  lase  în  viaţă  pe  mama  ta,  pentru  răscumpărare. 
Dar  nu-mi  trece  prin  cap  să  mă  întorc  ca  s-o  smulg  din  castel  de  unul  singur. 

—  Nu  de  unul  singur.  Vin  şi  eu. 

Câinele  scoase  un  sunet  care  era  aproape  un  hohot  de  râs. 

—  Asta  o  să-1  bage  în  sperieţi  pe  bătrân. 

—  Ţi-e  frică  de  moarte,  asta  e,  zise  ea  înciudată. 
Acum  Clegane  râse  cu  adevărat. 

—  Moartea  nu  mă  sperie.  Doar  focul.  Acum  taci  din  gură,  sau  îţi  tai  limba  cu 
mâna  mea  şi  le  scutesc  pe  surorile  tăcute  de  osteneală.  Noi  la  Vale  avem  treabă. 

Arya  nu  credea  că  ar  fi  într-adevăr  în  stare  să-i  taie  limba.  Nu  era  decât  un  fel 
de  a  spune,  aşa  cum  spunea  Ochi  Roşii  că  o  s-o  bată  până  la  sânge.  Cu  toate  astea, 
nu  avea  de  gând  să-1  pună  la  încercare.  Sandor  Clegane  nu  era  Ochi  Roşii.  Ochi 
Roşii  nu  tăia  oamenii  în  două  şi  nici  nu-i  lovea  cu  toporul.  Nici  măcar  cu  latul 
toporului. 

în  seara  aceea,  adormi  gândindu-se  la  mama  ei  şi  întrebându-se  dacă  ar  trebui 
să-1  omoare  pe  Câine  în  somn  şi  s-o  salveze  pe  Lady  Catelyn  de  una  singură. 
Când  închise  ochii,  văzu  chipul  mamei  sale  în  dosul  pleoapelor.  E  atât  de 
aproape  încât  parcă- i  simt  mirosul... 

...  şi  atunci  îi  simţi  mirosul.  Era  îndepărtat,  dincolo  de  alte  mirosuri,  dincolo 
de  muşchi  şi  noroi  şi  apă,  de  duhoarea  de  ierburi  putrezind  şi  oameni  putrezind. 
Păşi  încet  pe  pământul  moale  de  la  malul  râului,  se  apropie,  cu  un  salt,  să  se  adape 
şi  îşi  înălţă  capul,  adulmecând.  Cerul  era  cenuşiu,  acoperit  de  nori,  râul  era  verde 
şi  plin  de  obiecte  plutitoare.  Morţii  colcăiau  în  valuri,  unii  mişcându-se  încă, 
împinşi  de  ape,  iar  alţii  fuseseră  aruncaţi  pe  maluri.  Fraţii  şi  surorile  ei  mişunau  în 
jurul  lor,  sfâşiind  carnea  fragedă. 

Ciorile  erau  şi  ele  prezente,  ţipând  la  lupi  şi  umplând  aerul  de  pene.  Sângele 

lor  era  mai  fierbinte,  iar  una  dintre  surorile  ei  se  repezise  la  o  cioară  şi  o  muşcase 
de  aripă.  Voia  să  guste  sângele,  să  audă  oasele  trosnind  între  dinţi,  să-şi  umple 
burta  cu  carne  caldă  în  loc  de  carne  rece.  îi  era  foame  şi  carne  era  peste  tot,  dar 
ştia  că  nu  poate  să  mănânce. 

Mirosul  era  mai  puternic  acum.  Ciuli  urechile  şi  ascultă  mârâielile  haitei, 
ţipetele  ciorilor  furioase,  vâjâitul  aripilor  şi  susurul  apei.  Undeva,  în  depărtare, 
auzea  caii  şi  strigătele  muribunzilor,  dar  ei  nu  contau.  Doar  mirosul  conta. 
Adulmecă  aerul  din  nou.  Era  acolo.  Şi  acum  vedea  şi  ea:  ceva  alb  şi  palid  plutind 
în  josul  râului,  răsucindu-se  când  trecea  peste  un  ciot.  Stufărişul  i  se  apleca  în 
cale. 

împroşcă  zgomotos  apele  de  la  mal  şi  se  aruncă  în  valurile  mai  adânci, 
înspumându-le  cu  picioarele.  Curentul  era  puternic,  dar  ea  era  şi  mai  puternică, 
înota,  adulmecând.  Râul  răspândea  mirosuri  grele  şi  ude,  însă  nu  acestea  o 
atrăgeau.  înota  către  dâra  roşie  de  sânge  rece,  către  miasma  dezgustătoare  a 
morţii.  O  vâna,  aşa  cum  vânase  adesea  o  căprioară  roşie  prin  păduri  şi  în  cele  din 
urmă  o  găsi  şi  fălcile  i  se  închiseră  în  jurul  unui  braţ  alb.  îl  scutură,  făcându-1  să  se 
mişte,  dar  în  gură  nu  avea  decât  moarte  şi  sânge.  Era  obosită  şi  tot  ce  mai  putea 
face  era  să  tragă  trupul  la  mal.  în  timp  ce-1  târa  prin  mocirlă,  unul  dintre  frăţiorii 
ei  se  apropie,  adulmecând  prada,  cu  limba  atârnându-i  din  gură.  îl  alungă  cu  un 
mârâit,  altfel  şi-ar  fi  înfipt  colţii.  Abia  apoi  se  opri  să-şi  scuture  apa  de  pe  blană. 
Trupul  alb  zăcea  în  noroi,  cu  faţa  în  jos,  cu  carnea  moartă  zbârcită  şi  palidă,  cu 
sângele  rece  şiroindu-i  din  gâtlej.  Ridică- te,  gândi  ea.  Ridică- te  şi  mănâncă  şi 
aleargă  cu  noi. 

întoarse  capul  la  auzul  tropotelor  de  cai.  Oameni.  Veneau  împotriva  vântului, 
aşa  că  nu  le  simţise  mirosul,  dar  acum  erau  aproape  lângă  ea.  Călăreţi  cu  aripi 
fâlfâitoare,  negre,  galbene  şi  roz  şi  gheare  lungi  şi  subţiri.  Câţiva  dintre  fraţii  ei 
mai  mici  îşi  arătară  colţii,  să  apere  hrana  pe  care  o  găsiseră,  dar  ea  se  năpusti  la  ei, 
făcându-i  să  se  împrăştie.  Asta  era  legea  sălbăticiei.  Căprioarele,  iepurii  şi  ciorile 
fugeau  din  calea  lupilor,  iar  lupii  fugeau  din  calea  oamenilor.  îşi  abandonă  trofeul 
alb  şi  rece  în  noroi,  unde  îl  târâse,  şi  fugi,  fără  să  simtă  nici  o  ruşine. 

Când  se  iviră  zorile,  Câinele  nu  trebui  să  strige  la  Arya  sau  s-o  scuture  ca  s-o 
trezească.  De  data  aceasta  se  trezise  înaintea  lui  şi  chiar  adăpase  caii.  Mâncară  în 
tăcere,  până  când  Sandor  spuse: 

—  în  legătură  cu  mama  ta. . . 

—  Nu  contează,  răspunse  Arya  cu  glasul  stins.  Ştiu  că  e  moartă.  Am  văzut-o 
într-un  vis. 

Câinele  o  privi  vreme  îndelungată,  apoi  clătină  din  cap.  Nu  mai  vorbiră  despre 
asta.  îşi  continuară  drumul,  către  munţi. 

Pe  culmile  mai  înalte,  dădură  peste  un  sat  mic  şi  izolat,  înconjurat  de  sequoia 
verzi-cenuşii  şi  pini  înalţi,  albăstrii,  iar  Clegane  hotărî  să  rişte  să  se  apropie. 

—  Avem  nevoie  de  mâncare,  spuse  el,  şi  de  un  acoperiş  deasupra  capului. 

N-au  cum  să  ştie  ce  s-a  întâmplat  la  Gemeni  şi,  cu  puţin  noroc,  n-o  să  mă 
recunoască. 

Sătenii  construiau  o  palisadă  de  lemn  în  jurul  caselor  şi,  când  dădură  cu  ochii 
de  umerii  laţi  ai  Câinelui,  le  oferiră  mâncare,  adăpost  şi  chiar  bani,  în  schimbul 
ajutorului. 

—  Dacă  aveţi  şi  vin,  mă  învoiesc,  mârâi  el. 

în  cele  din  urmă,  se  mulţumi  cu  bere  şi  în  fiecare  seară  bea  până  când 
adormea. 

Dar  visul  său  de  a  i-o  vinde  pe  Arya  Doamnei  Arryn  muri  acolo. 

—  Mai  sus  e  gheaţă,  iar  trecătorile  din  munţi  sunt  înzăpezite,  spuse  bătrânul 
satului.  Dacă  nu  îngheţaţi  sau  nu  muriţi  de  foame,  atunci  vă  vor  prinde 
pisicile-năluci  sau  urşii  peşterilor.  Mai  sunt  şi  clanurile.  Oamenii  Arşi  sunt  fără 
frică  de  când  Timett  Chiorul  s-a  întors  de  la  război.  Şi,  acum  o  jumătate  de  an, 
Gunthor,  fiul  lui  Gurn,  a  coborât  cu  ciorile  de  piatră,  atacând  un  sat  la  nici 
doisprezece  kilometri  de  aici.  Au  luat  până  la  ultima  femeie  şi  ultimul  grăunte  şi 
au  omorât  jumătate  dintre  bărbaţi.  Au  oţel  acum,  săbii  bune  şi  haine  de  zale  şi 
pândesc  drumul  -  Ciorile  de  Piatră,  Şerpii  Laptelui  şi  Fiii  Ceţurilor,  toţi.  Poate  că 
ai  reuşi  să  omori  câţiva,  dar  până  la  urmă  ţi-ar  veni  de  hac  şi  ar  fugi  cu  fiica  ta. 

Nu  sunt  fiica  lui,  ar  fi  putut  să  strige  Arya,  dacă  n-ar  fi  fost  aşa  de  obosită.  Nu 
mai  era  fiica  nimănui.  Nu  era  nimeni.  Nici  Arya,  nici  Nevăstuica,  nici  Nan,  nici 
Arry  şi  nici  Porumbiţa,  nici  măcar  Cap  Bubos.  Era  doar  o  fată  care  ziua  fugea  cu 
un  câine  şi  noaptea  visa  lupi. 

Satul  era  liniştit.  Aveau  saltele  de  paie  şi  destul  de  puţini  păduchi,  mâncarea 
era  simplă,  dar  săţioasă  şi  aerul  mirosea  a  pin.  Cu  toate  acestea,  Arya  hotărî  în 
curând  că-1  ura.  Sătenii  erau  laşi.  Nici  unul  nu-1  privea  pe  Câine  în  faţă,  cel  puţin 
nu  pentru  mult  timp.  Câteva  dintre  femei  încercară  s-o  îmbrace  în  rochie  şi  s-o 
pună  să  croşeteze,  dar  ea  nu  voia  aşa  ceva.  Şi  mai  era  şi  o  fată  care  se  tot  ţinea  de 
capul  ei,  cea  mai  mare  fiică  a  satului.  Era  de  o  vârstă  cu  Arya,  însă  era  doar  un 
copil.  Plângea  când  îşi  julea  un  genunchi  şi  ducea  cu  ea  peste  tot  o  păpuşă 
caraghioasă  de  cârpă.  Păpuşa  voia  să  semene  cu  un  oştean,  aşa  că  fata  îi  spunea 
Domnul  Soldat  şi  se  fălea  că  el  o  apăra. 

—  Pleacă,  îi  spusese  Arya  de  o  sută  de  ori.  Lasă-mă  în  pace. 

Dar  fata  se  încăpăţâna,  aşa  că  Arya  i-a  luat  păpuşa,  i-a  sfâşiat-o  şi  i-a  scos 
cârpele  din  burtă. 

—  Acum  chiar  arată  ca  un  soldat,  i-a  spus  ea,  înainte  s-o  arunce  într-un  pârâu. 
După  aceea,  fata  a  încetat  s-o  mai  bată  la  cap  şi  Arya  îşi  petrecea  timpul 

îngrijindu-se  de  Laşa  şi  de  Străin  sau  plimbându-se  prin  pădure.  Uneori  găsea  câte 
un  băţ  şi  cosea,  aşa  cum  ştia  ea  să  coasă  cu  Acul,  dar  apoi  îşi  amintea  de  cele 
întâmplate  la  Gemeni  şi  îl  lovea  de  un  copac  până  când  se  rupea. 

—  Poate  c-ar  trebui  să  rămânem  aici  o  vreme,  îi  spuse  Câinele,  după  două 
săptămâni.  Era  beat  de  bere,  dar  mai  mult  melancolic  decât  somnoros.  Nu  vom 

ajunge  niciodată  la  Eyrie,  iar  Freyii  caută  probabil  şi  acum  supravieţuitori  în 
ţinuturile  riverane.  Se  pare  că  aici,  cu  năvala  clanurilor,  au  nevoie  de  săbii.  Ne 
putem  odihni,  poate  chiar  vom  găsi  o  cale  să-i  trimitem  mătuşii  tale  o  scrisoare. 

Când  auzi  una  ca  asta,  chipul  Aryei  se  întunecă.  Nu  voia  să  rămână  acolo,  dar 
nici  nu  avea  unde  să  plece.  în  dimineaţa  următoare,  când  Câinele  se  duse  să  taie 
copaci  şi  să  care  buşteni,  Arya  se  cuibări  înapoi  în  pat. 

Dar  după  ce  treaba  fu  terminată  şi  palisada  înaltă  de  lemn  era  gata,  bătrânul 
satului  le  spuse  limpede  că  nu  mai  aveau  ce  căuta  acolo. 

—  La  iarnă,  abia  o  să  avem  de  mâncare  pentru  ai  noştri,  le  explică  el.  Iar  tu... 
un  om  ca  tine  aduce  sânge  cu  el. . . 

Gura  lui  Sandor  se  încleşta. 

—  Deci  ştii  cine  sunt. 

—  Da.  Pe  aici  nu  vin  călători,  e  adevărat,  dar  ne  ducem  în  pieţe  şi  la  târguri. 
Am  auzit  de  câinele  Regelui  Joffrey. 

—  Când  o  să  vă  viziteze  Ciorile  de  Piatră,  s-ar  putea  să  vă  bucuraţi  să  aveţi  un 
câine. 

—  Poate.  Bărbatul  şovăi,  pe  urmă  prinse  curaj  şi  adăugă:  Dar  se  spune  că  ţi-ai 
pierdut  curajul  la  Apa  Neagră.  Se  spune. . . 

—  Ştiu  ce  se  spune.  Glasul  lui  Sandor  suna  ca  două  fierăstraie  frecându-se 
unul  de  altul.  Plăteşte-mă  şi  plecăm. 

Când  plecară,  Câinele  avea  o  pungă  plină  cu  gologani,  o  ploscă  de  bere  acră  şi 
o  sabie  nouă.  Era  o  sabie  foarte  veche,  la  drept  vorbind,  dar  pentru  el  era  nouă.  în 
schimbul  ei,  îi  dădu  proprietarului  baltagul  pe  care  îl  luase  de  la  Gemeni,  cel  cu 
care-i  făcuse  Aryei  cucuiul  la  ceafă.  Berea  se  termină  în  mai  puţin  de  o  zi,  dar 
Clegane  îşi  ascuţea  sabia  în  fiecare  seară,  înjurându-1  pe  cel  care  i-o  dăduse  pentru 
fiecare  pată  de  rugină  şi  fiecare  crăpătură.  Dacă  şi- a  pierdut  curajul,  ce- i  pasă 
dacă  are  sabia  ascuţită?  Nu  era  o  întrebare  pe  care  Arya  să  îndrăznească  să  i-o 
pună,  dar  se  gândea  mult  la  ea.  De  asta  fugise  de  la  Gemeni  şi  o  târâse  după  el? 

întorşi  în  ţinuturile  riverane,  descoperiră  că  ploile  se  potoliseră  şi  puhoaiele 
începuseră  să  se  retragă.  Câinele  o  luă  spre  sud,  înapoi  către  Trident. 

—  Mergem  la  Riverrun,  îi  spuse  Aryei  în  timp  ce  frigea  un  iepure  pe  care-1 
prinsese.  Poate  că  Peştele  Negru  vrea  să-şi  cumpere  o  lupoaică. 

—  Nu  mă  cunoaşte.  Nici  măcar  n-o  să  ştie  dacă  sunt  eu  într-adevăr.  Arya 
obosise  să  se  tot  îndrepte  către  Riverrun  de  ani  de  zile,  fără  să  ajungă  vreodată 
acolo.  De  fiecare  dată  când  se  îndrepta  către  Riverrun,  sfârşea  într-un  loc  mai  rău. 
N-o  să-ţi  dea  nici  o  răscumpărare.  Probabil  n-o  să  facă  decât  să  te  spânzure. 

—  E  liber  să  încerce.  Se  întoarse  şi  scuipă. 
Nu  vorbeşte  ca  şi  cum  şi- ar  fi  pierdut  curajul. 

—  Ştiu  unde  am  putea  merge,  spuse  Arya.  îi  mai  rămăsese  fratele  ei.  Jon  o  să 
mă  vrea,  chiar  dacă  nimeni  altcineva  nu  mă  vrea.  Dar  drumul  era  lung  şi  nu 
credea  că  putea  ajunge  singură  la  el.  Nu  fusese  în  stare  nici  să  ajungă  la  Riverrun. 


92 


Am  putea  să  mergem  la  Zid. 

Râsul  lui  Sandor  era  pe  jumătate  un  mârâit. 

—  Micuţa  lupoaică  vrea  să  intre  în  Rondul  de  Noapte,  nu-i  aşa? 

—  Fratele  meu  e  la  Zid,  spuse  ea  cu  încăpăţânare. 
Gura  Câinelui  zvâcni. 

—  Zidul  e  la  cinci  mii  de  kilometri  de  aici.  Ar  trebui  să  trecem  de  afurisiţii  de 
Frey  doar  ca  să  ajungem  la  Gât.  Sunt  lei-şopârle  în  acele  mlaştini,  care  mănâncă 
lupi  în  fiecare  dimineaţă.  Şi  dacă  am  ajunge,  într-adevăr,  la  Nord  cu  pielea 
întreagă,  în  jumătate  dintre  castele  sunt  oameni  de  fier  şi  o  mie  de  nenorociţi  de 
nordici. 

—  Ţi-e  frică  de  ei?  întrebă  Arya.  Ţi-ai  pierdut  curajul  să  lupţi? 

în  primul  moment,  avu  impresia  că  o  s-o  lovească.  Dar  iepurele  era  deja 
rumenit,  cu  pielea  sfârâind  şi  unsoarea  picurând  în  foc.  Sandor  îl  scoase  de  pe 
frigare,  îl  rupse  cu  mâinile  lui  mari  şi  aruncă  jumătate  în  poala  Aryei. 

—  Nu  mi-am  pierdut  nimic,  spuse  el  smulgând  un  picior,  dar  nu  dau  doi  bani 
pe  tine  şi  pe  fratele  tău.  Am  şi  eu  un  frate. 

TYRION 

—  Tyrion,  spuse  obosit  Ser  Kevan  Lannister,  dacă,  într-adevăr,  nu  te  faci 
vinovat  de  moartea  lui  Joffrey,  n-ar  trebui  să-ţi  fie  greu  să  dovedeşti  asta  la 
judecată. 

Tyrion  se  întoarse  de  la  fereastră. 

—  Cine  mă  va  judeca? 

—  Dreptatea  este  a  tronului.  Regele  a  murit,  dar  tatăl  tău  rămâne  tot  Mână.  De 
vreme  ce  acuzatul  e  propriul  său  fiu,  iar  victima,  nepotul  lui,  le-a  cerut  Lordului 
Tyrell  şi  Prinţului  Oberyn  să  te  judece. 

Asta  era  departe  de  a-1  linişti  pe  Tyrion.  Mace  Tyrell  fusese  socrul  lui  Joffrey, 
chiar  dacă  pentru  scurt  timp,  iar  Vipera  Roşie  era. . .  ei,  bine,  un  şarpe. 

—  Mi  se  va  îngădui  să  cer  duelul  judiciar  şi  un  campion  să-mi  dovedească 
nevinovăţia? 

—  Cu  siguranţă,  dacă  aşa  ţi-e  voia.  Dar  ar  trebui  să  ştii  că  sora  ta  are  de  gând 
să-1  numească  pe  Gregor  Clegane  campionul  ei,  în  cazul  unui  asemenea  duel. 

Javra  îmi  pavează  mişcările  înainte  să  le  fac.  Păcat  că  nu  a  ales  un 
Kettleblack.  Bronn  ar  isprăvi  repede  cu  oricare  dintre  cei  trei  fraţi,  dar  Muntele 
Care  Călăreşte  era  altă  mâncare  de  peşte. 

—  Va  trebui  să  mă  mai  gândesc.  Trebuie  să  vorbesc  cu  Bronn,  repede.  Nu 
voia  să  se  gândească  la  cât  l-ar  putea  costa  asta.  Bronn  nu  era  deloc  modest  când 
venea  vorba  de  pielea  lui. 

—  Cersei  are  martori  împotriva  mea? 

—  Tot  mai  mulţi  pe  zi  ce  trece. 

—  Atunci  trebuie  să-mi  găsesc  martori  şi  eu. 

—  Spune-mi  pe  cine  vrei  şi  Ser  Addam  va  trimite  Garda  să-i  aducă  la  judecată. 

—  Aş  prefera  să  mi-i  găsesc  singur. 

—  Eşti  acuzat  de  regicid  şi  de  uciderea  unei  rude.  Chiar  îţi  închipui  că  îţi  va  fi 
îngăduit  să  te  plimbi  în  voie?  Ser  Kevan  arătă  către  masă.  Ai  pană,  cerneală  şi 
pergament.  Scrie  numele  martorilor  pe  care  îi  ceri  şi  voi  face  tot  ce -mi  stă  în 
putere  să-i  aduc,  ai  cuvântul  meu  de  Lannister.  Dar  nu  vei  părăsi  acest  turn,  decât 
ca  să  mergi  la  judecată. 

Tyrion  nu  voia  să  se  înjosească  milogindu-se. 

—  Scutierului  meu  îi  vei  îngădui  să  se  plimbe?  Tânărului  Podrick  Payne? 

—  Cu  siguranţă,  dacă  asta  ţi-e  voia.  O  să  ţi-1  trimit. 

—  Aşa  să  faci.  Cu  cât  mai  repede,  cu  atât  mai  bine,  iar  acum  ar  fi  cel  mai  bine. 
Se  îndreptă  către  masa  de  scris.  Dar  când  auzi  uşa  deschizându-se,  se  întoarse  şi 
spuse:  Unchiule? 

Ser  Kevan  se  opri. 

—  Da? 

—  N-am  făcut-o  eu. 

—  Aş  vrea  să  te  pot  crede,  Tyrion. 

Când  uşa  se  închise,  Tyrion  Lannister  se  ridică  în  scaun,  ascuţi  o  pană  şi  luă  o 
coală  albă  de  pergament.  Cine  îmi  va  lua  apărarea?  înmuie  pana  în  călimară. 

Coala  de  pergament  era  încă  neatinsă  când,  ceva  mai  târziu,  îşi  făcu  apariţia 
Podrick  Payne. 

—  Stăpâne,  spuse  băiatul. 
Tyrion  lăsă  pana  deoparte. 

—  Caută-1  pe  Bronn  şi  adu-1  la  mine.  Spune-i  că  e  vorba  de  aur,  mai  mult  aur 
decât  a  visat  vreodată,  şi  vezi  să  nu  te  întorci  fără  el. 

—  Da,  stăpâne,  vreau  să  zic,  nu,  n-o  să  mă  întorc.  Fără  el. 
Pod  plecă. 

Nu  se  întoarse  până  la  apusul  soarelui  şi  nici  până  la  răsăritul  lunii.  Tyrion 
adormi  pe  bancheta  de  la  geam,  trezindu-se  înţepenit  în  zorii  zilei.  Un  slujitor  îi 
aduse  micul  dejun,  terci  şi  mere,  împreună  cu  un  corn  de  bere.  Mancă  la  masă,  cu 
pergamentul  alb  în  faţa  lui.  O  oră  mai  târziu,  slujitorul  reveni  să  ia  strachina. 

—  L-ai  văzut  pe  scutierul  meu?  îl  întrebă  Tyrion.  Omul  clătină  din  cap. 
Oftând,  se  întoarse  la  masă  şi  înmuie  din  nou  pana  în  cerneală.  Şansa,  scrise  el 

pe  coala  de  pergament.  Rămase  cu  privirea  ţintă  la  nume,  cu  dinţii  atât  de 
încleştaţi  încât  îl  dureau. 

Presupunând  că  Joffrey  nu  se  înecase  pur  şi  simplu  cu  mâncarea,  ceea  ce  până 
şi  lui  Tyrion  i  se  părea  greu  de  crezut,  Şansa  trebuie  să-1  fi  otrăvit.  Joff  şi- a  pus 
pur  şi  simplu  cupa  în  poala  ei  şi  îi  dăduse  motive  cu  duiumul.  Orice  îndoieli  pe 
care  Tyrion  le-ar  fi  putut  avea  dispăruseră  odată  cu  ea.  Un  singur  trup,  o  singură 


94 


inimă,  un  singur  suflet.  Gura  îi  zvâcni.  N-  a  stat  pe  gânduri  să  arate  cât  de  puţin 
însemnau  pentru  ea  acele  jurăminte,  nu-i  aşa?  Dar  la  ce  te  aşteptai,  piticule? 

Şi  totuşi...  De  unde  să  fi  avut  Şansa  otravă?  Nu-i  venea  să  creadă  că  fata 
acţionase  singură.  Oare  chiar  vreau  s-  o  găsesc?  Oare  judecătorii  ar  crede  că  soţia 
copilă  a  lui  Tyrion  a  otrăvit  un  rege  fără  ca  soţul  ei  să  ştie?  Eu  n-aş  crede.  Cersei 
ar  susţine  că  săvârşiseră  crima  împreună. 

Totuşi,  a  doua  zi  îi  dădu  unchiului  său  pergamentul.  Ser  Kevan  se  încruntă: 

—  Lady  Şansa  e  singurul  tău  martor? 

—  O  să  mă  mai  gândesc  şi  la  alţii,  cu  timpul. 

—  Ai  face  bine  să  te  gândeşti  la  ei  acum.  Vor  să  înceapă  judecata  peste  trei 
zile. 

—  E  prea  devreme.  M-aţi  închis  aici,  sub  pază,  cum  să  găsesc  martori  pentru 
nevinovăţia  mea? 

—  Surorii  tale  nu  i-a  fost  greu  să  găsească  martori  pentru  vinovăţia  ta.  Ser 
Kevan  înfăşură  pergamentul.  Ser  Addam  a  trimis  oameni  în  căutarea  soţiei  tale. 
Varys  a  oferit  o  sută  de  cerbi  de  argint  pentru  orice  informaţie  despre  ea  şi  o  sută 
de  dragoni  de  aur  pentru  cine  o  găseşte.  Dacă  fata  poate  fi  găsită,  va  fi  găsită  şi  o 
să  ţi-o  aduc.  Nu  văd  de  ce  ar  fi  rău  ca  un  soţ  şi  o  soţie  să  împartă  aceeaşi  celulă  şi 
să-şi  ofere  unul  altuia  mângâiere. 

—  Eşti  nespus  de  bun.  Mi-ai  văzut  scutierul? 

—  Ţi  l-am  trimis  ieri.  N-a  venit? 

—  Ba  da,  mărturisi  Tyrion,  dar  apoi  a  plecat. 

—  O  să  ţi-1  trimit  din  nou. 

Dar  Podrick  Payne  reveni  abia  a  doua  zi  dimineaţă.  Intră  şovăitor,  cu  teama 
întipărită  pe  chip.  Bronn  venea  în  urma  lui.  Cavalerul  mercenar  purta  un  pieptar 
cu  ţinte  de  argint,  o  mantie  grea  de  călărie,  iar  la  cingătoare  îi  atârna  o  pereche  de 
mănuşi  frumoase  de  piele. 

O  singură  privire  către  chipul  lui  Bronn  îi  întoarse  lui  Tyrion  stomacul  pe  dos. 

—  Ţi-a  luat  cam  mult. 

—  Băiatul  m-a  implorat,  altfel  n-aş  fi  venit.  Sunt  aşteptat  la  cină  la  Castelul 
Stokeworth. 

—  Stokeworth?  Tyrion  sări  jos  din  pat.  Şi  mă  rog,  ce  cauţi  tu  la  Stokeworth? 

—  O  mireasă.  Bronn  zâmbi  ca  un  lup  contemplând  un  mieluşel  rătăcit. 
Poimâine  mă  însor  cu  Lollys. 

—  Lollys?  Perfect,  al  naibii  de  perfect.  Fiica  nătângă  a  Doamnei  Tanda  se 
alege  cu  un  cavaler  drept  soţ  şi  un  tată,  acolo,  pentru  bastardul  pe  care-1  poartă  în 
pântece,  iar  Ser  Bronn  de  la  Apa  Neagră  mai  urcă  o  treaptă.  Toată  treaba  duhnea 
de  la  o  poştă  a  Cersei.  Sora  mea  ticăloasă  ţi-a  vândut  o  iapă  şchioapă.  Fata  e  slabă 
de  minte. 

—  Dacă  m-ar  interesa  isteţimea,  m-aş  însura  cu  tine. 

—  Lollys  e  însărcinată  cu  copilul  altuia. 

—  Şi  când  îl  dă  afară,  o  s-o  las  însărcinată  cu  al  meu. 

—  Nici  măcar  nu  e  moştenitoare  la  Stakeworth,  sublinie  Tyrion.  Are  o  soră 
mai  mare,  Falyse.  O  soră  măritată. 

—  Măritată  de  zece  ani  şi  încă  stearpă,  zise  Bronn.  Nobilul  ei  soţ  îi  ocoleşte 
patul.  Se  spune  că  preferă  fetele  mari. 

—  Ar  putea  să  prefere  caprele  şi  tot  n-ar  conta.  Pământurile  vor  fi  oricum 
moştenite  de  soţia  lui,  după  moartea  Doamnei  Tanda. 

—  Dacă  nu  cumva  moare  Falyse  înaintea  mamei  sale. 

Tyrion  se  întreba  dacă  Cersei  avea  habar  ce  fel  de  şarpe  îi  dăduse  la  sân 
Doamnei  Tanda.  Şi  dacă  ar  şti,  i- ar  păsa?  Atunci,  de  ce  ai  mai  venit? 
Bronn  ridică  din  umeri. 

—  Mi-ai  spus  cândva  că,  dacă  mi-ar  cere  cineva  vreodată  să  te  vând,  ai  dubla 
acel  preţ. 

Da. 

—  Şi  acum  ce  vrei,  două  soţii  sau  două  castele? 

—  Câte  o  bucată  din  fiecare  mi-ar  fi  de  ajuns.  Dar  dacă  vrei  să-1  omor  pe 
Sandor  Clegane  pentru  tine,  ar  fi  bine  să  fie  un  castel  al  naibii  de  mare. 

Cele  Şapte  Regate  erau  pline  de  fecioare  de  obârşie  nobilă,  dar  până  şi  cele 
mai  trecute,  mai  sărace  şi  mai  urâte  fete  bătrâne  din  regat  ar  refuza  să  se  mărite  cu 
o  lepădătură  ca  Bronn.  Doar  dacă  ar  fi  slabă  la  trup  şi  slabă  la  minte,  cu  un 
bastard  în  pântece,  după  ce  a  fost  siluită  de  zeci  de  ori.  Lady  Tanda  căutase  cu 
atâta  disperare  să-i  găsească  fiicei  sale  un  soţ,  încât  o  vreme  alergase  până  şi  după 
Tyrion,  iar  asta  fusese  înainte  ca  jumătate  din  Debarcaderul  Regelui  să-şi  fi  făcut 
poftele  cu  ea.  Fără  îndoială,  Cersei  îndulcise  cumva  oferta,  iar  Bronn  era  acum 
cavaler,  ceea  ce-1  făcea  o  partidă  potrivită  pentru  mezina  unei  case  mărunte. 

—  Momentan,  duc  o  lipsă  acută  de  castele  şi  fecioare  de  viţă  nobilă,  recunoscu 
Tyrion.  Dar  pot  să-ţi  ofer  aur  şi  recunoştinţă,  ca  până  acum. 

—  Aur  am.  Cu  recunoştinţa  ce  pot  cumpăra? 

—  S-ar  putea  să  fii  surprins.  Un  Lannister  chiar  îşi  plăteşte  datoriile. 

—  Sora  ta  e  şi  ea  o  Lannister. 

—  Nobila  mea  soţie  e  moştenitoarea  Winterfellului.  Dacă  ies  din  asta  cu  capul 
pe  umeri,  s-ar  putea  ca  într-o  bună  zi  să  domnesc  peste  Nord,  în  numele  ei.  Ţi-aş 
putea  da  şi  ţie  o  bucată  măricică. 

—  Dacă  şi  cu  parcă,  făcu  Bronn.  Recunoaşte,  Pezevenghiule.  Dacă  ar  trebui  să 
alegi  să  te  culci  cu  Lollys  sau  să  te  lupţi  cu  Muntele,  ţi-ai  da  jos  pantalonii  şi  ţi-ai 
scoate  mădularul  cât  ai  clipi. 

Mă  cunoaşte  prea  bine.  Tyrion  încercă  o  altă  abordare: 

—  Am  auzit  că  Ser  Gregor  a  fost  rănit  la  Furca  Roşie  şi  încă  o  dată  la 
Duskendale.  Rănile  s-ar  putea  să-1  încetinească. 

Bronn  păru  iritat. 

—  Iute  n-a  fost  el  niciodată.  Doar  înfiorător  de  mare  şi  înfiorător  de  puternic. 


96 


Te  asigur,  e  mai  ager  decât  te-ai  aştepta  de  la  unul  de  dimensiunile  lui.  Are  o 
mână  monstruos  de  lungă  şi  nu  pare  să  simtă  loviturile  ca  oricare  altul. 

—  Te  sperie  atât  de  mult?  întrebă  Tyrion,  sperând  să-1  întărâte. 

—  Dacă  nu  m-ar  speria,  aş  fi  un  nătărău.  Bronn  ridică  din  umeri.  Poate  că  l-aş 
putea  omorî.  Aş  putea  să  dansez  în  jurul  lui  până  când  ar  fi  atât  de  obosit  încât 
n-ar  mai  putea  nici  să  ridice  sabia.  Să-1  dobor  cumva  de  pe  picioare.  Când  cineva 
e  la  pământ,  nu  mai  contează  cât  e  de  mare.  Dar,  oricum,  e  riscant.  Un  pas  greşit 
şi  sunt  mort.  De  ce  mi-aş  pune  pielea  la  bătaie?  îmi  placi  destul  de  mult,  aşa  urât 
şi  ticălos  cum  eşti...  dar  dacă  aş  lupta  pentru  tine,  aş  pierde  oricum.  Fie  mi-ar 
scoate  Muntele  maţele,  fie  l-aş  omorî  eu  şi  aş  pierde  Castelul  Stokeworth.  Eu  îmi 
vând  sabia,  n-o  dau  pe  degeaba.  Nu-mi  eşti  frate,  ce  naiba! 

—  Nu,  zise  Tyrion  cu  tristeţe.  Nu-ţi  sunt.  Flutură  o  mână.  Du-te,  atunci. 
Aleargă  la  Stokeworth  şi  la  Lady  Lollys.  îţi  doresc  să  găseşti  mai  multă  plăcere  în 
patul  tău  conjugal  decât  am  găsit  eu  în  al  meu. 

Bronn  şovăi  în  faţa  uşii. 

—  Ce-o  să  faci,  Pezevenghiule? 

—  O  să-1  omor  pe  Gregor  cu  mâna  mea.  Aşa-i  că  o  să  iasă  un  cântec  vesel? 

—  Sper  că  o  să-1  aud.  Bronn  rânji  pentru  ultima  oară  şi  ieşi  din  odaie,  din 
castel,  din  viaţa  lui. 

Pod  se  apropie  târşâindu-şi  picioarele. 

—  îmi  pare  rău. 

—  De  ce?  E  vina  ta  că  Bronn  e  un  pungaş  insolent  şi  negru  la  suflet? 
întotdeauna  a  fost  un  pungaş  insolent  şi  negru  la  suflet.  Asta  mi-a  plăcut  la  el. 
Tyrion  îşi  turnă  o  cupă  de  vin  şi  o  luă  cu  el  pe  bancheta  de  lângă  fereastră.  Afară 
era  o  zi  cenuşie  şi  ploioasă,  dar  oricum  părea  mai  veselă  decât  perspectivele  lui. 
Ar  fi  putut  să-1  trimită  pe  Podrick  Payne  în  căutarea  lui  Shagga,  dar  în  adâncul 
pădurii  regelui  erau  atâtea  ascunzători  încât  uneori  tâlharii  puteau  să  scape  fără  să 
fie  prinşi  cu  zecile  de  ani.  Iar  uneori  Pod  găseşte  greu  şi  bucătăria,  când  îl  trimit 
după  brânză.  Timett  fiul  lui  Timett  se  întorsese,  probabil,  în  Munţii  Lunii.  Şi 
orice  i-ar  fi  spus  lui  Bronn,  o  luptă  între  Tyrion  şi  Sandor  Clegane  ar  fi  o  farsă 
mai  grotescă  decât  turnirul  piticilor  pus  la  cale  de  Joffrey.  Nu  avea  de  gând  să 
moară  cu  hohote  de  râs  răsunându-i  în  urechi.  Cam  asta  s-a  ales  din  duelul 
judiciar. 

Ser  Kevan  îl  vizită  din  nou  în  ziua  aceea  şi  încă  o  dată  a  doua  zi.  Şansa  nu 
fusese  găsită,  îl  informă  politicos  unchiul  său.  Nici  Ser  Dontos,  bufonul,  care 
dispăruse  în  aceeaşi  noapte.  Mai  avea  Tyrion  vreun  martor  pe  care  voia  să-1 
aducă?  Nu.  Cum  naiba  pot  să  dovedesc  că  n- am  otrăvit  eu  vinul,  când  o  mie  de 
oameni  m-au  văzut  umplând  cupa  lui  Joffrey? 

Nu  dormi  deloc  în  noaptea  aceea. 

Zăcu  în  întuneric,  privind  baldachinul  şi  numărând  năluci.  O  văzu  pe  Tysha 
zâmbind  în  timp  ce-1  săruta,  o  văzu  pe  Şansa  goală  şi  tremurând  de  frică.  îl  văzu 

pe  Joffrey,  cu  unghiile  înfipte  în  beregată,  cu  sângele  şiroindu-i  pe  gât,  cu  faţa 
înnegrindu-se.  Văzu  ochii  lui  Cersei,  zâmbetul  lacom  al  lui  Bronn,  zâmbetul 
lasciv  al  lui  Shae.  Nici  măcar  gândul  la  Shae  nu-i  făcea  plăcere.  Se  mângâie  de 
unul  singur,  sperând  că  poate  să-şi  ridice  mădularul  şi  să-1  satisfacă  şi  că  apoi  s-ar 
odihni  mai  bine,  dar  în  zadar. 

Şi  pe  urmă  se  revărsară  zorile  şi  veni  timpul  ca  judecata  lui  să  înceapă. 

în  dimineaţa  aceea,  după  el  nu  veni  Ser  Kevan,  ci  Ser  Addam  Marbrand,  cu  o 
duzină  de  mantii  aurii. 

Tyrion  îşi  luase  micul  dejun,  ouă,  şuncă  prăjită  şi  friganele,  şi  se  îmbrăcase  în 
cele  mai  bune  haine  ale  lui. 

—  Ser  Addam,  spuse  el,  credeam  că  tatăl  meu  o  să  trimită  Garda  Regală  să  mă 
escorteze  la  judecată.  încă  sunt  un  membru  al  familiei  regale,  nu-i  aşa? 

—  Eşti,  lordul  meu,  dar  mă  tem  că  aproape  toţi  cei  din  Garda  Regală  sunt 
martori  împotriva  ta.  Lordul  Tywin  a  considerat  că  nu  e  potrivit  să-ţi  fie  străjeri. 

—  Ferească  zeii  să  facem  ceva  nepotrivit.  Te  rog,  ia-o  înainte. 

Avea  să  fie  judecat  în  sala  tronului,  unde  murise  Joffrey.  în  timp  ce  Ser 
Addam  îl  conducea  dincolo  de  uşile  înalte  de  bronz  pe  covorul  lung,  simţea  ochii 
aţintiţi  asupra  lui.  Sute  de  oameni  se  îngrămădiseră  înăuntru  să-1  vadă  judecat.  Cel 
puţin  spera  că  de  asta  veniseră.  Din  câte  ştiu,  sunt  cu  toţii  martori  împotriva  mea. 
O  zări  pe  Regina  Margaery  sus,  la  balcon,  palidă  şi  frumoasă  în  hainele  ei  de 
doliu.  De  două  ori  măritată  şi  de  două  ori  văduvă,  la  numai  şaisprezece  ani. 
Mama  ei  stătea,  înaltă,  lângă  ea,  bunicul,  scund,  în  partea  cealaltă,  cu  doamnele  ei 
de  onoare  şi  cavalerii  tatălui  ei  ocupând  restul  balconului. 

Daisul  era  tot  acolo,  sub  tronul  gol,  deşi  totul,  în  afară  de  o  singură  masă, 
fusese  îndepărtat.  în  spatele  mesei  stăteau  trupeşul  Mace  Tyrell,  cu  o  mantie  aurie 
peste  veşmintele  verzi,  şi  uscăţivul  Prinţ  Oberyn  Martell,  gătit  în  haine  vărgate,  cu 
dungi  portocalii,  galbene  şi  stacojii.  Lordul  Tywin  Lannister  stătea  între  ei.  Poate 
că  mai  am  o  speranţă.  Cei  doi  bărbaţi,  unul  din  Dorne,  celălalt  din  Highgarden,  se 
dispreţuiau.  Dacă  aş  putea  găsi  o  cale  să  mă  folosesc  de  asta... 

înaltul  Septon  începu  cu  o  rugăciune,  cerându-i  Tatălui  Ceresc  să-i  călăuzească 
spre  dreptate.  Când  isprăvi,  tatăl  lui  pământesc  se  aplecă  şi  întrebă: 

—  Tyrion,  l-ai  omorât  pe  Regele  Joffrey? 
Nu  vrea  să  piardă  nici  o  secundă. 

—  Nu. 

—  Ei,  bine,  suntem  uşuraţi,  remarcă  sec  Oberyn  Martell. 

—  Atunci,  1-a  omorât  Şansa  Stark?  întrebă  Lordul  Tywin. 

In  locul  ei,  eu  aş  fi  făcut-  o.  Cu  toate  acestea,  oriunde  ar  fi  fost  Şansa  Stark  şi 
oricare  ar  fi  fost  rolul  ei  în  această  întâmplare,  rămânea  soţia  lui.  îi  aşezase  mantia 
ocrotirii  pe  umeri,  deşi  fusese  nevoit  să  se  urce  pe  spatele  unui  bufon  pentru  asta. 

—  Zeii  l-au  omorât  pe  Joffrey.  S-a  înecat  cu  plăcinta  de  porumbel. 
Lordul  Tywin  roşi. 

—  Dai  vina  pe  bucătari? 

—  Pe  ei  sau  pe  porumbei.  Dar  nu  mă  amesteca  pe  mine. 

Tyrion  auzi  râsete  nervoase  şi  ştiu  că  făcuse  o  greşeală.  Vezi  cum  îţi  foloseşti 
limba,  pitic  nebun,  înainte  să-ţi  sapi  cu  ea  mormântul. 

—  Există  martori  împotriva  ta,  spuse  Lordul  Tywin.  O  să-i  ascultăm  pe  ei  la 
început.  Pe  urmă  poţi  să-ţi  prezinţi  propriii  martori.  Vei  vorbi  doar  cu  permisiunea 
noastră. 

Tyrion  nu  putea  decât  să  clatine  aprobator  din  cap.  Ser  Addam  îi  spusese 
adevărul.  Primul  chemat  fu  Ser  Balon  Swann  din  Garda  Regală. 

—  Nobilă  Mână,  începu  el,  după  ce  înaltul  Septon  îl  puse  să  jure  că  va  spune 
adevărul  şi  numai  adevărul,  am  avut  onoarea  să  lupt  alături  de  fiul  tău  pe  puntea 
de  corăbii.  E  un  om  curajos,  în  ciuda  staturii  sale,  şi  nu-mi  vine  să  cred  că  a  făcut 
aşa  ceva. 

Un  murmur  străbătu  sala  şi  Tyrion  se  întrebă  ce  fel  de  joc  juca  Cersei.  De  ce 
să  aducă  un  martor  care  mă  crede  nevinovat?  Află  în  curând.  Ser  Balon  vorbi, 
fără  tragere  de  inimă,  despre  felul  în  care  îl  îndepărtase  pe  Tyrion  de  Joffrey  în 
ziua  răzmeriţei: 

—  într-adevăr,  1-a  lovit.  A  fost  o  răbufnire  de  furie,  nimic  mai  mult.  O  furtună 
de  vară.  Gloata  era  să  ne  omoare  pe  toţi. 

—  Pe  vremea  Targaryenilor,  cel  ce  lovea  pe  cineva  de  sânge  regesc  îşi  pierdea 
mâna  pe  care  a  ridicat-o,  remarcă  Vipera  Roşie  din  Dorne.  Oare  piticului  i-a 
crescut  mâna  la  loc  sau  voi,  mantiile  albe,  aţi  uitat  care  vă  este  datoria? 

—  Era  el  însuşi  de  sânge  regesc,  răspunse  Ser  Balon.  Şi  în  plus,  era  Mâna 
Regelui. 

—  Nu,  interveni  Lordul  Tywin.  Era  reprezentant  al  Mâinii,  înlocuindu-mă  pe 
mine. 

Ser  Meryn  Trant  era  încântat  să  se  desfăşoare  în  locul  lui  Ser  Balon,  când  îi  luă 
locul  ca  martor. 

—  L-a  doborât  pe  rege  la  pământ  şi  a  început  să-1  lovească  cu  picioarele. 
Striga  că  e  o  nedreptate  că  înălţimea  Sa  a  scăpat  teafăr  din  mâinile  mulţimii. 

Tyrion  începu  să  priceapă  planul  surorii  sale.  A  adus  un  om  cunoscut  pentru 
cinstea  lui  şi  a  stors  de  la  el  tot  ce  se  putea.  Fiecare  martor  care  va  urma  va 
spune  o  poveste  şi  mai  urâtă,  până  când  voi  părea  mai  odios  decât  Maegor  cel 
Crud  şi  Aerys  Nebunul  la  un  loc,  cu  niţeluş  din  Aegon  cel  Netrebnic,  pentru 
savoare. 

Ser  Meryn  continuă  relatând  cum  îl  împiedicase  Tyrion  pe  Joffrey  s-o 
pedepsească  pe  Şansa  Stark. 

—  Piticul  l-a  întrebat  dacă  ştie  ce  s-a  întâmplat  cu  Aerys  Targaryen.  Când  Ser 
Boros  a  vorbit  în  apărarea  regelui,  Pezevenghiul  l-a  ameninţat  că  o  să-1  omoare. 

Următorul  veni  Blount  însuşi,  repetând  nefericita  poveste.  Chiar  dacă  îi  purta 
pică  lui  Cersei  fiindcă  îl  înlăturase  din  Garda  Regală,  Ser  Boros  rosti  cuvintele  pe 

care  ea  voia  să  le  audă. 

Tyrion  nu  mai  putea  să  tacă. 

—  Spune  judecătorilor  ce  făcea  Joffrey,  de  ce  nu  le  spui? 
Bărbatul  masiv  şi  guşat  îi  aruncă  o  privire  duşmănoasă. 

—  Le-ai  cerut  brutelor  tale  să  mă  omoare  dacă  deschid  gura,  asta  o  să  le  spun. 

—  Tyrion,  zise  Lordul  Tywin.  Vei  vorbi  numai  când  îţi  vom  spune  noi.  E  un 
avertisment. 

Tyrion  cedă,  clocotind. 

Următorii  fură  cei  trei  fraţi  Kettleblack,  fiecare  pe  rând.  Osney  şi  Osfryd  le 
povestiră  despre  cina  cu  Cersei,  dinaintea  Bătăliei  de  la  Apa  Neagră,  şi  despre 
ameninţările  pe  care  le  proferase  Tyrion. 

—  I-a  spus  înălţimii  Sale  că  are  de  gând  s-o  facă  să  sufere,  zise  Ser  Osfryd. 
S-o  facă  să  sufere. 

Ser  Osney  îl  completă  cu  detalii: 

—  A  spus  că  va  aştepta  ziua  când  ea  va  fi  fericită  şi  îi  va  transforma  bucuria  în 
cenuşă. 

Nici  unul  dintre  ei  nu  pomeni  de  Alayaya. 

Ser  Osmund  Kettleblack,  întruchiparea  cavalerismului  în  armura  sa  imaculată 
din  solzi  şi  mantia  albă  de  lână,  jură  că  Regele  Joffrey  ştia  de  mult  că  unchiul  său 
Tyrion  voia  să-1  omoare. 

—  S-a  întâmplat  în  ziua  când  am  primit  mantia  albă,  le  spuse  el  judecătorilor. 
Acel  viteaz  băiat  mi-a  spus:  Ser  Osmund,  păzeşte-mă  bine,  căci  unchiul  meu  nu 
mă  iubeşte.  Vrea  să  fie  rege  în  locul  meu. 

Asta  era  mai  mult  decât  putea  să  înghită  Tyrion. 

—  Mincinosule!  Făcu  doi  paşi  în  faţă,  înainte  ca  mantiile  aurii  să-1  târască 
înapoi. 

Lordul  Tywin  se  încruntă. 

—  Trebuie  să  te  legăm  de  mâini  şi  de  picioare,  ca  pe  un  tâlhar  la  drumul  mare? 
Tyrion  scrâşni  din  dinţi.  A  doua  greşeală,  nătărăule,  nătărăule,  nătărău  pitic. 

Ţine- ţi  gura  sau  eşti  osândit. 

—  Nu,  iertaţi-mă,  lorzii  mei.  Minciunile  lui  m-au  înfuriat. 

—  Adevărurile  lui,  vrei  să  spui,  zise  Cersei.  Tată,  te  rog  să-1  pui  în  lanţuri,  spre 
binele  vostru.  Vezi  cum  e. 

—  Văd  că  e  un  pitic,  răspunse  Prinţul  Oberyn.  în  ziua  în  care  o  să  mă  tem  de 
mânia  unui  pitic,  o  să  mă  înec  într-un  butoi  de  vin. 

—  N-avem  nevoie  de  lanţuri.  Lordul  Tywin  aruncă  o  privire  spre  fereastră  şi 
spuse:  S-a  făcut  târziu.  Vom  continua  mâine. 

în  noaptea  aceea,  singur  în  celula  lui  din  turn,  cu  o  coală  alb  de  pergament  şi  o 
cupă  de  vin,  Tyrion  începu  să  se  gândească  la  soţia  lui.  Nu  la  Şansa,  ci  la  prima 
lui  soţie,  Tysha.  Soţia  târfă,  nu  soţia  lup.  Dragostea  ei  fusese  doar  o  prefăcătorie, 
însă  el  o  crezuse  şi  asta  îl  făcuse  fericit.  Dă-mi  minciuni  dulci  şi  păstrează-ţi 

adevărurile  amare.  îşi  bău  vinul  şi  se  gândi  la  Shae.  Mai  târziu,  când  Ser  Kevan  îi 
făcu  vizita  nocturnă,  Tyrion  îi  ceru  să-1  aducă  pe  Varys. 

—  Crezi  că  eunucul  va  vorbi  în  favoarea  ta? 

—  N-am  cum  să  ştiu  până  nu  discut  cu  el.  Fii  bun  şi  trimite-1  la  mine, 
unchiule. 

—  Cum  pofteşti. 

Maester  Ballabar  şi  Frenken  deschiseră  cea  de-a  doua  zi  a  judecăţii.  Jurau  că 
disecaseră  nobilul  cadavru  al  Regelui  Joffrey  şi  nu  găsiseră  nici  o  bucăţică  de 
plăcintă  de  porumbel,  nici  de  altă  mâncare,  oprită  în  gâtlejul  regal. 

—  De  otravă  a  murit,  lorzii  mei,  spuse  Ballabar,  în  timp  ce  Frenken  îl  aproba, 
clătinând  grav  din  cap. 

Pe  urmă  îl  aduseră  pe  Marele  Maester  Pycelle,  sprijinindu-se  cu  putere  într-un 
toiag  strâmb  şi  tremurând  când  păşea,  cu  câteva  firişoare  de  păr  alb  încolţind  pe 
gâtu-i  lung  de  găină.  Era  prea  slăbit  ca  să  stea  în  picioare,  aşa  că  judecătorii  fură 
de  acord  să  i  se  aducă  un  scaun  şi  o  masă.  Pe  masă  fură  aşezate  câteva  vase  mici. 
Pycelle  fu  încântat  să  le  numească  pe  fiecare. 

—  Pălărie-gri,  zise  el,  cu  glas  tremurător,  de  la  ciupercă  otrăvitoare. 
Umbra-nopţii,  somnul-dulce,  dansul-demonilor.  Asta  e  ochi-orb.  Sângele  văduvei, 
aşa  se  numeşte  asta,  din  cauza  culorii.  O  poţiune  nemiloasă,  închide  intestinele  şi 
băşica  udului,  până  când  omul  se  îneacă  în  propria  lui  otravă.  Aici  avem 
năpasta-lupilor,  venin  de  basilisc,  iar  astea  sunt  lacrimi-din-Lys.  Da.  Le  cunosc  pe 
toate.  Acest  Pezevenghi,  Tyrion  Lannister,  le-a  furat  din  apartamentul  meu,  când 
m-a  întemniţat  pe  nedrept. 

—  Pycelle!  strigă  Tyrion,  riscând  să  stârnească  mânia  tatălui  său,  ar  fi  putut 
vreuna  dintre  aceste  otrăvuri  să  sufoce  un  om? 

—  Nu.  Pentru  asta  ai  nevoie  de  o  otravă  rară.  Pe  când  eram  copil,  la  Citadelă, 
dascălii  mei  o  numeau  simplu  strangulatorul. 

—  Dar  această  otravă  rară  n-a  fost  descoperită,  nu-i  aşa? 

—  Nu,  lordul  meu.  Pycelle  clipi.  Ai  folosit-o  tu  pe  toată  ca  să  omori  cel  mai 
nobil  copil  pe  care  zeii  l-au  lăsat  vreodată  pe  acest  pământ. 

Furia  îi  copleşea  raţiunea. 

—  Joffrey  a  fost  crud  şi  nesăbuit,  dar  nu  l-am  omorât  eu.  Tăiaţi-mi  capul,  dacă 
vreţi,  dar  n-am  avut  nici  un  amestec  în  moartea  nepotului  meu. 

—  Linişte!  strigă  Lordul  Tywin.  Ţi-am  spus  de  trei  ori.  Data  viitoare  o  să  te 
legăm  şi  o  să-ţi  punem  căluş  în  gură. 

După  Pycelle,  urmă  o  procesiune  obositoare  şi  nesfârşită.  Lorzi  şi  doamne  şi 
nobili  cavaleri,  de  neam  sau  de  obârşie  modestă,  fuseseră  cu  toţii  prezenţi  la 
nuntă,  îl  văzuseră  cu  toţii  pe  Joffrey  înecându-se,  cu  faţa  înnegrindu-se  ca  o  prună 
dornisheană.  Lordul  Redwyne,  Lordul  Celtigar  şi  Ser  Flement  Brax  îl  auziseră  pe 
Tyrion  ameninţându-1  pe  rege;  doi  servitori,  un  jongler,  Lordul  Gyles,  Ser  Hobber 
Redwyne  şi  Ser  Philip  Foote  îl  urmăriseră  umplând  potirul  de  nuntă;  Lady 

Merryweather  jura  că  îl  văzuse  pe  Pezevenghi  aruncând  ceva  în  vinul  regelui,  în 
timp  ce  Joff  şi  Margaery  tăiau  plăcinta  de  porumbel;  bătrânul  Estermont,  tânărul 
Peckledon,  cântăreţul  Galyeon  din  Cuy  şi  scutierii  Moros  şi  Jothos  Slynt  relatară 
cum  Tyrion  ridicase  potirul  în  timp  ce  Joff  murea  şi  cum  turnase  ultima  picătură 
de  vin  otrăvit  pe  podea. 

Când  mi- am  Jăcut  atât  de  mulţi  duşmani?  Lady  Merryweather  era  doar  o 
străină.  Tyrion  se  întreba  dacă  era  oarbă  sau  vândută.  Singurul  lucru  bun  era  că 
Galyeon  din  Cuy  nu-şi  făcu  relatarea  pe  muzică,  altfel  ar  fi  fost  o  mărturie  de 
şaptezeci  şi  şapte  de  versuri. 

Când  unchiul  său  îl  vizită  în  seara  aceea,  după  cină,  se  comportă  rece  şi 
distant.  Crede  şi  el  că  sunt  vinovat. 

—  Ai  martori  pentru  noi?  îl  întrebă  Ser  Kevan. 

—  Nu,  propriu-zis,  nu.  Dacă  nu  cumva  mi-ai  găsit  soţia. 
Unchiul  său  clătină  din  cap. 

—  S-ar  părea  că  judecata  merge  foarte  prost  pentru  tine. 

—  O,  ţi  se  pare?  Nici  n-am  observat.  Tyrion  îşi  pipăi  cicatricea.  Varys  n-a 
venit. 

—  Nici  n-o  să  vină.  Mâine  va  depune  mărturie  împotriva  ta. 
încântător. 

—  înţeleg.  Se  foi  în  scaun.  Sunt  curios  să  ştiu.  Unchiule,  ai  fost  întotdeauna  un 
om  cinstit.  Ce  anume  te-a  convins? 

—  De  ce  să  furi  otrăvurile  lui  Pycelle,  dacă  nu  ca  să  le  foloseşti?  răspunse  fără 
ocolişuri  Ser  Kevan.  Iar  Lady  Merryweather  a  văzut. . . 

—  ...  nimic.  N-a  avut  ce  să  vadă.  Dar  cum  să  dovedesc  asta?  Cum  să  dovedesc 
orice  închis  aici,  în  turn? 

—  Poate  că  a  sosit  momentul  să  mărturiseşti. 

Chiar  şi  prin  zidurile  groase  ale  Fortăreţei  Roşii,  Tyrion  auzea  ploaia  curgând 
neîntrerupt. 

—  Ce  ai  spus,  unchiule?  Aş  putea  jura  că  m-ai  îndemnat  să  mărturisesc. 

—  Dacă  ţi-ai  recunoaşte  vina  în  faţa  tronului  şi  te-ai  căi  pentru  crima  săvârşită, 
Lordul  Tywin  ar  renunţa  la  sabie.  Ţi  s-ar  îngădui  să  îmbraci  veşmintele  negre. 

Tyrion  îi  râse  în  faţă. 

—  Aceleaşi  condiţii  i  le-a  oferit  Cersei  lui  Eddard  Stark.  Ştim  cu  toţii  cum  s-a 
sfârşit  povestea. 

—  Tatăl  tău  n-a  fost  implicat. 
Măcar  atât  era  adevărat. 

—  Castelul  Negru  colcăie  de  criminali,  hoţi  şi  violatori,  spuse  Tyrion,  dar 
nu-mi  amintesc  să  fi  întâlnit  vreun  regicid  cât  am  fost  acolo.  Te  aştepţi  să  cred  că, 
dacă  mărturisesc  că  mi-am  ucis  regele  şi  nepotul,  tatăl  meu  se  va  mulţumi  să 
clatine  din  cap  şi  să  mă  trimită  la  Zid,  cu  haine  groase  de  lână?  Tyrion  hohoti  din 
toţi  bojocii. 

—  N-a  vorbit  nimeni  de  iertare,  spuse  aspru  Ser  Kevan.  O  mărturisire  ar  linişti 
lucrurile.  Din  acest  motiv  tatăl  tău  m-a  trimis  cu  oferta  lui. 

—  Mulţumeşte-i  frumos  în  numele  meu,  spuse  Tyrion,  dar  spune-i  că, 
momentan,  n-am  poftă  de  mărturisiri. 

—  Dacă  aş  fi  în  locul  tău,  mi-aş  schimba  pofta.  Sora  ta  îţi  vrea  capul,  iar 
Lordul  Tyrell,  cel  puţin,  e  dispus  să  i-1  dea. 

—  Aşadar,  unul  dintre  judecători  m-a  condamnat  deja,  fără  să  audă  nici  o 
vorbă  în  apărarea  mea?  Se  aştepta  la  asta.  Voi  fi,  totuşi,  lăsat  să  vorbesc  şi  să-mi 
prezint  martorii? 

—  Nu  ai  nici  un  martor,  îi  reaminti  unchiul  său.  Tyrion,  dacă  eşti  vinovat  de 
această  ticăloşie,  Zidul  este  o  soartă  mai  bună  decât  meriţi.  Iar  dacă  eşti 
nevinovat. . .  în  Nord  se  duc  războaie,  ştiu,  dar  tot  ar  fi  un  loc  mai  sigur  pentru  tine 
decât  Debarcaderul  Regelui,  indiferent  de  rezultatul  acestui  proces.  Gloata  e 
convinsă  că  eşti  vinovat.  Dacă  ai  avea  nesăbuinţa  să  te  aventurezi  afară,  pe  străzi, 
te-ar  sfâşia  bucată  cu  bucată. 

—  Văd  cât  de  mult  te  întristează  această  perspectivă. 

—  Eşti  fiul  fratelui  meu. 

—  Ai  putea  să-i  reaminteşti  lui  asta. 

—  Crezi  că  ţi-am  îngădui  să  îmbraci  veşmintele  negre  dacă  nu  ai  fi  sânge  din 
sângele  lui  şi  al  Joannei?  Tywin  ţi  se  pare  un  om  aspru,  ştiu,  dar  nu  e  mai  aspru 
decât  trebuie  să  fie.  Tatăl  nostru  a  fost  blând  şi  prietenos,  dar  atât  de  slab  încât 
purtătorii  lui  de  flamuri  îl  batjocoreau  când  stăteau  la  un  pahar.  Unii  găseau  de 
cuviinţă  să-1  sfideze  pe  faţă.  Alţi  lorzi  au  împrumutat  de  la  noi  aur  şi  nu  s-au 
ostenit  să-1  înapoieze.  La  curte,  făceau  glume  pe  seama  leilor  fără  colţi.  Până  şi 
ţiitoarea  lui  1-a  furat.  O  târfă  ca  oricare,  şi  s-a  servit  din  bijuteriile  mamei  noastre. 
Lui  Tywin  i-a  revenit  misiunea  să  repună  Casa  Lannister  la  locul  cuvenit, 
întocmai  cum  i-a  revenit  misiunea  de  a  conduce  acest  regat,  când  nu  avea  mai 
mult  de  douăzeci  de  ani.  A  purtat  această  grea  povară  timp  de  douăzeci  de  ani  şi 
n-a  ajuns  decât  reprezentantul  unui  rege  nebun.  în  locul  onoarei  pe  care  o  merita, 
a  fost  obligat  să  sufere  umilinţe  fără  număr,  dar  a  reuşit  să  dea  Celor  Şapte  Regate 
pace,  belşug  şi  dreptate.  E  un  om  drept.  Ai  fi  înţelept  să  te  încrezi  în  el. 

Tyrion  clipi  uluit.  Ser  Kevan  fusese  întotdeauna  puternic,  impasibil, 
pragmatic;  nu-1  auzise  niciodată  vorbind  cu  o  asemenea  înflăcărare. 

—  îl  iubeşti. 

—  E  fratele  meu. 

—  Am. . .  am  să  mă  gândesc  la  ce  mi-ai  spus. 

—  Gândeşte-te  bine,  atunci.  Şi  repede. 

Nu  se  gândi  la  nimic  altceva  în  noaptea  aceea,  dar  a  doua  zi  dimineaţă  nu  era 
deloc  mai  hotărât  dacă  putea  să  aibă  încredere  în  tatăl  său.  Un  slujitor  îi  aduse 
terci  cu  miere,  dar  nu  simţea  decât  un  gust  amar  când  se  gândea  la  mărturisire. 
îmi  vor  spune  regicid  până  la  sfârşitul  vieţii.  O  mie  de  ani  sau  mai  mult,  dacă  îşi 

va  mai  aminti  cineva  de  mine,  voi  fi  piticul  monstruos  care  şi- a  ucis  tânărul 
nepot  la  nunta  lui.  Gândul  îl  înfurie  atât  de  tare,  încât  azvârli  castronul  şi  lingura 
în  capătul  celălalt  al  încăperii,  lăsând  o  dâră  de  terci  pe  perete.  Ser  Addam 
Marbrand  o  privi  curios,  când  veni  să-1  conducă  la  judecată,  dar  avu  bunăvoinţa  să 
nu  întrebe  nimic. 

—  Lordul  Varys,  anunţă  vestitorul,  maestru  al  şoptitorilor. 

Pudrat,  ferchezuit,  mirosind  a  apă  de  trandafiri,  Păianjenul  îşi  frecă  mâinile 
fără  încetare  cât  timp  vorbi.  Se  şterge  pe  mâini  de  viaţa  mea,  gândi  Tyrion, 
ascultând  relatările  îndurerate  ale  eunucului  despre  felul  în  care  Pezevenghiul 
uneltise  să-1  îndepărteze  pe  Joffrey  de  sub  paza  Câinelui  şi  cum  vorbise  cu  Bronn 
despre  beneficiile  pe  care  le-ar  aduce  domnia  lui  Tommen.  Jumătăţile  de  adevăr 
valorează  mai  mult  decât  minciunile  sfruntate.  Şi  spre  deosebire  de  ceilalţi,  Varys 
avea  documente,  pergamente  umplute  sârguincios  cu  notiţe,  detalii,  date, 
conversaţii  întregi.  Atât  de  multe  mărturii,  încât  lecturarea  lor  dură  o  zi  întreagă, 
şi  toate  îl  condamnau.  Varys  confirmă  vizita  nocturnă  a  lui  Tyrion  în  camerele 
Marelui  Maester  Pycelle  şi  furtul  poţiunilor  şi  otrăvurilor,  confirmă  ameninţarea 
la  adresa  lui  Cersei  din  seara  cinei  lor,  confirmă  tot,  în  afară  de  otrăvirea  însăşi. 
Când  Prinţul  Oberyn  îl  întrebă  cum  putea  să  ştie  fără  să  fie  prezent  la  toate  acele 
întâmplări,  eunucul  chicoti  şi  spuse: 

—  Mi-au  spus  micile  mele  ciripitoare.  Treaba  lor  este  să  ştie.  Şi  a  mea. 

Cum  să  iau  la  întrebări  o  mică  ciripitoare?  se  întrebă  Tyrion.  Ar  fi  trebuit  să 
pun  să  i  se  taie  eunucului  capul  din  prima  zi  când  am  sosit  la  Debarcaderul 
Regelui.  Ducă- se  pe  pustii.  Si  eu,  pentru  că  m-am  încrezut,  cât  de  puţin,  în  el. 

—  Am  auzit  tot?  îşi  întrebă  Lordul  Tywin  fiica,  în  timp  ce  Varys  părăsea  sala 
tronului. 

—  Aproape,  răspunse  Cersei.  Te  rog  să-mi  îngădui  să  aduc  un  ultim  martor  în 
faţa  voastră,  mâine. 

—  Cum  doreşti,  spuse  Lordul  Tywin. 

O,  bine,  gândi  Tyrion  înnebunit.  După  această  farsă  de  judecată,  execuţia  va 
veni  aproape  ca  o  uşurare. 

în  noaptea  aceea,  stând  lângă  fereastră  cu  o  cupă  de  vin  în  mână,  auzi  glasuri 
dincolo  de  uşă.  Ser  Kevan  a  venit  după  răspunsul  meu,  gândi  el  îndată,  dar  cel 
care  intră  nu  era  unchiul  lui. 

Tyrion  se  ridică,  făcând  o  plecăciune  batjocoritoare  în  faţa  Prinţului  Oberyn. 

—  Le  este  îngăduit  judecătorilor  să-i  viziteze  pe  acuzaţi? 

—  Prinţilor  le  este  îngăduit  să  meargă  unde  poftesc.  Sau  cel  puţin  aşa  le-am 
spus  paznicilor  tăi. 

Vipera  Roşie  se  aşeză. 

—  Tatăl  meu  va  fi  nemulţumit. 

—  Fericirea  lui  Tywin  Lannister  n-a  fost  niciodată  în  fruntea  preocupărilor 
mele.  Ce  bei  acolo,  vin  de  la  Dorne? 

—  De  la  Arbor. 
Oberyn  se  strâmbă. 

—  Apă  roşie.  L-ai  otrăvit? 

—  Nu.  Tu? 
Prinţul  zâmbi. 

—  Toţi  piticii  au  limba  aşa  de  ascuţită?  Cineva  o  să  ţi-o  taie  într-una  din  zilele 
astea. 

—  Nu  eşti  primul  care -mi  spune  asta.  Poate  că  ar  trebui  să  mi-o  tai  singur,  se 
pare  că-mi  aduce  numai  necazuri. 

—  Am  remarcat  şi  eu.  Cred  că,  până  la  urmă,  aş  putea  să  beau  puţin  din  sucul 
de  struguri  al  lui  Redwyne. 

—  Cum  doreşti.  Tyrion  îi  oferi  o  cupă.  Bărbatul  luă  o  sorbitură,  o  plimbă  în 
gură  şi  înghiţi. 

—  E  bun,  deocamdată.  O  să-ţi  trimit  mâine  nişte  vin  tare,  dornishean.  Mai  luă 
o  sorbitură.  Am  găsit  târfa  aia  cu  părul  auriu  pe  care  o  căutam. 

—  Aşadar,  ai  dat  de  casa  Chatayei? 

—  Acolo  m-am  culcat  cu  fata  cu  pielea  tuciurie,  Alayaya  pare-mi-se  că  o 
cheamă.  Excelentă,  în  ciuda  dungilor  de  pe  spate.  Dar  târfa  la  care  mă  refeream  e 
sora  ta. 

—  Te-a  sedus  deja?  întrebă  Tyrion,  fără  să  se  mire. 
Oberyn  râse  zgomotos. 

—  Nu,  dar  o  va  face,  dacă  îi  accept  preţul.  Regina  a  făcut  chiar  aluzii  la 
căsătorie.  înălţimea  Sa  are  nevoie  de  alt  soţ,  şi  cine  ar  fi  mai  bun  decât  prinţul 
Dornului?  Ellaria  crede  că  ar  trebui  să  accept.  Numai  gândul  la  Cersei  în  patul 
nostru  o  înfierbântă,  desfrânata.  Şi  nici  măcar  n-ar  trebui  să  plătim  gologanul 
piticului.  Tot  ce-mi  cere  sora  ta  este  un  cap,  puţin  cam  mare  şi  fără  nas. 

—  Şi?  făcu  Tyrion,  aşteptând. 

în  loc  de  răspuns,  Prinţul  Oberyn  îşi  învârti  vinul  în  pahar  şi  spuse: 

—  Când  Tânărul  Dragon  a  cucerit  Dornul,  cu  multă  vreme  în  urmă,  după 
înfrângerea  de  la  Sunspear,  1-a  lăsat  pe  Lordul  Highgardenului  să  ne  conducă. 
Acest  Tyrell  se  plimba  cu  alaiul  său  de  la  o  cetate  la  alta,  vânând  rebelii  şi 
asigurându-se  că  genunchiul  nostru  rămâne  plecat.  Venea  în  forţă,  cucerea  un 
castel,  stătea  o  lună  şi  pornea  mai  departe  către  următorul  castel.  îi  stătea  în  obicei 
să  scoată  lorzii  din  camere  şi  să  se  culce  în  paturile  lor.  într-o  noapte,  s-a  pomenit 
sub  un  baldachin  greu  de  catifea.  Lângă  pernă  atârna  un  şnur,  în  caz  că  voia  să 
cheme  o  slujitoare.  îl  plăceau  femeile  dornishene  acestui  Lord  Tyrell,  şi  cine-1 
poate  învinui?  Aşadar,  a  tras  de  şnur  şi,  când  a  făcut  asta,  baldachinul  de  deasupra 
lui  s-a  desfăcut  şi  o  sută  de  scorpioni  roşii  i-au  căzut  în  cap.  Moartea  lui  a  aprins 
un  foc  care  s-a  răspândit  curând  pe  tot  cuprinsul  Dornului,  năruind  toate  victoriile 
Tânărului  Dragon  în  două  săptămâni.  Oamenii  îngenuncheaţi  s-au  ridicat  şi  s-au 
eliberat. 

—  Ştiu  povestea,  spuse  Tyrion.  Ce-i  cu  ea? 

—  Doar  atât.  Dacă  voi  găsi  vreodată  un  şnur  deasupra  patului  meu  şi  o  să  trag 
de  el,  aş  prefera  să  cadă  toţi  scorpionii  pe  mine  decât  să  mă  aleg  cu  regina,  în 
toată  frumuseţea  ei  nudă. 

Tyrion  rânji. 

—  Cel  puţin  atât  avem  în  comun. 

—  Fără  doar  şi  poate,  trebuie  să-i  fiu  recunoscător  surorii  tale  pentru  multe 
lucruri.  Dacă  n-ar  fi  fost  acuzaţiile  ei  la  ospăţ,  s-ar  fi  putut  foarte  bine  să  mă 
judeci  tu  acum  pe  mine  în  loc  să  te  judec  eu.  Ochii  prinţului  îl  priveau  cu  tainică 
desfătare.  în  definitiv,  cine  se  pricepe  mai  bine  la  otrăvuri  decât  Vipera  Roşie  din 
Dorne?  Cine  are  motive  mai  întemeiate  să  vrea  să-i  ţină  pe  Tyrelli  departe  de 
coroană?  Iar  cu  Joffrey  în  mormânt,  după  legea  dornisheană,  Tronul  de  Fier  îi 
revine  surorii  sale  Myrcella  care,  din  întâmplare,  este  logodită  cu  nepotul  meu, 
datorită  ţie. 

—  Legea  dornisheană  nu  se  aplică.  Tyrion  fusese  atât  de  prins  în  capcana 
propriilor  lui  probleme,  încât  nu  se  gândise  nici  o  clipă  la  succesiune.  Tatăl  meu  îl 
va  încorona  pe  Tommen,  poţi  fi  sigur  de  asta. 

—  S-ar  putea,  într-adevăr,  să-1  încoroneze  pe  Tommen  aici,  la  Debarcaderul 
Regelui.  Ceea  ce  nu  înseamnă  că  fratele  meu  nu  o  poate  încorona  la  Sunspear  pe 
Myrcella.  Oare  tatăl  tău  va  porni  război  împotriva  nepoatei  tale  în  numele 
nepotului  tău?  Dar  sora  ta?  Ridică  din  umeri.  Poate  că  ar  trebui  să  mă  însor  cu 
Regina  Cersei,  până  la  urmă,  cu  condiţia  să-şi  sprijine  fiica  în  defavoarea  fiului. 
Crezi  că  ar  face-o? 

Niciodată,  îi  venea  lui  Tyrion  să  spună,  dar  cuvântul  i  se  opri  în  gâtlej.  Lui 
Cersei  nu-i  plăcuse  niciodată  faptul  că  era  exclusă  de  la  putere  pe  motiv  că  era 
femeie.  Dacă  legea  dornisheană  s-ar  aplica  în  vest,  ea  ar  moşteni  de  drept 
Casterly  Rock.  Ea  şi  Jaime  erau  gemeni,  dar  Cersei  venise  prima  pe  lume  şi  asta 
era  de  ajuns.  Luptând  pentru  cauza  Myrcellei,  ar  lupta  pentru  cauza  ei. 

—  Nu  ştiu  cum  ar  putea  să  aleagă  sora  mea  între  Tommen  şi  Myrcella, 
recunoscu  el.  Dar  n-are  importanţă.  Tatăl  meu  nu-i  va  oferi  niciodată  această 
opţiune. 

—  Tatăl  tău,  spuse  Vipera  Roşie,  s-ar  putea  să  nu  trăiască  veşnic. 

Ceva  din  felul  în  care  rostise  asta  îi  ridică  lui  Tyrion  părul  pe  ceafă. 
Dintr-odată,  se  gândi  din  nou  la  Elia  şi  la  tot  ce  spusese  Oberyn  când  traversau 
împreună  câmpul  pârjolit.  Vrea  capul  care  a  rostit  cuvintele,  nu  doar  mâna  care 
a  coborât  sabia. 

—  Nu  e  înţelept  să  pomeneşti  despre  trădare  în  Fortăreaţa  Roşie,  prinţul  meu. 
Ciripitoarele  ascultă. 

—  N-au  decât.  E  trădare  să  spui  că  un  om  e  muritor?  Valar  morghulis,  se 
spunea  în  Valyria  în  vechime.  Orice  om  trebuie  să  moară.  Şi  Urgia  a  venit  şi  a 
dovedit  că  este  adevărat.  Prinţul  din  Dorne  se  duse  la  geam  să  privească  afară,  în 

întuneric.  Se  spune  că  nu  ai  nici  un  martor  să  ne  înfăţişezi. 

—  Speram  că  o  singură  privire  asupra  chipului  meu  dulce  e  de  ajuns  ca  să  vă 
lămurească  pe  toţi  de  nevinovăţia  mea. 

—  Te  înşeli,  lordul  meu.  Grasul  Floricel  din  Highgarden  e  chiar  convins  de 
vinovăţia  ta  şi  hotărât  să  te  vadă  murind.  Scumpa  lui  Margaery  a  băut  şi  ea  din 
potir,  după  cum  ne-a  amintit  de  o  sută  de  ori. 

—  Şi  tu?  întrebă  Tyrion. 

—  Rareori  oamenii  sunt  ceea  ce  par.  Tu  pari  atât  de  vinovat,  încât  sunt  convins 
de  nevinovăţia  ta.  Cu  toate  acestea,  probabil  că  vei  fi  condamnat.  Dreptatea  e  un 
lucru  rar  prin  părţile  astea.  Nu  s-a  găsit  pentru  Elia,  Aegon  sau  Rhaenys.  De  ce 
s-ar  găsi  pentru  tine?  Probabil  că  adevăratul  ucigaş  al  lui  Joffrey  a  fost  mâncat  de 
un  urs.  Se  pare  că  asta  se  întâmplă  destul  de  des  la  Debarcaderul  Regelui.  Oh,  stai, 
ursul  era  la  Harrenhal,  acum  îmi  amintesc. 

—  Asta  e  jocul  pe  care-1  jucăm?  Tyrion  îşi  frecă  cicatricea  de  la  nas.  N-avea 
nimic  de  pierdut  spunându-i  Prinţului  Oberyn  adevărul.  A  existat  un  urs  la 
Harrenhal  şi  într-adevăr  1-a  omorât  pe  Ser  Amroy  Lorch. 

—  Ce  păcat  de  el,  spuse  Vipera  Roşie.  Şi  de  tine.  Mă  întreb  dacă  toţi  oamenii 
fără  nas  mint  aşa  de  prost. 

—  Nu  mint.  Ser  Amroy  a  tras-o  pe  Prinţesa  Rhaenys  de  sub  patul  tatălui  ei  şi  a 
înjunghiat-o  de  moarte.  Avea  cu  el  câţiva  soldaţi,  dar  nu  le  ştiu  numele.  Se  aplecă, 
apropiindu-se  de  Vipera  Roşie:  Gregor  Clegane  a  fost  cel  care  a  zdrobit  de  zid 
capul  Prinţului  Aegon  şi  a  siluit-o  pe  sora  ta  Elia,  cu  mâinile  mânjite  de  sânge  şi 
creieri. 

—  Asta  ce  mai  e?  Adevărul,  de  la  un  Lannister?  Oberyn  zâmbi  cu  răceală. 
Tatăl  tău  a  dat  porunca,  da? 

—  Nu.  Rosti  minciuna  fără  şovăire,  fără  să  se  întrebe  vreo  clipă  de  ce  o  făcuse. 
Dornisheanul  ridică  o  sprânceană  subţire,  neagră. 

—  Ce  fiu  devotat!  Şi  o  minciună  atât  de  neconvingătoare.  Lordul  Tywin  a  fost 
cel  care  i-a  adus  în  faţa  Regelui  Robert  pe  copiii  surorii  mele,  înfăşuraţi  în  mantii 
purpurii. 

—  Poate  că  ar  trebui  să  ai  discuţia  asta  cu  tatăl  meu.  El  a  fost  acolo.  Eu  mă 
aflam  la  Casterly  Rock  şi  eram  încă  atât  de  mic  încât  cred  că  pe  vremea  aceea  îmi 
foloseam  mădularul  dintre  picioare  doar  ca  să  mă  uşurez. 

—  Da,  dar  acum  eşti  aici  şi  oarecum  în  dificultate,  aş  zice.  Nevinovăţia  ta 
poate  să  sară  în  ochi  precum  cicatricea  pe  care  o  porţi  pe  faţă,  dar  asta  nu  te  va 
salva.  După  cum  nu  te  va  salva  nici  tatăl  tău.  Prinţul  Dornului  zâmbi.  Dar  eu  aş 
putea. 

—  Tu?  Tyrion  îl  privi  atent.  Eşti  un  judecător  din  trei.  Cum  m-ai  putea  salva? 

—  Nu  în  calitate  de  judecător,  ci  de  campion. 

JAIME 


O  carte  albă  era  aşezată  pe  o  masă  albă,  într-o  cameră  albă. 

Camera  era  circulară,  cu  tapiserii  din  lână  albă  atârnate  pe  pereţii  văruiţi  în  alb. 
Era  primul  etaj  din  Turnul  Săbiei  Albe,  o  construcţie  suplă,  cu  patru  niveluri, 
ridicată  într-un  colţ  al  zidului  castelului,  cu  vedere  către  golf.  Beciul  boltit 
adăpostea  arme  şi  armuri,  iar  cel  de-al  doilea  şi  al  treilea  nivel,  odăiţele  austere 
ale  celor  şase  fraţi  ai  Gărzii  Regale. 

Una  dintre  acele  odăi  fusese  a  lui,  de  optsprezece  ani,  dar  în  dimineaţa  aceasta 
îşi  mutase  lucrurile  la  etajul  de  sus,  care  era  îi  era  dedicat  în  întregime  Lordului 
Comandant.  Şi  camerele  acelea  erau  modeste,  chiar  dacă  spaţioase,  şi  se  aflau 
deasupra  zidurilor  exterioare,  ceea  ce  însemna  că  va  avea  vedere  la  mare.  O  să- mi 
placă,  gândi  el.  Priveliştea  şi  toate  celelalte. 

Palid  ca  odaia  în  care  se  afla,  Jaime  stătea  lângă  carte,  în  veşmintele  albe  ale 
Gărzii  Regale,  aşteptându-şi  Fraţii  Juraţi.  La  şold  îi  atârna  o  sabie  lungă. 

La  şoldul  celălalt.  îşi  purtase  întotdeauna  sabia  la  şoldul  stâng  şi  o  scotea  din 
teacă  de-a  curmezişul.  în  dimineaţa  aceasta,  o  atârnase  la  şoldul  drept,  ca  să  poată 
face  acelaşi  gest  cu  mâna  stângă,  dar  greutatea  ei  i  se  părea  ciudată  acolo  şi,  când 
încercase  să  scoată  sabia,  întreaga  mişcare  i  se  păruse  stângace  şi  nefirească.  Nici 
hainele  nu  i  se  potriveau.  îmbrăcase  veşmintele  de  iarnă  ale  Gărzii  Regale,  o 
tunică  şi  pantaloni  din  lână  albită  şi  o  mantie  grea,  dar  toate  păreau  să-i  atârne  pe 
trup. 

Jaime  îşi  petrecea  zilele  la  judecata  fratelui  său,  stând  departe,  spre  capătul 
sălii.  Fie  că  Tyrion  nu-1  văzuse  acolo,  fie  nu-1  recunoscuse,  dar  asta  nu  era  de 
mirare.  Jumătate  dintre  curteni  păreau  să  nu-1  mai  cunoască.  Sunt  un  străin  în 
propria  mea  Casă.  Fiul  său  era  mort,  tatăl  îl  dezmoştenise,  iar  sora  lui...  nu-i 
îngăduise  nici  măcar  o  dată  să  fie  singur  cu  ea,  după  acea  primă  zi  din  septul 
regal,  unde  zăcea  Joffrey  printre  lumânări.  Chiar  şi  atunci  când  îi  purtaseră  trupul 
prin  oraş  către  cripta  din  Marele  Sept  al  lui  Baelor,  Cersei  păstrase  o  distanţă 
prudentă. 

îşi  roti  încă  o  dată  privirea  prin  Camera  Circulară.  Pereţii  erau  acoperiţi  cu 
tapiserii  din  lână  albă,  iar  deasupra  patului  se  aflau  un  scut  alb  şi  două  săbii  lungi, 
încrucişate.  Scaunul  de  sub  masă  era  din  stejar  negru,  vechi,  cu  perne  din  piele 
albită  de  vită.  Uzate  de  fundurile  afurisite  ale  lui  Barristan  cel  Viteaz  şi  Ser 
Gerald  Hightower,  de  Prinţul  Aemon,  Cavalerul  Dragon,  Ser  Ryam  Redwyne  şi 
Demonul  din  Darry,  de  Duncan  cel  înalt  şi  Palidul  Grifon  Alyn  Cunnington.  Ce 
căuta  Regicidul  într-o  companie  atât  de  selectă? 

Şi  totuşi,  era  acolo. 

Masa  era  din  lemn  de  copac  al  inimii,  alb  ca  osul,  cioplită  în  forma  unui  imens 
scut  sprijinit  pe  trei  armăsari  albi.  Tradiţia  era  ca  Lordul  Comandant  să  stea  în 
capul  mesei,  iar  fraţii  câte  trei  pe  fiecare  latură,  în  rarele  ocazii  când  se  adunau 

toţi  cei  şapte.  Cartea  aşezată  lângă  cotul  lui  era  voluminoasă,  lungă  de  o  jumătate 
de  metru  şi  lată  de  trei  palme,  groasă  de  o  mie  de  pagini,  cu  un  pergament  alb 
prins  între  copertele  de  piele  albită  şi  cu  cotorul  şi  închizătorile  din  aur.  Cartea 
Fraţilor  era  titlul  ei  oficial,  dar  cel  mai  des  era  numită  pur  şi  simplu  Cartea  Albă. 

între  copertele  Cărţii  Albe  stătea  scrisă  istoria  Gărzii  Regale.  Fiecare  cavaler 
care  o  slujise  avea  câte  o  pagină  în  care  îi  erau  trecute  pentru  posteritate  numele  şi 
faptele.  Sus,  în  colţul  din  stânga  al  fiecărei  pagini  era  desenat  în  culori  vii  scutul 
pe  care  îl  purtase  în  momentul  în  care  fusese  ales.  Jos,  în  colţul  din  dreapta,  era 
scutul  Gărzii  Regale,  alb  ca  zăpada,  imaculat,  fără  blazon.  Scuturile  din  colţul  de 
sus  erau  diferite,  iar  cele  din  josul  paginii  erau  toate  la  fel.  în  spaţiul  dintre  ele, 
erau  scrise  faptele  de  viaţă  şi  de  arme  ale  fiecăruia.  Desenele  heraldice  şi 
anluminurile  erau  realizate  de  septoni  trimişi  de  la  Marele  Sept  al  lui  Baelor  de 
trei  ori  pe  an,  dar  era  datoria  Lordului  Comandant  să  actualizeze  datele. 

Datoria  mea,  acum.  După  ce  va  învăţa  să  scrie  cu  mâna  stângă,  adică.  Cartea 
Albă  era  rămasă  mult  în  urmă.  Trebuiau  adăugate  morţile  lui  Ser  Mandon  Moore 
şi  Ser  Preston  Greenfield,  la  fel  şi  scurtul  şi  sângerosul  serviciu  în  Garda  Regală 
al  lui  Sandor  Clegane.  Trebuiau  începute  noi  pagini,  pentru  Balon  Swann,  Ser 
Osmund  Kettleblack  şi  Cavalerul  Florilor.  Va  trebui  să  chem  un  septon  să  le 
deseneze  scuturile . . . 

Ser  Barristan  Selmy  îl  precedase  pe  Jaime  ca  Lord  Comandant.  Scutul  din 
colţul  de  sus  al  paginii  sale  înfăţişa  armele  Casei  Selmy:  trei  spice  de  grâu 
galbene  pe  un  fond  maroniu.  Ser  Barristan  îşi  luase  răgazul  să-şi  înregistreze 
propria  destituire,  înainte  să  plece  de  la  castel. 

Ser  Barristan  din  Casa  Selmy.  Primul  născut  al  lui  Ser  Lyonel  Selmy  de  la 
Castelul  Recoltei.  Scutier  al  lui  Ser  Manfred  Swann.  Poreclit  „  Taurul "  la 
vârsta  de  zece  ani,  când  a  îmbrăcat  o  armură  împrumutată,  făcăndu-şi 
apariţia,  ca  un  cavaleri  misterios,  în  turnirul  de  la  Blackheaven,  când  a 
fost  înfrânt  şi  demascat  de  Duncan,  Prinţul  de  Dragonflies.  Ridicat  la  rang 
de  cavaler  la  vârsta  de  şaisprezece  ani,  de  Regele  Aegon  al  V-lea 
Targaryen,  după  ce  a  săvârşit  măreţe  fapte  de  vitejie  în  calitate  de  cavaler 
misterios  în  turnirul  de  la  Debarcaderul  Regelui,  învingându-  i  pe  Prinţul 
Duncan  cel  Scund  şi  pe  Ser  Duncan  cel  înalt,  Lord  Comandant  al  Gărzii 
Regale.  L-a  omorât  în  duel  pe  Maelyn  Monstruosul,  ultimul  dintre 
Pretendenţii  Casei  Blackjyre,  în  timpul  Războiului  Regilor  de  Nouă  Parale, 
l-a  înfrânt  pe  Lormelle  Lance  Lungă  şi  pe  Cedrik  Storm,  Bastardul  de  la 
Poarta  de  Aramă.  Numit  în  Garda  Regală  la  douăzeci  şi  opt  de  ani,  de 
Lordul  Comandant  Gerold  Hightower.  A  apărat  palisada  împotriva  tuturor 
competitorilor  în  turnirul  de  la  Podul  de  Argint.  învingător  în  turnirul  de 
la  Iazul  Fecioarelor.  L-a  salvat  pe  Regele  Aerys  al  11-lea  în  timpul 
Rezistenţei  de  la  Duskendale,  în  ciuda  unei  răni  la  piept,  pricinuite  de  o 

săgeată.  A  răzbunat  moartea  Fratelui  său  Jurat,  Ser  Gwayn  Gaunt.  Le- a 
salvat  pe  Lady  Jeyne  Swann  şi  septa  ei  din  mâinile  Frăţiei  Pădurii  Regelui, 
învingăndu-  i  pe  Simeon  Toyne  şi  pe  Cavalerul  Zâmbitor  şi  omorăndu- 1  pe 
primul.  In  turnirul  din  Oraşul  Vechi,  l-a  învins  şi  l-a  demascat  pe 
misteriosul  Cavaler  al  Scutului  Negru,  dezvăluindu- 1  drept  Bastardul  din 
Castelul  Munţilor.  Unic  campion  în  turnirul  Lordului  Stejford  de  la 
Capătul  Furtunii,  unde  i-  a  doborât  de  pe  cal  pe  Lordul  Robert  Baratheon, 
Prinţul  Oberyn  Martell,  Lordul  Leyton  Hightower,  Lordul  Jon  Cunnington, 
Lordul  Jason  Mallister  şi  Prinţul  Rhaegar  Targaryen.  Rănit  de  săgeată, 
suliţă  şi  sabie  în  Bătălia  de  la  Trident,  unde  a  luptat  alături  de  Fraţii  săi 
Juraţi  şi  de  Rhaegar,  Prinţ  de  Piatra  Dragonului.  Iertat  şi  numit  Lord 
Comandant  al  Gărzii  Regale  de  Regele  Robert  I  Baratheon.  Prezent  în 
garda  de  onoare  care  a  adus- o  pe  Lady  Cersei  din  Casa  Lannister  la 
Debarcaderul  Regelui,  să  se  mărite  cu  Regele  Robert.  A  condus  atacul  de 
la  Vechiul  Wyk,  în  timpul  Rebeliunii  lui  Balon  Greyjoy.  Campion  în 
turnirul  de  la  Debarcaderul  Regelui,  la  vârsta  de  cincizeci  şi  şapte  de  ani. 
Demis  din  serviciul  Regelui  Joffrey  I  Baratheon  la  şaizeci  şi  unu  de  ani, 
din  motive  de  vârstă  înaintată. 

Prima  parte  a  ilustrei  cariere  a  lui  Ser  Barristan  fusese  introdusă  de  Ser  Gerold 
Hightower,  cu  un  scris  mare  şi  puternic.  Scrisul  mai  mic  şi  mai  elegant  al  lui 
Selmy  continua  cu  relatarea  episodului  când  fusese  rănit  la  Trident. 

Pagina  lui  Jaime  era  neînsemnată,  prin  comparaţie. 

Ser  Jaime  din  Casa  Lannister.  întâiul  fiu  născut  al  Lordului  Tywin  şi  al 
Doamnei  Joanna  de  Casterly  Rock.  A  luptat  împotriva  Frăţiei  Pădurii 
Regelui  ca  scutier  al  Lordului  Summer  Crakehall.  Ridicat  în  rang  de 
cavaler  la  cincisprezece  ani  de  Ser  Arthur  Dayne  din  Garda  Regală, 
pentru  faptele  de  vitejie  de  pe  câmpul  de  luptă.  Ales  pentru  Garda  Regală 
la  cincisprezece  ani  de  Regele  Aerys  al  II-  lea  Targaryen.  In  timpul  Jafului 
de  la  Debarcaderul  Regelui  l-a  omorât  pe  Regele  Aerys  al  II- lea  în  faţa 
Tronului  de  Fier.  Cunoscut  după  aceea  drept  „Regicidul".  Amnistiat  de 
către  Regele  Robert  I  Baratheon.  Membru  al  gărzii  de  onoare  care  a 
adus- o  pe  sora  sa,  Lady  Cersei  Lannister,  la  Debarcaderul  Regelui  ca  să 
se  mărite  cu  Regele  Robert.  Campion  în  turnirul  organizat  la 
Debarcaderul  Regelui  cu  ocazia  nunţii  lor. 

Rezumată  în  felul  acesta,  viaţa  lui  părea  un  lucru  mărunt  şi  neînsemnat.  Ser 
Barristan  ar  fi  putut  să  menţioneze,  cel  puţin,  câteva  dintre  celelalte  victorii  ale 
sale  în  turniruri.  Iar  Ser  Gerold  ar  fi  putut  scrie  câteva  cuvinte  în  plus  despre 
faptele  pe  care  le  săvârşise  când  Ser  Arthur  Dayne  a  înfrânt  Frăţia  Pădurii 

Regelui.  Salvase  viaţa  Lordului  Summer  când  Ben  Pântecosul  era  cât  pe  ce  să-i 
zdrobească  ţeasta,  deşi  tâlharul  îi  scăpase.  Şi  i-a  apărat  pe  ai  lui  împotriva 
Cavalerului  Zâmbitor,  chiar  dacă  Ser  Arthur  a  fost  cel  care  1-a  omorât.  Ce  mai 
luptă  a  fost  aceea,  şi  ce  mai  inamic!  Cavalerul  Zâmbitor  era  un  dement,  un 
amestec  de  cruzime  şi  cavalerism,  dar  el  nu  ştia  ce  înseamnă  frica.  Şi  Dayne,  cu 
Zorile  în  mână...  Sabia  tâlharului  avea  atât  de  multe  zgârieturi  la  sfârşit  încât  Ser 
Arthur  se  oprise  să-1  lase  să  ia  alta. 

—  Sabia  aceea  albă  a  ta  o  vreau,  i-a  spus  cavalerul  tâlhar  când  au  reluat  lupta, 
cu  toate  că  sângera,  plin  de  răni. 

—  Atunci  o  vei  avea,  ser,  i-a  răspuns  Sabia  Dimineţii  şi  a  pus  capăt  luptei. 
Viaţa  era  mai  simplă  în  vremurile  acelea,  gândi  Jaime,  la  fel  şi  oamenii,  căci 

săbiile  se  făceau  din  cel  mai  bun  oţel.  Sau  asta  era  fiindcă  avea  pe  atunci  doar 
cincisprezece  ani?  Erau  cu  toţii  în  mormânt  acum,  Sabia  Dimineţii  şi  Cavalerul 
Zâmbitor,  Taurul  Alb  şi  Prinţul  Lewyn,  Ser  Oswell  Whent  cu  umorul  lui  negru, 
zelosul  Ser  Darry,  Simeon  Toyne  cu  Frăţia  Pădurii  Regelui,  bătrânul  Summer 
Crakehall.  Şi  eu,  băiatul  care  am  fost...  mă  întreb  când  am  murit?  Când  am 
îmbrăcat  mantia  albă?  Când  am  despicat  beregata  lui  Aerys?  Băiatul  acela  dorise 
să  fie  Ser  Arthur  Dayne,  dar,  în  schimb,  devenise  la  un  moment  dat  Cavalerul 
Zâmbitor. 

Când  auzi  uşa  deschizându-se,  închise  Cartea  Albă  şi  se  ridică  să-i  întâmpine 
pe  Fraţii  Juraţi.  Ser  Osmund  Kettleblack  sosi  primul.  îi  zâmbi  larg  lui  Jaime,  ca  şi 
cum  ar  fi  fost  vechi  tovarăşi  de  arme. 

—  Ser  Jaime,  spuse  el,  dacă  ai  fi  arătat  aşa  în  seara  aceea,  te-aş  fi  recunoscut 
pe  dată. 

—  Oare?  Jaime  se  îndoia.  Servitorii  îl  îmbăiaseră,  îl  bărbieriseră  şi  îi  periaseră 
părul.  Când  s-a  uitat  în  oglindă,  nu  1-a  mai  văzut  pe  bărbatul  care  traversase 
ţinuturile  riverane  cu  Brienne...  dar  nici  pe  el  nu  s-a  văzut.  Avea  obrajii  supţi  şi 
scofâlciţi  şi  cearcăne  la  ochi.  Arăt  ca  un  bătrân.  Stai  lângă  scaunul  tău,  ser. 

Kettleblack  se  conformă.  Ceilalţi  Fraţi  Juraţi  sosiră  unul  după  altul. 

—  Cavaleri,  rosti  Jaime  pe  un  ton  ceremonios,  după  ce  se  adunară  cu  toţii. 
Cine-1  păzeşte  pe  rege? 

—  Fraţii  mei,  Ser  Osney  şi  Ser  Osfryd,  răspunse  Osmund. 

—  Şi  fratele  meu,  Ser  Garlan,  adăugă  Cavalerul  Florilor. 

—  Va  fi  în  siguranţă? 

—  Da,  lordul  meu. 

—  Luaţi  loc,  atunci. 

Erau  vorbe  rituale.  înainte  ca  întâlnirea  celor  şapte  să  poată  începe,  trebuia 
asigurată  protecţia  regelui. 

Ser  Boros  şi  Ser  Meryn  se  aşezară  la  dreapta  lui  Jaime,  lăsând  între  ei  scaunul 
gol  al  lui  Ser  Arys  Oakeheart,  care  era  plecat  la  Dorne.  Ser  Osmund,  Ser  Balon  şi 
Ser  Loras  îşi  ocupară  locurile,  în  stânga.  Vechiul  şi  noul.  Jaime  se  întreba  dacă 

asta  însemna  ceva.  Existaseră  vremuri  în  istoria  sa  când  Garda  Regală  fusese 
scindată,  mai  cu  seamă  şi  cu  mai  multă  înverşunare  în  perioada  Dansului 
Dragonilor.  Trebuia  să  se  teamă  şi  el  de  asta? 

I  se  părea  ciudat  să  stea  pe  scaunul  Lordului  Comandant,  unde  şezuse  atâţia 
ani  Barristan  cel  Viteaz.  Şi  încă  şi  mai  ciudat  să  stau  aici  infirm.  Cu  toate  acestea, 
era  locul  lui,  iar  acum  Garda  Regală  îi  aparţinea.  Cei  şapte  ai  lui  Tommen. 

Jaime  îi  avusese  tovarăşi  pe  Meryn  Trant  şi  pe  Boros  Blount  ani  de  zile.  Erau 
luptători  destul  de  buni,  însă  Trant  era  viclean  şi  crud,  iar  Blount,  un  sac  de  ifose. 
Ser  Balon  Swann  era  mai  potrivit  pentru  mantia  sa  şi,  desigur,  Cavalerul  Florilor 
era  aşa  cum  trebuia  să  fie  un  cavaler.  Cel  de-al  cincilea  om  era  pentru  el  un 
necunoscut,  acest  Osmund  Kettleblack. 

Se  întreba  ce  ar  avea  de  spus  despre  ei  Ser  Arthur  Dayne.  „Cum  a  ajuns 
Garda  să  decadă  într- atât?" probabil,  sau  „A  fost  mâna  mea",  iar  eu  ar  trebui 
să  răspund:  „Eu  am  deschis  uşa  şi  n-am  făcut  nimic  atunci  când  au  început  să 
pătrundă  paraziţii.  " 

—  Regele  e  mort,  începu  Jaime.  Fiul  surorii  mele,  un  băiat  de  treisprezece  ani, 
ucis  la  propria  nuntă,  în  propriul  său  castel.  Toţi  cinci  aţi  fost  de  faţă.  Toţi  cinci  îl 
păzeaţi.  Şi  totuşi,  e  mort.  Aşteptă  să  vadă  ce  aveau  de  spus,  dar  nici  unul  dintre  ei 
nu-şi  drese  măcar  glasul.  Băiatul  Tyrell  e  furios  şi  Balon  Swann  ruşinat,  constată 
el.  Din  partea  celorlalţi  trei,  Jaime  nu  simţea  decât  indiferenţă.  Fratele  meu  a  făcut 
asta?  îi  întrebă  el  fără  ocolişuri.  Tyrion  mi-a  otrăvit  nepotul? 

Ser  Balon  se  foi  stânjenit  în  scaun.  Ser  Boros  îşi  strânse  pumnul.  Ser  Osmund 
ridică  apatic  din  umeri.  Cel  care,  într-un  târziu,  răspunse  fu  Meryn  Trant: 

—  Tyrion  a  umplut  cu  vin  potirul  lui  Joffrey.  Probabil  că  atunci  a  strecurat 
otrava. 

—  Eşti  sigur  că  vinul  a  fost  otrăvit? 

—  Ce  altceva?  făcu  Ser  Boros  Blount.  Pezevenghiul  a  golit  drojdiile  pe  podea. 
De  ce,  dacă  nu  ca  să  verse  vinul  care  i-ar  fi  putut  dovedi  vinovăţia? 

—  Ştia  că  vinul  era  otrăvit,  întări  Ser  Meryn. 
Ser  Balon  Swann  se  încruntă. 

—  Pezevenghiul  n-a  fost  singur  pe  dais.  Departe  de  aşa  ceva.  La  ora  aceea,  era 
plin  de  oameni  care  stăteau  în  picioare  şi  mişunau  de  colo-colo,  schimbând 
locurile  între  ei,  strecurându-se  către  privată,  servitorii  intrau  şi  ieşeau...  iar 
regele  şi  regina  tocmai  tăiaseră  plăcinta  de  nuntă,  toţi  ochii  erau  asupra  lor  şi 
asupra  acelor  porumbei  blestemaţi.  Nimeni  nu  se  uita  la  cupa  de  vin. 

—  Cine  mai  era  pe  dais?  întrebă  Jaime. 
Ser  Meryn  răspunse: 

—  Familia  regelui,  familia  miresei,  Marele  Maester  Pycelle,  înaltul  Septon. . . 

—  Iată-ţi  criminalul,  sugeră  Ser  Osmund  Kettleblack,  cu  un  zâmbet  viclean. 
Mult  prea  evlavios,  bătrânul!  Mie  nu  mi-a  plăcut  niciodată.  Râse. 

—  Nu,  răspunse  Cavalerul  Florilor,  fără  să  zâmbească.  Şansa  Stark  1-a  otrăvit. 


112 


Uitaţi  cu  toţii  că  sora  mea  a  băut  din  acelaşi  potir.  Şansa  Stark  era  singura 
persoană  din  sală  care  ar  fi  avut  motive  să  vrea  moartea  lui  Margaery  şi,  în  acelaşi 
timp,  a  regelui.  Otrăvind  potirul  de  nuntă,  putea  spera  să-i  omoare  pe  amândoi.  Şi 
de  ce  să  fi  fugit  după  aceea,  dacă  nu  fiindcă  era  vinovată? 

E  logic  ce  spune.  S-ar  putea  ca  Tyrion  să  fie  nevinovat.  Dar  nimeni  nu  reuşise 
s-o  găsească  pe  fată.  Poate  că  Jaime  ar  trebui  să  se  ocupe  de  asta  personal.  Pentru 
început,  ar  fi  bine  să  afle  cum  a  ieşit  din  castel.  Varys  ar  trebui  să  ştie  câte  ceva. 
Nimeni  nu  cunoştea  Fortăreaţa  Roşie  mai  bine  ca  eunucul. 

Dar  asta  mai  putea  aştepta.  în  momentul  de  faţă,  Jaime  avea  treburi  mai 
presante. 

„Zici  că  eşti  Lord  Comandant  al  Gărzii  Regale",  îi  spusese  tatăl  său.  „Du-te  şi 
fa-ţi  datoria." 

Cei  cinci  nu  erau  fraţii  pe  care  i-ar  fi  ales  el,  dar  erau  fraţii  pe  care  îi  avea. 
Sosise  momentul  să-i  ia  în  primire. 

—  Oricine  a  facut-o,  Joffrey  e  mort  şi  Tronul  de  Fier  îi  aparţine  acum  lui 
Tommen.  Am  de  gând  să-1  văd  pe  tron  până  când  îi  încărunţeşte  părul  de  pe  cap  şi 
îi  cad  dinţii  din  gură.  Şi  asta  nu  de  la  otravă.  Jaime  se  întoarse  către  Ser  Boros 
Blount.  Bărbatul  se  îngrăşase  în  ultimii  ani,  dar  avea  oase  destul  de  zdravene  ca 
să-i  poarte  greutatea. 

—  Ser  Boros,  arăţi  ca  unul  căruia  îi  place  mâncarea.  De  aici  înainte  vei  gusta 
tot  ce  mănâncă  sau  bea  Tommen. 

Ser  Osmund  Kettleblack  râse  zgomotos,  iar  Cavalerul  Florilor  zâmbi,  dar  Ser 
Boros  se  făcu  roşu  ca  racul. 

—  Nu  sunt  degustător,  sunt  cavaler  al  Gărzii  Regale! 

—  Da,  din  păcate.  Cersei  n-ar  fi  trebuit  să-1  dezbrace  pe  Ser  Boros  de  mantia 
albă,  dar  tatăl  lor  nu  făcuse  decât  să  întregească  ruşinea,  dându-i-o  înapoi.  Sora 
mea  mi-a  spus  cât  de  repede  l-ai  predat  pe  nepotul  meu  mercenarilor  lui  Tyrion. 
Nădăjduiesc  că  morcovii  şi  mazărea  ţi  se  vor  părea  mai  puţin  ameninţătoare.  Când 
fraţii  tăi  juraţi  se  vor  antrena  în  curte  cu  sabia  şi  scutul,  tu  te  poţi  antrena  cu 
lingura  şi  strachina.  Lui  Tommen  îi  plac  la  nebunie  plăcintele  cu  mere.  Ai  grijă  să 
nu  le  şterpelească  vreun  mercenar. 

—  Tu-mi  vorbeşti  mie  aşa?  Tu? 

—  Ar  fi  trebuit  să  mori  înainte  să-i  laşi  să-1  ia  pe  Tommen. 

—  Cum  ai  murit  tu  apărându-1  pe  Aerys,  ser?  Ser  Boros  se  ridică  în  picioare 
clătinându-se  şi  apucă  mânerul  săbiei.  N-o  s-o  fac...  n-o  să  îndur  una  ca  asta.  Tu 
ar  trebui  să  fii  degustătorul,  pare-mi-se.  La  ce  altceva  e  bun  un  schilod? 

Jaime  zâmbi. 

—  Ai  dreptate.  Sunt  la  fel  de  nepotrivit  să-1  păzesc  pe  rege  ca  tine.  Aşa  că 
scoate  sabia  cu  care  te  fuduleşti  şi  vom  vedea  cum  se  descurcă  cele  două  mâini  ale 
tale  împotriva  uneia  singure,  a  mea.  La  sfârşit,  unul  dintre  noi  va  fi  mort,  iar 
Garda  Regelui  va  avea  de  câştigat.  Jaime  se  ridică.  Sau,  dacă  preferi,  te  poţi 

întoarce  la  îndatoririle  tale. 

—  Hah!  Ser  Boros  horeai  şi  scuipă  o  flegmă  verde  la  picioarele  lui  Jaime,  apoi 
se  îndepărtă,  cu  sabia  rămasă  în  teacă. 

E  laş  şi  asta  e  bine.  Deşi  Ser  Boros  era  gras,  îmbătrânea  şi  nu  se  remarcase 
niciodată,  l-ar  fi  putut  face  fărâme.  Dar  Boros  nu  ştie  asta  şi  nici  ceilalţi  nu 
trebuie  să  afle.  De  bărbatul  care  am  fost  se  temeau,  de  cel  ce  sunt  le-  ar  fi  milă. 

Jaime  se  aşeză  la  loc  şi  se  întoarse  către  Kettleblack: 

—  Ser  Osmund,  nu  te  cunosc.  Mi  se  pare  ciudat.  Am  luptat  în  turniruri, 
întreceri  şi  bătălii  pe  tot  cuprinsul  Celor  Şapte  Regate.  Cunosc  fiecare  cavaler 
rătăcitor,  fiecare  călăreţ  liber  şi  fiecare  scutier  ridicat  în  rang,  mai  mult  sau  mai 
puţin  iscusit,  care  a  încercat  vreodată  să  rupă  o  lance  în  arene.  Cum  se  face, 
aşadar,  că  de  tine  n-am  auzit,  Ser  Osmund? 

—  N-aş  putea  să  spun,  lordul  meu.  Ser  Osmund  avea  un  zâmbet  larg  pe  faţă, 
de  parcă  el  şi  Jaime  ar  fi  fost  vechi  tovarăşi  de  arme  care  jucau  o  şaradă.  Dar  sunt 
soldat,  nu  cavaler  de  turnir. 

—  Unde  ai  luptat,  înainte  să  te  găsească  sora  mea? 

—  Ici  şi  colo,  lordul  meu. 

—  Am  fost  la  sud,  în  Oraşul  Vechi,  şi  la  nord,  la  Winterfell.  Am  fost  în  vest,  la 
Lannisport,  şi  în  est,  la  Debarcaderul  Regelui.  Dar  n-am  fost  niciodată  la  Ici  şi 
nici  la  Colo.  în  lipsa  degetului,  Jaime  arătă  cu  ciotul  către  nasul  coroiat  al  lui  Ser 
Osmund.  Te  mai  întreb  încă  o  dată:  Unde  ai  luptat? 

—  La  Treptele  de  Piatră.  Puţin  în  Ţinuturile  Discordiei.  Acolo  se  duc  mereu 
războaie.  Am  fost  alături  de  Vitejii  Bărbaţi.  Am  luptat  pentru  Lys  şi  o  vreme 
pentru  Tyrosh. 

Ai  luptat  pentru  cine  te- a  plătit. 

—  Cum  ai  ajuns  cavaler? 

—  Pe  un  câmp  de  luptă. 

—  Cine  te-a  ridicat  în  rang? 

—  Ser  Robert. . .  Stone.  E  mort  acum,  lordul  meu. 

—  Negreşit.  Ser  Robert  Stone  putea  să  fi  fost  vreun  bastard  din  Vale,  care-şi 
vânduse  sabia  în  Ţinuturile  Discordiei.  Pe  de  altă  parte,  putea  fi  doar  un  nume 
plăsmuit  de  Ser  Osmund,  din  numele  unui  rege  mort  şi  al  unui  castel.  Ce- a  avut 
Cersei  în  cap  când  i-a  dat  ăstuia  mantia  albă? 

Măcar  Kettleblack  ştia,  probabil,  să  mânuiască  sabia  şi  scutul.  Mercenarii  erau 
rareori  cei  mai  onorabili  dintre  oameni,  dar  trebuia  să  fie  iscusiţi  ca  să  rămână  în 
viaţă. 

—  Prea  bine,  ser,  spuse  Jaime.  Poţi  pleca. 
Rânjetul  bărbatului  reveni.  Plecă  ţanţoş. 

—  Ser  Meryn.  Jaime  îi  zâmbi  cavalerului  ursuz,  cu  părul  ruginiu  şi  ochi 
încercănaţi.  Am  auzit  spunându-se  că  Joffrey  se  folosea  de  tine  ca  s-o 
pedepsească  pe  Şansa  Stark.  întoarse  Cartea  Albă  cu  o  singură  mână.  Uite, 

arată-mi  unde  scrie  în  jurămintele  noastre  că  trebuie  să  batem  femeile  şi  copiii. 

—  Am  făcut  ce  mi-a  poruncit  înălţimea  Sa.  Jurăm  să  ne  supunem. 

—  De  azi  înainte  o  să-ţi  temperezi  supunerea.  Sora  mea  este  Regină  Regentă. 
Tatăl  meu  e  Mâna  Regelui.  Eu  sunt  Lord  Comandant  al  Gărzii  Regale.  Ascultă-ne 
pe  noi.  Pe  nimeni  altcineva. 

Chipul  lui  Ser  Meryn  căpătă  un  aer  îndârjit. 

—  Ne  ceri  să  nu  ne  supunem  regelui? 

—  Regele  are  opt  ani.  Prima  noastră  îndatorire  este  să-1  apărăm,  inclusiv  de  el 
însuşi.  Foloseşte-ţi  tărtăcuţa  aia  urâtă  pe  care  o  porţi  sub  coif.  Dacă  Tommen  vrea 
să-i  pui  şaua  pe  cal,  ascultă-1.  Dacă  îţi  spune  să  omori  calul,  vino  la  mine. 

—  Da.  Cum  porunceşti,  lordul  meu. 

—  Liber.  în  timp  ce  Ser  Meryn  se  îndepărta,  Jaime  se  întoarse  către  Ser  Balon 
Swann:  Ser  Balon,  te-am  urmărit  mânuind  suliţa  de  nenumărate  ori  şi  am  luptat 
alături  de  tine  sau  împotriva  ta  în  turniruri.  Am  auzit  că  ţi-ai  dovedit  vitejia  de  o 
sută  de  ori  în  Bătălia  de  la  Apa  Neagră.  Garda  Regală  e  onorată  de  prezenţa  ta. 

—  Onoarea  e  de  partea  mea.  Ser  Balon  părea  obosit. 

—  Vreau  să-ţi  pun  o  singură  întrebare.  Ne-ai  slujit  cu  devotament,  este 
adevărat. . .  dar  Varys  îmi  spune  că  fratele  tău  i  s-a  alăturat  lui  Renly  şi  apoi  lui 
Stannis,  în  vreme  ce  nobilul  tău  tată  a  ales  să  nu-şi  adune  oştirile,  rămânând  în 
spatele  zidurilor  Coifului  de  Piatră  pe  tot  parcursul  bătăliei. 

—  Tatăl  meu  e  un  om  bătrân,  lordul  meu.  Trecut  de  patruzeci  de  ani.  Pentru  el, 
vremea  războaielor  a  trecut. 

—  Şi  fratele  tău? 

—  Donnel  a  fost  rănit  în  bătălie  şi  i  s-a  predat  lui  Ser  Elwood  Harţe.  După 
aceea  a  fost  răscumpărat  şi  i-a  jurat  credinţă  Regelui  Joffrey,  ca  mulţi  alţi 
prizonieri. 

—  într-adevăr,  remarcă  Jaime.  Dar,  oricum...  Renly,  Stannis,  Joffrey, 
Tommen. . .  cum  de  i-a  omis  pe  Balon  Greyjoy  şi  Robb  Stark?  Ar  fi  putut  să  fie 
primul  om  din  regat  care  ajurat  credinţă  în  faţa  tuturor  celor  şase  regi. 

Stânjeneala  lui  Ser  Balon  era  evidentă. 

—  Donnel  a  greşit,  dar  acum  este  omul  lui  Tommen.  Ai  cuvântul  meu. 

—  Nu  Ser  Donnel  cel  Statornic  mă  preocupă.  Ci  tu!  Jaime  se  aplecă:  Ce  ai 
face  dacă  Ser  Donnel  şi-ar  da  sabia  unui  alt  uzurpator  şi  ar  năvăli  într-o  zi  în  sala 
tronului?  Unde  te-ai  afla  tu,  înveşmântat  în  alb  din  cap  până-n  picioare,  între  rege 
şi  fratele  tău?  Ce  ai  face? 

—  Eu. . .  Lordul  meu,  asta  nu  se  va  întâmpla  niciodată. 

—  Mie  mi  s-a  întâmplat,  spuse  Jaime.  Swann  îşi  şterse  fruntea  cu  mâneca 
tunicii  sale  albe.  N-ai  nici  un  răspuns? 

—  Lordul  meu.  Ser  Balon  îşi  îndreptă  spatele.  Pe  sabia  şi  pe  onoarea  mea,  pe 
numele  tatălui  meu,  jur. . .  n-am  să  fac  ceea  ce  ai  făcut  tu. 

Jaime  râse. 

—  Bine,  întoarce-te  la  îndatoririle  tale. . .  şi  spune-i  lui  Ser  Donnel  să  îşi  prindă 
o  giruetă  la  scut. 

Şi  pe  urmă  rămase  singur  cu  Cavalerul  Florilor. 

Suplu  ca  o  sabie,  sprinten  şi  vioi,  Ser  Loras  Tyrell  purta  o  tunică  imaculată  de 
pânză,  pantaloni  albi  de  lână,  o  cingătoare  aurie  şi  o  mantie  frumoasă  de  mătase 
pe  umeri,  prinsă  cu  un  trandafir  auriu.  Părul  îi  cădea  în  bucle  castanii,  mătăsoase, 
avea  ochii  căprui,  strălucind  de  insolenţă.  Are  impresia  că  e  într-un  turnir  şi  că 
tocmai  i-  a  venit  rândul. 

—  Şaptesprezece  ani  şi  deja  cavaler  al  Gărzii  Regale,  remarcă  Jaime.  Trebuie 
să  fii  mândru.  Prinţul  Aemon,  Cavalerul  Dragon,  a  avut  tot  şaptesprezece  ani  când 
a  fost  numit.  Ştiai  asta? 

—  Da,  lordul  meu. 

—  Şi  ştiai  că  eu  am  avut  cincisprezece? 

—  Şi  asta,  lordul  meu.  Zâmbi. 

Lui  Jaime  nu-i  plăcea  defel  zâmbetul  acela. 

—  Am  fost  mai  bun  decât  tine,  Ser  Loras.  Am  fost  mai  voinic  şi  mai  puternic 
şi  mai  iute. 

—  Iar  acum  eşti  mai  bătrân,  spuse  băiatul.  Lordul  meu. 

Jaime  nu-şi  putu  stăpâni  râsul.  E  prea  absurd.  Tyrion  ar  râde  fără  milă  de 
mine  dacă  m-ar  putea  auzi  în  clipa  asta,  luăndu-mă  la  întrecere  cu  un 
băieţandru  ca  el. 

—  Mai  bătrân  şi  mai  înţelept,  ser.  Ai  avea  ce  să  înveţi  de  la  mine. 

—  Aşa  cum  ai  învăţat  tu  de  la  Ser  Boros  şi  Ser  Meryn. 
Săgeata  aceea  lovi  prea  aproape  de  ţintă. 

—  Am  învăţat  de  la  Bivolul  Alb  şi  de  la  Barristan  cel  Viteaz,  izbucni  Jaime. 
Am  învăţat  de  la  Ser  Arthur  Dayne,  Sabia  Dimineţii,  care  v-ar  fi  putut  omorî  pe 
toţi  cinci  cu  mâna  stângă,  în  timp  ce  se  ajuta  cu  dreapta  să  urineze.  Am  învăţat  de 
la  Prinţul  Lewyn  din  Dorne,  de  la  Ser  Oswell  Whent  şi  Ser  Jonothor  Darry, 
oameni  destoinici  cu  toţii. 

—  Oameni  morţi  cu  toţii. 

E  ca  mine,  îşi  dădu  seama  Jaime.  îmi  vorbesc  mie  însumi,  aşa  cum  eram,  plin 
de  aroganţă  şi  cavalerism  găunos.  Aşa  se  întâmplă  dacă  eşti  prea  bun  prea 
devreme. 

Ca  într-un  duel,  uneori  era  cel  mai  bine  să  încerci  o  altă  tactică. 

—  Se  zice  că  ai  luptat  remarcabil  în  bătălie. . .  aproape  la  fel  de  bine  ca  năluca 
lui  Renly  de  lângă  tine.  Un  Frate  Jurat  nu  are  secrete  faţă  de  Lordul  lui 
Comandant.  Spune-mi,  ser,  cine  purta  armura  lui  Renly? 

în  primul  moment,  Loras  Tyrell  lăsă  impresia  că  e  pe  cale  să  refuze,  dar  în  cele 
din  urmă  îşi  aminti  de  jurămintele  sale. 

—  Fratele  meu,  răspunse  el  ursuz.  Renly  era  mai  înalt  decât  mine  şi  mai  lat  în 
piept.  Armura  lui  îmi  era  prea  mare,  dar  lui  Garlan  îi  venea  tocmai  bine. 

—  Şi  a  cui  a  fost  ideea  acestei  mascarade,  a  ta  sau  a  lui? 

—  Lordul  Degeţel  a  sugerat-o.  Spunea  că  îi  va  înspăimânta  pe  oştenii  ignoranţi 
ai  lui  Stannis. 

—  Şi  aşa  a  fost.  Şi  pe  unii  cavaleri  şi  lorzi  mărunţi.  Ei,  bine,  le-aţi  oferit 
cântăreţilor  subiect  de  inspiraţie.  Cred  că  asta  nu  e  de  condamnat.  Cu  Renly  ce  aţi 
făcut?  ' 

—  L-am  îngropat  cu  mâinile  mele,  într-un  loc  pe  care  mi  1-a  arătat  chiar  el 
când  eram  scutier  la  Capătul  Furtunii.  Nimeni  nu-1  va  găsi  vreodată  acolo,  să-i 
tulbure  somnul.  îl  privi  pe  Jaime  sfidător:  O  să-1  apăr  pe  Regele  Tommen  cu  toată 
puterea  mea,  ţi-o  jur.  O  să-mi  dau  viaţa  pentru  el,  dacă  va  fi  nevoie.  Dar  nu-1  voi 
trăda  niciodată  pe  Renly,  nici  cu  vorba,  nici  cu  fapta.  El  a  fost  regele  care  ar  fi 
trebuit  să  fie.  A  fost  cel  mai  bun  dintre  ei. 

Poate  cel  mai  bine  îmbrăcat,  gândi  Jaime,  dar  de  data  aceasta  nu  spuse  nimic. 
Aroganţa  lui  Ser  Loras  dispăruse  în  clipa  în  care  începuse  să  vorbească  despre 
Renly.  A  răspuns  cinstit.  E  mândru  şi  recalcitrant  şi  plin  de  ifose,  dar  nu  e 
prefăcut.  Nu  încă. 

—  Cum  spui  tu.  încă  un  lucru  şi  te  poţi  întoarce  la  treburile  tale. 

—  Da,  lordul  meu? 

—  Brienne  de  Tarth  e  şi  acum  închisă  în  turn. 
Gura  băiatului  se  încleşta. 

—  O  celulă  neagră  ar  fi  mai  potrivită. 

—  Eşti  sigur  că  asta  merită? 

—  Merită  moartea.  I-am  spus  lui  Renly  că  o  femeie  nu  are  ce  căuta  în  Garda 
Curcubeului.  A  câştigat  turnirul  printr-un  şiretlic. 

—  Parcă-mi  amintesc  de  un  alt  cavaler  căruia  îi  plăceau  şiretlicurile.  A  călărit 
o  dată  pe  o  iapă  în  călduri  împotriva  unui  inamic  călare  pe  un  armăsar  nărăvaş.  Ce 
fel  de  şiretlic  a  folosit  Brienne? 

Ser  Loras  roşi. 

—  A  făcut  un  salt. . .  Nu  contează.  A  câştigat,  îi  recunosc  acest  merit.  înălţimea 
Sa  i-a  aşezat  o  mantie  curcubeu  pe  umeri.  Iar  ea  1-a  ucis.  Sau  1-a  lăsat  să  moară. 

—  E  o  mare  diferenţă.  Diferenţa  dintre  crima  mea  şi  ruşinea  lui  Boros  Blount. 

—  Ajurat  să-1  apere.  Ser  Emmon  Cuy,  Ser  Robar  Royce,  Ser  Parmen  Crane  au 
jurat  şi  ei.  Cum  a  putut  cineva  să  se  apropie  de  el,  cu  ea  în  cort  şi  ceilalţi  afară? 
Dacă  nu  cumva  au  fost  complici. 

—  Aţi  fost  cinci  la  nunta  lui  Joffrey,  sublinie  Jaime.  Cum  a  putut  să  moară? 
Dacă  nu  cumva  aţi  fost  complici. 

Ser  Loras  îşi  îndreptă  spatele,  băţos. 

—  N-am  avut  ce  să  facem. 

—  Fătuca  zice  acelaşi  lucru.  Plânge  după  Renly,  ca  tine,  te  asigur.  Eu  nu  am 
plâns  niciodată  după  Aerys.  Brienne  este  urâtă  şi  încăpăţânată  ca  un  catâr.  Dar  nu 
e  destul  de  isteaţă  ca  să  fie  mincinoasă.  Şi  e  devotată  până  la  absurd.  A  jurat  că 

mă  va  aduce  la  Debarcaderul  Regelui  şi  iată-mă  aici.  Mâna  asta  pe  care  am 
pierdut-o...  ei,  bine,  a  fost  vina  mea,  în  egală  măsură.  Având  în  vedere  tot  ce  a 
făcut  pentru  mine,  n-am  nici  o  îndoială  că  ar  fi  luptat  pentru  Renly,  dacă  ar  fi  avut 
cu  cine.  Dar  cu  o  umbră?  Jaime  îşi  scutură  capul.  Scoate  sabia,  Ser  Loras. 
Arată-mi  cum  te-ai  lupta  cu  o  umbră.  Mi-ar  plăcea  să  văd  asta. 
Ser  Loras  nu  se  clinti. 

—  A  fugit,  spuse  el.  împreună  cu  Catelyn  Stark.  L-au  lăsat  într-o  baltă  de 
sânge  şi  au  fugit.  De  ce  ar  fi  făcut-o,  dacă  nu  erau  vinovate?  Privea  ţintă  masa. 
Renly  mi-a  dat  comanda  avangărzii.  Altfel,  l-aş  fi  ajutat  eu  să-şi  îmbrace  armura. 
Adesea  îmi  încredinţa  mie  această  sarcină.  Ne-am...  ne-am  rugat  împreună  în 
seara  aceea.  L-am  lăsat  cu  ea.  Ser  Parmen  şi  Ser  Emmon  îi  păzeau  cortul,  iar  Ser 
Robar  Royce  era  şi  el  acolo.  Ser  Emmon  ajurat  că  Brienne  a. . .  deşi. . . 

—  Da?  îl  îndemnă  Jaime,  simţindu-i  îndoiala. 

—  Grumăjerul  era  tăiat  cu  totul.  O  singură  lovitură,  printr-un  grumăjer  de  oţel. 
Armura  lui  Renly  era  cea  mai  bună,  din  cel  mai  tare  oţel.  Cum  a  putut  Brienne  să 
facă  asta?  Am  încercat  şi  eu  şi  n-am  reuşit.  E  înfiorător  de  puternică  pentru  o 
femeie,  dar  până  şi  Muntele  ar  fi  avut  nevoie  de  un  topor  greu.  Şi  de  ce  să-1 
îmbrace  cu  armura  şi  apoi  să-i  taie  gâtul?  îi  aruncă  lui  Jaime  o  privire  nedumerită. 
Dar,  dacă  nu  ea. . .  cum  să  fi  fost  o  umbră? 

—  întreab-o  pe  ea.  Jaime  luase  o  decizie.  Du-te  în  celula  ei.  Pune-i  întrebările 
care  te  frământă  şi  ascultă-i  răspunsurile.  Dacă  vei  rămâne  convins  că  ea  1-a 
omorât  pe  Lordul  Renly,  voi  avea  grijă  să  dea  socoteală.  Alegerea  va  fi  a  ta. 
Acuz-o  sau  elibereaz-o.  Nu-ţi  cer  decât  s-o  judeci  drept,  pe  onoarea  ta  de  cavaler. 

Ser  Loras  se  ridică  în  picioare. 

—  Aşa  voi  face.  Pe  onoarea  mea  de  cavaler. 

—  Am  terminat,  atunci. 

Mai  tânărul  bărbat  porni  spre  uşă.  Dar  în  dreptul  ei,  se  întoarse: 

—  Renly  o  considera  ridicolă.  O  femeie  în  zale,  dându-se  drept  cavaler. 

—  Dacă  ar  fi  văzut-o  vreodată  în  satin  roz  şi  dantelă  myrisheză,  nu  s-ar  mai  fi 
plâns. 

—  L-am  întrebat  de  ce  o  ţinea  aproape,  dacă  o  considera  atât  de  grotescă.  Mi-a 
răspuns  că  toţi  ceilalţi  cavaleri  voiau  câte  ceva  de  la  el,  castele,  onoruri  sau 
bogăţii,  dar  că  Brienne  nu  voia  decât  să-şi  dea  viaţa  pentru  el.  Când  l-am  văzut 
plin  de  sânge,  ea  dispărută  şi  cei  trei  neatinşi...  dacă  ea  e  nevinovată,  atunci  Ser 
Robar  şi  Emmon. . .  îi  era  greu  să  rostească  vorbele. 

Jaime  nu  se  gândise  nici  o  clipă  la  asta. 

—  Şi  eu  aş  fi  făcut  ca  tine,  ser.  Minciuna  veni  uşor,  dar  Ser  Loras  păru 
recunoscător  pentru  ea. 

După  ce  plecă,  Lordul  Comandant  rămase  singur  în  camera  albă,  dus  pe 
gânduri.  Cavalerul  Florilor  fusese  atât  de  înnebunit  de  durere  la  moartea  lui  Renly 
încât  omorâse  doi  dintre  Fraţii  Juraţi,  dar  lui  Jaime  nu-i  trecuse  prin  minte  să  facă 

acelaşi  lucru  cu  cei  cinci  care  nu  reuşiseră  să-1  apere  pe  Joffrey.  Era  fiul  meu,  fiul 
meu  neştiut...  Ce  sunt  eu,  dacă  nu  ridic  mâna  care  mi- a  mai  rămas  ca  să  răzbun 
propriul  meu  sânge,  propria  mea  sămânţă?  Ar  trebui  să-1  omoare  măcar  pe  Ser 
Boros,  doar  ca  să  scape  de  el. 

îşi  privi  ciotul  şi  se  strâmbă.  Trebuie  să  fac  ceva  în  privinţa  asta.  Dacă 
răposatul  Ser  Jacelyn  a  putut  să  poarte  o  mână  de  fier,  el  ar  trebui  să  aibă  una  de 
aur.  Poate  că  lui  Cersei  i-ar  plăcea.  O  mână  de  aur,  să-i  mângâie  părul  de  aur  şi 
s- o  strângă  cu  putere  la  piept. 

Dar  mâna  mai  putea  aştepta.  Prima  dată  trebuia  să  se  ocupe  de  alte  treburi. 
Avea  alte  datorii  de  plătit. 

ŞANSA 

Scara  care  urca  pe  teugă  era  abruptă  şi  şubredă,  aşa  că  Şansa  acceptă  mâna  lui 
Lothor  Brune.  Ser  Lothor,  trebui  să-şi  reamintească.  Fusese  ridicat  la  rangul  de 
cavaler,  pentru  vitejia  de  care  dăduse  dovadă  în  Bătălia  de  la  Apa  Neagră.  Deşi  un 
cavaler  adevărat  n-ar  purta  pantalonii  aceia  maro,  peticiţi,  nici  cizmele  scâlciate  şi 
nici  acel  pieptar  de  piele  crăpată,  cu  pete  de  apă.  Un  bărbat  cu  faţa  pătrată,  nasul 
turtit  şi  un  smoc  de  păr  cărunt,  dezlânat,  Brune  vorbea  rareori.  Dar  e  mai  puternic 
decât  pare.  îşi  dădea  seama  după  uşurinţa  cu  care  o  ridicase,  ca  pe  un  fulg. 

Dincolo  de  prora  Regelui  Merlan  se  întindea  un  ţărm  pustiu  şi  stâncos,  bătut  de 
vânturi,  lipsit  de  vegetaţie  şi  neprimitor.  Chiar  şi  aşa,  era  o  privelişte  bine-venită. 
îşi  croiau  de  multă  vreme  drum  spre  uscat.  Ultima  furtună  îi  aruncase  departe  de 
orice  fâşie  de  pământ  şi  spulberase  valurile  peste  marginile  galerei  cu  atâta  putere 
încât  Şansa  fusese  convinsă  că  aveau  să  se  înece  cu  toţii.  îl  auzise  pe  bătrânul 
Oswell  spunând  că  doi  oameni  fuseseră  măturaţi  peste  bord  şi  un  altul  căzuse  de 
pe  catarg  şi-şi  frânsese  gâtul. 

Şansa  îndrăznise  foarte  rar  să  iasă  pe  punte.  Mica  ei  cabină  era  umedă  şi  rece, 
dar  fusese  bolnavă  aproape  tot  drumul. . .  bolnavă  de  spaimă,  bolnavă  de  febră  sau 
de  rău  de  mare. . .  nu  putea  să  ţină  nimic  în  stomac  şi  somnul  îi  venea  greu.  Ori  de 
câte  ori  închidea  ochii,  îl  vedea  pe  Joffrey  trăgându-se  de  guler,  zgâriindu-şi 
pielea  netedă  a  gâtului,  murind  cu  fârâmituri  de  plăcintă  pe  buze  şi  pete  de  vin  pe 
tunică.  Iar  vântul  care  şuiera  printre  saule  îi  amintea  de  sunetul  ţiuit  pe  care  îl 
scosese  Joffrey  încercând  să  tragă  aer  în  piept.  Uneori  îl  visa  şi  pe  Tyrion. 

—  N-a  făcut  nimic,  i-a  spus  ea  odată  lui  Degeţel,  când  a  vizitat-o  în  cabină,  să 
vadă  dacă  se  simte  mai  bine. 

—  Nu  1-a  ucis  pe  Joffrey,  e  adevărat,  dar  mâinile  piticului  sunt  departe  de  a  fi 
curate.  A  mai  avut  o  soţie  înaintea  ta,  ştiai  asta? 

—  Mi-a  spus. 

—  Şi  ţi-a  spus  că,  după  ce  s-a  plictisit  de  ea,  le-a  dat-o  cadou  străjerilor  tatălui 

său?  Cu  timpul,  poate  că  ar  fi  făcut  acelaşi  lucru  şi  cu  tine.  N-are  rost  să  verşi  nici 
o  lacrimă  pentru  Pezevenghi,  doamna  mea. 

Vântul  îi  trecea  degete  de  sare  prin  păr  şi  Şansa  tremura.  Chiar  şi  atât  de 
aproape  de  mal,  tangajul  corăbiei  îi  întorcea  stomacul  pe  dos.  Avea  nevoie 
disperată  de  o  baie  şi  de  haine  curate.  Arăt,  probabil,  ca  un  cadavru  şi  miros  a 
vomă. 

Lordul  Petyr  veni  sus,  lângă  ea,  vesel  ca  întotdeauna. 

—  Bună  dimineaţa.  Aerul  sărat  e  înviorător,  nu  ţi  se  pare?  întotdeauna  îmi  face 
poftă  de  mâncare.  O  cuprinse  prieteneşte  pe  după  umeri.  Te  simţi  bine?  Eşti 
palidă. 

—  E  doar  stomacul.  Răul  de  mare. 

—  Niţel  vin  ţi-ar  face  bine.  O  să-ţi  dăm  o  cupă,  îndată  ce  ajungem  la  ţărm. 
Petyr  arătă  către  un  vechi  turn  de  cremene,  profilat  pe  cerul  cenuşiu  şi  mohorât, 
cocoţat  pe  o  stâncă  biciuită  de  talazuri,  încântător,  nu-i  aşa?  Mă  tem  că  nu  putem 
ancora  în  siguranţă  nicăieri.  O  să  ne  ducem  la  mal  cu  barca. 

—  Aici?  Şansa  nu  voia  să  debarce  acolo.  Degetele  erau  un  loc  sinistru,  aşa 
auzise,  şi  turnuleţul  acela  avea  un  aer  pustiu  şi  deprimant.  N-aş  putea  să  rămân  pe 
corabie  până  când  mergem  la  Portul  Alb? 

—  De  aici,  Regele  coteşte  spre  est,  către  Braavos.  Fără  noi. 

—  Dar. . .  lordul  meu,  ai  spus. . .  ai  spus  că  mergem  acasă. 

—  Şi  iat-o  acolo,  aşa  nenorocită  cum  o  vezi.  Casa  mea  străveche.  Mă  tem  că 
n-are  nici  un  nume.  Reşedinţa  unui  mare  lord  ar  trebui  să  poarte  un  nume,  nu  eşti 
de  acord?  Winterfell,  Eyrie,  Riverrun,  acelea  sunt  castele.  Acum  sunt  Lord  de 
Harrenhal.  Sună  bine.  Dar  ce  am  fost  înainte?  Lord  de  Căcărează  de  Oaie  şi 
Stăpân  al  Dreadfortului?  Lipseşte  un  ceva  anume.  Ochii  săi  gri-verzui  o  priviră  cu 
inocenţă.  Pari  nedumerită.  Credeai  că  mergem  la  Winterfell,  draga  mea? 
Winterfellul  a  fost  cucerit,  pârjolit  şi  prădat.  Toţi  cei  pe  care  i-ai  cunoscut  şi  i-ai 
iubit  sunt  morţi.  Puţinii  oameni  ai  Nordului  care  nu  au  căzut  în  mâna  oamenilor 
de  fier  se  războiesc  între  ei.  Până  şi  Zidul  e  sub  asediu.  Winterfellul  a  fost  casa 
copilăriei  tale,  Şansa,  dar  nu  mai  eşti  un  copil.  Eşti  femeie  în  toată  firea  şi  trebuie 
să  ai  propriul  tău  cămin. 

—  Dar  nu  aici,  spuse  ea  îngrozită.  Arată  atât  de. . . 

—  ...  mic  şi  mohorât  şi  sărăcăcios?  E  toate  astea  şi  nici  măcar  atât.  Degetele 
sunt  un  loc  încântător,  dacă  se  întâmplă  să  fii  o  piatră.  Dar,  nu  te  teme,  n-o  să 
stăm  mai  mult  de  două  săptămâni.  Bănuiesc  că  mătuşa  ta  a  pornit  deja  să  ne 
întâlnească.  Zâmbi.  Lady  Lysa  şi  cu  mine  ne  vom  căsători. 

—  Vă  căsătoriţi?  Şansa  era  năucită.  Tu  şi  mătuşa  mea? 

—  Lordul  de  Harrenhal  şi  Doamna  de  Eyrie.  Spuneai  că  o  iubeşti  pe  mama. 
Dar,  desigur,  Lady  Catelyn  era  moartă  şi,  chiar  dacă  îl  iubise  în  taină  pe  Lordul 
Petyr  şi  îi  dăruise  fecioria,  acum  nu  mai  conta. 

—  Eşti  atât  de  tăcută,  doamna  mea,  remarcă  Petyr.  Eram  convins  că  vei  dori  să 

mă  feliciţi.  E  lucru  mare  ca  un  băiat  născut  stăpân  peste  pietre  şi  căcăreze  de  oaie 
să  se  însoare  cu  fiica  lui  Hoster  Tully  şi  văduva  lui  Jon  Arryn. 

—  Eu...  mă  rog  să  aveţi  ani  lungi  împreună  şi  mulţi  copii  şi  să  fiţi  foarte 
fericiţi  unul  alături  de  celălalt.  Trecuseră  ani  de  când  o  văzuse  ultima  oară  pe  sora 
mamei  sale.  Va  fi  bună  cu  mine,  de  dragul  mamei,  cu  siguranţă.  E  de  un  sânge  cu 
mine.  Şi  Valea  lui  Arryn  era  frumoasă,  aşa  spuneau  toate  cântecele.  Poate  că  nu 
va  fi  atât  de  îngrozitor  să  rămână  acolo  o  vreme. 

Lothor  şi  bătrânul  Oswell  vâsliră  până  la  mal.  Şansa  se  cuibări  în  mantie,  la 
prora,  cu  gluga  trasă  pe  cap,  s-o  apere  de  vânt,  întrebându-se  ce  o  aştepta.  Câţiva 
servitori  îşi  făcură  apariţia  dinspre  turn,  ieşindu-le  în  întâmpinare:  o  femeie 
bătrână  şi  uscăţivă  şi  una  grasă,  între  două  vârste,  doi  moşnegi  cu  părul  alb  şi  o 
fată  de  doi  sau  trei  ani,  cu  urcior  la  un  ochi.  Când  îl  recunoscură  pe  Lordul  Petyr, 
îngenuncheară  pe  pietre. 

—  Oamenii  mei,  spuse  el.  Pe  copilă  n-o  cunosc.  Vreun  alt  bastard  al  Kellei, 
presupun.  Ea  naşte  tot  la  câţiva  ani. 

Cei  doi  moşnegi  intrară  în  apă  până  la  coapse,  s-o  ridice  pe  Şansa  din  barcă 
fără  să-şi  ude  rochia.  Oswell  şi  Lothor  îşi  croiră  drum  prin  valuri,  către  ţărm,  aşa 
cum  făcu  şi  Degeţel.  O  sărută  pe  bătrână  pe  obraz  şi  femeii  mai  tinere  îi  zâmbi 
larg: 

—  Asta  a  cui  mai  e,  Kella? 
Femeia  grăsană  râse. 

—  Nu-ţi  pot  spune  exact,  stăpâne.  Nu  sunt  femeia  care  să  refuze  pe  cineva. 

—  Şi  toţi  flăcăii  de  prin  partea  locului  îţi  sunt  recunoscători,  nu  mă-ndoiesc. 

—  Mă  bucur  că  eşti  acasă,  stăpâne,  zise  unul  dintre  bătrâni.  Părea  să  aibă  cel 
puţin  optzeci  de  ani,  dar  purta  o  armură  de  solzi  şi  o  sabie  lungă  la  şold.  Cât  timp 
vei  sta  în  reşedinţă? 

—  Cât  mai  puţin  posibil,  Bryen,  nu  te  teme.  E  locuibilă  acum,  după  părerea  ta? 

—  Dacă  am  fi  ştiut  că  vii,  am  fi  aşternut  pe  jos  paie  proaspete,  stăpâne,  zise 
bătrâna.  E  aprins  un  foc  de  bălegar. 

—  Nimic  nu  mă  face  să  mă  simt  mai  acasă  decât  un  foc  de  bălegar.  Petyr  se 
întoarse  către  Şansa:  Grisel  a  fost  doica  mea,  dar  acum  se  ocupă  de  castel.  Umfred 
e  administratorul  meu,  iar  Bryen. . .  parcă  te-am  numit  căpitan  al  gărzii  ultima  oară 
când  am  fost  aici. 

—  Aşa  e,  stăpâne.  Ai  spus  şi  că  o  să  mai  aduci  oameni,  dar  n-ai  făcut-o.  Eu  şi 
câinii  suntem  singurii  care  stăm  de  veghe. 

—  Şi  vă  descurcaţi  foarte  bine,  sunt  sigur.  Nimeni  n-a  fugit  cu  vreo  piatră  sau 
vreo  căcărează  de  oaie,  după  câte  văd.  Petyr  reveni  la  femeia  grasă:  Kella  se 
îngrijeşte  de  măreţele  mele  turme.  Câte  oi  am  în  momentul  de  faţă,  Kella? 

Femeia  se  gândi  o  clipă: 

—  Douăzeci  şi  trei,  stăpâne.  Au  fost  douăzeci  şi  nouă,  dar  câinii  lui  Bryen  au 
omorât  una  şi  pe  celelalte  le-am  tăiat  şi  am  pus  carnea  la  sărat. 

—  Ah,  oaie  rece  în  saramură.  Chiar  că  sunt  acasă.  Când  o  să  mănânc  ouă  de 
pescăruş  la  micul  dejun  şi  supă  de  alge,  n-o  să  mai  am  nici  o  îndoială. 

—  Dacă  vrei,  stăpâne,  spuse  bătrâna  Grisel. 
Lordul  Petyr  se  strâmbă. 

—  Haideţi  să  vedem  dacă  locuinţa  mea  arată  la  fel  de  jalnic  pe  cât  îmi 
amintesc.  îi  conduse  de-a  lungul  ţărmului,  peste  pietre  alunecoase,  acoperite  de 
alge  putrezite.  La  poalele  turnului  de  cremene  se  plimbau  câteva  oi,  păscând  iarba 
firavă  care  creştea  între  ţarcul  lor  şi  grajdul  cu  acoperiş  de  paie.  Şansa  păşea  cu 
grijă,  ferindu-se  de  bobitele  care  erau  peste  tot. 

Pe  dinăuntru,  turnul  părea  şi  mai  mic.  O  scară  deschisă  de  piatră  înconjura 
zidul  interior,  de  la  pivniţă  până  la  acoperiş.  Fiecare  nivel  era  format  dintr-o 
singură  încăpere.  Slujitorii  dormeau  şi  îşi  duceau  traiul  în  bucătăria  de  la  parter, 
împărţind  spaţiul  cu  un  mastif  uriaş  vărgat  şi  câţiva  câini  ciobăneşti.  Deasupra  se 
afla  o  sală  sărăcăcioasă,  iar  mai  sus,  dormitorul.  Turnul  nu  avea  ferestre,  doar 
găuri  de  tragere  încastrate  în  zidul  exterior,  din  loc  în  loc,  de-a  lungul  scării 
şerpuite.  Deasupra  şemineului  atârnau  o  sabie  ruptă  şi  un  scut  sfărâmat  din  lemn, 
cu  vopseaua  crăpată  şi  scorojită. 

Blazonul  pictat  pe  scut  îi  era  necunoscut  Şansei:  un  cap  gri  de  piatră  cu  ochi 
învăpăiaţi,  pe  un  fond  verzui. 

—  Scutul  bunicului  meu,  îi  explică  Petyr,  când  o  văzu  privindu-1  cu  insistenţă. 
Tatăl  lui  era  născut  în  Braavos  şi  a  venit  în  Vale  ca  mercenar,  tocmit  de  Lordul 
Corbray,  aşa  că  bunicul,  când  a  fost  făcut  cavaler,  şi-a  luat  drept  blazon  capul 
Titanului. 

—  E  foarte  fioros,  remarcă  Şansa. 

—  Chiar  prea  fioros  pentru  un  ins  prietenos  ca  mine,  spuse  Petyr.  Prefer  de 
departe  mierla  mea. 

Owell  făcu  încă  două  drumuri  în  larg,  la  Regele  Merlan,  să  descarce  provizii. 
Printre  lucrurile  pe  care  le  aduse  la  mal  erau  mai  multe  butoaie  cu  vin.  Petyr  îi 
turnă  Şansei  o  cupă,  aşa  cum  îi  promisese. 

—  Uite,  doamna  mea,  sper  că  asta  o  să-ţi  liniştească  stomacul. 

Cu  pământul  sub  picioare,  stomacul  i  se  liniştise  deja,  dar  Şansa  ridică 
ascultătoare  pocalul  cu  ambele  mâini  şi  luă  o  sorbitură.  Vinul  era  foarte  bun,  un 
vin  vechi,  de  Arbor,  bănuia.  Avea  gust  de  stejar,  de  fructe  şi  de  nopţi  fierbinţi  de 
vară.  Aromele  îi  înfloreau  în  gură,  ca  bobocii  sub  soare.  Se  ruga  să-1  poată  ţine  în 
stomac.  Lordul  Petyr  era  atât  de  amabil  şi  nu  voia  să  strice  totul  vomitând  pe  el. 

O  cerceta  pe  deasupra  pocalului  său,  cu  ochii  lui  verzi-cenuşii  plini  de...  Era 
amuzament  sau  altceva?  Şansa  nu  era  sigură. 

—  Grisel,  o  strigă  el  pe  bătrână,  adu  sus  nişte  mâncare.  Ceva  uşor,  doamna 
mea  are  stomacul  deranjat.  Nişte  fructe,  poate.  Oswell  a  adus  de  pe  Rege  nişte 
portocale  şi  nişte  rodii. 

—  Da,  stăpâne. 


122 


—  Aş  putea  să  fac  şi  o  baie?  întrebă  Şansa. 

—  Am  s-o  pun  pe  Kella  să  scoată  nişte  apă,  doamna  mea. 

Şansa  mai  luă  o  sorbitură  de  vin  şi  încercă  să  se  gândească  la  o  conversaţie 
politicoasă,  dar  Lordul  Petyr  o  scuti  de  efort.  După  ce  Grisel  şi  ceilalţi  servitori 
plecară,  îi  spuse: 

—  Lysa  nu  va  veni  singură.  înainte  de  a  sosi,  trebuie  să  stabilim  cine  eşti. 

—  Cine. . .?  Nu  înţeleg. 

—  Varys  are  informatori  peste  tot.  Dacă  Şansa  Stark  va  fi  văzută  în  Vale, 
eunucul  va  afla  cât  ai  clipi  şi  asta  ar  crea  nefericite  complicaţii.  Deocamdată  nu 
eşti  în  siguranţă  să  fii  Şansa.  Aşa  că  va  trebui  să  le  spunem  oamenilor  Lysei  că 
eşti  fiica  mea  naturală. 

—  Naturală?  Şansa  era  îngrozită.  Adică  o  bastardă? 

—  Păi  n-ai  avea  cum  să  fii  copila  mea  legitimă.  N-am  fost  însurat  niciodată, 
asta  se  ştie  foarte  bine.  Cum  vrei  să  te  cheme? 

—  Eu. . .  aş  putea  să  port  numele  mamei  mele. . . 

—  Catelyn.  Puţin  prea  bătător  la  ochi...  dar  numele  mamei  mele  ar  merge. 
Alayne.  îţi  place? 

—  Alayne  e  un  nume  frumos.  Şansa  spera  să  nu-1  uite.  Dar  n-aş  putea  fi,  să 
zicem,  fiica  legitimă  a  vreunui  cavaler  din  slujba  ta?  Poate  că  a  murit  vitejeşte  pe 
câmpul  de  luptă  şi... 

—  N-am  nici  un  cavaler  viteaz  în  slujba  mea,  Alayne.  O  asemenea  poveste  ar 
atrage  întrebări  nedorite,  aşa  cum  un  cadavru  atrage  ciorile.  Dar  e  nepoliticos  să-ţi 
vâri  nasul  în  obârşia  copiilor  nelegitimi  ai  cuiva.  Aşadar,  cine  eşti? 

—  Alayne...  Stone  să  fie?  Când  el  încuviinţă,  Şansa  întrebă:  Cine  e  mama 
mea? 

—  Kella. 

—  Te  rog,  nu,  spuse  ea  ofensată. 

—  Glumeam.  Mama  ta  a  fost  o  femeie  nobilă  din  Braavos,  fiica  unui  mare 
negustor.  Ne-am  întâlnit  în  Gulltown,  când  mă  ocupam  de  port.  A  murit 
născându-te  pe  tine  şi  te-a  lăsat  în  seama  Credinţei.  Am  câteva  cărţi  religioase, 
dacă  vrei  să  te  uiţi  peste  ele.  învaţă  să  dai  citate  din  ele.  Nimic  nu  descurajează 
mai  mult  întrebările  nedorite  ca  un  şuvoi  de  miorlăieli  evlavioase.  în  orice  caz, 
când  ai  crescut,  ai  decis  că  nu  vrei  să  devii  preoteasă  şi  mi-ai  scris  mie.  Atunci  am 
aflat  pentru  prima  oară  de  existenţa  ta.  îşi  trecu  degetele  prin  barbă:  Crezi  că  poţi 
să  ţii  minte  toate  astea? 

—  Sper.  Va  fi  ca  şi  cum  am  juca  un  joc,  nu-i  aşa? 

—  îţi  plac  jocurile,  Alayne? 

Trebuia  să  se  obişnuiască  încetul  cu  încetul  cu  noul  nume. 

—  Jocuri?  Eu. . .  presupun  că  depinde. . . 

Grisel  reveni  înainte  să  apuce  să  spună  mai  mult,  legănând  o  tavă  mare.  O 
aşeză  între  ei.  Erau  mere,  pere  şi  rodii,  nişte  struguri  mohorâţi,  o  imensă  portocală 

roşie.  Bătrâna  adusese  şi  o  pâine  rotundă  şi  o  bucată  de  unt.  Petyr  tăie  o  rodie  în 
două  cu  pumnalul  său,  oferindu-i  Şansei  jumătate. 

—  Ar  trebui  să  încerci  să  mănânci,  doamna  mea. 

—  Mulţumesc,  lordul  meu.  Seminţele  de  rodie  erau  atât  de  sâcâitoare!  Şansa 
alese  o  pară  şi  luă  o  muşcătură  mică  şi  delicată.  Era  foarte  coaptă.  Zeama  i  se 
prelinse  pe  bărbie. 

Lordul  Petyr  scoase  o  sămânţă  de  rodie  cu  vârful  pumnalului. 

—  Trebuie  să-ţi  fie  nespus  de  dor  de  tatăl  tău,  ştiu.  Lordul  Eddard  a  fost  un  om 
curajos,  cinstit  şi  loial...  dar  un  jucător  fără  speranţă.  îşi  duse  sămânţa  la  gură  cu 
vârful  pumnalului.  La  Debarcaderul  Regelui  există  două  feluri  de  oameni. 
Jucătorii  şi  piesele. 

—  Iar  eu  am  fost  o  piesă?  Şansa  se  temea  de  răspuns. 

—  Da,  dar  nu  te  lăsa  tulburată  de  asta.  Eşti  încă  o  copilă.  Orice  bărbat  e  o  piesă 
la  început  şi  aşa  e  orice  fecioară.  Chiar  şi  cei  care  cred  că  sunt  jucători.  Mâncă 
încă  o  sămânţă.  Cersei,  de  pildă.  Se  crede  şireată,  dar  de  fapt  este  extrem  de 
previzibilă.  Puterea  ei  se  bizuie  pe  frumuseţe,  obârşie  şi  bogăţii.  Numai  prima 
dintre  acestea  e  cu  adevărat  a  ei  şi  în  curând  o  va  pierde.  îmi  va  fi  milă  de  ea 
atunci.  Vrea  putere,  dar  nu  are  habar  cum  s-o  întrebuinţeze  atunci  când  o  obţine. 
Toată  lumea  vrea  ceva,  Alayne.  Şi,  când  ştii  ce  vrea  un  om,  ştii  cine  este  şi  cum 
să-1  mânuieşti. 

—  Aşa  cum  l-ai  mânuit  pe  Ser  Dontos  să-1  otrăvească  pe  Joffrey?  Şansa 
ajunsese  la  concluzia  că  nu  putea  fi  decât  Dontos. 

Degeţel  râse. 

—  Ser  Dontos  cel  Roşu  a  fost  o  ploscă  de  vin  cu  picioare.  Nu  i  s-ar  fi  putut 
încredinţa  niciodată  o  sarcină  de  asemenea  proporţii.  Ar  fi  stricat  toată  treaba  sau 
m-ar  fi  trădat.  Nu,  Dontos  nu  a  avut  altceva  de  făcut  decât  să  te  scoată  din 
castel. . .  şi  să  se  asigure  că  vei  purta  plasa  argintie  de  păr. 

Ametistele  negre. 

—  Dar. . .  dacă  nu  Dontos,  cine?  Ai  alte. . .  piese? 

—  Ai  putea  să  răscoleşti  tot  Debarcaderul  Regelui  şi  n-ai  găsi  un  singur  om  cu 
o  mierlă  cusută  pe  piept,  dar  asta  nu  înseamnă  că  n-am  prieteni.  Petyr  se  duse 
lângă  scări:  Oswell,  vino  aici  şi  las-o  pe  Lady  Şansa  să  se  uite  la  tine. 

Bătrânul  îşi  făcu  apariţia  câteva  clipe  mai  târziu,  zâmbind  şi  făcând  plecăciuni. 
Şansa  îl  privi  şovăielnică. 

—  Ce  ar  trebui  să  văd? 

—  îl  cunoşti?  întrebă  Petyr. 

—  Nu. 

—  Uită-te  mai  bine. 

Şansa  cercetă  faţa  ridată,  tăbăcită,  a  bătrânului,  nasul  coroiat,  părul  alb, 
mâinile  imense,  noduroase.  Ceva  i  se  părea  cunoscut,  dar  fu  nevoită  să-şi  scuture 
capul. 

—  Nu  ştiu.  Nu  l-am  mai  văzut  niciodată  pe  Oswell  înainte  să  ajung  în  barca 
lui,  sunt  sigură. 

Oswell  rânji,  dezvăluind  o  gură  plină  de  dinţi  strâmbi. 

—  Nu,  dar  poate  că  doamna  i-a  întâlnit  pe  cei  trei  fii  ai  mei. 
„Cei  trei  fii"  şi  zâmbetul  acela. . . 

—  Kettleblack!  Şansa  făcu  ochii  mari.  Eşti  un  Kettleblack. 

—  Da,  doamna  mea,  dacă  nu  ţi-e  cu  supărare. 

—  Şi-a  ieşit  din  piele  de  bucurie.  Lordul  Petyr  îl  concedie,  fluturându-şi  mâna, 
şi  se  întoarse  la  rodia  lui,  în  timp  ce  Oswell  îşi  târşâia  picioarele  pe  scări  în  jos. 
Spune-mi,  Alayne,  ce  este  mai  periculos,  un  pumnal  învârtit  de  un  duşman  sau 
unul  ascuns,  lipit  de  spatele  tău  de  cineva  pe  care  nici  măcar  nu-1  vezi? 

—  Pumnalul  ascuns. 

—  Eşti  fată  isteaţă.  Zâmbi,  cu  buzele-i  subţiri  roşii  de  la  seminţele  de  rodie. 
Când  Pezevenghiul  i-a  alungat  străjerii,  regina  i-a  cerut  lui  Ser  Lancel  să-i 
angajeze  mercenari.  Lancel  i-a  găsit  pe  fraţii  Kettleblack,  ceea  ce  1-a  încântat  pe 
nobilul  tău  bărbăţel,  de  vreme  ce  feciorii  erau  în  slujba  lui,  prin  omul  său,  Bronn. 
Petyr  chicoti.  însă  eu  am  fost  cel  care  i-am  spus  lui  Oswell  să-şi  ducă  fiii  la 
Debarcaderul  Regelui,  când  am  auzit  că  Bronn  caută  mercenari.  Trei  pumnale 
ascunse,  Alayne,  acum  perfect  plasate. 

—  Aşadar,  unul  dintre  fraţii  Kettleblack  a  pus  otrava  în  cupa  lui  Joffrey?  Ser 
Osmund  fusese  aproape  de  rege  toată  noaptea,  îşi  amintea. 

—  Am  spus  eu  asta?  Lordul  Petyr  tăie  portocala  roşie  în  două  cu  pumnalul  şi  îi 
întinse  Şansei  o  jumătate.  Flăcăii  sunt  mult  prea  ipocriţi  ca  să  facă  parte  dintr-un 
asemenea  plan. . .  iar  Osmund  a  devenit  dubios  de  când  a  intrat  în  Garda  Regală. 
Găsesc  că  mantia  aceea  albă  schimbă  oamenii.  Chiar  şi  un  om  ca  el.  îşi  ridică 
bărbia  şi  stoarse  portocala  roşie,  astfel  că  sucul  îi  şiroi  în  gură.  Ador  sucul,  dar 
detest  degetele  lipicioase,  se  plânse  el,  ştergându-se  pe  mâini.  Mâini  curate, 
Şansa.  Orice  faci,  ai  grijă  să  ai  mâinile  curate. 

Şansa  luă  cu  lingura  nişte  suc  din  jumătatea  ei  de  portocală. 

—  Dar  dacă  n-au  fost  fraţii  Kettleblack  şi  n-a  fost  Ser  Dontos. . .  Tu  nici  măcar 
nu  erai  în  oraş  şi  nu  se  poate  să  fi  fost  Tyrion. . . 

—  Gata  cu  ghicitul,  draga  mea. 
Şansa  scutură  capul. 

—  Eu  nu... 
Petyr  zâmbi. 

—  Aş  pune  prinsoare  că  în  seara  aceea,  la  un  moment  dat,  cineva  ţi-a  spus  că 
plasa  ta  de  păr  e  strâmbă  şi  ţi-a  îndreptat-o. 

Şansa  duse  o  mână  la  gură: 

—  Doar  nu  vrei  să  spui...  voia  să  mă  ia  la  Highgarden,  să  mă  mărite  cu 
nepotul  ei... 

—  Gentilul,  piosul  şi  inimosul  Willas  Tyrell.  Fii  bucuroasă  că  ai  scăpat,  te-ar  fi 

plictisit  de  moarte.  Dar  bătrâna  nu  e  plicticoasă,  trebuie  să  recunosc.  O  fioroasă 
hoaşcă  bătrână  nici  pe  departe  atât  de  plăpândă  cum  se  preface.  Când  am  venit  la 
Highgarden  să  negociez  pentru  mâna  lui  Margaery,  1-a  lăsat  pe  nobilul  ei  fiu  să 
facă  pe  grozavul,  în  timp  ce  ea  punea  întrebări  ţintite  despre  caracterul  lui  Joffrey. 
L-am  ridicat  în  slăvi,  fără  doar  şi  poate...  iar  în  timpul  ăsta  oamenii  mei 
răspândeau  poveşti  îngrijorătoare  printre  slujitorii  Tyrellilor.  Aşa  se  joacă  jocul. 
Tot  eu  am  infiltrat  ideea  ca  Ser  Loras  să  îmbrace  veşmintele  albe.  Nu  am 
sugerat- o,  asta  ar  fi  fost  prea  cusut  cu  aţă  albă.  Dar  oamenii  mei  au  răspândit 
poveşti  înfiorătoare  despre  cum  gloata  1-a  omorât  pe  Ser  Preston  Greenfield  şi  a 
violat-o  pe  Lady  Lollys.  Şi  au  strecurat  câţiva  arginţi  armatei  de  cântăreţi  ai  lui 
Tyrell,  ca  să  cânte  despre  Ryam  Redwyne,  Serwyn  de  la  Scutul-Oglindă  şi  Prinţul 
Aemon  Cavalerul  Dragon.  O  harpă  poate  fi  la  fel  de  periculoasă  ca  o  sabie,  în 
mâinile  potrivite.  Mace  Tyrell  chiar  a  crezut  că  a  fost  ideea  lui  să-1  introducă  pe 
Ser  Loras  în  Garda  Regală,  ca  parte  a  contractului  de  căsătorie.  Cine  ar  fi  putut 
s-o  apere  mai  bine  pe  fiica  lui  decât  minunatul  ei  frate?  Şi  asta  îl  uşura  de 
misiunea  dificilă  de  a  încerca  să  găsească  pământuri  şi  o  mireasă  pentru  un  al 
treilea  fiu,  ceea  ce  nu  e  niciodată  uşor,  iar  în  cazul  lui  Ser  Loras  era  de  două  ori 
mai  dificil.  Una  peste  alta,  Lady  Olenna  nu  avea  de  gând  să-1  lase  pe  Joff  să-i  facă 
vreun  rău  nepreţuitei  sale  nepoate,  dar,  spre  deosebire  de  fiul  ei,  ea  şi-a  dat  seama 
că  dincolo  de  florile  şi  gătelile  sale,  Ser  Loras  era  la  fel  de  încrâncenat  ca  Jaime 
Lannister.  Amestecă-i  pe  Joffrey,  Margaery  şi  Loras  în  aceeaşi  oală  şi  vei  avea 
ingredientele  pentru  o  tocană  de  regicid.  Bătrâna  a  mai  înţeles  şi  altceva.  Fiul  ei 
era  hotărât  s-o  facă  pe  Margaery  regină,  iar  pentru  asta  avea  nevoie  de  un  rege... 
dar  nu  avea  nevoie  de  Joffrey.  Vom  avea  o  altă  nuntă  în  curând,  aşteaptă  şi  o  să 
vezi.  Margaery  se  va  mărita  cu  Tommen.  îşi  va  păstra  coroana  regală  şi  fecioria, 
chiar  dacă  ea  nu  le  vrea  în  mod  deosebit  nici  pe  una,  nici  pe  alta,  dar  ce  contează? 
Marea  alianţă  a  vestului  va  fi  păstrată. . .  pentru  o  vreme,  cel  puţin. 

Margaery  şi  Tommen.  Şansa  nu  ştia  ce  să  spună.  îi  plăcuse  de  Margaery  Tyrell 
şi  de  mica  ei  bunică  tăioasă.  Se  gândea  cu  nostalgie  la  Highgarden,  atât  de  diferit 
de  acest  ţărm  mohorât,  cu  grădinile  şi  muzicanţii  lui  şi  barca  de  agrement  de  pe 
Mander.  Cel  puţin  aici  sunt  în  siguranţă.  Joffrey  e  mort,  nu-mi  mai  poate  face 
nici  un  rău,  iar  acum  nu  sunt  decât  o  fată  bastardă.  Alayne  Stone  n-are  nici  un 
soţ  şi  nici  o  moştenire.  Şi  mătuşa  ei  va  sosi  în  curând.  Lăsase  în  urmă  lungul 
coşmar  al  Debarcaderului  Regelui  şi  mascarada  ei  de  căsnicie.  Putea  să-şi  facă 
aici  un  nou  cămin,  întocmai  cum  spusese  Petyr. 

Trecură  opt  zile  lungi  până  când,  în  sfârşit,  sosi  Lysa  Arryn.  în  cinci  dintre  ele 
plouă,  iar  Şansa  rămase  plictisită  şi  neliniştită  lângă  foc,  alături  de  câinele  bătrân 
şi  orb.  Era  prea  bolnav  şi  prea  ştirb  ca  să  mai  facă  rondul  cu  Bryen  şi  dormea 
aproape  tot  timpul,  dar  când  Şansa  1-a  mângâiat,  a  scâncit  şi  i-a  lins  mâna,  şi  după 
aceea  au  rămas  cei  mai  buni  prieteni.  Când  ploile  se  domoliră,  Petyr  o  invită  la 
plimbare  în  jurul  domeniului  său,  ceea  ce  le  luă  mai  puţin  de  o  jumătate  de  zi. 

Avea  o  mulţime  de  pietre,  întocmai  cum  spusese.  într-un  loc  valurile  ţâşneau 
printr-o  gură  de  mină,  ridicându-se  la  şapte  metri  în  aer,  iar  în  altă  parte  cineva 
cioplise  pe  un  bolovan  steaua  noilor  zei,  în  şapte  colţuri.  Petyr  spunea  că  acela  era 
unul  dintre  locurile  unde  au  debarcat  andalii  când  au  venit  peste  mare  să  smulgă 
Ţinutul  Vale  din  mâinile  Primilor  Oameni. 

Mai  departe  de  ţărm,  câteva  familii  locuiau  în  colibe  de  piatră,  lângă  o  baltă  de 
turbă. 

—  Supuşii  mei,  spuse  Petyr,  deşi  doar  cei  mai  în  vârstă  păreau  să-1  cunoască. 
Pe  pământul  lui  se  afla  şi  peştera  unui  pustnic,  dar  nici  urmă  de  pustnic.  E  mort 
acum,  dar  când  eram  copil,  tatăl  meu  m-a  dus  să-1  văd.  Omul  nu  se  spălase  de 
patruzeci  de  ani,  aşa  că  îţi  poţi  închipui  cum  mirosea,  dar  se  spunea  că  are  darul 
profeţiei.  M-a  pipăit  puţin  şi  a  spus  că  voi  fi  un  om  mare  şi  pentru  asta  tatăl  meu 
i-a  dat  o  ploscă  cu  vin.  Petyr  pufni.  I-aş  fi  putut  spune  şi  eu  acelaşi  lucru  pentru  o 
jumătate  de  cupă. 

în  cele  din  urmă,  într-o  zi  cenuşie  şi  vântoasă,  Bryen  se  întoarse  în  goană  la 
turn,  cu  câinii  lătrând  în  urma  lui,  să  anunţe  că  se  apropie  călăreţii  dinspre  sud-est. 

—  Lysa,  preciza  Lord  Petyr.  Vino  Alayne,  haide  să-i  întâmpinăm. 

îşi  îmbrăcară  mantiile  şi  aşteptară  afară.  Călăreţii  nu  erau  mai  mult  de 
douăzeci,  o  escortă  modestă  pentru  Doamna  de  Eyrie.  Cu  ea  călătoreau  trei 
fecioare  şi  o  duzină  de  cavaleri  ai  casei,  în  cămăşi  de  zale  şi  platoşe.  Adusese  şi 
un  septon  şi  un  chipeş  cântăreţ,  cu  un  abur  de  mustaţă  şi  bucle  lungi,  nisipii. 

Să  fie  asta  mătuşa  mea?  Lady  Lysa  era  cu  doi  ani  mai  tânără  decât  mama  ei, 
dar  această  femeie  arăta  cu  zece  ani  mai  bătrână.  Cosiţe  roşcate,  groase,  îi  cădeau 
până  mai  jos  de  talie,  dar  sub  rochia  scumpă  de  catifea,  cu  corsajul  împodobit  cu 
nestemate,  trupul  îi  era  ofilit  şi  umflat.  Faţa  îi  era  rozalie  şi  vopsită,  sânii  grei, 
mâinile  şi  picioarele  groase.  Era  mai  înaltă  decât  Degeţel  şi  mai  grea,  şi  nu  dădu 
dovadă  de  pic  de  graţie  când  descăleca,  greoi  şi  stângaci. 

Petyr  îngenunche  să-i  sărute  degetele. 

—  Micul  consiliu  al  regelui  m-a  numit  pe  mine  să  te  peţesc  şi  să  te  câştig, 
doamna  mea.  Crezi  că  ai  putea  accepta  să-ţi  fiu  stăpân  şi  soţ? 

Lady  Lysa  îşi  ţuguie  buzele  şi  îl  ridică,  plantându-i  un  sărut  pe  obraz. 

—  O,  cred  că  aş  putea  fi  lămurită.  Chicoti.  Ai  adus  daruri  cu  care  să-mi  topeşti 
inima? 

—  Pacea  regelui. 

—  O,  pace  de  rahat,  ce  altceva  mi-ai  adus? 

—  Pe  fiica  mea.  Degeţel  îi  făcu  semn  Şansei  să  se  apropie.  Doamna  mea, 
îngăduie-mi  să  ţi-o  prezint  pe  Alayne  Stone. 

Lady  Lysa  nu  părea  prea  încântată  s-o  vadă.  Şansa  făcu  o  plecăciune  adâncă. 

—  O  bastardă?  o  auzi  pe  mătuşa  ei  spunând.  Petyr,  n-ai  fost  cuminte?  Cine  a 
fost  mama  ei? 

—  Muierea  a  murit.  Sperasem  s-o  duc  pe  Alayne  la  Eyrie. 

—  Şi  ce  să  mă  fac  eu  cu  ea  acolo? 

—  Am  câteva  idei,  răspunse  Lordul  Petyr.  Dar  în  clipa  asta  mă  interesează  mai 
mult  ce  aş  putea  face  cu  tine,  doamna  mea. 

Toată  asprimea  se  topi  de  pe  chipul  rotund  şi  rozaliu  al  mătuşii  sale  şi,  pentru  o 
clipă,  Şansa  avu  impresia  că  va  începe  să  plângă. 

—  Dragul  meu  Petyr,  mi-a  fost  aşa  de  dor  de  tine,  nici  nu  ştii,  n-ai  cum  să  ştii! 
Yohn  Royce  a  iscat  tot  felul  de  necazuri,  cerându-mi  să-mi  adun  oştirile  şi  să 
merg  la  război.  Iar  ceilalţi  mişună  în  jurul  meu,  Hunter  şi  Corbray  şi  îngrozitorul 
Nestor  Royce,  toţi  vor  să  se  însoare  cu  mine  şi  să-mi  ia  fiul  sub  tutelă,  dar  nici 
unul  dintre  ei  nu  mă  iubeşte  cu  adevărat.  Numai  tu,  Petyr,  te  visez  de  atât  timp! 

—  Şi  eu  pe  tine,  doamna  mea.  îşi  trecu  un  braţ  pe  după  umerii  ei  şi  o  sărută  pe 
gât.  Când  ne  putem  căsători? 

—  Acum,  oftă  Lysa.  Mi-am  adus  septonul  şi  un  cântăreţ  şi  mied  pentru  nuntă. 

—  Aici?  Asta  nu-i  plăcea.  Aş  prefera  să  mă  însor  cu  tine  la  Eyrie,  în  faţa 
întregii  tale  curţi. 

—  Curtea  mea  de  rahat.  Am  aşteptat  atât  de  mult,  nu  mai  suport  să  aştept  nici 
o  clipă.  II  cuprinse  cu  braţele.  în  noaptea  asta  vreau  să  fiu  în  patul  tău,  dragul 
meu.  Vreau  să  mai  facem  un  copil,  un  frate  pentru  Robert  sau  o  dulce  surioară. 

—  Şi  eu  visez  la  asta,  iubita  mea.  însă  avem  multe  de  câştigat  de  pe  urma  unei 
nunţi  mari,  cu  toţi  cei  din  Vale. . . 

—  Nu.  Lysa  bătu  din  picior.  Te  vreau  acum,  chiar  în  noaptea  asta.  Şi  trebuie  să 
te  previn,  după  toţi  aceşti  ani  de  linişte  şi  şoapte,  am  de  gând  să  ţip  când  mă 
iubeşti.  Am  să  ţip  aşa  de  tare  de  o  să  se  audă  până  în  Eyrie. 

—  Aş  putea  să  te  iau  în  pat  acum  şi  de  nevastă  mai  târziu? 
Lady  Lysa  chicoti  ca  o  fetişcană. 

—  Oh,  Petyr  Baelish,  mare  pungaş  mai  eşti!  Nu,  am  spus  nu.  Sunt  Doamna  de 
Eyrie  şi  îţi  poruncesc  să  te  însori  cu  mine  în  clipa  asta. 

Petyr  ridică  din  umeri. 

—  Cum  porunceşte  doamna  mea,  atunci.  în  faţa  ta  sunt  pierdut,  ca  întotdeauna, 
îşi  rostiră  jurămintele  în  decurs  de  o  oră,  sub  bolta  albastră  a  cerului,  în  timp 

ce  soarele  cobora  spre  apus.  După  aceea,  sub  micul  turn  de  cremene  fură  aşezate 
mese  de  scânduri  şi  se  ospătară  cu  prepeliţă,  vânat  şi  friptură  de  mistreţ  stropite  cu 
un  mied  bun  şi  uşor.  Când  se  furişă  întunericul,  aprinseră  torţe  şi  cântăreţul  Lysei 
cântă  Jurământul  nerostit,  Anotimpurile  iubirii  mele  şi  Două  inimi  care  bat  ca 
una.  Mai  mulţi  tineri  cavaleri  o  invitară  pe  Şansa  la  dans.  Mătuşa  ei  dansă  şi  ea, 
cu  fustele  învolburându-se  când  Petyr  o  învârtea  în  braţe.  Miedul  şi  măritişul  o 
întineriseră  pe  Lady  Lysa.  Râdea  la  orice,  atât  timp  cât  îşi  ţinea  soţul  de  mână,  şi 
ochii  îi  străluceau  ori  de  câte  ori  îl  privea. 

Când  sosi  vremea  de  culcare,  cavalerii  ei  o  duseră  pe  sus  în  turn,  dezbrăcând-o 
şi  strigând  glume  deocheate.  Tyrion  m-a  cruţat  de  asta,  îşi  aminti  Şansa.  N-ar  fi 
fost  aşa  de  rău  să  fie  dezbrăcată  pentru  un  bărbat  pe  care  îl  iubea,  de  prieteni  care 

îi  iubeau  pe  amândoi.  Dar  de  Joffrey...  Se  cutremură. 

Mătuşa  ei  adusese  cu  ea  doar  trei  femei,  aşa  că  insistară  ca  Şansa  să  le  ajute 
să-1  dezbrace  pe  Lordul  Petyr  şi  să-1  ducă  în  patul  conjugal.  Petyr  se  predă  cu 
gentileţe  şi  cu  o  limbă  ascuţită,  întorcând  replici  pe  măsură  la  toate  câte  i  se 
spuneau.  Când  ajunseră  cu  el  în  turn,  dezbrăcat,  celelalte  femei  erau  îmbujorate, 
cu  panglicile  desfăcute,  jachetele  răsucite  şi  fustele  şifonate.  Dar  Degeţel  nu  făcea 
decât  să-i  zâmbească  Şansei  în  timp  ce-1  duceau  în  dormitor,  unde  îl  aştepta 
nobila  lui  soţie. 

Lady  Lysa  şi  Lordul  Petyr  aveau  rezervat  dormitorul  de  la  al  treilea  nivel,  dar 
turnul  era  mic...  şi  ţinându-se  de  cuvânt,  mătuşa  ei  ţipă.  Afară  începuse  să  plouă, 
iar  oaspeţii  se  îngrămădiseră  în  sala  aflată  cu  un  nivel  mai  jos,  aşa  că  auziră 
aproape  fiecare  cuvânt. 

—  Petyr,  gemea  mătuşa  ei.  Oh,  Petyr,  Petyr,  dragă  Petyr,  oh,  oh,  oh.  Aşa, 
Petyr,  aşa.  Eşti  al  meu.  Cântăreţul  Doamnei  Lysa  începu  să  cânte  o  versiune 
deocheată  a  Cinei  Stăpânei,  dar  nici  glasul,  nici  harpa  lui  nu  puteau  acoperi 
strigătele  Lysei.  Fă-mă  mamă,  Petyr,  fă-mi  încă  un  dulce  copilaş.  Petyr,  Petyr, 
scumpul  meu,  scumpul  meu  PEEEEEETYR.  Ultimul  ei  strigăt  fu  atât  de  puternic 
încât  câinii  începură  să  latre  şi  două  dintre  doamnele  mătuşii  sale  îşi  stăpâniră  cu 
greu  râsul. 

Şansa  coborî  treptele  şi  ieşi  în  noapte.  O  ploaie  măruntă  cădea  peste  rămăşiţele 
ospăţului,  dar  aerul  avea  un  miros  proaspăt  şi  curat.  Amintirea  propriei  nopţi  a 
nunţii,  alături  de  Tyrion,  o  însoţea.  în  întuneric,  sunt  Cavalerul  Florilor,  spusese 
el.  Aş  putea  să-ţi  fiu  un  soţ  bun.  Dar  asta  nu  era  decât  o  altă  minciună  Lannister. 
Ştii,  un  câine  poate  să  miroasă  o  minciună,  îi  spusese  cândva  Sandor  Clegane. 
Aproape  că  îi  auzea  glasul  dogit.  Priveşte  în  jurul  tău  şi  adulmecă  bine.  Cu  toţii 
sunt  mincinoşi  aici,  şi  fiecare  dintre  ei  e  un  mincinos  mai  priceput  decât  tine.  Se 
întreba  ce  se  alesese  de  Câine.  Ştia  oare  că  Joffrey  fusese  omorât?  I-ar  păsa? 
Fusese  scutul  prinţului  ani  şi  ani  de  zile. 

Rămase  afară  multă  vreme.  Când,  într-un  târziu,  porni  spre  patul  ei,  udă  şi 
înfrigurată,  doar  lumina  palidă  a  unui  foc  de  turbă  licărea  în  sala  întunecată.  De 
sus  nu  se  mai  auzea  nici  un  sunet.  Tânărul  cântăreţ  şedea  într-un  colţ,  cântându-şi 
în  surdină  un  cântec  domol.  Una  dintre  slujnicele  mătuşii  sale  se  săruta  în  scaunul 
Lordului  Petyr  cu  un  cavaler,  bâjbâind  frenetic  unul  pe  sub  hainele  celuilalt.  Mai 
mulţi  bărbaţi  adormiseră,  beţi,  iar  unul  dintre  ei  se  manifesta  zgomotos  în  privată. 
Şansa  găsi  bătrânul  câine  orb  al  lui  Bryen  în  micul  ei  alcov  de  sub  scări  şi  se  culcă 
lângă  el.  Animalul  se  trezi  şi  îi  linse  faţa. 

—  Câine  bătrân  şi  trist,  spuse  ea,  ciufulindu-i  blana. 

—  Alayne.  Cântăreţul  mătuşii  sale  era  deasupra  ei.  Dulce  Alayne,  sunt  eu, 
Marillion.  Te-am  văzut  venind  din  ploaie.  Noaptea  e  răcoroasă  şi  udă,  lasă-mă  să 
te  încălzesc. 

Bătrânul  câine  îşi  înălţă  capul  şi  mârâi,  dar  cântăreţul  îi  trase  o  scatoalcă, 

făcându-1  să  se  îndepărteze  scheunând. 

—  Marillion?  întrebă  ea,  nesigură.  Eşti...  bun  că  te-ai  gândit  la  mine,  dar... 
iartă-mă,  te  rog.  Sunt  foarte  obosită. 

—  Şi  foarte  frumoasă.  Toată  noaptea  ţi-am  compus  cântece  în  mintea  mea.  Un 
cântecel  pentru  ochii  tăi,  o  baladă  pentru  buze,  un  duet  pentru  sâni.  Dar  nu  le  voi 
cânta.  Sunt  nişte  cântece  umile,  nedemne  de  o  asemenea  frumuseţe.  Se  aşeză  pe 
patul  ei  şi  îi  puse  o  mână  pe  picior.  Lasă-mă,  în  schimb,  să-ţi  cânt  cu  trupul. 

Şansa  îi  simţi  răsuflarea. 

—  Eşti  beat. 

—  Nu  mă  îmbăt  niciodată.  Miedul  nu  face  decât  să  mă  înveselească.  Sunt  în 
flăcări.  Mâna  i  se  strecură  în  sus,  spre  coapsă.  Şi  tu  la  fel. 

—  Lasă-mă  în  pace!  Ţi-ai  pierdut  minţile. 

—  îndurare.  Cânt  cântece  de  dragoste  de  ore  în  şir.  Sângele  îmi  clocoteşte.  Şi 
al  tău,  ştiu. . .  bastardele  sunt  înfocate,  ca  nimeni  altele.  Mă  doreşti? 

—  Sunt  fecioară,  protestă  ea. 

—  Adevărat?  O,  Alayne,  frumoasa  mea  fecioară,  dă-mi  darul  purităţii  tale!  Le 
vei  mulţumi  zeilor  pentru  asta.  Am  să  te  fac  să  cânţi  mai  tare  decât  Lady  Lysa. 

Se  smuci,  înspăimântată. 

—  Dacă  nu  mă  laşi,  mătu. . .  tatăl  meu  te  va  spânzura.  Lordul  Petyr. 

—  Degeţel?  Cântăreţul  chicoti.  Lady  Lysa  ţine  la  mine  şi  sunt  favoritul 
Lordului  Robert.  Dacă  tatăl  tău  mă  insultă,  o  să-1  distrug  cu  un  singur  vers.  îi  puse 
mâna  pe  un  sân  şi  strânse.  Hai  să  te  scoatem  din  hainele  astea  ude.  N-ai  vrea  să  le 
vezi  sfâşiate,  ştiu.  Haide,  scumpă  domniţă,  ascultă-ţi  inima... 

Şansa  auzi  sunetul  oţelului  pe  piele. 

—  Cântăreţule,  zise  un  glas  răguşit,  ai  face  bine  să  pleci,  dacă  vrei  să  mai  cânţi 
vreodată. 

Lumina  era  slabă,  dar  Şansa  zări  licărul  palid  al  unui  tăiş.  Cântăreţul  îl  văzu  şi 

el. 

—  Găseşte-ţi  altă  fetişcană. . . 
Cuţitul  scânteie  şi  Marillion  ţipă: 

—  M-ai  tăiat! 

—  Am  să  te  tai  şi  mai  rău,  dacă  nu  pleci. 

Şi  cât  ai  clipi,  Marillion  se  făcu  nevăzut.  Celălalt  rămase,  înălţându-se 
deasupra  Şansei,  în  întuneric. 

—  Lordul  Petyr  a  zis  să  am  grijă  de  tine.  Era  glasul  lui  Lothor  Brune.  Nu  al 
Câinelui,  nu.  Bineînţeles  că  trebuie  să  fie  Lothor... 

în  noaptea  aceea,  Şansa  abia  puse  geană  pe  geană.  Se  răsuci  şi  se  zvârcoli 
întocmai  cum  făcuse  pe  Regele  Merlan.  îl  visă  pe  Joffrey  murind,  dar  în  timp  ce 
se  zgâria  pe  gât  şi  sângele  îi  şiroia  pe  degete,  văzu  cu  oroare  că  era  fratele  ei, 
Robb.  Şi  visă  noaptea  nunţii  ei,  ochii  lui  Tyrion  devorând-o,  în  timp  ce  se 
dezbrăca.  Numai  că  în  vis  Tyrion  era  mai  mare  decât  în  realitate  şi,  când  se  urcă 


130 


în  pat,  avea  doar  o  cicatrice,  pe  un  obraz.  Vreau  să- mi  cânţi  un  cântec,  zise  el  cu 
glas  hârâit,  iar  Şansa  se  trezi  şi  găsi  bătrânul  câine  orb  iarăşi  lângă  ea. 

—  Aş  vrea  să  fii  Lady,  spuse  ea. 

A  doua  zi  dimineaţă,  Grisel  urcă  în  dormitor,  să  le  ducă  stăpânului  şi  stăpânei 
o  tavă  cu  pâine  proaspătă  cu  unt,  miere,  fructe  şi  smântână.  Se  întoarse  spunând 
că  Alayne  era  chemată.  Şansa  era  încă  buimacă  de  somn  şi,  în  primul  moment, 
nu-şi  aminti  că  ea  era  Alayne. 

Lady  Lysa  era  încă  în  pat,  dar  Lordul  Petyr  era  în  picioare,  îmbrăcat. 

—  Mătuşa  ta  vrea  să-ţi  vorbească,  îi  spuse  el  Şansei,  trăgându-şi  o  cizmă.  I-am 
spus  cine  eşti. 

Slavă  zeilor. 

—  Eu. . .  îţi  mulţumesc,  lordul  meu. 
Petyr  îşi  încălţă  cealaltă  cizmă. 

—  Mi-a  ajuns  cât  am  stat  acasă.  Plecăm  la  Eyrie  în  după-amiaza  aceasta.  îşi 
sărută  nobila  soţie  şi  linse  o  picătură  de  miere  de  pe  buzele  ei,  pe  urmă  porni  pe 
scări  în  jos. 

Şansa  rămase  la  picioarele  patului  în  care  mătuşa  ei  mânca  o  pară,  privind-o  cu 
ochi  iscoditori. 

—  Acum  îmi  dau  seama,  spuse  Lady  Lysa,  punând  cotorul  deoparte.  Semeni 
atât  de  mult  cu  Catelyn! 

—  Eşti  bună  că  spui  asta. 

—  Nu  voiam  să  te  flatez.  La  drept  vorbind,  semeni  prea  mult  cu  Catelyn. 
Trebuie  să  facem  ceva.  Cred  că  trebuie  să  te  facem  brunetă,  înainte  să  te  ducem  la 
Eyrie. 

Să  mă  faceţi  brunetă? 

—  Dacă  doreşti,  mătuşă  Lysa. 

—  Să  nu  cumva  să-mi  spui  aşa.  Nici  o  vorbă  despre  prezenţa  ta  aici  nu  trebuie 
să  ajungă  la  Debarcaderul  Regelui.  N-am  de  gând  să-mi  pun  fiul  în  pericol. 
Ciuguli  din  colţul  unui  fagure  de  miere.  Prin  grija  mea,  Ţinutul  Vale  n-a  fost  atins 
de  acest  război.  Recoltele  noastre  sunt  îmbelşugate,  munţii  ne  apără  şi  Eyrie  e  de 
nepătruns.  Chiar  şi  aşa,  n-ar  fi  bine  să  atragem  asupra  noastră  mânia  Lordului 
Tywin.  Lysa  lăsă  jos  fagurele  şi  îşi  linse  mierea  de  pe  degete.  Petyr  spune  că  ai 
fost  măritată  cu  Tyrion.  Piticul  ăla  netrebnic? 

—  M-au  obligat  să  mă  mărit  cu  el.  Eu  n-am  vrut. 

—  Cum  n-am  vrut  nici  eu,  spuse  mătuşa  sa.  Jon  Arryn  nu  era  pitic,  dar  era 
bătrân.  Poate  că,  văzându-mă  acum,  îţi  vine  greu  să  crezi,  dar  în  ziua  când  m-am 
măritat,  am  eclipsat-o  până  şi  pe  mama  ta.  Dar  Jon  nu  dorea  decât  săbiile  tatălui 
meu  în  sprijinul  preaiubiţilor  săi  fii.  Ar  fi  trebuit  să-1  refuz,  dar  era  atât  de  bătrân! 
Cât  putea  să  mai  trăiască?  Jumătate  din  dinţi  îi  căzuseră  şi  răsuflarea  îi  mirosea  a 
brânză.  Nu  pot  suporta  un  bărbat  care  duhneşte.  Răsuflarea  lui  Petyr  e  mereu 
proaspătă. . .  Ştii,  el  a  fost  primul  bărbat  pe  care  l-am  sărutat  vreodată.  Tata  spunea 

că  e  de  obârşie  prea  modestă,  dar  eu  am  ştiut  cât  de  sus  se  va  ridica.  Jon  i-a 
încredinţat  colectarea  dărilor  din  Gulltown,  ca  să-mi  facă  mie  pe  plac,  dar  când 
Petyr  a  sporit  veniturile  de  zece  ori,  nobilul  meu  soţ  şi-a  dat  seama  cât  era  de 
deştept  şi  i-a  dat  şi  alte  sarcini,  chiar  1-a  adus  la  Debarcaderul  Regelui,  făcându-1 
maestru  vistiernic.  Mi-a  fost  greu  să-1  văd  în  fiecare  zi  şi  să  fiu  măritată  cu  omul 
acela  bătrân  şi  rece.  Jon  îşi  făcea  datoria  în  dormitor,  dar  nu-mi  putea  dărui 
plăcere,  aşa  cum  nu-mi  putea  dărui  nici  copii.  Sămânţa  îi  era  bătrână  şi  slabă.  Toţi 
copiii  mei  au  murit,  în  afară  de  Robert.  Trei  fete  şi  doi  băieţi.  Toţi  dragii  mei 
copilaşi  mureau,  dar  bătrânul  ăla  îi  dădea  înainte,  cu  răsuflarea  lui  puturoasă.  Aşa 
că,  vezi  tu,  am  suferit  şi  eu.  Lady  Lysa  trase  pe  nas.  Ştii,  nu-i  aşa,  că  biata  ta 
mamă  a  murit? 

—  Mi-a  spus  Tyrion,  răspunse  Şansa.  Mi-a  spus  că  Freyii  au  omorât-o  la 
Gemeni,  împreună  cu  Robb. 

Ochii  Lysei  se  umplură  dintr-odată  de  lacrimi. 

—  Suntem  femei  singure  acum,  tu  şi  cu  mine.  Te  temi,  copilă?  Fii  curajoasă, 
n-am  s-o  părăsesc  niciodată  pe  fiica  surorii  mele.  Ne  leagă  sângele.  îi  făcu  semn 
Şansei  să  se  apropie.  Poţi  să  mă  săruţi  pe  obraz,  Alayne. 

Ascultătoare,  Şansa  se  apropie  şi  îngenunche  lângă  patul  ei.  Mătuşa  ei  era 
învăluită  într-un  parfum  dulce,  deşi  dincolo  de  el  era  un  miros  acriu,  de  lapte. 
Obrazul  ei  avea  gust  de  vopsele  şi  pudră. 

Când  Şansa  făcu  un  pas  înapoi,  Lady  Lysa  o  prinse  de  mână. 

—  Acum,  spune-mi,  zise  ea  aspru.  Eşti  însărcinată?  Adevărul  acum,  îmi  voi  da 
seama  dacă  minţi. 

—  Nu,  spuse  ea,  luată  prin  surprindere. 

—  Eşti  femeie  în  toată  firea,  nu-i  aşa? 

—  Da.  Şansa  ştia  că  acest  adevăr  nu  putea  fi  tăinuit  multă  vreme  la  Eyrie. 
Tyrion  n-a. . .  niciodată. . .  Simţea  roşeaţa  năvălindu-i  în  obraji. 

—  Piticul  era  neputincios? 

—  Nu,  era  doar...  a  fost...  Bun?  Nu  putea  să  spună  asta,  nu  aici,  nu  acestei 
mătuşi  care  îl  ura  atât.  El. . .  el  avea  târfe,  doamna  mea.  Aşa  mi-a  spus. 

—  Târfe?  Lysa  îi  eliberă  mâna.  Bineînţeles  că  avea.  Care  femeie  s-ar  culca 
pentru  altceva  decât  pentru  aur  cu  o  asemenea  creatură?  Ar  fi  trebuit  să-1  omor  pe 
Pezevenghi  când  a  fost  sub  puterea  mea,  dar  m-a  păcălit.  E  plin  de  viclenie, 
piticul.  Mercenarul  lui  1-a  ucis  pe  bunul  meu  Ser  Vardis  Egen.  Catelyn  n-ar  fi 
trebuit  să-1  aducă  aici,  i-am  spus.  Şi  a  mai  şi  şters-o  cu  unchiul  meu.  A  fost  urât 
din  partea  ei.  Peştele  Negru  era  Cavalerul  Porţii  şi,  de  când  ne-a  părăsit,  clanurile 
munţilor  au  devenit  foarte  îndrăzneţe.  Dar  Petyr  va  rezolva  toate  astea  în  curând. 
Am  să-1  numesc  Lord  Protector  al  Ţinutului  Vale.  Mătuşa  ei  zâmbi  pentru  prima 
oară,  aproape  cu  căldură.  Poate  că  nu  arată  aşa  de  puternic  şi  de  înalt  ca  unii,  dar  e 
mai  vrednic  decât  toţi.  Ai  încredere  în  el  şi  fă  ce-ţi  spune. 

—  Aşa  voi  face,  mătuşă. . .  doamna  mea. 

Lady  Lysa  păru  mulţumită  de  asta. 

—  L-am  cunoscut  pe  Joffrey.  îl  numea  pe  Robert  al  meu  în  fel  şi  chip  şi,  o 
dată,  1-a  lovit  cu  o  sabie  de  lemn.  Un  bărbat  îţi  va  spune  că  otrava  e  lipsită  de 
onoare,  dar  onoarea  unei  femei  e  altfel.  Mama  ne-a  zămislit  în  aşa  fel  încât  să  ne 
apărăm  copiii  şi  singura  noastră  dezonoare  este  eşecul.  Vei  ştii  asta,  când  vei  avea 
un  copil. 

—  Un  copil?  se  miră  Şansa,  şovăitoare. 
Lysa  flutură  o  mână,  nepăsătoare. 

—  Nu  prea  curând.  Eşti  prea  tânără  să  fii  mamă.  Dar  într-o  zi,  îţi  vei  dori  copii. 
Aşa  cum  îţi  vei  dori  să  te  măriţi. 

—  Dar. . .  sunt  măritată,  doamna  mea. 

—  Da,  dar  în  scurt  timp  vei  fi  văduvă.  Bucură-te  că  Pezevenghiul  a  preferat 
târfele.  Nu  s-ar  cuveni  ca  fiul  meu  să  adune  firimiturile  piticului,  dar,  cum  nu  te-a 
atins  niciodată. . .  Cum  ţi-ar  plăcea  să  te  măriţi  cu  vărul  tău,  Lordul  Robert? 

Gândul  o  indispuse.  Nu  ştia  despre  Robert  Arryn  decât  că  era  un  băieţel  şi  că 
era  bolnăvicios.  Nu  cu  mine  vrea  să-l  însoare  pe  fiul  ei,  ci  cu  moştenirea  mea. 
Nimeni  nu  se  va  căsători  vreodată  cu  mine  din  dragoste.  Dar  învăţase  să  mintă  cu 
uşurinţă:  Eu...  abia  aştept  să-l  întâlnesc,  doamna  mea.  Dar  e  încă  un  copil,  nu-i 
aşa? 

—  Are  opt  ani.  Şi  nu  e  voinic.  Dar  e  un  băiat  atât  de  bun,  de  ager  şi  de  deştept! 
Va  fi  un  bărbat  vrednic,  Alayne.  Sămânţa  e  puternică,  mi-a  spus  nobilul  meu  soţ 
înainte  de  a  muri.  Ultimele  lui  cuvinte.  Zeii  ne  îngăduie  uneori  să  vedem  un 
crâmpei  din  viitor,  când  suntem  pe  moarte.  Nu  văd  nici  un  motiv  să  nu  vă 
căsătoriţi,  îndată  ce  ştim  că  soţul  tău  Lannister  e  mort.  O  căsătorie  secretă, 
desigur.  E  cu  neputinţă  să  se  creadă  că  Lordul  de  Eyrie  e  însurat  cu  o  bastardă.  Nu 
s-ar  cuveni.  Corbii  ar  trebui  să  ne  aducă  vorbă  de  la  Debarcaderul  Regelui  îndată 
ce  capul  Pezevenghiului  cade.  Tu  şi  Robert  vă  puteţi  căsători  chiar  a  doua  zi,  n-ar 
fi  drăguţ?  Va  fi  bine  pentru  Robert  să  aibă  o  mică  prietenă.  La  început,  când  am 
venit  la  Eyrie,  s-a  jucat  cu  fiii  lui  Vardis  Egen.  Şi  cu  fiii  administratorului  meu. 
Dar  erau  mult  prea  neciopliţi  şi  n-am  avut  încotro,  a  trebuit  să-i  alung.  Citeşti 
bine,  Alayne? 

—  Septa  Mordane  era  destul  de  bună  să  spună  aşa. 

—  Robert  are  ochii  slabi,  dar  îi  place  la  nebunie  să  i  se  citească,  îi  mărturisi 
Lady  Lysa.  Cel  mai  mult  îi  plac  poveştile  cu  animale.  Ştii  cântecelul  despre  puiul 
care  s-a  deghizat  în  vulpe?  1-1  cânt  tot  timpul,  nu  se  plictiseşte  de  el  niciodată.  Şi  îi 
place  să  se  joace  de-a  saltul  broaştei  şi  învârte-sabia  şi  vino-în-castelul-meu,  dar 
trebuie  să-l  laşi  întotdeauna  să  câştige.  Aşa  se  şi  cuvine,  nu  crezi?  în  definitiv,  e 
Lordul  de  Eyrie,  să  nu  uiţi  niciodată  asta!  Eşti  de  viţă  nobilă,  şi  cei  din  familia 
Stark  au  fost  întotdeauna  oameni  mândri,  dar  Winterfellul  a  căzut,  iar  acum  nu 
eşti  decât  o  cerşetoare,  aşa  că  lasă  mândria  deoparte.  Recunoştinţa  te-ar  prinde 
mai  bine,  în  situaţia  de  faţă.  Da,  şi  supunerea.  Fiul  meu  va  avea  o  soţie 


133 


recunoscătoare  şi  supusă. 


JON 

Zi  şi  noapte  răsunau  topoarele. 

Jon  nu-şi  putea  aminti  când  dormise  ultima  oară.  Când  închidea  ochii,  visa 
lupte,  când  se  trezea,  lupta.  Auzea  bocănitul  neîncetat  al  bronzului,  al  cremenii  şi 
al  oţelului  fierbinte  muşcând  în  lemn,  până  şi  în  Turnul  Regelui,  şi  mai  puternic 
atunci  când  încerca  să  se  odihnească  în  adăpostul  de  pe  creasta  Zidului.  Mance 
avea  şi  el  baltage  la  treabă  şi  fierăstraie  lungi,  cu  dinţi  de  os  şi  de  cremene.  Odată, 
pe  când  se  pierdea  într-un  somn  istovit,  dinspre  pădurea  bântuită  se  auzi  un  pârâit 
puternic  şi  un  sequoia  se  prăbuşi,  într-un  nor  de  praf  şi  ace. 

Când  Owen  se  apropie  de  el  era  treaz,  zăcând  fără  somn  sub  un  maldăr  de 
blănuri,  în  adăpost. 

—  Lord  Snow,  spuse  Owen,  scuturându-1  de  umăr,  se  crapă  de  ziuă.  îi  întinse 
o  mână,  să-1  ajute  să  se  ridice  în  picioare.  Şi  alţii  se  sculau,  ciocnindu-se  unul  de 
altul  când  îşi  trăgeau  cizmele  în  picioare  sau  îşi  legau  centurile,  în  adăpostul 
strâmt.  Nimeni  nu  vorbea. 

Erau  cu  toţii  prea  obosiţi  ca  să  vorbească.  Puţini  dintre  ei  părăsiseră  vreodată 
Zidul  în  ultimele  zile.  Asta  presupunea  un  drum  lung  în  sus  şi  în  jos,  în  cuşcă. 
Castelul  Negru  fusese  lăsat  în  seama  lui  Maester  Aemon,  Ser  Wynton  Stout  şi  a 
altor  câtorva,  prea  bătrâni  şi  prea  plăpânzi  ca  să  lupte. 

—  Am  visat  că  a  venit  regele,  zise  bucuros  Owen.  Maester  Aemon  a  trimis  o 
pasăre,  iar  Regele  Robert  a  venit  cu  toată  oştirea  lui.  Se  făcea  că-i  vedeam 
flamurile  aurii. 

Jon  se  strădui  să  zâmbească. 

—  Ar  fi  o  privelişte  nemaipomenită,  Owen.  Ignorând  junghiul  din  picior,  îşi 
aruncă  o  mantie  neagră  de  blană  pe  umeri,  îşi  înhaţă  cârja  şi  se  duse  pe  Zid,  să 
înfrunte  o  nouă  zi. 

O  pală  de  vânt  îi  răsfira  părul  lung  şi  castaniu,  cu  lujeri  de  gheaţă.  La  nici  un 
kilometru  spre  nord,  taberele  sălbaticilor  se  deşteptau,  cu  degetele  de  fum  ale 
focurilor  zgâriind  cerul  palid  al  dimineţii.  îşi  ridicaseră  la  marginea  pădurii 
corturile  de  blănuri  şi  piei,  chiar  şi  un  adăpost  de  bârne  şi  crengi  împletite.  Spre 
est  se  zăreau  şiruri  de  cai,  spre  vest  mamuţi,  oameni  pretutindeni,  ascuţindu-şi 
săbiile,  potrivind  vârfuri  pe  suliţele  grosolane,  punându-şi  armurile  primitive  din 
piele  şi  corn  şi  os.  Pentru  fiecare  om  pe  care  îl  vedea,  Jon  ştia  că  mai  sunt  alţi 
douăzeci,  nevăzuţi,  în  pădure.  Desişul  le  oferea  un  oarecare  adăpost  şi  îi  ascundea 
de  ochii  nesuferitelor  ciori. 

Arcaşii  lor  se  furişau  deja  spre  Zid,  împingându-şi  manteletele  rulante. 

—  Iată,  ne  sosesc  săgeţile  de  la  micul  dejun,  anunţă  vesel  Pyp,  ca  în  fiecare 

dimineaţă. 

E  bine  că  poate  face  haz  de  necaz,  gândi  Jon.  Cineva  trebuie  să  facă  şi  asta. 
Cu  trei  zile  în  urmă,  una  dintre  acele  săgeţi  de  la  micul  dejun  îl  nimerise  pe  Alyn 
cel  Roşu  din  Pădurea  Rozelor  în  picior.  îi  puteai  zări  şi  acum  trupul,  la  poalele 
Zidului,  dacă  te  osteneai  să  te  apleci  destul.  Jon  se  gândi  că  era  mai  bine  pentru  ei 
să  zâmbească  la  gluma  lui  Pyp  decât  să  se  gândească  la  cadavrul  lui  Alyn. 

Manteletele  erau  scuturi  de  lemn  înclinate,  destul  de  mari  ca  să  ascundă  în 
spatele  lor  cinci  oameni  liberi.  Arcaşii  le  împinseră  până  aproape,  apoi 
îngenuncheară  în  spatele  lor  să-şi  slobozească  săgeţile  prin  despicăturile  făcute  în 
lemn.  Prima  oară  când  sălbaticii  le  rostogoliseră  în  faţa  lor,  Jon  ordonase 
oamenilor  lui  să  tragă  cu  săgeţi  de  foc  şi  pârjolise  câteva,  dar  după  aceea  Mance 
începuse  să  le  acopere  cu  piei  neargăsite.  Nici  toate  săgeţile  de  foc  din  lume  nu  le 
mai  puteau  aprinde  acum.  Fraţii  începuseră  deja  să  facă  prinsoare  care  dintre 
santinelele  de  paie  avea  să  adune  cele  mai  multe  săgeţi  până  la  sfârşit.  Edd  cel 
Trist  conducea  cu  patru,  dar  Othell  Yarwyck,  Tumberjon  şi  Watt  de  la  Lacul  Lung 
aveau  şi  ei  câte  trei  fiecare.  Tot  Pyp  era  cel  care  începuse  să  dea  nume 
sperietorilor  după  fraţii  care  nu  mai  erau  printre  ei. 

—  Aşa  parcă  suntem  mai  mulţi,  spusese  el. 

—  Mai  mulţi  cu  săgeţi  în  burtă,  se  plânsese  Grenn,  dar  obiceiul  părea, 
într-adevăr,  să-i  îmbărbăteze  pe  fraţii  lui,  astfel  că  Jon  le  păstră  numele  şi  lăsă 
prinsoarea  să  continue. 

La  marginea  Zidului,  un  ochi  myrishez  din  bronz  împodobit  se  sprijinea  pe  trei 
picioare  fusiforme.  Cândva,  înainte  ca  propriii  lui  ochi  să  orbească,  Maester 
Aemon  îl  folosise  ca  să  scruteze  stelele.  Jon  aplecă  ţeava  în  jos,  să  arunce  o 
privire  asupra  duşmanului.  Chiar  şi  de  la  distanţa  aceasta,  nu  putea  să  confunde 
imensul  cort  alb  al  lui  Mance  Rayder,  cusut  din  blănuri  de  urşi  albi.  Ocheanul 
myrishez  îi  aducea  pe  sălbatici  destul  de  aproape  ca  să  le  distingă  chipurile.  Nu 
era  nici  urmă  de  Mance  în  dimineaţa  aceasta,  însă  Dalia,  femeia  lui,  era  afară, 
întreţinând  un  foc,  în  timp  ce  sora  ei,  Val,  mulgea  o  capră  lângă  cort.  Dalia  părea 
atât  de  mare  încât  era  de  mirare  că  se  putea  mişca.  Copilul  trebuie  să  vină  cât  de 
curând,  gândi  Jon.  Roti  ochiul  spre  est  şi  cercetă  printre  corturi  şi  copaci,  până 
când  descoperi  ţestoasa.  Şi  asta  va  veni  cât  de  curând.  Sălbaticii  jupuiseră  unul 
dintre  mamuţii  morţi  în  timpul  nopţii  şi  întindeau  blana  aspră  şi  însângerată  peste 
carapacea  ţestoasei,  încă  un  strat  peste  blănuri  de  oaie  şi  piei.  Ţestoasa  avea  o 
carapace  rotunjită  şi  opt  roţi  imense,  iar  sub  blănuri  se  afla  o  ramă  solidă  de  lemn. 
Când  sălbaticii  începuseră  să  o  asambleze,  Satin  crezuse  că  aveau  de  gând  să 
construiască  o  corabie.  Şi  nu  s-a  înşelat.  Ţestoasa  era  o  carenă  întoarsă  cu  susul  în 
jos,  deschisă  la  pupa  şi  la  prora,  o  hardughie  pe  roţi. 

—  E  gata,  nu-i  aşa?  întrebă  Grenn. 

—  Aproape.  Jon  împinse  deoparte  ochiul.  Va  veni  astăzi,  probabil.  Aţi  umplut 
butoaiele? 

—  Până  la  unul.  Au  îngheţat  bocnă  azi-noapte.  Le-a  verificat  Pyp. 

Grenn  se  schimbase  foarte  mult,  din  băiatul  stângaci,  butucănos,  cu  care  se 
împrietenise  Jon  la  început.  Se  înălţase  cu  un  lat  de  palmă,  pieptul  şi  umerii  i  se 
îngroşaseră  şi  nu-şi  tunsese  părul,  nici  nu-şi  tăiase  barba  de  la  Pumnul  Primilor 
Oameni.  Arăta  imens  şi  lăţos  ca  un  zimbru,  porecla  pe  care  i-o  dăduse  Ser  Alliser 
Thorne,  în  perioada  de  pregătire.  Dar  acum  părea  obosit.  Când  Jon  îi  spuse  asta, 
Grenn  clătină  din  cap: 

—  I-am  auzit  toată  noaptea.  N-am  putut  dormi,  cu  toate  loviturile  de  topor. 

—  Atunci,  du-te  şi  te  culcă  acum. 

—  N-am  nevoie. 

—  Ba  da.  Te  vreau  odihnit.  Hai,  du-te,  n-am  de  gând  să  te  las  să  dormi  în 
timpul  bătăliei.  Se  strădui  să  zâmbească.  Eşti  singurul  care  poate  urni  butoaiele 
astea  nenorocite. 

Grenn  se  îndepărtă  bombănind,  iar  Jon  se  întoarse  la  ochean,  scrutând  tabăra 
sălbaticilor.  Din  când  în  când,  câte  o  săgeată  îi  trecea  pe  deasupra  capului,  dar  se 
obişnuise  să  le  ignore.  Distanţa  era  mare  şi  unghiul  prost,  riscul  să  fie  lovit  era 
mic.  Mance  Rayder  nu  era  de  văzut  în  tabără  nici  acum,  dar  îl  zări  pe  Tormund 
Năpasta  Uriaşilor  în  preajma  ţestoasei,  împreună  cu  doi  dintre  fiii  săi.  Băieţii  se 
luptau  cu  blana  de  mamut,  în  timp  ce  Tormund  rodea  un  picior  de  capră  fript  şi 
răcnea  ordine.  în  altă  parte,  îl  descoperi  pe  Varamyr  Şasepiei,  omul-fiară, 
plimbându-se  printre  copaci  cu  pisica-nălucă  păşind  pe  urmele  lui. 

Când  auzi  zornăitul  lanţurilor  de  troliu  şi  geamătul  de  oţel  al  uşii  de  la  cuşcă, 
ştia  că  trebuia  să  fie  Hobb,  care  le  aducea  micul  dejun,  ca  în  fiecare  dimineaţă. 
Imaginea  ţestoasei  lui  Mance  îi  tăiase  lui  Jon  orice  poftă  de  mâncare.  Uleiul  era 
pe  sfârşite  şi  ultimul  butoi  cu  smoală  fusese  rostogolit  de  pe  Zid  cu  două  nopţi  în 
urmă.  în  curând  aveau  să  rămână  şi  fără  săgeţi  şi  nu  avea  cine  să  facă  altele.  Iar  cu 
o  noapte  în  urmă,  dinspre  vest,  de  la  Ser  Denys  Mallister,  venise  un  corb.  Se  părea 
că  Bowen  Marsh  îi  vânase  pe  sălbatici  tocmai  până  la  Turnul  Umbrei  şi  apoi  mai 
departe,  în  întunecimile  Defileului.  La  Podul  Ţestelor,  se  întâlnise  cu  Plângătorul 
şi  cu  trei  sute  de  sălbatici  şi  câştigase  o  bătălie  sângeroasă.  Dar  fusese  o  victorie 
scumpă.  Mai  mult  de  o  sută  de  fraţi  ucişi,  printre  care  Ser  Endrew  Tarth  şi  Ser 
Aladale  Wynch.  Bătrâna  Rodie  în  persoană  se  întorsese  la  Turnul  Umbrei,  grav 
rănit.  Maester  Mullin  îl  îngrijea,  dar  avea  să  treacă  o  vreme  până  când  se  va  putea 
întoarce  la  Castelul  Negru. 

Când  a  citit  asta,  Jon  a  trimis-o  pe  Zei  în  Oraşul  Cârtiţei,  călare  pe  cel  mai  bun 
cal  al  lor,  să-i  roage  pe  săteni  să-i  ajute  să  înarmeze  Zidul.  Nu  se  mai  întorsese. 
Când  1-a  trimis  pe  Mully  după  ea,  el  a  revenit  raportând  că  satul  întreg  era  părăsit, 
până  şi  bordelul.  Cel  mai  probabil,  Zei  se  luase  după  ei,  pe  drumul  regelui.  Poate 
că  ar  trebui  să  facem  toţi  acelaşi  lucru,  cugetă  Jon  întunecat. 

Se  forţă  să  mănânce,  fie  că-i  era  foame,  fie  că  nu.  Era  de  ajuns  că  nu  putuse  să 
doarmă,  nu  putea  să  continue  şi  fără  mâncare.  în  plus,  s-  ar  putea  să  fie  ultima 

mea  masă.  S-ar  putea  să  fie  ultima  pentru  toţi.  Şi  astfel,  Jon  avea  stomacul  plin 
de  pâine,  slănină,  ceapă  şi  brânză  când  îl  auzi  pe  Cal  strigând: 

—  VINE! 

Nimeni  nu  trebuia  să  întrebe  ce  venea.  Şi  nici  Jon  nu  avu  nevoie  de  ochiul 
myrishez  al  maesterului  ca  să  o  vadă  ivindu-se  dintre  corturi  şi  copaci. 

—  De  fapt  nu  prea  seamănă  cu  o  ţestoasă,  comentă  Satin.  Ţestoasele  nu  au 
blană. 

—  Majoritatea  n-au  nici  roţi,  zise  Pyp. 

—  Sună  cornul  de  război!  porunci  Jon,  iar  Kegs  suflă  de  două  ori  lung,  să-i 
trezească  pe  Grenn  şi  pe  ceilalţi  care  dormeau  după  veghea  de  astă-noapte.  Dacă 
veneau  sălbaticii,  Zidul  avea  nevoie  de  fiecare  om.  Avem  şi  aşa  prea  puţini, 
martori  sunt  zeii.  Jon  se  uită  la  Pyp,  la  Kegs  şi  Satin,  la  Cal  şi  Owen  Tolomacul, 
la  Tim  Bâlbâitul  şi  la  Mully,  la  Gheată  Desperecheată  şi  la  ceilalţi,  încercând  să 
şi-i  imagineze  corp  la  corp  cu  o  sută  de  sălbatici  ţipând  în  bezna  îngheţată  a 
tunelului,  doar  cu  câteva  zăbrele  de  fier  între  ei.  La  asta  avea  să  se  ajungă,  dacă  nu 
puteau  opri  ţestoasa  înainte  să  spargă  poarta. 

—  E  mare,  spuse  Calul. 
Pyp  plescăi  din  buze. 

—  Gândeşte-te  la  toată  supa  pe  care  o  s-o  facem  din  ea. 

Gluma  era  născută  moartă.  Până  şi  Pyp  avea  glasul  obosit.  Arată  pe  jumătate 
mort,  gândi  Jon,  dar  aşa  arătăm  toţi.  Regele-de-Dincolo-de-Zid  avea  atât  de  mulţi 
oameni  încât  putea  să  trimită  asupra  lor  mereu  alţi  atacatori,  dar  aceeaşi  mână  de 
fraţi  în  negru  trebuia  să  întâmpine  fiecare  asalt  şi  asta  îi  făcuse  praf. 

Jon  ştia  că  oamenii  de  sub  blănuri  şi  lemn  împingeau  din  greu,  cu  umerii, 
încordându-se  să  ţină  roţile  în  mişcare,  dar  după  ce  ţestoasa  se  va  izbi  de  poartă, 
îşi  vor  înlocui  sforile  cu  topoarele.  Cel  puţin,  Mance  nu-şi  trimitea  astăzi  mamuţii. 
Asta  îl  bucura  pe  Jon.  Puterea  lor  extraordinară  se  irosea  la  Zid,  iar  dimensiunile 
lor  nu  făceau  decât  să-i  transforme  în  ţinte  uşoare.  Ultimul  murise  încet,  timp  de  o 
zi  şi  jumătate,  iar  mugetele  lui  de  jale  fuseseră  greu  de  suportat. 

Ţestoasa  se  strecura  agale  printre  pietre,  buşteni  şi  tufişuri.  Atacurile 
precedente  îi  costaseră  pe  sălbatici  o  sută  de  vieţi  sau  mai  multe.  Majoritatea 
zăceau  şi  acum  acolo  unde  căzuseră.  în  perioadele  de  acalmie,  ciorile  veneau  şi  le 
dădeau  ocol,  dar  acum  zburau  ţipând.  Nu  le  plăcea  înfăţişarea  acelei  ţestoase  mai 
mult  decât  lor. 

Satin,  Calul  şi  ceilalţi  îl  priveau  pe  Jon,  aşteptându-i  ordinele.  Era  atât  de 
obosit  încât  nu  mai  ştia  nici  unul.  Zidul  e  al  meu,  îşi  reaminti. 

—  Owen,  Calule,  la  catapulte.  Kegs,  tu  şi  Gheată  Desperecheată,  la  scorpioni. 
Ceilalţi,  întindeţi  arcurile.  Săgeţi  de  foc.  Să  vedem  dacă  putem  s-o  ardem.  Jon  ştia 
că  era,  probabil,  un  gest  inutil,  dar  tot  era  ceva,  decât  să  stea  cu  mâinile 
încrucişate. 

Greoaie  şi  înceată,  ţestoasa  era  o  ţintă  bună,  iar  arcaşii  şi  arbaletiştii  o 

transformară  curând  într-un  arici  hodorogit  de  lemn. . .  dar  pieile  ude  o  apărau, 
întocmai  cum  apăraseră  manteletele,  şi  săgeţile  de  foc  se  stinseră  aproape  imediat 
după  ce  o  loviră.  Jon  înjură  în  barbă. 

—  Scorpioni,  ordonă  el.  Catapulte. 

Săgeţile  scorpionilor  pătrunseră  adânc  în  piei,  dar  nu  reuşiră  să  facă  mai  mult 
rău  decât  săgeţile  de  foc.  Pietrele  săltară  pe  carapacea  ţestoasei,  lăsând  adâncituri 
în  straturile  de  piele.  O  piatră  azvârlită  dintr-o  balistă  ar  fi  zdrobit-o,  poate,  dar 
una  dintre  maşinării  era  şi  acum  stricată,  iar  sălbaticii  ocoliseră  pe  departe  zona 
unde  cealaltă  îşi  arunca  încărcătura. 

—  Jon,  nu  se  opreşte,  zise  Owen  Tolomacul. 

Vedea  asta  şi  singur.  Pas  cu  pas,  metru  cu  metru,  ţestoasa  se  strecura  mai 
aproape,  rostogolindu-se,  huruind  şi  legănându-se  în  timp  ce  traversa  câmpul  de 
măcel.  După  ce  sălbaticii  o  vor  izbi  de  Zid,  le  va  oferi  tot  adăpostul  de  care  aveau 
nevoie  până  când  topoarele  îşi  croiau  drum  prin  porţile  exterioare,  reparate  în 
pripă,  înăuntru,  sub  gheaţă,  vor  înlătura  dărâmăturile  din  tunel  în  câteva  ore,  iar 
apoi  nimic  nu  le  va  mai  sta  în  cale,  în  afară  de  două  porţi  de  fier,  câteva  cadavre 
pe  jumătate  îngheţate  şi  fraţii  pe  care  Jon  s-ar  osteni  să  i-i  trimită  în  cale,  să  lupte 
şi  să  moară  în  întuneric. 

La  stânga  lui,  catapulta  scoase  o  bufnitură  şi  umplu  aerul  de  pietre  ce  se  roteau 
în  zbor.  Căzură  pe  ţestoasă  ca  o  grindină  şi  ricoşară,  inofensive,  în  toate  părţile. 
Arcaşii  sălbatici  continuau  să  tragă  din  spatele  manteletelor.  O  săgeată  se  înfipse, 
cu  un  zgomot  înăbuşit,  în  capul  unuia  dintre  oamenii  de  paie,  iar  Pyp  spuse: 

—  Patru  pentru  Watt  de  la  Lacul  Lung.  Avem  egalitate.  Dar  următoarea 
săgeată  şuieră  pe  lângă  urechea  lui.  Huo!  strigă  el  către  cei  de  jos.  Eu  nu  particip 
la  concurs! 

—  Pieile  nu  se  aprind,  spuse  Jon,  pentru  sine,  ca  şi  pentru  ceilalţi. 

Singura  lor  speranţă  era  să  încerce  să  zdrobească  ţestoasa  înainte  să  ajungă  la 
Zid.  Pentru  asta,  aveau  nevoie  de  bolovani.  Oricât  de  robustă  ar  fi  fost  ţestoasa,  o 
bucată  mare  de  stâncă  prăbuşită  direct  deasupra  ei,  de  la  două  sute  cincizeci  de 
metri  înălţime,  n-avea  cum  să  nu  producă  anumite  stricăciuni. 

—  Grenn,  Owen,  Kegs,  e  timpul. 

De-a  lungul  adăpostului  erau  înşirate  douăsprezece  butoaie  zdravene  de  stejar. 
Erau  pline  de  pietre  sfărâmate,  prundiş  din  cel  pe  care  fraţii  obişnuiau  să-1 
împrăştie  pe  poteci,  ca  să  poată  păşi  mai  bine  pe  creasta  Zidului.  Cu  o  zi  înainte, 
după  ce  văzuse  oamenii  liberi  acoperind  ţestoasa  cu  piei  de  oaie,  Jon  îi  spusese  lui 
Grenn  să  toarne  apă  în  butoaie,  oricât  de  mult  ar  dura.  Apa  avea  să  se  strecoare 
printre  pietrele  sfărâmate,  iar  peste  noapte,  totul  avea  să  îngheţe  bocnă.  Era  lucrul 
cel  mai  asemănător  cu  un  bolovan  pe  care-1  puteau  obţine. 

—  De  ce  trebuie  să  le  îngheţăm?  îl  întrebase  Grenn.  De  ce  nu  rostogolim  pur  şi 
simplu  butoaiele,  aşa  cum  sunt? 

Jon  îi  răspunsese: 

—  Dacă,  în  coborâre,  butoaiele  s-ar  zdrobi  de  Zid,  ar  exploda  şi  pietrişul  s-ar 
împrăştia  peste  tot.  Nu  vrem  să  aruncăm  o  ploaie  de  pietricele  peste  ticăloşi. 

îşi  propti  umărul  de  unul  dintre  butoaie,  împreună  cu  Grenn,  în  timp  ce  Kegs  şi 
Owen  se  luptau  cu  un  altul.  împreună,  îl  clătinară,  să  spargă  gheaţa  care  se 
formase  în  jurul  bazei. 

—  Cântăreşte  o  tonă,  afurisitul,  zise  Grenn. 

—  Răstoarnă-1  şi  rostogoleşte-1,  spuse  Jon.  încet;  dacă  îţi  trece  peste  picior,  vei 
sfârşi  ca  Gheată  Desperecheată. 

îndată  ce  butoiul  fu  culcat,  Jon  înhaţă  o  torţă  şi  o  flutură  deasupra  Zidului, 
încoace  şi  încolo,  destul  cât  să  facă  gheaţa  să  se  topească  puţin.  Pelicula  subţire  de 
apă  ajută  butoiul  să  se  rostogolească  mai  uşor.  Prea  uşor,  de  fapt.  Fură  cât  pe  ce 
să-1  scape.  Dar  în  cele  din  urmă,  cu  eforturile  reunite  ale  celor  patru,  îşi 
rostogoliră  bolovanul  până  la  marginea  Zidului  şi  îl  ridicară  din  nou  în  picioare. 

Aveau  patru  butoaie  aliniate  deasupra  porţii,  când  Pyp  strigă: 

—  Avem  o  ţestoasă  la  poartă! 

Jon  îşi  sprijini  piciorul  rănit  şi  se  aplecă  peste  zid,  să  se  uite.  împrejmuiri. 
Marsh  ar  fii  trebuit  să  construiască  împrejmuiri.  Atâtea  lucruri  ar  fi  trebuit  să 
facă!  Sălbaticii  trăgeau  uriaşii  morţi  din  faţa  porţii.  Calul  şi  Mully  aruncau  cu 
pietre  asupra  lor,  iar  lui  Jon  i  se  păru  că  vede  un  om  prăbuşindu-se,  însă  pietrele 
erau  prea  mici  ca  să  aibă  vreun  efect  asupra  ţestoasei.  Se  întreba  ce  vor  face 
oamenii  liberi  cu  mamutul  care  le  stătea  în  cale,  dar  pe  urmă  văzu.  Ţestoasa  era 
aproape  cât  un  hambar,  astfel  că  o  împinseră  pur  şi  simplu  peste  cadavru.  Piciorul 
îi  zvâcnea,  dar  Calul  îl  apucă  de  braţ  şi  îl  trase  înapoi  la  loc  sigur. 

—  N-ar  trebui  să  te  apleci  aşa,  îi  spuse  băiatul. 

—  Ar  fi  trebuit  să  ridicăm  împrejmuiri.  Lui  Jon  i  se  părea  că  aude  bubuitul 
topoarelor  pe  lemn,  dar  era  probabil  teama  care  îi  răsuna  în  urechi.  Se  uită  la 
Grenn:  Dă-i  drumul. 

Grenn  se  duse  în  spatele  unui  butoi,  se  propti  cu  umărul  în  el,  gemu  şi  începu 
să  împingă.  Owen  şi  Mully  se  apropiară  să-1  ajute.  împinseră  butoiul  cu  o  palmă 
şi  jumătate  dincolo  de  margine,  apoi  încă  pe  atât.  Şi  dintr-odată,  nu  mai  era. 

Auziră  bufnitura  când  se  lovi  de  Zid  şi  apoi,  mult  mai  tare,  trosnetul  şi  pârâitul 
de  lemn  crăpat,  urmat  de  urlete  şi  răcnete.  Satin  scoase  un  ţipăt  de  bucurie,  iar 
Owen  Tolomacul  începu  să  danseze  în  cercuri,  în  timp  ce  Pyp  se  aplecă  şi  strigă: 

—  Ţestoasa  era  înţesată  cu  iepuri.  Uitaţi-vă  la  ei  cum  sar  afară! 

—  încă  o  dată,  răcni  Jon,  iar  Grenn  şi  Kegs  îşi  proptiră  umerii  în  următorul 
butoi,  trimiţându-1  în  văzduh. 

Când  isprăviră,  partea  din  faţă  a  ţestoasei  lui  Mance  era  o  ruină,  zdrobită  şi 
despicată,  iar  sălbaticii  ieşeau  prin  celălalt  capăt  şi  se  îndreptau  în  goană  către 
tabăra  lor.  Satin  îşi  scoase  la  iveală  arbaleta  şi  trimise  după  ei  câteva  săgeţi,  ca 
să-i  vadă  plecând  mai  repede.  Grenn  zâmbea  în  barbă.  Pyp  făcea  glume,  dar  unii 
dintre  ei  aveau  să  moară  astăzi. 

Mâine,  la  noapte...  Jon  aruncă  o  privire  către  adăpost.  Mai  erau  opt  butoaie 
acolo  unde,  cu  câteva  clipe  înainte,  fuseseră  douăsprezece.  Atunci  îşi  dădu  seama 
cât  era  de  obosit  şi  cât  de  tare  îl  durea  rana.  Trebuie  să  dorm.  Măcar  câteva  ore. 
Ar  putea  să  se  ducă  la  Maester  Aemon,  după  nişte  vin  al  viselor,  asta  l-ar  ajuta. 

—  Cobor  la  Turnul  Regelui,  le  spuse  el.  Chemaţi-mă  dacă  Mance  reuşeşte 
ceva.  Pyp,  Zidul  e  al  tău. 

—  Al  meu?  făcu  Pyp. 

—  Al  lui?  se  miră  Grenn. 

Zâmbind,  îi  lăsă  nedumeriţi  şi  coborî  în  cuşcă. 

O  cupă  de  vin  al  viselor  îl  ajută,  într-adevăr.  Somnul  îl  cuprinse  îndată  ce  se 
întinse  în  patul  îngust  din  odaia  sa.  Fu  bântuit  de  vise  ciudate,  nedesluşite,  pline 
de  glasuri  străine,  strigăte  şi  ţipete  şi  de  sunetul  cornului  de  război,  grav  şi 
puternic,  o  singură  notă  bubuitoare  care  stăruia  în  aer. 

Când  se  trezi,  cerul  era  negru  dincolo  de  gaura  de  tragere  care  îi  servea  drept 
fereastră,  iar  deasupra  lui  stăteau  patru  bărbaţi  pe  care  nu  îi  cunoştea.  Unul  ţinea 
un  felinar. 

—  Jon  Snow,  vorbi  răstit  cel  mai  înalt  dintre  ei,  încalţă-te  şi  vino  cu  noi. 
Primul  lui  gând  năuc  fu  că  Zidul  căzuse,  cumva,  în  timp  ce  dormea,  că  Mance 

Rayder  mai  trimisese  uriaşi  sau  altă  ţestoasă  şi  trecuse  de  poartă.  Dar  când  se 
frecă  la  ochi,  văzu  că  străinii  erau  înveşmântaţi  în  negru.  Sunt  oameni  ai  Rondului 
de  Noapte,  îşi  dădu  el  seama. 

—  Unde  să  vin?  Cine  sunteţi? 

Bărbatul  înalt  făcu  un  semn  şi  doi  dintre  ceilalţi  îl  traseră  pe  Jon  din  pat. 
Călăuziţi  de  felinar,  îl  conduseră  afară  din  odaie  şi  în  sus  pe  scară,  către  solarul 
Bătrânului  Urs.  Acolo  îl  văzu  pe  Maester  Aemon  stând  în  picioare  lângă  foc,  cu 
mâinile  în  jurul  unui  toiag  de  scorombar.  Septonul  Cellador  era  pe  jumătate  beat, 
ca  de  obicei,  iar  Ser  Wynton  Stout  dormea  pe  bancheta  de  sub  fereastră.  Ceilalţi 
fraţi  îi  erau  necunoscuţi.  Toţi,  în  afară  de  unul. 

Imaculat  în  mantia  lui  tivită  cu  blană,  Ser  Alliser  Thorne  se  întoarse  şi  spuse: 

—  Iată-1  pe  trădător,  lordul  meu.  Bastardul  lui  Ned  Stark  de  Winterfell. 

—  Nu  sunt  trădător,  Thorne,  spuse  Jon  cu  răceală. 

—  Vom  vedea.  în  scaunul  de  piele  din  spatele  mesei,  unde  îşi  scria  Bătrânul 
Urs  scrisorile,  şedea  un  bărbat  mare,  voinic,  guşat,  pe  care  Jon  nu-1  mai  văzuse. 

—  Da,  vom  vedea,  repetă  el.  Sper  că  n-o  să  negi  că  eşti  Jon  Snow.  Fiul  lui  Ned 
Stark. 

—  Lordul  Snow,  îi  place  să-şi  spună.  Ser  Alliser  era  un  bărbat  slab,  uscăţiv, 
bine  legat  şi  musculos,  şi  în  clipa  aceea  ochii  săi  de  cremene  erau  întunecaţi  şi 
ironici. 

—  Tu  eşti  cel  care  mi-ai  spus  Lord  Snow,  îi  aminti  Jon.  Lui  Ser  Alliser  îi 
plăcea  să  poreclească  băieţii  pe  care  îi  antrena,  pe  când  era  maestru  de  arme  la 
Castelul  Negru.  Bătrânul  Urs  îl  trimisese  la  Eastwatch-by-the-Sea.  Ceilalţi 

trebuie  să  fie  oameni  de  la  Eastwatch.  Corbul  a  ajuns  la  Cotter  Pyke  şi  ne- a 
trimis  ajutoare.  Câţi  oameni  aţi  adus?  îl  întrebă  pe  bărbatul  din  spatele  mesei. 

—  Eu  pun  întrebările,  răspunse  bărbatul  guşat.  Eşti  acuzat  de  sperjur,  laşitate 
şi  dezertare,  Jon  Snow.  Negi  că  ţi-ai  abandonat  fraţii,  lăsându-i  să  moară  la 
Pumnul  Primilor  Oameni,  alăturându-te  sălbaticului  Mance  Rayder,  acest  aşa-zis 
Rege-de-Dincolo-de-Zid? 

—  Abandonat...?  Jon  aproape  că  se  înecă  rostind  cuvântul. 
Atunci  interveni  Maester  Aemon. 

—  Lordul  meu,  Donai  Noye  şi  cu  mine  am  discutat  aceste  probleme  când  Jon 
Snow  a  revenit  printre  noi,  şi  am  fost  mulţumiţi  de  explicaţiile  lui. 

—  Ei,  bine,  eu  nu  sunt  mulţumit,  Maester,  zise  bărbatul  guşat.  Vreau  să  aud 
aceste  explicaţii  cu  urechile  mele.  Da,  le  voi  auzi! 

Jon  îşi  înghiţi  mânia. 

—  N-am  abandonat  pe  nimeni.  Am  plecat  de  la  Pumn  cu  Qhorin  Halfhand,  să 
cercetăm  Trecătoarea  Ţipătului.  M-am  alăturat  sălbaticilor  din  ordinul  lui. 
Halfhand  se  temea  că  Mance  ar  fi  putut  găsi  Cornul  Iernii. . . 

—  Cornul  Iernii?  Ser  Alliser  râse  înfundat.  Ţi  s-a  ordonat  şi  să  le  numeri 
snarcii,  Lord  Snow? 

—  Nu,  dar  le-am  numărat  uriaşii  cât  am  putut  de  bine. 

—  Ser,  ripostă  guşatul.  O  să  i  te  adresezi  lui  Ser  Alliser  cu  ser,  şi  mie  cu 
lordul  meu.  Sunt  Janos  Slynt,  Lord  de  Harrenhal  şi  comandant  aici,  la  Castelul 
Negru,  până  când  se  întoarce  Bowen  Marsh  cu  garnizoana  lui.  O  se  ne  acorzi 
respect,  da.  N-o  să  stau  să  aud  cum  un  cavaler  de  vază  ca  bunul  Ser  Alliser  e 
batjocorit  de  un  trădător.  Negi  că  ai  luat  o  femeie  sălbatică  în  patul  tău? 

—  Nu.  Suferinţa  lui  Jon  pentru  pierderea  Ygrittei  era  prea  proaspătă  ca  să  se 
lepede  acum  de  ea.  Nu,  lordul  meu. 

—  Presupun  că  tot  Halfhand  ţi-a  poruncit  să  te  destrăbălezi  cu  târfa  aia 
nespălată,  nu?  întrebă  Ser  Alliser  cu  un  zâmbet  atotştiutor. 

—  Ser.  Nu  era  o  târfă,  ser.  Halfhand  mi-a  spus  să  nu  mă  împotrivesc,  orice 
mi-ar  cere  sălbaticii,  dar. . .  n-o  să  neg  că  am  mers  dincolo  de  ceea  ce  ar  fi  trebuit 
să  fac,  că  am. . .  ţinut  la  ea. 

—  Atunci  recunoşti  că  eşti  un  sperjur,  constată  Janos  Slynt. 

Jumătate  din  cei  de  la  Castelul  Negru  vizitau  Oraşul  Cârtiţei  din  când  în  când, 
să  caute  comori  îngropate  în  bordel.  Jon  ştia  asta,  dar  n-avea  de  gând  să  o 
dezonoreze  pe  Ygritte  comparând-o  cu  târfele  din  Oraşul  Cârtiţei. 

—  Mi-am  încălcat  jurămintele  cu  o  femeie.  Asta  recunosc.  Da. 

—  Da,  lordul  meu.  Când  Slynt  se  înfuria,  îi  tremura  guşa.  Era  vânjos,  cum 
fusese  Bătrânul  Urs  şi,  cu  siguranţă,  avea  să  fie  la  fel  de  pleşuv,  dacă  ajungea  la 
vârsta  lui  Mormont.  Jumătate  din  păr  îi  căzuse  deja,  deşi  nu  putea  să  aibă  mai 
mult  de  patruzeci  de  ani. 

—  Da,  lordul  meu,  spuse  Jon.  Am  mers  cu  sălbaticii  şi  am  mâncat  cu  ei,  aşa 


141 


cum  mi-a  ordonat  Halfhand,  şi  am  primit-o  pe  Ygritte  sub  blănurile  mele.  Dar,  îţi 
jur,  nu  mi-am  lepădat  niciodată  mantia  neagră.  Am  fugit  îndată  ce  am  putut  şi 
n-am  ridicat  niciodată  braţul  împotriva  fraţilor  mei  sau  a  regatului. 
Ochii  mici  ai  Lordului  Slynt  îl  cercetară. 

—  Ser  Glendon,  porunci  el,  adu-1  pe  celălalt  ostatic.  Ser  Glendon  era  bărbatul 
înalt  care  îl  trăsese  pe  Jon  din  pat.  Alţi  patru  ieşiră  cu  el  din  încăpere,  dar  se 
întoarseră  destul  de  repede  cu  ostaticul,  un  bărbat  mic,  pământiu  şi  zbârcit,  legat 
în  lanţuri  la  mâini  şi  la  picioare.  Avea  sprâncenele  împreunate,  fruntea  înaltă,  în 
formă  de  inimă,  şi  o  mustaţă  care  părea  o  dâră  de  noroi  deasupra  buzei,  dar  faţa  îi 
era  umflată  şi  plină  de  vânătăi  şi  aproape  toţi  dinţii  îi  fuseseră  sparţi. 

Oamenii  de  la  Eastwatch  îl  azvârliră  cu  brutalitate  pe  podea.  Lordul  Slynt  se 
încruntă  la  el. 

—  El  e  cel  despre  care  ai  vorbit? 
Ostaticul  clipi  din  ochii  săi  mici  şi  gălbui. 

—  Da.  Până  în  clipa  aceea,  Jon  nu-1  recunoscuse  pe  Rattleshirt.  E  alt  om  fără 
armura  lui,  gândi  Jon.  Da,  repetă  sălbaticul,  el  e  laşul  care  1-a  omorât  pe 
Halfhand.  Sus,  la  Colţii  de  Gheaţă  s-a  întâmplat,  după  ce  am  prins  celelalte  ciori 
şi  le-am  omorât,  până  la  ultima.  Am  fi  făcut  acelaşi  lucru  şi  cu  el,  numai  că  s-a 
milogit  pentru  viaţa  lui  de  nimic.  S-a  oferit  să  ni  se  alăture,  dacă-1  primim. 
Halfhand  a  jurat  c-o  să-1  vadă  întâi  mort  pe  laşul  ăsta,  dar  lupul  1-a  sfâşiat  pe 
Qhorin  în  bucăţi  şi  el  i-a  tăiat  beregata.  îi  aruncă  lui  Jon  un  zâmbet  ştirb  şi  scuipă 
sânge  la  picioarele  lui. 

—  Ei?  zise  aspru  Janos  Slynt.  Negi  asta?  Sau  susţii  că  Qhorin  ţi-a  ordonat  să-1 
omori? 

—  Mi-a  spus. . .  Cuvintele  îi  veneau  greu.  Mi-a  spus  să  fac  orice  îmi  vor  cere. 
Slynt  îşi  roti  ochii,  privindu-i  pe  ceilalţi  oameni  de  la  Eastwatch  din  încăpere. 

—  Băiatul  ăsta  are  impresia  că  am  căzut  în  cap,  dintr-o  căruţă  cu  napi? 

—  Minciunile  nu  te  vor  salva  acum,  Jon  Snow,  îl  avertiză  Ser  Alliser  Thorne. 
Vrem  să  auzim  adevărul  din  gura  ta,  bastardule. 

—  V-am  spus  adevărul.  Caii  se  prăpădeau  şi  Rattleshirt  era  în  spatele  nostru. 
Qhorin  mi-a  spus  să  mă  prefac  că  vreau  să  mă  alătur  sălbaticilor.  Nu  trebuie  să  te 
împotriveşti,  orice  ţi- ar  cere,  mi-a  spus.  Ştia  că  mă  vor  face  să-1  omor.  Rattleshirt 
avea  să-1  omoare  oricum,  Halfhand  ştia  şi  asta. 

—  Aşa  că  acum  susţii  că  marele  Qhorin  Halfhand  se  temea  de  creatura  asta? 
Slynt  se  uită  la  Rattleshirt  şi  pufni. 

—  Toată  lumea  se  teme  de  Stăpânul  Oaselor,  mârâi  sălbaticul. 
Ser  Glendon  îl  lovi  cu  piciorul  şi  Rattleshirt  căzu  iarăşi  în  tăcere. 

—  N-am  spus  aşa  ceva,  insistă  Jon. 
Slynt  lovi  cu  pumnul  în  masă. 

—  Te-am  auzit!  Lordul  Alliser  te-a  dibuit  bine,  se  pare.  Minţi  printre  dinţii  tăi 
de  bastard.  Ei,  bine,  n-o  să  tolerez  asta!  Poate  că  pe  fierarul  ăsta  infirm  l-ai 

păcălit,  dar  nu  pe  Janos  Slynt!  O,  nu,  Janos  Slynt  nu  înghite  minciunile  aşa  de 
uşor.  Credeai  că  am  capul  îndesat  cu  varză? 

—  Nu  ştiu  cu  ce  ţi-e  îndesat  capul,  Lordul  meu. 

—  Lordul  Snow  e,  înainte  de  toate,  arogant,  remarcă  Ser  Alliser.  L-a  omorât 
pe  Qhorin  întocmai  cum  tovarăşii  lui  trădători  l-au  omorât  pe  Mormont.  Nu  m-ar 
surprinde  să  aflu  că  totul  a  făcut  parte  din  acelaşi  plan  murdar.  S-ar  putea  foarte 
bine  ca  şi  Benjen  Stark  să  fie  implicat  în  toate  astea.  După  câte  ştim,  chiar  în  clipa 
aceasta  stă  în  cortul  lui  Mance  Rayder.  Ştii  cum  sunt  cei  din  Casa  Stark,  lordul 
meu. 

—  Ştiu,  zise  Janos  Slynt.  îi  cunosc  prea  bine. 
Jon  îşi  scoase  mănuşa  şi  le  arătă  mâna  arsă. 

—  M-am  ars  apărându-1  pe  Lordul  Mormont  de  o  creatură.  Şi  unchiul  meu  a 
fost  un  om  de  onoare.  Nu  şi-ar  fi  trădat  niciodată  jurămintele. 

—  întocmai  ca  tine?  îl  luă  în  râs  Ser  Alliser. 
Septonul  Cellador  îşi  drese  glasul. 

—  Lord  Slynt,  spuse  el,  acest  băiat  a  refuzat  să-şi  spună  jurămintele,  aşa  cum 
se  cuvine,  în  sept,  şi  s-a  dus  dincolo  de  Zid,  să  le  rostească  în  faţa  unui  copac  al 
inimii.  Zeii  tatălui  său,  a  spus,  dar  aceia  sunt  şi  zeii  sălbaticilor. 

—  Sunt  zeii  Nordului,  septonule.  Maester  Aemon  era  politicos,  dar  ferm. 
Lorzii  mei,  când  Donai  Noye  a  fost  omorât,  tânărul  acesta,  Jon  Snow,  a  fost  cel 
care  a  preluat  comanda  Zidului  şi  l-a  apărat  împotriva  întregii  furii  a  Nordului.  A 
dat  dovadă  de  curaj,  devotament  şi  ingeniozitate.  Dacă  n-ar  fi  fost  el,  l-ai  fi  găsit 
aici  pe  Mance  Rayder  când  ai  fi  venit,  Lord  Slynt.  îl  judecaţi  greşit.  Jon  Snow  a 
fost  administratorul  şi  scutierul  Lordului  Mormont.  A  fost  ales  pentru  misiunea 
aceasta  fiindcă  Lordul  Comandant  îl  socotea  un  tânăr  care  promite  mult.  Ca  şi 
mine. 

—  Promite?  se  miră  Slynt.  Ei,  bine,  promisiunile  se  pot  dovedi  false.  Mâinile 
îi  sunt  pătate  de  sângele  lui  Qhorin  Halfhand.  Zici  că  Mormont  avea  încredere  în 
el,  dar  ce-i  cu  asta?  Ştiu  ce  înseamnă  să  fii  trădat  de  oameni  în  care  ai  avut 
încredere.  O,  da.  Şi  cunosc  şi  felul  de-a  fi  al  lupilor.  îndreptă  un  deget  către  faţa 
lui  Jon.  Tatăl  tău  a  murit  ca  un  trădător. 

—  Tatăl  meu  a  fost  ucis.  Pe  Jon  nu-1  mai  interesa  ce  îi  făceau,  dar  nu  avea  de 
gând  să  îndure  nici  o  minciună  despre  tatăl  său. 

Slynt  se  făcu  roşu  ca  racul. 

—  Ucis?  Ţânc  obraznic!  Regele  Robert  nici  nu  se  răcise  în  groapă  când  Lordul 
Eddard  a  pornit  împotriva  fiului  său.  Se  ridică  în  picioare;  era  un  bărbat  mai  scund 
decât  Mormont,  dar  cu  pieptul  şi  braţele  vânjoase  şi  un  burdihan  pe  măsură.  O 
suliţă  minusculă  de  aur  cu  vârful  acoperit  cu  email  roşu  îi  prindea  mantia  pe  umăr. 
Tatăl  tău  a  murit  de  sabie,  dar  a  avut  sânge  nobil,  a  fost  Mâna  Regelui.  Pentru  tine 
un  ştreang  va  fi  de  ajuns.  Ser  Alliser,  du-1  pe  acest  trădător  într-o  celulă  de  gheaţă. 

—  Lordul  meu  e  înţelept.  Ser  Alliser  îl  înhaţă  pe  Jon  de  braţ. 

Jon  se  smulse  din  strânsoare  şi  îl  apucă  pe  cavaler  de  gât  cu  atâta  sălbăticie 
încât  îl  ridică  de  la  podea.  L-ar  fi  sugrumat  dacă  oamenii  din  Eastwatch  nu  ar  fi 
intervenit.  Thorne  se  dădu  înapoi,  clătinându-se,  frecându-şi  urmele  pe  care 
degetele  lui  Jon  i  le  lăsaseră  pe  gât. 

—  Acum  vedeţi  şi  voi,  fraţii  mei,  băiatul  e  un  sălbatic. 

TYRION 

Când  se  crăpă  de  ziuă,  descoperi  că  numai  gândul  la  mâncare  îi  repugna.  Până 
diseară,  aş  putea  fi  condamnat.  Simţea  o  amăreală  în  stomac  şi  îl  mânca  nasul. 
Tyrion  se  scarpină  cu  vârful  cuţitului.  Un  ultim  martor  de  suportat,  apoi  e  rândul 
meu.  Dar  ce  avea  de  făcut?  Să  nege  totul?  Să-i  acuze  pe  Şansa  şi  Ser  Dontos?  Să 
mărturisească,  în  speranţa  că-şi  va  petrece  tot  restul  vieţii  la  Zid?  Să  se  lase  în 
voia  sorţii  şi  să  se  roage  ca  Vipera  Roşie  să-1  înfrângă  pe  Ser  Gregor  Clegane? 

Tyrion  înfipse  apatic  cuţitul  în  bucata  grasă  şi  cenuşie  de  cârnat,  închipuindu- 
şi  că  e  sora  lui.  E  al  naibii  de  frig  la  Zid,  dar  cel  puţin  aş  scăpa  de  Cersei.  Nu  se 
gândea  că  ar  fi  un  cercetaş  prea  grozav,  dar  Rondul  de  Noapte  avea  nevoie  şi  de 
oameni  deştepţi,  nu  numai  de  oameni  puternici.  Aşa  îi  spusese  Lordul  Comandant 
Mormont,  când  vizitase  Castelul  Negru.  Dar  există  acele  jurăminte  supărătoare. 
Asta  ar  însemna  să  pună  capăt  căsătoriei  sale  şi  oricăror  pretenţii  pe  care  le-ar 
putea  avea  faţă  de  Casterly  Rock,  însă,  oricum,  nu  părea  sortit  să  se  bucure  nici  de 
una,  nici  de  alta.  Şi  parcă-şi  amintea  că  într-un  sat  din  apropiere  se  afla  un 
bordel... 

Nu  era  viaţa  la  care  visase,  dar  era  viaţă.  Şi  ca  să  o  dobândească,  nu  avea 
altceva  de  făcut  decât  să  se  încreadă  în  tatăl  său,  să  se  ridice  pe  picioarele-i  mici  şi 
să  spună:  Da,  sunt  vinovat,  mărturisesc.  Asta  era  partea  care  îi  punea  un  nod  în 
stomac.  Aproape  că-şi  dorea  să  fi  săvârşit  crima  cu  adevărat,  dacă  trebuia  să  tragă 
ponoasele  oricum. 

—  Stăpâne,  zise  Podrick  Payne.  Au  venit,  stăpâne.  Ser  Addam.  Şi  mantiile 
aurii.  Aşteaptă  afară. 

—  Pod,  spune-mi  adevărul,  crezi  că  eu  am  făcut-o? 

Băiatul  şovăi.  Când  încercă  să  vorbească,  nu  reuşi  decât  să  bolborosească,  fără 
vlagă. 

Sunt  condamnat.  Tyrion  oftă. 

—  Nu-i  nevoie  să-mi  răspunzi.  Mi-ai  fost  un  bun  scutier.  Mai  bun  decât 
meritam.  Orice  s-ar  întâmpla,  îţi  mulţumesc  pentru  devotamentul  tău. 

Ser  Addam  Marbrand  aştepta  în  faţa  uşii,  cu  şase  mantii  aurii.  Se  părea  că  în 
dimineaţa  aceasta  nu  avea  nimic  de  spus.  Alt  om  bun  care  mă  crede  criminal. 
Tyrion  îşi  adună  toată  demnitatea  de  care  era  capabil  şi  coborî  treptele,  cu  mersu-i 
legănat.  Simţea  privirile  tuturor  asupra  lui,  în  timp  ce  traversa  curtea:  gărzile  de 

pe  ziduri,  rândaşii  din  faţa  grajdurilor,  ajutoarele  de  la  bucătărie,  spălătoresele  şi 
slujnicuţele.  în  sala  tronului,  cavalerii  şi  lorzii  mărunţi  se  dădură  la  o  parte, 
făcându-le  loc  să  treacă  şi  şuşotind  cu  doamnele  lor. 

îndată  ce  Tyrion  îşi  ocupă  locul  din  faţa  judecătorilor,  un  alt  grup  de  mantii 
aurii  o  aduse  înăuntru  pe  Shae. 

O  mână  rece  i  se  strânse  în  jurul  inimii.  A  trădat- o  Varys,  gândi  el.  Apoi  îşi 
aminti.  Nu,  eu  însumi  am  trădat- o.  Ar  fi  trebuit  s-o  las  în  slujba  lui  Lollys. 
Bineînţeles  că  le- au  interogat  pe  slujnicele  Şansei,  şi  eu  aş  fi  jăcut  la  fel,  Tyrion 
îşi  scarpină  cicatricea  netedă  din  locul  unde-i  fusese  nasul,  întrebându-se  de  ce  se 
ostenise  Cersei.  Shae  nu  ştie  nimic  ce  mi- ar  putea  face  vreun  rău. 

—  Au  pus  totul  la  cale  împreună,  grăi  Shae,  acea  fiinţă  pe  care  o  iubise. 
Pezevenghiul  şi  Lady  Şansa  au  plănuit  totul,  după  moartea  Tânărului  Lup.  Şansa 
voia  răzbunare  pentru  fratele  ei,  iar  Tyrion  voia  să  aibă  tronul.  Urma  să-şi  omoare 
sora,  iar  apoi  propriul  tată,  ca  să  poată  să-i  fie  Mână  Prinţului  Tommen.  Dar  după 
un  an  şi  ceva,  înainte  ca  Tommen  să  fie  prea  mare,  l-ar  fi  omorât  şi  pe  el,  ca  să-i 
ia  coroana  de  pe  cap. 

—  Cum  e  posibil  să  ştii  toate  astea?  întrebă  Prinţul  Oberyn.  De  ce  să-i  fi 
divulgat  Pezevenghiul  asemenea  planuri  slujitoarei  soţiei  sale? 

—  Am  auzit  fără  să  vreau  unele  discuţii,  răspunse  Shae,  iar  stăpânei  i-a  mai 
scăpat  câte  ceva.  Dar  cele  mai  multe  lucruri  le-am  auzit  chiar  de  pe  buzele  lui. 
N-am  fost  doar  slujitoarea  Doamnei  Şansa.  Am  fost  târfa  lui  de  când  se  află  aici, 
la  Debarcaderul  Regelui.  în  dimineaţa  nunţii,  m-a  târât  jos,  unde  se  află  craniile 
de  dragoni,  şi  s-a  culcat  cu  mine  acolo,  cu  monştrii  de  jur  împrejur,  iar  când  am 
plâns,  a  spus  că  ar  trebui  să  fiu  mai  recunoscătoare,  că  nu  orice  fată  are  norocul  să 
fie  târfa  regelui.  Atunci  mi-a  zis  cum  plănuia  să  devină  rege.  Mi-a  spus  că  bietul 
Joffrey  nu  va  avea  parte  niciodată  de  mireasa  lui  aşa  cum  avea  el  parte  de  mine. 
Atunci,  Shae  începu  să  plângă  cu  suspine.  Nu  mi-am  dorit  să  fiu  târfă,  lorzii  mei. 
Urma  să  mă  căsătoresc.  Era  scutier,  un  băiat  bun  şi  viteaz,  de  viţă  nobilă.  Dar 
Pezevenghiul  m-a  văzut  la  Furca  Verde  şi  1-a  pus  pe  băiatul  cu  care  voiam  să  mă 
mărit  în  primul  rând  de  atac,  şi  după  ce  a  fost  omorât,  şi-a  trimis  brutele  să  mă 
aducă  în  cortul  lui.  Shagga  cel  mare  şi  Timett,  cel  cu  ochiul  ars.  Mi-a  spus  că, 
dacă  nu-1  satisfac,  mă  dă  pe  mâna  lor,  aşa  că  m-am  supus.  Apoi  m-a  adus  în  oraş, 
ca  să  fiu  aproape  când  mă  voia.  M-a  obligat  să  fac  lucruri  atât  de  ruşinoase... 
Prinţul  Oberyn  o  privi  curios: 

—  Ce  fel  de  lucruri? 

—  Lucruri  de  nedescris.  Pe  când  lacrimile  se  rostogoleau  încet  pe  obrajii 
frumoşi  ai  lui  Shae,  fiecare  bărbat  din  sală  voia,  fără  îndoială,  s-o  ia  în  braţe  şi  s-o 
aline.  Cu  gura  şi...  alte  părţi,  stăpâne.  Toate  părţile.  Mă  folosea  în  fel  şi  chip...  şi 
obişnuia  să  mă  pună  să  spun  cât  de  mare  era.  Uriaşul  meu,  trebuia  să-i  spun. 
Uriaşul  meu  Lannister. 

Osmund  Kettleblack  izbucni  primul  în  râs.  Boros  şi  Meryn  i  se  alăturară,  apoi 

Cersei,  Ser  Loras  şi  mai  mulţi  lorzi  şi  doamne  decât  putea  număra.  Hohotele 
nestăpânite  făcură  tavanul  să  răsune  şi  zguduiră  Tronul  de  Fier. 

—  E  adevărat,  protestă  Shae.  Uriaşul  meu  Lannister.  Hohotele  se  stârniră  de 
două  ori  mai  puternice. 

Gurile  erau  strâmbe  de  râs,  burţile  tremurau.  Unii  râdeau  atât  de  tare  încât 
făceau  bulbuci  la  nas. 

V-am  salvat  pe  toţi,  gândi  Tyrion.  Am  salvat  acest  oraş  ticălos  şi  toate  vieţile 
voastre  de  nimic.  Erau  sute  de  oameni  în  sala  tronului  şi  toţi  râdeau,  în  afară  de 
tatăl  lui.  Sau  aşa  părea.  Până  şi  Vipera  Roşie  chicotea,  iar  Mace  Tyrell  se 
prăpădea  de  râs,  dar  Lordul  Tywin  Lannister  stătea  între  ei  de  parcă  ar  fi  fost  de 
piatră,  cu  degetele  întinse  sub  bărbie. 

Tyrion  veni  în  faţă. 

—  LORZII  MEI!  strigă  el.  Trebuia  să  strige,  ca  să  aibă  vreo  speranţă  să  fie 
auzit. 

Tatăl  său  ridică  o  mână.  încetul  cu  încetul,  sala  se  linişti. 

—  Luaţi-o  pe  târfa  asta  mincinoasă  din  faţa  ochilor  mei,  spuse  Tyrion,  şi  o  să 
vă  ofer  mărturisirea  pe  care  o  aşteptaţi. 

Lordul  Tywin  clătină  din  cap  şi  facu  semn  cu  mâna.  Shae  părea  îngrozită  de 
mantiile  aurii  care  se  grupară  în  jurul  ei.  în  timp  ce  o  scoteau  din  sală,  ochii  ei  îi 
întâlniră  pe  ai  lui  Tyrion.  Era  ruşine  sau  spaimă  ceea  ce  vedea  în  ei?  Se  întreba  ce 
îi  promisese  Cersei.  O  să  primeşti  ce  ai  cerut,  aur  sau  giuvaiere,  gândi  el 
privind-o  cum  se  îndepărtează,  dar  cât  ai  clipi  te  va  trimite  să  distrezi  mantiile 
aurii  din  cazărmi. 

Tyrion  ridică  privirea  către  ochii  necruţători  şi  verzi  ai  tatălui  său,  cu  pepitele 
lor  de  aur  rece  şi  strălucitor. 

—  Vinovat,  spuse  el,  atât  de  vinovat.  Asta  voiaţi  să  auziţi? 

Lordul  Tywin  nu  spuse  nimic.  Mace  Tyrell  clătină  din  cap.  Prinţul  Oberyn 
părea  uşor  dezamăgit. 

—  Recunoşti  că  l-ai  otrăvit  pe  rege? 

—  Nimic  de  felul  acesta,  răspunse  Tyrion.  Pentru  moartea  lui  Joffrey  sunt 
nevinovat.  Sunt  vinovat  de  o  crimă  şi  mai  monstruoasă.  Făcu  un  pas  în  faţa  tatălui 
său:  M-am  născut.  Am  trăit.  Sunt  vinovat  că  sunt  pitic,  mărturisesc.  Şi  indiferent 
de  câte  ori  m-a  iertat  tatăl  meu,  am  persistat  în  infamia  mea. 

—  E  o  nebunie,  Tyrion,  afirmă  Lordul  Tywin.  Vorbeşte  la  subiect.  Nu  eşti 
judecat  pentru  că  eşti  pitic. 

—  Aici  greşeşti,  nobile  tată.  Am  fost  judecat  toată  viaţa  pentru  că  sunt  pitic. 

—  Nu  ai  nimic  de  spus  în  apărarea  ta? 

—  Nimic.  Doar  atât:  nu  l-am  omorât.  Deşi  acum  îmi  doresc  s-o  fi  făcut.  Tyrion 
se  întoarse  cu  faţa  către  cei  din  sală,  o  mare  de  chipuri  palide.  Mi-aş  dori  să  am 
destulă  otravă  pentru  voi  toţi.  Mă  faceţi  să  regret  că  nu  sunt  monstrul  care  aţi  vrea 
să  fiu,  dar  n-am  ce  face.  Sunt  nevinovat,  dar  nu  îmi  voi  găsi  dreptatea  aici.  Nu-mi 

daţi  de  ales  decât  să  apelez  la  zei.  Cer  duel  judiciar. 

—  Ţi-ai  pierdut  minţile?  îl  întrebă  tatăl  său. 

—  Nu,  mi  le-am  găsit.  Cer  duel  judiciar! 
Dulcea  lui  surioară  era  cât  se  poate  de  încântată. 

—  Are  acest  drept,  lorzii  mei,  le  reaminti  ea  judecătorilor.  Să  lăsăm  zeii  să 
judece.  Ser  Gregor  Clegane  va  lupta  pentru  Joffrey.  S-a  întors  în  oraş  alaltăieri 
noapte,  să-şi  pună  sabia  în  slujba  mea. 

Faţa  Lordului  Tywin  era  atât  de  întunecată  încât,  pentru  o  clipă,  Tyrion  se 
întrebă  dacă  nu  cumva  băuse  şi  el  nişte  vin  otrăvit.  Lovi  cu  pumnul  în  masă,  prea 
furios  ca  să  vorbească.  Mace  Tyrell  fu  cel  care  se  întoarse  către  Tyrion, 
adresându-i  întrebarea: 

—  Ai  un  campion  care  să-ţi  apere  nevinovăţia? 

—  Are,  lordul  meu.  Prinţul  Oberyn  din  Dorne  se  ridică  în  picioare.  Piticul  m-a 
convins. 

Vacarmul  era  asurzitor.  Tyrion  se  delecta  în  mod  special  cu  îndoiala  care  licări 
dintr-odată  în  ochii  lui  Cersei.  O  sută  de  mantii  aurii  reuşiră  cu  greu,  lovind  cu 
suliţele  în  podea,  să  potolească  sala  tronului.  Până  atunci,  Lordul  Tywin  îşi 
revenise. 

—  Chestiunea  se  va  rezolva  mâine,  declară  el  cu  glas  de  fier.  Eu  m-am  spălat 
pe  mâini.  îi  aruncă  fiului  său  pitic  o  privire  ameninţătoare  şi  rece,  apoi  ieşi  din 
sală  cu  paşi  mari,  pe  uşa  regelui  din  spatele  Tronului  de  Fier,  cu  fratele  său  Kevan 
alături. 

Mai  târziu,  întors  în  celula  sa,  Tyrion  îşi  turnă  o  cupă  de  vin  şi  îl  trimise  pe 
Podrick  Payne  după  brânză,  pâine  şi  măsline.  Se  îndoia  că  putea  înghiţi  o  mâncare 
mai  grea  în  momentul  de  faţă.  Credeai  că  o  să  fiu  umil,  tată?  întrebă  el  umbra  pe 
care  lumânările  o  pictau  pe  perete.  Semăn  prea  mult  cu  tine  în  privinţa  asta.  Se 
simţea  ciudat  de  liniştit,  acum  că  smulsese  puterea  de  viaţă  şi  de  moarte  din 
mâinile  tatălui  său  şi  o  pusese  în  mâinile  zeilor.  Presupunând  că  există  zei  şi  că 
se  sinchisesc.  Dacă  nu,  atunci  sunt  în  mâini  dornishene.  Indiferent  ce  se  va 
întâmpla,  Tyrion  avea  satisfacţia  că  spulberase  planurile  Lordului  Tywin.  Dacă 
câştiga  Prinţul  Oberyn,  asta  ar  aţâţa  Highgardenul  împotriva  dornishenilor. 

Mace  Tyrell  l-ar  vedea  pe  cel  care  îi  schilodise  fiul  ajutându-1  să  scape  de 
pedeapsa  cuvenită  pe  piticul  care  fusese  gata  să-i  otrăvească  fiica.  Iar  dacă  triumfa 
Muntele,  Doran  Martell  ar  putea  cere  să  afle  de  ce  fratele  său  a  primit  moarte  în 
loc  de  dreptatea  pe  care  i-o  promisese  Tyrion.  Până  la  urmă,  era  posibil  ca  Dornul 
s-o  încoroneze  pe  Myrcella. 

Aproape  că  merita  să  moară,  ştiind  câte  necazuri  pricinuise.  Vei  veni  să  vezi 
sfârşitul,  Shae?  Vei  sta  acolo,  cu  ceilalţi,  privind  cum  Ser  Ilyn  îmi  taie  capul  ăsta 
hidos?  îţi  va  fi.  dor  de  uriaşul  tău  Lannister  după  ce  va  muri?  Bău  vinul,  lăsă  cupa 
deoparte  şi  începu  să  cânte  vesel: 

Prin  oraş,  printre  străzi  el  călare  venea, 

coborând  din  înalt,  dintre  munţi, 
Pe  alei  şi  pe  scări  şi  prin  pieţe  trecea, 

spre  femeia  cu  şoapte  fierbinţi. 
O  comoară  ascunsă  femeia- i  era, 

ruşinea  şi  dragostea  lui, 
Căci  nici  lanţ,  nici  cetate  nimic  nu-  nsemna 

pe  lângă  un  dulce  sărut. 

Ser  Kevan  nu  îl  vizită  în  seara  aceea.  Era,  probabil,  cu  Lordul  Tywin, 
încercând  să-i  împace  pe  Tyrelli.  Mă  tem  că  l-am  văzut  pentru  ultima  oară  pe 
unchiul  meu.  îşi  mai  turnă  o  cupă  de  vin.  Păcat  că  ceruse  moartea  lui  Symon  Gură 
de  Argint  înainte  de  a  afla  toate  cuvintele  cântecului.  Nu  suna  rău,  la  drept 
vorbind.  Mai  ales  faţă  de  cele  care  aveau  să  fie  scrise  despre  el,  de  acum  înainte. 

—  Căci  o  mână  de  galbeni  e  rece  mereu,  dar  caldă  e  mâna  unei  femei,  cântă 
el.  Poate  că  ar  trebui  să  scrie  chiar  el  celelalte  versuri.  Dacă  apuca  să  trăiască  atât. 

în  noaptea  aceea,  surprinzător,  Tyrion  Lannister  dormi  un  somn  lung  şi  adânc. 
Se  deşteptă  la  primele  raze  de  lumină,  odihnit  şi  cu  poftă  de  mâncare  şi  înfulecă 
pâine  prăjită,  caltaboş,  plăcinte  cu  mere  şi  o  porţie  dublă  de  ouă  fripte  cu  ceapă  şi 
ardei  iuţi  din  Dorne.  Apoi  ceru  permisiunea  paznicilor  să  îşi  viziteze  campionul. 
Ser  Addam  îşi  dădu  consimţământul. 

Tyrion  îl  găsi  pe  Prinţul  Oberyn  bând  o  cupă  de  vin  roşu  în  timp  ce  îşi  îmbrăca 
armura.  Era  ajutat  de  patru  dintre  cei  mai  tineri  lorzi  din  Dorne. 

—  Bună  dimineaţa,  lordul  meu,  spuse  prinţul.  Doreşti  o  cupă  de  vin? 

—  Crezi  că  e  bine  să  bei  înainte  de  luptă? 

—  întotdeauna  beau  înainte  de  luptă. 

—  Asta  te-ar  putea  omorî.  Mai  rău,  m-ar  putea  omorî  pe  mine. 
Prinţul  Oberyn  râse. 

—  Zeii  îi  apără  pe  cei  nevinovaţi.  Eşti  nevinovat,  nădăjduiesc. 

—  Doar  de  uciderea  lui  Joffrey,  recunoscu  Tyrion.  Sper  că  ştii  într-adevăr  ce  te 
aşteaptă.  Gregor  Clegane  este. . . 

—  ...  mare?  Aşa  am  auzit. 

—  Are  mai  bine  de  doi  metri  şi  trebuie  să  cântărească  treizeci  de  pietre,  e 
numai  muşchi.  Luptă  cu  o  spadă  pentru  două  mâini,  dar  poate  s-o  mânuiască  şi  cu 
una  singură.  Se  ştie  că  a  tăiat  oameni  în  două  cu  o  unică  lovitură.  Armura  lui  e 
atât  de  grea  încât  nici  un  om  mai  scund  nu  ar  putea  să-i  suporte  povara,  darămite 
să  se  mişte  în  ea. 

Prinţul  Oberyn  nu  era  impresionat. 

—  Am  mai  omorât  oameni  masivi.  Trucul  e  să-i  dobori  de  pe  picioare.  Odată 
ajunşi  la  pământ,  sunt  morţi.  Dornisheanul  părea  atât  de  vesel  şi  încrezător  încât 
Tyrion  aproape  se  linişti,  până  când  Prinţul  Oberyn  se  întoarse  şi  spuse: 

—  Daeron,  suliţa  mea! 

Ser  Daeron  i-o  aruncă  şi  Vipera  Roşie  o  prinse  din  zbor. 

—  Ai  de  gând  să-1  înfrunţi  pe  Munte  cu  o  suliţă?  Asta  îl  făcu  pe  Tyrion  să  se 
simtă  la  fel  de  neliniştit  ca  la  început.  în  bătălii,  şirurile  de  suliţe  strânse  una  lângă 
alta  formau  un  scut  nemaipomenit,  dar  un  duel  cu  un  spadasin  iscusit  era  cu  totul 
altceva. 

—  Nouă,  în  Dorne,  ne  plac  mult  suliţele.  în  plus,  e  singurul  mod  de  a-1 
împiedica  să  mă  atingă.  Uită-te,  Lord  Pezevenghi,  dar  nu  pune  mâna.  Suliţa  era 
din  lemn  de  frasin  rotunjit,  lungă  de  doi  metri  şi  jumătate,  netedă,  groasă  şi  grea. 
Ultima  jumătate  de  metru  era  din  oţel:  un  cap  de  suliţă  suplu,  în  formă  de  frunză, 
îngustându-se  într-o  ţepuşă  primejdioasă.  Marginile  păreau  destul  de  ascuţite 
pentru  bărbierit.  Când  Oberyn  o  învârti  între  palme,  marginile  aruncară  sclipiri 
negre.  Ulei?  Sau  otravă?  Tyrion  hotărî  că  prefera  să  nu  ştie. 

—  Sper  că  te  descurci  cu  asta,  zise  el  cu  inima  îndoită. 

—  Nu  vei  avea  nici  un  motiv  să  te  plângi.  Dar  Ser  Gregor  s-ar  putea  să  aibă. 
Oricât  de  groasă  i-ar  fi  platoşa,  la  încheieturi  vor  fi  spaţii  goale.  Sub  coate  şi 
genunchi,  sub  braţe...  Voi  găsi  un  loc  unde  să-1  gâdil,  îţi  promit.  Aşeză  suliţa 
deoparte.  Se  spune  că  un  Lannister  îşi  plăteşte  întotdeauna  datoriile.  Poate  că  o  să 
te  întorci  cu  mine  la  Sunspear,  după  ce  se  termină  măcelul  de  astăzi.  Fratele  meu 
Doran  ar  fi  încântat  să-1  cunoască  pe  moştenitorul  de  drept  de  la  Casterly  Rock, 
mai  cu  seamă  dacă  ar  aduce-o  cu  el  pe  încântătoarea  lui  soţie,  Doamna  de 
Winterfell. 

Oare  şarpele  ăsta  crede  că  am  pitit- o  pe  Şansa  pe  undeva,  ca  pe  o  nucă?  Ori 
că-mi  fac  provizii  pentru  iarnă?  Dacă  aşa  stăteau  lucrurile,  Tyrion  nu  avea  de 
gând  să-i  deschidă  ochii. 

—  O  călătorie  la  Dorne  ar  putea  fi  foarte  plăcută,  dacă  mă  gândesc  la  asta. 

—  Planifică-ţi  o  vizită  lungă.  Prinţul  Oberyn  îşi  sorbi  vinul.  Tu  şi  cu  Doran 
aveţi  de  discutat  multe  subiecte  de  interes  comun.  Muzica,  negoţul,  istoria,  vinul, 
gologanul  piticului...  legile  moştenirii  şi  ale  succesiunii.  Fără  îndoială,  sfatul  unui 
unchi  i-ar  fi  de  folos  Reginei  Myrcella,  în  vremurile  dificile  care  o  aşteaptă. 

Dacă  Varys  îşi  avea  ciripitorii  prin  preajmă,  Oberyn  le  umplea  urechile  din 
belşug. 

—  Cred  că  o  să  beau,  până  la  urmă,  cupa  aia  cu  vin,  zise  Tyrion.  Regina 
Myrcella?  Ar  fi  fost  mai  ademenitor  dacă  ar  fi  avut-o,  într-adevăr,  pe  Şansa  vârâtă 
sub  mantie.  Dacă  Şansa  s-ar  declara  în  favoarea  Myrcellei  în  detrimentul  lui 
Tommen,  oare  Nordul  ar  urma- o?  Vipera  făcea  aluzie  la  trădare.  Oare  ar  putea 
Tyrion  într-adevăr  să  se  ridice  împotriva  lui  Tommen,  împotriva  propriului  său 
tată?  Cersei  ar  scuipa  sânge.  Poate  că  ar  merita,  fie  şi  numai  pentru  asta. 

—  îţi  aminteşti  povestea  pe  care  ţi-am  spus-o  la  prima  noastră  întâlnire, 
Pezevenghiule?  întrebă  Prinţul  Oberyn,  în  timp  ce  Bastardul  de  la  Godsgrace 
îngenunche  în  faţa  lui,  să-i  încheie  armura  de  gambe.  Eu  şi  sora  mea  nu  am  venit 

la  Casterly  Rock  numai  ca  să-ţi  vedem  coada.  Eram  într-un  fel  de  expediţie.  O 
expediţie  care  ne-a  dus  la  Starfall,  la  Arbor,  în  Oraşul  Vechi,  pe  Insulele  Scutului, 
la  Crakehall  şi  în  cele  din  urmă  la  Casterly  Rock...,  dar  adevărata  noastră 
destinaţie  era  căsătoria.  Doran  era  logodit  cu  Lady  Mellario  de  Norvos,  aşa  că  el  a 
rămas  pe  post  de  castelan  la  Sunspear.  Eu  şi  sora  mea  nu  eram  promişi.  Eliei  i  s-a 
părut  palpitant.  Era  la  vârsta  aventurilor  şi  sănătatea  ei  plăpândă  nu-i  îngăduise 
niciodată  să  călătorească  prea  mult.  Eu  preferam  să  mă  distrez  luându-i  în  râs  pe 
peţitorii  surorii  mele.  Unuia  îi  ziceam  Micul  Lord  Ochi-Leneş,  altuia  Scutierul 
Buze-de-Calmar  şi  pe  unul  îl  poreclisem  Balena  Umblătoare.  Genul  ăsta  de 
distracţie.  Singurul  care  era  cât  de  cât  prezentabil  a  fost  tânărul  Baelor  Hightower. 
Un  flăcău  frumuşel,  iar  sora  mea  a  fost  pe  jumătate  îndrăgostită  de  el,  până  când  a 
avut  ghinionul  să  scape  vânturi  în  prezenţa  noastră.  L-am  numit  pe  loc  Baelor 
Vântosul  şi,  după  aceea,  Elia  n-a  mai  putut  să  se  uite  la  el  fără  să  izbucnească  în 
râs.  Eram  un  tânăr  monstruos,  cineva  ar  fi  trebuit  să-mi  taie  limba  aia  ascuţită. 

Da,  îl  aprobă  Tyrion  în  tăcere.  Baelor  Hightower  nu  mai  era  tânăr,  dar 
rămăsese  moştenitorul  Lordului  Leyton.  Bogat,  frumos,  un  cavaler  cu  o  reputaţie 
strălucită.  Baelor  Zâmbet-  Strălucitor  i  se  spunea  acum.  Dacă  Elia  s-ar  fi  măritat 
cu  el  în  loc  de  Rhaegar  Targaryen,  poate  că  acum  ar  fi  fost  în  Oraşul  Vechi,  cu 
copiii  crescând  în  jurul  ei.  Tyrion  se  întreba  câte  vieţi  fuseseră  spulberate  de  acel 
vânt. 

—  Lannisportul  a  fost  punctul  final  al  călătoriei  noastre,  continuă  Prinţul 
Oberyn,  în  timp  ce  Ser  Aron  Qorgyle  îl  ajuta  să-şi  îmbrace  tunica  de  piele  vătuiră 
şi  începu  să  i-o  lege  la  spate.  Ştiai  că  mamele  noastre  se  cunoşteau  de  mult? 

—  Parcă  îmi  amintesc  că  au  fost  la  curte  împreună,  când  erau  copile. 
Companioane  ale  Prinţesei  Rhaella? 

—  întocmai.  Eram  convins  că  mamele  noastre  au  copt  împreună  acest  plan. 
Scutierul  Buze-de-Calmar  şi  cei  din  tagma  lui  şi  diversele  fecioare  cu  feţele  pline 
de  coşuri  care  au  fost  plimbate  prin  faţa  mea  erau  doar  migdalele  dinaintea 
ospăţului,  menite  să  ne  deschidă  apetitul.  Felul  principal  urma  să  fie  servit  la 
Casterly  Rock. 

—  Cersei  şi  Jaime. 

—  Ce  pitic  isteţ!  Elia  şi  cu  mine  eram  mai  mari,  desigur.  Fratele  şi  sora  ta  nu 
puteau  să  aibă  mai  mult  de  opt  sau  nouă  ani.  Totuşi,  o  diferenţă  de  cinci-şase  ani  e 
destul  de  mică.  Iar  pe  corabia  noastră  era  o  cabină  goală,  o  cabină  foarte 
frumoasă,  ca  una  pe  care  ai  păstra-o  pentru  o  persoană  de  viţă  nobilă.  De  parcă  ar 
fi  fost  aranjat  să  aducem  pe  cineva  cu  noi  înapoi  la  Sunspear.  Un  tânăr  paj,  poate. 
Sau  o  însoţitoare  pentru  Elia.  Nobila  ta  mamă  avea  de  gând  să-1  logodească  pe 
Jaime  cu  sora  mea,  sau  pe  Cersei  cu  mine.  Poate  ambele. 

—  Poate,  spuse  Tyrion.  Dar  tatăl  meu. . . 

—  ...  stăpânea  peste  Cele  Şapte  Regate,  dar  acasă  era  sub  stăpânirea  nobilei 
sale  soţii,  sau  cel  puţin  aşa  spunea  mereu  mama  mea.  Prinţul  Oberyn  îşi  ridică 

braţele,  ca  Lordul  Dagos  Manwoody  şi  Bastardul  din  Godsgrace  să-i  poată  trage 
cămaşa  lungă  de  zale  peste  cap.  în  Oraşul  Vechi  am  aflat  despre  moartea  mamei 
tale  şi  despre  copilul  monstruos  pe  care-1  născuse.  Am  fi  putut  să  ne  întoarcem, 
dar  mama  mea  a  ales  să  ne  continuăm  drumul.  Ţi-am  povestit  cum  am  fost 
întâmpinaţi  la  Casterly  Rock.  Ceea  ce  nu  ţi-am  spus  a  fost  că  mama  mea  a  aşteptat 
atât  cât  se  cuvenea,  apoi  a  deschis  discuţia  cu  tatăl  tău  despre  scopul  vizitei 
noastre.  Ani  mai  târziu,  pe  patul  de  moarte,  mi-a  spus  că  Lordul  Tywin  ne 
refuzase  fără  menajamente.  A  informat-o  că  fiica  lui  îi  era  destinată  Prinţului 
Rhaegar.  Iar  când  i-a  propus  ca  Jaime  să  se  însoare  cu  Elia,  tatăl  tău  te-a  oferit  pe 
tine  în  schimb. 

—  Ofertă  pe  care  a  considerat-o  o  insultă. 

—  Era.  Chiar  şi  tu  îţi  poţi  da  seama,  desigur. 

—  O,  desigur.  Totul  revine  şi  iar  revine,  gândi  Tyrion,  la  mamele  şi  la  taţii 
noştri  şi  la  cei  dinaintea  lor.  Suntem  marionete  care  dansează  pe  sforile  întinse 
de  cei  care  au  fost  înaintea  noastră  şi,  într-o  zi,  propriii  noştri  copii  vor  prelua 
sforile  şi  vor  continua  să  danseze  în  locul  nostru.  Ei,  bine,  Prinţul  Rhaegar  s-a 
însurat  cu  Elia  din  Dorne,  nu  cu  Cersei  Lannister  de  Casterly  Rock.  Aşa  că  s-ar 
părea  că  mama  ta  a  câştigat  lupta  aceea. 

—  Aşa  a  crezut,  fu  de  acord  Prinţul  Oberyn,  dar  tatăl  tău  nu  e  omul  care  să  uite 
asemenea  jigniri.  Le-a  dat  cândva  lecţia  aceea  Lordului  şi  Doamnei  Tarbeck  şi 
Casei  Reyne  din  Castamere.  Iar  la  Debarcaderul  Regelui,  i-a  dat-o  surorii  mele. 
Coiful,  Dagos.  Manwoody  îi  înmâna  coiful  înalt,  auriu,  cu  un  disc  de  aramă 
montat  pe  frunte:  soarele  Dornului.  Tyrion  observă  că  viziera  fusese  îndepărtată. 
Elia  şi  copiii  ei  au  aşteptat  mult  timp  să  se  facă  dreptate.  Prinţul  Oberyn  îşi  puse 
mănuşile  roşii  din  piele  moale  şi  îşi  luă  din  nou  suliţa  în  mână.  Dar  astăzi  o  vor 
avea. 

Pentru  duel  fusese  aleasă  curtea  exterioară.  Tyrion  era  nevoit  să  alerge  şi  să 
ţopăie  ca  să  ţină  pasul  cu  Prinţul  Oberyn.  Şarpele  e  nerăbdător,  gândi  el.  Să 
sperăm  că  e  şi  veninos.  Era  o  zi  cenuşie  şi  vântoasă.  Soarele  se  lupta  să  străpungă 
norii,  dar  Tyrion  nu  ştia  cine  avea  să  câştige  acea  bătălie  mai  mult  decât  ştia  cine 
avea  s-o  câştige  pe  cea  de  care  atârna  viaţa  lui. 

O  mie  de  oameni  veniseră  parcă  să  vadă  dacă  va  trăi  sau  va  muri.  Erau  înşiraţi 
pe  zidurile  castelului  şi  se  înghionteau  pe  treptele  donjoanelor  şi  ale  turnurilor. 
Priveau  de  la  uşile  grajdurilor,  de  la  ferestre  şi  de  pe  poduri,  din  balcoane  şi  de  pe 
acoperişuri.  Iar  curtea  era  înţesată.  Erau  atât  de  mulţi  încât  mantiile  aurii  şi 
cavalerii  Gărzii  Regale  se  vedeau  nevoiţi  să-i  împingă  înapoi  ca  să  facă  loc  pentru 
duel.  Unii  aduseseră  scaune,  ca  să  stea  mai  comod,  în  timp  ce  alţii  erau  cocoţaţi 
pe  butoaie.  Ar  fi  trebuit  să  facem  asta  la  Groapa  Dragonilor,  gândi  morocănos 
Tyrion.  Am  fi  putut  să  cerem  un  gologan  de  fiecare  şi  am  fi  plătit  şi  nunta  şi 
înmormântarea  lui  Joffrey.  Unii  dintre  spectatori  aveau  copii  mici  pe  umeri,  să 
vadă  mai  bine.  Când  îl  observară  pe  Tyrion,  începură  să  strige  şi  să  arate  cu 


151 


degetul. 

Cersei  părea  şi  ea  aproape  o  copilă,  pe  lângă  Ser  Gregor.  în  armura  sa, 
Muntele  arăta  mai  mare  decât  ai  crede  că  poate  fi  un  om.  Pe  sub  cămaşa  lungă  şi 
galbenă,  cu  blazonul  celor  trei  câini  negri  ai  Casei  Clegane,  şi  peste  zale  purta  o 
platoşă  grea  din  oţel  cenuşiu,  ciobită  şi  zgâriată  în  bătălii.  Pe  dedesubt,  trebuia  să 
fie  piele  fiartă  şi  o  tunică  vătuită.  Un  coif  mare,  teşit,  era  prins  de  grumăjer,  cu 
orificii  în  dreptul  gurii  şi  nasului  şi  o  deschizătură  lungă  pentru  ochi.  Creasta  din 
vârf  era  un  pumn  de  piatră. 

Din  capătul  celălalt  al  curţii,  Tyrion  nu  putea  vedea  dacă  Ser  Gregor  era  sau  nu 
rănit.  Arată  de  parcă  ar  fi  cioplit  din  piatră,  cum  stă  acolo.  Spada  îi  era  înfiptă  în 
pământ,  în  faţa  lui,  aproape  doi  metri  de  metal  zgâriat.  Mâinile  imense  ale  lui  Ser 
Gregor,  acoperite  de  mănuşi  din  oţel,  cu  un  singur  deget,  ţineau  garda  de  ambele 
părţi  ale  mânerului.  Până  şi  ibovnica  Prinţului  Oberyn  păli  la  vederea  lui. 

—  Ai  de  gând  să  te  lupţi  cu  el?  îl  întrebă  Ellaria  Sand  cu  glas  răguşit. 

—  Am  de  gând  să-1  înfrâng,  îi  răspunse  iubitul  ei,  fără  griji. 

Tyrion  avea  şi  el  îndoielile  lui,  acum  când  îi  vedea  în  pragul  luptei.  Privindu-1 
pe  Prinţul  Oberyn,  se  pomeni  dorindu-şi  să  fi  fost  Bronn  cel  care-1  apără. . .  sau,  şi 
mai  bine,  Jaime.  Vipera  Roşie  avea  o  armură  uşoară,  mănuşi,  armuri  de  antebraţ, 
grumăjer,  umerare  şi  un  prohab  de  oţel.  în  rest,  Oberyn  era  îmbrăcat  în  piele 
subţire  şi  mătăsuri  vaporoase.  Peste  cămaşa  de  zale  îşi  purta  armura  de  solzi,  dar 
nici  zalele,  nici  solzii  nu-1  puteau  proteja  nici  pe  sfert  cât  armura  grea  a  lui 
Gregor.  Cu  viziera  scoasă,  coiful  prinţului  nu  era  cu  nimic  mai  bun  decât  o  cască, 
neavând  nici  măcar  protecţie  nazală.  Scutul  său  rotund  de  oţel  strălucea  lustruit, 
înfăţişând  soarele-şi-suliţa  în  aur  roşu,  aur  galben,  aur  alb  şi  aramă. 

Aş  putea  să  dansez  în  jurul  lui  până  când  ar  fi  atât  de  obosit  încât  n-ar  mai 
putea  nici  să  ridice  braţul,  apoi  l-  aş  doborî  pe  spate.  Vipera  Roşie  părea  să  fie  de 
aceeaşi  părere  cu  Bronn.  Numai  că  mercenarul  fusese  conştient  de  riscurile  unei 
asemenea  tactici.  Sper  din  tot  sufletul  că  ştii  ce  faci,  şarpe. 

Lângă  Turnul  Mâinii  fusese  ridicată  o  platformă,  la  jumătatea  drumului  dintre 
cei  doi  campioni.  Acolo  stăteau  Lordul  Tywin  şi  fratele  lui,  Ser  Kevan.  Prinţul 
Tommen  nu  se  zărea.  Pentru  asta,  cel  puţin,  Tyrion  era  recunoscător. 

Lordul  Tywin  îi  aruncă  o  privire  fiului  său  pitic,  apoi  ridică  mâna.  Goarnele 
sunară,  potolind  mulţimea.  înaltul  Septon  ieşi  în  faţă,  târşâindu-şi  picioarele,  cu 
coroana-i  înaltă  de  cristal  pe  cap,  şi  se  rugă  ca  Tatăl  Ceresc  să-i  ajute  în  această 
judecată  şi  ca  Războinicul  să  dea  putere  braţului  care  luptă  pentru  o  cauză 
dreaptă.  Acela  sunt  eu,  îi  veni  lui  Tyrion  să  strige,  dar  ceilalţi  nu  ar  fi  făcut  decât 
să  râdă  şi  era  sătul  de  râsete  până-n  gât. 

Ser  Osmund  Kettleblack  îi  aduse  lui  Clegane  scutul,  un  obiect  masiv  din  stejar 
greu,  cu  marginea  din  fier  negru.  Când  Muntele  îşi  strecură  mâna  stângă  pe  sub 
chingi,  Tyrion  văzu  că  dulăii  lui  Clegane  fuseseră  proaspăt  pictaţi.  în  dimineaţa 
aceasta,  Ser  Gregor  purta  steaua  cu  şapte  colţuri  pe  care  andalii  o  aduseseră  în 

Westeros  când  traversaseră  marea  îngustă,  să-i  nimicească  pe  Primii  Oameni,  cu 
zeii  lor  cu  tot.  Un  gest  evlavios,  Cersei,  dar  mă  îndoiesc  că  zeii  vor  fi 
impresionaţi. 

Erau  cincizeci  de  metri  între  ei.  Prinţul  Oberyn  se  apropia  repede,  Ser  Gregor 
greoi  şi  ameninţător.  Nu,  pământul  nu  se  cutremură  când  păşeşte,  gândi  Tyrion. 
Sunt  doar  bătăile  inimii  mele.  Când  cei  doi  ajunseră  la  zece  metri  unul  de  altul, 
Vipera  Roşie  se  opri  şi  strigă: 

—  Ţi  s-a  spus  cine  sunt? 

Ser  Gregor  mormăi  printre  dinţi: 

—  Un  om  mort. 

înainta,  implacabil.  Dornisheanul  alunecă  într-o  parte. 

—  Sunt  Oberyn  Martell,  un  prinţ  din  Dorne,  spuse  el  în  timp  ce  Muntele  se 
întorcea,  să  nu-1  piardă  din  ochi.  Prinţesa  Elia  a  fost  sora  mea. 

—  Cine?  întrebă  Gregor  Clegane. 

Suliţa  lungă  a  lui  Oberyn  lovi,  dar  Ser  Gregor  îi  întâmpină  vârful  cu  scutul, 
dând-o  la  o  parte,  şi  se  năpusti  către  prinţ,  cu  spada  sclipind.  Dornisheanul  se 
răsuci,  neatins.  Suliţa  ţâşni  în  faţă,  Clegane  o  izbi  cu  spada,  Martell  o  retrase 
brusc  şi  apoi  împunse  din  nou.  Metalul  scârţâi  pe  metal  când  vârful  suliţei  alunecă 
de  pe  pieptul  Muntelui,  spintecându-i  cămaşa  şi  lăsând  o  zgârietură  lungă  şi 
strălucitoare  în  oţelul  de  dedesubt. 

—  Elia  Martell,  Prinţesa  Dornului,  şuieră  Vipera  Roşie.  Ai  siluit-o.  Ai 
omorât-o.  I-ai  ucis  copiii.  Ser  Gregor  mârâi.  Atacă  greoi,  lovind  spre  capul 
dornisheanului.  Prinţul  Oberyn  îl  evită  cu  uşurinţă.  Ai  siluit-o.  Ai  omorât-o.  I-ai 
ucis  copiii. 

—  Ai  venit  să  vorbeşti  sau  să  lupţi? 

—  Am  venit  să  te  aud  mărturisind. 

Vipera  Roşie  aplică  o  lovitură  iute  către  pântecele  Muntelui,  fără  nici  un  efect. 
Gregor  pară.  Suliţa  lungă  izbi  deasupra  spadei.  Ca  limba  unui  şarpe,  ţâşnea  înainte 
şi  înapoi,  simulând  un  atac  în  jos  şi  lovind  sus,  lovind  spre  pântece,  spre  scut,  spre 
ochi.  Muntele  e,  cel  puţin,  o  ţintă  mare,  gândi  Tyrion.  Prinţul  Oberyn  n-avea  cum 
să-1  rateze,  deşi  nici  una  dintre  loviturile  lui  nu  străpungea  armura  grea  a  lui  Ser 
Gregor.  Dornisheanul  continua  să-1  înconjoare,  împungându-1  cu  suliţa,  apoi 
ţâşnind  înapoi,  obligându-1  pe  bărbatul  masiv  să  se  întoarcă  şi  iar  să  se  întoarcă. 
Clegane  îl  pierde  din  ochi.  Coiful  Muntelui  avea  o  vizieră  îngustă  care-i  limita 
serios  câmpul  vizual.  Oberyn  ştia  să  se  folosească  de  asta,  de  lungimea  suliţei  şi 
de  propria-i  agerime. 

Continuară  aşa  multă  vreme.  Se  mişcau  încoace  şi  încolo,  de-a  latul  curţii,  de 
jur  împrejur,  în  spirale,  Ser  Gregor  izbind  în  aer,  în  timp  ce  suliţa  lui  Oberyn  îi 
lovea  braţul,  piciorul  şi  de  două  ori  tâmpla.  Scutul  mare  de  lemn  îşi  lua  şi  el  porţia 
de  lovituri,  până  când  un  cap  de  câine  îşi  miji  ochii  de  sub  stea,  iar  în  altă  parte  se 
ivi  lemnul  aspru  de  stejar.  Din  când  în  când,  Clegane  mârâia  şi  o  dată  Tyrion  îl 

auzi  mormăind  o  înjurătură,  dar  în  rest  lupta  într-o  tăcere  posomorâtă. 
Nu  şi  Oberyn  Martell. 

—  Ai  siluit-o,  striga  el,  fandând.  Ai  omorât-o,  spunea  el,  parând  o  lovitură 
arcuită  a  spadei  lui  Clegane.  I-ai  ucis  copiii,  striga  el,  izbind  cu  vârful  suliţei  în 
gâtul  uriaşului,  doar  pentru  a  aluneca  pe  grumăjerul  gros  de  oţel,  cu  un  scârţâit. 

—  Oberyn  se  joacă  cu  el,  spuse  Ellaria  Sand. 
E  un  joc  absurd,  gândi  Tyrion. 

—  Muntele  e  prea  mare  ca  să  fie  jucăria  cuiva.  De  jur  împrejurul  curţii, 
mulţimea  de  spectatori  se  strângea  tot  mai  aproape  de  cei  doi  luptători, 
strecurându-se  pas  cu  pas,  ca  să  vadă  mai  bine.  Gărzile  regelui  încercau  să-i  ţină 
la  distanţă,  îmbrâncindu-i  cu  scuturile  lor  mari  şi  albe,  dar  erau  sute  de  gură-cască 
şi  doar  şase  bărbaţi  în  armuri  albe. 

—  Ai  siluit-o.  Prinţul  Oberyn  pară  cu  capul  suliţei  o  lovitură  sălbatică.  Ai 
omorât-o.  Trimise  vârful  suliţei  către  ochii  lui  Clegane,  atât  de  repede  încât 
uriaşul  tresări.  I-ai  ucis  copiii.  Suliţa  flutură  într-o  parte  şi  în  jos,  zgâriind  platoşa 
Muntelui.  Ai  siluit-o.  Ai  omorât-o.  I-ai  ucis  copiii.  Suliţa  era  cu  o  jumătate  de 
metru  mai  lungă  decât  spada  lui  Ser  Gregor,  mai  mult  decât  suficient  ca  să-1  ţină 
la  o  distanţă  stânjenitoare.  îi  lovea  scutul  ori  de  câte  ori  Oberyn  făcea  un  salt  spre 
el,  încercând  să-i  doboare  capul  suliţei,  dar  era  ca  şi  cum  ar  fi  încercat  să  taie 
aripile  unei  muşte.  Ai  siluit-o.  Ai  omorât-o.  I-ai  ucis  copiii.  Gregor  încercă  să  se 
arunce  asupra  lui,  dar  Oberyn  săltă  într-o  parte  şi  îl  ocoli  pe  la  spate.  Ai  siluit-o. 
Ai  omorât-o.  I-ai  ucis  copiii. 

—  Taci.  Mişcările  lui  Ser  Gregor  păreau  ceva  mai  lente,  iar  spada  lui  nu  se  mai 
ridica  chiar  atât  de  mult  ca  la  începutul  duelului.  Tacă-ţi  gura  aia  afurisită! 

—  Ai  siluit-o,  spuse  prinţul,  mişcându-se  spre  dreapta. 

—  Ajunge!  Ser  Gregor  făcu  doi  paşi  mari  şi  îşi  coborî  spada  deasupra  capului 
lui  Oberyn,  dar  dornisheanul  se  feri  din  nou. 

—  Ai  omorât-o,  spuse  el. 

—  TACI! 

Gregor  se  avântă  cu  capul  înainte,  chiar  spre  vârful  suliţei,  care  îl  izbi  în  partea 
dreaptă  a  pieptului,  apoi  alunecă  într-o  laterală,  cu  un  înfiorător  scrâşnet  de  oţel. 
Dintr-odată,  Muntele  era  destul  de  aproape  ca  să  atace,  cu  spada-i  imensă  sclipind 
într-o  aură  neagră  de  oţel.  Mulţimea  ţipa  şi  ea.  Oberyn  rată  prima  lovitură  şi 
aruncă  suliţa,  nefolositoare  acum,  că  Muntele  era  dincolo  de  vârful  ei. 
Dornisheanul  luă  cea  de-a  doua  lovitură  în  scut.  Metalul  întâlni  metalul,  cu  un 
zăngănit  asurzitor,  azvârlind  Vipera  Roşie  cât  colo.  Ser  Gregor  îl  urmă,  răcnind. 
Nu  foloseşte  cuvinte,  doar  rage  ca  un  animal,  îşi  zise  Tyrion.  Retragerea  lui 
Oberyn  deveni  o  fugă  cu  spatele,  la  doar  câţiva  centimetri  de  spada  Muntelui, 
care-i  lovea  pieptul,  braţele,  capul. 

în  spatele  lui  se  afla  grajdul.  Spectatorii  ţipau  şi  se  îmbrânceau,  încercând  să  se 
ferească  din  cale.  Unul  dintre  ei  se  împiedică  în  spatele  lui  Oberyn.  Ser  Gregor 

izbi  în  jos,  cu  toată  puterea.  Vipera  Roşie  se  trase  într-o  parte,  rostogolindu-se. 
Nefericitul  băiat  de  la  grajduri  din  spatele  lui  nu  se  mişcă  la  fel  de  repede.  Când 
braţul  i  se  ridică,  să-şi  apere  faţa,  sabia  lui  Gregor  i-1  tăie  între  cot  şi  umăr. 

—  TACI!  răcni  Muntele  când  auzi  ţipătul  băiatului  şi,  de  data  aceasta,  îşi 
legănă  sabia  într-o  parte,  trimiţând  capul  băiatului  de-a  rostogolul  pe  jos,  într-un 
şuvoi  de  sânge  şi  creieri.  Sute  de  spectatori  păreau  să-şi  fi  pierdut  dintr-odată 
interesul  faţă  de  vinovăţia  lui  Tyrion  Lannister,  judecând  după  felul  în  care  se 
împingeau  şi  se  îmbrânceau  să  scape  din  curte. 

Dar  Vipera  Roşie  din  Dorne  era  înapoi  în  picioare,  cu  suliţa  lungă  în  mână. 

—  Elia!  îi  strigă  lui  Ser  Gregor.  Ai  siluit-o.  Ai  omorât-o.  I-ai  ucis  copiii.  Acum 
rosteşte-i  numele. 

Muntele  se  răsuci.  Coif,  scut,  spadă,  cămaşă,  era  împroşcat  cu  sânge  din  cap 
până-n  picioare. 

—  Vorbeşti  prea  mult,  mârâi  el.  Mă  doare  capul. 

—  Vreau  să  te  aud  spunând.  A  fost  Elia  din  Dorne. 

Muntele  fornăi  dispreţuitor,  apropiindu-se  şi,  în  clipa  aceea  soarele  străpunse 
norii  care  ascundeau  cerul  încă  de  dimineaţă. 

Soarele  Dornului,  îşi  spuse  Tyrion,  însă  prima  mişcare  o  făcu  Gregor  Clegane, 
aşezându-se  cu  soarele  în  spate.  E  un  om  redus  şi  brutal,  dar  are  instincte  de 
războinic. 

Vipera  Roşie  se  ghemui,  mijindu-şi  ochii,  şi  îşi  trimise  iarăşi  suliţa  înainte.  Ser 
Gregor  lovi  cu  spada,  însă  mişcarea  prinţului  fusese  doar  un  tertip.  Pierzându-şi 
echilibrul,  făcu  un  pas  în  faţă,  clătinându-se. 

Prinţul  Oberyn  îşi  înclină  scutul  ciobit  de  metal.  O  rază  de  lumină  scânteie 
orbitor  de  pe  lustrul  de  aur  şi  aramă,  direct  în  deschizătura  îngustă  a  coifului 
inamicului  său.  Clegane  îşi  ridică  scutul,  ferindu-se  de  lumina  orbitoare.  Suliţa 
Prinţului  Oberyn  sclipi  ca  un  fulger  şi  găsi  locul  liber  din  armura  grea,  îmbinarea 
de  sub  braţ.  Vârful  străpunse  zalele  şi  pielea  fiartă.  Gregor  scoase  un  mârâit 
înăbuşit  când  dornisheanul  răsuci  suliţa  şi  o  smulse  afară. 

—  Elia.  Spune!  Elia  din  Dorne!  îl  înconjura,  cu  suliţa  pregătită  pentru  o  nouă 
lovitură.  Spune! 

Tyrion  se  ruga  în  felul  lui:  Prăbuşeşte- te  şi  mori,  se  ruga  el.  La  naiba,  cazi  şi 
mori.  Sângele  care  şiroia  de  sub  braţul  Muntelui  era  acum  sângele  lui  şi  probabil 
că  sub  platoşă  se  revărsa  şi  mai  mult.  Când  Clegane  încercă  să  facă  un  pas,  îl  lăsă 
un  genunchi.  Tyrion  avea  impresia  că  se  va  prăbuşi. 

Prinţul  Oberyn  îl  înconjurase  şi  era  acum  în  spatele  lui. 

—  ELIA  DIN  DORNE!  strigă  el.  Ser  Gregor  dădu  să  se  întoarcă,  dar  prea  încet 
şi  prea  târziu.  De  data  aceasta,  vârful  suliţei  îl  străpunse  prin  spatele  genunchiului, 
trecând  prin  straturile  de  zale  şi  piele  dintre  plăcile  de  armură  ce-i  acopereau 
coapsa  şi  gamba.  Muntele  se  clătină,  se  legănă,  apoi  se  prăbuşi  cu  faţa  la  pământ. 
Spada  uriaşă  îi  zbură  din  mână.  încet,  greoi,  se  rostogoli  pe  spate. 

Dornisheanul  îşi  azvârli  scutul  zdrobit,  apucă  suliţa  cu  ambele  mâini  şi  se 
îndepărtă  încet.  în  spatele  lui,  Muntele  lăsă  să-i  scape  un  geamăt  şi  se  ridică 
într-un  cot.  Oberyn  se  răsuci,  iute  ca  o  pisică  şi  alergă  către  duşmanul  căzut. 

—  EEEEELLLLLLIIIIIAAAAA!  răcni  el,  coborându-şi  suliţa  cu  toată  puterea 
asupra  trupului  aflat  dedesubt.  Pârâitul  suliţei  din  lemn  de  frasin  fu  aproape  la  fel 
de  dulce  ca  urletul  de  furie  al  lui  Cersei  şi,  pentru  o  clipă,  Prinţul  Oberyn  căpătă 
aripi.  Şarpele  a  sărit  Muntele.  Jumătate  de  suliţă  se  înălţa  din  pântecele  lui 
Clegane,  iar  Prinţul  Oberyn  se  rostogoli,  se  ridică  şi  se  scutură  de  praf.  Azvârli 
suliţa  ruptă  şi  luă  spada  duşmanului  său.  Dacă  mori  înainte  de  a-i  rosti  numele, 
ser,  o  să  te  urmăresc  prin  toate  cele  şapte  iaduri,  îl  ameninţă  el. 

Ser  Gregor  încercă  să  se  ridice.  Suliţa  ruptă  îi  străpunsese  trupul  şi  îl  ţintuia  la 
pământ.  Apucă  suliţa  cu  ambele  mâini,  gemând,  dar  nu  reuşi  s-o  smulgă.  Sub  el  se 
întindea  o  baltă  roşie  de  sânge. 

—  Mă  simt  dintr-odată  mai  nevinovat,  îi  spuse  Tyrion  Ellariei  Sand,  aflată 
lângă  el. 

Prinţul  Oberyn  se  apropie. 

—  Spune  numele!  Aşeză  un  picior  pe  pieptul  Muntelui  şi  ridică  spada  cu 
ambele  mâini.  Dacă  intenţionase  să-i  taie  lui  Gregor  capul  sau  să-i  înfigă  vârful 
prin  vizieră,  Tyrion  nu  avea  să  afle  niciodată. 

Mâna  lui  Clegane  se  întinse  pe  neaşteptate  şi  îl  înhaţă  pe  dornishean  pe  după 
genunchi.  Vipera  Roşie  coborî  spada  într-o  lovitură  sălbatică,  dar  se  dezechilibra 
şi  tăişul  nu  făcu  altceva  decât  să  lase  încă  o  urmă  pe  armura  de  antebraţ  a 
Muntelui.  Apoi  spada  era  uitată,  iar  mâna  lui  Gregor  se  strângea  şi  se  răsucea, 
trăgându-1  pe  dornishean  peste  el.  Se  luptară  prin  praf  şi  prin  sânge,  cu  sabia  ruptă 
agitându-se  într-o  parte  şi  în  alta.  Tyrion  văzu  îngrozit  că  Muntele  îl  cuprinsese  pe 
prinţ  cu  un  braţ  uriaş,  trăgându-1  aproape  de  pieptul  lui,  ca  pe  o  iubită. 

—  Elia  din  Dorne,  îl  auziră  cu  toţii  spunând  pe  Ser  Gregor,  când  erau  destul  de 
aproape  ca  să  se  sărute.  Glasul  lui  grav  răsună  în  coif.  I-am  ucis  plodul  urlător.  îşi 
înfipse  mâna  liberă  în  faţa  neapărată  a  lui  Oberyn,  înfigându-i  degetele  de  oţel  în 
ochi.  Apoi  am  siluit-o.  Clegane  îşi  vârî  pumnul  în  gura  dornisheanului, 
sfărâmându-i  dinţii.  Apoi  i-am  zdrobit  capul  nenorocit.  Aşa.  Când  îşi  retrase 
pumnul  uriaş,  sângele  de  pe  mănuşă  părea  să  fumege  în  aerul  rece  al  dimineţii.  Se 
auzi  un  pârâit  dezgustător.  Ellaria  Sand  urlă  îngrozită,  iar  lui  Tyrion  i  se  ridică 
micul  dejun  în  gât.  Se  pomeni  în  genunchi,  vomând  slănină  şi  cârnaţi  şi  plăcintă 
cu  mere  şi  acea  porţie  dublă  de  ouă  fripte  cu  ceapă  şi  ardei  iuţi  dornisheni. 

Nu-1  auzi  pe  tatăl  lui  rostind  cuvintele  care  îl  condamnau.  Poate  că  vorbele 
nu-şi  aveau  rostul.  Mi- am  pus  viaţa  în  mâinile  Viperei  Roşii,  iar  el  a  scăpat- o. 
Când  îşi  aminti,  prea  târziu,  că  şerpii  nu  aveau  mâini,  Tyrion  începu  să  râdă 
isteric. 

Era  la  jumătatea  drumului  în  jos,  pe  scara  şerpuitoare,  când  îşi  dădu  seama  că 
mantiile  aurii  nu-1  duceau  în  celula  din  turn. 

—  Sunt  trimis  în  celulele  negre,  spuse  el. 

Nu  se  sinchisiră  să-i  răspundă.  De  ce  v-aţi  răci  gura  de  pomană  cu  un  mort? 

DAENERYS 

Dany  îşi  lua  micul  dejun  sub  curmalul  care  creştea  pe  terasa-grădină, 
privindu-şi  dragonii  hârjonindu-se  pe  lângă  vârful  Marii  Piramide,  unde  se 
înălţase  cândva  harpia  uriaşă  de  bronz.  Meereenul  avea  vreo  douăzeci  de  piramide 
mai  mici,  dar  nici  una  dintre  ele  nu  era  nici  pe  jumătate  atât  de  înaltă.  Din  locul 
acela,  putea  vedea  tot  oraşul:  uliţele  înguste  şi  întortocheate  şi  străzile  largi  de 
cărămidă,  templele  şi  grânarele,  cocioabele  şi  palatele,  bordelurile  şi  băile, 
grădinile  şi  fântânile,  marile  cercuri  roşii  ale  arenelor  de  luptă.  Iar  dincolo  de 
ziduri  era  marea  argintie,  şerpuitorul  Skahazadhan,  dealurile  brune,  uscate, 
livezile  pârjolite  şi  câmpurile  înnegrite.  Aici  sus,  în  grădina  ei,  Dany  se  simţea 
uneori  ca  un  zeu  locuind  pe  cel  mai  înalt  munte  din  lume. 

Oare  toţi  zeii  se  simt  atât  de  singuri?  Cu  siguranţă,  unii  se  simţeau.  Missandei 
îi  povestise  despre  Stăpânul  Armoniei,  venerat  de  Poporul  Paşnic.  Era  singurul 
zeu  adevărat,  spunea  mica  ei  tălmăcitoare,  zeul  care  a  fost  dintotdeauna  şi  va  fi 
de-a  pururi,  cel  care  a  făcut  luna,  stelele  şi  pământul  şi  toate  fiinţele  care 
sălăşluiesc  pe  ele.  Bietul  Stăpân  al  Armoniei,  Dany  îl  compătimea.  Trebuia  să  fie 
îngrozitor  să  fii  singur  pe  vecie,  înconjurat  de  stoluri  de  femei-fluture  pe  care  le 
puteai  crea  şi  nimici  doar  cu  un  cuvânt.  Westerosul  avea  cel  puţin  şapte  zei,  dar 
Viserys  îi  spusese  că  unii  septoni  susţineau  că  aceştia  erau  doar  întruchipări  ale 
unui  singur  zeu,  şapte  faţete  ale  aceluiaşi  cristal.  Asta  o  zăpăcea.  Auzise  că 
preoteasa  roşie  credea  în  doi  zei,  dar  cei  doi  erau  veşnic  în  război. 

Missandei  îi  aduse  ouă  de  raţă,  cârnaţi  de  câine  şi  o  jumătate  de  cupă  de  vin 
îndulcit,  amestecat  cu  zeama  de  la  o  lămâie  verde.  Mierea  atrăgea  muştele,  dar 
lumânările  parfumate  le  alungau.  Muştele  nu  erau  atât  de  sâcâitoare  aici,  sus,  cum 
erau  în  celelalte  părţi  ale  oraşului  -  iată  încă  un  lucru  care  îi  plăcea  la  piramidă. 

—  Trebuie  să-mi  amintesc  să  fac  ceva  cu  muştele,  zise  Dany.  La  Naath  sunt 
multe  muşte,  Missandei? 

—  La  Naath  sunt  fluturi,  răspunse  tălmăcitoarea  în  Limba  Comună.  Doreşti 
vin? 

—  Nu,  trebuie  să-mi  reunesc  consiliul  în  curând.  Dany  se  ataşase  de 
Missandei,  micuţa  tălmăcitoare  cu  ochii  mari,  aurii,  înţeleaptă  pentru  vârsta  ei.  E 
şi  curajoasă.  Trebuia  să  fie,  ca  să  îndure  viaţa  pe  care  a  trăit- o.  Spera  că  într-o 
bună  zi  va  vedea  acea  legendară  insulă  a  Naathului.  Missandei  spunea  că  Poporul 
Paşnic  făcea  muzică  în  loc  de  război.  Nu  omorau  nici  măcar  animalele;  mâncau 
numai  fructe,  niciodată  carne.  Spiritele-fluture  ale  Stăpânului  Armoniei  apărau 
insula  împotriva  tuturor  celor  care  căutau  să  le  facă  vreun  rău  oamenilor  paşnici. 

Mulţi  cuceritori  veniseră  la  insula  Naath,  să-şi  însângereze  săbiile,  însă  cu  toţii 
s-au  îmbolnăvit  şi  au  murit.  Dar  spiritele-fluture  nu-i  apără  când  năvălesc 
corăbiile  de  sclavi. 

—  într-o  bună  zi,  o  să  te  duc  acasă,  Missandei,  îi  promise  Dany.  Dacă  i-  aş  fi 
făcut  aceeaşi  promisiune  lui  Jorah,  oare  m-ar  mai  fi.  vândut?  îţi  jur. 

—  Sclava  e  mulţumită  să  rămână  cu  tine,  înălţimea  Ta.  Naath  mă  va  aştepta 
acolo  mereu.  Eşti  bună  cu  sclav. . .  cu  mine. 

—  Şi  tu  cu  mine.  Dany  o  luă  de  mână.  Haide,  ajută-mă  să  mă  îmbrac. 

Jhiqui  o  ajută  pe  Missandei  s-o  îmbăieze,  în  timp  ce  Irri  îi  pregătea  hainele. 
Astăzi  va  purta  o  rochie  de  brocart  violet  şi  o  eşarfă  argintie,  iar  pe  cap,  coroana 
cu  trei  capete  de  dragon  pe  care  i-o  dăruise  în  Qarth  Frăţia  Turmalinelor.  Papucii 
erau  tot  argintii,  cu  tocuri  atât  de  înalte  încât  întotdeauna  se  temea  să  nu  cadă. 
Când  era  gata  îmbrăcată,  Missandei  îi  aduse  oglinda  de  argint  lustruit,  să  se 
privească.  Dany  se  cercetă  în  tăcere.  Oare  acesta  e  chipul  unei  cuceritoare?  După 
părerea  ei,  arăta  tot  ca  o  fetiţă. 

Nimeni  nu-i  spunea  încă  Daenerys  Cuceritoarea,  dar  probabil  va  veni  şi  asta. 
Aegon  Cuceritorul  câştigase  Westerosul  cu  trei  dragoni,  dar  ea  luase  Meereenul 
cu  şobolani  din  canale  şi  un  mădular  de  lemn,  în  mai  puţin  de  o  zi.  Sărmanul 
Groleo.  Dany  ştia  că  omul  plângea  şi  acum  după  corabia  lui.  Dacă  o  galeră  de 
război  putea  zdrobi  o  altă  corabie,  de  ce  nu  şi  o  poartă?  La  asta  se  gândise  când  le 
poruncise  căpitanilor  să-şi  tragă  corăbiile  la  mal.  Catargele  lor  deveniseră  berbeci 
şi  un  furnicar  de  oameni  liberi  le  sfârtecaseră  carenele,  construind  din  ele 
mantelete,  ţestoase,  catapulte  şi  scări.  Mercenarii  dăduseră  fiecărui  berbec  un 
nume  deocheat.  Şi  astfel,  arborele  de  proră  al  lui  Meraxes  -  care  mai  înainte 
purtase  numele  de  Pozna  lui  Joso  -  zdrobise  poarta  dinspre  est.  Mădularul  lui 
Joso,  îi  ziceau.  Lupta  se  dezlănţuise,  crâncenă  şi  sângeroasă,  aproape  o  zi  întreagă 
şi  până  târziu  în  noapte,  când  lemnul  porţii  a  început  să  se  crape  şi  capul  de  fier  al 
lui  Meraxes,  un  chip  vesel  de  bufon,  şi-a  făcut  loc  cu  mare  zgomot. 

Dany  avusese  de  gând  să  conducă  ea  însăşi  atacul,  dar  căpitanii  ei  spuseseră 
într-un  glas  că  ar  fi  o  nebunie,  iar  căpitanii  ei  nu  cădeau  niciodată  de  acord  în  vreo 
privinţă.  Aşadar,  rămăsese  în  spate,  pe  calul  ei,  îmbrăcată  într-o  cămaşă  lungă  de 
zale.  Auzise  oraşul  căzând  de  la  doi  kilometri  depărtare,  când  strigătele  sfidătoare 
ale  apărătorilor  se  preschimbaseră  în  strigăte  de  spaimă.  în  clipa  aceea,  dragonii  ei 
zbieraseră  unul  la  altul,  umplând  aerul  nopţii  de  flăcări.  Sclavii  se  ridică,  înţelese 
ea  dintr-odată.  Şobolanii  mei  din  canal  le- au  ros  lanţurile. 

După  ce  ultima  rezistenţă  fusese  zdrobită  de  Cei  Nepătaţi  şi  atacul  şi-a  urmat 
cursul,  Dany  a  intrat  în  oraş.  Mormanele  de  morţi  erau  atât  de  înalte  în  faţa  porţii 
sfărâmate,  încât  sclavii  eliberaţi  se  căzniră  aproape  o  oră  să  croiască  drum  pentru 
calul  ei.  Mădularul  lui  Joso  şi  marea  ţestoasă  de  lemn  care  îl  protejase,  acoperite 
cu  piei  de  cal,  zăceau  în  părăsire  dincolo  de  poartă.  Dany  trecea  pe  lângă  clădiri 
arse  şi  ferestre  sparte,  pe  străzi  de  cărămidă,  unde  canalele  erau  ticsite  de  trupurile 

tari  şi  umflate  ale  morţilor.  Sclavii  o  aclamau,  întinzând  spre  ea  mâini  pătate  de 
sânge  şi  strigând-o  Mamă! 

în  piaţa  din  faţa  Marii  Piramide,  oamenii  Meereenului  se  îngrămădeau 
năpăstuiţi.  în  lumina  dimineţii,  numai  mari  nu  arătau  Marii  Stăpâni.  Fără 
bijuteriile  lor,  fără  tokarurile  tivite,  aveau  un  aer  jalnic,  o  turmă  de  bătrâni  cu 
mâinile  zbârcite  şi  pielea  pătată  şi  de  tineri  cu  frizuri  ridicole.  Femeile  lor  erau  fie 
fleşcăite  şi  cărnoase,  fie  uscate  ca  nişte  vreascuri,  cu  feţele  boite  brăzdate  de 
lacrimi. 

—  îi  vreau  pe  conducătorii  voştri,  le-a  spus  Dany.  Predaţi-i  şi  ceilalţi  vor  fi 
cruţaţi. 

—  Câţi?  a  întrebat  o  femeie  bătrână,  suspinând.  De  câţi  ai  nevoie  ca  să  ne  cruţi 
pe  noi? 

—  O  sută  şaizeci  şi  trei,  a  răspuns  ea. 

I-a  ţintuit  pe  stâlpi  de  lemn  în  jurul  pieţei,  fiecare  arătând  cu  mâna  către 
următorul.  Clocotea  de  furie  când  a  dat  porunca.  Se  simţea  ca  un  dragon 
răzbunător.  Dar  mai  târziu,  când  a  trecut  pe  lângă  oamenii  ce  mureau  pe  stâlpi, 
când  le-a  auzit  gemetele  şi  le-a  simţit  mirosul  de  fecale  şi  sânge. . . 

Dany  puse  oglinda  deoparte,  încruntându-se.  A  fost  drept.  A  fost.  Am  făcut-o 
pentru  copii. 

Camera  ei  de  audienţe  era  la  nivelul  de  dedesubt,  o  încăpere  răsunătoare,  cu 
tavanul  înalt  şi  pereţi  din  marmură  violet.  Cu  toată  grandoarea,  era  un  loc  rece. 

Acolo  se  aflase  un  tron,  un  obiect  extravagant,  din  lemn  sculptat  şi  poleit  cu 
aur,  în  forma  unei  harpii  fioroase.  îl  privise  lung,  o  singură  dată,  şi  poruncise  să 
fie  făcut  surcele. 

—  N-o  să  stau  în  poala  harpiei,  le-a  spus. 

Şedea  acum  pe  o  bancă  simplă  din  lemn  de  abanos.  Era  bună,  însă  îi  auzise  pe 
oamenii  Meereenului  spunând  că  nu  era  potrivită  pentru  o  regină. 

Călăreţii  ei  de  sânge  o  aşteptau.  în  cosiţele  uleiate  le  sunau  clopoţei  şi  purtau 
giuvaierele  şi  aurul  celor  morţi.  Meereenul  era  neînchipuit  de  bogat.  Până  şi 
mercenarii  ei  păreau  sătui,  cel  puţin  deocamdată.  în  capătul  celălalt  al  încăperii  se 
afla  Viermele  Cenuşiu,  îmbrăcat  în  uniforma  simplă  a  Celor  Nepătaţi,  sub  braţ  cu 
casca  de  bronz  cu  ţepuşă.  Pe  ei,  cel  puţin,  se  putea  bizui,  sau  aşa  spera. . .  şi  pe 
Oacheşul  Ben  Plumm,  pe  vânjosul  Ben,  cu  părul  lui  alb-cenuşiu  şi  faţa  ofilită,  atât 
de  iubit  de  dragonii  ei.  Şi  pe  Daario  care  strălucea  în  auriu,  lângă  el.  Daario  şi  Ben 
Plumm,  Viermele  Cenuşiu,  Irri,  Jhiqui,  Missandei...  Privindu-i,  Dany  se  întreba 
cine  va  fi  următorul  care  o  va  trăda. 

Dragonul  are  trei  capete.  Există  doi  oameni  pe  lume  în  care  pot  avea 
încredere,  dacă  îi  pot  găsi.  Atunci  nu  voi  fi  singură.  Vom  fi  trei  împotriva  lumii, 
ca  Aegon  şi  surorile  lui. 

—  Noaptea  a  fost  aşa  de  liniştită  cum  mi  s-a  părut?  întrebă  Dany. 

—  Se  pare  că  da,  înălţimea  Ta,  răspunse  Oacheşul  Ben  Plumm. 

Dany  era  mulţumită.  Meereenul  fusese  prădat  cu  sălbăticie,  aşa  cum  se 
întâmpla  întotdeauna  cu  oraşele  proaspăt  cucerite,  dar  Dany  hotărâse  că  toate 
acestea  trebuiau  să  ia  sfârşit  acum,  că  oraşul  era  al  ei.  Decretase  că  criminalii  vor 
fi  spânzuraţi,  că  jefuitorilor  li  se  va  tăia  o  mână,  iar  violatorilor  mădularul.  Opt 
criminali  se  legănau  pe  ziduri,  iar  Cei  Nepătaţi  umpluseră  un  coş  cu  mâini 
însângerate  şi  viermi  moi  şi  roşii,  iar  Meereenul  era  acum  liniştit.  Dar  pentru  cât 
timp? 

O  muscă  îi  bâzâia  în  jurul  capului.  Dany  o  alungă,  iritată,  dar  musca  reveni 
aproape  imediat. 

—  Sunt  prea  multe  muşte  în  oraşul  ăsta. 
Ben  Plumm  râse  gutural. 

—  Dimineaţă  am  avut  muşte  în  bere.  Pe  una  am  înghiţit-o. 

—  Muştele  sunt  răzbunarea  morţilor.  Daario  zâmbi  şi  îşi  mângâie  şuviţa  din 
mijlocul  bărbii.  Cadavrele  fac  viermi  şi  viermii  adună  muşte. 

—  Atunci  ne  vom  descotorosi  de  cadavrele  alea.  începând  cu  cele  din  piaţa  de 
jos.  Vierme  Cenuşiu,  te  ocupi  tu  de  asta? 

—  Regina  porunceşte,  omul  ăsta  se  supune. 

—  Ar  fi  bine  să  aduci  saci,  pe  lângă  lopeţi,  Vierme,  îl  sfătui  Oacheşul  Ben 
Plumm.  Sunt  cam  răscoapte.  Cad  de  pe  maldărele  alea,  bucăţi  bucăţele,  şi  mişună 
de... 

—  Ştie.  Ştiu  şi  eu.  Dany  îşi  aminti  oroarea  pe  care  o  simţise  când  văzuse  acea 
Piaţă  a  Supliciului  din  Astapor.  Am  făcut  şi  eu  un  lucru  la  fel  de  oribil,  dar  cu 
siguranţă  au  meritat.  Justiţia  aspră  e  tot  justiţie, 

—  înălţimea  Ta,  spuse  Missandei.  Ghiscarii  îşi  înmormântează  morţii  de 
seamă  în  cripte,  sub  palatele  lor.  Dacă  vrei  să  cureţi  oasele  şi  să  le  înapoiezi 
rudelor,  le  vei  face  o  favoare. 

Văduvele  mă  vor  blestema  la  fel. 

—  Aşa  să  fie.  Dany  îi  făcu  semn  lui  Daario:  Câţi  aşteaptă  pentru  audienţă  în 
dimineaţa  aceasta? 

—  Doi  s-au  prezentat  să  se  încălzească  sub  strălucirea  ta.  Daario  se  alesese  de 
pe  urma  jafului  cu  o  garderobă  nouă  şi,  ca  să  se  potrivească,  îşi  revopsise  în 
violet-închis  barba  în  furculiţă  şi  părul  cârlionţat.  Ochii  îi  păreau  acum  şi  mai 
violeţi,  de  parcă  ar  fi  fost  un  valyrian  rătăcit.  Au  sosit  astă-noapte  pe  Steaua 
Indigo,  o  galeră  de  negoţ  din  îndepărtatul  Qarth. 

O  galeră  de  sclavi,  vrei  să  zici.  Dany  se  încruntă. 

—  Cine  sunt? 

—  Căpitanul  Stelei  şi  unul  care  susţine  că  vorbeşte  în  numele  Astaporului. 

—  Prima  dată  o  să  primesc  solul. 

Se  dovedi  a  fi  un  bărbat  palid,  cu  căutătură  de  dihor,  cu  şiraguri  de  perle  şi  fir 
de  aur  răsucit  atârnându-i  greu  la  gât. 

—  Luminăţia  Ta!  strigă  el.  Numele  meu  este  Ghael.  Aduc  Mamei  Dragonilor 

salutul  Regelui  Cleon  din  Astapor.  Cleon  cel  Mare. 
Dany  înţepeni. 

—  Am  lăsat  un  consiliu  să  conducă  Astaporul.  Un  vindecător,  un  învăţat  şi  un 
preot. 

—  Luminăţia  Ta,  acei  tâlhari  perfizi  ţi-au  înşelat  încrederea.  S-a  dovedit  că 
unelteau  să  le  redea  Marilor  Stăpâni  puterea  şi  să  pună  oamenii  în  lanţuri.  Cleon 
cel  Mare  le-a  dat  planurile  în  vileag  şi  le-a  tăiat  capetele  dintr-o  lovitură,  iar 
oamenii  recunoscători  ai  Astaporului  l-au  încoronat  pentru  curajul  lui. 

—  Nobile  Ghael,  spuse  Missandei,  în  dialectul  Astaporului,  este  vorba  despre 
acelaşi  Cleon  care  a  fost  cândva  sclavul  lui  Grazdan  mo  Ullhor? 

Glasul  ei  era  inocent,  dar  întrebarea  îl  nelinişti  vizibil  pe  sol. 

—  Acelaşi,  recunoscu  el.  Un  om  mare. 
Missandei  se  aplecă,  apropiindu-se  de  Dany. 

—  A  fost  măcelar  în  bucătăria  lui  Grazdan,  îi  şopti  fata  la  ureche.  Se  spunea  că 
poate  măcelări  un  porc  mai  repede  ca  oricine  din  Astapor. 

Am  dat  Astaporului  un  rege  măcelar.  Pe  Dany  o  cuprinse  ameţeala  şi  ştia  că 
nu  avea  voie  să-1  lase  pe  sol  să  observe. 

—  Mă  voi  ruga  ca  Regele  Cleon  să  domnească  bine  şi  înţelept.  Ce  aşteaptă  de 
la  mine? 

Ghael  se  frecă  la  gură. 

—  Poate  că  ar  trebui  să  discutăm  între  patru  ochi,  înălţimea  Ta. 

—  N-am  nici  un  secret  faţă  de  căpitanii  şi  comandanţii  mei. 

—  Cum  ţi-e  voia.  Cleon  cel  Mare  mi-a  poruncit  să  transmit  devotamentul  lui 
faţă  de  Mama  Dragonilor.  Duşmanii  tăi  sunt  duşmanii  lui,  zice  el,  în  frunte  cu 
înţelepţii  Stăpâni  din  Yunkai.  Propune  un  pact  între  Astapor  şi  Meereen  împotriva 
Yunkaiului. 

—  Am  jurat  că  yunkaii  nu  vor  păţi  nimic  dacă  îşi  eliberează  sclavii,  îi  aminti 
Dany. 

—  Nu  putem  avea  încredere  în  aceşti  câini  din  Yunkai,  Luminăţia  Ta.  Chiar  în 
clipa  aceasta  complotează  împotriva  ta.  Au  fost  mobilizaţi  noi  recruţi,  care  pot  fi 
văzuţi  antrenându-se  în  afara  zidurilor  oraşului.  Se  construiesc  corăbii  de  război, 
la  Noul  Ghis  şi  la  Volantis,  iar  în  vest  au  fost  trimişi  soli  să  încheie  alianţe  şi  să 
tocmească  mercenari.  Au  trimis  călăreţi  în  Vaes  Dothrak,  să  năvălească  asupra  ta 
cu  un  khalasar.  Cleon  cel  Mare  mi-a  poruncit  să-ţi  spun  să  nu  te  temi.  Astaporul 
nu  uită.  Astaporul  nu  te  va  trăda.  Ca  să-şi  dovedească  fidelitatea,  Cleon  cel  Mare 
îţi  propune  să  pecetluiască  alianţa  voastră  cu  o  căsătorie. 

—  O  căsătorie?  Cu  mine? 

Ghael  zâmbi.  Avea  dinţii  maro  şi  stricaţi. 

—  Cleon  cel  Mare  îţi  va  dărui  mulţi  fii  puternici. 

Dany  rămase  fără  cuvinte,  dar  micuţa  Missandei  îi  veni  în  ajutor. 

—  Prima  lui  soţie  i-a  dăruit  fii? 

Solul  o  privi  mâhnit. 

—  Are  trei  fiice  cu  prima  lui  soţie.  Două  dintre  nevestele  lui  mai  noi  sunt 
însărcinate.  Dar  are  de  gând  să  le  lase  pe  toate  deoparte,  dacă  Mama  Dragonilor 
va  consimţi  să-1  ia  de  bărbat. 

—  Câtă  mărinimie!  spuse  Dany.  Mă  voi  gândi  la  tot  ce  mi-ai  spus,  lordul  meu. 
Dădu  poruncă  să  i  se  pregătească  lui  Ghael  camere  pentru  noapte,  undeva  mai 

jos,  în  piramidă. 

Toate  victoriile  se  transformă  în  cenuşă  în  mâinile  mele,  gândi  ea.  Orice  aş 
face,  aduc  numai  moarte  şi  oroare.  Când  pe  străzi  va  ajunge  vorba  despre  cele 
petrecute  la  Astapor,  cum  negreşit  se  va  întâmpla,  zeci  de  mii  de  sclavi  Meereenii 
proaspăt  eliberaţi  vor  hotărî,  fără  doar  şi  poate,  să  o  urmeze  la  vest,  unde  se  ducea, 
temându-se  de  ceea  ce  i-ar  putea  aştepta  dacă  ar  rămâne...  deşi  era  posibil  ca  în 
marş  să  îi  aştepte  lucruri  şi  mai  cumplite.  Chiar  dacă  ar  goli  toate  grânarele  din 
oraş  şi  ar  lăsa  Meereenul  să  moară  de  foame,  cum  să  hrănească  atât  de  mulţi? 
Drumul  din  faţa  ei  era  plin  de  vicisitudini,  sânge  şi  primejdii.  Ser  Jorah  o 
prevenise.  O  prevenise  în  atâtea  privinţe...  el...  Nu,  n-o  să  mă  gândesc  la  Jorah 
Mormont.  Să  mai  rabde  puţin. 

—  Am  să-1  primesc  acum  pe  acel  căpitan  al  galerei  de  negoţ,  anunţă  ea.  Poate 
că  are  veşti  mai  bune. 

Speranţa  se  dovedi  deşartă.  Căpitanul  Stelei  Indigo  era  din  Qarth,  aşa  că  vărsă 
râuri  de  lacrimi  când  îl  întrebă  despre  Astapor. 

—  Oraşul  sângerează.  Morţii  putrezesc  neîngropaţi  pe  străzi,  fiecare  piramidă 
e  o  cazarmă,  iar  pieţele  nu  au  de  vânzare  nici  mâncare,  nici  sclavi.  Şi  bieţii  copii! 
Cuţitarii  Regelui  Cleaver  au  pus  mâna  pe  toţi  băieţii  de  viţă  nobilă  din  Astapor,  să 
facă  noi  Nepătaţi  de  vânzare,  deşi  vor  trece  ani  de  zile  până  ce  vor  fi  pregătiţi. 

Ceea  ce  o  mira  pe  Dany  cel  mai  mult  era  cât  de  puţin  surprinsă  era.  îşi  aminti 
de  Eroeh,  fata  lhazarheană  pe  care  încercase  cândva  s-o  apere  şi  la  ce  se 
întâmplase  cu  ea.  In  Meereen  se  va  întâmpla  la  fel,  după  ce  plec,  gândi  ea.  Sclavii 
din  arenele  de  luptă,  crescuţi  şi  antrenaţi  să  ucidă,  se  dovedeau  deja  nesupuşi  şi 
arţăgoşi.  Păreau  să  aibă  impresia  că  acum  oraşul  era  al  lor,  cu  tot  cu  fiecare  bărbat 
şi  fiecare  femeie  care  îl  locuia.  Doi  dintre  ei  fuseseră  printre  cei  opt  pe  care  îi 
spânzurase.  Nu  mai  am  ce  să  fac,  îşi  spuse. 

—  Ce  vrei  de  la  mine,  căpitane? 

—  Sclavi,  răspunse  el.  Galera  mea  geme  de  fildeş,  chihlimbar,  piele  de  zabral 
şi  alte  lucruri  de  preţ.  Vreau  să  le  schimb  aici  pe  sclavi,  să-i  vând  la  Lys  şi 
Volantis. 

—  N-avem  nici  un  sclav  de  vânzare,  răspunse  Dany. 

—  Regina  mea!  Daario  făcu  un  pas  în  faţă.  Malul  râului  e  plin  de  oameni  ai 
Meereenului,  care  imploră  să  fie  lăsaţi  să  se  vândă  acestui  qartheean.  Sunt  mai 
mulţi  ca  muştele. 

Dany  era  uluită. 

—  Vor  să  fie  sclavi? 

—  Cei  care  vor  sunt  curtenitori  şi  de  sânge  nobil,  dulce  regină.  Asemenea 
sclavi  sunt  preţuiţi.  în  Oraşele  Libere,  vor  fi  preceptori,  scribi,  sclavi  pentru 
plăceri,  chiar  vindecători  sau  preoţi.  Vor  dormi  în  paturi  moi,  vor  mânca  pe 
săturate  şi  vor  locui  în  palate.  Aici  au  pierdut  totul  şi  trăiesc  în  teamă  şi  sărăcie. 

—  înţeleg.  Probabil  că  nu  era  atât  de  uimitor,  dacă  poveştile  despre  Astapor 
erau  adevărate.  Dany  chibzui  o  clipă:  Fiecare  bărbat  care  doreşte  să  se  vândă  ca 
sclav  e  liber  s-o  facă.  Şi  orice  femeie.  Ridică  o  mână:  Dar  nu  pot  să-şi  vândă 
copiii,  şi  nici  un  bărbat  soţia. 

—  în  Astapor,  oraşul  îşi  lua  zeciuiala  de  fiecare  dată  când  un  sclav  îşi  schimba 
stăpânul,  îi  spuse  Missandei. 

—  Vom  face  la  fel,  hotărî  Dany.  Războaiele  se  câştigau  cu  aur,  nu  doar  cu 
săbii.  A  zecea  parte  din  preţ.  în  monede  de  aur  sau  argint.  Sau  în  fildeş. 
Meereenul  n-are  nevoie  de  şofran,  cuişoare  şi  piei  de  zabral. 

—  Va  fi  precum  porunceşti,  glorioasă  regină,  spuse  Daario.  Ciorile  mele  de 
Piatră  îţi  vor  strânge  zeciuiala. 

Dacă  Ciorile  de  Piatră  aveau  să  se  ocupe  de  asta,  cel  puţin  jumătate  din  aur  se 
va  pierde  pe  undeva.  Dany  ştia  asta.  Dar  Fiii  Secunzi  nu  erau  cu  nimic  mai  buni, 
iar  Nepătaţii  erau  pe  cât  de  incoruptibili  pe  atât  de  analfabeţi. 

—  Trebuie  să  ţinem  catastife.  Caută  printre  oamenii  liberi  câţiva  care  ştiu  să 
scrie,  să  citească  şi  să  socotească. 

Cu  treaba  isprăvită,  căpitanul  Stelei  Indigo  se  înclină  şi  plecă.  Dany  se  foi 
neliniştită  pe  banca  ei  de  abanos.  îi  era  groază  de  ceea  ce  trebuia  să  urmeze,  dar 
ştia  că  amânase  deja  prea  mult.  Yunkai  şi  Astapor,  ameninţări  de  război,  cereri  în 
căsătorie  şi  peste  toate,  marşul...  Am  nevoie  de  cavalerii  mei.  Am  nevoie  de 
săbiile  lor  şi  am  nevoie  de  sfatul  lor.  Cu  toate  acestea,  gândul  de  a-1  vedea  din 
nou  pe  Jorah  Mormont  o  făcea  să  se  simtă  ca  şi  cum  ar  fi  înghiţit  o  lingură  plină 
cu  muşte:  furioasă,  agitată,  scârbită.  Aproape  că  le  simţea  bâzâindu-i  prin  burtă. 
Sunt  sângele  dragonilor.  Trebuie  să  fiu  puternică.  Trebuie  să  am  flăcări  în  ochi 
când  îi  voi  înfrunta,  nu  lacrimi. 

—  Spune-i  lui  Belwas  să-i  aducă  pe  cavalerii  mei,  porunci  Dany,  înainte  să  se 
poată  răzgândi.  Bunii  mei  cavaleri. 

Vânjosul  Belwas  gâfâia  din  pricina  urcuşului,  când  îi  introduse  pe  uşă,  cu  câte 
o  mână  cărnoasă  strânsă  peste  braţul  fiecăruia  dintre  cei  doi.  Ser  Barristan  păşea 
cu  fruntea  sus,  dar  Ser  Jorah  privea  ţintă  podeaua  de  marmură  în  timp  ce  se 
apropia.  Unul  e  mândru,  celălalt  vinovat.  Bătrânul  îşi  răsese  barba  albă.  Arăta  cu 
zece  ani  mai  tânăr  fără  ea.  Dar  ursul  pleşuv  părea  mai  bătrân  ca  înainte.  Se  opriră 
brusc  în  faţa  băncii.  Vânjosul  Belwas  făcu  un  pas  înapoi  şi  rămase  cu  braţele 
încrucişate  peste  pieptu-i  brăzdat  de  cicatrici.  Ser  Jorah  îşi  drese  glasul: 

—  Khaleesi... 

îi  lipsise  atât  de  mult  glasul  lui,  dar  trebuia  să  fie  neînduplecată. 

—  Taci.  O  să-ţi  spun  eu  când  să  vorbeşti.  Se  ridică  în  picioare.  Când  v-am 
trimis  jos,  în  canale,  o  parte  din  mine  a  sperat  că  n-o  să  vă  mai  văd  niciodată. 
Părea  un  sfârşit  potrivit  pentru  nişte  mincinoşi,  să  se  înece  în  scârnăvia  stăpânilor 
de  sclavi.  Am  crezut  că  se  vor  ocupa  zeii  de  voi,  dar  v-aţi  întors  la  mine.  Bravii 
mei  cavaleri  din  Westeros,  un  informator  şi  un  trădător.  Fratele  meu  v-ar  fi 
spânzurat  pe  amândoi.  Ştia  că  Viserys,  cel  puţin,  ar  fi  făcut-o  Nu  ştia  ce  ar  fi  făcut 
Rhaegar.  N-o  să  neg  că  m-aţi  ajutat  să  cuceresc  oraşul. . . 

Gura  lui  Ser  Jorah  se  încleşta. 

—  Noi  am  cucerit  acest  oraş  pentru  tine.  Cu  şobolani  de  canal. 

—  Taci,  repetă  ea. . .,  deşi  ceea  ce  spunea  el  era  adevărat. 

Pe  când  Mădularul  lui  Joso  şi  ceilalţi  berbeci  izbeau  porţile  oraşului  şi  arcaşii 
ei  slobozeau  stoluri  de  săgeţi  de  foc  peste  ziduri,  Dany  trimisese  două  sute  de 
oameni  de-a  lungul  râului,  la  adăpostul  întunericului,  să  aprindă  corăbiile  din  port. 
Dar  făcuse  asta  doar  ca  să  ascundă  adevăratul  lor  scop.  în  vreme  ce  corăbiile 
aprinse  atrăgeau  privirile  apărătorilor  de  pe  zidurile  oraşului,  câţiva  înotători 
smintiţi  au  găsit  gurile  de  canal  şi  au  desfăcut  un  grilaj  ruginit  de  fier.  Ser  Jorah, 
Ser  Barristan,  Vânjosul  Belwas  şi  douăzeci  de  bravi  ţicniţi  s-au  strecurat  sub  apa 
maronie,  urcând  prin  tunelul  de  cărămidă,  o  ceată  pestriţă  de  mercenari,  Nepătaţi 
şi  sclavi  eliberaţi.  Dany  le  spusese  să  aleagă  doar  bărbaţi  care  nu  au  familii...  şi, 
de  preferinţă,  nici  simţul  mirosului. 

Fuseseră  pe  cât  de  curajoşi  pe  atât  de  norocoşi.  Trecuse  o  lună  de  la  ultima 
ploaie  zdravănă  şi  canalele  erau  pline  doar  până  la  coapse.  Aveau  şi  lumină,  căci 
înfăşuraseră  torţele  cu  pânză  uleiată,  care  le  menţinea  uscate.  Câţiva  dintre  sclavii 
eliberaţi  fuseseră  înspăimântaţi  de  şobolanii  uriaşi,  până  când  Vânjosul  Belwas  a 
prins  unul  şi  1-a  rupt  cu  dinţii  în  două.  Un  om  fusese  omorât  de  o  şopârlă  mare  şi 
palidă  care  s-a  ridicat  din  apa  întunecată,  trăgându-1  de  picior,  dar  după  aceea, 
când  au  zărit  din  nou  apa  unduindu-se,  Ser  Jorah  a  măcelărit  bestia  cu  sabia.  De 
câteva  ori  se  rătăciseră,  dar  după  ce  au  ieşit  la  suprafaţă,  Vânjosul  Belwas  i-a 
condus  către  arena  de  luptă  cea  mai  apropiată,  unde  au  surprins  câteva  gărzi  şi  au 
smuls  sclavii  din  lanţuri.  în  decurs  de  o  oră,  jumătate  dintre  sclavii  Meereenului 
se  ridicaseră. 

—  Aţi  ajutat  la  cucerirea  acestui  oraş,  repetă  ea  cu  încăpăţânare.  Şi  m-aţi  slujit 
bine  în  trecut.  Ser  Barristan  m-a  salvat  de  Bastardul  Titanului  şi,  în  Qarth,  de 
Omul  Mâhnit.  Ser  Jorah  m-a  salvat  de  otrăvitor,  în  Vaes  Dothrak,  şi  de  călăreţii 
de  sânge  ai  lui  Drogo  după  ce  soarele  meu  a  murit.  Atât  de  mulţi  oameni  îi 
doriseră  moartea,  încât  uneori  le  pierdea  şirul.  Şi  totuşi,  m-aţi  minţit,  m-aţi  înşelat, 
m-aţi  trădat.  Se  întoarse  către  Ser  Barristan:  L-ai  apărat  mulţi  ani  pe  tatăl  meu,  ai 
luptat  alături  de  fratele  meu  pe  Trident,  dar  l-ai  părăsit  pe  Viserys  când  era  în  exil 
şi  ai  plecat  genunchiul  în  faţa  Uzurpatorului.  De  ce?  Şi  spune-mi  adevărul. 

—  Unele  adevăruri  sunt  greu  de  auzit.  Robert  era  un. . .  un  bun  cavaler. . . 
galant,  curajos...  mi-a  cruţat  viaţa...  şi  viaţa  multora...  Prinţul  Viserys  era  doar 

un  copil,  ar  fi  trecut  ani  până  când  ar  fi  fost  pregătit  să  domnească  şi...  iartă-mă, 
regina  mea,  dar  mi-ai  cerut  adevărul...  chiar  copil  fiind,  fratele  tău  Viserys  era 
adesea  fiul  tatălui  tău,  într-un  fel  în  care  Rhaegar  nu  era. 

—  Fiul  tatălui  său?  Dany  se  încruntă.  Ce  înseamnă  asta? 
Bătrânul  cavaler  nu  clipi. 

—  Tatăl  tău  era  supranumit  Regele  Nebun  din  Westeros.  Nu  ţi-a  spus  nimeni 
asta? 

—  Mi-a  spus  Viserys.  Regele  Nebun.  Uzurpatorul  1-a  numit  aşa,  Uzurpatorul  şi 
câinii  lui.  Regele  Nebun.  Era  o  minciună. 

—  De  ce  să  ceri  adevărul,  spuse  blând  Ser  Barristan,  dacă  nu  ai  urechi  să-1 
auzi?  Şovăi,  apoi  continuă.  Ţi-am  spus  că  am  folosit  un  nume  fals  ca  Lannisterii 
să  nu  ştie  că  sunt  alături  de  tine.  Asta  a  fost  mai  puţin  de  jumătate  din  poveste, 
înălţimea  Ta.  Adevărul  e  că  am  vrut  să  te  urmăresc  o  vreme,  înainte  să-ţi  închin 
sabia  mea.  Să  mă  asigur  că  nu  eşti. . . 

—  ...  fiica  tatălui  meu?  Dacă  nu  era  fiica  tatălui  ei,  atunci  cine  era? 

—  ...  nebună,  termină  el.  Dar  nu  văd  nici  o  pată  la  tine. 

—  Pată?  Dany  se  zbârli. 

—  Nu  sunt  maester,  să-ţi  dau  citate  din  istorie,  înălţimea  Ta.  Săbiile  sunt  viaţa 
mea,  nu  cărţile.  Dar  orice  copil  ştie  că  Targaryenii  au  fost  întotdeauna  la  hotarul 
nebuniei.  Tatăl  tău  n-a  fost  primul.  Regele  Jaehaerys  mi-a  spus  odată  că  nebunia 
şi  măreţia  sunt  două  feţe  ale  aceleiaşi  monede.  De  fiecare  dată  când  se  năştea  un 
Targaryen,  spunea  că  zeii  au  aruncat  moneda  în  aer  şi  lumea  aşteaptă  cu  sufletul 
la  gură  să  vadă  pe  ce  parte  va  cădea. 

Jaehaerys.  Bătrânul  îl  cunoaşte  pe  bunicul  meu.  Asta  o  punea  pe  gânduri. 
Aproape  tot  ce  ştia  despre  Westeros  era  de  la  fratele  ei,  iar  restul  de  la  Ser  Jorah. 
Ser  Barristan  uitase  probabil  mai  multe  decât  ştiuseră  vreodată  ceilalţi  doi  la  un 
loc.  Omul  acesta  îmi  poate  spune  de  unde  vin. 

—  Aşadar,  eu  sunt  o  monedă  în  mâinile  vreunui  zeu,  asta  vrei  să  spui,  ser? 

—  Nu,  răspunse  Ser  Barristan.  Eşti  moştenitoarea  de  drept  a  Westerosului. 
Până  la  sfârşitul  zilelor  mele  voi  rămâne  cavalerul  tău  credincios,  dacă  mă  vei 
socoti  demn  să  mai  port  vreodată  o  sabie.  Dacă  nu,  sunt  mulţumit  să  rămân 
scutierul  Vânjosului  Belwas. 

—  Şi  dacă  hotărăsc  că  meriţi  doar  să  fii  bufonul  meu?  întrebă  Dany  cu  dispreţ. 
Sau  poate  bucătarul  meu? 

—  Aş  fi  onorat,  înălţimea  Ta,  răspunse  Selmy,  cu  o  demnitate  reţinută.  Ştiu  să 
coc  mere  şi  să  fierb  carne  de  vită  ca  nimeni  altul  şi  am  fript  o  mulţime  de  raţe 
deasupra  unui  foc  de  tabără.  Sper  că  îţi  plac  unse,  cu  pielea  rumenită  şi  oasele  cu 
sânge. 

Asta  o  făcu  să  zâmbească. 

—  Ar  trebui  să  fiu  nebună  să  mănânc  aşa  ceva.  Ben  Plumm,  haide  şi  dă-i  sabia 
ta  lui  Ser  Barristan. 

Dar  Barbă-Albă  nu  voia  s-o  ia. 

—  Mi-am  aruncat  sabia  la  picioarele  lui  Joffrey  şi  nu  m-am  mai  atins  de 
vreuna  de  atunci.  Numai  din  mâna  reginei  mele  voi  mai  accepta  vreodată  o  sabie. 

—  Cum  doreşti.  Dany  luă  sabia  din  mâna  Oacheşului  Ben  şi  i-o  întinse,  cu 
mânerul  înainte.  Bătrânul  o  luă  reverenţios.  îngenunchează,  îi  spuse  Dany,  şi  jură 
s-o  pui  în  slujba  mea.  Ser  Barristan  se  lăsă  pe  un  genunchi  şi  aşeză  sabia  în  faţa  ei, 
rostind  cuvintele.  Dany  nici  nu  le  auzi.  Cu  el  a  fost  uşor,  gândi  ea.  Cu  celălalt  va 
fi  mai  greu.  Când  termină  cu  Ser  Barristan,  se  întoarse  către  Jorah  Mormont:  Iar 
acum  tu,  ser.  Spune-mi  adevărul. 

Gâtul  bărbatului  voinic  era  roşu.  Dacă  de  furie  sau  de  ruşine,  Dany  nu  ştia. 

—  Am  încercat  să-ţi  spun  adevărul  de  o  sută  de  ori.  Ţi-am  spus  că  Arstan  nu  e 
ceea  ce  pare.  Te-am  prevenit  că  nu  te  poţi  încrede  în  Xaro  şi  Pyat  Pree.  Te-am 
prevenit. . . 

—  M-ai  prevenit  împotriva  tuturor,  în  afară  de  tine.  Insolenţa  lui  o  înfuria.  Ar 
trebui  să  fie  mai  umil.  Ar  trebui  să- mi  cerşească  iertarea.  Să  n-ai  încredere  în 
nimeni,  decât  în  Jorah  Mormont,  aşa  mi-ai  spus...  şi  în  tot  acest  timp  erai  unealta 
Păianjenului! 

—  Nu  sunt  unealta  nimănui.  Da,  am  luat  aurul  eunucului.  Am  învăţat  câteva 
coduri  şi  am  scris  câteva  scrisori,  dar  asta  a  fost  tot. . . 

—  7b??  M-ai  spionat  şi  m-ai  vândut  duşmanilor  mei. 

—  O  vreme.  O  spuse  fără  tragere  de  inimă.  Apoi  m-am  oprit. 

—  Când?  Când  te-ai  oprit? 

—  Am  trimis  un  raport  de  la  Qarth,  dar. . . 

—  Qarth?  Dany  sperase  că  se  sfârşise  mult  mai  devreme.  Ce  ai  scris  de  la 
Qarth?  Că  acum  eşti  omul  meu,  că  nu  mai  vrei  să  ai  de -a  face  cu  urzelile  lor?  Ser 
Jorah  n-o  putea  privi  în  ochi.  Când  a  murit  Khal  Drogo,  mi-ai  cerut  să  merg  cu 
tine  la  Yi  Ti  şi  la  Marea  de  Jad.  A  fost  dorinţa  ta  sau  a  lui  Robert? 

—  Am  făcut-o  ca  să  te  apăr,  zise  el  hotărât.  Să  te  ţin  departe  de  ei.  Ştiam  ce  fel 
de  şerpi  sunt. . . 

—  Şerpi?  Şi  tu  ce  eşti,  ser?  Un  gând  cumplit  o  străfulgera.  Le-ai  spus  că  port 
în  pântece  copilul  lui  Drogo? 

—  Khaleesi... 

—  Să  nu  te  gândeşti  să  negi,  ser,  zise  aspru  Ser  Barristan.  Am  fost  acolo  când 
eunucul  a  anunţat  consiliul  şi  Robert  a  decretat  că  înălţimea  Sa  şi  copilul  ei 
trebuie  să  moară.  Tu  l-ai  informat,  ser.  Chiar  s-a  vorbit  că  ai  putea  să  duci  tu  fapta 
la  îndeplinire,  în  schimbul  unei  amnistii. 

—  O  minciună.  Ser  Jorah  se  întunecă  la  faţă.  N-aş  fi...  Daenerys,  eu  am  fost 
cel  care  te-a  oprit  să  bei  vinul. 

—  Da,  şi  cum  de  ştiai  că  vinul  acela  era  otrăvit? 

—  Eu...  doar  am  bănuit...  caravana  a  adus  o  scrisoare  de  la  Varys.  Mă 
prevenea  că  vor  fi  tentative.  Voia  să  fii  urmărită,  da,  dar  nu  să  ai  de  suferit.  Ser 

Jorah  îngenunche.  Dacă  nu  le-aş  fi  spus  eu,  ar  fi  făcut-o  altcineva.  Ştii  asta. 

—  Ştiu  că  m-ai  trădat.  îşi  atinse  pântecele,  unde  murise  fiul  ei,  Rhaego.  Ştiu  că 
cineva  a  vrut  să-mi  otrăvească  fiul  din  pricina  ta.  Asta  ştiu. 

—  Nu...  nu.  îşi  scutură  capul.  N-am  vrut  niciodată...  iartă-mă.  Trebuie  să  mă 
ierţi. 

—  Trebuie?  Era  prea  târziu.  Ar  fi  trebuit  să  înceapă  prin  a- mi  cere  iertare. 
Nu-1  putea  ierta,  aşa  cum  avusese  de  gând.  Pe  vânzătorul  de  vin  îl  târâse  în  spatele 
calului,  până  ce  nu  mai  rămăsese  nimic  din  el.  Oare  cel  care  îl  adusese  nu  merita 
acelaşi  lucru?  Acesta  e  Jorah,  ursul  meu  fioros,  braţul  drept  care  nu  m-a  părăsit 
niciodată.  Fără  el  aş  fii  moartă,  dar...  Nu  te  pot  ierta,  spuse  ea.  Nu  pot. 

—  Pe  bătrân  l-ai  iertat. . . 

—  El  mi-a  tăinuit  adevăratul  său  nume.  Tu  mi-ai  vândut  secretele  celor  care 
mi-au  omorât  tatăl  şi  au  furat  tronul  fratelui  meu. 

—  Te-am  apărat.  Am  luptat  pentru  tine.  Am  ucis  pentru  tine. 
M-ai  sărutat,  gândi  ea.  M-ai  trădat. 

—  Am  coborât  în  canale,  ca  un  şobolan.  Pentru  tine. 

Poate  că  ar  fii  fost  mai  bine  să  mori  acolo.  Dany  nu  spuse  nimic.  Nu  era  nimic 
de  spus. 

—  Daenerys,  zise  el.  Te-am  iubit. 

Şi  iată,  asta  era.  Trei  trădări  vei  cunoaşte.  Una  pentru  sânge,  una  pentru  aur 
şi  una  în  iubire. 

—  Zeii  nu  fac  nimic  fără  motiv,  se  spune.  N-ai  murit  în  luptă,  asta  înseamnă  că 
mai  vor  încă  să  te  folosească.  Eu,  însă,  nu.  Nu  te  vreau  în  preajma  mea.  Eşti 
izgonit,  ser.  întoarce-te  la  stăpânii  tăi  de  la  Debarcaderul  Regelui  şi  ia-ţi  amnistia, 
dacă  poţi.  Sau  la  Astapor.  Fără  îndoială,  regele  măcelar  are  nevoie  de  cavaleri. 

—  Nu.  întinse  mana  spre  ea.  Daenerys,  te  rog,  ascultă-mă. . . 
îl  plesni  peste  mână,  îndepărtându-i-o. 

—  Să  nu  mai  îndrăzneşti  vreodată  să  mă  atingi  sau  să-mi  rosteşti  numele.  Ai 
timp  până  dimineaţă  să-ţi  strângi  lucrurile  şi  să  părăseşti  acest  oraş.  Dacă  eşti 
găsit  în  Meereen  după  ce  se  crapă  de  ziuă,  o  să-1  pun  pe  Vânjosul  Belwas  să-ţi 
sucească  gâtul.  Aşa  voi  face.  Crede-mă.  îi  întoarse  spatele,  învolburându-şi 
fustele,  Nu  suport  să-i  văd  chipul.  Lua-ţi-1  pe  acest  mincinos  din  faţa  ochilor  mei! 
porunci  ea.  Nu  trebuie  să  plâng.  Nu  trebuie.  Dacă  plâng,  o  să-l  iert.  Vânjosul 
Belwas  îl  înhaţă  pe  Ser  Jorah  de  braţ  şi  îl  târî  afară.  Când  Dany  aruncă  o  privire 
peste  umăr,  cavalerul  păşea  de  parcă  ar  fi  fost  beat,  încet  şi  clătinat.  Privi  în  altă 
parte,  până  când  auzi  uşile  deschizându-se  şi  închizându-se.  Apoi  se  prăbuşi  pe 
banca  de  abanos.  Aşadar,  s-a  dus.  Tatăl  meu  şi  mama  mea,  fraţii  mei,  Ser  Willen 
Darry,  Drogo,  care  a  fost  soarele  meu,  fiul  lui  care  a  murit  în  pântecele  meu,  iar 
acum  Ser  Jorah... 

—  Regina  are  o  inimă  bună,  murmură  Daario,  prin  barba  lui  violet,  dar  omul 
acela  e  mai  periculos  decât  toţi  cei  de  teapa  lui  Oznak  şi  Meros  adunaţi  la  un  loc. 

Mâinile  puternice  ale  lui  Daario  mângâiau  mânerele  armelor  lui  pereche,  acele 
femei  aurii  deocheate.  Nici  nu  trebuie  să  rosteşti  cuvântul,  lumina  mea.  Doar  să 
clatini  uşor  din  cap,  şi  Daario  al  tău  îţi  va  aduce  căpăţâna  lui  urâtă. 

—  Lasă-1  în  pace.  Socotelile  au  fost  încheiate.  Lasă-1  să  meargă  acasă.  Dany 
şi-1  imagină  înaintând  printre  bătrâni  stejari  noduroşi  şi  pini  înalţi,  trecând  pe 
lângă  mărăcini  înfloriţi,  pietre  cenuşii  năpădite  de  muşchi  şi  pâraie  care  curgeau 
reci  ca  gheaţa,  pe  coamele  abrupte  ale  munţilor.  II  văzu  intrând  într-un  castel 
construit  din  bârne  mari,  unde  câinii  dormeau  lângă  şemineu,  iar  mirosul  de  carne 
şi  mied  stăruia  greu  în  aerul  plin  de  fum.  Deocamdată  am  terminat,  le  spuse 
Daenerys  căpitanilor  ei. 

Abia  se  putu  stăpâni  să  nu  alerge  pe  scările  largi  de  marmură.  Irri  o  ajută  să-şi 
dezbrace  veşmintele  de  gală  şi  să  se  îmbrace  mai  comod:  pantaloni  bufanţi  de 
lână,  o  tunică  largă  de  postav,  o  vestă  Dothraki  pictată. 

—  Tremuri,  Khaleesi,  zise  fata,  îngenunchind  să-i  lege  sandalele. 

—  Mi-e  frig,  minţi  Dany.  Adu-mi  cartea  pe  care  o  citeam  aseară.  Voia  să  se 
piardă  în  cuvinte,  în  alte  timpuri  şi  în  alte  locuri.  Volumul  gros  legat  în  piele  era 
plin  de  cântece  şi  poveşti  din  Cele  Şapte  Regate.  Poveşti  pentru  copii,  la  drept 
vorbind,  prea  simple  şi  prea  fanteziste  ca  să  fie  istorie  adevărată.  Toţi  eroii  erau 
înalţi  şi  frumoşi,  iar  pe  trădători  îi  puteai  recunoaşte  după  ochii  lor  vicleni.  Cu 
toate  acestea,  îi  plăceau.  Cu  o  seară  înainte,  citise  despre  cele  trei  prinţese  închise 
de  rege  în  turnul  roşu,  pentru  păcatul  de  a  fi  frumoase. 

Când  slujitoarea  îi  aduse  cartea,  Dany  găsi  îndată  pagina  unde  rămăsese,  dar 
nu-i  slujea  la  nimic.  Se  surprinse  citind  acelaşi  pasaj  de  mai  multe  ori.  Ser  Jorah 
mi- a  dăruit  această  carte  în  ziua  când  m-am  măritat  cu  Khal  Drogo.  Insă  Daario 
are  dreptate,  n-ar  fi  trebuit  să-l  izgonesc.  Ar  fii  trebuit  să-l  păstrez  sau  să-l 
omor.  Juca  rolul  de  regină,  dar  pe  undeva,  se  simţea  tot  ca  o  fetiţă  speriată. 
Viserys  spunea  mereu  cât  sunt  de  prostănacă.  Oare  chiar  era  nebun?  închise 
cartea.  încă  ar  fi  putut  să-l  primească  înapoi  pe  Ser  Jorah,  dacă  voia.  Sau  să-l 
trimită  pe  Daario  să-l  omoare. 

Dany  fugi  de  această  decizie,  afară  pe  terasă.  îl  găsi  pe  Rhaegal  dormind  lângă 
iaz,  un  colac  verde  şi  arămiu  încălzindu-se  la  soare.  Drogon  era  cocoţat  în  vârful 
piramidei,  pe  locul  unde  fusese  harpia  imensă  de  bronz  înainte  ca  ea  să 
poruncească  să  fie  dărâmată,  îşi  deschise  aripile  şi  ţipă  când  o  zări  pe  Dany. 
Viserion  nu  era  de  văzut,  dar  când  Dany  se  duse  la  parapet  şi  scrută  orizontul,  zări 
aripi  palide  în  depărtare,  fâlfâind  deasupra  râului.  Vânează.  Sunt  tot  mai 
îndrăzneţi  pe  zi  ce  trece.  Totuşi,  încă  se  neliniştea  când  zburau  prea  departe. 
într-o  zi,  unul  dintre  ei  s-ar  putea  să  nu  se  mai  întoarcă,  gândi  ea. 

—  înălţimea  Ta? 

întoarse  capul  şi-1  văzu  pe  Ser  Barristan  în  spatele  ei. 

—  Ce  ai  mai  putea  să  vrei  de  la  mine,  ser?  Te-am  cruţat,  te-am  luat  în  slujba 
mea,  acum  lasă-mă  puţin  în  pace. 

—  Iartă-mă,  înălţimea  Ta.  Voiam  numai...  acum  că  ştii  cine  sunt...  Bătrânul 
ezită.  Un  cavaler  al  Gărzii  Regale  e  în  prezenţa  regelui  zi  şi  noapte.  Din  acest 
motiv,  jurămintele  noastre  ne  cer  să-i  apărăm  secretele  aşa  cum  i-am  apăra  viaţa. 
Dar  secretele  tatălui  tău  îţi  aparţin  acum  ţie,  împreună  cu  tronul  său,  iar. . .  M-am 
gândit  că,  poate,  ai  avea  să-mi  pui  întrebări. 

întrebări.  Avea  o  sută  de  întrebări,  o  mie,  zece  mii.  De  ce  nu  găsea  nici  una? 

—  Tatăl  meu  a  fost  într-adevăr  nebun?  întrebă  ea  pe  negândite.  De  ce  pun 
întrebarea  asta?  Viserys  spunea  că  discuţia  asta  despre  nebunie  e  un  şiretlic  al 
Uzurpatorului... 

—  Viserys  era  un  copil,  iar  regina  îl  ocrotea  cât  de  mult  putea.  Tatăl  tău  a  avut 
întotdeauna  un  dram  de  nebunie,  mă  gândesc  acum.  însă  era  fermecător  şi 
generos,  aşa  că  greşelile  îi  erau  trecute  cu  vederea.  Domnia  lui  a  început  atât  de 
promiţător...  dar  cu  trecerea  anilor,  greşelile  au  devenit  din  ce  în  ce  mai 
frecvente,  până  când. . .  Dany  îl  întrerupse. 

—  Chiar  crezi  că  trebuie  să  aud  asta  acum? 
Ser  Barristan  rămase  o  clipă  pe  gânduri: 

—  Poate  că  nu.  Nu  acum. 

—  Nu  acum,  fu  ea  de  acord.  într-o  zi.  într-o  zi  trebuie  să-mi  spui  tot.  Cu  bune 
şi  rele.  Există  şi  ceva  bun  de  spus  despre  tatăl  meu,  nu-i  aşa? 

—  Există,  înălţimea  Ta.  Despre  el  şi  despre  cei  care  au  fost  înaintea  lui. 
Bunicul  tău  Jaehaerys  şi  fratele  lui,  tatăl  lor  Aegon,  mama  ta...  şi  Rhaegar.  De- 
spre el,  mai  cu  seamă. 

—  Mi-aş  dori  să-1  fi  cunoscut.  Glasul  ei  era  melancolic. 

—  Mi-aş  dori  să  te  fi  cunoscut  el  pe  tine,  spuse  bătrânul  cavaler.  Când  vei  fi 
pregătită,  o  să-ţi  povestesc. 

Dany  îl  sărută  pe  obraz  şi-1  trimise  la  treburile  lui. 

în  seara  aceea,  slujitoarele  ei  îi  aduseră  carne  de  miel  cu  salată  de  ridichi  şi 
morcovi,  stropită  cu  vin,  şi  o  pâine  fierbinte  şi  rumenă,  cu  mierea  picurând.  Nu 
putu  să  mănânce  nimic.  Oare  Rhaegar  a  fost  vreodată  atât  de  obosit?  se  întrebă 
ea.  Dar  Aegon,  după  cucerire? 

Mai  târziu,  când  sosi  vremea  de  culcare,  Dany  o  luă  pe  Irri  în  pat  cu  ea,  pentru 
prima  dată  de  la  întâmplarea  de  pe  corabie.  Dar  chiar  şi  în  timp  ce  tremura, 
eliberată,  şi  îşi  încolăcea  degetele  în  părul  negru,  bogat,  al  slujitoarei  sale,  îşi 
închipuia  că  era  Drogo  cel  care  o  ţinea  în  braţe . . .  numai  că,  nu  se  ştie  cum,  chipul 
lui  se  preschimba  întruna  în  chipul  lui  Daario.  Dacă  îl  vreau  pe  Daario,  nu 
trebuie  decât  să  spun.  Zăcea  cu  picioarele  lui  Irri  încolăcite  printre  ale  ei.  Ochii 
lui  păreau  astăzi  aproape  violeţi... 

Dany  avu  vise  negre  în  noaptea  aceea  şi  se  trezi  de  trei  ori  din  coşmaruri  pe 
jumătate  uitate.  A  treia  oară,  era  prea  agitată  ca  să  mai  adoarmă.  Lumina  lunii  se 
revărsa  prin  ferestrele  înclinate,  argintând  podeaua  de  marmură.  O  adiere  rece 
pătrundea  prin  uşa  deschisă  a  terasei.  Irri  dormea  dusă  lângă  ea,  cu  buzele  uşor 

despărţite,  cu  un  sfârc  negru  ieşind  deasupra  cuverturilor  de  mătase.  Pentru  o 
clipă,  Dany  simţi  ispita,  însă  pe  Drogo  îl  dorea  ea,  sau  poate  pe  Daario.  Nu  pe  Irri. 
Fata  era  dulce  şi  pricepută,  dar  toate  sărutările  ei  aveau  gust  de  datorie. 

Se  ridică,  lăsând-o  pe  Irri  dormind  în  lumina  lunii.  Jhiqui  şi  Missandei 
dormeau  în  paturile  lor.  Dany  îşi  trase  pe  ea  o  rochie  şi  păşi  desculţă  pe  podeaua 
de  marmură,  ieşind  pe  terasă.  Aerul  era  rece,  dar  îi  plăcea  să  simtă  iarba  între 
degete  şi  foşnetul  frunzelor  şuşotind  între  ele.  Valuri  mici,  stârnite  de  vânt,  se 
alergau  pe  luciul  micului  iaz,  făcând  imaginea  oglindită  a  lunii  să  tremure  şi  să 
danseze. 

Se  sprijini  de  un  parapet  scund  de  cărămidă,  privind  în  jos,  peste  oraş. 
Meereenul  dormea  şi  el.  Pierdut  în  vise  despre  vremuri  mai  bune,  probabil. 
Noaptea  acoperea  străzile  ca  o  pătură  neagră,  ascunzând  cadavrele  şi  şobolanii  gri 
care  urcaseră  din  canale,  ca  să  le  mănânce,  şi  roiurile  de  muşte  scârboase.  Torţe 
îndepărtate  aruncau  sclipiri  galbene  şi  roşii,  acolo  unde  străjerii  îşi  făceau  rondul, 
iar  ici  şi  colo  vedea  lumina  palidă  a  felinarelor  pâlpâind  pe  câte  o  alee.  Poate  că 
acolo  era  şi  Ser  Jorah,  conducându-şi  încet  calul  către  poartă.  Adio,  bătrâne  urs. 
Adio,  trădătorule. 

Era  Daenerys  Născută  din  Furtună,  Mama  Dragonilor,  ucigaşa  vrăjitorilor, 
eliberatoarea,  şi  nu  exista  nimeni  pe  lume  în  care  putea  avea  încredere. 

—  înălţimea  Ta?  Missandei  stătea  lângă  umărul  ei,  în  cămaşă  de  noapte  şi  cu 
sandale  de  lemn  în  picioare.  M-am  trezit  şi  am  văzut  că  lipseşti.  Ai  dormit  bine? 
La  ce  te  uiţi? 

—  La  oraşul  meu,  răspunse  Dany.  Căutam  o  casă  cu  uşa  roşie,  dar  noaptea 
toate  uşile  sunt  negre. 

—  O  uşă  roşie?  Missandei  era  nedumerită.  Ce  casă  e  asta? 

—  Nici  o  casă.  Nu  contează.  Dany  o  luă  de  mână.  Să  nu  mă  minţi  niciodată, 
Missandei.  Să  nu  mă  trădezi  niciodată. 

—  Niciodată,  promise  Missandei.  Priveşte,  se  luminează  de  ziuă. 

Cerul  devenise  albastru  de  cobalt  până  la  orizont  şi,  sub  linia  joasă  a  dealurilor 
dinspre  răsărit,  se  zărea  o  strălucire  palidă,  aurie  şi  trandafirie.  Privind  soarele 
ridicându-se  pe  cer,  Dany  o  ţinea  pe  Missandei  de  mână.  Toate  cărămizile  cenuşii 
deveneau  roşii  şi  galbene  şi  albastre  şi  verzi  şi  portocalii.  Nisipurile  stacojii  ale 
arenelor  de  luptă  se  transformau  în  răni  sângerânde  sub  ochii  ei.  în  altă  parte, 
cupola  aurie  a  Templului  Graţiilor  sclipea  orbitoare,  iar  stele  de  bronz  licăreau 
de-a  lungul  zidurilor,  acolo  unde  lumina  soarelui  la  răsărit  atingea  ţepuşele 
coifurilor  Celor  Nepătaţi.  Pe  terasă,  câteva  muşte  se  mişcau  leneşe.  O  pasăre 
începu  să  ciripească  între  crengile  curmalului,  iar  apoi  alte  două.  Dany  îşi  înălţă 
capul,  să  le  audă  cântecul,  dar  în  scurt  timp,  sunetele  oraşului  ce  se  deştepta  îl 
înăbuşiră.  Sunetele  oraşului  meu. 

In  dimineaţa  aceea,  preferă  să  îşi  cheme  căpitanii  şi  comandanţii  în  grădină 
decât  să  coboare  în  sala  de  audienţe. 

—  Aegon  Cuceritorul  a  trecut  Westerosul  prin  foc  şi  sabie,  iar  apoi  i-a  adus 
pace,  prosperitate  şi  dreptate.  Dar  eu  nu  am  adus  Golfului  Sclavilor  decât  moarte 
şi  distrugere.  Am  fost  mai  degrabă  Khal  decât  regină,  spulberând  şi  jefuind  în 
calea  mea  şi  plecând  mai  departe. 

—  N-avem  de  ce  să  mai  rămânem,  zise  Oacheşul  Ben  Plumm. 

—  înălţimea  Ta,  stăpânii  de  sclavi  şi-au  atras  singuri  osânda,  zise  Daario 
Naharis. 

—  Ai  adus  şi  libertate,  sublinie  Missandei. 

—  Libertatea  de  a  fi  înfometat?  întrebă  Dany  cu  asprime.  Libertatea  de  a  muri? 
Ce  sunt  eu,  dragon  sau  harpie?  Sunt  nebună?  Am  pata? 

—  Dragon,  spuse  hotărât  Ser  Barristan.  Meereenul  nu  e  Westeros,  înălţimea 

Ta. 

—  Dar  cum  pot  să  domnesc  peste  şapte  regate,  dacă  nu  pot  stăpâni  un  singur 
oraş?  La  aceasta,  Ser  Barristan  nu  avu  nici  un  răspuns.  Dany  le  întoarse  spatele, 
privind  din  nou  peste  oraş.  Copiii  mei  au  nevoie  de  timp  să  se  vindece  şi  să 
înveţe.  Dragonii  mei  au  nevoie  de  timp  să  crească  şi  să-şi  încerce  aripile.  Iar  eu 
am  nevoie  de  acelaşi  lucru.  Nu  voi  lăsa  acest  oraş  să  o  ia  pe  urmele  Astaporului. 
Nu  voi  lăsa  harpia  din  Yunkai  să-i  pună  iarăşi  în  lanţuri  pe  cei  pe  care  i-am 
eliberat.  Se  întoarse  să  le  privească  feţele.  Nu  voi  pleca. 

—  Ce  vei  face,  atunci,  Khaleesi?  întrebă  Rakharo. 

—  Voi  rămâne,  spuse  ea.  Voi  domni  şi  voi  fi  regină. 

JAIME 

Regele  şedea  în  capul  mesei,  cocoţat  pe  un  maldăr  de  perne,  semnând  fiecare 
document  după  ce  îi  era  prezentat. 

—  Mai  sunt  doar  câteva,  înălţimea  Ta,  îl  înştiinţa  Ser  Kevan  Lannister.  Acesta 
este  un  ordin  de  confiscare  împotriva  Lordului  Edmure  Tully,  prin  care  este 
deposedat  de  Riverrun  şi  de  toate  pământurile  şi  câştigurile  sale,  fiindcă  s-a 
răzvrătit  împotriva  regelui  nostru  de  drept.  Există  un  decret  similar  împotriva 
unchiului  său,  Ser  Brynden  Tully,  Peştele  Negru. 

Tommen  le  semnă  pe  rând,  înmuind  cu  grijă  pana  şi  iscălindu-se  cu  un  scris 
mare,  copilăresc. 

Jaime  privea  de  la  capătul  mesei,  gândindu-se  la  toţi  acei  lorzi  care  aspirau  la 
un  loc  în  consiliul  mic  al  regelui.  Din  partea  mea,  îl  pot  avea  pe  al  meu.  Dacă  asta 
însemna  putere,  atunci  de  ce  avea  gust  de  lâncezeală?  Nu  se  simţea  prea  puternic 
privindu-1  pe  Tommen  înmuindu-şi  la  nesfârşit  pana  în  cerneală.  Se  simţea 
plictisit. 

Şi  suferind.  Fiecare  muşchi  de  pe  trup  îl  durea,  coastele  şi  umerii  îi  erau  numai 
vânătăi  de  pe  urma  loviturilor  cu  care  se  alesese  prin  bunăvoinţa  lui  Ser  Addam 

Marbrand.  Se  înfiora  numai  gândindu-se  la  asta.  Nu  putea  decât  să  spere  că  omul 
îşi  va  ţine  gura  ferecată.  Jaime  îl  cunoştea  pe  Marbrand  de  pe  vremea  când,  copil 
fiind,  slujea  ca  paj  la  Casterly  Rock.  Avea  în  el  mai  multă  încredere  decât  în 
oricine.  Destul  ca  să-i  ceară  să  pună  mâna  pe  scuturile  şi  săbiile  de  turnir.  Voia  să 
ştie  dacă  putea  lupta  cu  stânga. 

Iar  acum  ştiu.  Adevărul  era  mai  dureros  decât  loviturile  lui  Ser  Addam,  şi 
loviturile  fuseseră  atât  de  crâncene  încât  abia  se  putuse  îmbrăca  de  dimineaţă. 
Dacă  s-ar  fi  luptat  de-a  binelea,  Jaime  ar  fi  murit  până  acum  de  douăzeci  de  ori. 
Părea  atât  de  simplu  să  schimbi  mâinile.  Dar  nu  era.  Orice  impuls  pe  care  îl  avea 
era  greşit.  Trebuia  să  se  gândească  la  orice,  pe  când  înainte  se  mişcase  pur  şi 
simplu.  Şi  până  se  gândea  el,  Marbrand  îl  trosnea.  Mâna  lui  stângă  nu  părea  să 
poată  nici  măcar  să  ţină  o  sabie  cum  se  cuvine.  Ser  Addam  îl  dezarmase  de  trei 
ori,  aruncându-i  sabia  cât  colo. 

—  Acesta  îi  acordă  amintitele  pământuri,  câştiguri  şi  castelul  lui  Ser  Aemon 
Frey  şi  nobilei  sale  soţii,  Lady  Genna.  Ser  Kevan  îi  înfăţişă  un  alt  teanc  de 
pergamente  şi  Regele  Tommen  înmuie  pana  şi  semnă.  Acesta  este  un  decret  de 
recunoaştere  a  legitimităţii  unui  fiu  natural  al  Lordului  Roose  Bolton  de  la 
Dreadfort.  Iar  acesta  îl  numeşte  pe  Lordul  Bolton  Păzitor  al  Nordului.  Tommen 
înmuie,  semnă,  înmuie,  semnă.  Acesta  îi  acordă  lui  Ser  Rolph  Spicer  dreptul 
asupra  castelului  Castamere  şi  îl  ridică  la  rangul  de  lord.  Tommen  îşi  mâzgăli 
numele. 

Ar  fi  trebuit  să  mă  duc  la  Ser  Ilyn  Payne,  cugetă  Jaime.  Dreptatea  Regelui  nu 
îi  era  prieten,  aşa  cum  îi  era  Marbrand,  şi  poate  că  l-ar  fi  bătut  până  la  sânge. . .  dar 
fără  limbă,  n-avea  cum  să  se  laude  după  aceea.  Doar  un  cuvânt  scăpat  de  Ser 
Addam  la  băutură  era  de  ajuns  ca  toată  lumea  să  afle  în  scurt  timp  cât  de  nevolnic 
devenise.  Lord  Comandant  al  Gărzii  Regale.  Era  o  farsă  crudă...  deşi  nu  chiar 
atât  de  crudă  ca  darul  pe  care  i-1  trimisese  tatăl  său. 

—  Aceasta  este  amnistia  ta  regală  pentru  Lordul  Gawen  Westerling,  nobila  lui 
soţie  şi  fiica  lor  Jeyne,  prin  care  sunt  primiţi  înapoi  la  pacea  regelui,  explică  Ser 
Kevan.  Aceasta  este  o  amnistie  pentru  Lordul  Janos  Bracken  de  la  Stone  Hedge. 
Aceasta  este  o  amnistie  pentru  Lordul  Vance.  Aceasta  pentru  Lordul  Gooddbrook. 
Aceasta  pentru  Lordul  Mooton  de  la  Iazul  Fecioarelor. 

Jaime  se  ridică  în  picioare. 

—  Se  pare  că  stăpâneşti  bine  aceste  chestiuni,  unchiule.  O  să-1  las  pe  rege  în 
seama  ta. 

—  Cum  doreşti.  Ser  Kevan  se  ridică,  la  rândul  lui.  Jaime,  ar  trebui  să  te  duci  la 
tatăl  tău.  Ruptura  asta  dintre  voi. . . 

—  ...  a  creat-o  el.  Şi  nici  n-o  s-o  repare,  dacă  îmi  trimite  daruri  de  batjocură. 
Spune-i  asta,  dacă  poţi  să-1  smulgi  de  lângă  Tyrelli  atât  timp. 

Unchiul  său  îl  privi  mâhnit. 

—  Darul  a  fost  din  inimă.  Ne-am  gândit  că  te-ar  putea  încuraja. . . 

—  ...  să-mi  crească  o  mână  nouă?  Jaime  se  întoarse  către  Tommen.  Deşi  avea 
buclele  aurii  ale  lui  Joffrey  şi  ochii  verzi,  noul  rege  nu  avea  altceva  în  comun  cu 
regretatul  său  frate.  Era  predispus  la  îngrăşare,  faţa  îi  era  roz  şi  rotundă  şi  chiar  îi 
plăcea  să  citească.  N-are  încă  nici  nouă  ani,  acest  fiu  al  meu.  Mai  are  până  să 
devină  bărbat.  Aveau  să  treacă  şapte  ani  până  când  Tommen  putea  să  domnească 
prin  puterile  lui.  Până  atunci,  nobilul  său  bunic  va  ţine  frâiele  regatului.  Sire, 
întrebă  Jaime.  îmi  îngădui  să  plec? 

—  Cum  pofteşti,  Ser  Unchiule.  Tommen  îşi  întoarse  privirea  către  Ser  Kevan. 
Acum  pot  să  le  sigilez,  Unchiule-Mare?  Apăsatul  peceţii  regale  pe  ceara  fierbinte 
era  ocupaţia  lui  preferată  ca  rege,  până  în  prezent. 

Jaime  ieşi  cu  paşi  mari  din  sala  de  consiliu.  în  faţa  uşii  îl  găsi  pe  Ser  Meryn 
Trant,  stând  băţos  de  strajă  în  armura  sa  albă  de  solzi  şi  mantia  imaculată.  Dacă 
omul  ăsta  află  cât  sunt  de  neputincios,  sau  dacă  Kettleblack  ori  Blout  aud  de 
asta... 

—  Rămâi  aici  până  când  termină  înălţimea  Sa,  spuse  Jaime,  apoi  escortează-1 
înapoi  la  Fortăreaţa  lui  Maegor. 

Trant  îşi  înclină  capul. 

—  Cum  ţi-e  voia,  lordul  meu. 

Curtea  exterioară  era  înţesată  şi  zgomotoasă  în  dimineaţa  aceea.  Jaime  se 
îndreptă  către  grajduri,  unde  un  grup  mare  de  oameni  îşi  înşeuau  caii. 

—  Picioare-de-Oţel!  strigă  el.  Aşadar,  pleci? 

—  îndată  ce  încalecă  domniţa,  răspunse  Walton  Picioare-de-Oţel.  Lordul 
Bolton  ne  aşteaptă.  Iat-o  că  vine. 

Un  rândaş  ieşea  pe  uşa  grajdului  ducând  de  căpăstru  o  frumoasă  iapă  sură.  Pe 
spinarea  ei  călărea  o  fată  uscăţivă,  cu  ochii  adânciţi  în  orbite,  înveşmântată  într-o 
mantie  grea.  Mantia  era  cenuşie,  ca  rochia  de  dedesubt,  şi  tivită  cu  satin  alb. 
Broşa  cu  care  se  încheia  pe  piept  avea  forma  unui  cap  de  lup,  cu  ochi  înguşti  de 
opal.  Părul  lung,  castaniu,  al  fetei  flutura  în  vânt.  Avea  un  chip  frumos,  gândi 
Jaime,  dar  ochii  îi  erau  trişti  şi  obosiţi. 

Când  îl  văzu,  înclină  capul. 

—  Ser  Jaime,  spuse  ea  cu  glas  subţire,  neliniştit.  Eşti  amabil  că  mă  conduci. 
Jaime  o  cercetă  cu  atenţie. 

—  Aşadar,  mă  cunoşti? 
Fata  îşi  muşcă  buza. 

—  Poate  că  nu-ţi  aminteşti,  lordul  meu,  căci  eram  mică  pe  atunci...  dar  am 
avut  onoarea  să  te  întâlnesc  la  Winterfell,  când  Regele  Robert  a  venit  să-1  viziteze 
pe  tatăl  meu,  Lordul  Eddard.  îşi  plecă  ochii  mari,  căprui  şi  murmură:  Sunt  Arya 
Stark. 

Jaime  nu  se  preocupase  niciodată  prea  mult  de  Arya  Stark,  dar  i  se  părea  că 
fata  aceasta  era  mai  mare. 

—  Am  înţeles  că  eşti  pe  cale  să  te  măriţi. 

—  Mă  voi  căsători  cu  fiul  Lordului  Bolton,  Ramsay.  Până  acum  a  fost  un 
Snow,  dar  înălţimea  Sa  1-a  făcut  Bolton.  Se  spune  că  e  foarte  curajos.  Sunt  nespus 
de  fericită. 

Atunci  de  ce  pari  atât  de  speriată? 

—  îţi  doresc  numai  bucurii,  domniţă.  Jaime  reveni  la  Picioare-de-Oţel:  V-aţi 
primit  plata  promisă? 

—  Da,  am  şi  împărţit-o.  Omul  Nordului  rânji:  Un  Lannister  îşi  plăteşte 
întotdeauna  datoriile. 

—  întotdeauna,  întări  Jaime,  aruncându-i  fetei  o  ultimă  privire.  Se  întreba  dacă 
exista  cât  de  cât  o  asemănare.  Nu  că  ar  fi  contat.  Adevărata  Arya  Stark  era 
îngropată  în  vreun  mormânt  fără  nume  din  Fundătura  Puricilor,  cel  mai  probabil. 
Cu  fraţii  şi  ambii  ei  părinţi  morţi,  cine  ar  îndrăzni  să  spună  că  fata  aceasta  e  o 
impostoare? 

—  Drum  bun,  îi  ură  lui  Walton  Picioare-de-Oţel.  Nage  îşi  ridică  stindardul  de 
pace  şi  oamenii  Nordului  formară  o  coloană  dezlânată  ca  mantiile  lor  de  blană  şi 
ieşiră  la  trap  pe  poarta  oraşului.  Fata  slabă  pe  iapa  ei  sură  părea  mică  şi  oropsită  în 
mijlocul  lor. 

Câţiva  dintre  cai  încă  se  fereau  de  pata  întunecată  de  pe  locul  bătătorit  unde 
pământul  înghiţise  sângele  grăj  darului  omorât  de  Gregor  Clegane  cu  atâta 
stângăcie.  Văzând-o,  Jaime  fu  cuprins  din  nou  de  furie.  Le  spusese  gărzilor  regale 
să  ţină  gloata  la  distanţă,  dar  nătărăul  de  Ser  Boros  se  lăsase  absorbit  de  duel. 
Nesăbuitul  băiat  avusese,  desigur,  partea  lui  de  vină.  La  fel  şi  dornisheanul  mort. 
Iar  Clegane  era  vinovat  în  primul  rând.  Lovitura  care  retezase  braţul  băiatului 
fusese  nenoroc,  dar  cea  de-a  doua. . . 

Ei,  bine,  Gregor  plăteşte  acum  pentru  asta.  Marele  Maester  Pycelle  îi  îngrijea 
rănile,  dar  urletele  care  răsunau  din  camerele  maesterului  sugerau  că  vindecarea 
nu  decurgea  atât  de  bine  cum  ar  fi  trebuit. 

—  Carnea  se  necrozează  şi  rănile  supurează,  spusese  Pycelle  în  faţa 
consiliului.  Nici  măcar  viermii  nu  s-ar  atinge  de  asemenea  putreziciune. 
Convulsiile  sunt  atât  de  violente  încât  a  trebuit  să-i  pun  căluş  în  gură  ca  să  nu-şi 
muşte  limba.  Am  tăiat  cât  de  mult  ţesut  am  îndrăznit  şi  am  tratat  putregaiul  cu  apă 
fiartă  şi  drojdie,  dar  în  zadar.  Venele  braţului  i  se  înnegresc.  Când  i-am  pus 
lipitori,  toate  au  murit.  Lorzii  mei,  trebuie  să  ştiu  ce  substanţă  otrăvitoare  a  pus 
Prinţul  Oberyn  în  vârful  suliţei  sale.  Haideţi  să-i  reţinem  pe  ceilalţi  dornisheni, 
până  când  vor  fi  mai  cooperanţi. 

Lordul  Tywin  îl  refuzase. 

—  Vom  avea  destule  necazuri  din  pricina  morţii  Prinţului  Oberyn.  N-am  de 
gând  să  înrăutăţesc  situaţia  ţinându-i  ostatici  pe  însoţitorii  lui. 

—  Atunci  mă  tem  că  Ser  Gregor  ar  putea  să  moară. 

—  Fără  îndoială.  Am  jurat  asta  în  scrisoarea  pe  care  am  trimis-o  Prinţului 
Doran  împreună  cu  trupul  fratelui  său.  Dar  trebuie  să  se  vadă  că  sabia  Dreptăţii 

Regelui  e  cea  care-1  omoară,  nu  o  suliţă  otrăvită.  Vindecă-1. 
Marele  Maester  Pycelle  a  clipit  deznădăjduit. 

—  Lordul  meu... 

—  Vindecă-  l!  a  repetat  Lordul  Tywin,  vexat.  Ştii  că  Lordul  Varys  a  trimis 
pescari  în  apele  din  preajma  Pietrei  Dragonului.  Au  raportat  că  doar  o  oaste 
simbolică  a  mai  rămas  să  apere  insula.  Lysenii  au  plecat  din  golf,  şi  cu  ei  cea  mai 
mare  parte  a  oştirii  Lordului  Stannis. 

—  Foarte  bine,  a  declarat  Pycelle.  Stannis  n-are  decât  să  putrezească  în  Lys, 
zic  eu.  Numai  bine  scăpăm  de  el  şi  de  ambiţiile  lui. 

—  Ţi-ai  pierdut  minţile  de  tot  când  ţi-a  tăiat  Tyrion  barba?  Vorbim  despre 
Stannis  Baratheon.  Omul  va  continua  lupta  până  la  ultima  suflare  şi  încă  o  vreme 
după  aceea.  Dacă  a  plecat,  asta  nu  poate  să  însemne  decât  că  vrea  să  reînceapă 
războiul.  Probabil  va  debarca  la  Capătul  Furtunii  şi  va  încerca  să-i  incite  pe  lorzii 
furtunii.  Dacă  face  asta,  e  terminat.  Dar  un  om  mai  cutezător  ar  putea  să-şi  încerce 
norocul  la  Sunspear.  Dacă  reuşeşte  să  câştige  Dornul  de  partea  lui,  ar  putea  să 
prelungească  acest  război  mulţi  ani  de  acum  înainte.  Aşadar,  n-o  să-1  jignim  pe 
Martell  şi  mai  mult,  sub  nici  un  motiv.  Dornishenii  sunt  liberi  să  plece,  iar  tu  o 
să-1  vindeci  pe  Ser  Gregor. 

Şi  astfel,  Muntele  urla  zi  şi  noapte.  Lordul  Tywin  Lannister  putea  să-1 
intimideze  şi  pe  Străin,  după  toate  aparenţele. 

Urcând  scările  şerpuitoare  ale  Turnului  Săbiei  Albe,  Jaime  îl  auzea  pe  Ser 
Boros  sforăind  în  odaia  sa.  Şi  uşa  lui  Ser  Balon  era  închisă;  la  noapte  urma  să  fie 
de  strajă  la  rege  şi  înainte  de  asta  va  dormi  toată  ziua.  Lăsând  la  o  parte 
sforăiturile  lui  Boros,  turnul  era  foarte  liniştit.  Asta  îi  convenea  lui  Jaime  de 
minune.  Ar  trebui  să  mă  odihnesc.  Cu  o  noapte  înainte,  după  dansul  cu  Ser 
Addam,  nu  putuse  să  doarmă  de  durere. 

Dar  când  păşi  în  dormitor,  o  găsi  pe  sora  lui  aşteptându-1. 

Stătea  lângă  fereastra  deschisă,  privind  peste  zidurile  exterioare,  în  largul 
mării.  Adierea  golfului  îi  dădea  târcoale,  fâlfâindu-i  rochia  pe  lângă  trup  într-un 
fel  care  făcea  inima  lui  Jaime  să  bată  mai  repede.  Era  albă  rochia  aceea,  ca 
tapiseriile  de  pe  pereţi  şi  cuverturile  de  pe  pat.  Şiraguri  de  smaralde  mărunte 
împodobeau  capetele  mânecilor  ei  largi  şi  coborau  în  spirale  pe  corsaj.  Smaralde 
mai  mari  erau  prinse  în  plasa  aurie  în  care  era  legat  părul  ei  auriu.  Rochia  avea  un 
decolteu  adânc,  dezgolindu-i  umerii  şi  rotunjimile  sânilor.  E  atât  de  frumoasă. 
Nu-şi  dorea  nimic  mai  mult  decât  s-o  ia  în  braţe. 

—  Cersei.  închise  uşa  fără  zgomot.  Ce-i  cu  tine  aici? 

—  Unde  altundeva  să  mă  duc?  Când  se  întoarse  cu  faţa  spre  el,  avea  lacrimi  în 
ochi.  Tata  mi-a  spus  răspicat  că  nu  mai  sunt  dorită  în  consiliu.  Jaime,  nu  vorbeşti 
tu  cu  el? 

Jaime  îşi  scoase  mantia  şi  o  atârnă  de  un  cârlig  din  perete. 

—  Vorbesc  cu  Lordul  Tywin  în  fiecare  zi. 

—  Chiar  trebuie  să  fii  aşa  de  încăpăţânat?  Nu  vrea  decât. . . 

—  ...  să  mă  oblige  să  ies  din  Garda  Regală  şi  să  mă  trimită  la  Casterly  Rock. 

—  Nu  e  neapărat  un  lucru  atât  de  îngrozitor.  Mă  trimite  şi  pe  mine  înapoi  la 
Casterly  Rock.  Mă  vrea  cât  mai  departe,  ca  să  aibă  mână  liberă  cu  Tommen. 
Tommen  e  fiul  meu,  nu  al  lui. 

—  Tommen  e  regele. 

—  E  un  copil!  Un  băieţel  speriat  care  şi-a  văzut  fratele  otrăvit  la  propria-i 
nuntă.  Iar  acum  i  se  spune  că  trebuie  să  se  însoare.  Fata  are  de  două  ori  vârsta  lui 
şi  e  de  două  ori  văduvă. 

Jaime  se  lăsă  uşurel  în  scaun,  încercând  să  ignore  durerea  muşchilor  zdrobiţi. 

—  Tyrellii  insistă.  Nu  văd  nici  un  rău  în  asta.  Tommen  e  singur  de  când  a 
plecat  Myrcella  la  Dorne.  îi  place  s-o  aibă  în  preajmă  pe  Margaery,  cu  doamnele 
ei.  Lasă-i  să  se  căsătorească. 

—  E  fiul  tău... 

—  E  sămânţa  mea.  Nu  mi-a  spus  niciodată  tată.  Aşa  cum  nu  mi-a  spus  nici 
Joffrey.  M-ai  avertizat  de  o  mie  de  ori  să  nu  arăt  niciodată  un  interes  faţă  de  ei. 

—  Ca  să-i  protejez!  Şi  pe  tine.  Cum  ar  fi  părut  dacă  fratele  meu  s-ar  fi  jucat 
de-a  tatăl  cu  fiii  regelui?  Până  şi  Robert  ar  fi  putut  deveni  suspicios. 

—  Ei,  bine,  acum  e  mai  presus  de  suspiciune.  Moartea  lui  Robert  încă  îi  lăsa 
un  gust  amar  lui  Jaime.  Eu  ar  fi  trebuit  să- 1  omor,  nu  Cersei.  Mi-aş  fi  dorit  să-1  fi 
omorât  cu  mâinile  mele.  Când  încă  mai  aveam  două.  Dacă  mi-aş  fi  făcut  din  a 
ucide  regi  un  obicei,  cum  îi  plăcea  lui  să  spună,  te-aş  fi  putut  lua  de  soţie,  în  văzul 
tuturor.  Nu  mi-e  ruşine  că  te  iubesc,  doar  de  lucrurile  pe  care  le-am  făcut  ca  s-o 
ascund.  Băiatul  acela  de  la  Winterfell. . . 

—  Ţi-am  spus  eu  să-1  arunci  pe  fereastră?  Dacă  te-ai  fi  dus  la  vânătoare,  cum 
te-am  rugat,  nu  s-ar  fi  întâmplat  nimic.  Dar  nu,  tu  trebuia  să  mă  ai,  nu  puteai 
aştepta  până  ce  ne  întorceam  în  oraş. 

—  Am  aşteptat  destul.  Nu  suportam  să-1  văd  pe  Robert  împleticindu-se  către 
patul  tău  seară  de  seară,  întrebându-mă  de  fiecare  dată  dacă  nu  cumva  în  noaptea 
aia  se  va  hotărî  să-şi  revendice  drepturile  de  soţ.  Dintr-odată,  Jaime  îşi  aminti  încă 
un  lucru  care  îl  frământa  în  legătură  cu  Winterfellul.  La  Riverrun,  Catelyn  Stark 
părea  convinsă  că  am  trimis  un  tâlhar  la  drumul  mare  să-i  taie  beregata  fiului  ei. 
Că  i-am  dat  un  pumnal. 

—  A,  asta,  zise  ea  dispreţuitoare.  M-a  întrebat  şi  Tyrion. 

—  A  fost  un  pumnal.  Cicatricile  de  pe  mâinile  Catelynei  erau  cât  se  poate  de 
reale,  mi  le-a  arătat.  Ai. . .? 

—  O,  nu  fii  absurd.  Cersei  închise  fereastra.  Da,  am  sperat  că  băiatul  va  muri. 
Şi  tu  ai  sperat  la  fel.  Până  şi  Robert  era  de  părere  că  ar  fi  cel  mai  bine.  „Ne 
omoram  caii  când  îşi  rup  un  picior  şi  câinii  când  orbesc,  dar  suntem  prea  slabi  să 
arătăm  aceeaşi  milostenie  copiilor  infirmi."  Aşa  mi-a  spus.  Era  şi  el  orb  în 
momentul  acela.  De  băutură. 

Robert!  Jaime  îl  păzise  pe  rege  destul  ca  să  ştie  că  Robert  Baratheon  spunea  la 
băutură  lucruri  pe  care  le-ar  fi  negat  cu  vehemenţă  a  doua  zi. 

—  Eraţi  singuri  când  a  spus  asta? 

—  Sper  că  nu  crezi  că  i-a  spus-o  lui  Ned  Stark.  Bineînţeles  că  eram  singuri. 
Noi  şi  copiii.  Cersei  îşi  scoase  plasa  de  păr  şi  o  aşeză  pe  un  stâlp  al  patului,  apoi 
îşi  scutură  buclele  aurii.  Poate  că  Myrcella  1-a  trimis  pe  omul  acela  cu  pumnalul, 
ce  părere  ai? 

Voia  să  fie  o  glumă,  dar  nimerise  drept  la  ţintă. 

—  Nu  Myrcella.  Joffrey. 
Cersei  se  încruntă. 

—  Joffrey  nu-1  iubea  pe  Robb  Stark,  dar  fratele  lui  mai  mic  nu  însemna  nimic 
pentru  el.  Iar  Joffrey  era  şi  el  doar  un  copil. 

—  Un  copil  care  tânjea  după  o  mângâiere  pe  creştet  de  la  beţivanul  ăla  pe  care 
l-ai  lăsat  să  creadă  că  e  tatăl  lui.  îi  trecu  prin  minte  un  gând  supărător.  Tyrion  era 
să  moară  din  cauza  acestui  pumnal  nenorocit.  Dacă  ştia  că  totul  a  fost  pus  la  cale 
de  Joffrey,  asta  ar  explica  poate  de  ce. . . 

—  Nu  mă  interesează  de  ce,  spuse  Cersei.  Poate  să-şi  ia  motivele  cu  el  în  iad. 
Dacă  ai  fi  văzut  cum  a  murit  Joff...  S-a  luptat,  Jaime,  s-a  luptat  pentru  fiecare 
gură  de  aer,  dar  parcă  un  spirit  malefic  îl  strângea  de  gât.  Atâta  spaimă  i  se  citea 
în  ochi. . .  Când  era  mic,  fugea  la  mine  când  era  speriat  sau  rănit,  iar  eu  îl  apăram. 
Dar  în  noaptea  aceea,  n-am  avut  ce  să  fac.  Tyrion  1-a  omorât  în  faţa  mea,  iar  eu 
n-am  putut  să  fac  nimic.  Cersei  se  prăbuşi  în  genunchi  în  faţa  scaunului  pe  care 
şedea  Jaime  şi  îi  luă  mâna  întreagă  în  mâinile  ei.  Joff  e  mort,  iar  Myrcella  e  în 
Dorne.  Tommen  e  tot  ce  mi-a  mai  rămas.  Nu-1  poţi  lăsa  pe  tata  să  mi-1  ia.  Jaime, 
te  rog! 

—  Lordul  Tywin  nu  mi-a  cerut  aprobarea.  Pot  să  vorbesc  cu  el,  dar  n-o  să  mă 
asculte... 

—  Ba  da,  dacă  vei  fi  de  acord  să  părăseşti  Garda  Regală. 

—  N-o  să  părăsesc  Garda  Regală. 
Sora  lui  îşi  stăpânea  cu  greu  lacrimile. 

—  Jaime,  eşti  cavalerul  meu  strălucitor.  Nu  mă  poţi  părăsi  când  am  nevoie  de 
tine  mai  mult  ca  oricând,  îmi  fură  fiul,  mă  alungă. . .  şi  dacă  nu-1  opreşti,  tata  mă 
va  obliga  să  mă  recăsătoresc. 

Jaime  n-ar  fi  trebuit  să  fie  surprins,  dar  era.  Vorbele  ei  erau  o  lovitură  în 
stomac  mai  puternică  decât  oricare  dintre  cele  de  care  se  ocupase  Addam 
Marbrand. 

—  Cine? 

—  Contează?  Un  lord  sau  altul.  Unul  de  care  tata  consideră  că  are  nevoie. 
Nu-mi  pasă.  N-o  să  am  un  alt  soţ.  Tu  eşti  singurul  bărbat  pe  care  îl  vreau  în  patul 
meu  în  fiecare  noapte. 

—  Atunci  spune- i  asta! 

Cersei  îşi  retrase  mâinile. 

—  Iar  vorbeşti  aiureli.  Vrei  să  ne  despartă,  aşa  cum  a  făcut  mama  când  ne-a 
prins  jucându-ne?  Tommen  ar  pierde  tronul,  Myrcella  căsătoria...  Aş  vrea  să-ţi 
fiu  soţie,  suntem  făcuţi  unul  pentru  altul,  dar  nu  se  poate,  Jaime.  Suntem  fraţi. 

—  Targaryenii... 

—  Noi  nu  suntem  Targaryenii 

—  Mai  încet!  zise  el  batjocoritor.  Dacă  vorbeşti  aşa  de  tare,  o  să-i  trezeşti  pe 
Fraţii  mei  Juraţi.  Nu  ne  putem  permite  una  ca  asta,  nu-i  aşa?  Lumea  ar  putea  să 
afle  că  ai  venit  să  mă  vezi. 

—  Jaime,  suspină  ea,  crezi  că  eu  nu  vreau  să  fim  împreună  la  fel  de  mult  ca 
tine?  Nu  contează  cu  cine  mă  mărită,  te  vreau  lângă  mine,  te  vreau  în  patul  meu, 
te  vreau  în  mine.  Nimic  nu  s-a  schimbat  între  noi.  Lasă-mă  să-ţi  dovedesc.  îi 
ridică  tunica  şi  începu  să-i  dezlege  pe  bâjbâite  şnururile  pantalonilor.  Jaime  simţi 
cum  trupul  îi  răspunde. 

—  Nu,  spuse  el,  nu  aici.  Nu  mai  făcuseră  asta  niciodată  în  Turnul  Săbiei  Albe, 
cu  atât  mai  puţin  în  camerele  Lordului  Comandant.  Cersei,  nu  e  locul  potrivit. 

—  S-a  întâmplat  şi  în  sept.  Nu  e  cu  nimic  altfel  aici.  îi  scoase  mădularul  şi  se 
aplecă  deasupra  lui. 

Jaime  o  împunse  cu  ciotul  mâinii  drepte. 

—  Nu.  Nu  aici,  am  spus.  Se  forţă  să  se  ridice.  Preţ  de  o  clipă,  văzu  uluire  în 
ochii  ei  verzi,  strălucitori.  Şi  teamă.  Apoi  furia  le  înlocui.  Cersei  se  dezmetici,  se 
ridică  în  picioare  şi  îşi  aranjă  rochia. 

—  Mâna  ţi-au  ciopârţit-o  la  Harrenhal  sau  bărbăţia?  Când  îşi  scutură  capul, 
părul  i  se  revărsă  pe  umerii  albi,  dezgoliţi.  Am  fost  o  proastă  că  am  venit.  N-ai 
avut  curajul  să-1  răzbuni  pe  Joffrey,  de  ce  am  crezut  că  l-ai  apăra  pe  Tommen? 
Spune-mi,  dacă  Pezevenghiul  ţi-ar  fi  ucis  toţi  cei  trei  copii,  asta  te-ar  fi  scos  din 
minţi? 

—  Tyrion  n-o  să  se  atingă  de  Tommen  sau  de  Myrcella.  Nici  acum  nu  sunt 
convins  că  el  1-a  omorât  pe  Joffrey. 

Gura  lui  Cersei  zvâcni  de  furie. 

—  Cum  poţi  spune  asta?  După  toate  ameninţările. . . 

—  Ameninţările  nu  înseamnă  nimic. 
Tyrion  jură  că  nu  e  vinovat. 

—  O,  jură,  despre  asta  e  vorba?  Iar  piticii  nu  mint,  aşa  crezi  tu? 

—  Pe  mine,  nu.  Aşa  cum  nu  m-ai  minţi  nici  tu. 

—  O,  scumpul  meu  nătărău.  Te-a  minţit  de  o  mie  de  ori.  Şi  eu  la  fel.  îşi  prinse 
părul  la  loc  şi  luă  plasa  de  pe  stâlpul  patului,  unde  o  atârnase.  Crezi  ce  vrei.  Micul 
monstru  e  închis  într-o  celulă  neagră  şi  în  curând  Ser  Ilyn  îi  va  tăia  capul.  Poate  că 
ţi-ar  plăcea  să-1  păstrezi  ca  amintire.  Cersei  aruncă  o  privire  către  pernă.  Te  poate 
veghea  când  dormi  singur  în  patul  ăla  alb  şi  rece.  Până  când  i  se  topesc  ochii, 
bineînţeles. 

—  Ai  face  bine  să  pleci,  Cersei.  Mă  enervezi. 

—  O,  un  infirm  nervos.  Ce  înspăimântător!  Râse.  Păcat  că  Lordul  Tywin 
Lannister  n-are  nici  un  fiu.  Aş  fi  putut  fi  eu  moştenitorul  pe  care  şi-1  dorea,  dar 
îmi  lipsea  mădularul.  Şi,  că  veni  vorba,  mai  bine  ţi  l-ai  vârî  în  pantaloni,  arată 
jalnic  şi  mic,  cum  îţi  atârnă  aşa. 

Când  rămase  singur,  Jaime  îi  urmă  sfatul,  bâjbâind  cu  o  mână  să-şi  lege 
şnururile.  Simţi  o  durere  ascuţită  în  degetele-fantomă.  Am  pierdut  o  mână,  un 
tată,  un  fiu,  o  soră  şi  o  iubită  şi  în  curând  voi  pierde  un  frate.  Şi  cu  toate  acestea, 
aud  întruna  că  Lannisterii  au  câştigat  războiul. 

Jaime  îşi  îmbrăcă  mantia  şi  coborî  în  camera  comună,  unde  îl  găsi  pe  Ser 
Boros  bând  o  cupă  de  vin. 

—  Când  îţi  termini  vinul,  spune-i  lui  Ser  Loras  că  sunt  gata  s-o  primesc. 
Ser  Boros  era  prea  laş  ca  să  facă  altceva  decât  să  se  încrunte. 

—  Eşti  gata  să  primeşti  pe  cine? 

—  Tu  spune-i  atât  lui  Ser  Loras. 

—  Da.  Ser  Boros  îşi  goli  cupa.  Da,  Lord  Comandant. 

Dar  Ser  Boros  trăgea  de  timp  sau,  poate,  Cavalerul  Florilor  se  dovedea  greu  de 
găsit.  Trecură  mai  multe  ore  până  când  sosiră,  în  sfârşit  -  tânărul  suplu  şi  frumos 
şi  fătuca  mare  şi  urâtă.  Jaime  stătea  singur  în  sala  de  consiliu,  frunzărind  Cartea 
Albă  cu  gândul  aiurea. 

—  Lord  Comandant,  zise  Ser  Loras,  ai  vrut  s-o  vezi  pe  Fecioara  din  Tarth. 

—  Aşa  e.  Jaime  le  făcu  semn  cu  mâna  stângă  să  se  apropie.  Ai  vorbit  cu  ea, 
presupun. 

—  Aşa  cum  mi-ai  ordonat,  lordul  meu. 
-Şi? 

Flăcăul  deveni  încordat. 

—  Eu...  s-ar  putea  să  se  fi  întâmplat  cum  spune  ea,  ser.  Că  a  fost  Stannis.  Nu 
pot  fi  sigur. 

—  Varys  mi-a  spus  că  şi  castelanul  de  la  Capătul  Furtunii  a  murit  în 
circumstanţe  ciudate,  zise  Jaime. 

—  Ser  Cortnay  Penrose,  zise  Brienne  cu  tristeţe.  Un  om  bun. 

—  Un  om  îndărătnic.  într-o  zi  s-a  încăpăţânat  să  stea  în  calea  Regelui  Pietrei 
Dragonului.  A  doua  zi  a  căzut  dintr-un  turn.  Jaime  se  ridică.  Ser  Loras,  vom  mai 
vorbi  despre  asta  mai  târziu.  Poţi  s-o  laşi  pe  Brienne  cu  mine. 

Fătuca  era  la  fel  de  urâtă  şi  de  stângace  ca  întotdeauna,  hotărî  Jaime,  când 
Tyrell  îi  lăsă  singuri.  Cineva  o  îmbrăcase  iarăşi  în  straie  femeieşti,  dar  rochia 
aceasta  îi  venea  mult  mai  bine  decât  hidoasa  cârpă  roz  pe  care  ţapul  o  obligase  s-o 
îmbrace. 

—  îţi  sade  bine  în  albastru,  domniţa  mea,  remarcă  Jaime.  Ţi  se  potriveşte  cu 
ochii.  Intr- adevăr,  are  ochi  nemaipomeniţi. 

Brienne  se  privi,  fâstâcită. 

—  Septa  Donyse  a  căptuşit  corsajul,  modelându-1  în  forma  aceasta.  Spunea  că 
tu  mi-ai  trimis-o.  Brienne  zăbovea  lângă  uşă,  de  parcă  ar  fi  avut  de  gând  să  fugă 
dintr-un  moment  în  altul.  Arăţi. . . 

—  Altfel.  Jaime  reuşi  să  schiţeze  un  zâmbet.  Mai  multă  carne  pe  coastele  astea 
şi  mai  puţini  păduchi  în  păr,  atâta  tot.  Ciotul  e  la  fel.  închide  uşa  şi  vino  aici. 

Brienne  făcu  întocmai. 

—  Mantia  albă. . . 

—  . . .  e  nouă,  dar  nu  sunt  sigur  c-o  s-o  mânjesc  destul  de  curând. 

—  N-am  vrut  să. . .  Voiam  să  spun  că-ţi  şade  bine.  Se  apropie,  şovăitoare. 

—  Jaime,  e  adevărat  ce  i-ai  spus  lui  Ser  Loras?  Despre...  Regele  Renly  şi  de- 
spre umbră? 

Jaime  ridică  din  umeri. 

—  L-aş  fi  omorât  pe  Renly  cu  mâna  mea,  dacă  ne-am  fi  întâlnit  pe  câmpul  de 
luptă,  ce-mi  pasă  mie  cine  i-a  tăiat  beregata? 

—  Ai  spus  că  am  onoare. . . 

—  Sunt  afurisitul  de  Regicid,  ai  uitat?  Când  spun  că  ai  onoare  e  ca  şi  când  o 
târfă  ar  garanta  pentru  fecioria  ta.  Se  lăsă  pe  spate  şi  îşi  ridică  privirea  spre  ea. 
Picioare-de-Oţel  se  îndreaptă  spre  Nord,  s-o  ducă  pe  Arya  Stark  la  Roose  Bolton. 

—  I-ai  dat-o  lui?  ţipă  ea,  îngrozită.  Ai  jurat  faţă  de  Lady  Catelyn. . . 

—  Cu  o  sabie  la  gât,  dar  nu  contează.  Lady  Catelyn  a  murit.  Nu  i-aş  putea  reda 
fiicele,  nici  dacă  le-aş  avea.  Iar  fata  pe  care  tatăl  meu  a  trimis-o  cu 
Picioare-de-Oţel  nu  era  Arya  Stark. 

—  Nu  era  Arya  Stark? 

—  M-ai  auzit  bine.  Nobilul  meu  tată  a  găsit  o  fată  costelivă  din  Nord,  mai  mult 
sau  mai  puţin  de  o  vârstă  cu  Arya  şi  având  mai  mult  sau  mai  puţin  acelaşi 
pigment.  A  îmbrăcat-o  în  alb  şi  gri,  i-a  dat  un  lup  argintiu  cu  care  să-şi  prindă 
mantia  şi  a  trimis-o  la  bastardul  lui  Bolton.  Ridică  ciotul,  arătând  spre  ea.  Am  vrut 
să-ţi  spun  asta  înainte  să  alergi  după  ea  s-o  salvezi  şi  să-ţi  dai  viaţa  pentru  o  cauză 
nobilă.  Te  descurci  binişor  cu  sabia,  dar  nu  într-atât  încât  să  te  lupţi  de  una 
singură  cu  două  sute  de  oameni. 

Brienne  clătină  din  cap. 

—  Când  Lordul  Bolton  va  afla  că  tatăl  tău  1-a  plătit  cu  o  monedă  falsă. . . 

—  O,  ştie.  Lannisterii  mint,  ai  uitat?  N-are  nici  o  importanţă.  Fata  asta  îi 
serveşte  scopul  la  fel  de  bine.  Cine  va  spune  că  nu  e  Arya  Stark?  Toţi  cei  care  i-au 
fost  apropiaţi  sunt  morţi,  în  afară  de  sora  ei,  care  a  dispărut. 

—  De  ce-mi  spui  mie  toate  astea,  dacă  sunt  adevărate?  Trădezi  secretele  tatălui 
tău. 

Secretele  Mâinii,  gândi  el.  Nu  mai  am  tată. 

—  îmi  plătesc  datoriile  ca  orice  leuşor  cuminte.  I-am  promis  Catelynei  Stark 
fiicele. . .  şi  una  dintre  ele  e  încă  în  viaţă.  S-ar  putea  ca  fratele  meu  să  ştie  unde  se 
află,  dar  oricum,  nu  vrea  să  spună.  Cersei  e  convinsă  că  Şansa  1-a  ajutat  să-1 

omoare  pe  Joffrey. 

Gura  lui  Brienne  se  strânse,  îndârjită. 

—  N-am  să  cred  că  fata  aceea  blândă  e  o  criminală.  Lady  Catelyn  spunea  că 
are  o  inimă  iubitoare.  Fratele  tău  e  vinovat.  Ser  Loras  spunea  că  a  fost  o  judecată. 

—  Două,  de  fapt.  Vorbe  şi  săbii  -  şi  unele,  şi  altele  l-au  părăsit.  O  nebunie. 
Te-ai  uitat  de  la  fereastră? 

—  Celula  mea  dă  spre  mare.  Dar  am  auzit  strigătele. 

—  Prinţul  Oberyn  din  Dorne  e  mort,  Gregor  Clegane  pe  moarte,  iar  Tyrion 
rămâne  condamnat  în  faţa  zeilor  şi  a  oamenilor.  îl  ţin  într-o  celulă  neagră  până 
când  îl  execută. 

Brienne  îl  privi: 

—  Tu  nu  crezi  că  e  vinovat. 
Jaime  îi  zâmbi  obosit. 

—  Vezi,  fătucă?  Ne  cunoaştem  unul  pe  altul  prea  bine.  Tyrion  a  vrut  să  fie  ca 
mine  de  când  a  făcut  primul  pas,  dar  nu  mi-a  semănat  niciodată  în  privinţa 
regicidului.  Şansa  Stark  1-a  omorât  pe  Joffrey.  Fratele  meu  a  păstrat  tăcerea  ca  s-o 
protejeze.  Are  asemenea  accese  de  galanterie  din  când  în  când.  Ultimul  1-a  costat 
nasul.  Acesta  îl  va  costa  capul. 

—  Nu,  spuse  Brienne.  N-a  fost  fiica  stăpânei  mele,  nu  se  poate. 

—  Iată  fătuca  toantă  şi  căpoasă  pe  care  o  ştiam. 
Fata  roşi. 

—  Numele  meu  este. . . 

—  Brienne  de  Tarth.  Jaime  oftă.  Am  un  dar  pentru  tine.  întinse  mâna  sub 
scaunul  Lordului  Comandant  şi  o  scoase  la  iveală  înfăşurată  în  falduri  de  catifea 
purpurie. 

Brienne  se  apropie  ca  şi  cum  pachetul  ar  fi  putut  s-o  muşte,  întinse  o  mână 
imensă,  pătată  de  pistrui,  şi  ridică  un  colţ  al  materialului.  Rubinele  sclipiră  în 
lumină.  Luă  comoara  cu  băgare  de  seamă,  îndoi  degetele  în  jurul  mânerului  de 
piele  şi  scoase  încet  sabia  din  teacă.  Unduiri  sângerii  şi  negre  străluciră.  Un  deget 
de  lumină  oglindită  trecu  roşu  de-a  lungul  tăişului. 

—  E  oţel  valyrian?  N-am  mai  văzut  niciodată  asemenea  culori. 

—  Nici  eu.  A  fost  o  vreme  când  mi-aş  fi  dat  mâna  dreaptă  ca  să  mânuiesc  o 
asemenea  sabie.  Acum  se  pare  că  o  asemenea  sabie  se  iroseşte  la  mine.  Ia-o. 
înainte  de  a  apuca  să  refuze,  Jaime  continuă:  O  sabie  atât  de  preţioasă  merită  un 
nume.  Mi-ar  face  plăcere  dacă  ai  putea  s-o  numeşti  Devotata.  Şi  încă  un  lucru: 
sabia  are  un  preţ. 

Faţa  ei  se  întunecă. 

—  Ţi-am  spus  că  nu  voi  sluj . . . 

—  ...  fiinţe  atât  de  ticăloase  ca  noi.  Da,  îmi  amintesc.  Ascultă-mă  până  la 
capăt,  Brienne.  Amândoi  am  făcut  jurăminte  în  privinţa  Şansei  Stark.  Cersei  vrea 
ca  fata  să  fie  găsită  şi  omorâtă,  chiar  şi  în  fundul  pământului. . . 

Chipul  urât  al  Briennei  fremăta  de  furie. 

—  Dacă  crezi  că  aş  face  vreun  rău  fiicei  stăpânei  mele  pentru  o  sabie,  tu. . . 

—  Taci  şi  ascultă,  izbucni  Jaime,  înfuriat  de  presupunerea  ei.  Mai  întâi  vreau 
s-o  găseşti  pe  Şansa  şi  s-o  duci  într-un  loc  sigur.  Cum  altfel  să  ne  împlinim 
jurămintele  idioate  în  faţa  nepreţuitei  şi  moartei  Lady  Catelyn? 

Fetişcana  clipi. 

—  Credeam... 

—  Ştiu  ce  credeai.  Dintr-odată,  era  sătul  s-o  mai  vadă.  Behăie  ca  o  oaie 
nenorocită.  Când  Ned  Stark  a  murit,  Dreptatea  Regelui  a  primit  sabia  lui,  îi  spuse 
Jaime.  Dar  tatăl  meu  a  considerat  că  o  asemenea  armă  era  irosită  pe  un  simplu 
călău.  I-a  dat  lui  Ser  Ilyn  o  altă  sabie  şi  a  cerut  ca  Gheaţa  să  fie  topită  şi  refăcută. 
Metalul  a  ajuns  pentru  două  săbii  noi.  în  mâna  ta  se  află  una  dintre  ele.  Aşadar,  o 
vei  apăra  pe  fiica  lui  Ned  Stark  cu  oţelul  săbiei  lui  Ned  Stark,  dacă  asta  are  pentru 
tine  vreo  importanţă. 

—  Ser. . .  îţi  datorez  o  seu. . . 
Jaime  o  întrerupse: 

—  Ia  sabia  aia  afurisită  şi  pleacă,  până  ce  nu  mă  răzgândesc.  în  grajduri  găseşti 
o  iapă  murgă,  urâtă  ca  tine,  dar  oarecum  mai  bine  antrenată.  Urmăreşte-1  pe 
Walton  Picioare-de-Oţel,  caut-o  pe  Şansa  sau  du-te  acasă  la  insula  ta  de  safire, 
mie  mi-e  totuna.  Nu  mai  vreau  să  te  văd. 

—  Jaime. 

—  Regicidule,  îi  reaminti  el.  Mai  bine  ai  folosi  sabia  aia  ca  să-ţi  scoţi  ceara  din 
urechi,  fătucă.  Am  terminat. 

Cu  încăpăţânare,  Brienne  insistă: 

—  Joffrey  era... 

—  Regele  meu.  Las-o  aşa. 

—  Ai  spus  că  Şansa  1-a  omorât.  De  ce  o  aperi? 

Pentru  că  Joff  n-a  însemnat  pentru  mine  mai  mult  decât  un  jet  de  sămânţă 
între  picioarele  lui  Cersei.  Şi  pentru  că  merita  să  moară. 

—  Am  făcut  regi  şi  i-am  doborât.  Şansa  Stark  este  ultima  mea  şansă  la  onoare. 
Jaime  afişă  un  zâmbet  firav.  în  plus,  regicizii  trebuie  să  ţină  unul  cu  altul.  Ai  de 
gând  să  pleci  vreodată? 

Mâna  ei  mare  se  strânse  în  jurul  Devotatei. 

—  Da,  o  să  plec.  Şi  o  s-o  găsesc  pe  fată  şi  o  s-o  apăr.  De  dragul  nobilei  sale 
mame.  Şi  al  tău.  Se  înclină,  ceremonioasă,  se  răsuci  pe  călcâie  şi  plecă. 

Jaime  rămase  singur  la  masa  albă,  în  timp  ce  umbrele  se  furişau  în  încăpere. 
Când  începu  să  se  lase  înserarea,  aprinse  o  lumânare  şi  deschise  Cartea  Albă  la 
pagina  lui.  Pană  şi  cerneală  găsi  într-un  sertar.  Sub  ultimul  rând  al  lui  Ser 
Barristan,  Jaime  scrise,  cu  o  mână  stângace  care  ar  fi  putut  fi  pusă  pe  seama  unui 
copil  de  şase  ani  pe  care  un  maester  tocmai  îl  învăţa  primele  litere. 

înfrânt  în  Pădurea  Şoaptelor  de  Tânărul  Lup  Robb  Stark,  în  timpul  Războiului 

Celor  Cinci  Regi.  Ţinut  ostatic  la  Riverrun  şi  răscumpărat  în  schimbul  unei 
promisiuni  neîndeplinite.  Capturat  din  nou  de  Bravii  Camarazi  şi  schilodit  din 
ordinul  lui  Vargo  Hoat,  căpitanul  lor,  pierzăndu-şi  mâna  dreaptă  sub  sabia  lui 
Zollo  cel  Gras.  Adus  la  Debarcaderul  Regelui  prin  grija  Briennei,  Fecioara  din 
Tarth. 

Când  isprăvi,  mai  mult  de  trei  sferturi  din  pagina  lui  rămânea  să  fie  umplută, 
între  leul  auriu  de  pe  scutul  purpuriu  din  partea  de  sus  şi  scutul  imaculat  de  jos. 
Ser  Gerold  Hightower  îi  începuse  relatarea,  iar  Ser  Barristan  Selmy  o  continuase, 
dar  urmarea  va  trebui  s-o  scrie  Jaime  Lannister  însuşi.  Putea  scrie  ce  voia,  de 
acum  înainte. 

Orice  voia. . . 


JON 

Vântul  bătea  sălbatic  dinspre  est,  cu  atâta  putere  încât  cuşca  grea  se  legăna  ori 
de  câte  ori  o  rafală  o  prindea.  Scârţâia  pe  lângă  Zid,  scuturând  gheaţa  de  pe  el  şi 
fluturând  mantia  lui  Jon  printre  zăbrele.  Cerul  era  de  ardezie,  soarele  doar  o  pată 
palidă  de  lumină  în  spatele  norilor.  Peste  câmpul  măcelului  vedea  pâlpâind  o  mie 
de  focuri,  dar  lumina  lor  părea  mică  şi  neputincioasă  împotriva  întunericului  şi  a 
frigului. 

O  zi  cumplită.  Jon  cuprinse  zăbrelele  cu  mâinile  înmănuşate  şi  se  ţinu  strâns 
când  vântul  izbi  cuşca  încă  o  dată.  Când  se  uită  direct  în  jos,  printre  picioare, 
pământul  era  pierdut  în  umbră,  ca  şi  cum  ar  fi  coborât  într-o  groapă  fără  fund.  Ei, 
bine,  moartea  este  un  fel  de  groapă  fără  fund,  şi,  când  totul  se  va  isprăvi,  numele 
meu  va  fi  umbrit  pe  vecie. 

Copiii  bastarzi  erau  născuţi  din  desfrâu  şi  minciună,  se  spunea;  firea  lor  era 
destrăbălată  şi  trădătoare.  Cândva,  Jon  îşi  pusese  în  gând  să  arate  că  nu  era  aşa, 
să-i  dovedească  nobilului  său  tată  că  putea  să  fie  un  fiu  la  fel  de  bun  şi  devotat  ca 
Robb.  Am  stricat  totul.  Robb  devenise  un  rege  erou,  iar  Jon,  dacă-şi  va  aminti 
cineva  de  el,  va  rămâne  un  trădător,  un  sperjur  şi  un  ucigaş.  Era  bucuros  că  Lordul 
Eddard  nu  era  în  viaţă,  să  vadă  această  ruşine. 

Ar  fi  trebuit  să  rămân  în  peştera  aceea,  cu  Ygritte.  Dacă  exista  o  viaţă  de  apoi, 
spera  să-i  poată  spune  asta.  Mă  va  zgâria  pe  faţă,  aşa  cum  a  făcut  vulturul,  şi  mă 
va  ocări,  făcându-  mă  laş,  dar  oricum  îi  voi  spune.  îşi  îndoi  mâna  săbiei,  aşa  cum 
îl  învăţase  Maester  Aemon.  Obiceiul  devenise  parte  din  el  şi  avea  nevoie  de 
degete  flexibile  ca  să  aibă  o  şansă  cât  de  mică  să-1  omoare  pe  Mance  Rayder. 

îl  trăseseră  afară  în  dimineaţa  aceasta,  după  patru  zile  în  gheaţă,  închis  într-o 
celulă  de  un  metru  şi  jumătate  pe  un  metru  şi  jumătate,  prea  scundă  ca  să  poată  sta 
în  picioare,  prea  îngustă  ca  să  se  întindă  pe  spate.  Aşa  cum  descoperiseră  de  mult 
administratorii,  mâncarea  şi  carnea  rezistau  vreme  îndelungată  în  cămările  de 

gheaţă  săpate  la  poalele  Zidului. . .  dar  prizonierii  nu. 

—  Vei  muri  aici,  Lord  Snow,  îi  spusese  Ser  Alliser,  chiar  înainte  de  a  închide 
uşa  grea  de  lemn,  şi  Jon  îl  crezuse. 

Dar  în  dimineaţa  aceasta  veniseră  să-1  scoată  şi  îl  duseseră,  tremurând  şi 
scuturându-se,  înapoi  în  Turnul  Regelui,  să  stea  încă  o  dată  în  faţa  guşatului  Janos 
Slynt. 

—  Maesterul  ăla  bătrân  a  spus  că  nu  te  pot  spânzura,  afirmase  Janos  Slynt.  I-a 
scris  lui  Cotter  Pyke  şi  chiar  a  avut  impertinenţa  să-mi  arate  scrisoarea.  Spune  că 
nu  eşti  trădător. 

—  Aemon  a  trăit  prea  mult,  lordul  meu,  1-a  lămurit  Ser  Alliser.  Minţile  i  s-au 
întunecat,  la  fel  ca  ochii. 

—  Da,  a  spus  Slynt.  Un  orb  cu  un  colan  la  gât,  cine  se  crede? 

Aemon  Targaryen,  a  gândit  ion,  fiul  unui  rege  şi  fratele  unui  rege  şi  un  posibil 
rege.  Dar  nu  spuse  nimic. 

—  Cu  toate  acestea,  a  continuat  Slynt,  nu  vreau  să  se  spună  că  Janos  Slynt  a 
spânzurat  un  om  pe  nedrept.  Nu  vreau.  Am  hotărât  să-ţi  dau  o  ultimă  şansă  să 
dovedeşti  că  eşti  cinstit,  aşa  cum  pretinzi,  Lord  Snow.  O  ultimă  ocazie  să-ţi  faci 
datoria,  da.  Se  ridică  în  picioare.  Mance  Rayder  vrea  să  negocieze  cu  noi.  Ştie  că 
nu  mai  are  nici  o  şansă,  acum  că  a  venit  Janos  Slynt,  aşa  că  vrea  să  discute  acest 
Rege-de-Dincolo-de-Zid.  Dar  omul  e  laş  şi  nu  vrea  să  vină  la  noi.  Fără  doar  şi 
poate,  ştie  că  l-aş  spânzura.  L-aş  spânzura  de  picioare,  în  vârful  Zidului,  de  o 
frânghie  lungă  de  treizeci  de  metri.  Dar  nu  va  veni.  Spune  să-i  trimitem  un  sol. 

—  Te  trimitem  pe  tine,  Jon  Snow.  Ser  Alliser  a  zâmbit. 

—  Pe  mine?  Glasul  lui  Jon  era  vlăguit.  De  ce  pe  mine? 

—  Tu  ai  fost  alături  de  ei,  a  spus  Thorne.  Mance  Rayder  te  cunoaşte.  Va  fi  mai 
dispus  să  aibă  încredere  în  tine. 

Era  o  idee  atât  de  greşită,  încât  lui  Jon  îi  venea  să  râdă. 

—  Aţi  înţeles  pe  dos.  Mance  Rayder  m-a  suspectat  încă  de  la  început.  Dacă 
apar  în  tabăra  lui  îmbrăcat  iarăşi  în  mantie  neagră,  venind  din  partea  Rondului  de 
Noapte,  va  şti  că  l-am  trădat. 

—  A  cerut  un  sol,  i-1  trimitem,  a  zis  Slynt.  Dacă  eşti  prea  laş  să  dai  ochii  cu 
acest  rege  trădător,  te  putem  duce  înapoi  în  celula  ta  de  gheaţă.  De  data  aceasta 
fără  blănuri,  mă  gândesc.  Da. 

—  Nu-i  nevoie,  lordul  meu,  a  spus  Ser  Alliser.  Lordul  Snow  va  face  după  cum 
îi  cerem.  Vrea  să  ne  arate  că  nu  e  trădător.  Vrea  să  arate  că  e  un  om  devotat  al 
Rondului  de  Noapte. 

Thorne  era  de  departe  cel  mai  deştept  dintre  cei  doi,  îşi  dădu  seama  Jon.  Se 
vedea  de  la  o  poştă  că  fusese  ideea  lui.  Jon  era  prins  în  capcană. 

—  Mă  duc,  a  spus  el  scurt  şi  tăios. 

—  Lordul  meu,  i-a  reamintit  Janos  Slynt.  Ni  te  vei  adresa  cu. . . 

—  Mă  duc,  lordul  meu.  Dar  faci  o  greşeală,  lordul  meu.  Trimiţi  pe  cine  nu 

trebuie,  lordul  meu.  Mance  Rayder  o  să  se  înfurie  numai  când  mă  va  vedea. 
Lordul  meu  ar  avea  mai  multe  şanse  dacă  i-ar  trimite. . . 

—  Termeni  de  pace?  Ser  Alliser  a  chicotit. 

—  Janos  Slynt  nu  discută  cu  sălbaticii  nelegiuiţi  termeni  de  pace,  Lord  Snow. 
Nu,  aşa  ceva  nu  face. 

—  Nu  te  trimitem  să  discuţi  cu  Mance  Rayder,  a  precizat  Ser  Alliser.  Te 
trimitem  să-1  omori. 

Vântul  şuiera  printre  gratii  şi  Jon  Snow  tremura.  Piciorul  îi  pulsa,  capul  la  fel. 
Nu  era  în  stare  să  omoare  un  pisoi,  dar  nu  avea  încotro.  Capcana  are  dinţi. 
Fiindcă  Maester  Aemon  insista  asupra  nevinovăţiei  lui  Jon,  Lordul  Janos  nu 
îndrăznea  să-1  lase  în  gheaţă,  să  moară.  Aşa  era  mai  bine. 

—  Onoarea  noastră  nu  înseamnă  mai  mult  decât  viaţa  noastră,  atât  timp  cât 
regatul  oamenilor  este  în  siguranţă,  îi  spusese  Qhorin  Halfhand  la  Ghearele 
îngheţate.  Trebuia  să-şi  amintească  asta.  Fie  că  îl  omora  pe  Mance,  fie  că  încerca 
şi  eşua,  oamenii  liberi  aveau  să-1  ucidă.  Nici  abandonul  nu  era  posibil,  dacă  ar  fi 
avut  cumva  asemenea  intenţii:  pentru  Mance,  era  un  mincinos  dovedit  şi  un 
trădător. 

Când  cuşca  se  opri,  cu  o  smucitură,  Jon  sări  pe  pământ  şi  clătină  Gheara  Lungă 
de  mâner,  s-o  slăbească  din  strânsoarea  tecii.  Poarta  era  la  câţiva  metri  de 
picioarele  lui,  încă  blocată  de  rămăşiţele  ţestoasei,  cu  hoiturile  mamuţilor 
putrezind  înăuntru.  Mai  erau  şi  alte  cadavre  risipite  printre  butoaie  sfărâmate, 
smoală  întărită  şi  petice  de  iarbă  pârjolită,  toate  în  umbra  Zidului.  Jon  nu  avea  nici 
un  chef  să  zăbovească  aici.  Porni  către  tabăra  sălbaticilor,  pe  lângă  trupul  unui 
uriaş  mort  cu  capul  zdrobit  de  o  piatră.  Un  corb  ciugulea  creierul  din  craniul 
sfărâmat  al  uriaşului.  Pasărea  îşi  ridică  privirea  când  trecu  pe  lângă  ea.  Snow,  ţipă 
corbul.  Snow,  Snow.  Apoi  îşi  deschise  aripile  şi  îşi  luă  zborul. 

îndată  ce  porni  mai  departe,  un  călăreţ  se  desprinse  din  tabăra  sălbaticilor  şi 
porni  spre  el.  Se  întreba  dacă  era  Mance,  venind  să  negocieze  pe  teren  neutru. 
Poate  că  aşa  ar  fi  mai  uşor,  deşi  oricum  nu  va  fii  uşor.  Dar  când  distanţa  dintre  ei 
se  micşoră,  Jon  văzu  că  era  un  bărbat  mic  şi  îndesat,  cu  brăţări  de  aur  sclipindu-i 
pe  braţele  vânjoase  şi  cu  o  barbă  albă  răsfirată  pe  pieptu-i  masiv. 

—  Hah!  bubui  Tormund  când  se  întâlniră.  Jon  Snow  cioara.  M-am  temut  că 
n-o  să  te  mai  vedem. 

—  Credeam  că  nu  te  temi  de  nimic,  Tormund. 
Sălbaticul  rânji. 

—  Bine  zis,  flăcăule.  Văd  că  mantia  ţi-e  neagră.  Lui  Mance  n-o  să-i  placă  asta. 
Dacă  ai  venit  să  treci  iarăşi  de  cealaltă  parte,  ai  face  mai  bine  să  te  urci  înapoi  pe 
Zidul  ăla  al  tău. 

—  M-au  trimis  să  tratez  cu  Regele-de-Dincolo-de-Zid. 

—  Să  tratezi?  Tormund  izbucni  în  râs.  Asta-i  bună.  Hah!  Mance  vrea  să 
vorbească,  e  adevărat.  Dar  n-aş  crede  că  vrea  să  discute  cu  tine. 

—  Pe  mine  m-au  trimis. 

—  Văd  şi  eu.  Să  mergem,  atunci.  Vrei  să  călăreşti? 

—  Pot  merge  pe  jos. 

—  Ne-aţi  dat  ceva  de  furcă.  Tormund  îşi  întoarse  calul  către  tabăra  sălbaticilor. 
Tu  şi  fraţii  tăi,  n-am  ce  zice.  Două  sute  de  morţi  şi  o  duzină  de  uriaşi.  Mag  însuşi 
s-a  dus  la  poarta  aia  a  voastră  şi  nu  s-a  mai  întors. 

—  A  murit  de  sabia  unui  om  curajos  pe  nume  Donai  Noye. 

—  Aşa?  A  fost  vreun  mare  lord,  Donai  Noye  ăsta,  nu-i  aşa?  Un  cavaler  sfrijit 
de-al  vostru,  cu  izmene  de  oţel. 

—  Un  fierar.  Avea  o  singură  mână. 

—  Un  fierar  ciung  1-a  ucis  pe  Mag  cel  Puternic?  Hah!  Trebuie  c-a  fost  o  luptă 
pe  cinste.  Mance  va  face  un  cântec  despre  asta,  să  vezi  numai!  Tormund  luă  o 
ploscă  de  sub  şa  şi  o  destupă.  Asta  o  să  ne  încălzească  puţin.  Pentru  Donai  Noye 
şi  Mag  cel  Puternic!  Luă  o  înghiţitură  şi  îi  întinse  plosca  lui  Jon. 

—  Pentru  Donai  Noye  şi  Mag  cel  Puternic.  Plosca  era  plină  cu  mied,  dar  un 
mied  aşa  de  tare,  încât  ochii  lui  Jon  se  umplură  de  lacrimi,  iar  prin  piept  îi 
şerpuiau  cârcei  de  foc.  După  celula  de  gheaţă  şi  drumul  lung  în  cuşca  de  fier, 
căldura  era  bine-venită. 

Tormund  luă  plosca  şi  mai  dădu  pe  gât  o  duşcă,  apoi  se  şterse  la  gură. 

—  Magnarul  din  Thenn  ne-a  jurat  c-o  să  deschidă  larg  poarta,  iar  noi  nu  va 
trebui  decât  să  trecem  cântând.  Urma  să  doboare  tot  Zidul. 

—  A  doborât  o  parte,  zise  Jon.  în  capul  lui. 

—  Hah!  făcu  Tormund.  Ei,  bine,  niciodată  nu  mi-a  fost  de  prea  mare  folos  Styr 
Magnarul.  Când  un  om  n-are  barbă,  nici  păr  şi  nici  urechi,  n-ai  de  unde  să-1  apuci 
când  lupţi.  îşi  conducea  încet  calul,  ca  Jon  să  poată  ţine  pasul  cu  el.  Ce-ai  păţit  la 
picior? 

—  O  săgeată.  Una  de-a  Ygrittei,  cred. 

—  Asta  da  femeie.  Azi  te  sărută,  mâine  te  umple  de  săgeţi. 

—  E  moartă. 

—  Da?  Tormund  clătină  trist  din  cap.  Păcat.  Dacă  aş  fi  fost  cu  zece  ani  mai 
tânăr,  aş  fi  furat-o  eu.  Părul  ăla  al  ei.  Ei,  bine,  focurile  cele  mai  fierbinţi  se  sting 
cel  mai  repede.  Ridică  plosca.  Pentru  Ygritte,  cea  sărutată  de  foc!  Bău  cu  nesaţ. 

—  Pentru  Ygritte,  cea  sărutată  de  foc,  repetă  Jon,  când  Tormund  îi  dădu  iarăşi 
plosca.  Bău  cu  şi  mai  mult  nesaţ. 

—  Tu  ai  omorât-o? 

—  Fratele  meu.  Jon  nu  aflase  niciodată  care  dintre  ei  şi  spera  că  nici  nu  va 
afla. 

—  Ciori  afurisite!  Tormund  vorbea  pe  un  ton  ţâfnos,  dar  ciudat  de  blând. 
Sabie-Lungă  a  furat-o  pe  fiica  mea,  Munda.  Piersicuţa  mea.  A  luat-o  chiar  din 
cortul  meu,  cu  toţi  cei  patru  fraţi  ai  ei  în  preajmă.  Toregg  a  dormit  tot  timpul, 
mocofanul,  iar  Torwynd. . .  ei,  bine,  Torwynd  Blegul,  asta  spune  totul,  nu-i  aşa? 

Dar  cei  mici  i-au  tras  o  chelfăneală. 

—  Şi  Munda?  întrebă  Jon. 

—  E  sânge  din  sângele  meu,  zise  Tormund  cu  mândrie.  I-a  spart  buza  şi  i-a 
muşcat  o  jumătate  de  ureche  şi  am  auzit  că  are  atâtea  zgârieturi  pe  spate  că  nu 
poate  nici  măcar  să-şi  poarte  mantia.  Dar  Munda  îl  place  destul  de  mult.  Şi  de  ce 
nu?  Nu  se  luptă  cu  sabia,  ştii.  N-a  avut  sabie  niciodată.  Atunci  de  unde  crezi  că 
s-a  ales  cu  numele  ăsta?  Hah! 

Jon  râse  cu  poftă.  Chiar  acum,  chiar  aici.  Ygritte  ţinea  la  Ryk  Sabie-Lungă. 
Jon  spera  că  găsise  puţină  bucurie  alături  de  Munda  lui  Tormund.  Oricine  trebuia 
să  găsească  puţină  bucurie  undeva. 

„Nimic  nu  ştii,  Jon  Snow",  i-ar  fi  spus  Ygritte.  Ştiu  că  o  să  mor,  gândi  el.  Asta 
ştiu,  cel  puţin.  „  Toţi  bărbaţii  mor",  aproape  o  putea  auzi  spunând,  „şi  toate 
femeile  şi  fiecare  vietate  care  zboară  sau  înoată  sau  aleargă.  Nu  contează  când 
mori,  ci  cum  o  faci,  Jon  Snow.  "  Ţie  ţi-e  uşor  să  vorbeşti,  îi  răspunse  Jon  în  gând. 
Tu  ai  murit  vitează  în  luptă,  atacând  castelul  unui  duşman.  Eu  o  să  mor  trădător 
şi  ucigaş.  Şi  moartea  lui  nici  nu  va  veni  iute,  dacă  nu  cumva  îi  va  ieşi  în  cale  în 
vârful  săgeţii  lui  Mance. 

Curând  ajunseră  printre  corturi.  Era  o  tabără  obişnuită  a  sălbaticilor,  o 
harababură  de  focuri  şi  gropi  de  gunoaie,  copii  şi  capre  rătăcind  în  voie,  oi 
behăind  printre  copaci,  piei  de  cai  agăţate  la  uscat.  Nu  aveau  nici  un  plan,  nici  o 
ordine,  nici  o  apărare.  Dar  peste  tot  erau  bărbaţi  şi  femei  şi  animale. 

Mulţi  îl  ignorară,  dar  la  fiecare  om  care  continua  să-şi  vadă  de  treabă,  erau 
zece  care  se  opreau  să  se  holbeze,  copii  ghemuiţi  lângă  focuri,  bătrâne  în  docare, 
oameni  ai  peşterilor,  cu  feţele  pictate,  luptători  cu  gheare  şi  şerpi  şi  felurite  capete 
pe  scuturi,  cu  toţii  se  întorceau  să  se  uite.  Jon  văzu  şi  suliţaşe,  cu  părul  lung 
fluturând  în  vântul  cu  miros  de  pin  care  suspina  printre  copaci. 

Nu  erau  dealuri  aici,  dar  cortul  alb  al  lui  Mance  Rayder  fusese  înălţat  pe  o 
ridicătură  de  pământ  stâncos,  la  marginea  pădurii.  Regele-de-Dincolo-de-Zid 
aştepta  afară,  cu  mantia-i  zdrenţuită,  roşie  cu  negru,  fluturând  în  vânt.  Jon  văzu  că 
Harma  Cap  de  Câine  era  cu  el,  întoarsă  din  atacurile  şi  manevrele  ei  de  la  Zid,  iar 
Varamyr  Şasepiei  era  şi  el  acolo,  însoţit  de  o  pisică-nălucă  şi  doi  lupi  supli, 
cenuşii. 

Când  văzură  pe  cine  trimisese  Rondul,  Harma  întoarse  capul  şi  scuipă,  iar  unul 
dintre  lupii  lui  Varamyr  îşi  dezveli  colţii,  mârâind. 

—  Trebuie  să  fii  foarte  curajos  sau  foarte  prost,  Jon  Snow,  spuse  Mance 
Rayder,  să  te  întorci  la  noi  îmbrăcat  în  mantia  neagră. 

—  Ce  altceva  să  poarte  un  om  al  Rondului  de  Noapte? 

—  Omoară-1,  îl  îndemnă  Harma.  Trimite-i  trupul  sus,  în  cuşca  aia  a  lor,  să  le 
spună  că  vrem  pe  altcineva.  Capul  o  să-1  păstrez,  să-mi  fac  din  el  stindard.  Un 
trădător  e  mai  rău  decât  un  câine. 

—  V-am  avertizat  că  e  făţarnic.  Tonul  lui  Varamyr  era  potolit,  dar  pisica- 

nălucă  îl  privea  pe  Jon  cu  nesaţ,  cu  ochii  ei  înguşti,  cenuşii.  Niciodată  nu  mi-a 
plăcut  cum  miroase. 

—  Vâră-ţi  ghearele  la  loc,  fiară.  Tormund  Năpasta  Uriaşilor  sări  jos  de  pe  cal. 
Băiatul  a  venit  să  asculte.  Dacă  pui  laba  pe  el,  poate  c-o  să  mă  aleg  cu  mantia  aia 
de  om-fiară  pe  care  mi-o  doream. 

—  Tormund  Prietenul  Ciorilor,  mârâi  Harma.  Eşti  un  mare  gogoman,  bătrâne. 
Omul-fiară  avea  faţa  pământie,  umerii  rotunjiţi  şi  era  chel;  un  şoricel  de  om  cu 

ochi  de  lup. 

—  După  ce  îmblânzeşti  un  cal,  oricine  îl  poate  călări,  spuse  el  cu  glas  domol. 
După  ce  o  fiară  s-a  unit  cu  un  om,  oricine  poate  să  se  strecoare  în  pielea  ei  şi  s-o 
călărească.  Orell  se  ofilea  sub  penele  lui,  aşa  că  mi-am  însuşit  eu  vulturul.  Dar 
apropierea  funcţionează  în  ambele  direcţii,  omule-lup.  Orell  trăieşte  acum  în  mine 
şi  îmi  şopteşte  cât  de  mult  te  urăşte.  Şi  pot  să  plutesc  deasupra  Zidului  şi  să  văd  cu 
ochi  de  vultur. 

—  Aşadar,  ştim,  zise  Mance.  Ştim  cât  de  puţini  aţi  fost  când  aţi  oprit  ţestoasa. 
Ştim  câţi  au  venit  de  la  Eastwatch.  Ştim  cum  vi  s-au  împuţinat  proviziile.  Smoala, 
uleiul,  săgeţile,  suliţele.  Până  şi  scara  voastră  e  distrusă,  iar  cuşca  aia  nu  poate  să 
ridice  decât  câţiva.  Ştim.  Şi  acum  tu  ştii  că  ştim.  Deschise  clapa  cortului.  Vino 
înăuntru.  Ceilalţi,  aşteptaţi  afară. 

—  Cum?  Chiar  şi  eu?  se  miră  Tormund. 

—  în  special  tu.  întotdeauna. 

Era  cald  înăuntru.  Un  foc  mic  era  aprins  sub  găurile  de  fum  şi  un  mangal  ardea 
mocnit  lângă  maldărul  de  blănuri  sub  care  zăcea  Dalia,  lividă  şi  transpirată.  Sora 
ei  o  ţinea  de  mână.  Val,  îşi  aminti  Jon. 

—  Mi-a  părut  rău  când  a  căzut  Jarl,  îi  spuse  el. 
Val  îl  privi  cu  ochi  verzi,  palizi. 

—  Se  căţăra  întotdeauna  prea  repede. 

Era  la  fel  de  frumoasă  cum  şi-o  amintea,  suplă,  cu  pieptul  plin,  mlădioasă  ca  o 
trestie,  cu  pomeţi  înalţi  şi  un  păr  des  de  culoarea  mierii,  care  i  se  revărsa  până  la 
brâu. 

—  Daliei  i-a  venit  sorocul,  îi  explică  Mance.  Ea  şi  Val  rămân  aici.  Ele  ştiu  ce 
vreau  să-ţi  spun. 

Jon  îşi  păstra  chipul  neclintit  ca  gheaţa.  E  odios  să  omori  un  om  în  propriul  lui 
cort,  în  timpul  armistiţiului.  Trebuie  să-l  ucid  în  faţa  soţiei  sale,  în  timp  ce  li  se 
naşte  copilul?  Strânse  mâna  săbiei.  Mance  nu  purta  armură,  dar  avea  şi  el  sabia 
atârnată  la  şoldul  stâng.  Şi  mai  erau  şi  alte  arme  în  cort,  pumnale  şi  cuţite,  un  arc 
şi  o  tolbă  cu  săgeţi,  o  suliţă  cu  capul  de  bronz,  lângă  acel  mare  şi  negru. . . 

. . .  corn. 

Jon  îşi  ţinu  răsuflarea. 

Un  corn  de  război.  Un  corn  de  război  al  naibii  de  mare. 

—  Da,  spuse  Mance.  Cornul  Iernii,  pe  care  1-a  sunat  odinioară  Joramun,  să 

trezească  uriaşii  din  pământ. 

Cornul  era  imens,  măsurând  doi  metri  şi  jumătate  de-a  lungul  curburii  şi  atât 
de  larg  la  gură  încât  ar  fi  putut  să-şi  vâre  mâna  înăuntru  până  la  cot.  Dacă  provine 
de  la  un  zimbru,  e  cel  mai  mare  zimbru  care  a  existat  vreodată.  La  început,  crezu 
că  benzile  din  jurul  lui  erau  din  bronz,  dar  când  se  apropie,  îşi  dădu  seama  că  erau 
din  aur.  Aur  vechi,  mai  mult  brun  decât  galben,  şi  gravat  cu  rune. 

—  Ygritte  spunea  că  n-ai  reuşit  să  găseşti  cornul. 

—  Credeai  că  numai  ciorile  ştiu  să  mintă?  Mi-ai  plăcut  destul  de  mult,  pentru 
un  bastard. . .  dar  n-am  avut  niciodată  încredere  în  tine.  încrederea  mea  trebuie 
câştigată. 

Jon  îl  privi  în  faţă. 

—  Dacă  ai  avut  în  tot  acest  timp  Cornul  lui  Joramun,  de  ce  nu  l-ai  folosit?  De 
ce  te-ai  ostenit  să  construieşti  ţestoase  şi  să-i  trimiţi  pe  Thenni  să  ne  omoare  în 
paturile  noastre?  Dacă  acest  corn  e  aşa  cum  spun  cântecele,  de  ce  nu  sufli  în  el  şi 
gata? 

Cea  care  îi  răspunse  fu  Dalia,  Dalia  cea  însărcinată,  zăcând  sub  maldărul  de 
blănuri,  lângă  mangal. 

—  Noi,  oamenii  liberi,  ştim  lucruri  pe  care  voi,  îngenuncheaţii,  le-aţi  uitat. 
Uneori  calea  cea  mai  scurtă  nu  e  cea  mai  sigură,  Jon  Snow.  Lordul  cu  Coarne  a 
spus  cândva  că  vrăjitoria  este  o  sabie  fără  mâner.  N-ai  cum  s-o  apuci  fără  să  te  tai. 

Mance  îşi  trecu  o  mână  pe  curbura  uriaşului  corn. 

—  Sperasem  că  Styr  şi  Jarl  îi  vor  lua  pe  fraţii  tăi  pe  nepregătite  şi  ne  vor 
deschide  poarta.  Am  îndepărtat  garnizoana  voastră  prin  atacuri  simulate, 
descinderi  şi  diversiuni.  Bowen  Marsh  a  muşcat  momeala,  după  cum  ştiam,  dar 
şleahta  ta  de  schilozi  şi  orfani  s-a  dovedit  mai  îndărătnică  decât  ne  aşteptam.  Dar 
să  nu  crezi  că  ne-aţi  oprit.  Adevărul  e  că  sunteţi  prea  puţini,  iar  noi  prea  mulţi.  Aş 
putea  să  continui  atacul  aici  şi  totuşi  să  trimit  zece  mii  de  oameni  dincolo  de 
Golful  Focilor,  cu  plutele,  să  atace  Eastwatch  din  spate.  Aş  putea  lua  cu  asalt  şi 
Turnul  Umbrei.  Cunosc  împrejurimile  mai  bine  ca  oricine.  Aş  putea  trimite 
oameni  şi  mamuţi  să  smulgă  din  temelii  porţile  castelelor  pe  care  le-aţi  abandonat, 
toate  deodată. 

—  Atunci,  de  ce  n-o  faci?  Jon  ar  fi  putut  scoate  Gheara  Lungă  chiar  atunci,  dar 
voia  să  audă  ce  avea  de  spus  sălbaticul. 

—  Din  cauza  sângelui,  răspunse  Mance  Rayder.  Aş  putea  câştiga  în  cele  din 
urmă,  da,  dar  m-aţi  însângera  şi  oamenii  mei  au  sângerat  destul. 

—  N-ai  suferit  pierderi  atât  de  grele. 

—  Nu  din  partea  voastră.  Mance  Rayder  cercetă  chipul  lui  Jon.  Ai  văzut 
Pumnul  Primilor  Oameni.  Ştii  ce  s-a  întâmplat  acolo.  Ştii  cu  cine  avem  de-a  face. 

—  Ceilalţi... 

—  Devin  din  ce  în  ce  mai  puternici  pe  măsură  ce  zilele  se  scurtează  şi  nopţile 
sunt  mai  reci.  Mai  întâi  vă  omoară  pe  voi,  apoi  trimit  morţii  voştri  împotriva 

noastră.  Uriaşii  n-au  fost  în  stare  să  li  se  opună,  nici  Thennii,  nici  clanurile  râului 
de  gheaţă,  nici  Copitaţii. 

—  Nici  tu? 

—  Nici  eu.  Era  furie  în  acea  recunoaştere,  şi  nespusă  amărăciune.  Raymun 
Barbă-Roşie,  Bael  Bardul,  Gendel  şi  Gome,  Lordul  cu  Coarne,  cu  toţii  au  venit  la 
sud  să  cucerească,  dar  eu  am  venit  cu  coada  între  picioare,  să  mă  ascund  sub  Zidul 
vostru.  Atinse  cornul  din  nou.  Dacă  sun  Cornul  Iernii,  Zidul  va  cădea.  Sau  cel 
puţin  aşa  spun  cântecele.  Printre  oamenii  mei  sunt  unii  care  nu-şi  doresc  nimic 
mai  mult. 

—  Dar  dacă  Zidul  cade,  spuse  Dalia,  ce-i  mai  poate  opri  pe  Ceilalţi? 
Mance  îi  zâmbi  drăgăstos. 

—  Mi-am  găsit  o  femeie  înţeleaptă.  O  adevărată  regină.  Se  întoarse  din  nou 
spre  Jon:  Du-te  înapoi  şi  spune-le  să  deschidă  porţile  şi  să  ne  lase  să  trecem.  Dacă 
o  fac,  o  să  le  dau  cornul  şi  Zidul  va  rămâne  în  picioare  până  la  sfârşitul  veacurilor. 

Să  deschidă  porţile  şi  să-  i  lase  să  treacă.  Uşor  de  spus,  dar  ce  ar  urma?  Uriaşi 
aşezându-şi  tabăra  pe  ruinele  Winterfellului.  Canibali  în  pădurea  zeilor,  căruţe 
străbătând  ţinuturile  gorganelor,  oameni  liberi  răpind  fetele  marangozilor  şi 
argintarilor  de  la  Portul  Alb  şi  ale  pescarilor  de  la  Ţărmul  Stâncos. 

—  Eşti  un  rege  adevărat?  întrebă  Jon  pe  neaşteptate. 

—  N-am  avut  niciodată  o  coroană  pe  cap,  nici  nu  m-am  aşezat  pe  un  afurisit  de 
tron,  dacă  asta  mă  întrebi,  răspunse  Mance.  Obârşia  mea  e  cât  se  poate  de  umilă. 
Nici  un  septon  nu  mi-a  uns  vreodată  capul  cu  ulei.  N-am  nici  un  castel,  iar  regina 
mea  poartă  blănuri  şi  chihlimbar,  nu  mătăsuri  şi  safire.  Sunt  propriul  meu 
campion,  propriul  meu  bufon  şi  propriul  meu  harpist.  Nu  devii  Rege-de-Dincolo- 
de-Zid  fiindcă  aşa  a  fost  tatăl  tău.  Oamenii  liberi  nu  urmează  un  nume  şi  nu  vor  să 
ştie  care  frate  s-a  născut  primul.  Ei  urmează  luptători.  Când  am  părăsit  Turnul 
Umbrei,  erau  cinci  oameni  care  se  fuduleau  cum  că  ar  fi  din  plămadă  regească. 
Unul  era  Tormund,  altul  Magnarul.  Pe  ceilalţi  trei  i-am  omorât  când  au  dovedit  că 
preferă  să  lupte  decât  să  se  supună. 

—  îţi  poţi  omorî  duşmanii,  spuse  pe  şleau  Jon,  dar  poţi  să-ţi  stăpâneşti 
prietenii?  Dacă-i  lăsăm  pe  oamenii  tăi  să  treacă,  eşti  destul  de  puternic  să-i  faci  să 
respecte  pacea  regelui  şi  să  se  supună  legilor  noastre? 

—  Legile  cui?  Ale  Winterfellului  şi  ale  Debarcaderului  Regelui?  Mance  râse. 
Când  o  să  vrem  legi,  o  să  ni  le  facem  singuri.  Puteţi  să  vă  păstraţi  şi  dreptatea 
regelui,  şi  dările  lui.  Eu  vă  ofer  cornul,  nu  libertatea  noastră.  Nu  vom  îngenunchea 
în  faţa  voastră. 

—  Şi  dacă  refuzăm  oferta?  Jon  nu  avea  nici  o  îndoială  că  aşa  vor  face.  Poate  că 
Bătrânul  Urs  cel  puţin  ar  fi  stat  să  asculte,  deşi  s-ar  fi  împotrivit  ideii  de  a  lăsa 
treizeci  sau  patruzeci  de  mii  de  sălbatici  să  cutreiere  în  voie  prin  Cele  Şapte 
Regate.  Dar  Alliser  Thorne  şi  Janos  Slynt  vor  respinge  ideea  de  la  bun  început. 

—  Dacă  refuzaţi,  zise  Mance  Rayder,  Tormund  Năpasta  Uriaşilor  va  suna 

Cornul  Iernii  peste  trei  zile,  în  zori. 

Putea  să  ducă  mesajul  la  Casterly  Rock  şi  să  le  spună  despre  corn,  dar  dacă  îl 
lăsa  pe  Mance  Rayder  în  viaţă,  Lordul  Janos  Slynt  şi  Ser  Alliser  se  vor  folosi  de 
asta  ca  dovadă  că  este  un  trădător.  O  mie  de  gânduri  trecură  prin  mintea  lui  Jon. 
Dacă  aş  putea  distruge  cornul,  să- 1  zdrobesc  aici  şi  acum...  dar  înainte  să  poată 
să  cugete  la  asta  pe-ndelete,  auzi  geamătul  grav  al  unui  alt  corn,  înăbuşit  de  pereţii 
cortului.  Mance  îl  auzi  şi  el.  încruntându-se,  se  duse  la  intrare.  Jon  îl  urmă. 

Cornul  de  război  se  auzea  mai  tare  afară.  Chemarea  lui  pusese  în  mişcare 
tabăra  sălbaticilor.  Trei  Copitaţi  trecură  în  goană  pe  lângă  ei,  cu  suliţe  lungi  în 
mâini.  Caii  nechezau  şi  fornăiau,  uriaşii  strigau  în  Limba  Veche  şi  până  şi 
mamuţii  erau  agitaţi. 

—  Corn  de  cercetaş,  îl  anunţă  Tormund  pe  Mance. 

—  Se  apropie  ceva.  Varamyr  stătea  cu  picioarele  încrucişate  pe  pământul  pe 
jumătate  îngheţat,  iar  lupii  lui  îi  dădeau  ocol  neliniştiţi.  O  umbră  alunecă  deasupra 
şi  Jon  ridică  privirea,  văzând  aripile  albastre-cenuşii  ale  vulturului.  Vine  dinspre 
est. 

Când  morţii  se  ridică,  zidurile  şi  ţăruşii  şi  săbiile  nu  înseamnă  nimic,  îşi 
aminti  el.  Cu  morţii  nu  te  poţi  lupta,  Jon  Snow.  Nimeni  nu  ştie  asta  mai  bine 
decât  mine. 

Harma  se  încruntă. 

—  Est?  Arătările  ar  trebui  să  fie  în  spatele  nostru. 

—  Est,  repetă  omul-fiară.  Se  apropie  ceva. 

—  Ceilalţi?  întrebă  Jon. 
Mance  îşi  scutură  capul. 

—  Ceilalţi  nu  vin  niciodată  când  soarele  e  pe  cer.  Peste  câmpul  măcelului 
huruiau  care  înţesate  de  oameni  agitându-şi  suliţele  din  os  ascuţit.  Suspină  adânc. 
Unde  naiba  cred  că  se  duc?  Quenn,  adu-i  pe  nătărăii  ăia  înapoi  unde  le  e  locul. 
Aduceţi-mi  calul.  Iapa,  nu  armăsarul.  Am  nevoie  şi  de  armură.  Mance  aruncă  o 
privire  bănuitoare  câte  Zid.  Pe  parapeţii  de  gheaţă,  soldaţii  de  paie  stăteau  şi 
adunau  săgeţi,  dar  nu  se  vedea  nici  o  mişcare.  Harma,  ia-ţi  călăreţii.  Tormund, 
caută-ţi  fiii  şi  dă-mi  trei  rânduri  de  suliţe. 

—  Da,  făcu  Tormund,  îndepărtându-se  cu  paşi  mari. 
Omul-fiară  cu  înfăţişare  de  şoricel  închise  ochii  şi  spuse: 

—  îi  văd.  Vin  de-a  lungul  pâraielor  şi  pe  poteci. 

—  Cine? 

—  Oameni.  Oameni  călare.  Oameni  în  oţel  şi  oameni  în  negru. 

—  Ciori.  Mance  rosti  cuvântul  ca  pe  o  înjurătură.  Se  întoarse  către  Jon:  Vechii 
mei  fraţi  credeau  că  mă  prind  cu  pantalonii  în  vine  dacă  mă  atacă  în  timp  ce 
discutăm? 

—  Dacă  au  plănuit  un  atac,  mie,  unul,  nu  mi-au  spus.  Jon  nu  credea.  Lordul 
Janos  nu  avea  oamenii  cu  care  să  atace  tabăra  sălbaticilor.  în  plus,  era  în  partea 

cealaltă  a  Zidului,  iar  poarta  era  blocată  cu  dărâmături.  Avea  în  minte  un  alt  soi  de 
trădare,  aici  nu  poate  fi  mâna  lui. 

—  Dacă  mă  minţi  iarăşi,  nu  te  vei  întoarce  viu  acasă,  îl  ameninţă  Mance. 
Străjerii  lui  îi  aduseseră  calul  şi  armura.  Jon  văzu  oameni  alergând  prin  tabără, 
care  încotro,  unii  grupându-se  ca  şi  cum  s-ar  fi  pregătit  să  atace  Zidul,  alţii 
strecurându-se  în  pădure,  femei  conducând  docare  către  est,  mamuţi  rătăcind  spre 
vest.  întinse  mâna  peste  umăr  şi  scoase  Sabia  Lungă  din  teacă  chiar  în  clipa  când 
un  şir  răsfirat  de  cercetaşi  se  ivi  la  liziera  pădurii,  la  trei  sute  de  metri  depărtare. 
Purtau  cămăşi  negre  de  zale,  coifuri  negre  şi  mantii  negre.  Pe  jumătate  îmbrăcat  în 
armură,  Mance  scoase  sabia:  N-ai  ştiut  nimic  despre  asta,  aşa-i?  îi  spuse  lui  Jon  cu 
răceală. 

încet,  ca  mierea  într-o  dimineaţă  răcoroasă,  cercetaşii  alunecau  către  tabăra 
sălbaticilor,  călcând  cu  grijă  printre  grămezi  de  mărăcini  şi  pâlcuri  de  copaci, 
peste  rădăcini  şi  pietre.  Sălbaticii  ţâşniră  în  întâmpinarea  lor  cu  strigăte  de  război, 
agitând  ciomege,  săbii  de  bronz  şi  topoare  de  cremene,  năpustindu-se  către 
duşmanii  din  vechime.  Un  strigăt,  o  lovitură  şi  o  moarte  de  viteaz.  Jon  îşi  auzise 
fraţii  vorbind  despre  felul  de  a  lupta  al  oamenilor  liberi. 

—  Poţi  crede  ce  vrei,  îi  spuse  Regelui-de-Dincolo-de-Zid,  dar  n-am  ştiut  nimic 
despre  vreun  atac. 

înainte  ca  Mance  să  apuce  să  răspundă,  Harma  trecu  pe  lângă  ei  ca  o  vijelie,  cu 
treizeci  de  luptători  în  urma  ei.  Stindardul  alerga  în  faţa  ei,  un  cap  de  câine  înfipt 
într-o  suliţă,  împroşcând  sânge  la  fiecare  pas.  Mance  o  privi  izbind  cercetaşii  în 
plin. 

—  S-ar  putea  să  spui  adevărul,  zise  el.  Se  pare  că  sunt  oameni  din  Eastwatch. 
Marinari  pe  cai.  Cotter  Pyke  a  avut  întotdeauna  mai  mult  curaj  decât  minte.  L-a 
învins  pe  Lordul  Oaselor  la  Gorganul  Lung.  S-ar  putea  să  se  fi  gândit  să  facă  la  fel 
şi  cu  mine.  Dacă  aşa  stau  lucrurile,  e  un  nătărău.  N-are  destui  oameni,  el. . . 

—  Mance!  se  auzi  un  strigăt.  Era  o  iscoadă,  ţâşnind  dintre  copaci  pe  un  cal 
înspumat.  Mance,  mai  sunt  şi  alţii,  suntem  înconjuraţi,  oameni  de  fier,  fier,  o 
oaste  de  oameni  de  fier. 

înjurând,  Mance  săltă  în  şa. 

—  Varamyr,  rămâi  aici  şi  ai  grijă  de  Dalia.  Regele-de-Dincolo-de-Zid  îndreptă 
vârful  săbiei  către  Jon.  Şi  mai  pune  câţiva  ochi  pe  cioara  asta.  Dacă  fuge,  rupe-i 
gâtul. 

—  Da,  aşa  o  să  fac.  Omul-fiară  era  mai  scund  cu  un  cap  decât  Jon,  moale  şi  cu 
umerii  căzuţi,  dar  pisica-nălucă  îi  putea  scoate  lui  Jon  maţele  cu  o  singură  labă. 
Vin  şi  dinspre  nord,  îi  spuse  Varamyr.  Mai  bine  du-te. 

Mance  îşi  puse  coiful  cu  aripi  de  corb.  Oamenii  lui  erau  deja  călare. 

—  Cap  de  săgeată!  ordonă  Mance.  La  mine!  Formaţi  dispozitivul  de  atac.  Dar 
când  dădu  pinteni  iepei  şi  porni  în  goană  peste  câmp,  către  cercetaşi,  oamenii  care 
alergau  în  urma  lui  numai  în  dispozitiv  nu  mai  erau. 

Jon  facu  un  pas  către  cort,  cu  gândul  la  Cornul  Iernii,  dar  pisica-nălucă  îi  ţinu 
calea,  dând  din  coadă.  Nările  fiarei  fremătau  şi  de  pe  colţii  curbaţi  din  faţă  îi  şiroia 
saliva.  îmi  miroase  frica.  Ducea  dorul  Nălucii  mai  mult  ca  oricând.  Cei  doi  lupi 
erau  în  spatele  lui,  mârâind. 

—  Flamuri,  îl  auzi  pe  Varamyr  murmurând.  Văd  flamuri  aurii,  oh. . .  Un 
mamut  trecu  pe  lângă  ei,  trâmbiţând,  cu  şase  arcaşi  în  turnul  de  lemn  de  pe  spate. 
Regele...  nu... 

Atunci  omul-fiară  îşi  dădu  capul  pe  spate  şi  ţipă. 

Sunetul  era  cutremurător,  strident,  încărcat  de  durere.  Varamyr  căzu, 
răsucindu-se,  şi  pisica  ţipă  cu  el...  iar  sus,  sus  pe  cerul  răsăritului,  pe  zidul  de 
nori,  Jon  văzu  vulturul  arzând.  Preţ  de  o  clipă,  străluci  mai  puternic  decât  o  stea, 
învăluit  în  roşu  şi  auriu  şi  portocaliu,  lovind  sălbatic  aerul  cu  aripile,  ca  şi  cum  ar 
fi  vrut  să  fugă  de  durere.  Zbură  mai  sus,  şi  mai  sus,  tot  mai  sus. 

Ţipătul  o  scoase  pe  Val,  albă  ca  varul,  din  cort. 

—  Ce  este?  Ce  s-a  întâmplat?  Lupii  lui  Varamyr  se  băteau,  iar  pisica-nălucă  o 
luase  la  goană  spre  pădure,  dar  bărbatul  continua  să  se  zvârcolească  la  pământ. 
Ce-i  cu  el?  întrebă  Val  îngrozită.  Unde  e  Mance? 

—  Acolo,  îi  arătă  Jon.  A  plecat  să  lupte.  Regele  îşi  conducea  dispozitivul 
dezlânat  spre  un  grup  de  cercetaşi,  cu  sabia  scânteind. 

—  A  plecat?  Nu  poate  să  plece,  nu  acum.  A  început. 

—  Lupta?  Privi  cum  cercetaşii  se  risipeau  în  faţa  capului  de  câine  însângerat  al 
Harmei.  Sălbaticii  urlau  şi  loveau  şi  goneau  oamenii  în  negru  înapoi  în  pădure. 
Dar  alţi  oameni  în  negru  ieşeau  dintre  copaci,  o  coloană  călare.  Cavaleri  pe  cai  de 
luptă,  observă  Jon.  Oamenii  Harmei  fură  nevoiţi  să  se  regrupeze  şi  să  schimbe 
direcţia,  pentru  a  le  ieşi  în  întâmpinare,  dar  mulţi  dintre  ei  alergaseră  prea  departe. 

—  Naşterea!  îi  strigă  Val. 

Goarnele  sunau  de  jur  împrejur,  tare  şi  strident.  Sălbaticii  nu  au  goarne,  doar 
corni  de  război.  Ştiau  şi  ei,  la  fel  de  bine:  sunetul  îi  puse  pe  fugă  pe  oamenii 
liberi,  care  fugeau,  unii  să  lupte,  alţii  să  scape.  Un  mamut  năvăli  printr-o  turmă  de 
oi  pe  care  trei  bărbaţi  se  chinuiau  s-o  mâne  către  vest.  Tobele  băteau,  iar  sălbaticii 
alergau  să  se  grupeze  în  careuri  şi  rânduri,  dar  se  mişcau  prea  târziu,  prea 
dezorganizat  şi  prea  încet.  Inamicul  ieşea  din  pădure,  dinspre  est,  dinspre  nord-est 
şi  dinspre  nord,  trei  coloane  mari  pe  cai  grei  de  luptă,  numai  oţel  negru, 
scânteietor,  şi  veşminte  lucitoare  de  lână  neagră.  Nu  erau  oamenii  de  la 
Eastwatch,  aceia  nu  fuseseră  decât  un  şir  de  iscoade.  O  armată.  Regele!  Jon  era  la 
fel  de  uluit  ca  sălbaticii.  Era  cu  putinţă  să  se  fi  întors  Robb?  Oare  se  pusese  în 
mişcare,  în  sfârşit,  băiatul  de  pe  Tronul  de  Fier? 

—  Mai  bine  ai  intra  înapoi  în  cort,  îi  spuse  Jon  lui  Val. 

în  cealaltă  parte  a  câmpului,  una  dintre  coloane  năvălise  peste  Harma  Cap  de 
Câine.  O  alta  spulberase  flancul  suliţaşilor  lui  Tormund,  în  timp  ce  el  şi  fiii  lui 
încercau  cu  disperare  să-1  regrupeze.  Dar  uriaşii  se  căţărau  pe  mamuţii  lor,  iar 

cavalerilor,  pe  caii  lor  în  armuri,  nu  le  plăcea  asta  deloc.  Jon  vedea  gonacii  şi  caii 
de  luptă  nechezând  şi  împrăştiindu-se  la  vederea  acelor  munţi  greoi.  Dar  şi  tabăra 
sălbaticilor  era  cuprinsă  de  spaimă.  Sute  de  femei  şi  copii  fugeau  din  calea  luptei, 
unii  dintre  ei  nimerind  chiar  între  copitele  cailor.  Văzu  trei  şarete  ciocnindu-se 
când  în  calea  lor  apăru  dintr-odată  docarul  unei  bătrâne. 

—  Zei,  şopti  Val,  o,  zei,  de  ce  fac  asta? 

—  Intră  în  cort  şi  stai  cu  Dalia.  Nu  eşti  în  siguranţă  aici. 

Nici  cortul  nu  era  mult  mai  ferit,  dar  Val  nu  trebuia  să  audă  asta. 

—  Trebuie  să  găsesc  o  moaşă,  spuse  ea. 

—  Tu  eşti  moaşa.  Eu  o  să  rămân  aici  până  când  se  întoarce  Mance. 

îl  pierduse  din  ochi,  dar  acum  îl  vedea  din  nou,  croindu-şi  drum  printr-un  grup 
de  călăreţi.  Mamuţii  risipiseră  coloana  centrală,  dar  celelalte  două  se  strângeau  ca 
nişte  cleşti.  La  marginea  estică  a  taberei,  câţiva  arcaşi  îşi  slobozeau  săgeţile  spre 
corturi.  Văzu  un  mamut  culegând  un  cavaler  din  şa  şi  azvârlindu-1  la  cincispre- 
zece metri,  cu  o  zvâcnire  a  trompei.  Sălbaticii  treceau  ţipând  pe  lângă  el:  femei  şi 
copii  fugind  din  calea  bătăliei,  unii  zoriţi  din  urmă  de  bărbaţi.  Câţiva  dintre  ei  îi 
aruncară  lui  Jon  priviri  întunecate,  dar  el  ţinea  Gheara  Lungă  în  mână  şi  nimeni 
nu  îl  tulbură.  Până  şi  Varamyr  dădu  bir  cu  fugiţii,  târându-se  pe  mâini  şi  pe 
picioare. 

Din  ce  în  ce  mai  mulţi  oameni  se  revărsau  din  pădure,  dar  acum  nu  doar 
cavaleri,  ci  şi  călăreţi  liberi,  arcaşi  călare  şi  oşteni  cu  cizme  şi  căşti,  zeci  de 
oameni,  sute  de  oameni.  O  revărsare  de  flamuri  flutura  deasupra  lor.  Vântul  le 
biciuia  sălbatic  şi  Jon  nu  le  vedea  blazoanele,  dar  zări  un  cal  de  mare,  un  câmp  de 
păsări,  un  cerc  de  flori.  Şi  galben,  atât  de  mult  galben,  flamuri  galbene  cu  blazon 
roşu.  Ale  cui  erau  însemnele  acestea? 

La  est,  la  nord  şi  la  nord-est  văzu  cete  de  sălbatici  luptându-se  vitejeşte,  dar 
atacatorii  îi  călcau  în  picioare. 

Oamenii  liberi  continuau  să  fie  mai  numeroşi,  dar  atacatorii  aveau  armuri  de 
oţel  şi  cai  grei  de  luptă.  în  toiul  bătăliei,  Jon  îl  zări  pe  Mance,  ridicat  în  şa.  Mantia 
lui  în  roşu  şi  negru  şi  coiful  cu  aripi  de  corb  îl  făceau  uşor  de  reperat.  Avea  sabia 
ridicată  şi  oamenii  se  regrupau  în  jurul  lui,  când  un  dispozitiv  de  cavaleri  îi 
spulberă  cu  suliţe  şi  săbii  şi  baltage.  Iapa  lui  Mance  se  cabra,  dând  din  picioare,  şi 
o  suliţă  îi  străpunse  pieptul.  Apoi  valul  de  oţel  trecu  peste  el. 

S-a  sfârşit,  gândi  Jon.  Sunt  înfrânţi.  Sălbaticii  fugeau,  aruncându-şi  armele. 
Copitaţii  şi  oamenii  peşterilor  şi  Thennii  în  solzi  de  bronz,  fugeau  cu  toţii.  Mance 
dispăruse,  cineva  flutura  capul  Harmei  în  vârful  unui  ţăruş.  Rândurile  lui 
Tormund  se  împrăştiaseră.  Doar  uriaşii  pe  mamuţii  lor  mai  rezistau,  insule 
păroase  într-o  mare  de  oţel  roşu.  Focurile  treceau  de  la  un  cort  la  altul  şi  unii 
dintre  pinii  înalţi  erau  şi  ei  cuprinşi  de  vâlvătaie.  Iar  prin  fum  se  apropia  un  alt 
dispozitiv  de  luptă  în  săgeată,  format  din  călăreţi  în  armuri,  pe  cai  îmbrăcaţi  în 
zale.  Deasupra  lor  fluturau  cele  mai  mari  flamuri  de  până  atunci,  stindardele 

regale,  cât  nişte  cearşafuri:  unul  galben,  cu  limbi  de  foc  lungi  şi  ascuţite,  care 
înfăţişa  o  inimă  înflăcărată,  iar  altul,  ca  o  coală  de  aur  bătut,  cu  un  cerb  negru, 
săltând  şi  unduindu-se  în  vând. 

Robert,  gândi  Jon,  preţ  de  o  clipă  nebună,  amintindu-şi  de  bietul  Owen,  dar 
când  goarnele  sunară  din  nou  şi  cavalerii  năvăliră,  numele  pe  care  îl  strigau  era: 
Stannis!  Stannis!  STANNIS! 

Jon  se  întoarse  şi  intră  în  cort. 

ARYA 

în  faţa  hanului,  atârnate  de  o  spânzurătoare  putregăită,  oasele  unei  femei  se 
legănau,  troncănind  în  vânt. 

Cunosc  hanul  ăsta.  Dar  în  faţa  uşii  nu  se  aflase  o  spânzurătoare,  ultima  oară 
când  înnoptase  aici  cu  sora  ei,  Şansa,  sub  ochiul  vigilent  al  Septei  Mordane. 

—  Nu  vrem  să  intrăm,  hotărî  Arya  dintr-odată,  s-ar  putea  să  fie  fantome. 

—  Ştii  cât  a  trecut  de  când  n-am  mai  băut  o  cupă  cu  vin?  Sandor  sări  din  şa.  în 
plus,  trebuie  să  aflăm  în  mâna  cui  e  vadul  rubinului.  Rămâi  cu  calul,  dacă  vrei,  pe 
mine  mă  doare -n  cot. 

—  Şi  dacă  te  recunosc?  Sandor  nu  se  mai  ostenea  să-şi  ascundă  faţa.  Părea  să 
nu-i  mai  pese  cine  îl  recunoştea.  S-ar  putea  să  vrea  să  te  ia  ostatic. 

—  Să-ncerce  numai!  îşi  clătină  sabia  lungă  în  teacă  şi  intră  pe  uşă. 

Ocazie  mai  bună  nici  că  se  putea.  Arya  ar  fi  putut  să  fugă,  călare  pe  Laşa, 
luând  cu  ea  şi  Străinul. 

îşi  muşcă  buza,  apoi  duse  caii  la  grajduri  şi  intră  în  han,  după  el. 

//  cunosc.  Tăcerea  i-o  spunea.  Dar  asta  nu  era  partea  cea  mai  rea.  îi  cunoştea  şi 
ea.  Nu  hangiul  uscăţiv,  nici  femeile,  nici  slugile  de  lângă  cămin.  Dar  pe  ceilalţi. 
Pe  soldaţi.  îi  cunoştea  pe  soldaţi. 

—  îţi  cauţi  fratele,  Sandor?  Mâna  lui  Polliver  era  pe  sub  corsajul  unei  fete 
care-i  şedea  în  poală,  dar  acum  o  scoase  la  vedere. 

—  Caut  o  cupă  cu  vin.  Hangiu,  o  carafă  de  vin  roşu.  Clegane  aruncă  o  mână  de 
gologani  pe  podea. 

—  Nu  vreau  necazuri,  ser,  spuse  hangiul. 

—  Atunci  nu-mi  spune  ser.  Gura  îi  zvâcni.  Eşti  surd,  nătărăule?  Am  comandat 
vin.  Când  omul  plecă  în  goană,  Clegane  strigă  după  el:  Două  cupe!  Şi  fata  e 
însetată. 

Nu  sunt  decât  trei,  gândi  Arya.  Polliver  îi  aruncă  o  privire  fugară,  iar  băiatul 
de  lângă  el  nu  se  uită  la  ea  deloc,  dar  cel  de-al  treilea  o  privi  lung  şi  atent.  Era  un 
bărbat  de  statură  mijlocie,  cu  o  înfăţişare  atât  de  banală  încât  era  greu  de  spus  ce 
vârstă  avea.  Gădilătorul.  Gâdilătorul  şi  Polliver,  amândoi.  Băiatul  era  un  scutier, 
judecând  după  vârstă  şi  îmbrăcăminte.  Avea  un  coş  mare  şi  alb  într-o  parte  a 

nasului  şi  câteva  coşuri  roşii  pe  frunte. 

—  Ăsta  e  căţeluşul  rătăcit  de  care  vorbea  Ser  Gregor?  îl  întrebă  el  pe 
Gâdilător.  Cel  care  a  făcut  pipi  pe  el  şi  a  fugit? 

Gâdilătorul  aşeză  o  mână  pe  braţul  băiatului  şi  scutură  scurt  şi  puternic  din 
cap.  Arya  înţelese  foarte  bine. 

Scutierul  nu  înţelegea  sau,  poate,  nu-i  păsa. 

—  Ser  spunea  că  frăţiorul  lui  şi-a  vârât  coada  între  picioare  când  bătălia  s-a 
încins  prea  tare  la  Debarcaderul  Regelui.  Zicea  că  luat-o  la  fugă  scâncind.  îi  rânji 
Câinelui  prosteşte,  batjocoritor. 

Clegane  îl  cercetă  pe  băiat  şi  nu  scoase  o  vorbă.  Polliver  o  aruncă  pe  fată  din 
braţele  lui  şi  se  ridică  în  picioare. 

—  Feciorul  e  beat,  spuse  el.  Oşteanul  era  aproape  la  fel  de  înalt  ca  Sandor 
Clegane,  dar  nu  la  fel  de  bine  clădit.  O  barbă  ascuţită  îi  acoperea  fălcile  şi  guşa, 
deasă,  neagră  şi  îngrijită,  dar  capul  îi  era  mai  mult  pleşuv.  Nu  rezistă  la  băutură, 
atâta  tot. 

—  Atunci  n-ar  trebui  să  bea. 

—  Căţeluşul  nu  mă  spe...  începu  băiatul,  până  când  Gâdilătorul  îi  răsuci 
urechea  între  degetul  mare  şi  arătător.  Cuvintele  i  se  preschimbară  într-un 
schelălăit  de  durere. 

Hangiul  se  întoarse  valvârtej  cu  două  cupe  de  vin  şi  o  carafă,  pe  o  tavă 
cositorită.  Sandor  duse  carafa  la  gură.  Arya  îi  vedea  muşchii  gâtului  trepidând  în 
timp  ce  înghiţea  cu  nesaţ.  Când  o  trânti  la  loc  pe  masă,  jumătate  din  vin  dispăruse. 

—  Acum  poţi  să  torni.  Ai  face  bine  să  ridici  şi  banii  ăştia,  sunt  singurii  pe  care 
ai  ocazia  să-i  vezi  astăzi. 

—  Noi  plătim  când  terminăm  de  băut,  zise  Polliver. 

—  Când  terminaţi  de  băut  o  să-1  gâdilaţi  pe  hangiu  să  vedeţi  unde-şi  ţine  aurul. 
Aşa  cum  faceţi  întotdeauna. 

Hangiul  îşi  aminti  dintr-odată  că  are  treabă  la  bucătărie.  Obişnuiţii  casei  plecau 
şi  ei,  iar  fetele  dispăruseră.  Singurul  sunet  din  încăpere  era  trosnetul  domol  al 
focului  în  cămin.  Ar  trebui  să  plecăm  şi  noi,  ştia  Arya. 

—  Dacă-1  căutaţi  pe  Ser,  aţi  venit  prea  târziu,  spuse  Polliver.  A  fost  la 
Harrenhal,  dar  acum  nu  mai  e.  Regina  a  trimis  după  el.  Arya  observă  că  Polliver 
purta  trei  arme  la  cingătoare:  o  sabie  lungă  pe  şoldul  stâng,  iar  pe  dreptul  un 
pumnal  şi  o  armă  cu  lama  îngustă,  prea  lungă  ca  să  fie  un  cuţit  şi  prea  scurtă  ca  să 
fie  o  sabie.  Regele  Joffrey  a  murit,  ştii,  adăugă  el.  Otrăvit  la  propria  lui  nuntă. 

Arya  se  strecură  mai  aproape.  Joffrey  e  mort.  Parcă-1  vedea,  cu  buclele  lui 
blonde,  cu  zâmbetul  răutăcios  şi  buzele  groase  şi  moi.  Joffrey  e  mort.  Ştia  că  asta 
ar  trebui  s-o  facă  fericită,  dar,  cumva,  se  simţea  goală  pe  dinăuntru.  Joffrey  era 
mort,  dar  dacă  Robb  era  mort  şi  el,  ce  mai  conta? 

—  De  atât  au  fost  în  stare  bravii  mei  fraţi  din  Garda  Regală.  Câinele  pufni 
dispreţuitor.  Cine  1-a  omorât? 

—  Se  spune  că  Pezevenghiul.  El  şi  soţioara  lui. 

—  Care  soţie? 

—  Am  uitat  că  ai  stat  ascuns  sub  o  piatră.  Fata  Nordului,  fiica  Winterfellului. 
Am  auzit  că  1-a  omorât  pe  rege  cu  o  vrajă  şi  după  aceea  s-a  transformat  într-un  lup 
cu  aripi  mari  de  piele,  ca  un  liliac,  şi  a  fugit  din  turn  pe  fereastră.  Dar  1-a  lăsat  în 
urmă  pe  pitic,  iar  Cersei  îi  vrea  capul. 

Ce  prostie,  gândi  Arya.  Şansa  nu  ştie  decât  cântece,  nu  vrăji,  şi  nu  s-ar 
căsători  niciodată  cu  Pezevenghiul. 

Câinele  se  aşeză  pe  bancheta  cea  mai  apropiată  de  uşă.  Gura  îi  zvâcni,  dar 
numai  în  partea  arsă. 

—  Ar  fi  trebuit  să-1  cufunde  în  foc  sălbatic  şi  să-1  prăjească.  Sau  să-1  gâdile 
până  când  se  face  luna  neagră,  îşi  duse  cupa  la  gură  şi  o  goli  dintr-o  înghiţitură. 

E  de- al  lor,  gândi  Arya,  când  văzu  asta.  îşi  muşcă  limba  atât  de  tare,  încât 
simţi  gust  de  sânge.  E  întocmai  ca  ei.  Ar  trebui  să- 1  omor  în  somn. 

—  Ser  Gregor  a  cucerit  Harrenhalul?  întrebă  Sandor. 

—  N-a  fost  nevoie  să  se  ostenească  prea  mult,  răspunse  Polliver.  Mercenarii  au 
fugit  îndată  ce  au  aflat  că  se  apropie.  Unul  dintre  bucătari  ne-a  deschis  o  poartă, 
ca  să  se  răzbune  pe  Hoat  că  i-a  tăiat  piciorul.  Chicoti.  L-am  lăsat  în  viaţă,  ca  să  ne 
gătească  şi  împreună  cu  câteva  slujnicuţe  să  ne  încălzească  paturile,  iar  pe  ceilalţi 
i-am  trecut  prin  sabie. 

—  Pe  toţi  ceilalţi? 

—  Ei,  bine,  Ser  1-a  lăsat  pe  Hoat,  să-şi  treacă  vremea  cu  el. 
Sandor  întrebă: 

—  Peştele  Negru  e  tot  la  Riverrun? 

—  Nu  pentru  multă  vreme,  răspunse  Polliver.  E  sub  asediu.  Dacă  nu  cedează 
castelul,  Bătrânul  Frey  o  să-1  spânzure  pe  Edmure  Tully.  Singura  luptă  adevărată 
se  duce  pentru  Raventree.  Casele  Blackwood  şi  Bracken.  Brackenii  sunt  ai  noştri 
acum. 

Câinele  turnă  o  cupă  de  vin  pentru  Arya  şi  una  pentru  el  şi  o  bău  până  la  fund, 
uitându-se  la  foc. 

—  Păsărică  a  fugit,  nu-i  aşa?  S-a  aranjat  al  naibii  de  bine.  A  găinăţat  în  capul 
Pezevenghiului  şi  a  zburat. 

—  O  s-o  găsească,  zise  Polliver.  Şi  dacă  e  nevoie  de  jumătate  din  aurul  de  la 
Casterly  Rock. 

—  E  frumuşică,  am  auzit,  zise  Gâdilătorul.  Dulce  ca  mierea.  Plescăi  din  buze 
şi  zâmbi. 

—  Şi  bine-crescută,  fu  de  acord  Câinele.  O  adevărată  domniţă.  Nu  ca  afurisita 
de  soră- sa. 

—  Au  găsit-o  şi  pe  ea,  zise  Polliver.  Pe  soră.  Se  mărită  cu  bastardul  lui  Bolton, 
din  câte  am  auzit. 

Arya  sorbi  din  vin,  ca  să  nu-i  poată  vedea  buzele.  Nu  pricepea  despre  ce 

vorbea  Polliver.  Şansa  nu  mai  are  altă  soră.  Sandor  Clegane  râse  cu  poftă. 

—  Ce  naiba  e  aşa  de  amuzant?  vru  să  ştie  Polliver. 
Câinele  nu  se  uită  nici  o  clipă  la  Arya. 

—  Dacă  aş  fi  vrut  să  ştii,  ţi-aş  fi  spus.  Sunt  corăbii  la  Saltpans? 

—  La  Saltpans?  De  unde  să  ştiu  eu?  Neguţătorii  sunt  înapoi  la  Iazul 
Fecioarelor.  Am  auzit  că  Randyll  Tarly  a  ocupat  castelul  şi  1-a  închis  pe  Mooton 
într-o  celulă  din  turn.  De  Saltpans  n-am  auzit  nimic. 

Gâdilătorul  se  aplecă  spre  el: 

—  Vrei  să  pleci  pe  mare  fără  să-ţi  iei  rămas-bun  de  la  fratele  tău?  La  auzul 
unei  asemenea  întrebări,  Arya  se  înfiora.  Ser  ar  prefera  să  te  întorci  la  Harrenhal 
cu  noi,  Sandor.  Pun  rămăşag.  Sau  la  Debarcaderul  Regelui. . . 

—  La  naiba  cu  asta.  La  naiba  cu  el.  La  naiba  cu  tine. 

Gâdilătorul  ridică  din  umeri,  se  îndreptă  şi  întinse  o  mână  după  cap,  să  se 
scarpine  la  ceafă.  în  clipa  aceea,  totul  se  petrecu  parcă  dintr-odată:  Sandor  se 
ridică  în  picioare  clătinându-se,  Polliver  scoase  sabia,  iar  mâna  Gâdilătorului  se 
mişcă  iute,  înceţoşată,  azvârlind  ceva  argintiu,  într-o  străfulgerare,  în  încăpere. 
Dacă  Clegane  nu  s-ar  fi  mişcat,  i-ar  fi  străpuns  mărul  gâtului.  în  schimb,  doar  îi 
atinse  coastele  şi  se  înfipse,  vibrând,  în  peretele  de  lângă  uşă.  Atunci  Câinele 
izbucni  în  râs,  un  râs  rece  şi  dogit,  venit  parcă  din  fundul  unei  fântâni. 

—  Speram  eu  c-o  să  faceţi  o  mişcare  nesăbuită.  Sabia  îi  alunecă  afară  din 
teacă,  tocmai  la  timp  ca  să  pareze  prima  lovitură  a  lui  Polliver. 

Arya  făcu  un  pas  în  spate,  când  începu  lungul  cântec  al  oţelului.  Gâdilătorul  se 
apropie,  cu  o  sabie  scurtă  într-o  mână  şi  un  pumnal  în  cealaltă.  Până  şi  scutierul 
îndesat,  cu  părul  castaniu,  bâjbâia  după  mânerul  săbiei.  Arya  îşi  înhaţă  cupa  de  pe 
masă  şi  i-o  aruncă  în  faţă.  Ţintise  mai  bine  decât  la  Gemeni.  Cupa  îl  lovi  direct  în 
coşul  mare  şi  alb  de  pe  nas  şi  băiatul  se  prăbuşi  în  fund. 

Polliver  era  un  luptător  îndârjit  şi  metodic  şi  îl  forţa  pe  Clegane  să  se  retragă 
pas  cu  pas,  mişcându-şi  sabia  lungă  cu  o  precizie  cumplită.  Loviturile  Câinelui 
erau  mai  dezordonate,  ripostele  grăbite,  picioarele  încete  şi  şovăielnice.  E  beat,  îşi 
dădu  seama  Arya,  deznădăjduită.  A  băut  prea  mult  dintr-odată,  fără  să  fi  mâncat. 
Iar  Gâdilătorul  se  strecura  pe  lângă  zid,  să  ajungă  în  spatele  lui.  Arya  înşfacă  a 
doua  cupă  de  vin,  dar  Gâdilătorul  se  mişcă  mai  iute  decât  scutierul  şi  îşi  feri  capul 
la  timp.  îi  aruncă  o  privire  glacială  şi  ameninţătoare.  Este  aur  ascuns  în  sat?  îl 
auzea  parcă  întrebând.  Nătărăul  de  scutier  se  agăţa  de  marginea  mesei  şi  încerca 
să  se  ridice  în  genunchi.  Arya  începea  să  simtă  gustul  disperării  în  fundul  gâtului. 
Teama  taie  mai  adânc  decât  o  sabie.  Teama  taie... 

Sandor  gemu  de  durere.  Partea  arsă  a  feţei  i  se  înroşi  de  la  tâmplă  până  la 
obraz  şi  scoica  urechii  îi  dispăruse.  Asta  părea  să-1  înnebunească.  îl  împinse  în 
spate  pe  Polliver,  cu  un  atac  furios,  izbind  cu  bătrâna  sabie  hârbuită  pe  care  o 
căpătase  în  munţi.  Bărbosul  se  retrăgea,  dar  nici  una  dintre  lovituri  nu-1  atingea 
măcar.  Şi  apoi  Gâdilătorul  sări  peste  o  bancă,  iute  ca  un  şarpe,  şi  lovi  ceafa 

Câinelui  cu  sabia  lui  scurtă. 

îl  omoară.  Arya  nu  mai  avea  cupe,  dar  era  ceva  mai  bun  de  aruncat.  Scoase 
pumnalul  pe  care  îl  luaseră  de  la  arcaşul  mort  şi  încercă  să-1  azvârle  către 
Gâdilător,  aşa  cum  făcuse  el.  Dar  era  mai  greu  decât  să  arunci  o  piatră  sau  un  măr 
pădureţ.  Pumnalul  se  învârti  în  aer  şi-1  lovi  în  braţ,  cu  mânerul.  Nici  măcar  n-a 
simţit.  Era  prea  absorbit  de  Clegane. 

Lovind  cu  sabia,  Clegane  se  răsuci  brusc  într-o  parte,  câştigând  un  moment  de 
răgaz.  Sângele  îi  şiroia  pe  faţă  şi  din  tăietura  de  la  ceafă.  Ambii  oameni  ai 
Muntelui  se  năpusteau  asupra  lui,  Polliver  lovind  spre  cap  şi  umeri,  iar 
Gâdilătorul  ţâşnind  să-1  împungă  în  spate  şi  în  burtă.  Carafa  grea  de  piatră  era  încă 
pe  masă.  Arya  o  luă  cu  ambele  mâini,  dar  în  timp  ce  o  înălţa,  cineva  o  înhaţă  de 
braţ.  Carafa  îi  alunecă  dintre  degete  şi  se  prăbuşi  pe  podea.  întoarsă  cu  forţa,  Arya 
se  pomeni  nas  în  nas  cu  scutierul.  Proasto,  ai  uitat  cu  totul  de  el.  Coşul  mare  şi 
alb  îi  pocnise. 

—  Eşti  căţeluşa  căţeluşului?  Ţinea  sabia  cu  mâna  dreaptă  şi  braţul  ei  cu  stânga, 
dar  Arya  avea  mâinile  libere,  aşa  că  îi  smulse  cuţitul  de  la  cingătoare  şi  i-1  vârî  în 
burtă,  răsucindu-1.  Scutierul  nu  purta  zale  şi  nici  măcar  piele  fiartă.  Cuţitul 
pătrunse  uşor,  ca  Acul  când  îl  omorâse  pe  băiatul  de  la  grajduri,  la  Debarcaderul 
Regelui.  Scutierul  făcu  ochii  mari  şi  o  lăsă  de  braţ.  Arya  ţâşni  spre  uşă  şi  smulse 
pumnalul  Gâdilătorului  din  perete. 

Polliver  şi  Gâdilătorul  îl  înghesuiseră  pe  Câine  într-un  colţ,  în  spatele  unei 
bănci,  şi  unul  dintre  ei  îi  făcuse  o  rană  urâtă  şi  roşie  pe  şold,  pe  potriva  celorlalte 
pe  care  le  mai  avea.  Sandor  se  sprijinea  de  perete,  sângerând  şi  răsuflând 
zgomotos.  Arăta  de  parcă  abia  se  ţinea  pe  picioare,  darămite  să  mai  şi  lupte. 

—  Aruncă  sabia  şi  te  ducem  la  Harrenhal,  zise  Polliver. 

—  Ca  să  termine  treaba  Ser  Gregor  cu  mâna  lui? 
Gâdilătorul  spuse: 

—  Poate  că  te  lasă  pe  mâna  mea. 

—  Dacă  mă  vreţi,  haideţi  şi  luaţi-mă.  Sandor  se  desprinse  de  lângă  perete  şi  se 
aşeză,  pe  jumătate  ghemuit,  în  spatele  băncii,  cu  sabia  ridicată  de-a  latul  pieptului. 

—  Crezi  că  nu  putem?  zise  Polliver.  Eşti  beat. 

—  S-ar  putea,  zise  Câinele.  Dar  tu  eşti  mort.  întinse  piciorul  şi  ridică  banca, 
izbindu-1  pe  Polliver  în  fluierul  piciorului.  Bărbatul  bărbos  reuşi  cumva  să  rămână 
în  picioare,  dar  Câinele  se  aplecă  sub  plesnitura  lui  sălbatică  şi  îşi  ridică  sabia, 
într-o  năprasnică  lovitură  cu  dosul  palmei.  Sângele  ţâşni  pe  tavan  şi  pe  pereţi. 
Lama  pătrunse  în  mijlocul  feţei  lui  Polliver  şi,  când  Câinele  o  smulse,  jumătate 
din  cap  ieşi  cu  ea. 

Gâdilătorul  se  dădu  în  spate.  Arya  îi  adulmeca  frica.  Sabia  scurtă  din  mâna  lui 
părea  dintr-odată  aproape  o  jucărie  pe  lângă  sabia  lungă  a  Câinelui,  şi  nu  avea  nici 
armură.  Se  mişcă  iute,  cu  paşi  sprinteni,  fără  să-şi  dezlipească  ochii  de  la  Sandor 
Clegane.  Pentru  Arya  era  cel  mai  uşor  lucru  din  lume  să  se  apropie  în  spatele  lui 

şi  să-1  înjunghie. 

—  Este  aur  ascuns  în  sat?  strigă  ea,  împlântându-i  cuţitul  în  spate.  Este  argint? 
Nestemate?  Mai  înfipse  cuţitul  de  două  ori.  Este  mâncare?  Unde  e  Lordul  Beric? 
Era  deja  deasupra  lui,  încă  lovind.  Unde  s-a  dus?  Câţi  oameni  avea  cu  el?  Câţi 
cavaleri?  Câţi  arcaşi?  Câţi,  câţi,  câţi,  câţi,  câţi,  câţi?  Este  aur  în  sat? 

Mâinile  îi  erau  roşii  şi  năclăite  când  Sandor  o  smulse  de  acolo.  Nu  spuse  decât: 

—  Ajunge. 

Sângera  ca  un  porc  măcelărit  şi  îşi  trăgea  un  picior. 

—  Mai  e  unul,  îi  aminti  Arya. 

Scutierul  îşi  scosese  cuţitul  din  burtă  şi  încerca  să  oprească  sângele  cu  mâinile. 
Când  Câinele  îl  ridică  în  picioare,  ţipă  şi  începu  să  plângă  în  hohote,  ca  un  copil. 

—  îndurare,  se  smiorcăi  el,  te  rog.  Nu  mă  omorî.  Mamă,  ai  milă. 

—  Ţi  se  pare  că  semăn  cu  afurisita  de  maică-ta?  Nimic  din  înfăţişarea  Câinelui 
nu  mai  era  omenesc.  L-ai  omorât  şi  pe  ăsta,  îi  spuse  Aryei.  I-ai  înţepat  maţele,  s-a 
terminat  cu  el.  Dar  o  să  moară  încet. 

Băiatul  nu  părea  să-1  audă. 

—  Am  venit  pentru  fete,  şopti  el. . .  să  mă  facă  bărbat,  zicea  Polly. . .  oh,  fetele, 
vă  rog,  duceţi-mă  la  castel...  un  maester,  duceţi-mă  la  un  maester,  tatăl  meu  are 
aur. . .  doar  pentru  fete  am  venit. . .  îndurare,  ser. 

Câinele  îi  trase  o  scatoalcă  peste  faţă,  fâcându-1  să  ţipe  din  nou. 

—  Să  nu-mi  spui  ser.  Se  întoarse  către  Arya:  Ăsta  e  al  tău,  lupoaico.  Fă-o  tu. 
Ştia  la  ce  se  referea.  Arya  se  duse  lângă  Polliver  şi  îngenunche  în  sângele  lui, 

cât  să-i  desfacă  centura.  Lângă  pumnal  atârna  o  armă  mai  suplă,  prea  lungă  să  fie 
un  cuţit,  prea  scurtă  să  fie  sabia  unui  bărbat. . .  dar  în  mâna  ei  era  tocmai  potrivită. 

—  Mai  ţii  minte  unde  e  inima?  o  întrebă  Câinele. 
Arya  clătină  din  cap.  Scutierul  îşi  dădu  ochii  peste  cap. 

—  îndurare. 

Acul  i  se  strecură  printre  coaste  şi  îi  făcu  voia. 

—  Bine.  Glasul  lui  Sandor  era  îngroşat  de  durere.  Dacă  ăştia  umblau  aici  după 
femei,  înseamnă  că  Gregor  are  în  mână  şi  vadul,  la  fel  ca  Harrenhalul.  în  orice 
clipă  s-ar  putea  să  mai  apară  căţei  de-ai  lui  şi  am  omorât  destui  ticăloşi  afurisiţi 
pentru  o  singură  zi. 

—  Unde  ne  ducem?  întrebă  ea. 

—  La  Saltpans.  Se  sprijini  cu  o  mână  puternică  de  umărul  ei,  ca  să  nu  cadă.  Ia 
nişte  vin,  lupoaico.  Şi  ia-le  toţi  banii,  vom  avea  nevoie  de  ei.  Dacă  la  Saltpans 
sunt  corăbii,  am  putea  ajunge  la  Vale  pe  mare.  Gura  îi  zvâcni,  în  timp  ce  sângele 
continua  să-i  şiroiască  din  locul  unde  avusese  urechea.  Poate  că  Lady  Lysa  o  să  te 
mărite  cu  micul  ei  Robert.  Asta  da  pereche.  începu  să  râdă,  dar  râsul  i  se 
preschimbă  într-un  geamăt. 

Când  sosi  vremea  să  plece,  avu  nevoie  de  Arya  să-1  ajute  să  încalece  pe  Străin, 
îşi  legase  o  fâşie  de  pânză  la  gât  şi  o  alta  în  jurul  şoldului  şi  luase  mantia 

scutierului,  din  cârligul  de  lângă  uşă.  Mantia  era  verde,  cu  o  săgeată  verde  pe  o 
diagonală  albă,  dar  când  Câinele  o  mototoli  şi  şi-o  apăsă  pe  ureche,  deveni  curând 
roşie.  Arya  se  temea  că  se  va  prăbuşi  îndată  ce  vor  porni  la  drum,  dar  el  reuşi  să 
se  ţină  în  şa. 

Nu  puteau  să  rişte  să  dea  nas  în  nas  cu  cei  care  ţineau  vadul  rubinului,  astfel 
că,  în  loc  să  meargă  mai  departe  pe  drumul  regelui,  cotiră  către  sud-est,  prin 
câmpuri  năpădite  de  bălării,  păduri  şi  mlaştini.  Trecură  ore  până  când  ajunseră  la 
malurile  Tridentului.  Arya  observă  că  râul  revenise,  spăşit,  la  matca  lui  obişnuită. 
Toată  furia  lui  mocirloasă  dispăruse  odată  cu  ploile.  E  obosit  şi  el,  gândi  Arya. 

Aproape  de  malul  apei,  găsiră  nişte  sălcii  crescând  dintr-o  harababură  de  pietre 
roase  de  vreme,  împreună,  pietrele  şi  arborii  formau  un  fel  de  fort  natural  unde  se 
puteau  ascunde  şi  de  râu,  şi  de  trecători. 

—  Aici  e  bine,  zise  Câinele.  Adapă  caii  şi  adună  nişte  lemne  pentru  foc.  Când 
descăleca,  trebui  să  se  agate  de  o  creangă,  să  nu  cadă. 

—  N-o  să  se  vadă  fumul? 

—  Dacă  vrea  cineva  să  ne  găsească,  nu  trebuie  decât  să  urmărească  sângele 
meu.  Apă  şi  lemne.  Dar  prima  dată  adu-mi  plosca  aia  cu  vin. 

După  ce  aprinse  focul,  Sandor  îşi  propti  coiful  deasupra  flăcărilor,  goli  în  el 
jumătate  din  ploscă  şi  se  prăbuşi  pe  spate,  pe  o  piatră  acoperită  de  muşchi,  ca  şi 
cum  n-ar  fi  avut  de  gând  să  se  mai  ridice  niciodată.  O  puse  pe  Arya  să  spele 
mantia  scutierului  şi  s-o  taie  fâşii.  Ajunseră  şi  ele  tot  în  coif. 

—  Dacă  aş  avea  mai  mult  vin,  aş  bea  până  când  aş  fi  mort  pentru  lume.  Poate 
că  ar  trebui  să  te  trimit  înapoi  la  hanul  ăla  afurisit,  să  mai  aduci  o  carafă,  două. 

—  Nu,  zise  Arya. 

N-ar  fi  în  stare,  nu?  Dacă  face  asta,  îl  las  aici  şi  plec. 
Sandor  râse  când  îi  văzu  teama  de  pe  chip. 

—  Am  glumit,  lupoaice  O  glumă  nenorocită.  Găseşte-mi  un  băţ  cam  aşa  de 
lung  şi  nu  prea  gros.  Şi  spală-1  de  noroi.  Nu  pot  să  sufăr  gustul  de  noroi. 

Nu-i  plăcură  primele  două  beţe  pe  care  i  le  aduse.  Până  când  găsi  unul  care  să-i 
fie  pe  plac,  flăcările  înnegriseră  botul  de  câine  până  la  ochi.  înăuntru,  vinul 
fierbea  cu  furie. 

—  Ia  cupa  din  sacul  meu  de  dormit  şi  umple-o  pe  jumătate,  îi  spuse  el.  Bagă 
de  seamă,  dacă  verşi  vinul  ăla  afurisit,  chiar  o  să  te  trimit  înapoi  să  aduci  altul.  Ia 
vinul  şi  toarnă-mi-1  pe  răni.  Crezi  că  te  descurci?  Arya  clătină  din  cap.  Ce  mai 
aştepţi  atunci?  mârâi  el. 

Prima  oară  când  umplu  cupa,  Arya  atinse  oţelul,  fierbinte  cu  încheieturile 
degetelor  şi  se  arse  atât  de  râu  încât  făcu  băşici.  Fu  nevoită  să-şi  muşte  buza  ca  să 
nu  ţipe.  Câinele  folosi  băţul  în  acelaşi  scop,  strângându-1  între  dinţi  în  timp  ce  ea 
îi  turna  vinul  pe  răni.  La  început  Arya  se  ocupă  de  rana  de  la  şold,  apoi  de  tăietura 
mai  puţin  adâncă  de  pe  ceafă.  Sandor  îşi  strânse  mâna  dreaptă  în  pumn  şi  izbi 
pământul  când  veni  rândul  piciorului.  Când  ajunse  la  gât,  muşcă  băţul  atât  de  tare 

încât  îl  rupse  şi  Arya  trebui  să-i  găsească  altul.  îi  citea  spaima  în  ochi. 

—  întoarce  capul.  Picură  vinul  peste  carnea  roşie,  zdrenţuită,  unde-i  fusese 
urechea,  şi  degete  de  sânge  maro  şi  de  vin  roşu  i  se  prelinseră  pe  bărbie.  Atunci 
Câinele  ţipă,  în  ciuda  băţului.  Apoi  leşină  de  durere. 

Mai  departe  Arya  se  descurcă  după  mintea  ei.  Pescui  de  pe  fundul  coifului 
fâşiile  pe  care  le  făcuseră  din  mantia  scutierului  şi  îi  legă  rănile  cu  ele.  Când 
ajunse  la  ureche,  trebui  să-i  bandajeze  jumătate  de  cap  ca  să-i  oprească 
sângerarea.  Amurgul  se  lăsa  peste  Trident.  Lasă  caii  să  pască,  apoi  îi  priponi 
pentru  noapte  şi  se  aşeză  cât  putu  mai  comod  în  nişa  dintre  două  pietre.  Focul  mai 
continuă  să  ardă  o  vreme,  apoi  se  stinse.  Arya  privea  luna  printre  crengile  de 
deasupra  capului. 

—  Ser  Gregor  Muntele,  şopti  ea,  Dunsen,  Raff  cel  Dulce,  Ser  Ilyn,  Ser  Meryn, 
Regina  Cersei.  I  se  părea  curios  să-i  lase  deoparte  pe  Polliver  şi  pe  Gâdilător.  Şi 
pe  Joffrey.  Se  bucura  că  era  mort,  dar  îşi  dorea  să  fi  fost  acolo,  să-1  vadă  murind 
sau  poate  să-1  omoare  cu  mâna  ei.  Polliver  zicea  că  l-au  omorât  Şansa  şi 
Pezevenghiul.  Să  fie,  oare,  cu  putinţă?  Pezevenghiul  era  un  Lannister,  iar  Şansa. . . 
Mi- aş  dori  să  mă  pot  transforma  într-un  lup,  să- mi  crească  aripi  şi  să  zbor 
departe. 

Dacă  şi  Şansa  dispăruse,  nu  mai  era  nici  un  Stark  în  afară  de  ea  şi  de  Jon,  la 
Zid,  la  mii  de  kilometri  depărtare,  dar  el  era  un  Snow,  iar  mătuşile  şi  unchii  aceia 
cărora  Câinele  voia  să  le-o  vândă  nu  purtau  nici  ei  numele  de  Stark.  Nu  erau  lupi. 

Sandor  gemu  şi  Arya  se  rostogoli  pe  o  parte  să  se  uite  la  el.  Sărise  şi  peste 
numele  lui,  acum  îşi  dădu  seama.  De  ce  făcuse  asta?  încercă  să  se  gândească  la 
Mycah,  dar  îi  era  greu  să-şi  aducă  aminte  cum  arăta.  Nu-1  cunoscuse  foarte  bine. 
Tot  ce  făcea  era  să  se  joace  cu  mine  cu  săbiile. 

—  Câinele,  şopti  ea,  şi  Valar  morghulis.  Poate  că  până  dimineaţă  va  fi  mort. . . 
Dar  când  lumina  palidă  a  zorilor  se  strecură  printre  copaci,  el  fu  cel  care  o  trezi 

cu  vârful  cizmei.  Arya  se  visase  iarăşi  lup,  urmărind  un  cal  liber,  pe  coama  unui 
deal,  cu  haita  în  spatele  ei,  dar  piciorul  Câinelui  o  aduse  înapoi  tocmai  când  se 
apropiau  să-1  omoare. 

Câinele  era  încă  slăbit,  cu  fiecare  mişcare  înceată  şi  stângace.  Stătea  prăbuşit 
în  şa  şi  transpira,  iar  urechea  începu  să-i  sângereze  prin  bandaj.  Trebuia  să-şi 
adune  toate  puterile  numai  ca  să  nu  cadă  de  pe  spinarea  Străinului.  Dacă  i-ar  găsi 
oamenii  Muntelui,  Arya  se  îndoia  că  Clegane  ar  fi  în  stare  să  ridice  sabia.  Aruncă 
o  privire  peste  umăr,  dar  nu  era  nimic  în  urma  lor,  în  afară  de  o  cioară  care  zbura 
din  pom  în  pom.  Nu  se  auzea  decât  râul. 

Cu  mult  înainte  de  prânz,  Sandor  Clegane  se  clătina.  Mai  rămăseseră  multe  ore 
de  lumină  când  îi  făcu  semn  să  se  oprească. 

—  Trebuie  să  mă  odihnesc,  fură  singurele  cuvinte  pe  care  le  spuse.  De  data 
aceasta,  când  descăleca,  Clegane  căzu.  în  loc  să  încerce  să  se  ridice  în  picioare,  se 
târî  vlăguit  sub  un  copac  şi  se  sprijini  de  trunchi.  La  naiba!  înjură  el.  La  naiba! 

Când  o  văzu  pe  Arya  holbându-se  la  el,  spuse:  Te-aş  jupui  de  vie  pentru  o  cupă  cu 
vin,  fetiţo. 

în  loc  de  vin,  ea  îi  aduse  apă.  Câinele  bău  puţin,  se  plânse  că  are  gust  de  noroi 
şi  alunecă  într-un  somn  zgomotos,  febril.  Când  îl  atinse,  pielea  îi  ardea.  Arya 
mirosi  bandajele,  cum  făcea  uneori  Maester  Luwin  când  îi  trata  o  tăietură  sau  o 
zgârietură.  Faţa  îi  sângerase  cel  mai  mult,  dar  rana  de  la  şold  îi  mirosea  ciudat. 

Se  întreba  cât  de  departe  era  acest  Saltpans  şi  dacă  l-ar  putea  găsi  de  una 
singură.  Nici  n-  ar  trebui  să- 1  omor.  Dacă  aş  pleca  pur  şi  simplu  şi  l-  aş  lăsa  aici, 
ar  muri  singur.  Ar  muri  de  febră  şi  ar  rămâne  acolo,  sub  copac,  până  în  vecii 
vecilor.  Dar  poate  ar  fi  mai  bine  dacă  l-ar  ucide  ea.  II  omorâse  pe  scutierul  de  la 
han  şi  el  nu  făcuse  altceva  decât  s-o  apuce  de  braţ.  Câinele  îl  omorâse  pe  Mycah. 
Pe  Mycah  şi  pe  alţii.  Sunt  sigură  că  a  ucis  o  sută  ca  Mycah.  Probabil  ar  fi 
omorât-o  şi  pe  ea,  dacă  n-ar  fi  fost  răscumpărarea. 

Acul  scânteie  când  ieşi  din  teacă.  Polliver  se  îngrijise,  cel  puţin,  ca  sabia  să  fie 
bine  ascuţită.  îşi  răsuci  trupul  într-o  parte,  într-o  poziţie  de  dansatoare  pe  apă,  fără 
să  se  gândească.  Frunzele  moarte  îi  fâşâiau  sub  picioare.  Iute  ca  un  şarpe,  gândi 
ea.  Uşor  ca  mătasea  verii. 

Ochii  Câinelui  se  deschiseră. 

—  Mai  ţii  minte  unde  e  inima?  întrebă  el  cu  o  şoaptă  răguşită. 
Neclintită  ca  o  stâncă  rămase  Arya. 

—  Eu...  eu  doar... 

—  Nu  minţi,  mârâi  el.  Urăsc  mincinoşii.  Şi  mincinoşii  laşi  îi  urăsc  şi  mai  mult. 
Haide,  dă-i  drumul.  Când  văzu  că  Arya  nu  face  nici  o  mişcare,  spuse:  Ţi  l-am 
omorât  pe  băiatul  măcelarului.  L-am  tăiat  aproape  în  două  şi  am  râs  după  aceea. 
Câinele  scoase  un  sunet  ciudat  şi,  în  prima  clipă,  Arya  nu-şi  dădu  seama  că 
plânge.  Şi  păsărică.  Dulcea  ta  surioară.  Am  stat  acolo,  în  mantia  mea  albă,  şi  i-am 
lăsat  s-o  bată.  Am  luat  cântecul  afurisit,  nu  mi  1-a  dat  de  bună  voie.  Am  avut  de 
gând  s-o  iau  şi  pe  ea.  Ar  fi  trebuit.  Ar  fi  trebuit  s-o  siluiesc  cu  sălbăticie  şi  să-i 
smulg  inima  din  piept,  în  loc  să  i-o  las  piticului.  Un  spasm  de  durere  îi 
contorsiona  faţa.  Vrei  să  mă  faci  să  te  implor,  căţea  ce  eşti?  Fă- o!  Darul 
îndurării. . .  răzbună-1  pe  micul  Michael. . . 

—  Mycah.  Arya  se  îndepărtă.  Nu  meriţi  darul  îndurării. 

Câinele  o  privi  punând  şaua  pe  spinarea  Străinului,  cu  ochii  strălucind  de 
febră.  încercă  de  mai  multe  ori  să  se  ridice  şi  s-o  oprească.  Dar  când  Arya 
încalecă,  spuse: 

—  Un  lup  adevărat  ar  omorî  un  animal  rănit. 

Poate  că  te  vor  găsi  nişte  lupi  adevăraţi,  gândi  Arya.  Poate  că  te  vor 
adulmeca  după  ce  apune  soarele.  Atunci  ar  afla  ce  fac  lupii  cu  câinii. 

—  N-ar  fi  trebuit  să  mă  loveşti  cu  toporul,  spuse  ea.  Ar  fi  trebuit  s-o  salvezi  pe 
mama. 

întoarse  calul  şi  se  îndepărtă,  fără  să  se  uite  nici  măcar  o  dată  înapoi. 

într-o  dimineaţă  senină,  şase  zile  mai  târziu,  Arya  ajunse  într-un  loc  unde 
Tridentul  începea  să  se  lărgească  şi  aerul  mirosea  mai  mult  a  sare  decât  a  copaci. 
Se  ţinu  aproape  de  malul  apei,  trecând  pe  lângă  câmpuri  şi  ferme  şi,  puţin  după 
orele  amiezii,  în  faţa  ei  se  deschise  un  oraş.  Saltpans,  spera.  Un  mic  castel  domina 
oraşul,  mai  degrabă  o  citadelă,  de  fapt  o  singură  fortăreaţă  înaltă  şi  dreaptă,  cu  o 
curte  exterioară  şi  zid  de  apărare.  Majoritatea  prăvăliilor,  hanurilor  şi  crâşmelor 
din  jurul  portului  fuseseră  jefuite  şi  pârjolite.  Dar  portul  era  acolo,  iar  spre  est  se 
întindea  Golful  Crabilor,  cu  apele  sclipind  albastre  şi  verzi  în  lumina  soarelui.  Şi 
erau  corăbii. 

Trei,  gândi  Arya,  sunt  trei.  Două  dintre  ele  erau  doar  galere  de  râu,  cu  pescaj 
mic,  menite  să  străbată  apele  Tridentului.  Cea  de-a  treia  era  mai  mare,  o  corabie 
de  negoţ  a  mării  de  sare,  cu  două  rânduri  de  vâsle,  prora  aurită  şi  trei  catarge 
înalte,  cu  pânzele-i  violet  strânse.  Carena  era  tot  violet.  Arya  coborî  către  docuri, 
călare  pe  Laşa,  să  o  cerceteze  de  aproape.  într-un  port  străinii  nu  erau  un  lucru 
atât  de  neobişnuit  ca  în  micile  sate  şi  nimănui  nu  părea  să-i  pese  cine  era  sau  ce 
căuta  acolo. 

Am  nevoie  de  argint.  Când  îşi  dădu  seama,  îşi  muşcă  buza.  Găsiseră  un  cerb  şi 
o  duzină  de  gologani  asupra  lui  Polliver,  opt  arginţi  la  scutierul  dolofan  pe  care  îl 
omorâse  ea  şi  doar  câţiva  sfanţi  în  punga  Gâdilătorului.  Dar  Câinele  îi  spusese 
să-i  scoată  cizmele  şi  să-i  taie  hainele  îmbibate  de  sânge  şi  găsise  un  cerb  în 
fiecare  vârf  şi  trei  dragoni  de  aur  cusuţi  în  căptuşeala  pieptarului.  Dar  Sandor  îi 
luase  pe  toţi. 

N-a  fost  corect.  Erau  ai  mei,  la  fel  de  mult  ca  ai  lui.  Dacă  i-ar  fi  dat  darul 
îndurării...  dar  nu  i-1  dăduse.  Nu  se  putea  întoarce,  aşa  cum  nu  putea  să  ceară 
ajutor.  Dacă  ceri  ajutor,  nu  primeşti  niciodată.  Trebuia  s-o  vândă  pe  Laşa  şi  să 
spere  că  va  căpăta  destul. 

Află  de  la  un  băiat  de  lângă  docuri  că  grajdurile  fuseseră  arse,  dar  că 
proprietăreasa  lor  făcea  încă  negoţ  în  spatele  septului.  Arya  o  găsi  uşor,  o  femeie 
voinică,  rob,  duhnind  a  cai  din  cap  până-n  picioare.  îi  plăcu  Laşa  din  prima  clipă, 
o  întrebă  pe  Arya  cum  s-a  ales  cu  ea  şi  rânji  când  îi  auzi  răspunsul. 

—  E  o  iapă  de  rasă,  asta  se  vede  de  la  o  poştă,  şi  nu  mă  îndoiesc  că  a  fost  a 
unui  cavaler,  drăguţă,  spuse  ea.  Dar  cavalerul  n-a  fost  un  frate  mort  al  tău.  Fac 
negoţ  la  castel  de  ani  buni,  aşa  că  ştiu  cum  arată  un  om  de  viţă  nobilă.  Iapa  e  de 
rasă,  dar  tu  nu.  Vârî  un  deget  în  pieptul  Aryei.  Ai  găsit-o  sau  ai  furat-o,  n-are 
importanţă,  dar  aşa  a  fost.  Numai  aşa  putea  o  nepieptănată  ca  tine  să  ajungă  să 
călărească  un  buiestraş. 

Arya  îşi  muşcă  buza. 

—  Asta  înseamnă  că  n-o  cumperi? 
Femeia  chicoti. 

—  înseamnă  că  iei  cât  îţi  dau,  drăguţă.  Altfel  ne  ducem  împreună  la  castel  şi 
sfârşeşti  cu  punga  goală.  Sau  poate  spânzurată,  fiindcă  ai  furat  calul  vreunui 

cavaler  viteaz. 

Câţiva  localnici  erau  prin  preajmă,  văzându-şi  de  treburile  lor,  aşa  că  Arya  ştia 
că  nu  putea  s-o  omoare  pe  femeie.  Trebuia  să-şi  muşte  buza  şi  să  se  lase  trasă  pe 
sfoară.  Căpătă  o  pungă  jalnic  de  uşoară  şi,  când  ceru  mai  mult,  pentru  şa,  căpăstru 
şi  valtrap,  femeia  îi  râse  în  nas. 

Pe  Câine  nu  l-  ar  fi  înşelat  niciodată,  gândi  ea  pe  lungul  drum  de  întoarcere  la 
docuri.  Distanţa  crescuse  de  câteva  ori  parcă,  de  când  o  străbătuse  călare. 

Galera  violet  era  tot  acolo.  Dacă  ar  fi  plecat  cât  timp  era  ea  jefuită,  asta  ar  fi 
fost  mai  mult  decât  putea  îndura.  Când  ajunse,  un  butoi  de  mied  era  rostogolit  în 
susul  pasarelei.  Când  încercă  să  se  ia  după  el,  un  matelot  de  pe  punte  strigă  la  ea 
într-o  limbă  pe  care  n-o  cunoştea. 

—  Vreau  să-1  văd  pe  căpitan,  îi  spuse  Arya.  Matelotul  nu  făcu  decât  să  strige 
mai  tare.  Dar  agitaţia  atrase  atenţia  unui  bărbat  îndesat,  cu  părul  alb,  îmbrăcat 
într-un  surtuc  de  lână  violet,  care  i  se  adresă  în  Limba  Comună. 

—  Eu  sunt  căpitanul  aici,  spuse  el.  Ce  vrei?  Grăbeşte-te,  copilă,  trebuie  să 
prindem  fluxul. 

—  Vreau  să  merg  la  Nord,  la  Zid.  Uite,  pot  să  plătesc.  îi  întinse  punga.  Rondul 
de  Noapte  are  un  castel  lângă  mare. 

—  Eastwatch.  Căpitanul  îşi  goli  în  palmă  argintii  şi  se  încruntă:  Asta  e  tot  ce 

ai? 

Nu  e  de  ajuns,  înţelese  Arya  şi  fără  să  i  se  spună.  O  citea  pe  chipul  lui. 

—  N-am  nevoie  de  cabină  sau  altceva,  spuse  ea.  Aş  putea  dormi  jos,  în  cală, 
sau... 

—  Ia-o  de  cameristă,  zise  în  trecere  un  vâslaş,  cu  un  balot  de  lână  pe  un  umăr. 
Poate  să  doarmă  cu  mine. 

—  Tacă-ţi  gura!  i-o  reteză  căpitanul. 

—  Aş  putea  lucra,  zise  Arya.  Aş  putea  freca  puntea.  Am  frecat  scările  unui 
castel  cândva.  Sau  aş  putea  vâsli. . . 

—  Nu,  spuse  el,  n-ai  putea.  îi  dădu  banii  înapoi.  Şi  ar  fi  acelaşi  lucru  dacă  ai 
putea.  N-avem  ce  căuta  la  Nord.  Gheaţă  şi  război  şi  piraţi.  Am  văzut  o  grămadă 
de  corăbii  de  piraţi  îndreptându-se  spre  nord,  când  am  ocolit  Capul  Ghearei 
Sfărâmate,  şi  nu  vrem  să-i  mai  întâlnim.  De  aici,  vâslim  spre  casă  şi  îţi  sugerez  să 
faci  la  fel. 

N-am  nici  o  casă,  gândi  Arya.  N-am  nici  o  haită.  Iar  acum  nici  măcar  n-am 
cal. 

Căpitanul  se  întorcea  cu  spatele  când  Arya  întrebă: 

—  Ce  corabie  e  asta,  lordul  meu? 
Făcu  o  pauză  lungă  şi  îi  zâmbi  obosit: 

—  Aceasta  este  galera  Fiica  Titanului  din  Oraşul  Liber  Braavos. 

—  Aşteaptă,  zise  Arya  dintr-odată.  Mai  am  ceva.  O  vârâse  pe  sub  hainele  de 
corp,  ca  s-o  ascundă,  aşa  că  fu  nevoită  să  sape  adânc  ca  s-o  găsească,  în  timp  ce 

vâslaşii  râdeau,  iar  căpitanul  aştepta  cu  vădită  nerăbdare. 

—  Un  ban  de  argint  în  plus  nu  contează,  copilă,  spuse  el  în  cele  din  urmă. 

—  Nu  e  argint.  Degetele  i  se  închiseră  pe  ea.  E  fier.  Ţine.  O  apăsă  în  mâna 
căpitanului  -  mica  monedă  de  fier  pe  care  i-o  dăduse  Jaqen  H'ghar,  atât  de  roasă 
încât  omul  al  cărui  cap  îl  înfăţişa  nu  avea  chip.  Probabil  că  nu  valorează  nimic, 
dar... 

Căpitanul  o  întoarse  şi  clipi,  apoi  se  uită  din  nou  la  Arya: 

—  Asta...  cum... 

Jaqen  îi  spusese  să  rostească  şi  cuvintele.  Arya  îşi  încrucişa  braţele  la  piept. 

—  Valar  morghulis,  spuse  ea,  atât  de  tare  de  parcă  ar  fi  ştiut  ce  înseamnă. 

—  Valar  dohaeris,  răspunse  căpitanul,  atingându-şi  fruntea  cu  două  degete. 
Bineînţeles  că  vei  avea  o  cabină. 

SAMWELL 

—  Suge  mai  vârtos  decât  al  meu.  Gilly  mângâia  capul  copilaşului,  ţinându-1  la 
sân. 

—  îi  e  foame,  zise  femeia  bălaie,  Val,  cea  căreia  fraţii  în  negru  îi  spuneau 
„prinţesa  sălbatică".  A  trăit  cu  lapte  de  capră  până  acum  şi  cu  poţiuni  de  la 
maesterul  cel  orb. 

Băiatul  nu  avea  încă  un  nume,  aşa  cum  nu  avea  nici  al  lui  Gilly.  Aşa  era 
obiceiul  sălbaticilor.  Se  părea  că  nici  măcar  fiul  lui  Mance  Rayder  nu  avea  să 
primească  un  nume  până  la  vârsta  de  trei  ani,  dar  Sam  îi  auzise  pe  fraţi  spunându-i 
„micul  prinţ"  şi  „născut-în-bătălie". 

Privi  copilul  hrănindu-se  la  pieptul  lui  Gilly  şi  pe  urmă  îl  privi  pe  Jon 
uitându-se.  Jon  zâmbeşte.  Un  zâmbet  trist,  dar,  hotărât  lucru,  un  zâmbet.  Sam  era 
bucuros  să-1  vadă.  E prima  oară  când  îl  văd  zâmbind  de  când  m-am  întors. 

Străbătuseră  pe  jos  distanţa  de  la  Fortul  Nopţii  până  la  Lacul  Adânc,  de  la 
Lacul  Adânc  la  Poarta  Reginei,  pe  o  cărare  îngustă,  de  la  un  castel  la  altul,  fără  să 
piardă  Zidul  din  ochi.  La  o  zi  şi  jumătate  de  Castelul  Negru,  în  timp  ce-şi  târşâiau 
picioarele,  Gilly  auzi  cai  în  spatele  lor  şi  se  întoarse,  văzând  o  coloană  de  călăreţi 
în  negru  venind  dinspre  vest. 

—  Fraţii  mei,  o  asigurase  Sam.  Nimeni  nu  foloseşte  drumul  acesta  în  afară  de 
Rondul  de  Noapte. 

Se  dovedise  că  era  Ser  Mallister  de  la  Turnul  Umbrei,  împreună  cu  Bowen 
Marsh,  rănit,  şi  supravieţuitorii  luptei  de  la  Podul  Ţestelor.  Când  i-a  văzut  pe 
Dywen,  pe  Uriaş  şi  pe  Edd  Tollett  cel  Trist,  Sam  n-a  mai  putut  şi  a  izbucnit  în 
lacrimi. 

De  la  ei  aflase  despre  bătălia  de  la  poalele  Zidului. 

—  Stannis  şi-a  debarcat  cavalerii  la  Eastwatch  şi  Cotter  Pyke  1-a  condus  pe 

drumurile  cercetaşilor,  să-i  atace  pe  sălbatici  pe  nepregătite,  i-a  spus  Uriaşul.  I-a 
nimicit.  Mance  Rayder  a  fost  luat  ostatic,  o  mie  dintre  cei  mai  buni  oameni  ai  lui 
au  fost  ucişi,  printre  care  şi  Harma  Cap  de  Câine.  Ceilalţi  s-au  împrăştiat  ca 
frunzele  înaintea  furtunii,  după  câte  am  auzit. 

Zeii  sunt  buni,  şi-a  zis  Sam.  Dacă  nu  s-ar  fi  rătăcit,  pe  când  îşi  croia  drum  spre 
sud  dinspre  Fortăreaţa  lui  Craster,  el  şi  cu  Gilly  ar  fi  putut  nimeri  direct  în 
mijlocul  bătăliei...  sau  măcar  în  tabăra  lui  Mance  Rayder.  Poate  că  asta  ar  fi  fost 
destul  de  bine  pentru  Gilly  şi  pentru  copilul  ei,  dar  nu  pentru  Sam.  Auzise  toate 
poveştile  despre  ce  făceau  sălbaticii  cu  ciorile  capturate.  Se  înfiora. 

însă  nimic  din  ce-i  spuseseră  fraţii  lui  nu-1  pregătise  pentru  ceea  ce  avea  să 
găsească  la  Castelul  Negru. 

Sala  comună  arsese  din  temelii  şi  scara  mare  de  lemn  era  un  maldăr  de  gheaţă 
şi  lemn  ars.  Donai  Noye  era  mort,  împreună  cu  Rast,  Dick  Surdul,  Alyn  cel  Roşu 
şi  atâţia  alţii,  dar  castelul  era  mai  ticsit  decât  îl  văzuse  vreodată;  nu  de  fraţi  în 
negru,  ci  de  soldaţii  regelui,  mai  mult  de  o  mie.  în  Turnul  Regelui  se  afla  un  rege, 
pentru  prima  oară  de  când  se  ştiau,  iar  flamurile  fluturau  pe  Lance,  pe  Turnul  lui 
Hardin,  Garda  Apei  Cenuşii,  Castelul  Scutului  şi  pe  alte  clădiri  care  stăteau  goale 
şi  părăsite  de  ani  şi  ani. 

—  Cel  mare,  auriu  cu  cerbul  negru,  acela  e  stindardul  regal  al  Casei 
Baratheon,  i-a  spus  lui  Gilly,  care  nu  mai  văzuse  niciodată  flamuri.  Vulpea  şi 
florile  aparţin  Casei  Florent.  Ţestoasa  e  pentru  Estermont,  peştele-sabie  pentru 
Bar  Emmon,  iar  trâmbiţele  încrucişate  sunt  ale  Casei  Wensington. 

—  Sunt  toate  frumoase  ca  florile.  Gilly  a  arătat  cu  degetul:  îmi  plac  cele 
galbene,  cu  focul.  Uite,  şi  câţiva  dintre  luptători  au  acelaşi  lucru  pe  bluze. 

—  O  inimă  înflăcărată.  Nu  ştiu  al  cui  e  blazonul  acela.  Sam  a  aflat  destul  de 
curând. 

—  Oamenii  reginei,  i-a  spuse  Pyp  -  după  care  a  scos  un  ţipăt  şi  a  strigat: 
Fugiţi  şi  zăvorâţi  uşile,  flăcăi,  e  Sam  Ucigaşul  întors  din  mormânt,  în  timp  ce 
Grenn  îl  strângea  pe  Sam  atât  de  tare  în  braţe  încât  avea  impresia  că  o  să-i  rupă 
coastele  -  dar  ar  fi  mai  bine  să  nu  te  apuci  să  întrebi  unde  e  regina.  Stannis  a 
lăsat-o  la  Eastwatch,  cu  fiica  lor  şi  cu  flota.  N-a  adus  nici  o  femeie,  în  afară  de  cea 
roşie. 

—  Cea  roşie?  a  întrebat  Sam,  nesigur. 

—  Melisandre  din  Asshai,  i-a  explicat  Grenn.  Vrăjitoarea  regelui.  Se  zice  că  a 
ars  un  om  de  viu  la  Piatra  Dragonului,  ca  Stannis  să  aibă  vânt  prielnic  în  călătoria 
spre  Nord.  A  fost  alături  de  el  şi  în  bătălie  şi  i-a  dat  sabia  fermecată.  Aducătoarea 
de  Lumină  i  se  spune.  Aşteaptă  s-o  vezi.  Străluceşte  de  parcă  ar  avea  o  bucată  de 
soare  înăuntru.  Se  uită  din  nou  la  Sam  şi  flutură  un  zâmbet  larg,  prostesc  şi 
neajutorat,  încă  nu-mi  vine  să  cred  că  eşti  aici. 

Jon  Snow  zâmbise  şi  el  când  îl  văzuse,  dar  era  un  zâmbet  obosit,  ca  acela  pe 
care  îl  afişa  acum. 

—  Ai  reuşit  să  te  întorci,  până  la  urmă,  i-a  spus  el.  Şi  ai  adus-o  şi  pe  Gilly. 
Te-ai  descurcat  bine,  Sam. 

Jon  se  descurcase  şi  el  mai  mult  decât  bine,  după  cum  povestea  Grenn.  Cu 
toate  acestea,  capturarea  Cornului  Iernii  şi  a  unui  prinţ  sălbatic  nu  fusese 
îndeajuns  pentru  Ser  Alliser  Thorne  şi  amicii  lui,  care  îl  numeau  şi  acum  trădător. 
Deşi  Maester  Aemon  spunea  că  rana  i  se  vindeca  bine,  Jon  mai  avea  şi  alte  răni, 
mai  adânci  decât  cele  care  se  vedeau  cu  ochiul  liber.  Plânge  după  fata  lui 
sălbatică  şi  după  fraţii  lui. 

—  E  ciudat,  îi  zise  el  lui  Sam.  Craster  nu  1-a  iubit  deloc  pe  Mance,  nici  Mance 
pe  Craster,  dar  acum  fiica  lui  Craster  îl  hrăneşte  pe  fiul  lui  Mance. 

—  Am  lapte,  zise  Gilly,  cu  glasul  moale  şi  sfios.  Al  meu  bea  doar  puţin.  Nu  e 
aşa  de  lacom  ca  ăsta. 

Val,  femeia  sălbatică,  se  întoarse  să-i  privească. 

—  Am  auzit  oamenii  reginei  spunând  că  femeia  roşie  vrea  să-1  dea  pe  Mance 
focului,  îndată  ce  se  înzdrăveneşte. 

Jon  o  privi  obosit. 

—  Mance  e  dezertor  din  Rondul  de  Noapte.  Pedeapsa  pentru  asta  e  moartea. 
Dacă  l-ar  fi  capturat  Rondul,  ar  fi  fost  de  mult  spânzurat.  Dar  e  ostaticul  regelui  şi 
nimeni  nu  ştie  ce  e  în  mintea  lui,  în  afară  de  preoteasa  roşie. 

—  Vreau  să-1  văd,  spuse  Val.  Vreau  să-i  arăt  fiul.  Merită  atâta  lucru,  înainte 
să-1  omorâţi. 

Sam  încercă  să-i  explice: 

—  Nimeni  nu  are  permisiunea  să-1  vadă,  în  afară  de  Maester  Aemon,  doamna 
mea. 

—  Dacă  ar  depinde  de  mine,  Mance  şi-ar  putea  ţine  copilul  în  braţe.  Zâmbetul 
lui  Jon  dispăruse.  îmi  pare  rău,  Val.  Jon  se  întoarse  cu  spatele.  Sam  şi  cu  mine 
trebuie  să  ne  vedem  acum  de  treburile  noastre.  Ei,  bine,  Sam  trebuie,  oricum. 
Vom  întreba  dacă-1  poţi  vedea  pe  Mance.  E  tot  ce-ţi  pot  promite. 

Sam  mai  zăbovi  cât  să  strângă  uşor  mâna  lui  Gilly  şi  să-i  promită  că  se  va 
întoarce  după  cină.  Apoi  porni  în  grabă  după  Jon.  în  faţa  uşii  erau  străjeri,  oameni 
ai  reginei,  cu  suliţe.  Jon  era  la  jumătatea  drumului  pe  scări  în  jos,  dar  se  opri  când 
îl  auzi  pe  Sam  gâfâind  în  urma  lui. 

—  Eşti  mai  mult  decât  prieten  cu  Gilly,  nu-i  aşa? 
Sam  roşi. 

—  Gilly  e  bună.  Bună  şi  blândă.  Era  fericit  că  lungul  lui  coşmar  se  sfârşise, 
fericit  să  fie  înapoi  printre  fraţii  lui,  la  Castelul  Negru. . .  dar  în  unele  nopţi,  singur 
în  odaia  lui,  se  gândea  cât  de  caldă  era  Gilly  când  se  cuibăreau  împreună  sub 
blănuri,  cu  copilaşul  între  ei.  Ea...  ea  m-a  făcut  mai  curajos,  Jon.  Nu  curajos, 
dar...  mai  curajos. 

—  Ştii  că  n-o  poţi  păstra,  îi  spuse  Jon  cu  blândeţe,  cum  nici  eu  n-aş  fi  putut 
rămâne  cu  Ygritte.  Ai  rostit  jurămintele,  Sam,  ca  mine.  Ca  noi  toţi. 

—  Ştiu.  Gilly  spunea  că  mi-ar  putea  fi  soţie,  dar. . .  i-am  zis  despre  jurăminte  şi 
ce  înseamnă  ele.  Nu  ştiu  dacă  s-a  întristat  sau  s-a  bucurat,  dar  eu  i-am  spus.  Sam 
înghiţi  în  sec  şi  adăugă:  Jon,  ar  putea  exista  onoare  într-o  minciună,  dacă  ar  fi 
spusă. . .  cu  un  scop  nobil? 

—  Asta  ar  depinde  de  minciună  şi  de  scop,  bănuiesc.  Se  uită  la  Sam.  Nu  te-aş 
sfătui.  Nu  eşti  făcut  să  minţi,  Sam.  Roşeşti  şi  scânceşti  şi  te  bâlbâi. 

—  Aşa  e,  zise  Sam,  dar  într-o  scrisoare  aş  putea  să  mint.  Sunt  mai  bun  cu  o 
pană  în  mână.  Am  avut  un...  gând.  M-am  gândit  că,  poate,  când  lucrurile  se 
liniştesc  aici,  cel  mai  bun  lucru  ar  fi  pentru  Gilly...  mă  gândeam  că  aş  putea  s-o 
trimit  la  Horn  Hill.  La  mama,  la  surorile  şi  la. . .  la  t-t-tata.  Dacă  Gilly  ar  spune  că 
pruncul  e  al  meu...  Roşea  din  nou.  Mama  mea  l-ar  primi,  ştiu.  Ar  găsi  un  loc 
pentru  Gilly,  o  slujbă,  ceva,  n-ar  fi  aşa  de  rău  ca  atunci  când  1-a  slujit  pe  Craster. 
Iar  Lordul  R-Randyll,  el...  el  n-ar  recunoaşte  niciodată  asta,  dar  s-ar  putea  să-i 
placă  să  creadă  că  am  dăruit  un  bastard  unei  fete  sălbatice.  Cel  puţin  asta  ar 
dovedi  că  sunt  destul  de  bărbat  să  mă  culc  cu  o  femeie  şi  să  fac  un  copil.  Mi-a 
spus  odată  că  sigur  o  să  mor  virgin,  că  nici  o  femeie  n-ar...  ştii  tu...  Jon,  dacă  aş 
face  asta,  dacă  aş  scrie  o  minciună...  ar  fi  un  lucru  bun?  Viaţa  pe  care  băiatul  ar 
avea-o... 

—  Să  crească  bastard  în  castelul  bunicului  său?  Jon  ridică  din  umeri.  Depinde 
în  mare  măsură  de  tatăl  tău  şi  ce  fel  de  băiat  e  acesta.  Dacă  seamănă  cu  tine. . . 

—  N-o  să  semene.  Craster  e  tatăl  lui.  Adevărat.  L-ai  văzut,  era  tare  ca  o 
buturugă,  iar  Gilly  e  mai  puternică  decât  pare. 

—  Dacă  băiatul  se  va  arata  priceput  cu  sabia  şi  lancea,  va  avea  un  loc  printre 
gărzile  tatălui  tău  măcar,  spuse  Jon.  S-a  mai  auzit  de  bastarzi  deveniţi  scutieri  şi 
ridicaţi  la  rang  de  cavaleri.  Dar  ai  face  bine  să  te  asiguri  că  Gilly  poate  să  joace 
rolul  în  mod  convingător.  Din  ce  mi-ai  povestit  tu  despre  Lordul  Randyll,  mă 
îndoiesc  că  i-ar  plăcea  să  fie  înşelat. 

Alţi  străjeri  erau  postaţi  în  faţa  turnului.  Dar  aceştia  erau  oamenii  regelui.  Sam 
învăţase  repede  să-i  deosebească.  Oamenii  regelui  erau  la  fel  de  neciopliţi  şi  lipsiţi 
de  evlavie  ca  orice  alţi  soldaţi,  dar  oamenii  reginei  erau  fervenţi  în  devoţiunea  lor 
faţă  de  Melisandre  din  Asshai  şi  Stăpânul  Luminii. 

—  Mergi  iarăşi  în  curtea  de  antrenamente?  întrebă  Sam  în  timp  ce  traversau 
curtea.  E  sănătos  să  te  antrenezi  aşa  de  mult,  înainte  să  ţi  se  vindece  piciorul  bine? 

Jon  ridică  din  umeri: 

—  Ce  altceva  am  de  făcut?  Marsh  mi-a  retras  toate  sarcinile,  de  teamă  că  sunt 
un  trădător. 

—  Sunt  numai  câţiva  care  cred  asta,  îl  asigură  Sam.  Ser  Alliser  şi  prietenii  lui. 
Majoritatea  fraţilor  sunt  de  altă  părere.  Regele  Stannis  ştie  şi  el,  bag  mâna-n  foc. 
I-ai  adus  Cornul  Iernii  şi  l-ai  capturat  pe  fiul  lui  Mance  Rayder. 

—  N-am  făcut  decât  să-i  apăr  pe  Val  şi  pe  copil  de  jefuitori,  când  au  fugit 
sălbaticii,  şi  să-i  ţin  acolo  până  când  ne-au  găsit  cercetaşii.  N-am  capturat  pe 

nimeni.  Regele  Stannis  îşi  ţine  bine  oamenii  în  mână,  asta  se  vede  limpede.  îi  lasă 
să  jefuiască  niţeluş,  dar  n-am  auzit  decât  de  trei  femei  sălbatice  siluite,  iar  cei  care 
au  făcut-o  au  fost  cu  toţii  castraţi.  Presupun  c-ar  fi  trebuit  să  omor  oamenii  liberi 
pe  când  fugeau.  Ser  Alliser  răspândeşte  vorba  că  singura  dată  când  am  scos  sabia, 
am  făcut-o  ca  să-i  apăr  pe  duşmanii  noştri.  Zice  că  nu  l-am  omorât  pe  Mance 
Rayder  fiindcă  eram  în  cârdăşie  cu  el. 

—  E  singurul  care  gândeşte  aşa,  zise  Sam.  Toată  lumea  ştie  ce  fel  de  om  e  Ser 
Alliser. 

Cu  obârşia  sa  nobilă,  rangul  de  cavaler  şi  lungii  ani  petrecuţi  în  Rond,  Ser 
Alliser  Thorne  putea  să  fie  un  candidat  puternic  la  titlul  de  Lord  Comandant,  dar 
aproape  toţi  cei  pe  care-i  antrenase  de-a  lungul  anilor,  ca  maestru  de  arme,  îl 
dispreţuiau.  Numele  lui  fusese  propus,  desigur,  dar  fiind  clasat  abia  al  şaselea  în 
prima  zi  şi  pierzând  voturi  în  cea  de-a  doua,  Thorne  se  retrăsese  pentru  a-1  sprijini 
pe  Lordul  Janos  Slynt. 

—  Ceea  ce  ştie  toată  lumea  e  că  Lordul  Alliser  este  un  cavaler  cu  descendenţă 
nobilă  şi  un  fiu  legitim,  în  timp  ce  eu  sunt  bastardul  care  1-a  omorât  pe  Qhorin 
Halfhand  şi  s-a  culcat  cu  o  suliţaşă.  I-am  auzit  spunându-mi  omul-  lup.  Cum  să  pot 
fi  un  om-lup  fără  un  lup,  te-ntreb  eu?  Gura  i  se  crispa.  Nici  măcar  nu  mai  visez  cu 
Nălucă.  Visez  numai  criptele  şi  regii  de  piatră  pe  tronurile  lor.  Uneori  aud  glasul 
lui  Robb  şi  al  tatălui  meu,  ca  şi  cum  ar  fi  la  un  ospăţ.  Dar  între  noi  se  află  un  zid  şi 
ştiu  că  mie  nu  mi  s-a  pregătit  nici  un  loc  la  masă. 

Cei  vii  n-au  ce  căuta  la  ospăţul  celor  morţi.  Lui  Sam  i  se  rupea  inima  că 
trebuie  să  păstreze  tăcerea.  Bran  nu  e  mort,  îi  venea  să-i  spună.  Nu  e  singur  şi  se 
îndreaptă  spre  nord,  cu  prietenii  lui,  pe  spatele  unui  elan  uriaş,  să  caute  cioara 
cu  trei  ochi  în  adâncurile  pădurii  bântuite.  Părea  o  nebunie,  şi  uneori  Sam  Tarly 
avea  impresia  că  visase,  că  plăsmuise  totul  din  febră  şi  teamă  şi  foame...  dar  şi 
aşa  ar  fi  scăpat  o  vorbă,  dacă  nu  şi-ar  fi  dat  cuvântul  de  onoare. 

De  trei  ori  jurase  să  păstreze  secretul,  o  dată  chiar  în  faţa  lui  Bran,  o  dată  în 
faţa  acelui  băiat  necunoscut,  Jojen  Reed,  şi  ultima  oară  în  faţa  lui  Mâini-Reci. 

—  Lumea  crede  că  băiatul  e  mort,  îi  spusese,  la  despărţire,  salvatorul.  Lasă-i 
oasele  să  se  odihnească  netulburate.  Nu  vrem  pe  nimeni  pe  urmele  noastre.  Jură, 
Samwell  al  Rondului  de  Noapte.  Jură  pe  viaţa  pe  care  mi-o  datorezi. 

Nefericit,  Sam  se  mută  de  pe  un  picior  pe  altul  şi  spuse: 

—  Lordul  Janos  nu  va  fi  ales  niciodată  Lord  Comandant.  Era  cea  mai  bună 
alinare  pe  care  i-o  putea  oferi  lui  Jon,  singura  alinare.  Asta  nu  se  va  întâmpla. 

—  Sam,  eşti  un  dulce  naiv.  Deschide  ochii.  Se  întâmplă  de  zile  în  şir.  Jon  îşi 
dădu  la  o  parte  părul  din  ochi  şi  adăugă:  N-oi  fi  ştiind  eu  nimic,  dar  asta  ştiu. 
Acum,  lasă-mă,  te  rog,  simt  nevoia  să  lovesc  pe  cineva  foarte  tare  cu  sabia. 

Sam  nu  avea  ce  face  decât  să-1  privească  îndreptându-se  cu  paşi  mari  către 
armurărie  şi  curtea  de  antrenamente.  Acolo  îşi  petrecea  Jon  cele  mai  multe  ceasuri 
de  veghe.  Cu  Ser  Edmure  mort  şi  Ser  Alliser  dezinteresat,  Castelul  Negru  nu  avea 

nici  un  maestru  de  arme,  astfel  că  Jon  preluase  el  sarcina  de  a  lucra  cu  câţiva 
dintre  recruţii  novici:  Satin,  Calul,  Robin-Hop,  cu  piciorul  său  strâmb,  Aron  şi 
Emrick.  Şi  când  aceştia  aveau  sarcini  de  îndeplinit,  se  antrena  singur,  ore  la  rând, 
cu  sabia,  scutul  şi  suliţa,  sau  se  lupta  cu  oricine  se  sinchisea  să-i  accepte 
provocarea. 

Sam,  eşti  un  dulce  naiv,  îi  răsunau  în  urechi  cuvintele  lui  Jon,  tot  drumul  până 
la  fortăreaţa  maesterului.  Deschide  ochii.  Se  întâmplă  de  zile  în  şir.  Oare  se  putea 
să  aibă  dreptate?  Pentru  a  deveni  Lord  Comandant  al  Rondului  de  Noapte,  un 
candidat  avea  nevoie  de  voturile  a  două  treimi  dintre  Fraţii  Juraţi  şi,  după  nouă 
zile  şi  nouă  votări,  nimeni  nu  era  nici  măcar  pe  aproape.  Lordul  Janos  câştiga, 
într-adevăr,  teren,  depăşindu-i  încetul  cu  încetul  mai  întâi  pe  Bowen  Marsh,  apoi 
pe  Othel  Yarwyck,  dar  încă  era  mult  în  urma  lui  Ser  Denys  Mallister  de  la  Turnul 
Umbrei  şi  a  lui  Cotter  Pyke  de  la  Eastwatch-by-the-Sea.  Unul  dintre  ei  va  fi  cu 
siguranţă  noul  Lord  Comandant,  îşi  spuse  Sam. 

Stannis  postase  gărzi  şi  în  faţa  porţilor  maesterului.  înăuntru  era  zăpuşeală,  iar 
încăperile  erau  înţesate  de  răniţi:  fraţi  în  negru,  oameni  ai  regelui  şi  oameni  ai 
reginei,  toţi  grămadă.  Clydas  îşi  târşâia  picioarele  printre  ei,  cu  carafe  cu  lapte  de 
capră  şi  vin  al  viselor,  dar  Maester  Aemon  nu  se  întorsese  din  vizita  de  dimineaţă 
la  Mance  Rayder.  Sam  îşi  agăţă  mantia  într-un  cârlig  şi  se  duse  să  dea  o  mână  de 
ajutor.  Dar  nici  în  timp  ce  aducea  şi  turna  şi  schimba  bandaje,  cuvintele  lui  Jon 
nu-i  dădeau  pace:  Sam,  eşti  un  dulce  naiv.  Deschide  ochii.  Se  întâmplă  de  zile  în 
şir. 

Trecu  o  oră  bună  până  când  putu  cere  permisiunea  să  plece  să  hrănească 
păsările.  în  drum  spre  stâncărie,  se  opri  să  verifice  însemnările  cu  numărătoarea 
din  seara  precedentă.  La  începutul  votării,  fuseseră  propuse  mai  mult  de  treizeci 
de  nume,  dar  majoritatea  se  retrăseseră  îndată  ce  devenise  limpede  că  nu  aveau 
cum  să  câştige.  Până  aseară,  mai  rămăseseră  şapte.  Ser  Denys  Mallister  adunase 
două  sute  treizeci  de  voturi,  Cotter  Pyke  o  sută  optzeci  şi  şapte,  Lordul  Slynt 
şaptezeci  şi  patru,  Othel  Yarwyck  şaizeci,  Bowen  Marsh  patruzeci  şi  nouă,  Hobb 
Trei-Degete  cinci,  iar  Edd  Toller  cel  Trist  unul.  Pyp  şi  glumele  lui  idioate.  Sam 
frunzări  primele  socoteli.  Ser  Denys,  Cotter  Pyke  şi  Bowen  Marsh  erau  cu  toţii  în 
cădere,  începând  din  a  treia  zi,  Othel  Yarwyck  dintr-a  şasea.  Doar  Lordul  Janos 
Slynt  urca,  zi  după  zi  după  zi. 

Auzea  corbii  croncănind  în  stâncărie,  aşa  că  lăsă  hârtiile  deoparte  şi  urcă 
treptele,  să-i  hrănească.  Văzu  mulţumit  că  li  se  mai  alăturaseră  încă  trei  corbi. 

—  Snow!  îi  striga.  Snow,  snow,  snow. 

El  îi  învăţase  asta.  Chiar  şi  cu  cei  nou-veniţi,  stâncăria  părea  deprimant  de 
goală.  Puţine  dintre  păsările  pe  care  le  trimisese  Maester  Aemon  cu  mesaje  se 
întorseseră  până  acum.  Dar  una  ajunsese  la  Stannis.  Una  găsise  Piatra 
Dragonului  şi  un  rege  căruia  încă  îi  păsa.  Sam  ştia  că  departe,  la  sud,  tatăl  său 
adusese  Casa  Tarly  în  sprijinul  băiatului  de  pe  Tronul  de  Fier,  dar  nici  Regele 


211 


Joffrey,  nici  micul  Rege  Tommen  nu  se  puseseră  în  mişcare  când  Rondul  de 
Noapte  strigase  după  ajutor.  La  ce  folos  un  rege  care  nu-şi  apără  regatul,  gândi 
el  mânios,  amintindu-şi  noaptea  de  la  Pumnul  Primilor  Oameni  şi  drumul 
chinuitor  către  Fortăreaţa  lui  Craster,  prin  întuneric,  spaimă  şi  ninsoare.  Era 
adevărat,  oamenii  reginei  îl  stinghereau,  dar  ei  măcar  veniseră. 

Seara,  la  cină,  Sam  îl  căută  pe  Jon  Snow,  dar  nu-1  văzu  nicăieri  în  pivniţa 
cavernoasă  unde  îşi  luau  acum  cercetaşii  masa.  în  cele  din  urmă  se  aşeză  pe  o 
bancă,  lângă  ceilalţi  prieteni  ai  săi.  Pyp  îi  povestea  lui  Edd  cel  Trist  despre 
rămăşagul  pe  care  îl  făcuseră,  să  vadă  care  dintre  soldaţii  de  paie  putea  strânge 
mai  multe  săgeţi  ale  sălbaticilor. 

—  Tu  ai  fost  în  frunte  aproape  tot  timpul,  dar  în  ultima  zi,  Watt  de  la  Lacul 
Lung  s-a  ales  cu  trei  săgeţi  în  piept,  aşa  că  te-a  întrecut. 

—  Eu  nu  câştig  niciodată,  se  plânse  Edd  cel  Trist.  Dar  lui  Watt  zeii  i-au  zâmbit 
întotdeauna.  Când  sălbaticii  l-au  doborât  de  pe  Podul  Ţestelor,  s-a  nimerit  să  cadă 
într-un  ochi  adânc  de  apă.  Cât  de  norocos  trebuie  să  fii  să  ocoleşti  toate  pietroaiele 
alea? 

—  A  căzut  de  sus?  vru  să  ştie  Grenn.  A  scăpat  cu  viaţă  fiindcă  a  nimerit  în 
ochiul  de  apă? 

—  Nu,  răspunse  Edd  cel  Trist.  Era  deja  mort,  de  la  toporul  ăla  în  cap,  dar  a  fost 
un  noroc  că  n-a  căzut  pe  pietre. 

Hobb  Trei-Degete  le  promisese  fraţilor  pulpă  friptă  de  mamut  în  seara  aceea, 
poate  în  speranţa  de  a  mai  smulge  câteva  voturi.  Dacă  asta  a  avut  în  minte,  ar  fi 
trebuit  să  aleagă  un  mamut  mai  tânăr,  gândi  Sam,  scoţându-şi  un  zgârci  dintre 
dinţi.  Oftând,  dădu  mâncarea  la  o  parte. 

în  curând,  va  avea  loc  o  nouă  votare  şi  tensiunea  care  plutea  în  aer  era  mai 
grea  decât  fumul.  Cotter  Pyke  şedea  lângă  foc,  înconjurat  de  cercetaşii  de  la 
Eastwatch.  Ser  Denys  Mallister  era  aproape  de  uşă,  cu  un  grup  mai  mic  de  oameni 
de  la  Turnul  Umbrei.  Janos  Slynt  are  locul  cel  mai  bun,  constată  Sam,  la  mijloc, 
între  flăcări  şi  curentul  de  aer.  Se  nelinişti  văzându-1  pe  Bowen  Marsh  lângă  el, 
palid  şi  tras  la  faţă,  cu  capul  încă  înfăşurat  în  bandajul  de  pânză,  dar  ascultând  tot 
ce  avea  de  spus  Lordul  Janos.  Când  le  atrase  atenţia  prietenilor  săi,  Pyp  spuse: 

—  Şi  uite  acolo,  Lordul  Alliser  şuşoteşte  cu  Othell  Yarwyck. 

După  masă,  Maester  Aemon  se  ridică,  întrebând  dacă  vreunul  dintre  fraţi  dorea 
să  vorbească  înainte  de  a-şi  exprima  voturile.  Edd  cel  Trist  se  ridică  în  picioare, 
cu  chipul  împietrit  şi  mohorât,  ca  întotdeauna. 

—  Vreau  doar  să  spun  oricui  mă  va  vota  că  aş  fi,  cu  siguranţă,  un  Lord 
Comandant  îngrozitor.  Dar  la  fel  stau  lucrurile  cu  toţi  ceilalţi. 

Edd  fu  urmat  de  Bowen  Marsh,  care  se  ridică,  sprijinindu-se  cu  o  mână  de 
umărul  Lordului  Slynt. 

—  Fraţi  şi  prieteni.  Cer  ca  numele  meu  să  fie  retras  de  pe  listă.  Rana  încă  mă 
supără  şi  mă  tem  că  misiunea  e  prea  grea  pentru  mine...  dar  nu  şi  pentru  Lordul 

Janos,  care  a  fost  la  comanda  mantiilor  aurii  de  la  Debarcaderul  Regelui  timp  de 
mulţi  ani.  Haideţi  să-i  acordăm  cu  toţii  sprijinul  nostru. 

Sam  auzi  murmure  furioase  din  grupul  lui  Cotter  Pyke,  iar  Ser  Denys  se  uită  la 
unul  dintre  tovarăşii  lui  şi  clătină  din  cap.  E  prea  târziu,  răul  e  făcut.  Se  întreba 
unde  era  Jon  şi  de  ce  rămăsese  deoparte. 

Majoritatea  fraţilor  nu  aveau  ştiinţă  de  carte,  aşa  că  obiceiul  era  să  voteze 
aruncând  mici  obiecte  într-unui  dintre  butoaiele  mari  şi  burduhănoase  de  fier  pe 
care  Hobb  Trei-Degete  şi  Owen  Tolomacul  le  târâseră  din  bucătărie.  Butoaiele 
erau  aşezate  într-un  colţ,  după  o  draperie  grea,  ca  votanţii  să-şi  poată  exprima 
opţiunea  feriţi  de  ochii  celorlalţi.  Aveai  voie  să  laşi  un  prieten  să  voteze  în  locul 
tău,  dacă  erai  la  datorie,  aşa  că  unii  dintre  fraţi  aveau  două  monede,  trei  sau  patru, 
iar  Ser  Denys  şi  Cotter  Pyke  votau  pentru  garnizoanele  pe  care  le  lăsaseră  în 
urmă. 

Când,  în  cele  din  urmă,  în  sală  nu  mai  rămăseseră  decât  ei  trei,  Sam  şi  Clydas 
răsturnară  butoiul  în  faţa  lui  Maester  Aemon.  O  cascadă  de  scoici,  pietre  şi 
gologani  se  revărsă  pe  masă.  Mâinile  zbârcite  ale  lui  Aemon  sortau  cu  o 
surprinzătoare  viteză,  mutând  scoicile  aici,  pietrele  dincolo,  gologanii  într-o  parte 
şi  ocazionalele  vârfuri  de  săgeţi,  cuie  şi  ghinde  laolaltă. 

Sam  şi  Clydas  numărară  grămezile,  fiecare  ţinându-şi  propria  socoteală. 

în  seara  aceasta,  fu  rândul  lui  Sam  să  anunţe  primul  rezultatele: 

—  Două  sute  trei  pentru  Ser  Denys  Mallister,  spuse  el.  O  sută  şaizeci  şi  nouă 
pentru  Cotter  Pyke.  O  sută  treizeci  şi  şapte  pentru  Lordul  Janos  Slynt,  şaptezeci  şi 
două  pentru  Othell  Yarwyck,  cinci  pentru  Hobb  Trei-Degete  şi  două  pentru  Edd 
cel  Trist. 

—  Eu  am  avut  o  sută  şaizeci  şi  opt  pentru  Cotter  Pyke,  zise  Clydas.  Ne  lipsesc 
două  voturi,  după  socoteala  mea,  şi  unul  după  a  lui  Sam. 

—  Numărătoarea  lui  Sam  e  corectă,  spuse  Maester  Aemon.  Jon  Snow  n-a 
votat.  N-are  nici  o  importanţă.  Nimeni  nu  se  apropie. 

Sam  era  mai  mult  uşurat  decât  dezamăgit.  Chiar  şi  cu  sprijinul  lui  Bowen 
Marsh,  Lordul  Janos  era  doar  al  treilea. 

—  Cine  sunt  ăştia  cinci  care  votează  întruna  pentru  Hobb  Trei-Degete?  se 
întrebă  el. 

—  Fraţi  care  vor  să-1  vadă  afară  din  bucătărie,  răspunse  Clydas. 

—  Ser  Denys  are  cu  zece  voturi  mai  puţin  decât  ieri,  le  atrase  atenţia  Sam.  Iar 
Cotter  Pyke  a  pierdut  aproape  douăzeci.  Asta  nu  e  bine. 

—  Nu  e  bine  pentru  speranţele  lor  de  a  deveni  Lorzi  Comandanţi,  cu  siguranţă, 
spuse  Maester  Aemon.  Dar  s-ar  putea  ca  până  la  urmă  să  fie  bine  pentru  Rondul 
de  Noapte.  Asta  nu  e  treaba  noastră.  Zece  zile  nu  e  chiar  aşa  de  mult.  A  fost 
cândva  o  votare  care  a  durat  aproape  doi  ani,  vreo  şapte  mii  de  voturi.  Fraţii  vor 
ajunge  la  o  decizie  când  vor  găsi  de  cuviinţă. 

Da,  gândi  Sam,  dar  ce  decizie? 

Mai  târziu,  după  câteva  cupe  de  vin  îndoit  cu  apă,  în  intimitatea  odăii  lui  Pyp, 
limba  lui  Sam  se  dezlegă  şi  se  pomeni  gândind  cu  voce  tare: 

—  Cotter  Pyke  şi  Ser  Denys  Mallister  pierd  teren,  dar  între  ei  mai  sunt  aproape 
două  treimi,  le  spuse  el  lui  Pyp  şi  lui  Grenn.  Oricare  ar  fi  bun  ca  Lord  Comandant. 
Cineva  trebuie  să-1  convingă  pe  unul  dintre  ei  să  se  retragă  şi  să-1  sprijine  pe 
celălalt. 

—  Cineva,  făcu  Grenn,  cu  îndoială.  Dar  cine? 

—  Grenn  e  aşa  de  tâmpit  încât  se  gândeşte  că  acel  cineva  ar  putea  fi  el,  zise 
Pyp.  Poate  că,  după  ce  termină  cu  Pyke  şi  Mallister,  cineva  ar  trebui  să-1  convingă 
pe  Regele  Stannis  să  se  însoare  cu  Regina  Cersei. 

—  Regele  Stannis  e  însurat,  obiectă  Grenn. 

—  Spune  şi  tu  Sam,  ce  să  mă  fac  cu  el?  oftă  Pyp. 

—  Cotter  Pyke  şi  Ser  Denys  nu  se  plac,  continuă  Grenn  cu  încăpăţânare.  Se 
ceartă  pentru  orice. 

—  Da,  dar  numai  fiindcă  au  idei  diferite  despre  ce  e  mai  bine  pentru  Rond, 
punctă  Sam.  Dacă  noi  le-am  explica. . . 

—  Noi?  făcu  Pyp.  Cum  ai  trecut  de  la  cineva  la  noi?  Eu  sunt  maimuţa 
măscăriciului,  ai  uitat?  Iar  Grenn  este,  ei,  bine,  Grenn.  îi  zâmbi  lui  Sam  şi  mişcă 
din  urechi.  însă  tu. . .  tu  eşti  fiul  unui  lord  şi  administratorul  maesterului. . . 

—  Şi  Sam  Ucigaşul,  adăugă  Grenn.  Ai  omorât  un  Celălalt. 

—  Sticla  dragonului  1-a  omorât,  îi  spuse,  a  suta  oară,  Sam. 

—  Fiul  unui  lord,  administratorul  unui  maester  şi  Sam  Ucigaşul,  zise  Pyp 
meditativ.  Ai  putea  vorbi  cu  ei,  cine  ştie. . . 

—  Aş  putea,  zise  Sam,  posomorât  ca  Edd  cel  Trist,  dacă  n-aş  fi  prea  laş  să  stau 
faţă  în  faţă  cu  ei. 

JON 

Jon  îi  dădu  ocol  lui  Satin  încet,  pândind,  cu  sabia  în  mână,  forţându-1  să  se 
întoarcă. 

—  Ridică  scutul,  spuse  el. 

—  E  prea  greu,  se  plânse  băiatul  din  Oraşul  Vechi. 

—  E  cât  de  greu  trebuie  ca  să  poată  opri  o  sabie,  spuse  Jon.  Acum  ridică-1. 
Făcu  un  pas  înainte,  spintecând  aerul  cu  sabia.  Satin  săltă  scutul  tocmai  la  timp  ca 
să  prindă  sabia  la  margine  şi  coborî  iute  propria  armă,  spre  coastele  lui  Jon. 

—  Bine,  zise  Jon,  când  simţi  lovitura  în  scut.  Acum  a  fost  bine.  Dar  trebuie 
să-ţi  foloseşti  tot  trupul.  Lasă-ţi  greutatea  pe  sabie  şi  rezultatul  va  fi  mai 
distrugător  decât  dacă-ţi  foloseşti  doar  puterea  braţului.  Hai,  încearcă  încă  o  dată, 
loveşte  spre  mine,  dar  ţine  scutul  ăla  ridicat,  altfel  o  să-ţi  sune  capul  ca  un 
clopot. . . 

Dar  Satin  făcu  un  pas  înapoi  şi  îşi  ridică  viziera. 

—  Jon,  spuse  el,  cu  glas  neliniştit. 

Când  se  întoarse,  o  văzu  acolo,  în  spatele  lui,  înconjurată  de  oamenii  reginei. 
Nu-i  de  mirare  că  s-a  făcut  atâta  linişte  în  curte.  O  mai  zărise  pe  Melisandre 
noaptea,  la  focuri  sau  învârtindu-se  prin  castel,  dar  niciodată  atât  de  aproape.  E 
frumoasă,  gândi  el. . .,  dar  în  ochii  ei  roşii  era  ceva  mai  mult  decât  neliniştitor. 

—  Doamna  mea. 

—  Regele  vrea  să-ţi  vorbească,  Jon  Snow. 
Jon  aruncă  la  pământ  sabia  de  antrenament. 

—  Mi-ar  putea  fi  îngăduit  să  mă  schimb?  Nu  se  cuvine  să  mă  arăt  aşa  în  faţa 
unui  rege. 

—  Noi  te  vom  aştepta  pe  creasta  Zidului,  spuse  Melisandre. 

Noi,  auzi  Jon,  nu  el.  E  aşa  cum  se  spune.  Aceasta  este  adevărata  lui  regină,  nu 
cea  pe  care  a  lăsat- o  la  Eastwatch. 

îşi  atârnă  cămaşa  de  zale  şi  platoşa  în  armurărie,  se  întoarse  în  odaia  lui,  îşi 
lepădă  hainele  pătate  de  sudoare  şi  îmbrăcă  un  rând  de  veşminte  negre,  proaspăt 
spălate.  Ştia  că  în  cuşcă  va  fi  frig  şi  va  sufla  vântul,  iar  sus,  în  vârful  gheţii,  va  fi 
şi  mai  frig,  aşa  că  alese  o  mantie  groasă,  cu  glugă.  La  sfârşit,  îşi  luă  Gheara  Lungă 
şi  o  puse  pe  spate. 

Melisandre  aştepta  la  poalele  Zidului.  Oamenii  ei  plecaseră. 

—  Ce  doreşte  înălţimea  Sa  de  la  mine?  o  întrebă  Jon,  după  ce  intrară  în  cuşcă. 

—  Tot  ce  ai  de  dat,  Jon  Snow.  E  rege. 

Melisandre  închise  uşa  şi  trase  de  sfoara  de  semnal.  Troliul  începu  să  se 
învârtă,  ridicându-i.  Era  o  zi  senină  şi  Zidul  plângea,  cu  degete  lungi  de  apă 
şiroind  pe  faţa  lui  şi  scânteind  în  lumina  soarelui.  în  cuşca  strâmtă  de  fier,  Jon 
simţea  acut  prezenţa  femeii  în  roşu.  Până  şi  mirosul  pe  care  îl  răspândeşte  e 
roşu.  Mirosul  îi  amintea  de  fierăria  lui  Mikken,  un  miros  de  fier  înroşit,  de  fum  şi 
de  sânge.  Sărutată  de  foc,  gândi  el,  amintindu-şi  de  Ygritte.  Vântul  învolbură 
veşmintele  roşii  ale  Melisandrei,  fluturându-le  peste  picioarele  lui  Jon. 

—  Nu  ţi-e  frig,  doamna  mea?  o  întrebă  el. 
Femeia  roşie  râse: 

—  Niciodată.  Rubinul  de  la  gât  părea  să  pulseze  în  ritmul  inimii  ei.  Focurile 
Stăpânului  trăiesc  în  mine,  Jon  Snow.  Uite.  îi  atinse  obrazul  cu  mâna,  ţinând-o 
acolo,  iar  el  simţea  cât  de  fierbinte  era.  Aşa  ar  trebui  să  fie  viaţa,  îi  spuse  ea. 
Numai  moartea  e  rece. 

îl  găsiră  pe  Stannis  Baratheon  singur  pe  marginea  Zidului,  privind  gânditor 
peste  câmpul  unde  îşi  câştigase  bătălia  şi  spre  marea  pădure  verde  de  dincolo  de 
el.  Era  îmbrăcat  în  pantalonii  negri,  tunica  şi  cizmele  pe  care  le-ar  fi  putut  purta 
un  frate  al  Rondului  de  Noapte.  Numai  mantia  îl  deosebea,  o  mantie  grea,  aurie, 
tivită  cu  blană  neagră  şi  prinsă  cu  o  agrafă  în  forma  unei  inimi  înflăcărate. 

—  Ţi  l-am  adus  pe  Bastardul  de  la  Winterfell,  înălţimea  Ta,  spuse  Melisandre. 

Stannis  se  întoarse  să-1  cerceteze.  Sub  fruntea  lui  grea  se  aflau  doi  ochi  ca  nişte 
lacuri  albastre  fără  fund.  O  barbă  neagră-albăstrie,  tunsă  scurt,  îi  acoperea  obrajii 
supţi  şi  maxilarul  puternic,  fără  să  reuşească  să-i  ascundă  faţa  sfrijită.  Dinţii  îi 
erau  încleştaţi.  Avea  gâtul  şi  umerii  încordaţi,  la  fel  şi  mâna  dreaptă.  Jon  îşi  aminti 
ceva  ce  spusese  Donai  Noye  despre  fraţii  Baratheon: 

Robert  a  fost  oţelul  pur,  Stannis  e  fier  curat,  negru,  dur  şi  puternic,  dar  fragil 
cum  devine  fierul.  Se  va  frânge  înainte  de  a  se  încovoia.  îngenunche  cu  greu, 
întrebându-se  de  ce  avea  nevoie  de  el  acest  rege  fragil. 

—  Ridică-te.  Am  auzit  câte -n  lună  şi-n  stele  despre  tine,  Lord  Snow. 

—  Nu  sunt  lord,  sire.  Jon  se  ridică.  Ştiu  ce  ai  auzit.  Că  sunt  un  laş  şi  un 
trădător.  Că  l-am  ucis  pe  fratele  meu  Qhorin  Halfhand,  ca  sălbaticii  să-mi  cruţe 
viaţa.  Că  m-am  alăturat  lui  Mance  Rayder  şi  mi-am  luat  o  nevastă  dintre  sălbatici. 

—  Da.  Toate  acestea  şi  altele.  Eşti  om-lup,  se  spune,  care-şi  schimbă  pielea, 
cutreierând  noaptea  în  pielea  unui  lup.  Regele  Stannis  zâmbi  aspru.  Cât  din  toate 
acestea  e  adevărat? 

—  Am  avut  un  lup  străvechi,  pe  Nălucă.  L-am  părăsit  când  am  urcat  Zidul, 
lângă  Garda  Apei  Cenuşii,  şi  de  atunci  nu  l-am  mai  văzut.  Qhorin  Halfhand  mi-a 
ordonat  să  mă  alătur  sălbaticilor.  Ştia  că  mă  vor  pune  să-1  omor,  ca  să-mi 
dovedesc  loialitatea  faţă  de  ei,  şi  mi-a  spus  să  fac  orice-mi  vor  cere.  Femeia  se 
numea  Ygritte.  Mi-am  încălcat  jurămintele  cu  ea,  dar  jur  pe  numele  tatălui  meu  că 
nu  m-am  lepădat  niciodată  de  mantia  neagră. 

—  Te  cred,  spuse  regele. 
Asta  îl  surprinse: 

—  De  ce? 
Stannis  pufni. 

—  îl  cunosc  pe  Janos  Slynt  şi  l-am  cunoscut  pe  Ned  Stark.  Tatăl  tău  nu  mi-a 
fost  prieten,  dar  numai  un  nebun  s-ar  îndoi  de  onoarea  şi  de  cinstea  lui.  Semeni  cu 
el.  înalt  de  statură,  Stannis  se  ridica  deasupra  lui  Jon,  dar  era  atât  de  sfrijit  încât 
părea  cu  zece  ani  mai  bătrân  decât  era.  Ştiu  mai  multe  decât  ţi-ar  putea  trece  prin 
minte,  Jon  Snow.  Ştiu  că  tu  ai  fost  cel  care  a  găsit  pumnalul  de  obsidian  pe  care 
fiul  lui  Randyll  Tarly  1-a  folosit  ca  să-1  ucidă  pe  Celălalt. . . 

—  Nălucă  1-a  găsit.  Era  înfăşurat  într-o  mantie  de  cercetaş  şi  îngropat  sub 
Pumnul  Primilor  Oameni.  Mai  erau  şi  alte  arme...  capete  de  suliţe,  vârfuri  de 
săgeţi,  toate  din  sticla  dragonului. 

—  Ştiu  că  tu  ai  apărat  poarta  aici,  spuse  Regele  Stannis.  Altfel,  aş  fi  ajuns  prea 
târziu. 

—  Donai  Noye  a  apărat  poarta.  A  murit  în  tunel,  luptându-se  cu  regele 
uriaşilor. 

Stannis  zâmbi  larg. 

—  Noye  mi-a  făcut  prima  sabie.  Şi  ciocanul  de  război  al  lui  Robert.  Dacă  zeii 
ar  fi  socotit  de  cuviinţă  să-1  cruţe,  ar  fi  fost  un  Lord  Comandant  mai  bun  pentru 

frăţia  ta  decât  oricare  dintre  aceşti  nătărăi  care  se  ciorovăiesc  acum  pentru  asta. 

—  Cotter  Pyke  şi  Ser  Denys  Mallister  nu  sunt  nătărăi,  sire,  spuse  Jon.  Sunt 
oameni  de  nădejde,  capabili.  Şi  Othell  Yarwyck,  în  felul  lui.  Lordul  Mormont 
avea  încredere  în  fiecare  dintre  ei. 

—  Lordul  Mormont  al  tău  se  încredea  prea  uşor.  Altfel  n-ar  fi  murit  aşa  cum  a 
murit.  Dar  despre  tine  vorbeam.  N-am  uitat  că  tu  ne-ai  adus  acest  corn  fermecat  şi 
că  i-ai  capturat  pe  soţia  şi  fiul  lui  Mance  Rayder. . . 

—  Dalia  a  murit.  Asta  îl  întrista  şi  acum  pe  Jon.  Val  e  sora  ei.  N-a  fost  greu 
să-i  capturez,  înălţimea  Ta.  Tu  năvăliseşi  cu  oastea  asupra  sălbaticilor,  iar  omul- 
fiară  pe  care  Mance  îl  lăsase  s-o  păzească  pe  regină  a  înnebunit  când  vulturul  a 
luat  foc.  Jon  se  uită  la  Melisandre:  Unii  spun  că  tu  ai  făcut  asta. 

Femeia  roşie  zâmbi,  cu  păru-i  lung,  arămiu,  căzându-i  peste  faţă. 

—  Stăpânul  Luminii  are  gheare  de  foc,  Jon  Snow. 
Jon  clătină  din  cap  şi  se  întoarse  din  nou  spre  rege. 

—  înălţimea  Ta,  ai  pomenit  despre  Val.  A  cerut  să-1  vadă  pe  Mance  Rayder, 
să-i  arate  fiul.  Ar  fi  un. . .  un  gest  de  bunăvoinţă. 

—  Omul  a  dezertat  din  frăţia  voastră.  Toţi  fraţii  tăi  insistă  să  fie  omorât.  De  ce 
i-aş  face  o  favoare? 

Jon  nu  avea  nici  un  răspuns  pentru  asta. 

—  Dacă  nu  pentru  el,  atunci  pentru  Val.  De  dragul  surorii  sale,  mama 
copilului. 

—  îţi  place  această  Val? 

—  Abia  dacă  o  cunosc. 

—  Am  auzit  că  e  frumoasă. 

—  Foarte  frumoasă,  recunoscu  Jon. 

—  Frumuseţea  poate  fi  înşelătoare.  Fratele  meu  a  învăţat  lecţia  aceasta  de  la 
Cersei  Lannister.  Ea  1-a  omorât,  să  n-ai  nici  o  îndoială.  Şi  pe  tatăl  tău  şi  pe  Jon 
Arryn.  Regele  se  încruntă:  Te-ai  alăturat  acestor  sălbatici.  Crezi  că  au  vreun  dram 
de  onoare? 

—  Da,  răspunse  Jon,  dar  aşa  cum  o  înţeleg  ei,  sire. 

—  Dar  Mance  Rayder? 

—  Da.  Cred  că  da. 

—  Lordul  Oaselor? 
Jon  şovăi: 

—  Rattleshirt  îi  spuneam.  Perfid  şi  însetat  de  sânge.  Dacă  are  vreun  dram  de 
onoare,  o  ascunde  bine  sub  costumul  lui  de  oase. 

—  Şi  celălalt,  Tormund  cel  cu  multe  nume,  care  ne-a  scăpat  după  bătălie? 
Răspunde-mi  sincer. 

—  Tormund  Năpasta  Uriaşilor  mi  s-a  părut  a  fi  genul  de  om  care  poate  fi  un 
prieten  bun  şi  un  duşman  aprig,  înălţimea  Ta. 

Stannis  clătină  scurt  din  cap. 

—  Tatăl  tău  a  fost  un  om  de  onoare.  Nu  mi-a  fost  prieten,  dar  i-am  văzut 
valoarea.  Fratele  tău  a  fost  un  rebel  şi  un  trădător  care  voia  să  fure  jumătate  din 
regat,  însă  nimeni  nu-i  poate  pune  la  îndoială  curajul.  Dar  tu? 

Vrea  să-i  spun  că-l  iubesc?  Glasul  lui  Jon  fu  solemn  şi  oficial  când  spuse: 

—  Sunt  un  om  al  Rondului  de  Noapte. 

—  Vorbe.  Vorbele  sunt  vânt.  De  ce  crezi  că  am  părăsit  Piatra  Dragonului  şi  am 
venit  la  Zid,  Lord  Snow? 

—  Nu  sunt  lord,  sire.  Ai  venit  pentru  că  te-am  chemat  în  ajutor,  nădăjduiesc. 
Deşi  n-aş  putea  spune  de  ce  ţi-a  luat  atât  de  mult. 

în  mod  surprinzător,  Stannis  zâmbi  la  aceasta. 

—  Eşti  destul  de  îndrăzneţ  ca  să  fii  un  Stark.  Da,  ar  fi  trebuit  să  vin  mai 
devreme.  Dacă  n-ar  fi  fost  Mâna  mea,  poate  că  n-aş  fi  venit  deloc.  Lordul 
Seaworth  e  un  om  de  obârşie  modestă,  dar  mi-a  amintit  care  mi-e  datoria,  când  nu 
mă  puteam  gândi  decât  la  drepturile  mele.  Davos  spunea  că  aşez  căruţa  înaintea 
calului.  încercam  să  cuceresc  tronul  ca  să  salvez  regatul,  când  ar  fi  trebuit  să 
salvez  regatul  ca  să  cuceresc  tronul.  Stannis  arătă  către  nord.  Acolo  voi  găsi 
vrăjmaşul  pe  care  sunt  născut  să-1  înfrunt. 

—  Numele  lui  nu  poate  fi  rostit,  adăugă  încet  Melisandre.  E  Zeul  Nopţii  şi  al 
Terorii,  Jon  Snow,  iar  aceste  umbre  pe  zăpadă  sunt  făpturile  lui. 

—  Am  auzit  că  ai  ucis  unul  dintre  acele  cadavre  umblătoare  ca  să  salvezi  viaţa 
Lordului  Mormont,  spuse  Stannis.  S-ar  putea  ca  acesta  să  fie  şi  războiul  tău,  Lord 
Snow.  Dacă  mă  vei  ajuta. 

—  Sabia  mea  e  închinată  Rondului  de  Noapte,  înălţimea  Ta,  răspunse  Jon 
Snow  cu  băgare  de  seamă. 

Asta  nu-i  plăcu  regelui.  Stannis  scrâşni  din  dinţi  şi  spuse: 

—  îţi  cer  mai  mult  decât  o  sabie. 
Jon  era  nedumerit: 

—  Stăpâne? 

—  Am  nevoie  de  Nord. 
Nordul. 

—  Eu. . .  Fratele  meu  Robb  era  Rege  în  Nord. . . 

—  Fratele  tău  a  fost  Lordul  de  drept  al  Winterfellului.  Dacă  ar  fi  rămas  acasă 
şi  şi-ar  fi  făcut  datoria,  în  loc  să  se  încoroneze  şi  să  plece  să  cucerească  ţinuturile 
riverane,  poate  că  ar  fi  şi  astăzi  în  viaţă.  Dar  ce-a  fost  a  fost.  Tu  nu  eşti  Robb,  aşa 
cum  nici  eu  nu  sunt  Robert. 

Cuvintele  aspre  alungară  orice  urmă  de  simpatie  pe  care  Jon  ar  fi  putut  s-o 
simtă  pentru  Stannis. 

—  Mi-am  iubit  fratele,  spuse  el. 

—  Şi  eu  pe  al  meu.  Dar  ei  au  fost  ce-au  fost,  iar  noi  suntem  ce  suntem.  Eu  sunt 
singurul  rege  adevărat  din  Westeros,  de  la  nord  la  sud.  Iar  tu  eşti  bastardul  lui  Ned 
Stark.  Stannis  îl  cercetă  cu  ochii  săi  albaştri,  întunecaţi.  Tywin  Lannister  1-a  numit 

pe  Roose  Bolton  Păzitor  al  Nordului,  ca  să-1  răsplătească  pentru  că  1-a  trădat  pe 
fratele  tău.  Oamenii  de  fier  se  luptă  între  ei  de  la  moartea  lui  Balon  Greyjoy,  dar 
Moat  Cailin,  Deepwood  Motte,  Castelul  lui  Torrhen  şi  cea  mai  mare  parte  din 
Ţărmul  Stâncos  sunt  încă  în  mâinile  lor.  Pământurile  tatălui  tău  sângerează,  iar  eu 
n-am  nici  puterea,  nici  timpul  necesar  să-i  oblojesc  rănile.  Este  nevoie  de  un  Lord 
al  Winterfellului.  Un  Lord  loial  al  Winterfellului. 
Se  uită  la  mine,  gândi  Jon,  uluit. 

—  Winterfellul  nu  mai  există.  Theon  Greyjoy  1-a  pârjolit. 

—  Granitul  nu  arde  aşa  de  uşor,  spuse  Stannis.  Castelul  poate  fi  reconstruit,  în 
timp.  Nu  zidurile  fac  un  lord,  ci  omul.  Nordicii  tăi  nu  mă  cunosc  şi  nu  au  nici  un 
motiv  să  mă  iubească,  dar  voi  avea  nevoie  de  braţul  lor  în  bătăliile  ce  vor  veni. 
Am  nevoie  de  un  fiu  al  lui  Eddard  Stark  ca  să-i  aducă  sub  flamurile  mele. 

Vrea  să  mă  facă  Lord  de  Winterfell.  Vântul  sufla  cu  putere  şi  Jon  se  simţea 
atât  de  ameţit  încât  se  temea  că  îl  va  doborî  de  pe  Zid. 

—  înălţimea  Ta,  spuse  el,  uiţi  că  sunt  un  Snow,  nu  un  Stark. 

—  Tu  eşti  cel  care  uită,  răspunse  regele  Stannis. 
Melisandre  aşeză  o  mână  caldă  pe  braţul  lui  Jon. 

—  Un  rege  poate  să  şteargă  pata  de  pe  numele  unui  bastard  cu  o  simplă 
atingere,  Lord  Snow. 

Lord  Snow.  Aşa  îi  spusese  şi  Ser  Alliser,  ca  să-i  ia  în  râs  obârşia  de  bastard. 
Mulţi  dintre  fraţii  săi  începuseră  să  i  se  adreseze  la  fel,  unii  cu  simpatie,  alţii  ca 
să-1  rănească.  Dar,  dintr-odată,  avea  o  altă  rezonanţă  în  urechile  lui  Jon.  Suna. . . 
adevărat. 

—  Da,  spuse  el  şovăitor,  au  mai  fost  regi  care  au  legitimat  bastarzi,  dar. . .  sunt 
frate  al  Rondului  de  Noapte,  am  îngenuncheat  în  faţa  unui  copac  al  inimii  şi  am 
jurat  să  nu  am  niciodată  pământuri  şi  să  nu  zămislesc  copii. 

—  Jon.  Melisandre  era  atât  de  aproape  încât  îi  simţea  răsuflarea  caldă.  R'hllor 
este  singurul  zeu  adevărat.  Un  jurământ  făcut  în  faţa  unui  copac  nu  are  mai  multă 
valoare  decât  unul  pe  care  l-ai  face  pantofilor  tăi.  Deschide-ţi  inima  şi  lasă  lumina 
Stăpânului  să  pătrundă.  Arde  aceşti  copaci  ai  inimii  şi  acceptă  Winterfellul  ca  pe 
un  dar  al  Stăpânului  Luminii. 

Pe  când  era  copil,  prea  copil  ca  să  înţeleagă  ce  însemna  să  fii  bastard,  Jon  visa 
adesea  că  Winterfellul  va  fi,  într-o  zi,  al  lui.  Mai  târziu,  când  mai  crescuse,  se 
ruşinase  de  visele  acelea.  Winterfellul  avea  să  fie  moştenit  de  Robb  şi  apoi  de  fiii 
lui,  sau  de  Bran  sau  de  Rickon,  dacă  Robb  rămânea  fără  copii.  Iar  după  ei  veneau 
Şansa  şi  Arya.  Chiar  şi  să  viseze  că  va  fi  altfel  i  se  părea  necinstit,  ca  şi  cum  i-ar 
trăda  în  inima  lui,  dorindu-le  moartea.  Nu  mi- am  dorit  niciodată  asta,  gândi  el, 
stând  în  faţa  regelui  cu  ochi  albaştri  şi  a  femeii  roşii.  L-am  iubit  pe  Robb,  i-am 
iubit  pe  toţi...  N-am  dorit  niciodată  să  li  se  întâmple  nimic  rău,  dar  li  s-a 
întâmplat.  Iar  acum  n-am  mai  rămas  decât  eu.  Nu  trebuia  decât  să  rostească  un 
singur  cuvânt  şi  va  deveni  Jon  Stark  şi  nu  va  mai  fi  niciodată  Snow.  Nu  trebuia 

decât  să-i  jure  credinţă  regelui  şi  Winterfellul  va  fi  al  lui.  Nu  trebuia  decât. . . 
. . .  să-şi  încalce  jurămintele  din  nou. 

Iar  de  data  asta  nu  ar  mai  fi  doar  un  şiretlic.  Ca  să  revendice  castelul  tatălui 
său,  trebuia  să  se  întoarcă  împotriva  zeilor  tatălui  său. 

Regele  Stannis  rămăsese  din  nou  cu  privirea  pierdută  către  nord,  cu  mantia-i 
aurie  fluturând  pe  umeri. 

—  S-ar  putea  să  mă  înşel  în  privinţa  ta,  Jon  Snow.  Ştim  amândoi  ce  se  spune 
despre  bastarzi.  S-ar  putea  să-ţi  lipsească  onoarea  tatălui  tău  sau  priceperea 
fratelui  tău  în  mânuitul  armelor.  Dar  eşti  arma  pe  care  mi-a  dat-o  Stăpânul 
Luminii.  Te-am  găsit  aici,  aşa  cum  ai  găsit  tu  sticla  dragonului  ascunsă  sub  Pumn, 
şi  am  de  gând  să  te  folosesc.  Nici  măcar  Azor  Ahai  n-a  câştigat  războiul  de  unul 
singur.  Am  omorât  o  mie  de  sălbatici,  am  luat  alţi  o  mie  prizonieri,  iar  pe  restul 
i-am  împrăştiat.  Acel  Tormund  Pumn-de-Tunet  îi  regrupează  probabil  chiar  în 
clipa  aceasta  şi  pune  la  cale  un  nou  atac.  Şi,  cu  cât  ne  însângerăm  mai  mult  unul 
pe  altul,  cu  atât  vom  fi  mai  slabi  când  va  năvăli  asupra  noastră  adevăratul  duşman. 

Jon  ajunsese  la  aceeaşi  concluzie. 

—  Cum  spui,  înălţimea  Ta.  Se  întreba  unde  voia  regele  să  ajungă. 

—  în  timp  ce  fraţii  tăi  se  luptă  care  să  devină  conducător,  am  stat  de  vorbă  cu 
Mance  Rayder.  Regele  scrâşni  din  dinţi:  Un  bărbat  încăpăţânat,  acest  Mance,  şi 
mândru.  Nu-mi  va  da  de  ales  decât  să-1  dăruiesc  flăcărilor.  Dar  am  mai  luat  şi  alţi 
ostatici,  alţi  conducători.  Cel  care  îşi  spune  Rattleshirt,  câteva  dintre  căpeteniile 
clanurilor,  Magnarul  din  Thenn.  Fraţilor  tăi  nu  le  va  plăcea,  nu  mai  mult  decât 
lorzilor  tatălui  tău,  dar  am  de  gând  să  le  îngădui  sălbaticilor  să  treacă  dincolo  de 
Zid...  cei  care  îmi  jură  credinţă,  jură  să  păstreze  pacea  şi  legile  regelui  şi  îl 
primesc  pe  Stăpânul  Luminii  ca  zeu  al  lor.  Chiar  şi  pe  uriaşi,  dacă  genunchii  lor 
mari  se  pot  pleca.  O  să-i  las  să  se  stabilească  la  Dar,  după  ce  îl  smulg  de  la  noul 
vostru  Lord  Comandant.  Când  se  ridică  vânturile  reci,  vom  trăi  şi  vom  muri 
împreună.  E  timpul  să  facem  alianţe  împotriva  duşmanului  nostru  comun.  Se  uită 
la  Jon:  Eşti  de  acord? 

—  Tatăl  meu  a  visat  să  repopuleze  Darul,  mărturisi  Jon.  Vorbea  adesea  despre 
asta  cu  unchiul  Benjen.  Dar  nu  s-a  gândit  niciodată  să-l  populeze  cu  uriaşi... 
Dar  nici  nu  s-  a  alăturat  sălbaticilor.  Nu  se  amăgea,  ştia  că  oamenii  liberi  vor  fi 
supuşi  neascultători  şi  vecini  periculoşi.  Cu  toate  acestea,  când  punea  în  balanţă 
părul  roşu  al  Ygrittei  şi  ochii  albaştri  ai  creaturilor,  alegerea  era  simplă. 

—  Sunt  de  acord. 

—  Bine,  spuse  Regele  Stannis,  căci  calea  cea  mai  sigură  de  a  stabili  o  alianţă 
este  căsătoria.  Am  de  gând  să-1  însor  pe  Lordul  de  Winterfell  cu  această  prinţesă  a 
sălbaticilor. 

Probabil  că  Jon  îi  cunoştea  prea  bine  pe  sălbatici;  nu-şi  putu  stăpâni  râsul. 

—  înălţimea  Ta,  spuse  el,  ostatică  sau  nu,  dacă  crezi  că  poţi  pur  şi  simplu  să 
mi-o  dai  pe  Val,  mă  tem  că  mai  ai  multe  de  învăţat  despre  femeile  sălbatice. 

Oricine  vrea  să  se  însoare  cu  ea,  ar  fi  bine  să  se  pregătească  să  se  caţere  pe 
geamul  ei  din  turn  şi  s-o  scoată  de  acolo  de  cingătoare. 

—  Oricine?  Stannis  îl  măsură  cu  privirea.  Asta  înseamnă  că  n-o  vei  lua  de 
nevastă?  Te  previn,  face  parte  din  preţul  pe  care  trebuie  să-1  plăteşti  dacă  vrei 
numele  şi  castelul  tatălui  tău.  E  nevoie  de  asta,  ca  să  ne  asigurăm  loialitatea  noilor 
noştri  supuşi.  Mă  refuzi,  Jon  Snow? 

—  Nu,  răspunse  Jon,  pripit.  Regele  vorbea  despre  Winterfell  şi  Winterfellul  nu 
era  uşor  de  refuzat.  Vreau  să  spun. . .  totul  a  venit  atât  de  repede,  înălţimea  Ta.  Aş 
putea  să-ţi  cer  un  timp  de  gândire? 

—  Cum  doreşti.  Dar  gândeşte-te  repede.  Nu  sunt  un  om  răbdător,  după  cum 
vor  descoperi  în  curând  fraţii  tăi  în  negru.  Stannis  aşeză  o  mână  subţire  şi 
descărnată  pe  umărul  lui  Jon.  Să  nu  pomeneşti  nimic  despre  discuţia  noastră  de 
astăzi.  Nimănui.  Dar  când  te  întorci,  nu  trebuie  decât  să  pleci  genunchiul,  să  aşezi 
sabia  la  picioarele  mele  şi  să-mi  juri  credinţă,  şi  te  vei  ridica  Jon  Stark,  Lord  de 
Winterfell. 


TYRION 

Când  auzi  zgomote  prin  uşa  groasă  de  lemn  a  celulei  sale,  Tyrion  Lannister  se 
pregăti  să  moară. 

Era  şi  timpul,  gândi  el.  Haide,  haide,  să  se  termine  odată.  Se  chinui  să  se 
ridice.  Picioarele  îi  erau  amorţite,  cum  stătuseră  îndoite  sub  el.  Le  frecă,  alungând 
furnicăturile  ca  nişte  vârfuri  de  cuţit.  N-am  de  gând  să  mă  clatin  şi  să  mă 
împiedic  de  butucul  călăului. 

Se  întrebă  dacă  îl  vor  omorî  aici,  în  întuneric,  sau  îl  vor  târî  prin  oraş,  ca  Ser 
Ilyn  Payne  să-i  reteze  capul  de  pe  umeri.  După  această  farsă  de  proces,  era  posibil 
ca  dulcea  lui  surioară  şi  iubitorul  său  tată  să  prefere  să  scape  de  el  pe  tăcute,  decât 
să  rişte  o  execuţie  publică.  Aş  putea  să  spun  mulţimii  câteva  cuvinte  bine  alese, 
dacă  mă  lasă  să  vorbesc.  Dar  ar  fi  ei  oare  atât  de  nesăbuiţi? 

Când  cheile  zornăiră  şi  uşa  celulei  se  dădu  în  lături,  pârâind,  Tyrion  se  lipi  cu 
spatele  de  peretele  umed,  dorindu-şi  să  fi  avut  o  armă.  Pot  să  muşc  sau  să  lovesc 
cu  picioarele.  Aş  muri  cu  gustul  de  sânge  în  gură,  asta  ar  fi  ceva.  Şi-ar  fi  dorit  să 
se  poată  gândi  la  nişte  cuvinte  înălţătoare.  Nu  era  de  aşteptat  ca  Lua-v-ar  naiba 
pe  toţi!  să-i  aducă  un  loc  prea  grozav  în  istorie. 

Lumina  torţei  îi  căzu  pe  faţă.  îşi  umbri  ochii  cu  palma. 

—  Intră,  ţi-e  frică  de  un  pitic?  Haide,  fiu  de  târfă  nenorocită!  Glasul  îi  era 
răguşit,  din  pricina  îndelungatei  tăceri. 

—  Aşa  se  vorbeşte  despre  nobila  noastră  mamă?  Omul  se  apropie,  cu  torţa  în 
mâna  stângă.  Asta  e  mai  înfiorătoare  decât  celula  mea  de  la  Riverrun,  deşi  nu 
chiar  aşa  de  întunecată. 

Pentru  o  clipă,  lui  Tyrion  i  se  tăie  respiraţia. 

—  Tu? 

—  Ei,  bine,  cea  mai  mare  parte  din  mine.  Jaime  era  tras  la  faţă,  cu  părul  tuns 
scurt.  Am  lăsat  o  mână  la  Harrenhal.  Aducerea  Bravilor  Camarazi  peste  marea 
îngustă  n-a  fost  una  dintre  ideile  cele  mai  bune  idei  ale  tatălui  nostru.  Jaime  ridică 
braţul  şi  Tyrion  văzu  ciotul. 

Un  hohot  de  râs  isteric  ţâşni  de  pe  buzele  lui. 

—  O,  zei!  exclamă  el.  Jaime,  îmi  pare  rău,  dar...  ferească  zeii,  uită-te  la  noi. 
Ciungul  şi  Slutul  fără  nas,  fraţii  Lannister. 

—  Au  fost  zile  când  mâna  mi-a  mirosit  atât  de  urât  încât  mi-aş  fi  dorit  să  nu 
am  nas.  Jaime  coborî  torţa  şi  lumina  inundă  chipul  fratelui  său.  O  rană 
impresionantă. 

Tyrion  se  retrase  din  faţa  luminii  orbitoare. 

—  M-au  făcut  să  duc  o  bătălie  fără  fratele  meu  mai  mare,  să  mă  apere. 

—  Am  auzit  că  era  să  arzi  oraşul  din  temelii. 

—  O  minciună  sfruntată.  Am  aprins  doar  râul.  Dintr-odată,  Tyrion  îşi  aminti 
unde  se  afla  şi  de  ce.  Ai  venit  să  mă  omori? 

—  Zău  că  eşti  ingrat.  Poate  c-ar  trebui  să  te  las  să  putrezeşti  aici,  dacă  ai  de 
gând  să  fii  aşa  de  nepoliticos. 

—  Nu  cred  că  asta  e  soarta  pe  care  mi-a  pregătit-o  Cersei. 

—  Ei,  nu,  la  drept  vorbind.  Vei  fi  decapitat  mâine,  pe  vechile  terenuri  de 
turnir. 

Tyrion  râse  din  nou. 

—  Mâncare  o  să  fie?  Va  trebui  să  mă  ajuţi  cu  ultimele  cuvinte,  mintea  îmi 
aleargă  de  colo-colo,  ca  un  şobolan  într-o  pivniţă. 

—  Nu  vei  avea  nevoie  de  ultimele  cuvinte.  Te  salvez.  Glasul  lui  Jaime  era 
neobişnuit  de  solemn. 

—  Cine  a  spus  că  vreau  să  fiu  salvat? 

—  Ştii,  aproape  că  uitasem  ce  omuleţ  sâcâitor  eşti.  Acum,  că  mi-ai  amintit, 
cred  că  până  la  urmă  o  s-o  las  pe  Cersei  să-ţi  taie  capul. 

—  O,  nu,  nici  vorbă.  Ieşi  din  celulă,  cu  mersu-i  legănat.  E  noapte  sau  zi  acolo, 
sus?  Am  pierdut  cu  totul  noţiunea  timpului. 

—  Trei  ceasuri  după  miezul  nopţii.  Oraşul  doarme.  Jaime  vârî  torţa  înapoi  în 
suport,  pe  zidul  dintre  celule. 

Culoarul  era  atât  de  slab  luminat,  încât  Tyrion  fu  cât  pe  ce  să  se  împiedice  de 
temnicerul  lăbărţat  pe  podeaua  rece  de  piatră.  îl  împunse  cu  piciorul.  E  mort? 

—  Doarme.  La  fel  şi  ceilalţi  trei.  Eunucul  le-a  pus  un  somnifer  în  vin,  dar  nu 
cât  să-i  omoare,  sau  cel  puţin  aşa  se  jură.  Ne  aşteaptă  lângă  scară,  îmbrăcat  în 
robă  de  septon.  Cobori  în  canale  şi  de  acolo  în  râu.  în  golf  te  aşteaptă  o  galeră. 
Varys  are  agenţi  în  Oraşele  Libere,  care  vor  avea  grijă  să  nu  duci  lipsă  de 
fonduri...  dar  încearcă  să  nu  atragi  atenţia.  Cersei  va  trimite  oameni  pe  urmele 

tale,  n-am  nici  o  îndoială.  Ai  face  bine  să-ţi  iei  alt  nume. 

—  Alt  nume?  O,  desigur.  Iar  când  Oamenii  fără  Chip  vor  veni  să  mă  omoare,  o 
să  spun:  Nu,  mă  confundaţi,  eu  sunt  alt  pitic  cu  cicatrice  hidoasă. 

Ambii  Lannisteri  râseră  în  faţa  absurdităţii  întregii  situaţii.  Apoi  Jaime  se  lăsă 
pe  un  genunchi  şi  îl  sărută  repede  pe  amândoi  obrajii,  atingând  cu  buzele  fâşia 
încreţită  a  cicatricii. 

—  îţi  mulţumesc,  frate,  spuse  Tyrion.  Pentru  viaţa  mea. 

—  Era. . .  o  datorie  mai  veche.  Glasul  lui  Jaime  suna  ciudat. 

—  O  datorie?  Nu  pricep. 

—  Bine.  Unele  uşi  e  mai  bine  să  rămână  ferecate. 

—  O,  zei,  spuse  Tyrion.  Se  ascunde  în  spate  ceva  sinistru  şi  urât?  Ţi-a  spus 
cineva,  o  dată,  ceva  crud  despre  mine?  Voi  încerca  să  nu  plâng.  Spune-mi. 

—  Tyrion. . . 
Jaime  se  teme. 

—  Spune-mi,  repetă  el. 
Fratele  său  îşi  feri  privirea. 

—  Tysha,  spuse  el  cu  glas  pierit. 

—  Tysha?  Stomacul  i  se  strânse.  Ce-i  cu  ea? 

—  N-a  fost  o  târfă.  N-am  cumpărat-o  niciodată  pentru  tine.  A  fost  o  minciună 
pe  care  tata  mi-a  poruncit  s-o  spun.  Tysha  era...  era  ceea  ce  părea  a  fi.  Fiica  unui 
arendaş,  întâlnită  pe  drum  din  întâmplare. 

Tyrion  auzea  sunetele  slabe  ale  propriei  răsuflări,  şuierând  hârâit  prin 
cicatricea  nasului.  Jaime  nu-1  putea  privi  în  ochi.  Tysha.  încercă  să-şi  aducă 
aminte  chipul  ei.  O  copilă,  doar  o  copilă,  nu  mai  mare  decât  Şansa. 

—  Soţia  mea,  spuse  el  cu  glas  răguşit.  S-a  măritat  cu  mine. 

—  Pentru  aur,  spunea  tata.  Era  dintr-o  familie  umilă,  tu  erai  un  Lannister  de  la 
Casterly  Rock.  Nu  voia  decât  aurul  tău,  ceea  ce  nu  o  deosebea  cu  nimic  de  o  târfă, 
aşa  că. . .  aşa  că  n-ar  fi  chiar  o  minciună,  iar. . .  tata  spunea  că  ai  nevoie  de  o  lecţie 
aspră.  Că  vei  avea  de  învăţat  din  ea  şi  mai  târziu  îmi  vei  mulţumi. . . 

—  Să-ţi  mulţumesc?  Tyrion  avea  glasul  gâtuit.  A  dat-o  pe  mâna  gărzilor  lui.  O 
cazarmă  plină  de  soldaţi.  M-a  obligat  să...  privesc.  Da,  şi  mai  mult  de  atât...  am 
participat  şi  eu...  soţia  mea... 

—  N-am  ştiut  că  va  face  asta,  trebuie  să  mă  crezi. 

—  O,  chiar  trebuie?  mârâi  Tyrion.  De  ce  te-aş  mai  crede  vreodată?  Era  soţia 
mea. 

—  Tyrion. . . 

îl  lovi.  Era  o  palmă,  un  dos  de  palmă,  dar  îşi  puse  în  ea  toată  puterea,  toată 
spaima,  toată  furia,  toată  durerea.  Jaime  se  chirci,  pierzându-şi  echilibrul. 
Lovitura  îl  doborî  la  pământ. 

—  Eu. . .  presupun  c-o  meritam. 

—  O,  meriţi  mai  mult  de  atât,  Jaime.  Tu  şi  surioara  mea  şi  tatăl  nostru  iubitor, 

da.  Nici  nu-ţi  pot  spune  ce  meritaţi!  Dar  vă  veţi  primi  răsplata,  ţi -o  jur.  Un 
Lannister  îşi  plăteşte  întotdeauna  datoriile.  Tyrion  se  îndepărtă  legănat,  cât  pe  ce 
să  se  împiedice  din  nou  de  temnicer,  în  graba  lui.  Nici  nu  străbătu  zece  metri,  că 
dădu  peste  o  poartă  de  fier  care  închidea  coridorul.  O,  zei!  Abia  se  putu  stăpâni  să 
nu  urle. 

Jaime  se  apropie  în  spatele  lui. 

—  Am  cheile  temnicerului. 

—  Atunci,  foloseşte-le.  Tyrion  se  dădu  la  o  parte.  Jaime  descuie  poarta,  o 
deschise  şi  păşi  dincolo. 

Aruncă  o  privire  înapoi,  peste  umăr. 

—  Vii? 

—  Nu  cu  tine.  Tyrion  păşi  dincolo  de  poartă.  Dă-mi  cheile  şi  pleacă.  O  să-1 
găsesc  singur  pe  Varys.  îşi  înălţă  capul  şi  se  uită  la  fratele  său,  cu  ochii  lui 
desperecheaţi.  Jaime,  poţi  lupta  cu  mâna  stângă? 

—  Ceva  mai  prost  decât  tine,  zise  Jaime  cu  amărăciune. 

—  Bine,  atunci  o  să  ne  potrivim,  dacă  ne  mai  întâlnim  vreodată.  Schilodul  şi 
piticul. 

Jaime  îi  întinse  inelul  de  chei. 

—  Ţi-am  spus  adevărul.  îmi  datorezi  acelaşi  lucru.  Eşti  vinovat?  L-ai  omorât? 
întrebarea  era  încă  un  cuţit  care  i  se  răsucea  în  rană. 

—  Eşti  sigur  că  vrei  să  ştii?  întrebă  Tyrion.  Joffrey  ar  fi  fost  un  rege  mai  rău 
decât  a  fost  vreodată  Aerys.  A  furat  pumnalul  tatălui  său  şi  i  1-a  dat  unui  tâlhar, 
să-i  taie  lui  Brandon  Stark  beregata,  ştiai  asta? 

—  Eu. . .  m-am  gândit  că  era  posibil. 

—  Ei,  bine,  un  fiu  seamănă  cu  tatăl  său.  Joff  m-ar  fi  omorât  şi  pe  mine,  îndată 
ce  ar  fi  avut  drepturi  depline.  Pentru  crima  de  a  fi  mic  şi  urât,  de  care  mă  fac  atât 
de  vinovat. 

—  Nu  mi-ai  răspuns  la  întrebare. 

—  Biet  schilod  nătărău  şi  orb.  Trebuie  să-ţi  silabisesc  toate  nimicurile?  Foarte 
bine.  Cersei  e  o  târfă  mincinoasă.  S-a  culcat  cu  Lancel,  cu  Osmund  Kettleblack  şi 
probabil  cu  Băiatul  Lunii,  din  câte  ştiu  eu.  Iar  eu  sunt  monstrul  care  se  spune  că 
sunt.  Da,  l-am  omorât  pe  fiul  tău  ticălos.  Se  forţă  să  rânjească.  Era,  probabil,  o 
imagine  hidoasă,  în  lumina  palidă  a  torţei. 

Jaime  se  întoarse  fără  un  cuvânt  şi  plecă. 

Tyrion  îl  privi  îndepărtându-se,  păşind  apăsat,  cu  picioarele  sale  lungi,  şi  o 
parte  din  el  voia  să-1  strige,  să-i  spună  că  nu  era  adevărat,  să-i  ceară  iertare.  Dar 
apoi,  gândindu-se  la  Tysha,  păstră  tăcerea.  Ascultă  paşii  îndepărtându-se  până 
când  nu-i  mai  putu  auzi,  apoi  porni,  cu  mersu-i  legănat,  să-1  caute  pe  Varys. 

Eunucul  stătea  la  pândă  în  umbra  unei  scări  şerpuitoare,  îmbrăcat  într-o  robă 
maro,  mâncată  de  molii,  cu  o  glugă  care  îi  ascundea  paloarea  feţei. 

—  Ai  întârziat,  m-am  temut  că  s-a  întâmplat  ceva,  spuse  când  îl  văzu  pe 

Tyrion. 

—  O,  nu,  îl  asigură  el,  cu  modulaţii  otrăvite  în  glas.  Ce  ar  fi  putut  să  se 
întâmple?  îşi  dădu  capul  pe  spate,  privind  în  sus:  Am  trimis  după  tine  în  timpul 
judecăţii. 

—  N-am  putut  veni.  Oamenii  reginei  mă  urmăreau  zi  şi  noapte,  n-am  îndrăznit 
să  te  ajut. 

—  Mă  ajuţi  acum. 

—  Serios?  Ah!  Varys  chicoti.  Asta  părea  cu  totul  deplasat  în  locul  acesta  de 
piatră  rece  şi  beznă  răsunătoare.  Fratele  tău  ştie  să  fie  foarte  convingător. 

—  Varys,  eşti  rece  şi  alunecos  ca  un  limax,  ţi-a  spus  vreodată  cineva?  Ţi-ai  dat 
toată  silinţa  să  mă  omori.  Poate  c-ar  trebui  să-ţi  întorc  favoarea. 

Eunucul  oftă. 

—  Câinele  credincios  e  lovit  cu  piciorul  şi,  oricum  ar  ţese,  păianjenul  nu  e 
iubit  niciodată.  Dar  dacă  mă  omori  aici,  mă  tem  pentru  tine,  lordul  meu.  S-ar 
putea  să  nu  mai  găseşti  niciodată  drumul.  Ochii  lui  scânteiau  în  lumina 
schimbătoare  a  torţei,  întunecaţi  şi  umezi.  Tunelurile  acestea  sunt  pline  de 
capcane  pentru  cei  neavizaţi. 

Tyrion  mârâi. 

—  Neavizaţi?  Sunt  cel  mai  avizat  om  din  lume,  tu  m-ai  ajutat  să-mi  dau  seama 
de  asta.  Se  scarpină  la  nas.  Aşadar,  spune-mi,  vrăjitorule,  unde  e  neprihănita  mea 
soţie? 

—  N-am  dat  de  urma  ei  la  Debarcaderul  Regelui,  îmi  pare  rău  s-o  spun.  Nici 
de  Ser  Dontos  Hollard  care,  în  mod  firesc,  ar  fi  trebuit  să  apară  beat  pe  undeva 
până  acum.  Au  fost  văzuţi  împreună  pe  scările  şerpuitoare  în  noaptea  când  ea  a 
dispărut.  După  aceea,  nimic.  A  fost  o  adevărată  nebunie  atunci.  Micile  mele 
ciripitoare  tac.  Varys  îl  apucă  uşor  de  mânecă,  trăgându-1  în  casa  scărilor.  Lordul 
meu,  trebuie  să  plecăm.  Drumul  tău  coboară. 

Asta,  cel  puţin,  nu  e  o  minciună.  Tyrion  începu  să  coboare  legănat,  în  faţa 
eunucului,  hârşâind  cu  călcâiele  piatra  aspră.  Era  foarte  frig  în  casa  scărilor,  un 
frig  umed,  care-i  pătrundea  până  în  măduva  oaselor,  făcându-1  să  tremure. 

—  Ce  parte  a  temniţei  e  asta?  întrebă  el. 

—  Maegor  cel  Crud  a  poruncit  ca  în  castelul  său  temniţele  să  ocupe  patru 
niveluri,  răspunse  Varys.  La  nivelul  superior  se  află  celule  mari,  unde  criminalii 
de  rând  pot  fi  închişi  împreună.  Au  ferestre  înguste  în  partea  de  sus  a  zidurilor. 
Nivelul  al  doilea  are  celule  mai  mici,  unde  sunt  închişi  prizonierii  de  viţă  nobilă. 
Acestea  nu  au  ferestre,  dar  torţele  de  pe  culoare  le  luminează  printre  gratii.  La  cel 
de-al  treilea  nivel,  celulele  sunt  şi  mai  mici  şi  au  uşile  de  lemn.  Celulele  negre  li 
se  spune.  Acolo  ai  fost  închis  tu  şi  acolo  a  fost  ţinut  Eddard  Stark,  înaintea  ta.  Dar 
mai  există  încă  un  nivel,  mai  jos.  Odată  ajuns  la  acest  al  patrulea  nivel, 
întemniţatul  nu  va  mai  vedea  niciodată  lumina  soarelui,  nu  va  auzi  glas  de  om  şi 
nici  nu  mai  respiră  o  clipă  fără  o  durere  cumplită.  Maegor  a  folosit  celulele  de  la 

cel  de-al  patrulea  nivel  pentru  tortură.  Ajunseră  la  baza  scărilor.  O  uşă  neluminată 
se  deschise  în  faţa  lor.  Acesta  este  al  patrulea  nivel.  Dă-mi  mâna,  lordul  meu.  E 
mai  sigur,  în  bezna  de  aici.  Sunt  lucruri  pe  care  n-ai  vrea  să  le  vezi. 

Tyrion  şovăi  o  clipă.  Varys  îl  mai  trădase  o  dată.  Cine  ştie  ce  joc  mai  juca 
eunucul?  Şi  unde  ar  putea  fi  mai  nimerit  să  ucizi  un  om  decât  jos,  în  întuneric, 
într-un  loc  despre  care  nimeni  nu  ştie  că  există?  Poate  nu  i-ar  găsi  nimeni  trupul, 
niciodată. 

Pe  de  altă  parte,  ce  putea  să  facă?  Să  urce  înapoi  pe  scări  şi  să  iasă  pe  poarta 
principală?  Nu,  asta  n-ar  merge.  Lui  Jaime  nu  i-ar  fi  frică,  gândi  Tyrion,  înainte 
să-şi  aducă  aminte  ce-i  făcuse  Jaime.  II  apucă  pe  eunuc  de  mână  şi  se  lăsă  condus 
prin  întuneric,  urmărind  scârţâitul  pieii  pe  piatră.  Varys  mergea  repede,  şoptind 
din  când  în  când: 

—  Ai  grijă,  în  faţă  sunt  trei  trepte.  Sau:  Aici  tunelul  coboară,  lordul  meu. 

Am  sosit  aici  ca  Mână  a  Regelui,  trecând  de  porţile  oraşului  în  fruntea 
oamenilor  mei,  cugetă  Tyrion,  şi  plec  ca  un  şobolan  care  se  furişează  în 
întuneric,  ţinăndu-se  de  mână  cu  un  păianjen. 

în  faţa  lor  se  ivi  o  lumină,  prea  palidă  ca  să  fie  lumina  zilei,  care  creştea  pe 
măsură  ce  se  apropiau  grăbiţi.  După  o  vreme,  văzu  că  era  o  arcadă  închisă  de  o 
altă  poartă  de  fier.  Varys  scoase  o  cheie.  Pătrunseră  într-o  mică  încăpere  circulară. 
Camera  avea  încă  cinci  uşi,  toate  zăvorâte  cu  drugi  de  fier.  în  tavan  era  o 
deschidere  spre  care  duceau  un  şir  de  trepte  prinse  în  perete.  într-o  parte  se  afla  un 
mangal  ornamentat,  în  forma  unui  cap  de  dragon.  Cărbunii  din  gura  căscată  a 
fiarei  arseseră,  dar  jarul  lor  mai  strălucea  cu  o  lumină  portocalie.  Aşa  slabă  cum 
era,  lumina  era  bine-venită  după  bezna  tunelului. 

Altminteri,  camera  de  trecere  era  goală,  dar  pe  podea  era  un  mozaic 
reprezentând  un  dragon  cu  trei  capete,  din  plăci  roşii  şi  negre.  Ceva  îl  sâcâi  pe 
Tyrion,  o  clipă.  Apoi  îşi  dădu  seama.  Acesta  e  locul  despre  care  mi- a  spus  Shae, 
când  a  adus- o  Varys  prima  dată  în  patul  meu. 

—  Suntem  sub  Turnul  Mâinii. 

—  Da.  Balamalele  îngheţate  scârţâiră,  împotrivindu-se,  când  Varys  deschise  o 
uşă  închisă  de  multă  vreme.  Fulgi  de  rugină  se  răspândiră  pe  podea.  Asta  ne  va 
duce  afară,  la  râu. 

Tyrion  păşi  încet  către  scară,  apoi  îşi  trecu  mâna  peste  treapta  de  jos. 

—  Asta  mă  va  duce  sus,  în  dormitorul  meu. 

—  Dormitorul  nobilului  tău  tată,  acum.  Privi  în  sus,  prin  culoarul  vertical. 

—  Cât  trebuie  să  urc? 

—  Lordul  meu,  eşti  prea  slăbit  pentru  asemenea  nebunii  şi,  în  plus,  nu  avem 
timp.  Trebuie  să  mergem. 

—  Am  treabă  sus.  Cât? 

—  Două  sute  treizeci  de  trepte,  dar  orice  ai  avea  de  gând. . . 

—  Două  sute  treizeci  de  trepte.  Şi  apoi? 

—  Tunelul  din  stânga,  dar  ascultă-mă. . . 

—  Şi  cât  mai  e  până  la  dormitor?  Tyrion  ridică  un  picior  pe  treapta  de  jos. 

—  Nu  mai  mult  de  douăzeci  de  metri.  Ţine  o  mână  pe  zid  în  timp  ce  mergi. 
Vei  simţi  uşile.  Dormitorul  e  a  treia.  Oftă.  E  o  nebunie,  lordul  meu.  Fratele  tău 
ţi-a  dat  viaţa  înapoi.  Vrei  s-o  arunci,  împreună  cu  a  mea? 

—  Varys,  singurul  lucru  pe  care  îl  preţuiesc  mai  puţin  decât  viaţa  mea,  în  clipa 
asta,  e  viaţa  ta.  Aşteaptă-mă  aici.  îi  întoarse  eunucului  spatele  şi  începu  să  urce, 
numărând  încet. 

Treaptă  după  treaptă,  urca  în  întuneric.  La  început,  putea  desluşi  conturul  vag 
al  fiecărei  trepte,  când  o  prindea  în  mână,  şi  textura  cenuşie  a  pietrei  din  spatele 
ei,  dar  pe  măsură  ce  urca,  negrul  se  îngroşa.  Paisprezece,  cincisprezece, 
şaisprezece.  La  treizeci,  braţele  îi  tremurau  din  pricina  efortului  de  a-şi  ridica 
trupul.  Se  opri  o  clipă,  să-şi  tragă  răsuflarea,  şi  aruncă  o  privire  în  jos.  Un  cerc  de 
lumină  difuză  strălucea  departe,  acoperit  pe  jumătate  de  picioarele  lui.  Tyrion  îşi 
reluă  ascensiunea.  Treizeci  şi  nouă,  patruzeci,  patruzeci  şi  unu.  La  cincizeci, 
picioarele  îi  ardeau.  Scara  era  nesfârşită,  istovitoare.  Şaizeci  şi  opt,  şaizeci  şi 
nouă,  şaizeci  şi...  La  optzeci,  spatele  îl  chinuia  cumplit.  Cu  toate  acestea, 
continuă  să  urce.  N-ar  fi  putut  spune  de  ce.  O  sută  treizeci  şi  unu,  o  sută  treizeci 
şi  doi. 

La  două  sute  treizeci,  culoarul  vertical  era  negru  ca  smoala,  dar  simţea  aerul 
cald  care  venea  dinspre  tunel,  dinspre  stânga,  ca  răsuflarea  unui  animal  uriaş. 
Bâjbâi  cu  un  picior  şi  urcă  de  pe  scară.  Tunelul  era  chiar  mai  înghesuit  decât 
culoarul  vertical.  Orice  om  de  statură  normală  ar  fi  trebuit  să  înainteze  în  patru 
labe,  dar  Tyrion  era  destul  de  scund  ca  să  meargă  în  picioare.  Măcar  e  un  loc 
făcut  pentru  pitici.  Cizmele  se  târşâiau  uşor  pe  piatră.  înainta  încet,  numărând 
paşii,  pipăind  golurile  din  perete.  Curând,  începu  să  audă  glasuri,  înăbuşite  şi 
nedesluşite  la  început,  apoi  mai  clare.  Ascultă  cu  atenţie.  Doi  dintre  străjerii 
tatălui  său  glumeau  pe  seama  târfei  Pezevenghiului,  spunând  ce  plăcut  ar  fi  să  se 
culce  cu  ea  şi  cât  de  mult  trebuia  să-şi  dorească  un  mădular  adevărat  în  loc  de  cel 
pipernicit  al  piticului. 

—  Mai  mult  ca  sigur,  mădularul  piticului  are  şi  cocoaşă,  zise  Lum.  Apoi  se 
lansară  într-o  discuţie  despre  felul  în  care  avea  să  moară  Tyrion  a  doua  zi.  Va 
plânge  ca  o  femeie  şi  va  cerşi  îndurare,  o  să  vezi,  insistă  Lum,  în  timp  ce  Lester 
îşi  închipuia  că  va  înfrunta  securea  curajos  ca  un  leu,  fiind  un  Lannister,  şi  era 
gata  să-şi  pună  cizmele  zălog. 

—  Ah,  poţi  să  faci  ceva  în  cizmele  tale,  spuse  Lum,  ştii  că  nu  s-ar  potrivi 
niciodată  în  picioarele  astea  ale  mele.  Ştii  ce,  dacă  o  să  câştig  eu,  îmi  cureţi  zalele 
afurisite  timp  de  două  săptămâni. 

Pe  o  distanţă  de  câţiva  metri,  Tyrion  auzi  fiecare  cuvânt  al  trăncănelii  lor,  dar 
când  se  îndepărtă,  glasurile  se  stinseră  repede.  Nu  e  de  mirare  că  Varys  n-a  vrut 
să  mă  lase  să  urc  scara  aia  blestemată,  gândi  Tyrion,  zâmbind  în  întuneric. 

Ciripitoare,  într- adevăr. 

Ajunse  la  cea  de-a  treia  uşă  şi  bâjbâi  vreme  îndelungată  până  când  degetele  îi 
atinseră  un  cârlig  mic  de  fier,  prins  între  două  pietre.  Când  trase  de  el,  se  auzi  un 
huruit  uşor  care,  în  liniştea  aceea,  suna  ca  o  avalanşă,  şi  un  careu  de  lumină 
portocalie  se  deschise  în  stânga,  la  un  pas  de  el. 

Şemineul!  îi  venea  să  râdă.  Şemineul  era  plin  de  cenuşă  şi  în  mijlocul  lui 
ardea,  cu  o  lumină  portocalie,  incandescentă,  un  buştean  negru.  Trecu  atent  pe 
lângă  el,  călcând  iute,  ca  să  nu-şi  ardă  cizmele,  cu  tăciunii  trosnindu-i  sub  călcâie. 
Când  se  pomeni  în  dormitorul  care  fusese  cândva  al  lui,  rămase  pe  loc, 
adulmecând  liniştea.  Oare  tatăl  lui  îi  auzise?  Oare  va  întinde  mâna  după  sabie  şi 
va  face  tărăboi? 

—  Stăp'ne?  se  auzi  un  glas  de  femeie. 

Asta  m- ar  fi  putut  răni  cândva,  pe  când  încă  mai  simţeam  durerea.  Primul  pas 
fu  cel  mai  greu.  Când  ajunse  lângă  pat,  Tyrion  dădu  la  o  parte  draperiile  şi  o  văzu 
întorcându-se  către  el,  cu  un  zâmbet  adormit  pe  buze.  Când  îl  zări  pe  el,  zâmbetul 
pieri.  îşi  trase  păturile  până  la  bărbie,  ca  şi  cum  ar  fi  putut  s-o  apere. 

—  Aşteptai  pe  cineva  mai  înalt,  iubita  mea?  Ochii  i  se  umplură  de  lacrimi 
mari. 

—  N-am  vrut  să  spun  toate  lucrurile  alea,  regina  m-a  obligat.  Te  rog!  Tatăl  tău 
mă  sperie  aşa  de  tare!  Se  ridică  în  capul  oaselor,  lăsând  păturile  să-i  alunece  în 
poală.  Era  goală,  doar  cu  colierul  la  gât.  Un  lanţ  din  mâini  aurii,  fiecare  ţinând-o 
pe  următoarea. 

—  Doamna  mea  Shae,  zise  încet  Tyrion.  Cât  am  stat  în  celula  neagră, 
aşteptând  să  mor,  mi-am  amintit  întruna  cât  de  frumoasă  erai.  în  mătase  sau  pânză 
sau  fără  veşminte... 

—  Stăpânul  se  întoarce  curând.  Ar  trebui  să  pleci,  sau...  ai  venit  să  mă  iei  cu 
tine? 

—  Ţi-a  plăcut  vreodată?  îi  cuprinse  obrajii  între  palme,  amintindu-şi  toate 
momentele  când  mai  făcuse  asta.  Toate  momentele  când  îşi  furişase  mâinile  pe 
după  talia  ei,  când  i-a  strâns  în  palmă  sânii  mici,  când  i-a  mângâiat  părul  scurt  şi 
negru,  când  i-a  atins  buzele,  obrajii,  urechile.  Toate  momentele  când  o  desfăcuse 
cu  un  deget,  atingându-i  dulceaţa  secretă  şi  făcând-o  să  geamă.  Ţi-a  plăcut 
vreodată  atingerea  mea? 

—  Mai  mult  ca  orice,  spuse  ea,  uriaşul  meu  Lannister. 

Asta  a  fost  cel  mai  rău  lucru  pe  care  l-aifi  putut  spune,  iubita  mea. 
Tyrion  strecură  o  mână  sub  lanţul  tatălui  său  şi  răsuci.  Zalele  se  strânseră, 
săpând  în  gâtul  ei. 

—  Căci  o  mână  de  aur  e  rece  mereu,  dar  caldă  e  mâna  unei  femei,  spuse  el. 
Mai  răsuci  o  dată  mâinile  reci,  în  timp  ce  mâinile  calde  îi  ştergeau  lacrimile. 

După  aceea,  găsi  pumnalul  Lordului  Tywin  pe  noptieră  şi  şi-1  vârî  la 
cingătoare.  Un  buzdugan  cu  cap  de  leu,  o  halebardă  şi  o  arbaletă  erau  atârnate  pe 

pereţi.  Halebarda  ar  fi  fost  greu  de  mânuit  într-un  castel,  iar  buzduganul  era  prea 
sus  ca  să  ajungă  la  el,  dar  un  cufăr  mare,  din  lemn  şi  fier,  fusese  aşezat  pe  podea, 
exact  sub  arbaletă.  Se  caţără  pe  el,  trase  jos  arbaleta  şi  o  tolbă  de  piele  plină  de 
săgeţi,  puse  un  picior  pe  trăgător  şi  apăsă  până  când  coarda  se  întinse.  Apoi  vârî  o 
săgeată  în  locaş. 

Jaime  îi  explicase  nu  o  dată  cum  se  trage  cu  arbaleta.  Dacă  Lum  şi  Lester  şi-ar 
fi  făcut  apariţia,  întrerupându-şi  discuţiile,  nu  ar  avea  timp  să  reîncarce,  dar  ar 
putea  măcar  să-1  ia  pe  unul  dintre  ei  cu  el  în  iad.  Lum,  dacă  ar  avea  de  ales.  Va 
trebui  să- ţi  cureţi  singur  zalele,  Lum.  Ai  pierdut. 

Apropiindu-se  de  uşă,  cu  pas  legănat,  ascultă  o  clipă,  apoi  o  deschise  încet, 
într-o  nişă  de  piatră  ardea  un  felinar,  aruncând  o  lumină  gălbuie  peste  culoarul 
gol.  Numai  flacăra  se  mişca.  Tyrion  se  strecură  afară,  ţinând  arbaleta  coborâtă  pe 
picior. 

îl  găsi  pe  tatăl  său  unde  ştia  că  trebuia  să-1  găsească,  aşezat  în  semiîntunericul 
privatei  din  turn,  cu  cămaşa  de  noapte  ridicată  în  jurul  şoldurilor.  La  auzul  paşilor, 
Lordul  Tywin  ridică  privirea. 

Tyrion  făcu  o  jumătate  de  plecăciune  batjocoritoare. 

—  Lordul  meu. 

—  Tyrion.  Lordul  Tywin  nu  dădu  nici  un  semn  că  i-ar  fi  frică. 

—  Cine  te-a  eliberat  din  celulă? 

—  Mi-ar  plăcea  să-ţi  spun,  dar  am  făcut  un  jurământ  solemn. 

—  Eunucul,  hotărî  tatăl  său.  O  să-i  iau  capul  pentru  asta.  Aceea  e  arbaleta 
mea?  Las-o  jos. 

—  O  să  mă  pedepseşti  dacă  refuz,  tată? 

—  Evadarea  asta  e  o  nebunie.  Nu  vei  fi  omorât,  dacă  de  asta  te  temi.  încă 
intenţionez  să  te  trimit  la  Zid,  dar  n-o  pot  face  fără  consimţământul  Lordului 
Tyrell.  Lasă  arbaleta  jos  şi  ne  întoarcem  în  camera  mea  să  vorbim. 

—  Putem  vorbi  la  fel  de  bine  şi  aici.  Poate  că  nu  vreau  să  mă  duc  la  Zid,  tată. 
E  al  naibii  de  frig  acolo  şi  cred  că  am  avut  parte  de  destulă  răceală  din  partea  ta. 
Aşa  că,  spune-mi  un  lucru  şi  o  să  plec.  O  simplă  întrebare.  îmi  datorezi  măcar 
atât. 

—  Nu-ţi  datorez  nimic. 

—  Mi-ai  dat  mai  puţin  de  atât  toată  viaţa,  dar  asta  îmi  vei  spune.  Ce  ai  făcut  cu 
Tysha? 

—  Tysha? 

Nici  măcar  nu-şi  aminteşte  numele  ei. 

—  Fata  cu  care  m-am  însurat. 

—  O,  da.  Prima  ta  târfă. 

Tyrion  îndreptă  arbaleta  către  pieptul  tatălui  său. 

—  Data  viitoare  când  mai  rosteşti  cuvântul  ăla,  te  omor. 

—  N-ai  curajul. 

—  Vrei  să  aflăm?  E  o  vorbă  de  ocară  şi  se  pare  că  îţi  vine  uşor  pe  buze.  Tyrion 
agită  nerăbdător  arbaleta.  Tysha.  Ce  ai  făcut  cu  ea,  după  mica  mea  lecţie? 

—  Nu-mi  amintesc. 

—  Mai  încearcă.  Ai  pus  s-o  omoare? 
Tatăl  său  strânse  din  buze. 

—  N-am  avut  nici  un  motiv,  a  înţeles  unde  îi  e  locul...  şi  a  fost  bine  plătită 
pentru  munca  ei,  după  câte-mi  amintesc.  Bănuiesc  că  administratorul  a  alungat-o. 
Nu  m-am  gândit  niciodată  să  întreb. 

—  A  alungat- o  unde? 

Degetele  lui  Tyrion  se  încleştară.  Arbaleta  pârâi  chiar  în  timp  ce  Lordul  Tywin 
dădu  să  se  ridice.  Săgeata  se  strecură  în  trupul  lui,  jos,  în  pântece  şi  Lordul  se 
prăbuşi  înapoi,  cu  un  geamăt.  Săgeata  se  înfipsese  adânc,  până  la  pene.  Sângele  se 
prelingea  în  jurul  ei,  picurând  în  părul  pubian  şi  peste  coapsele  goale. 

—  Ai  tras  în  mine,  zise  el  nevenindu-i  să  creadă,  cu  ochii  sticlind  uluiţi. 

—  întotdeauna  te-ai  prins  repede,  lordul  meu,  spuse  Tyrion.  Probabil  de-asta 
eşti  Mâna  Regelui. 

—  Tu. ..  tu  nu  eşti. . .  fiul  meu. 

—  Aici  te  înşeli,  tată.  Ei,  bine,  eu  cred  că  sunt  tu  în  miniatură.  Acum  fă-mi  o 
favoare:  mori  repede,  am  o  corabie  de  prins. 

O  dată  în  viaţă,  tatăl  îl  ascultă  pe  Tyrion.  Dovada  era  mirosul  greu  care  se 
răspândi  dintr-odată,  când  în  momentul  morţii,  maţele  i  se  goliră.  Ei,  bine,  era  în 
locul  potrivit  pentru  asta,  gândi  Tyrion.  Dar  duhoarea  care  umplea  privata  era 
încă  o  dovadă  că  gluma  ades  repetată  despre  tatăl  său  era  doar  o  altă  minciună. 

în  cele  din  urmă,  Lordul  Tywin  nu  căca  aur. 

SAMWELL 

Regele  era  furios.  Sam  îşi  dădu  seama  imediat. 

în  timp  ce  fraţii  în  negru  intrau,  unul  câte  unul,  şi  îngenuncheau  în  faţa  lui, 
Stannis  dădu  la  o  parte  micul  dejun  -  pâine  tare,  vită  în  saramură  şi  ouă  fierte  -  şi 
îi  privi  cu  răceală.  Lângă  el,  femeia  roşie,  Melisandre,  privea  de  parcă  scena  i  s-ar 
fi  părut  amuzantă. 

N-am  ce  căuta  aici,  gândi  Sam  încordat,  când  ochii  ei  roşii  căzură  asupra  lui. 
Cineva  trebuie  să- 1  ajute  pe  Maester  Aemon  să  urce  scara.  Nu  te  uita  la  mine,  eu 
sunt  doar  administratorul  maesterului.  Ceilalţi  concurau  pentru  funcţia  de 
comandant,  lăsată  liberă  de  Bătrânul  Urs,  toţi  în  afară  de  Bowen  Marsh,  care  se 
retrăsese  din  competiţie,  dar  rămăsese  castelan  şi  Lord  Administrator.  Sam  nu 
înţelegea  de  ce  părea  femeia  roşie  atât  de  interesată  de  el. 

Regele  Stannis  îi  ţinu  în  genunchi  pe  fraţii  în  negru  neobişnuit  de  mult  timp. 

—  Ridicaţi-vă,  spuse  el  într-un  târziu.  Sam  îi  oferi  Maesterului  Aemon  umărul, 

să-1  ajute  să  se  ridice  în  picioare. 

Janos  Slynt  îşi  drese  glasul,  curmând  liniştea  încordată. 

—  înălţimea  Ta,  îngăduie-mi  să-ţi  spun  cât  de  încântaţi  suntem  că  ne-ai 
chemat  aici.  Când  am  văzut  flamurile  tale  de  pe  creasta  Zidului,  am  ştiut  că 
regatul  e  salvat.  Iată  un  om  care  nu- şi  uită  niciodată  datoria,  i-am  spus  bunului 
Ser  Alliser.  Un  om  puternic  şi  un  adevărat  rege.  Dă-mi  voie  să  te  felicit  pentru 
victoria  asupra  sălbaticilor.  Cântăreţii  nu  vor  obosi  s-o  slăvească,  nu  mă 
îndoiesc... 

—  N-au  decât,  izbucni  Stannis.  Scuteşte-mă  de  linguşeală,  Janos,  nu-ţi 
foloseşte  la  nimic.  Se  ridică  în  picioare  şi-i  privi  aspru  pe  toţi.  Lady  Melisandre 
îmi  spune  că  nu  v-aţi  ales  nici  acum  Lordul  Comandant.  Sunt  profund 
nemulţumit.  Cât  mai  trebuie  să  dureze  această  nebunie? 

—  Sire,  interveni  Bowen  Marsh  pe  un  ton  umil,  nimeni  nu  a  reuşit  încă  să 
acumuleze  două  treimi  din  voturi.  Au  trecut  doar  zece  zile. 

—  Cu  nouă  zile  mai  mult  decât  trebuia.  Am  prizonieri  de  care  trebuie  să  mă 
ocup,  un  regat  de  cârmuit  şi  un  război  de  purtat.  Trebuie  luate  hotărâri,  decizii 
care  privesc  Zidul  şi  Rondul  de  Noapte.  Lordul  vostru  Comandant  ar  trebui  să 
aibă  un  cuvânt  în  toate  acestea. 

—  Da,  ar  trebui,  zise  Janos  Slynt.  Dar  trebuie  spus,  fraţii  sunt  simpli  soldaţi. 
Soldaţi,  da!  Şi  înălţimea  Ta  ştie,  desigur,  că  soldaţii  se  simt  cel  mai  bine  când 
primesc  ordine.  Sunt  dispuşi  să  beneficieze  de  îndrumarea  ta  regală,  pare-mi-se. 
Pentru  binele  regatului.  Să-i  ajuţi  să  aleagă  cu  înţelepciune. 

Ideea  îi  contrarie  pe  unii  dintre  ceilalţi. 

—  Vrei  ca  regele  să  ne  şi  şteargă  la  fund?  zise  cu  furie  Cotter  Pyke. 

—  Alegerea  unui  Lord  Comandant  e  treaba  Fraţilor  Juraţi  şi  numai  a  lor,  întări 
Ser  Denys  Mallister. 

—  Dacă  aleg  cu  înţelepciune,  nu  mă  vor  alege  pe  mine,  mormăi  Edd  cel  Trist. 
Maester  Aemon,  calm  ca  întotdeauna,  spuse: 

—  înălţimea  Ta,  Rondul  de  Noapte  şi-a  ales  singur  conducătorii,  de  când 
Brandon  Constructorul  a  ridicat  Zidul.  Cu  tot  cu  Jeor  Mormoni,  am  avut  până 
acum  nouă  sute  nouăzeci  şi  şapte  de  Lorzi  Comandanţi,  fără  întrerupere,  fiecare 
ales  de  oamenii  pe  care  avea  să-i  conducă,  o  tradiţie  veche  de  multe  mii  de  ani. 

Stannis  scrâşni  din  dinţi. 

—  Nu  e  dorinţa  mea  să  vă  primejduiesc  drepturile  şi  obiceiurile.  Cât  despre 
îndrumarea  regală,  Janos,  dacă  te  gândeşti  că  ar  trebui  să  le  sugerez  fraţilor  tăi  să 
te  aleagă  pe  tine,  de  ce  nu  ai  curajul  s-o  spui? 

Asta  îl  luă  pe  Lordul  Janos  pe  nepregătite.  Zâmbi  şovăielnic  şi  începu  să 
năduşească,  dar  Bowen  Marsh  spuse  de  lângă  el: 

—  Cine  poate  fi  mai  bun  la  comanda  mantiilor  negre  decât  un  om  care  a  fost 
cândva  la  comanda  celor  aurii,  sire? 

—  Oricare  dintre  voi,  aş  zice.  Chiar  şi  bucătarul.  Regele  îl  privi  pe  Slynt  cu 

răceală.  Janos  n-a  fost  nici  pe  departe  primul  bărbat  în  mantie  aurie  care  s-a  lăsat 
cumpărat,  te  asigur,  dar  a  fost  cel  dintâi  care  şi-a  îngroşat  punga  vânzând  posturi 
şi  promovări.  Până  la  sfârşit,  cred  că  jumătate  dintre  ofiţerii  Gărzii  Oraşului  îi 
plăteau  o  parte  din  soldă.  Nu-i  aşa,  Janos? 
Gâtul  lui  Slynt  devenea  stacojiu. 

—  Minciuni!  Numai  minciuni.  Un  bărbat  puternic  îşi  face  duşmani,  ştii  asta, 
înălţimea  Ta.  Şi  în  spatele  tău  se  şoptesc  minciuni.  Nimic  n-a  fost  dovedit 
vreodată,  nici  un  om  n-a  venit  să  spună. . . 

—  Doi  oameni  care  erau  pregătiţi  să  vorbească  au  murit  pe  neaşteptate  când 
erau  de  gardă.  Stannis  îşi  îngustă  ochii.  Să  nu  te  joci  cu  mine,  lordul  meu.  Am 
văzut  dovada  pe  care  a  adus-o  Jon  Arryn  în  faţa  consiliului  mic.  Dacă  aş  fi  fost  eu 
rege,  ţi-ai  fi  pierdut  mai  mult  decât  funcţia,  te  asigur,  dar  Robert  ţi-a  trecut  cu 
vederea  micile  scăpări.  „Toţi  fură",  mi-1  amintesc  spunând.  „Mai  bine  un  hoţ  pe 
care-1  ştim  decât  unul  pe  care  nu-1  ştim.  Următorul  ar  putea  fi  şi  mai  rău." 
Cuvintele  Lordului  Petyr  în  gura  fratelui  meu,  n-am  nici  o  îndoială.  Degeţel  avea 
nas  pentru  aur  şi  sunt  sigur  că  a  aranjat  lucrurile  în  aşa  fel  încât  coroana  să  profite 
la  fel  de  mult  ca  tine  de  pe  urma  corupţiei  tale. 

Guşa  Lordului  Slynt  tremura,  dar  înainte  de  a  apuca  să  protesteze  din  nou, 
Maester  Aemon  spuse: 

—  înălţimea  Ta,  prin  lege,  păcatele  şi  greşelile  trecute  ale  unui  om  se  şterg 
când  îşi  rosteşte  jurămintele  şi  devine  frate  al  Rondului  de  Noapte. 

—  Sunt  conştient  de  asta.  Dacă  se  întâmplă  ca  Janos  Slynt,  aici  de  faţă,  să  fie 
tot  ce  Rondul  poate  oferi  mai  bun,  o  să  scrâşnesc  din  dinţi  şi  o  să-1  înghit.  Nu  mă 
interesează  pe  cine  alegeţi,  atât  timp  cât  faceţi  o  alegere.  Avem  un  război  de 
purtat. 

—  înălţimea  Ta,  spuse  Denys  Mallister,  cu  prudentă  curtoazie.  Dacă  vorbeşti 
despre  sălbatici... 

—  Nu  despre  ei.  Şi  ştii  asta,  ser. 

—  Şi  trebuie  să  ştii  că,  deşi  îţi  suntem  recunoscători  pentru  ajutorul  pe  care  ni 
l-ai  oferit  împotriva  lui  Mance  Rayder,  nu  putem  să  te  sprijinim  în  lupta  pentru 
tron.  Rondul  de  Noapte  nu  se  implică  în  războaiele  celor  Şapte  Regate.  De  opt  mii 
de  ani... 

—  Vă  cunosc  istoria,  Ser  Denys,  se  răsti  regele.  Vă  dau  cuvântul  meu,  n-o  să 
vă  cer  să  ridicaţi  sabia  împotriva  nici  unuia  dintre  rebelii  şi  uzurpatorii  care  mă 
supără.  Dar  mă  aştept  să  continuaţi  să  apăraţi  Zidul  aşa  cum  aţi  făcut  întotdeauna. 

—  Vom  apăra  Zidul  până  la  ultimul  om,  spuse  Cotter  Pyke. 

—  Probabil  eu,  zise  Edd  cel  Trist,  pe  un  ton  resemnat. 
Stannis  îşi  încrucişă  braţele. 

—  O  să  vă  mai  cer  alte  câteva  lucruri.  Lucruri  pe  care  poate  n-o  să  fiţi  atât  de 
grăbiţi  să  mi  le  oferiţi.  Vreau  castelele  voastre.  Şi  vreau  Darul. 

Cuvintele  acelea  directe  explodară  în  mijlocul  fraţilor  în  negru  ca  un  vas  plin 

cu  foc  sălbatic  aruncat  în  mijlocul  unui  mangal.  Marsh,  Mallister  şi  Pyke 
încercară  cu  toţii  să  vorbească  deodată.  Regele  Stannis  îi  lăsă  să  termine,  apoi 
spuse: 

—  Am  de  trei  ori  mai  mulţi  oameni  decât  voi,  pot  să  iau  pământurile  dacă 
vreau,  dar  aş  prefera  s-o  facem  după  lege,  cu  acordul  vostru. 

—  Rondul  de  Noapte  a  primit  Darul  pentru  vecie,  înălţimea  Ta,  sublinie 
Bowen  Marsh. 

—  Ceea  ce  înseamnă  că  nu  poate  fi  confiscat,  cumpărat  sau  luat  de  la  voi.  Dar 
ceea  ce  a  fost  dăruit  o  dată  poate  fi  dăruit  şi  a  doua  oară. 

—  Şi  ce  ai  face  tu  cu  Darul?  vru  să  ştie  Cotter  Pyke. 

—  L-aş  întrebuinţa  cu  mai  mult  folos  decât  voi.  La  fel  şi  castelele.  Eastwatch, 
Castelul  Negru  şi  Turnul  Umbrei  vor  rămâne  ale  voastre.  întăriţi-le  cu  garnizoane, 
aşa  cum  aţi  făcut  dintotdeauna,  dar  pe  celelalte  trebuie  să  le  iau  pentru  oştirile 
mele,  dacă  vrem  să  apărăm  Zidul. 

—  N-ai  destui  oameni,  protestă  Bowen  Marsh. 

—  Unele  dintre  castelele  părăsite  nu  sunt  decât  ruine,  spuse  Othel  Yarwiyck, 
Primul  Constructor. 

—  Ruinele  pot  fi  reconstruite. 

—  Reconstruite?  se  miră  Yarwyck.  Dar  cine  să  facă  asta? 

—  Asta  e  treaba  mea.  Voi  avea  nevoie  de  la  voi  de  o  listă  care  să  prezinte  în 
detaliu  starea  actuală  a  fiecărui  castel  şi  ce  ar  trebui  ca  să  fie  reconstruit.  Am  de 
gând  să  le  văd  pe  toate  ocupate  în  decurs  de  un  an,  cu  focurile  de  noapte  arzând  în 
faţa  porţilor. 

—  Focuri  de  noapte?  Bowen  Marsh  o  privi  neîncrezător  pe  Melisandre.  Acum 
trebuie  să  aprindem  focuri  de  noapte? 

—  Da.  Femeia  se  ridică  într-un  vârtej  de  mătase  stacojie,  cu  părul  lung  de 
aramă  revărsat  pe  umeri.  Săbiile  singure  nu  pot  ţine  întunericul  la  distanţă.  Doar 
Lumina  Stăpânului  poate  să  facă  asta.  Să  n-aveţi  nici  o  îndoială,  bunii  mei 
cavaleri  şi  fraţi  viteji,  războiul  pe  care  am  ajuns  să-1  luptăm  nu  e  o  ciorovăială 
pentru  pământuri  şi  onoruri.  Este  un  război  pentru  viaţa  însăşi,  iar  dacă  îl  pierdem, 
lumea  întreagă  va  muri  odată  cu  noi. 

Sam  îşi  dădea  seama  că  ofiţerii  nu  ştiau  cum  să  înţeleagă  asta.  Bowen  Marsh  şi 
Othell  Yarwyck  schimbară  priviri  pline  de  îndoieli,  Janos  Slynt  clocotea,  Hobb 
Trei-Degete  arăta  de  parcă  ar  fi  preferat  să  se  întoarcă  la  tăiatul  morcovilor.  Dar 
cu  toţii  părură  surprinşi  să-1  audă  pe  Maester  Aemon  murmurând: 

—  Despre  războiul  pentru  lumină  vorbeşti,  doamna  mea?  Dar  unde  este  prinţul 
promis? 

—  Se  află  în  faţa  ta,  declară  Melisandre,  deşi  tu  nu  ai  ochi  ca  să-1  poţi  vedea. 
Stannis  Baratheon  este  Azor  Ahai  renăscut,  luptătorul  focului.  Prin  el,  profeţiile 
se  împlinesc.  Cometa  roşie  străluceşte  pe  cer  să-i  vestească  venirea,  iar  el  poartă 
Aducătoarea  de  Lumină,  sabia  roşie  a  eroilor. 

Cuvintele  ei  păreau  să-1  stânjenească  îngrozitor  pe  rege.  Stannis  scrâşni  din 
dinţi  şi  spuse: 

—  M-aţi  chemat  şi  am  venit,  lorzii  mei.  Acum  trebuie  să  trăiţi  sau  să  muriţi 
alături  de  mine.  Ar  fi  bine  să  vă  obişnuiţi  cu  asta.  Făcu  un  gest  precipitat.  Asta  e 
tot.  Maester,  rămâi  o  clipă.  Şi  tu,  Tarly.  Ceilalţi  puteţi  pleca. 

Eu?  gândi  Sam  uluit,  în  timp  ce  fraţii  lui  se  înclinau  şi  ieşeau  din  încăpere.  Ce 
vrea  oare  cu  mine? 

—  Tu  eşti  cel  care  a  ucis  creatura  în  zăpadă,  zise  Regele  Stannis,  când 
rămaseră  doar  ei  patru. 

—  Sam  Ucigaşul,  zâmbi  Melisandre. 
Sam  simţi  cum  faţa  i  se  roşeşte. 

—  Nu,  doamna  mea.  înălţimea  Ta,  vreau  să  spun,  da.  Sunt  Samwell  Tarly,  da. 

—  Tatăl  tău  e  un  soldat  destoinic,  spuse  Regele  Stannis.  L-a  înfrânt  o  dată  pe 
fratele  meu,  la  Ashford.  Mace  Tyrell  a  fost  încântat  să  revendice  gloria  acelei 
victorii,  însă  Lordul  Randyll  a  fost  cel  care  a  hotărât  soarta  bătăliei,  înainte  ca 
Tyrell  să  ajungă  pe  câmpul  de  luptă.  L-a  omorât  pe  Lordul  Cafferen  cu  sabia 
aceea  valyriană  a  lui  şi  i-a  trimis  capul  în  dar  lui  Aerys.  Regele  îşi  scarpină  bărbia 
cu  un  deget.  Nu  eşti  genul  de  fiu  la  care  mă  aşteptam  de  la  un  bărbat  atât  de 
viteaz. 

—  Eu. . .  nu  sunt  genul  de  fiu  pe  care  şi  l-ar  fi  dorit,  sire. 

—  Dacă  n-ai  fi  îmbrăcat  veşmintele  negre,  ai  fi  fost  un  ostatic  folositor,  zise 
Regele  Stannis  gânditor. 

—  Dar  a  îmbrăcat  veşmintele  negre,  sire,  sublinie  Maester  Aemon. 

—  Ştiu  foarte  bine,  zise  regele.  Ştiu  mai  multe  decât  ai  crede,  Aemon 
Targaryen. 

Bătrânul  îşi  plecă  fruntea. 

—  Sunt  doar  Aemon,  sire.  Maesterii  renunţă  la  numele  Caselor  lor  când  îşi 
făuresc  colanele. 

Regele  clătină  scurt  din  cap,  vrând  parcă  să  spună  că  ştia  şi  nu-i  păsa. 

—  Am  auzit  că  ai  ucis  creatura  cu  un  pumnal  de  obsidian,  îi  spuse  el  lui  Sam. 

—  D-da,  înălţimea  Ta.  Jon  Snow  mi  l-a  dat. 

—  Sticla  dragonului.  Râsul  femeii  roşii  era  melodios.  Foc  îngheţat,  în  limba 
Vechii  Valyrii.  Nu  e  de  mirare  că  este  năpasta  acestor  copii  reci  ai  Celuilalt. 

—  La  Piatra  Dragonului,  care  mi-a  fost  reşedinţă,  se  găseşte  mult  obsidian  în 
tunelurile  din  măruntaiele  muntelui,  îi  spuse  regele  lui  Sam.  Bucăţi  mari, 
bolovani,  straturi.  Cel  mai  mult  era  negru,  după  câte  îmi  amintesc,  dar  se  găsea  şi 
verde,  roşu,  chiar  şi  violet.  I-am  trimis  vorbă  lui  Ser  Rolland,  castelanul  meu,  să 
înceapă  să-1  extragă.  Mă  tem  că  n-o  să  mai  fiu  stăpân  peste  Piatra  Dragonului 
multă  vreme,  dar  poate  că  Stăpânul  Luminii  ne  va  dărui  destul  foc  îngheţat  ca  să 
ne  înarmăm  împotriva  acestor  creaturi,  înainte  să  cadă  castelul. 

Sam  îşi  drese  glasul. 

—  S-sire.  Pumnalul...  sticla  dragonului,  s-a  sfărâmat  când  am  încercat  să 
înjunghii  creatura. 

Melisandre  zâmbi. 

—  Necromanţia  pune  în  mişcare  aceste  creaturi,  dar  ele  nu  sunt  decât  carne 
moartă.  Oţelul  şi  focul  le  vin  de  hac.  Cei  pe  care  voi  îi  numiţi  Ceilalţi  sunt  altceva. 

—  Demoni  reci  din  zăpadă  şi  gheaţă,  adăugă  Stannis  Baratheon.  Străvechiul 
duşman.  Singurul  duşman  care  contează.  II  cercetă  din  nou  pe  Sam:  Mi  s-a  spus 
că  tu  şi  sălbatica  aceea  aţi  trecut  dincolo  de  Zid,  printr-un  fel  de  poartă  vrăjită. 

—  P-poarta  Neagră,  se  bâlbâi  Sam.  Sub  Fortul  Nopţii. 

—  Fortul  Nopţii  este  cel  mai  mare  şi  cel  mai  vechi  castel  de  la  Zid,  spuse 
Regele.  Acolo  intenţionez  să-mi  stabilesc  reşedinţa,  cât  timp  voi  duce  acest 
război.  O  să-mi  arăţi  poarta. 

—  Eu,  spuse  Sam,  eu  v-voi,  dacă...  Dacă  mai  e  acolo.  Dacă  se  va  deschide 
pentru  un  om  care  nu  poartă  veşmintele  negre.  Dacă... 

—  O  să  mi-o  arăţi,  izbucni  Stannis.  O  să-ţi  spun  eu  când. 
Maester  Aemon  zâmbi. 

—  înălţimea  Ta,  mă  întreb  dacă,  înainte  de  a  pleca,  ne-ai  putea  face  marea 
onoare  de  a  ne  arăta  sabia  minunată  de  care  am  auzit  cu  toţii. 

—  Vrei  să  vezi  Aducătoarea  de  Lumină?  Un  om  orb? 

—  Sam  va  fi  ochii  mei. 
Regele  se  încruntă. 

—  Toată  lumea  a  văzut-o,  de  ce  nu  şi  un  orb?  Centura  şi  teaca  îi  erau  atârnate 
într-un  cârlig,  lângă  şemineu.  Luă  jos  centura  şi  scoase  sabia  lungă.  Oţelul  scrâşni 
pe  lemn  şi  piele  şi  strălucirea  se  revărsă  în  încăpere,  licărind,  pâlpâind,  un  dans  de 
lumini  aurii,  portocalii  şi  roşii,  toate  culorile  sclipitoare  ale  focului. 

—  Spune-mi,  Samwell.  Maester  Aemon  îi  atinse  braţul. 

—  Străluceşte,  spuse  Sam  cu  glas  şoptit.  De  parcă  ar  arde.  Nu  sunt  flăcări,  însă 
oţelul  e  galben  şi  roşu  şi  portocaliu,  numai  sclipiri  şi  scântei,  ca  un  răsărit  de  soare 
pe  apă,  dar  mai  frumos.  Aş  vrea  s-o  poţi  vedea,  Maester. 

—  Acum  o  văd,  Sam.  O  sabie  plină  de  lumină.  Atât  de  frumoasă!  Bătrânul  se 
înclină  ceremonios:  înălţimea  Ta,  Doamna  mea,  vă  mulţumesc  nespus. 

Când  Regele  Stannis  vârî  în  teacă  sabia  strălucitoare,  camera  se  cufundă  parcă 
în  întuneric,  deşi  soarele  se  revărsa  prin  fereastră. 

—  Foarte  bine,  aţi  văzut-o.  Acum  puteţi  să  vă  întoarceţi  la  treburile  voastre.  Şi 
nu  uitaţi  ce  am  spus.  Dacă  fraţii  voştri  nu  aleg  un  Lord  Comandant  în  seara  asta, 
voi  avea  grijă  să-şi  dorească  s-o  fi  făcut. 

Maester  Aemon  era  dus  pe  gânduri  în  timp  ce  Sam  îl  ajuta  să  coboare  îngusta 
scară  şerpuitoare.  Dar,  când  traversau  curtea,  spuse: 

—  N-am  simţit  nici  o  căldură.  Tu  ai  simţit,  Sam? 

—  Căldură?  De  la  sabie?  încercă  să-şi  amintească.  Aerul  vibra  în  jurul  ei,  ca 
deasupra  unui  mangal  fierbinte. 

—  Cu  toate  acestea  n-ai  simţit  nici  o  căldură,  nu-i  aşa?  Şi  teaca  e  din  lemn  şi 
fier,  am  dreptate?  Am  auzit  sunetul  când  înălţimea  Sa  a  scos-o  din  teacă.  Pielea 
era  pârlită,  Sam?  Lemnul  părea  ars  sau  înnegrit? 

—  Nu,  recunoscu  Sam.  Din  câte  am  văzut  eu,  nu. 

Maester  Aemon  clătină  din  cap.  Ajunşi  în  apartamentele  lui,  îl  rugă  pe  Sam  să 
aprindă  un  foc  şi  să-1  ajute  să  se  aşeze  lângă  şemineu. 

—  E  greu  să  fii  atât  de  bătrân,  oftă  el,  fâcându-se  comod  pe  perne.  Şi  încă  şi 
mai  greu  să  fii  atât  de  orb.  îmi  lipseşte  soarele.  îmi  lipsesc  cărţile.  Mai  cu  seamă 
cărţile.  Aemon  flutură  o  mână.  Nu  mai  am  nevoie  de  tine  până  când  are  loc 
alegerea. 

—  Alegerea...  Maester,  nu  ai  putea  să  faci  ceva?  Ceea  ce  a  spus  regele  despre 
Lordul  Janos... 

—  N-am  uitat,  spuse  bătrânul,  dar,  Sam,  eu  sunt  maester,  am  primit  colanul  şi 
am  jurat.  Datoria  mea  e  să-1  sfătuiesc  pe  Lordul  Comandant,  oricine  ar  fi  el.  Nu  se 
cuvine  să  fiu  văzut  ţinând  partea  unui  candidat  împotriva  altuia. 

—  Eu  nu  sunt  maester,  spuse  Sam.  N-aş  putea  să  fac  eu  ceva? 

Aemon  îşi  întoarse  ochii  albi,  orbi,  către  chipul  lui  Sam  şi  schiţă  un  zâmbet. 

—  Păi,  ştiu  şi  eu,  Samwell. . .  Ai  putea? 

Aş  putea,  gândi  Sam.  Trebuie.  Şi  trebuia  să  se  ocupe  de  asta  numaidecât.  Dacă 
mai  întârzia,  era  sigur  că  îşi  va  pierde  curajul.  Sunt  un  om  al  Rondului  de  Noapte, 
îşi  reaminti  el,  traversând  grăbit  curtea.  Sunt.  Pot  face  asta.  Fusese  o  vreme  când 
dârdâia  şi  scheuna  numai  dacă  se  uita  Lordul  Mormont  la  el,  dar  acela  era  vechiul 
Sam,  înainte  de  Pumnul  Primilor  Oameni  şi  de  Fortăreaţa  lui  Craster,  înainte  de 
creaturi  şi  de  Mâini  Reci  şi  de  Celălalt,  călare  pe  calul  lui  mort.  Trebuie  să  fie  aşa. 

Cotter  Pyke  era  cel  mai  fioros  dintre  cei  doi  comandanţi,  aşa  că  Sam  se  duse 
mai  întâi  la  el,  cât  era  încă  plin  de  curaj.  îl  găsi  în  vechea  Sală  a  Scutului,  jucând 
zaruri  cu  trei  dintre  oamenii  lui  de  la  Eastwatch  şi  un  sergent  roşcovan  care  venise 
de  la  Piatra  Dragonului  cu  Stannis. 

Dar  când  Sam  ceru  permisiunea  să-i  vorbească,  Pyke  răcni  un  ordin  şi  ceilalţi 
luară  zarurile  şi  monedele  şi  îi  lăsară  singuri. 

Nu  se  putea  spune  despre  Cotter  Pyke  că  era  chipeş,  dar  trupul  de  sub  vesta  sa 
cu  ţinte  şi  pantalonii  din  pânză  aspră  era  suplu,  viguros  şi  puternic.  Avea  ochi 
mici,  adânciţi  în  orbite,  nasul  turtit  şi  o  şuviţă  de  păr  pe  frunte,  ascuţită  ca  o  sabie. 
Faţa  îi  era  ciupită  de  vărsat  şi  barba  pe  care  şi-o  lăsase  ca  să-şi  ascundă  cicatricile 
era  subţire  şi  dezlânată. 

—  Sam  Ucigaşul,  spuse  el,  în  loc  de  salut.  Eşti  sigur  că  ai  împuns  un  Celălalt 
şi  nu  un  cavaler  de  zăpadă  al  vreunui  copil? 

Nu  începe  bine. 

—  Sticla  Dragonului  1-a  omorât,  lordul  meu,  îi  explică  Sam,  cu  glas  pierit. 

—  Da,  fără  doar  şi  poate.  Ei,  bine,  să  lăsăm  asta,  Ucigaşule.  Te-a  trimis 
Maester  Aemon? 

—  Maesterul?  Sam  înghiţi.  Eu. . .  tocmai  am  plecat  de  la  el,  lordul  meu.  Nu  era 
chiar  o  minciună,  dar  dacă  Pyke  alegea  să  înţeleagă  greşit,  poate  se  va  arăta 
dispus  să-1  asculte  cu  mai  multă  atenţie.  Sam  trase  adânc  aer  în  piept  şi  îşi  începu 
pledoaria. 

Pyke  îl  întrerupse  înainte  să  spună  douăzeci  de  vorbe. 

—  Vrei  să  îngenunchez  şi  să  sărut  pulpana  frumoasei  mantii  a  lui  Mallister, 
asta  e?  Aş  fi  putut  să-mi  dau  seama.  Voi,  lorzii  mărunţi,  vă  îngrămădiţi  ca  oile.  Ei, 
bine,  spune-i  maesterului  că  ţi-a  irosit  timpul.  Dacă  e  să  se  retragă  cineva,  acesta 
ar  trebui  să  fie  Mallister.  Omul  e  al  naibii  de  bătrân  pentru  munca  asta.  îl  votăm 
şi  ne  trezim  că,  peste  un  an,  o  luăm  de  la  capăt  să  alegem  pe  altcineva. 

—  E  bătrân,  fu  de  acord  Sam,  dar  are  multă  ex-experienţă. 

—  La  stat  în  turn  şi  frunzărit  hărţi,  poate.  Ce  are  de  gând  să  facă?  Să  le  scrie 
creaturilor  scrisori?  E  cavaler,  foarte  bine,  dar  nu  e  luptător  şi  mă  doare-n  cot  pe 
cine  a  doborât  de  pe  cal  în  nu  ştiu  ce  turnir,  acum  cincizeci  de  ani.  Halfhand  a  dus 
toate  bătăliile  în  locul  lui,  chiar  şi  un  orb  bătrân  poate  să  vadă  asta.  Şi  avem 
nevoie  de  un  luptător  mai  mult  ca  oricând,  cu  regele  ăsta  afurisit  pe  cap.  Astăzi 
vrea  ruine  şi  câmpuri  pustii,  prea  bine,  dar  ce  o  să  vrea  înălţimea  Sa  mâine?  Crezi 
că  Mallister  are  curajul  să  i  se  împotrivească  lui  Stannis  Baratheon  şi  târfei  ăleia 
roşii?  Râse.  Eu  nu  cred. 

—  Aşadar,  nu-1  vei  sprijini?  zise  Sam  dezamăgit. 

—  Eşti  Sam  Ucigaşul  sau  Dick  Surdul?  Nu,  nu-1  voi  sprijini.  Pyke  întinse  un 
deget  spre  faţa  lui.  Pricepi,  băiete?  Nu-mi  doresc  funcţia  asta  afurisită  şi  nu  mi-am 
dorit-o  niciodată.  Lupt  mai  bine  pe  o  punte,  nu  pe  un  cal,  iar  Castelul  Negru  e 
prea  departe  de  mare.  Dar  nici  mort  n-o  să  las  Rondul  de  Noapte  pe  mâna  acelui 
vultur  ferchezuit  de  la  Turnul  Umbrei.  Iar  tu  poţi  să  alergi  la  bătrân  şi  să-i  spui 
asta,  dacă  întreabă.  Se  ridică.  Piei  din  ochii  mei. 

Sam  îşi  adună  tot  curajul  care  îi  mai  rămăsese  ca  spună: 

—  D-dacă  ar  fi  altcineva?  Ai  putea  s-sprijini  pe  altcineva? 

—  Pe  cine?  Pe  Bowen  Marsh?  Omul  suflă  şi-n  iaurt,  Othell  e  o  slugă,  face  tot 
ce  i  se  spune  şi  face  bine,  dar  nimic  mai  mult.  Slynt. . .  ei,  bine,  oamenii  lui  îl  plac, 
te  asigur,  şi  aproape  că  ar  merita  să-1  vârâm  pe  gâtul  regal  şi  să  vedem  dacă 
Stannis  îl  înghite.  O  broască  râioasă  prinde  aripi  şi  se  crede  dragon.  Pyke  râse. 
Cine  mai  rămâne,  Hobb?  Am  putea  să-1  alegem  pe  el,  presupun,  dar  atunci  cine  o 
să-ţi  mai  fiarbă  carnea  de  oaie,  Ucigaşule?  Arăţi  ca  unul  căruia-i  place  nenorocita 
lui  de  carne  de  oaie. 

Nu  mai  era  nimic  de  spus.  înfrânt,  lui  Sam  nu-i  mai  rămase  decât  să-şi 
bălmăjească  mulţumirile  şi  să  plece.  Cu  Ser  Denys  mă  voi  descurca  mai  bine, 
încercă  să  se  încurajeze,  străbătând  castelul.  Ser  Denys  era  un  cavaler,  un  bărbat 
manierat,  de  viţă  nobilă,  şi  îl  tratase  pe  Sam  cu  amabilitate  când  îl  găsise  pe  drum, 
împreună  cu  Gilly.  Ser  Denys  mă  va  asculta,  trebuie  să  mă  asculte. 

Comandantul  Turnului  Umbrei  era  născut  în  umbra  Turnului  Tunetului  de  la 

Seagard  şi  era  un  Mallister  din  cap  până-n  picioare.  Gulerul  şi  mânecile  tunicii 
sale  negre  de  catifea  erau  tivite  cu  blană  de  zibelină.  Un  vultur  argintiu  îşi 
strângea  ghearele  în  faldurile  adunate  ale  mantiei.  Avea  barba  albă  ca  neaua,  îşi 
pierduse  aproape  tot  părul  şi,  într-adevăr,  faţa  îi  era  brăzdată  de  cute  adânci.  Cu 
toate  acestea,  încă  avea  graţie  în  mişcări  şi  dinţi  în  gură,  iar  anii  nu-i  slăbiseră  nici 
ochii  albaştri-cenuşii,  nici  curtoazia. 

—  Lordul  meu  Tarly,  spuse  el,  când  slujitorul  i-1  aduse  pe  Sam  în  Lance,  unde 
stăteau  oamenii  de  la  Turnul  Umbrei.  Mă  bucur  să  văd  că  ţi-ai  revenit  după 
încercarea  grea  prin  care  ai  trecut.  Pot  să-ţi  ofer  o  cupă  de  vin?  Nobila  ta  mamă  e 
o  Florent,  după  câte-mi  amintesc.  într-o  zi,  va  trebui  să-ţi  povestesc  despre 
vremea  când  i-am  doborât  de  pe  cal  pe  amândoi  bunicii  tăi  în  acelaşi  turnir.  Dar 
nu  astăzi,  ştiu  că  avem  probleme  mai  arzătoare.  Vii  de  la  Maester  Aemon, 
negreşit.  Are  vreun  sfat  să-mi  transmită? 

Sam  luă  o  sorbitură  de  vin,  alegându-şi  cuvintele  cu  grijă. 

—  Un  om  care  a  primit  colanul  de  maester  şi  a  jurat. . .  nu  se  cuvine  să  se 
creadă  că  a  influenţat  alegerea  Lordului  Comandant. . . 

Bătrânul  cavaler  zâmbi. 

—  Fapt  pentru  care  nu  a  venit  la  mine  în  persoană.  Da,  înţeleg  foarte  bine, 
Samwell.  Aemon  şi  cu  mine  suntem  amândoi  oameni  bătrâni  şi  ştiu  cum  merg 
treburile  astea.  Spune  ce  ai  de  spus. 

Vinul  era  dulce  şi  Ser  Denys  ascultă  pledoaria  lui  Sam,  grav  şi  curtenitor,  spre 
deosebire  de  Cotter  Pyke.  Dar  când  Sam  isprăvi,  bătrânul  cavaler  clătină  din  cap. 

—  Sunt  de  acord  că  ar  fi  o  zi  neagră  în  istoria  noastră  dacă  un  rege  ar  ajunge  să 
ne  numească  Lordul  Comandant.  Mai  cu  seamă  regele  acesta.  N-are  şanse  să-şi 
păstreze  mult  timp  coroana.  Dar,  sincer,  Samwell,  cel  care  ar  trebui  să  se  retragă  e 
Pyke.  Eu  am  mai  mult  sprijin  decât  el  şi  sunt  mai  potrivit  pentru  această  funcţie. 

—  Aşa  e,  îl  aprobă  Sam,  dar  Cotter  Pyke  ar  putea  fi  de  folos.  Se  spune  că  s-a 
remarcat  adesea  pe  câmpul  de  luptă.  Nu  voia  să-1  jignească  pe  Ser  Denys 
ridicându-i  în  slăvi  rivalul,  dar  cum  altfel  să-1  convingă  să  se  retragă? 

—  Mulţi  dintre  fraţii  mei  s-au  remarcat  pe  câmpul  de  luptă.  Nu  e  suficient. 
Unele  lucruri  nu  pot  fi  rezolvate  cu  securea  de  război.  Maester  Aemon  înţelege 
asta,  dar  Cotter  Pyke  nu.  Lordul  Comandant  al  Rondului  de  Noapte  este  un  lord, 
în  primul  şi  în  primul  rând.  Trebuie  să  ştie  să  trateze  cu  alţi  lorzi...  şi  cu  regii. 
Trebuie  să  fie  un  om  demn  de  respect.  Ser  Denys  se  apropie.  Noi  suntem  fiii  unor 
mari  lorzi,  tu  şi  cu  mine.  Cunoaştem  importanţa  obârşiei,  a  sângelui  şi  a  educaţiei 
din  copilărie,  care  nu  poate  fi  niciodată  înlocuită.  La  doisprezece  ani  am  fost 
scutier,  la  optsprezece  cavaler  şi  campion  la  douăzeci  şi  doi.  Am  fost  comandant 
la  Turnul  Umbrei  timp  de  treizeci  şi  trei  de  ani.  Sângele,  obârşia  şi  educaţia  m-au 
făcut  vrednic  să  stau  în  faţa  unor  regi.  Pyke...  ei,  bine,  l-ai  auzit  azi-dimineaţă, 
întrebând  dacă  vrem  ca  înălţimea  Sa  să  ne  şteargă  la  fund?  Samwell,  nu-mi  stă  în 
obicei  să-mi  vorbesc  de  rău  fraţii,  dar  hai  să  fim  cinstiţi. . .  oamenii  de  fier  sunt  un 

neam  de  hoţi  şi  piraţi,  iar  Cotter  Pyke  omora  şi  siluia  pe  când  era  încă  doar  un 
copil.  Maester  Harmure  îi  citeşte  şi  îi  scrie  scrisorile  şi  asta  face  de  ani  de  zile. 
Nu,  oricât  mi-ar  fi  de  greu  să-1  dezamăgesc  pe  Maester  Aemon,  n-ar  fi  onorabil  să 
mă  dau  la  o  parte  pentru  Pyke  de  la  Eastwatch. 
De  data  aceasta  Sam  era  pregătit: 

—  Dar  pentru  altcineva?  Dacă  ar  fi  cineva  mai  potrivit? 
Ser  Denys  cumpăni  o  clipă: 

—  Nu  mi-am  dorit  niciodată  această  onoare  doar  de  dragul  ei.  Data  trecută, 
m-am  dat  la  o  parte  bucuros  când  a  fost  propus  numele  Lordului  Mormont, 
întocmai  cum  am  făcut  pentru  Lordul  Qorgyle,  la  alegerile  dinainte.  Atât  timp  cât 
Rondul  de  Noapte  rămâne  pe  mâini  bune,  eu  sunt  mulţumit.  Dar  Bowen  Marsh  nu 
e  pe  măsura  acestei  misiuni,  nici  Othel  Yarwyck.  Iar  acest  aşa-zis  Lord  de 
Harrenhal  este  odrasla  unui  măcelar  ajutat  de  Lannisteri  să  parvină.  Nu-i  de 
mirare  că  e  venal  şi  corupt. 

—  Ar  mai  fi  cineva,  sugeră  Sam.  Lordul  Comandant  Mormont  avea  încredere 
în  el.  La  fel  şi  Donai  Noye  şi  Qhorin  Halfhand.  Deşi  obârşia  lui  nu  e  atât  de  nobilă 
ca  a  ta,  prin  venele  lui  curge  vechiul  sânge.  S-a  născut  şi  a  crescut  într-un  castel,  a 
învăţat  să  mânuiască  sabia  şi  spada  de  la  un  cavaler  şi  literele  de  la  un  maester  al 
Citadelei.  Tatăl  său  a  fost  lord,  iar  fratele  lui,  rege. 

Ser  Denys  îşi  mângâie  barba  lungă  şi  albă. 

—  Poate,  spuse  el,  într-un  târziu.  E  foarte  tânăr,  dar. . .  poate.  S-ar  putea  să  se 
descurce,  dar  te  asigur  că  eu  aş  fi  mai  potrivit.  Nu  mă  îndoiesc  de  asta.  Aş  fi 
alegerea  cea  mai  înţeleaptă. 

Jon  a  spus  că  există  şi  minciuni  onorabile,  dacă  slujesc  o  cauză  nobilă.  Sam 
spuse: 

—  Dacă  nu  alegem  un  Lord  Comandant  în  seara  asta,  Regele  Stannis  are  de 
gând  să-1  numească  pe  Cotter  Pyke.  I-a  spus-o  lui  Maester  Aemon  azi-dimineaţă, 
după  ce  aţi  plecat  cu  toţii. 

—  înţeleg.  Ser  Denys  se  ridică.  Trebuie  să  mă  mai  gândesc.  Mulţumesc, 
Samwell.  Şi  transmite-i  mulţumirile  mele  lui  Maester  Aemon. 

Când  părăsi  Lancea,  Sam  tremura.  Ce  am  făcut?  se  întrebă  el.  Dacă  îl  vor 
prinde  cu  minciuna,  vor. . .  Ce?  Mă  vor  trimite  la  Zid?  O  să-mi  scoată  maţele?  O 
să  mă  transforme  în  creatură?  Dintr-odată,  totul  i  se  părea  absurd.  Cum  putea  să-i 
fie  atât  de  frică  de  Cotter  Pyke  şi  de  Ser  Denys  Mallister  când  văzuse  un  corb 
mâncând  faţa  Micului  Paul? 

Pyke  nu  era  încântat  de  întoarcerea  lui. 

—  Iarăşi  tu?  Spune  repede,  că  începi  să  mă  plictiseşti. 

—  Mai  am  nevoie  doar  de  o  secundă,  promise  Sam.  Ai  spus  că  nu  te  vei 
retrage  pentru  Ser  Denys,  dar  că  ai  putea  s-o  faci  pentru  altcineva. 

—  De  data  asta  cine  mai  e,  Ucigaşule?  Tu? 

—  Nu.  Un  luptător.  Donai  Noye  i-a  încredinţat  Zidul  când  au  venit  sălbaticii  şi 

a  fost  scutierul  Bătrânului  Urs.  Singurul  neajuns  ar  fi  că  este  bastard. 
Cotter  Pyke  izbucni  în  râs. 

—  Fir-ar  să  fie!  Asta  ar  fi  o  suliţă  în  fundul  lui  Mallister,  ce  zici?  S-ar  putea  să 
merite,  doar  pentru  asta.  Cât  de  rău  poate  să  fie  flăcăul?  Pufni.  Totuşi,  eu  aş  fi  mai 
bun.  Eu  sunt  omul  de  care  este  nevoie,  orice  nătărău  poate  să-şi  dea  seama. 

—  Orice  nătărău,  fu  de  acord  Sam,  chiar  şi  eu.  Dar. . .  ei,  bine,  n-ar  trebui  să-ţi 
spun  asta,  dar. . .  Regele  Stannis  vrea  să  ni-1  impună  pe  Ser  Denys,  dacă  nu  alegem 
pe  cineva  în  seara  asta.  L-am  auzit  spunându-i  asta  lui  Maester  Aemon,  după  ce 
voi,  ceilalţi,  aţi  plecat. 

JON 

Iron  Emmett  era  un  tânăr  cercetaş  lung  şi  deşirat,  care,  prin  rezistenţă,  putere  şi 
pricepere  în  mânuirea  săbiei,  era  mândria  Eastwatchului.  Jon  venea  întotdeauna 
de  la  partidele  lor  de  duel  frânt  de  oboseală,  iar  a  doua  zi  se  trezea  plin  de  vânătăi, 
adică  exact  ceea  ce  voia.  N-avea  ce  să  înveţe  luptând  cu  Satin,  Calul  sau  chiar 
Grenn. 

Lui  Jon  îi  plăcea  să  creadă  că,  de  cele  mai  multe  ori,  dădea  tot  ce  avea  mai 
bun.  Dar  nu  astăzi.  Nu  pusese  geană  pe  geană  în  noaptea  precedentă  şi,  după  ce  se 
zvârcolise  o  oră  întreagă,  renunţase  la  orice  încercare,  se  îmbrăcase  şi  se  plimbase 
pe  creasta  Zidului,  până  la  răsăritul  soarelui,  frământat  de  propunerea  lui  Stannis 
Baratheon.  Noaptea  de  nesomn  se  făcea  simţită  acum  şi  Emmett  îl  hărţuia  fără 
milă  prin  toată  curtea,  făcându-1  să  bată  în  retragere,  lovitură  după  lovitură, 
izbindu-1  când  şi  când  cu  scutul,  ca  să-i  pună  capac.  Braţul  îi  amorţise  sub  şocul 
impactului  şi  sabia  boantă  de  antrenament  părea  să  devină  mai  grea  cu  fiecare 
clipă. 

Era  gata  să  coboare  sabia  şi  să  pună  capăt  duelului,  când  Emmett  simula  o 
lovitură  joasă,  după  care,  atacând  sălbatic  deasupra  scutului,  îl  izbi  pe  Jon  în 
tâmplă.  Se  clătină,  cu  coiful  şi  capul  sunând  amândouă,  sub  forţa  impactului.  Preţ 
de  o  clipă,  lumea  pe  care  o  zări  printre  gene  era  o  ceaţă. 

Şi  apoi  anii  se  risipiră  şi  era  iarăşi  la  Winterfell,  purtând  o  mantie  vătuită  de 
piele  în  loc  de  zale  şi  platoşă.  Sabia  era  din  lemn,  iar  în  faţa  lui  era  Robb,  nu  Iron 
Emmett. 

în  fiecare  dimineaţă  se  antrenaseră  împreună,  încă  de  la  primii  paşi;  Snow  şi 
Stark,  învârtindu-se  şi  lovind  în  dreapta  şi-n  stânga  prin  curţile  Winterfellului, 
strigând  şi  râzând,  plângând  uneori,  când  nu  era  nimeni  în  preajmă  să-i  vadă.  Nu 
mai  erau  doar  nişte  copii  când  se  luptau,  ci  cavaleri  şi  eroi  măreţi. 

—  Sunt  Prinţul  Aemon  de  Piatra  Dragonului,  striga  Jon,  iar  Robb  îi  răspundea: 

—  Ei,  bine,  e  un  sunt  Florian  Nebunul.  Altă  dată,  Robb  spunea: 

—  Sunt  Tânărul  Dragon,  iar  Jon  îi  striga: 

—  Eu  sunt  Ser  Ryam  Redwyne. 

în  dimineaţa  aceea,  fusese  rândul  lui: 

—  Sunt  Lordul  de  Winterfell!  strigase  el,  ca  de  atâtea  ori.  Numai  că  de  data 
aceasta,  Robb  îi  răspunsese: 

—  Nu  poţi  fi  Lordul  de  Winterfell,  eşti  bastard.  Nobila  mea  mamă  spune  că  nu 
poţi  fi  niciodată  Lord  de  Winterfell. 

Credeam  că  am  uitat  asta.  Jon  simţea  în  gură  gustul  sângelui,  de  pe  urma 
loviturii. 

Până  la  urmă,  Halder  şi  Calul  fură  nevoiţi  să-1  smulgă  de  lângă  Iron  Emmett, 
unul  de  un  braţ,  altul  de  celălalt.  Cercetaşul  stătea  ameţit  pe  pământ,  cu  scutul 
fărâme,  cu  viziera  coifului  căzută  într-o  parte  şi  sabia  la  şase  metri  depărtare. 

—  Jon,  ajunge,  striga  Halder,  e  jos,  l-ai  dezarmat.  Ajunge! 
Nu.  Nu  ajunge.  Nu  ajunge  niciodată.  Jon  lăsă  sabia  să-i  cadă. 

—  îmi  pare  rău,  murmură  el.  Emmett,  eşti  rănit? 
Iron  Emmett  îşi  scoase  scutul  zdrobit. 

—  Ce  parte  n-ai  înţeles  din  Mă  predau,  Lord  Snow?  Dar  o  spusese  pe  un  ton 
plăcut.  Emmett  era  un  om  prietenos  şi  îi  plăcea  cântecul  săbiilor. 

—  Apără-mă,  Războinicule!  gemu  el.  Acum  ştiu  cum  trebuie  să  se  fi  simţit 
Qhorin  Halfhand. 

Asta  era  prea  mult.  Jon  se  smulse  din  strânsoarea  prietenilor  săi  şi  se  retrase  în 
armurărie,  singur.  Urechile  îi  sunau  şi  acum  de  pe  urma  loviturilor  lui  Emmett.  Se 
aşeză  pe  bancă  şi  îşi  îngropa  capul  în  mâini.  De  ce  sunt  aşa  de  furios?  se  întrebă, 
dar  era  o  întrebare  prostească.  Lord  de  Winterfell.  Aş  putea  fi  Lord  de  Winterfell. 
Moştenitorul  tatălui  meu. 

Dar  chipul  pe  care  îl  văzu  plutind  în  faţa  lui  nu  era  al  lui  Eddard,  ci  al  lui 
Catelyn.  Cu  ochii  ei  albaştri  şi  gura  aspră  şi  rece,  semăna  puţin  cu  Stannis.  Fier, 
gândi  el,  dar  sfărămicios.  Catelyn  se  uita  la  el  aşa  cum  făcea  la  Winterfell  ori  de 
câte  ori  îl  întrecea  pe  Robb  la  săbii,  la  socoteli  sau  la  aproape  orice.  Cine  eşti  tu? 
părea  să  spună  mereu  privirea  ei.  Locul  tău  nu  e  aici.  Ce  cauţi  aici? 

Prietenii  lui  erau  tot  afară,  în  curte,  dar  Jon  nu  avea  nici  un  chef  să  dea  ochii  cu 
ei.  Părăsi  armurăria,  coborând  un  şir  abrupt  de  trepte  de  piatră  către  potecile 
viermilor,  tunelurile  care  legau  pe  sub  pământ  fortificaţiile  şi  turnurile  castelului. 
Ajunse  repede  la  băi,  unde  sări  în  apa  rece,  ca  să-şi  spele  sudoarea,  apoi  se 
cufundă  într-o  cadă  fierbinte.  Căldura  îi  luă  o  parte  din  durere  şi  îl  făcu  să  se 
gândească  la  iazurile  noroioase  ale  Winterfellului,  aburind  şi  bolborosind  în 
pădurea  zeilor.  Winterfell,  gândi  el.  Theon  l-a  lăsat  pârjolit  şi  distrus,  dar  l-aş 
putea  reface.  Cu  siguranţă,  tatăl  său  şi-ar  fi  dorit  asta,  şi  Robb  la  fel.  N-ar  fi  vrut 
niciodată  să-şi  ştie  castelul  lăsat  în  părăsire. 

Nu  poţi  fi  Lordul  Winterfellului,  eşti  un  bastard,  îl  auzi  din  nou  pe  Robb 
spunând.  Iar  regii  de  piatră  îl  mârâiau,  cu  limbi  de  granit.  N-ai  ce  căuta  aici.  Nu  e 
locul  tău.  Când  închise  ochii,  Jon  văzu  copacul  inimii,  cu  crengile  lui  albe, 

frunzele  roşii  şi  feţele  solemne.  Copacul  inimii  era  inima  Winterfellului,  spunea 
mereu  Eddard  Stark. . .  dar  ca  să  salveze  castelul,  Jon  ar  trebui  să  smulgă  inima 
aceea  din  rădăcinile-i  străvechi  şi  s-o  dea  înfometatului  zeu  de  foc  al  femeii  roşii. 
N-am  nici  un  drept,  gândi  el.  Winterfellul  aparţine  vechilor  zei. 

Glasurile  ce  răsunau,  lovindu-se  de  tavanele  boltite,  îl  readuseră  la  Castelul 
Negru. 

—  Nu  ştiu,  vorbea  cineva  cu  vocea  plină  de  îndoieli.  Poate  dacă  l-aş  cunoaşte 
mai  bine...  Lordul  Stannis  n-a  avut  prea  multe  lucruri  bune  de  zis  despre  el,  vă 
spun. 

—  Când  a  avut  vreodată  Stannis  Baratheon  ceva  bun  de  zis  despre  cineva? 
Glasul  de  cremene  al  lui  Ser  Alliser  era  inconfundabil.  Dacă-1  lăsăm  pe  Stannis  să 
ne  aleagă  Lordul  Comandant,  ne  transformăm  în  purtătorii  lui  de  flamuri  şi  doar 
cu  numele  mai  rămâne  Rond.  Tywin  Lannister  nu  e  omul  care  să  uite  aşa  ceva,  şi 
ştiţi  că,  până  la  urmă,  el  va  învinge.  L-a  învins  deja  o  dată  pe  Stannis,  la  Apa 
Neagră. 

—  Lordul  Tywin  îl  sprijină  pe  Slynt,  spuse  Bowen  Marsh  cu  glas  arţăgos, 
neliniştit.  îţi  pot  arăta  scrisoarea  lui,  Othell.  „Credinciosul  nostru  prieten  şi 
slujitor",  aşa  l-a  numit. 

Jon  Snow  se  ridică  dintr-odată  în  picioare  şi  cei  trei  bărbaţi  îngheţară  când 
auziră  pleoscăitul  apei. 

—  Lorzii  mei,  spuse  el  cu  o  politeţe  rece. 

—  Ce  faci  aici,  bastardule?  întrebă  Thorne. 

—  Baie.  Dar  nu  vreau  să  vă  stric  urzelile.  Jon  ieşi  din  cadă,  se  şterse,  se 
îmbrăcă  şi  îi  lăsă  să  uneltească. 

Afară,  descoperi  că  nu  avea  habar  încotro  se  îndrepta.  Trecu  pe  lângă  ruina 
Turnului  Lordului  Comandant,  unde  cândva  îl  salvase  pe  Bătrânul  Urs  de  un 
mort,  pe  lângă  locul  unde  murise  Ygritte  cu  acel  zâmbet  trist  pe  faţă,  pe  lângă 
Turnul  Regelui  unde  el,  Satin  şi  Dick  Follard  Surdul  îl  aşteptaseră  pe  Magnar  cu 
Thennii  lui,  pe  lângă  grămada  de  rămăşiţe  înnegrite  ale  scării  mari  de  lemn. 
Poarta  interioară  era  deschisă,  aşa  că  Jon  pătrunse  în  tunel,  prin  Zid.  Simţea  frigul 
în  jurul  lui,  apăsarea  rece  a  gheţii  deasupra  capului.  Trecu  de  locul  unde  Donai 
Noye  şi  Mag  cel  Puternic  se  luptaseră  şi  muriseră  împreună,  prin  noua  poartă 
exterioară,  şi  ieşi  din  nou  în  lumina  palidă  şi  rece  a  soarelui. 

Doar  atunci  îşi  îngădui  să  se  oprească,  să  tragă  aer  în  piept,  să  gândească. 
Othell  Yarwyck  nu  era  un  om  cu  convingeri  ferme,  poate  doar  atunci  când  venea 
vorba  de  lemn,  de  piatră  şi  de  mortar.  Bătrânul  Urs  ştiuse  asta.  Torne  şi  Marsh  îl 
vor  influenţa,  Yarwyck  îl  va  sprijini  pe  Lordul  Janos  şi  Lordul  Janos  va  fi  ales 
Lord  Comandant.  Şi  atunci  mie  ce-  mi  rămâne  de  ales,  dacă  nu  Winterfellul? 

Vântul  se  lovea  de  Zid  în  vârtejuri,  fluturându-i  mantia.  Simţea  frigul 
ridicându-se  din  gheaţă  aşa  cum  căldura  se  ridică  din  foc.  Jon  îşi  trase  gluga  şi 
începu  din  nou  să  se  plimbe.  Se  făcea  târziu  şi  soarele  cobora  spre  asfinţit.  La  o 

sută  de  metri  depărtare  se  afla  tabăra  unde  Regele  Stannis  îşi  închisese  prizonierii 
sălbatici,  înconjuraţi  de  şanţuri,  ţăruşi  ascuţiţi  şi  palisade  înalte  de  lemn.  La  stânga 
lui  erau  trei  gropi  mari  pentru  foc,  unde  învingătorii  arseseră  trupurile  tuturor 
oamenilor  liberi  care  muriseră  la  poalele  Zidului  -  uriaşi  blănoşi  şi  mici  Copitaţi 
deopotrivă.  Câmpul  de  măcel  era  un  pustiu  de  ierburi  pârjolite  şi  smoală  întărită, 
dar  oamenii  lui  Mance  îşi  lăsaseră  urmele  peste  tot:  o  piele  sfâşiată  care  ar  fi  putut 
fi  o  bucată  de  cort,  ghioaga  unui  uriaş,  o  roată  de  car,  o  suliţă  ruptă,  un  maldăr  de 
bălegar  de  mamut.  La  marginea  pădurii  bântuite,  în  locul  unde  se  aflaseră 
corturile,  Jon  găsi  o  buturugă  de  stejar  şi  se  aşeză. 

Ygritte  mă  voia  sălbatic.  Stannis  mă  vrea  Lord  de  Winterfell.  Dar  eu  ce 
vreau?  Soarele  se  prelinse  pe  cer,  cufundându-se  în  spatele  Zidului,  acolo  unde 
cotea  printre  munţi,  spre  apus.  Jon  privi  cum  imensa  întindere  de  gheaţă  capătă 
nuanţele  roşii  şi  trandafirii  ale  asfinţitului.  Ce  prefer:  să  fiu  spânzurat  ca  un 
trădător,  din  ordinul  lui  Janos  Slynt,  sau  să- mi  lepăd  jurămintele,  să  mă  însor  cu 
Val  şi  să  devin  Lord  de  Winterfell?  Părea  o  alegere  uşoară,  când  o  privea  în  felul 
acesta...  deşi  dacă  Ygritte  ar  fi  încă  în  viaţă,  ar  fi  şi  mai  uşoară.  Val  îi  era  o 
străină.  Nu  era  o  femeie  lipsită  de  farmec,  desigur,  şi  era  sora  celei  care-i  fusese 
regină  lui  Mance  Rayder,  dar. . . 

Ar  trebui  s-o  fur  ca  să-i  câştig  iubirea,  dar  s-ar  putea  să-mi  dăruiască  copii. 
Intr-o  zi,  aş  putea  să-mi  ţin  fiul  în  braţe,  sânge  din  sângele  meu.  Jon  nu 
îndrăznise  niciodată  să  viseze  la  un  fiu,  de  când  hotărâse  să-şi  ducă  viaţa  la  Zid. 
I-  aş  putea  pune  numele  de  Robb.  Val  ar  vrea  să- 1  păstreze  pe  fiul  surorii  sale, 
dar  l-am  putea  creşte  la  Winterfell  împreună  cu  fiul  lui  Gilly.  Sam  n-ar  fi  nevoit 
să-şi  spună  minciuna.  Am  găsi  un  loc  şi  pentru  Gilly,  iar  Sam  ar  putea  veni  s-o 
viziteze  o  dată  sau  de  două  ori  pe  an.  Fiul  lui  Mance  şi  fiul  lui  Craster  ar  creşte 
ca  fraţii,  ca  mine  şi  Robb. 

Atunci  Jon  ştiu:  şi-1  dorea.  îşi  dorea  Winterfellul  mai  mult  decât  îşi  dorise 
vreodată  ceva.  L-am  dorit  dintotdeauna.  Era  o  foame  care  îi  străbătea  trupul, 
ascuţită  ca  o  lamă  făurită  din  sticla  dragonilor.  O  foame...  o  simţea.  De  hrană 
avea  nevoie,  de  pradă,  o  căprioară  roşie  care  răspândea  miros  de  teamă  sau  un 
elan  mândru  şi  sfidător.  Simţea  nevoia  să  ucidă  şi  să  se  sature  cu  carne  proaspătă 
şi  sânge  întunecat  şi  fierbinte.  Gândindu-se,  începu  să  saliveze. 

Trecu  un  lung  moment  până  când  îşi  dădu  seama  ce  se  întâmpla.  Atunci  sări  în 
picioare. 

—  Nălucă?  Se  întoarse  către  pădure  şi  îl  văzu,  ieşind  tiptil  din  amurgul  verde, 
revărsându-şi  răsuflarea  caldă  şi  fierbinte  din  gura  deschisă.  Nălucă!  strigă  el  şi 
lupul  străvechi  începu  să  fugă.  Era  mai  slab  decât  fusese,  însă  mai  mare  şi 
singurul  sunet  pe  care  îl  aducea  cu  el  era  foşnetul  frunzelor  moarte  sub  labe.  Când 
ajunse  lângă  Jon,  făcu  un  salt  şi  se  prăbuşiră  înlănţuiţi  peste  iarba  veştedă  şi 
umbrele  lungi,  cu  stelele  răsărind  deasupra.  O,  zei,  unde  ai  fost,  lupule?  întrebă  el, 
când  Nălucă  încetă  să-1  tragă  de  braţ.  Credeam  că  mi-ai  murit,  ca  Robb,  ca  Ygritte 

şi  ca  toţi  ceilalţi.  Nu  te-am  mai  simţit  deloc  de  când  am  urcat  Zidul,  nici  măcar  în 
vise.  Lupul  străvechi  nu  avea  nici  un  răspuns,  dar  îi  lingea  faţa  cu  limba-i  aspră, 
în  timp  ce  ochii,  oglindind  ultimele  raze  de  lumină,  îi  scânteiau  ca  doi  sori  mari  şi 
roşii. 

Ochi  roşii,  îşi  dădu  Jon  seama,  dar  nu  ca  ai  Melisandrei.  Lupul  avea  ochii 
copacului  inimii.  Ochi  roşii,  gură  roşie,  blană  albă.  Sânge  şi  os,  ca  un  copac  al 
inimii.  Aparţine  vechilor  zei  lupul  acesta.  Şi  numai  el,  dintre  toţi  lupii  străvechi, 
era  alb.  Şase  pui  găsiseră  el  şi  Robb  în  zăpezile  verii  târzii,  dintre  care  cinci  erau 
gri,  negri  şi  maro,  pentru  cei  cinci  copii  Stark,  şi  unul  alb,  alb  ca  zăpada,  pentru 
Snow. 

Atunci  îşi  găsi  răspunsul. 

La  poalele  Zidului,  oamenii  reginei  îşi  aprindeau  focurile  de  noapte.  O  văzu  pe 
Melisandre  ieşind  din  tunel  cu  regele  alături,  să  rostească  rugăciunile  despre  care 
credea  că  vor  alunga  întunericul. 

—  Haide,  Nălucă.  îi  spuse  Jon  lupului.  Cu  mine.  Ţi-e  foame,  ştiu.  Am  simţit. 
Alergară  împreună  către  poartă,  ocolind  pe  departe  focurile,  unde  flăcările 

înalte  îşi  înfigeau  ghearele  în  pântecele  nopţii. 

Oamenii  regelui  îşi  făceau  simţită  prezenţa  în  curţile  Castelului  Negru.  Se 
opreau  când  îl  vedeau  pe  Jon  trecând  şi  îl  priveau  cu  gura  căscată.  îşi  dădea  seama 
că  nici  unul  dintre  ei  nu  mai  văzuse  vreodată  un  lup  străvechi,  iar  Nălucă  era  de 
două  ori  mai  mare  decât  lupii  obişnuiţi  care  colindau  codrii  verzi  ai  sudului, 
îndreptându-se  către  armurărie,  Jon  ridică  în  trecere  privirea  şi  o  văzu  pe  Val  la 
fereastra  ei  din  turn.  îmi  pare  rău,  gândi  el.  Nu  sunt  eu  cel  chemat  să  te  răpească 
de  acolo. 

în  curtea  de  antrenamente,  dădu  peste  o  duzină  de  oameni  ai  regelui,  cu  torţe  şi 
suliţe  lungi  în  mâini.  Căpitanul  lor  se  uită  încruntat  la  Nălucă  şi  câţiva  dintre 
oamenii  lui  îşi  coborâră  suliţele,  dar  cavalerul  care  era  în  fruntea  lor  spuse: 

—  Daţi-vă  la  o  parte  şi  lăsaţi-i  să  treacă.  Apoi  i  se  adresă  lui  Jon:  Ai  întârziat 
la  cină. 

—  Atunci  nu-mi  sta  în  cale,  ser,  răspunse  Jon,  iar  bărbatul  se  supuse. 

Auzea  gălăgia  în  timp  ce  cobora,  glasuri  ridicate,  înjurături,  pe  cineva  lovind 
cu  pumnul  în  masă.  Jon  intră  în  beciul  boltit  neobservat.  Fraţii  săi  se  îngrămădeau 
pe  bănci,  în  jurul  meselor,  dar  erau  mai  mulţi  cei  care  stăteau  în  picioare  şi  strigau 
decât  cei  aşezaţi,  şi  nimeni  nu  mânca.  Nu  era  mâncare.  Ce  se  petrece  aici?  Lordul 
Janos  Slynt  răcnea  despre  trădare  şi  trădători,  Iron  Emmett  stătea  pe  o  masă  cu 
pumnul  strâns  pe  sabie,  Hobb  Trei-Degete  înjura  un  cercetaş  de  la  Turnul 
Umbrei...  un  bărbat  din  Eastwatch  lovea  cu  pumnul  în  masă,  iar  şi  iar,  cerând 
linişte,  însă  reuşind  doar  să  sporească  hărmălaia  ce  răsuna  în  sala  boltită. 

Pyp  îl  zări  primul  pe  Jon.  Zâmbi  văzându-1  pe  Nălucă,  ridică  două  degete  la 
gură  şi  fluieră,  aşa  cum  numai  un  băiat  al  verii  ştia  să  fluiere.  Sunetul  ascuţit 
spintecă  vacarmul  ca  o  sabie.  Când  Jon  se  apropie  de  mese,  mai  mulţi  dintre  fraţi 

îl  observară  şi  rămaseră  tăcuţi.  în  pivniţă  se  răspândi  un  sâsâit,  până  când  nu  se 
mai  auzeau  decât  călcâiele  lui  Jon  ţăcănind  pe  podeaua  de  piatră  şi  trosnetul 
domol  al  buştenilor  din  vatră. 

Ser  Alliser  Thorne  spulberă  tăcerea. 

—  Trădătorul  ne  onorează  în  sfârşit  cu  prezenţa  sa.  Lordul  Janos  era  roşu  la 
faţă  şi  tremura. 

—  Fiara,  gâfâi  el.  Priviţi!  Fiara  care  1-a  sfâşiat  pe  Halfhand.  Printre  noi  se  află 
un  om-lup,  fraţilor.  UN  OM-LUP!  Această...  această  fiinţă  nu  e  vrednică  să  ne 
conducă!  Omul-fiară  nu  e  vrednic  să  trăiască! 

Nălucă  îşi  dezveli  colţii,  dar  Jon  îi  aşeză  o  mână  pe  cap. 

—  Lordul  meu,  începu  el,  îmi  spui  şi  mie  ce  se  petrece  aici? 
Maester  Aemon  răspunse,  din  capătul  celălalt  al  sălii: 

—  Numele  tău  a  fost  propus  ca  Lord  Comandant,  Jon.  Era  atât  de  absurd,  încât 
Jon  nu-şi  putu  stăpâni  un  zâmbet. 

—  De  cine?  întrebă  el,  căutându-şi  prietenii  din  priviri.  Trebuie  să  fie  vreo 
glumă  a  lui  Pyp,  negreşit. 

Dar  Pyp  ridică  din  umeri,  iar  Grenn  îşi  scutură  capul.  Cel  care  se  ridică  fu  Edd 
cel  Trist: 

—  De  mine.  Da,  e  un  lucru  îngrozitor  de  crud,  dar  mai  bine  tu  decât  eu. 
Lordul  Janos  începu  să  bolborosească  din  nou. 

—  Este...  este  revoltător.  Ar  trebui  să-1  spânzurăm  pe  băiatul  ăsta.  Da!  Să-1 
spânzurăm,  zic  eu.  Să-1  spânzurăm  ca  trădător  şi  om-lup,  împreună  cu  amicul  lui, 
Mance  Rayder.  Lord  Comandant?  N-o  să  accept  una  ca  asta,  n-o  să  tolerez! 

Cotter  Pyke  se  ridică  în  picioare. 

—  Tu  nu  tolerezi  una  ca  asta?  Poate  că  ai  dresat  tu  mantiile  alea  aurii  să-ţi 
lingă  fundul  blestemat,  dar  acum  porţi  o  mantie  neagră. 

—  Orice  frate  e  liber  să  ne  propună  orice  nume,  dacă  omul  şi-a  rostit 
jurămintele,  interveni  Ser  Denys  Mallister.  Tollett  are  tot  dreptul,  lordul  meu. 

O  duzină  de  oameni  începură  să  vorbească  deodată,  fiecare  încercând  să-i 
acopere  pe  ceilalţi  şi,  în  scurt  timp,  întreaga  sală  ţipa  din  nou.  De  data  aceasta,  Ser 
Alliser  fu  cel  care  ceru  linişte,  sărind  pe  masă  şi  ridicând  mâinile. 

—  Fraţilor!  strigă  el,  aşa  nu  ajungem  nicăieri.  Propun  să  votăm.  Acest  rege 
care  a  ocupat  Turnul  Regelui  a  postat  oameni  la  toate  uşile,  să  aibă  grijă  să  nici  nu 
mâncăm  şi  să  nici  nu  plecăm  până  ce  nu  facem  o  alegere.  Fie!  Vom  alege  şi  iarăşi 
vom  alege,  toată  noaptea  dacă  e  nevoie,  până  când  vom  avea  un  Lord 
Comandant...  dar  înainte  să  votăm,  cred  că  Primul  Constructor  are  ceva  să  ne 
spună. 

Othell  Yarwyck  se  ridică,  încruntându-se.  Vânjosul  constructor  îşi  frecă  bărbia 
ascuţită  şi  spuse: 

—  Ei,  bine,  eu  mă  retrag.  Dacă  m-aţi  fi  vrut,  aţi  avut  zece  ocazii  să  mă  alegeţi. 
Dar  n-aţi  făcut-o.  Nu  destui,  în  orice  caz.  Aveam  de  gând  să  spun  că  aceia  dintre 

voi  care  m-aţi  susţinut  ar  trebui  să-1  voteze  pe  Lordul  Janos. . . 
Ser  Alliser  clătină  din  cap: 

—  Lordul  Slynt  e  cea  mai  bună  alegere. . . 

—  N-am  terminat,  Alliser,  se  plânse  Yarwyck.  Lordul  Slynt  a  fost  la  comanda 
Gărzii  Oraşului  la  Debarcaderul  Regelui,  ştim  cu  toţii,  şi  a  fost  Lord  de 
Harrenhal. . . 

—  Nici  măcar  n-a  văzut  Harrenhalul,  strigă  Cotter  Pyke. 

—  Oricum,  acum  că  am  ajuns  aici,  nu-mi  amintesc  de  ce  am  crezut  că  Lordul 
Slynt  ar  fi  o  alegere  atât  de  bună.  Asta  ar  fi  un  fel  de  a-i  da  Regelui  Stannis  un 
pumn  în  gură  şi  nu  văd  la  ce  ne-ar  folosi  asta.  S-ar  putea  ca  Snow  să  fie  mai  bun. 
E  de  mai  multă  vreme  la  Zid,  e  nepotul  lui  Ben  Stark  şi  1-a  slujit  pe  Bătrânul  Urs 
ca  scutier.  Yarwyck  ridică  din  umeri.  Alegeţi  pe  cine  vreţi,  numai  să  nu  fiu  eu.  Se 
aşeză. 

Jon  observă  că  Lordul  Janos  devenise  din  roşu  stacojiu,  pe  când  Ser  Alliser 
Thorne  pălise.  Bărbatul  de  la  Eastwatch  izbea  cu  pumnul  în  masă  din  nou,  dar 
acum  striga  cerând  butoiul.  Câţiva  dintre  tovarăşii  lui  preluară  strigătul: 

—  Butoi!  răcneau  ei  într-un  glas.  Butoi,  butoi,  BUTOI! 

Butoiul  era  în  colţ,  lângă  şemineu,  un  obiect  mare,  negru  şi  pântecos,  cu  două 
mânere  imense  şi  un  capac  greu.  Maester  Aemon  le  spuse  o  vorbă  lui  Sam  şi  lui 
Clydas  şi  cei  doi  se  duseră,  apucară  de  mânere  şi  târâră  butoiul  lângă  masă.  Câţiva 
dintre  fraţi  se  aşezau  deja  la  rând  în  faţa  butoiului,  iar  Clydas  scoase  capacul,  gata 
să  şi-1  scape  pe  picior.  Cu  un  ţipăt  răguşit  şi  o  bătaie  din  aripi,  un  corb  imens  ţâşni 
din  butoi.  Zbură  în  sus,  căutând  grinzile,  poate,  sau  o  fereastră  ca  să  evadeze,  dar 
în  beci  nu  erau  nici  grinzi,  nici  ferestre.  Corbul  era  prins  în  cursă.  Croncănind 
zgomotos,  înconjură  sala,  o  dată,  de  două  ori,  de  trei  ori.  Iar  Jon  îl  auzi  pe 
Samwell  Tarly  strigând: 

—  Cunosc  pasărea  asta!  E  corbul  Lordului  Mormont!  Corbul  poposi  pe  masă, 
în  apropiere  de  Jon.  Snow,  croncăni  el.  Era  un  corb  bătrân,  murdar  şi  jerpelit. 
Snow,  zise  din  nou.  Snow,  snow,  snow.  Păşi  până  la  capătul  mesei,  îşi  desfăcu  din 
nou  aripile  şi  zbură  pe  umărul  lui  Jon. 

Lordul  Janos  se  aşeză,  prăbuşindu-se  cu  o  bufnitură,  dar  Ser  Alliser  făcu  beciul 
să  răsune  de  râsul  său  batjocoritor. 

—  Ser  Piggy  ne  crede  proşti  pe  toţi,  fraţilor,  spuse  el.  A  învăţat  pasărea  acest 
mic  şiretlic.  Toate  spun  snow,  mergeţi  sus  în  stâncărie,  să  auziţi  cu  urechile 
voastre.  Pasărea  lui  Mormont  ştia  mai  multe  cuvinte. 

Pasărea  îşi  iţi  capul  şi  se  uită  la  Jon:  Boabe?  zise  plină  de  speranţă.  Când  nu 
primi  nici  boabe,  nici  vreun  răspuns,  croncăni  şi  murmură:  Butoi?  Butoi?  Butoi? 

Au  urmat  vârfuri  de  săgeţi,  un  torent  de  vârfuri  de  săgeţi,  un  şuvoi  de  vârfuri 
de  săgeţi,  atâtea  vârfuri  de  săgeţi  câte  să  înece  ultimele  pietre  şi  scoici,  împreună 
cu  toţi  gologanii. 

Când  numărătoarea  luă  sfârşit,  Jon  se  trezi  înconjurat.  Unii  îl  plesneau  peste 

spate,  în  timp  ce  alţii  plecau  genunchiul  în  faţa  lui,  de  parcă  ar  fi  fost  un  lord  pe 
drept  cuvânt.  Satin,  Owen  Ologul,  Halder,  Broscoiul,  Gheată  Desperecheată, 
Uriaşul,  Mully,  Ulmer  din  Pădurea  Regilor,  Donnel  Hill  cel  Dulce  şi  alţi  zeci  de 
fraţi  se  strânseră  în  jurul  lui.  Dywen  îşi  clănţăni  dinţii  de  lemn  şi  spuse: 

—  O,  zei,  Lordul  nostru  Comandant  are  caş  la  gură. 
Iron  Emmett  zise: 

—  Sper  că  asta  nu  înseamnă  că,  data  viitoare  când  ne  duelăm,  nu  pot  să-ţi  rup 
oasele,  lordul  meu. 

Hobb  Trei-Degete  voia  să  ştie  dacă  Jon  va  mai  mânca  împreună  cu  ceilalţi  sau 
dacă  dorea  să-i  trimită  mâncarea  sus,  în  solariu. 

Până  şi  Bowen  Marsh  veni  să  spună  că  ar  fi  bucuros  să  continue  ca  Lord 
Administrator,  dacă  asta  era  dorinţa  Lordului  Comandant. 

—  Lord  Snow,  îi  strigă  Cotter  Pyke,  dacă  o  rasoleşti,  îţi  smulg  ficatul  şi  ţi-1 
mănânc  crud,  cu  ceapă. 

Ser  Denys  Mallister  era  mai  curtenitor. 

—  N-a  fost  un  lucru  uşor  ceea  ce  mi-a  cerut  tânărul  Samwell,  mărturisi 
bătrânul  cavaler.  Când  a  fost  ales  Lordul  Qorgyle,  mi-am  zis:  Nu  contează,  e  la 
Zid  de  mai  mult  timp  decât  tine,  va  veni  şi  vremea  ta.  Când  a  fost  să  fie  Lordul 
Mormont,  m-am  gândit:  E  puternic  şi  neînduplecat,  dar  e  bătrân,  vremea  ta  mai 
poate  încă  sosi.  Dar  tu  eşti  pe  jumătate  copil,  Lord  Snow,  şi  acum  trebuie  să  mă 
întorc  în  Turnul  Umbrei  ştiind  că  vremea  mea  nu  va  mai  sosi  niciodată.  Zâmbi 
obosit.  Să  nu  mă  laşi  să  mor  cu  regrete.  Unchiul  tău  a  fost  un  om  mare.  Nobilul 
tău  tată  şi  tatăl  său,  la  fel.  O  să  aştept  cel  puţin  tot  atât  de  la  tine. 

—  Da,  zise  Cotter  Pyke.  Şi  ai  putea  începe  prin  a  le  spune  acelor  oameni  ai 
regelui  că  alegerea  s-a  încheiat  şi  ne  vrem  afurisita  de  cină. 

Cină!  strigă  corbul.  Cină,  cină. 

Oamenii  regelui  părăsiră  uşile  când  aflară  despre  alegere,  iar  Hobb  Trei- 
Degete  şi  câteva  ajutoare  o  zbughiră  spre  bucătărie  să  aducă  mâncarea.  Jon  nu 
voia  să  mănânce.  Se  plimbă  prin  castel,  întrebându-se  dacă  visa,  cu  corbul  pe 
umăr  şi  Nălucă  la  picior.  Pyp,  Grenn  şi  Sam  se  ţineau  după  el,  sporovăind,  dar  nu 
auzi  nici  un  cuvânt  până  când  Grenn  nu  şopti: 

—  Sam  a  făcut- o,  iar  Pyp  spuse: 

—  Sam  a  făcut- o? 

Pyp  adusese  cu  el  o  ploscă  de  vin.  înghiţi  cu  nesaţ  şi  cântă: 

—  Sam,  Sam,  Sam  vrăjitorul,  Sam  minunatul,  Sam  uimitorul,  el  a  făcut-o.  Dar 
când  ai  ascuns  corbul  în  butoi,  Sam?  Şi  cum  naiba  ai  fost  sigur  că  o  să  zboare  la 
Jon?  Ar  fi  stricat  totul  dacă  ar  fi  hotărât  să  coboare  pe  capul  lui  Janos  Slynt. 

—  N-am  avut  nici  o  legătură  cu  pasărea,  insistă  Sam.  Când  a  zburat  din  butoi, 
era  să  fac  pe  mine. 

Jon  râse,  pe  jumătate  surprins  că  mai  ştia  cum  să  râdă. 

—  Sunteţi  cu  toţii  o  şleahtă  de  nebuni,  ştiaţi? 

—  Noi?  făcu  Pyp.  Ne  spui  nouă  nebuni?  Nu  noi  am  fost  aleşi  cel  de-al  nouă 
sute  nouăzeci  şi  optulea  Lord  Comandant  al  Rondului  de  Noapte.  Mai  bine  ai  bea 
nişte  vin,  Lord  Jon.  Cred  că  o  să-ţi  trebuiască  o  grămadă  de  vin. 

Jon  Snow  luă  plosca  din  mâna  lui  şi  trase  o  înghiţitură.  Dar  numai  una.  Zidul 
era  al  lui,  noaptea  era  întunecoasă  şi  avea  de  înfruntat  un  rege. 

ŞANSA 

Se  trezi  dintr-odată,  cu  toţi  nervii  încordaţi.  în  prima  clipă,  nu-şi  aminti  unde 
era.  Se  visase  mică,  împărţind  dormitorul  cu  sora  ei,  Arya.  Dar  cea  pe  care  o 
auzea  foindu-se  în  somn  nu  era  sora,  ci  slujnica  ei,  şi  acesta  nu  era  Winterfellul,  ci 
Eyrie.  Iar  eu  sunt  Alayne  Stone,  o  fată  bastardă.  Camera  era  neagră  şi  rece,  dar 
sub  pături  îi  era  cald.  Zorile  nu  se  iviseră  încă.  Uneori  îl  visa  pe  Ser  Ilyn  Payne  şi 
se  trezea  cu  inima  bubuind,  dar  visul  acesta  nu  fusese  aşa.  Acasă.  M-am  visat 
acasă. 

Eyrie  nu  era  acasă.  Era  mai  mare  decât  Fortăreaţa  lui  Maegor  şi,  dincolo  de 
zidurile  lui  albe,  imaculate,  nu  erau  decât  munţii  şi  coborârea  lungă  şi 
primejdioasă  pe  lângă  Cer  şi  Zăpadă  şi  Piatră,  către  Porţile  Lunii  din  albia  văii. 
N-aveai  unde  să  mergi  şi  erau  puţine  lucruri  de  făcut.  Servitorii  mai  bătrâni 
spuneau  că  aceste  săli  răsunau  de  râsete  când  tatăl  ei  şi  Robert  Baratheon  fuseseră 
pupilii  lui  Jon  Arryn,  dar  vremurile  acelea  erau  de  mult  apuse.  Mătuşa  ei  avea 
puţini  slujitori  şi  rareori  îngăduia  vreunor  oaspeţi  să  urce  mai  mult  de  Porţile 
Lunii.  în  afară  de  bătrâna  ei  cameristă,  singurul  tovarăş  al  Şansei  era  Lordul 
Robert,  băiatul  de  opt  ani,  care  părea  de  trei. 

Şi  Marillion.  Veşnic  Marillion.  Când  le  cânta  la  cină,  tânărul  menestrel  dădea 
adesea  impresia  că  i  se  adresează  direct  Şansei.  Mătuşa  ei  era  departe  de  a  fi 
încântată.  Lady  Lysa  ţinea  nespus  de  mult  la  Marillion  şi  izgonise  două  slujnice  şi 
chiar  un  paj  pentru  că  spuseseră  minciuni  despre  el. 

Lysa  era  la  fel  de  singură  ca  ea.  Proaspătul  ei  soţ  părea  să  petreacă  mai  mult 
timp  la  poalele  muntelui  decât  în  vârf.  Acum  era  plecat,  fusese  plecat  în  ultimele 
patru  zile,  întâlnindu-se  cu  Corbrayii.  Din  frânturi  de  discuţii,  Şansa  ştia  că 
purtătorii  de  flamuri  ai  lui  Jon  Arryn  nu  priveau  cu  ochi  buni  căsătoria  Lysei  şi  îi 
purtau  pică  Lordului  Petyr  pentru  autoritatea  pe  care  o  avea  ca  Lord  Protector  al 
Ţinutului  Vale.  Ramura  mai  vârstnică  a  Casei  Royce  era  la  un  pas  de  revoltă 
deschisă  faţă  de  refuzul  mătuşii  sale  de  a  i  se  alătura  lui  Robb  în  război,  iar  Casele 
Waynwood,  Redfort,  Belmore  şi  Templeton  îi  ofereau  tot  sprijinul.  Clanurile 
munţilor  erau  şi  ele  greu  de  stăpânit,  iar  bătrânul  Lord  Hunter  murise  subit,  încât 
cei  doi  fii  mai  tineri  ai  săi  îl  acuzau  pe  fratele  lor  mai  mare  că  1-a  omorât.  Poate  că 
Valea  lui  Arryn  fusese  ferită  de  ororile  războiului,  dar  nu  era  nici  pe  departe  locul 
idilic  pe  care  i-1  prezentase  Lady  Lysa. 

N-o  să  mai  adorm,  îşi  dădu  seama  Şansa.  Prea  multe  gânduri  mi  se 
învălmăşesc  în  cap.  împinse  perna,  fără  nici  o  tragere  de  inimă,  dădu  păturile  la  o 
parte,  se  duse  la  fereastră  şi  deschise  obloanele. 

Ninsoarea  cădea  peste  Eyrie. 

Afară,  fulgii  pluteau  uşori  şi  tăcuţi,  ca  amintirile.  Oare  asta  m-a  trezit?  Un 
strat  gros  de  zăpadă  se  aşternuse  deja,  ca  o  pătură,  peste  iarba  din  grădină, 
acoperind  cu  o  pulbere  albă  tufişurile  şi  statuile  şi  împovărând  crengile  copacilor. 
Priveliştea  îi  aminti  de  nopţile  reci  de  odinioară,  din  lunga  vară  a  copilăriei  sale. 

Ultima  oară  văzuse  zăpadă  în  ziua  când  părăsise  Winterfellul.  Era  o  ninsoare 
mai  uşoară  decât  aceasta,  îşi  aminti  ea.  Fulgii  se  topeau  în  părul  lui  Robb,  când 
m-a  îmbrăţişat,  iar  Aryei  i  se  desfăcea  întruna  în  mâini  bulgărele  pe  care  încerca 
să-l  facă.  O  durea  sufletul  când  îşi  aducea  aminte  cât  de  fericită  fusese  în 
dimineaţa  aceea.  Hullen  o  ajutase  să  încalece  şi  plecase  la  drum  cu  fulgii  de  nea 
dansând  în  jurul  ei,  plecase  să  vadă  lumea  largă.  Credeam  că  balada  mea  începe 
în  ziua  aceea,  însă  era  pe  sfârşite. 

Şansa  lăsă  obloanele  trase  cât  timp  se  dezbrăcă.  Avea  să-i  fie  frig,  ştia,  deşi 
grădina  era  împrejmuită  de  turnuri  şi  ferită  de  vânturile  aspre  ale  munţilor, 
îmbrăcă  lenjerie  de  mătase  şi  o  cămaşă  de  pânză,  iar  pe  deasupra,  o  rochie 
călduroasă  din  lână  albastră  de  oaie.  Două  perechi  de  ciorapi,  cizme  care  se  legau 
sub  genunchi,  mănuşi  grele  de  piele  şi,  în  cele  din  urmă,  o  mantie  cu  glugă,  din 
blană  moale  de  vulpe  albă. 

Slujnica  se  cuibări  sub  pătură  când  zăpada  începu  să  intre  pe  fereastră.  Şansa 
deschise  uşa  încet  şi  îşi  croi  drum  pe  scara  şerpuitoare.  Când  deschise  uşa  dinspre 
grădină,  era  atât  de  frumos  încât  îşi  ţinu  răsuflarea,  ca  să  nu  tulbure  o  armonie 
perfectă.  Zăpada  plutea  coborând,  coborând,  într-o  tăcere  spectrală,  şi  se  aşeza 
într-un  strat  gros,  neatins,  pe  pământ.  Toate  culorile  dispăruseră  din  lume.  Era  un 
loc  în  nuanţe  de  alb  şi  negru  şi  gri.  Turnuri  albe  şi  zăpadă  albă  şi  statui  albe, 
umbre  negre  şi  copaci  negri,  cerul  cenuşiu  deasupra.  O  lume  pură,  gândi  Şansa. 
N-am  ce  căuta  aici. 

Cu  toate  acestea,  păşi  afară.  Cizmele  ei  săpau  urme  adânci  până  la  gleznă  în 
stratul  alb  şi  moale  al  zăpezii,  dar  nu  scoteau  nici  un  sunet.  Şansa  hoinări  printre 
tufe  îngheţate  şi  copaci  subţiri  şi  negri,  întrebându-se  dacă  visează.  Fulgii  îi 
atingeau  faţa,  uşor  ca  sărutările  unui  iubit,  şi  i  se  topeau  pe  obraji.  în  mijlocul 
grădinii,  lângă  statuia  femeii  înlăcrimate,  care  zăcea  năruită  şi  pe  jumătate 
îngropată  în  pământ,  îşi  întoarse  faţa  spre  cer  şi  închise  ochii.  Simţea  zăpada  pe 
gene,  gustul  ei  pe  buze.  Era  gustul  Winterfellului.  Gustul  inocenţei.  Gustul 
viselor. 

Când  deschise  ochii,  era  în  genunchi.  Nu-şi  amintea  când  căzuse.  I  se  părea  că 
cerul  avea  o  nuanţă  mai  deschisă  de  gri.  Zorile,  gândi  ea.  O  nouă  zi.  O  altă  nouă 
zi.  După  vechile  zile  tânjea  ea.  Pentru  ele  se  ruga.  Dar  cui  să  i  se  roage?  Cândva, 
grădina  fusese  gândită  ca  o  pădure  a  zeilor,  dar  pământul  era  prea  arid  şi  prea 

pietros  ca  un  copac  al  inimii  să  poată  prinde  rădăcini.  O  pădure  a  zeilor  fără  zei, 
pustie  ca  mine. 

Ridică  o  mână  de  zăpadă  şi  o  strânse  între  degete.  Grea  şi  udă,  zăpada  se  lega 
uşor.  Şansa  începu  să  facă  bulgări,  modelându-i  şi  netezindu-i  până  când  erau  albi 
şi  perfecţi.  îşi  amintea  o  zăpadă  de  vară,  la  Winterfell,  când  Arya  şi  Bran  o 
atacaseră  când  ieşea,  într-o  dimineaţă,  din  castel.  Aveau  fiecare  o  duzină  de 
bulgări  la  îndemână,  iar  ea  nu  avea  nici  unul.  Bran  se  cocoţase  pe  podul  acoperit, 
unde  nu-1  putea  ajunge,  dar  Şansa  o  alergase  pe  Arya  prin  grajduri  şi  prin 
bucătărie,  până  când  rămăseseră  amândouă  fără  suflu.  Ar  fi  putut  chiar  s-o  prindă, 
dar  alunecase  pe  gheaţă.  Sora  ei  s-a  întors  să  vadă  dacă  era  rănită.  Văzând  că  nu 
era,  a  lovit-o  în  faţă  cu  un  alt  bulgăre,  dar  Şansa  a  înhăţat-o  de  picior,  a  tras-o  jos 
şi  i-a  frecat  părul  cu  zăpadă,  până  când  a  venit  Jory  şi  le-a  despărţit,  râzând. 

Ce  vreau  eu  cu  bulgării?  Se  uită  la  micul  ei  arsenal  trist.  Nu  e  nimeni  în  care 
să-  i  arunc.  îl  lăsă  să-i  cadă  din  mână  pe  cel  pe  care  tocmai  îl  făcea.  în  schimb,  aş 
putea  face  un  cavaler  de  zăpadă,  gândi  ea.  Sau  chiar... 

Lipi  doi  dintre  bulgări,  adăugă  un  al  treilea,  adună  mai  multă  zăpadă  în  jurul 
lor  şi  bătuci  totul  în  formă  de  cilindru.  Când  îl  termină,  îl  ridică  şi,  vârându-şi 
degetul  mic,  făcu  găuri  în  el  pentru  ferestre.  Crenelurile  din  vârf  îi  cerură  puţin 
mai  multă  grijă,  dar  când  fură  gata,  avea  un  turn.  Acum  am  nevoie  de  nişte  ziduri, 
gândi  Şansa,  şi  apoi  de  un  donjon.  Se  puse  pe  treabă. 

Zăpada  cădea  şi  castelul  se  ridica.  Două  ziduri  de  o  palmă,  cel  interior  mai 
înalt  decât  cel  exterior.  Turnuri  şi  turnuleţe,  fortificaţii  şi  scări,  o  bucătărie 
rotundă,  o  armurărie  pătrată,  grajdurile  de-a  lungul  zidurilor  interioare  dinspre 
vest.  Fusese  un  simplu  castel,  la  început,  dar  în  scurtă  vreme,  Şansa  ştia  că  era 
Winterfellul.  Găsi  nuiele  şi  crengi  căzute  sub  zăpadă  şi  le  rupse  capetele,  făcând 
copacii  pădurii  zeilor.  Pentru  pietrele  de  mormânt  din  ţintirim  folosi  bucăţele  de 
scoarţă.  în  curând,  mănuşile  şi  cizmele  aveau  o  crustă  albă  de  zăpadă,  mâinile  o 
furnicau,  iar  picioarele  îi  erau  ude  şi  reci,  dar  nu-i  păsa.  Conta  doar  castelul. 
Unele  lucruri  şi  le  amintea  greu,  dar  cele  mai  multe  îi  răsăreau  în  minte  cu 
uşurinţă,  de  parcă  abia  ieri  ar  fi  fost  acolo.  Turnul  Bibliotecii,  cu  scările  abrupte 
din  piatră  şerpuind  pe  exterior.  Casa  porţii,  două  bastioane  mari,  poarta  arcuită 
dintre  ele,  crenelurile  de  pe  creasta  zidului. . . 

Şi  în  tot  acest  timp,  ninsoarea  continua  să  cadă,  troienind  în  jurul  construcţiilor 
ei,  îndată  ce  le  ridica.  Bătucea  acoperişul  de  smoală  al  Sălii  Mari,  când  auzi  un 
glas  şi  ridică  privirea,  văzând-o  pe  camerista  ei  strigând  de  la  fereastră.  Doamna 
se  simţea  bine?  Voia  să  ia  micul  dejun?  Şansa  clătină  din  cap  şi  se  întoarse  la 
modelatul  zăpezii,  adăugând  un  horn  într-un  capăt  al  Sălii  Mari,  în  dreptul  locului 
unde  s-ar  afla  vatra  înăuntru. 

Zorile  se  furişau  în  grădină  ca  un  hoţ.  Griul  cerului  era  şi  mai  deschis  acum, 
iar  pomii  şi  tufişurile  treceau  spre  verde-închis,  sub  eşarfele  lor  de  zăpadă.  Câţiva 
servitori  ieşiră,  privind-o  o  vreme,  dar  Şansa  nu  le  acordă  nici  o  atenţie  şi  în 

curând  se  întoarseră  în  bucătărie,  unde  era  mai  cald.  O  văzu  pe  Lady  Lysa 
privind-o  de  la  balcon,  înfăşurată  într-o  mantie  albastră  de  catifea  tivită  cu  blană 
de  vulpe,  dar  când  ridică  din  nou  privirea,  mătuşa  ei  dispăruse.  Maester  Colemon 
îşi  iţi  capul  din  stâncărie  şi  se  uită  jos  o  vreme,  slab  şi  tremurând,  dar  curios. 

Podurile  i  se  prăbuşeau.  între  armurărie  şi  fortăreaţa  principală  erau  un  pod 
acoperit  şi  un  altul  care  ducea  de  la  cel  de-al  patrulea  etaj  al  turnului  clopotului  la 
catul  al  doilea  al  stâncăriei,  dar  oricât  de  atent  le  potrivea,  nu  rezistau.  Când  unul 
dintre  poduri  i  se  nărui  a  treia  oară,  Şansa  înjură  cu  voce  tare  şi  se  aşeză,  frustrată 
şi  neajutorată. 

—  Prinde  zăpada  în  jurul  unui  băţ,  Şansa. 

Nu  ştia  de  când  o  urmărea  sau  când  se  întorsese  de  la  Vale. 

—  Un  băţ?  întrebă  ea. 

—  îi  va  da  putere  să  reziste,  mă  gândesc,  spuse  Petyr.  Pot  să  intru  în  castelul 
tău,  doamna  mea? 

Şansa  era  îngrijorată. 

—  Să  nu-1  dărâmi.  Ai. . . 

—  ...  grijă?  Zâmbi.  Winterfellul  a  rezistat  în  faţa  unor  duşmani  mai  aprigi 
decât  mine.  E  Winterfellul,  nu-i  aşa? 

—  Da,  mărturisi  Şansa. 

Petyr  se  plimbă  de-a  lungul  zidurilor  exterioare. 

—  îl  visam  adesea  în  anii  aceia,  după  ce  Cat  a  plecat  la  Nord,  cu  Eddard  Stark. 
în  visele  mele  era  întotdeauna  un  loc  întunecat  şi  rece. 

—  Nu,  era  mereu  cald,  chiar  şi  când  ningea.  Prin  ziduri  trec  conducte  cu  apă 
din  izvoarele  fierbinţi,  să  le  încălzească,  iar  în  grădinile  de  sticlă  a  fost 
întotdeauna  ca  în  cele  mai  fierbinţi  zile  de  vară.  Şansa  se  ridică  în  picioare, 
dominând  castelul  mare  şi  alb.  Nu  ştiu  cum  să  fac  acoperişul  de  sticlă  deasupra 
grădinilor. 

Degeţel  îşi  mângâie  bărbia,  acolo  unde  îi  fusese  barba  înainte  ca  Lysa  să-i 
ceară  să  şi-o  radă. 

—  Sticla  era  prinsă  în  rame,  nu?  Nuielele  sunt  soluţia.  Descojeşte-le, 
încrucişează-le  şi  foloseşte  scoarţă  ca  să  le  legi  în  rame.  Stai  să-ţi  arăt.  Se  mişcă 
prin  grădină,  adunând  nuiele  şi  beţe,  scuturând  zăpada  de  pe  ele.  Când  avu 
destule,  păşi  peste  ambele  ziduri,  cu  un  singur  pas  mare,  şi  se  ghemui  în  mijlocul 
curţii.  Şansa  se  apropie  să  vadă  ce  face.  Petyr  avea  mâini  îndemânatice  şi  sigure 
şi,  în  scurt  timp,  făcu  o  împletitură  de  nuiele,  asemănătoare  cu  cea  care  acoperea 
grădinile  de  sticlă  ale  Winterfellului.  Bineînţeles,  sticla  va  trebui  să  ne-o 
imaginăm,  spuse  el,  lăsând-o  pe  Şansa  să  continue. 

—  E  perfect,  spuse  ea. 
Petyr  îi  atinse  faţa: 

—  Şi  asta  la  fel. 
Şansa  nu  înţelegea: 

—  Ce  e  la  fel? 

—  Zâmbetul  tău,  doamna  mea.  Să-ţi  fac  încă  unul? 

—  Dacă  vrei... 

—  Nimic  nu  mi-ar  face  mai  multă  plăcere. 

Şansa  ridica  pereţii  grădinilor  de  sticlă,  în  timp  ce  Degeţel  le  acoperea,  iar 
când  terminară  acolo,  el  o  ajută  să  extindă  zidurile  şi  să  ridice  cazarma.  Când 
folosi  beţe  pentru  podurile  acoperite,  acestea  rezistară,  întocmai  cum  spusese  el. 
Prima  Fortăreaţă  era  destul  de  simplu  de  ridicat,  un  vechi  turn  circular,  dar  Şansa 
se  poticni  din  nou  când  ajunse  să  pună  garguiele  pe  creasta  zidurilor.  Din  nou, 
Petyr  avea  răspunsul: 

—  A  nins  peste  castelul  nostru,  doamna  mea,  îi  explică  el.  Cum  arată  garguiele 
când  sunt  acoperite  de  zăpadă? 

Şansa  închise  ochii,  să  le  vadă  în  amintire. 

—  Sunt  doar  nişte  grămezi  albe. 

—  Păi,  vezi?  Garguiele  sunt  greu  de  făcut,  dar  grămezile  albe  n-ar  trebui  să  ne 
dea  bătăi  de  cap.  Şi  iată-le,  acolo. 

Turnul  Prăbuşit  era  şi  mai  uşor  de  făcut.  Modelară  împreună  un  turn  înalt, 
îngenunchind  unul  lângă  altul  ca  să-1  rostogolească  şi,  când  îl  ridicară,  Şansa  îşi 
vârî  degetele  deasupra,  luă  un  pumn  de  zăpadă  şi  i-1  aruncă  direct  în  faţă.  Petyr 
scânci,  iar  zăpada  i  se  strecură  sub  guler. 

—  A  fost  necuviincios,  doamna  mea. 

—  După  cum  a  fost  şi  să  mă  aduci  aici,  când  ai  jurat  să  mă  duci  acasă. 

Se  întreba  de  unde  îi  venise  acest  curaj,  să-i  vorbească  atât  de  direct.  De  la 
Winterfell,  gândi  ea.  Sunt  mai  puternică  între  zidurile  Winterfellului. 
Chipul  lui  deveni  grav. 

—  Da,  te-am  înşelat  în  privinţa  asta. . .  şi  într-o  altă  privinţă. 
Stomacul  îi  tremura. 

—  Care  altă  privinţă? 

—  Ţi-am  spus  că  nimic  nu  mi-ar  face  mai  multă  plăcere  decât  să  te  ajut  la 
castel.  Mă  tem  că  şi  asta  a  fost  o  minciună.  Altceva  mi-ar  face  şi  mai  multă 
plăcere.  Se  apropie.  Asta. 

Şansa  încercă  să  se  dea  înapoi,  dar  el  o  trase  în  braţele  lui  şi,  dintr-odată,  o 
sărută.  încercă,  fără  vlagă,  să  i  se  opună,  dar  nu  reuşi  decât  să  se  lipească  şi  mai 
mult  de  el.  Avea  gust  de  mentă.  Preţ  de  o  clipită,  cedă  sărutului  lui...  apoi  îşi 
întoarse  faţa  şi  se  eliberă: 

—  Ce  faci? 

Petyr  îşi  aranja  mantia. 

—  Sărut  o  fecioară  de  zăpadă. 

—  Ar  trebui  s-o  săruţi  pe  ea.  Şansa  aruncă  o  privire  spre  balconul  Lysei,  dar 
era  gol  acum.  Pe  soţia  ta. 

—  O  sărut.  Lysa  n-are  nici  un  motiv  să  se  plângă.  Zâmbi.  Aş  vrea  să  te  poţi 

vedea,  doamna  mea.  Eşti  atât  de  frumoasă.  Eşti  acoperită  de  zăpadă,  ca  un  pui  de 
urs,  dar  faţa  ţi-e  îmbujorată  şi  abia  mai  respiri.  De  când  eşti  aici?  Trebuie  să-ţi  fie 
foarte  frig,  Lasă-mă  să  te  încălzesc,  Şansa.  Scoate-ţi  mănuşile  şi  dă-mi  mâinile. 

—  Nu.  Petyr  vorbea  aproape  ca  Marillion  în  noaptea  când  se  îmbătase,  la 
nuntă.  Numai  că  de  data  aceasta,  Lothor  Brune  nu  avea  să  mai  vină  s-o  salveze. 
N-ar  fi  trebuit  să  mă  săruţi.  Aş  fi  putut  să-ţi  fiu  fiică. 

—  Ai  fi  putut,  recunoscu  el,  cu  un  zâmbet  melancolic.  Dar  nu  eşti,  nu-i  aşa? 
Eşti  fiica  lui  Eddard  Stark  şi  a  lui  Cat.  Dar  cred  că  s-ar  putea  să  fii  chiar  mai 
frumoasă  decât  era  ea  la  vârsta  ta. 

—  Petyr,  te  rog.  Vorbea  cu  glas  pierit.  Te  rog. . . 

—  Un  castel? 

Glasul  era  puternic,  ascuţit  şi  copilăresc.  Degeţel  se  întoarse. 

—  Lord  Robert.  Schiţă  o  plecăciune.  N-ar  trebui  să  ieşi  în  zăpadă  fără  mănuşi. 

—  Tu  ai  făcut  castelul  de  zăpadă,  Degeţel? 

—  Alayne  a  făcut  aproape  totul. 
Şansa  spuse: 

—  Vrea  să  fie  Winterfellul. 

—  Winterfellul?  Robert  era  mic  pentru  cei  opt  ani  ai  săi,  o  aşchie  de  băiat,  cu 
pielea  pătată  şi  ochii  mereu  înlăcrimaţi.  Sub  braţ  ţinea  păpuşa  de  cârpă  jerpelită  pe 
care  o  ducea  cu  el  peste  tot. 

—  Winterfellul  este  reşedinţa  Casei  Stark,  îi  explică  Şansa  viitorului  ei  soţ. 
Marele  castel  din  Nord. 

—  Nu  e  aşa  de  mare.  Băiatul  îngenunche  în  faţa  porţii.  Uite,  vine  un  uriaş  să-1 
dărâme.  îşi  ridică  păpuşa  în  zăpadă  şi  începu  s-o  mişte  spasmodic.  Bum,  bum, 
sunt  un  uriaş,  sunt  un  uriaş,  cântă  el.  Ho,  ho,  ho,  deschideţi  porţile  sau  le  dobor! 
Legănând  păpuşa  de  picioare,  doborî  vârful  unui  bastion,  apoi  pe  al  celuilalt. 

Era  mai  mult  decât  putea  îndura. 

—  Robert,  încetează. 

însă  băiatul  legănă  păpuşa  din  nou  şi  o  bucată  de  zid  explodă.  Şansa  încercă 
să-1  prindă  de  mână,  dar  înhaţă  păpuşa.  Se  auzi  un  pârâit  şi  pânza  subţire  se  sfâşie. 
Dintr-odată,  Şansa  avea  capul  păpuşii,  Robert  avea  picioarele  şi  trunchiul,  iar 
umplutura  de  cârpe  şi  rumeguş  era  împrăştiată  în  zăpadă. 

Gura  Lordului  Robert  începu  să  tremure. 

—  L-ai  omorâââââââââât!  se  jeli  el.  Apoi  începu  să  se  scuture.  Se  porni  cu  un 
simplu  tremurat,  dar  în  câteva  clipe,  era  prăbuşit  peste  castel,  dând  violent  din 
mâini  şi  din  picioare.  Turnurile  albe  şi  podurile  de  zăpadă  se  sfărâmară, 
prăbuşindu-se  în  toate  direcţiile.  Şansa  rămase  înmărmurită  de  spaimă,  dar  Petyr 
Baelish  îl  apucă  pe  vărul  ei  de  încheieturi  şi  strigă  după  maester. 

Străjeri  şi  slujitoare  sosiră  într-o  clipă,  să-1  ajute  să-1  liniştească,  urmaţi  în  scurt 
timp  de  Maester  Colemon.  Boala  tremuratului  pe  care  o  avea  Robert  Arryn  nu  era 
o  noutate  pentru  oamenii  de  la  Eyrie,  iar  Lady  Lysa  îi  instruise  pe  toţi  să  vină 

degrabă  la  primul  strigăt  al  băiatului.  Maesterul  ţinu  capul  micului  lord  şi  îi  dădu 
o  jumătate  de  cupă  de  vin  al  viselor,  murmurând  cuvinte  liniştitoare.  încet,  încet, 
spasmul  părea  să  cedeze,  până  când  nu  mai  rămase  decât  un  uşor  tremur  al 
mâinilor. 

—  Duceţi-1  în  apartamentele  mele,  le  spuse  Maester  Colemon  străjerilor.  Nişte 
lipitori  o  să-1  liniştească. 

—  Eu  sunt  de  vină.  Şansa  le  arătă  capul  păpuşii.  I-am  rupt  păpuşa  în  două. 
N-am  vrut,  dar. . . 

—  Excelenţa  Sa  distrugea  castelul,  explică  Petyr. 

—  Un  uriaş,  zise  băiatul,  plângând.  Nu  eu,  uriaşul  a  distrus  castelul.  Ea  1-a 
omorât!  O  urăsc!  E  o  bastardă  şi  o  urăsc!  Nu  vreau  lipitori! 

—  Lordul  meu,  sângele  tău  trebuie  subţiat,  spuse  Maester  Colemon.  Sângele 
rău  te  face  furios  şi  mânia  te  face  să  tremuri.  Haide  acum. 

Se  îndepărtară,  conducându-1  pe  băiat.  Nobilul  meu  soţ,  gândi  Şansa, 
contemplând  ruinele  Winterfellului.  Ninsoarea  se  oprise  şi  era  mai  frig  ca  înainte. 
Se  întreba  dacă  Lordul  Robert  va  tremura  pe  tot  parcursul  nunţii  lor.  Joffrey  era 
cel  puţin  sănătos  la  trup.  O  furie  nebună  puse  stăpânire  pe  ea.  Ridică  o  creangă 
ruptă  şi  înfipse  în  vârf  capul  rupt  al  păpuşii,  apoi  o  vârî  în  pământ,  deasupra  porţii 
prăbuşite  a  castelului  ei  de  zăpadă.  Servitorii  o  priviră  îngroziţi,  dar  când  Degeţel 
îi  văzu  isprava,  izbucni  în  râs. 

—  Dacă  poveştile  sunt  adevărate,  acela  nu  e  primul  uriaş  al  cărui  cap  a  sfârşit 
pe  zidurile  Winterfellului. 

—  Sunt  doar  basme,  spuse  ea  şi  îl  lăsă  acolo. 

Ajunsă  în  dormitor,  Şansa  îşi  scoase  mantia  şi  cizmele  ude  şi  se  aşeză  lângă 
foc.  N-avea  nici  o  îndoială  că  va  avea  de  dat  socoteală  pentru  criza  Lordului 
Robert.  Poate  că  Lady  Lysa  mă  va  alunga.  Mătuşa  ei  nu  se  dădea  în  lături  să 
izgonească  pe  oricine  o  supăra  şi  nimic  n-o  supăra  mai  mult  decât  oamenii  despre 
care  bănuia  că-i  chinuie  fiul. 

Şansa  s-ar  fi  bucurat  să  fie  alungată.  Castelul  Lunii  era  mult  mai  mare  decât 
Eyrie  şi  mai  plin  de  viaţă.  Lordul  Nestor  Royce  părea  aspru  şi  morocănos,  dar 
fiica  lui  Myranda  se  ocupa  de  castel  şi  toată  lumea  povestea  cât  era  de  veselă  şi  de 
zburdalnică.  Era  posibil  ca  nici  măcar  presupusa  origine  ruşinoasă  a  Şansei  să  nu 
conteze  prea  mult  acolo.  Una  dintre  fiicele  bastarde  ale  Regelui  Robert  era  în 
slujba  Lordului  Nestor  şi  se  spunea  că  ea  şi  Lady  Myranda  erau  prietene  de 
nedespărţit,  ca  două  surori. 

O  să-i  spun  mătuşii  că  nu  vreau  să  mă  căsătoresc  cu  Robert.  Nici  măcar 
înaltul  Septon  în  persoană  n-ar  putea  declara  măritată  o  femeie,  dacă  refuza  să-şi 
spună  jurămintele.  Nu  era  o  cerşetoare,  orice  ar  spune  mătuşa  ei.  Avea 
treisprezece  ani,  era  femeie  măritată,  în  toată  firea,  moştenitoarea  Winterfellului. 
îi  era  milă  uneori  de  micul  ei  verişor,  dar  nici  nu-i  trecea  prin  cap  să  dorească  să-i 
fie  soţie.  Aş  prefera  să  mă  mărit  din  nou  cu  Tyrion.  Dacă  Lady  Lysa  ar  afla  asta, 

cu  siguranţă  ar  izgoni-o...  departe  de  strâmbăturile  lui  Robert,  de  tremurăturile  şi 
ochii  lui  înlăcrimaţi,  departe  de  privirile  galeşe  ale  lui  Marillion,  departe  de 
sărutările  lui  Petyr.  O  să-  i  spun,  negreşit! 

După-amiaza  era  pe  sfârşite  când  o  chemă  Lady  Lysa.  Şansa  îşi  făcuse  curaj 
toată  ziua,  dar  îndată  ce  Marillion  apăru  la  uşa  ei,  toate  îndoielile  o  cuprinseră  din 
nou. 

—  Lady  Lysa  îţi  solicită  prezenţa  în  Sala  înaltă.  Ochii  cântăreţului  o  dezbrăcau 
în  timp  ce-i  vorbea,  dar  se  obişnuise  cu  asta. 

Marillion  era  chipeş,  fără  doar  şi  poate:  copilăros  şi  suplu,  cu  pielea  netedă, 
părul  nisipiu  şi  un  zâmbet  fermecător.  Dar  în  Vale  toată  lumea  îl  ura,  în  afară  de 
mătuşa  ei  şi  micul  Lord  Robert.  După  cum  spuneau  servitorii,  Şansa  nu  era  prima 
fată  care  îi  îndurase  avansurile,  iar  celelalte  nu-1  avuseseră  pe  Lothor  Brume  să  le 
apere.  Dar  Lady  Lysa  nu  voia  să  asculte  nici  o  acuzaţie  la  adresa  lui.  De  când 
venise  la  Eyrie,  cântăreţul  devenise  favoritul  ei.  îi  cânta  Lordului  Robert  să 
adoarmă  în  fiecare  seară  şi  îi  înţepa  pe  toţi  pretendenţii  Lysei  cu  versuri  care  le 
luau  în  râs  slăbiciunile.  Mătuşa  ei  îl  copleşea  cu  daruri  şi  aur:  veşminte  scumpe,  o 
brăţară  de  aur,  o  centură  bătută  cu  pietre  ale  lunii,  un  cal  de  rasă.  îi  dăduse  până  şi 
şoimul  preferat  al  răposatului  ei  soţ.  Toate  acestea  îl  făceau  pe  Marillion  mereu 
curtenitor  în  prezenţa  Lysei  şi  nespus  de  arogant  în  absenţa  ei. 

—  Mulţumesc,  îi  spuse  Şansa  băţoasă.  Ştiu  drumul. 
Nu  vrea  să  plece. 

—  Doamna  mi-a  spus  să  te  aduc. 

Să  mă  aducă!  Nu-i  plăcea  cum  sună  asta. 

—  Acum  eşti  străjer?  Degeţel  îl  destituise  pe  căpitanul  gărzii  de  la  Eyrie  şi  îl 
pusese  pe  Lothor  Brume  în  locul  lui. 

—  Trebuie  să  fii  păzită?  întrebă  ghiduş  Marillion.  Compun  un  cântec  nou, 
vreau  să-ţi  spun.  Un  cântec  atât  de  dulce  şi  de  trist  că  va  topi  orice  inimă 
îngheţată.  Trandafirul  de  lângă  drum  se  va  numi.  Despre  o  fată  simplă,  atât  de 
frumoasă  încât  vrăjea  inima  oricărui  bărbat  care  o  zărea. 

Eu  sunt  o  Stark  de  Winterfell,  ar  fi  vrut  să-i  spună.  Dar  clătină  din  cap  şi  se 
lăsă  condusă  în  jos,  pe  treptele  turnului,  şi  apoi  de-a  lungul  unui  pod.  Sala  înaltă 
fusese  închisă  de  când  venise  ea  la  Eyrie.  Şansa  se  întreba  de  ce  o  deschisese 
mătuşa  ei.  în  mod  obişnuit,  prefera  confortul  budoarului  ei  sau  căldura  tihnită  a 
camerei  de  audienţe  a  Lordului  Arryn,  cu  vederea  spre  cascadă. 

Doi  străjeri  în  mantii  azurii  flancau  uşile  de  lemn  ale  Sălii  Mari,  cu  suliţele  în 
mâini. 

—  Nu  intră  nimeni  cât  timp  Alayne  e  cu  Lady  Lysa,  le  spuse  Marillion. 

—  Da. 

Oamenii  îi  lăsară  să  treacă,  apoi  îşi  încrucişară  suliţele.  Marillion  trânti  uşile  şi 
le  bloca  pe  dinăuntru  cu  o  a  treia  suliţă,  mai  lungă  şi  mai  groasă  decât  cele  ale 
străjerilor. 

Şansa  fu  străbătută  de  un  fior  de  nelinişte. 

—  De  ce  ai  făcut  asta? 

—  Doamna  te  aşteaptă. 

Privi  împrejur  şovăielnică.  Lady  Lysa  stătea  pe  dais,  într-un  jilţ  sculptat  din 
lemn  de  copac  al  inimii,  singură.  La  dreapta  se  afla  un  alt  scaun,  mai  înalt  decât  al 
ei,  dar  Lordul  Robert  nu  şedea  pe  el.  Şansa  spera  că-şi  revenise.  Dar  nu  se  aştepta 
ca  Marillion  să-i  spună. 

Păşi  pe  covorul  albastru  din  fir  de  mătase  ce  se  întindea  între  şirurile  de  pilaştri 
canelaţi,  subţiri  ca  nişte  lănci.  Podelele  şi  pereţii  Sălii  înalte  erau  cu  totul  din 
marmură  albă  ca  spuma  laptelui,  cu  vinişoare  albastre.  Raze  palide  de  lumină 
coborau  pieziş  prin  îngustele  ferestre  arcuite  presărate  de-a  lungul  zidului  vestic, 
între  ferestre  se  aflau  torţe  fixate  în  suporturi  înalte  de  fier,  dar  nici  una  dintre  ele 
nu  era  aprinsă.  Paşii  ei  călcau  uşor  pe  covor.  Afară,  vântul  bătea  rece  şi  singuratic. 

în  mijlocul  oceanului  de  marmură  albă,  până  şi  lumina  soarelui  părea  oarecum 
rece...  dar  nici  pe  departe  atât  de  rece  ca  mătuşa  ei.  Lady  Lysa  purta  o  rochie  de 
catifea  de  culoarea  untului  şi  un  colier  de  safire  şi  pietre  ale  lunii.  Păru-i  arămiu 
era  prins  într-o  coadă  groasă  care  îi  cădea  pe  un  umăr.  Stătea  în  jilţul  ei  şi  îşi 
privea  nepoata  apropiindu-se,  cu  faţa  roşie  şi  buhăită  sub  fard  şi  pudră.  Lângă  ea, 
pe  perete,  atârna  un  stindard  uriaş,  luna  şi  şoimul  Casei  Arryn,  în  crem  şi  albastru. 

Şansa  se  opri  în  faţa  daisului  şi  făcu  o  reverenţă. 

—  Doamna  mea.  Ai  trimis  după  mine.  Auzea  şi  acum  sunetul  vântului  şi 
murmurul  strunelor  pe  care  Marillion  le  ciupea  în  capătul  sălii. 

—  Am  văzut  ce  ai  făcut,  spuse  Lady  Lysa. 
Şansa  îşi  netezi  faldurile  rochiei. 

—  Nădăjduiesc  că  Lordul  Robert  se  simte  mai  bine.  N-am  vrut  să-i  rup  păpuşa, 
îmi  dărâma  castelul  de  zăpadă,  eu  doar. . . 

—  Faci  pe  naiva  cu  mine?  zise  mătuşa  ei.  Nu  vorbeam  despre  păpuşa  lui 
Robert.  Te-am  văzut  sărutându-1. 

în  Sala  înaltă  se  făcu  parcă  deodată  mai  frig.  Zidurile,  podelele  şi  coloanele  se 
transformaseră  parcă  în  gheaţă. 

—  El  m-a  sărutat  pe  mine. 
Nările  Lysei  se  lărgiră. 

—  Şi  de  ce  ar  fi  făcut  asta?  Are  o  soţie  care  îl  iubeşte.  O  femeie  adevărată,  nu 
o  fetiţă.  N-are  nevoie  de  una  ca  tine.  Mărturiseşte,  copilă.  I-ai  făcut  ochi  dulci. 
Aşa  au  stat  lucrurile. 

Şansa  făcu  un  pas  înapoi. 

—  Nu-i  adevărat. 

—  Unde  te  duci?  Ţi-e  frică?  O  asemenea  destrăbălare  trebuie  pedepsită,  dar 
n-o  să  fiu  aspră  cu  tine.  Ţinem  un  băiat  ca  ţap  ispăşitor  pentru  Robert.  Sănătatea 
lui  e  precară  şi  n-ar  putea  să  îndure  el  însuşi  biciul.  Voi  găsi  o  fată  de  rând  să  fie 
biciuită  în  locul  tău,  dar  mai  întâi  trebuie  să  recunoşti  deschis  ce  ai  făcut.  Nu 


256 


suport  minciuna,  Alayne. 

—  Făceam  un  castel  de  zăpadă,  spuse  Şansa.  Lordul  Petyr  mă  ajuta  şi  apoi  m-a 
sărutat.  Asta  ai  văzut. 

—  N-ai  pic  de  onoare,  zise  tăios  mătuşa  ei.  Sau  mă  crezi  proastă?  Mă  crezi, 
nu-i  aşa?  Mă  iei  de  proastă.  Da,  acum  îmi  dau  seama.  Dar  nu  sunt  proastă.  Crezi 
că  poţi  avea  orice  bărbat  doreşti  pentru  că  eşti  tânără  şi  frumoasă.  Să  nu  crezi  că 
n-am  observat  cum  te  uiţi  la  Marillion.  Ştiu  tot  ce  s-a  petrecut  la  Eyrie, 
domnişoară.  Şi  am  mai  văzut  eu  altele  ca  tine.  Dar  te  înşeli  dacă  crezi  că  ochii 
mari  şi  zâmbetul  lasciv  pot  să-1  cucerească  pe  Petyr  Baelish.  Este  al  meu.  Se 
ridică  în  picioare.  Au  încercat  cu  toţii  să  mi-1  ia.  Nobilul  meu  tată,  soţul  meu, 
mama  ta...  Catelyn,  mai  cu  seamă.  îl  plăcea  şi  ei  să-1  sărute  pe  Petyr  al  meu,  o, 
da,  îi  plăcea. 

Şansa  se  mai  retrase  încă  un  pas. 

—  Mama  mea? 

—  Da,  mama  ta,  nepreţuita  ta  mamă,  propria  mea  soră,  Catelyn.  Să  nu  crezi  că 
poţi  face  pe  nevinovata  cu  mine,  mincinoasă  netrebnică.  în  toţi  acei  ani  la 
Riverrun  s-a  jucat  cu  Petyr  de  parcă  ar  fi  fost  jucăria  ei.  L-a  tachinat  cu  zâmbete, 
cuvinte  dulci  şi  priviri  deocheate  şi  i-a  făcut  nopţile  un  chin. 

—  Nu.  Mama  e  moartă,  îi  venea  să  strige.  A  fost  propria  ta  soră  şi  e  moartă. 
N-a  făcut  asta.  N-ar  fi  făcut  asta. 

—  De  unde  ştii  tu?  Erai  acolo?  Lysa  coborî  din  scaunul  înalt,  cu  fustele 
învolburându-se.  Ai  fost  cu  Lordul  Bracken  şi  Lordul  Blackwood,  când  ne-au 
vizitat,  ca  să-i  înfăţişeze  tatălui  meu  vrăjmăşia  dintre  ei?  Cântăreţul  Lordului 
Bracken  ne-a  cântat,  iar  Catelyn  a  dansat  şase  dansuri  cu  Petyr  în  seara  aceea, 
şase,  am  numărat!  Când  lorzii  au  început  să  se  certe,  tatăl  meu  i-a  luat  sus  în 
camera  de  audienţe,  aşa  că  nu  mai  era  nimeni  să  ne  împiedice  să  bem.  Edmure  s-a 
îmbătat,  tânăr  cum  era. . .  iar  Petyr  a  încercat  s-o  sărute  pe  mama  ta,  numai  că  ea 
l-a  respins.  I-a  râs  în  nas.  Părea  atât  de  rănit  încât  am  crezut  că  o  să-mi  sară  inima 
din  piept.  Şi  după  aceea  a  băut  până  când  a  adormit  cu  capul  pe  masă.  Unchiul 
Brynden  l-a  dus  sus  în  pat,  înainte  să-1  găsească  tata  aşa.  Dar  tu  nu-ţi  aminteşti 
nimic  din  toate  acestea,  aşa-i?  O  privi  furioasă.  Aşa-i? 

E  beată  sau  nebună? 

—  Nu  eram  născută,  doamna  mea. 

—  Tu  nu  erai  născută,  dar  eu  eram,  aşa  că  să  nu  te  apuci  să-mi  spui  tu  care  e 
adevărul.  Ştiu  care  e  adevărul.  L-ai  sărutat! 

—  El  m-a  sărutat  pe  mine,  insistă  ea.  Eu  n-am  vrut. . . 

—  Taci  din  gură.  Nu  ţi-am  dat  voie  să  vorbeşti.  L-ai  ispitit,  întocmai  cum  a 
făcut  mama  ta  în  seara  aceea,  la  Riverrun,  cu  zâmbetele  şi  dansul  ei.  Crezi  c-aş 
putea  uita?  în  noaptea  aceea  m-am  furişat  în  patul  lui,  să-i  ofer  alinare.  Am 
sângerat,  dar  a  fost  cea  mai  dulce  durere.  Mi-a  spus  atunci  că  mă  iubeşte,  dar 
chiar  înainte  de  a  adormi  la  loc,  m-a  strigat  Cat.  Cu  toate  astea,  am  rămas  cu  el 

până  când  cerul  a  început  să  se  lumineze.  Mama  ta  nu-1  merita.  Nici  măcar  n-a 
vrut  să-i  ofere  panglica  s-o  poarte  când  s-a  duelat  cu  Brandon  Stark.  Eu  i-aş  fi 
dat-o.  I-am  dat  totul.  Acum  e  al  meu.  Nu  al  Catelynei  şi  nu  al  tău. 

Toată  dârzenia  Şansei  pierise  în  faţa  atacului  nestăpânit  al  mătuşii  ei.  Lysa 
Arryn  o  înspăimânta  mai  mult  decât  o  înspăimântase  vreodată  Regina  Cersei. 

—  E  al  tău,  doamna  mea,  spuse  ea,  încercând  să  pară  umilă  şi  spăşită.  Pot  să-ţi 
cer  îngăduinţa  să  plec? 

—  Nu  poţi.  Răsuflarea  mătuşii  sale  mirosea  a  vin.  Dacă  ai  fi  oricine  altcineva, 
te-aş  izgoni.  Te-aş  trimite  jos,  la  Lordul  Nestor,  la  Castelul  Lunii  sau  înapoi  la 
Degete.  Cum  ţi-ar  plăcea  să-ţi  petreci  toată  viaţa  pe  ţărmul  ăla  pustiu,  înconjurată 
de  nespălaţi  şi  de  căcăreze  de  oaie?  Asta  voia  tatăl  meu  pentru  Petyr.  Toată  lumea 
credea  că  din  cauza  acelui  duel  stupid  cu  Brandon  Stark,  dar  nu  era  aşa.  Tata 
spunea  că  ar  trebui  să  mulţumesc  zeilor  că  un  mare  lord  ca  Jon  Arryn  e  dispus  să 
mă  ia  pângărită,  dar  eu  ştiam  că  o  făcea  doar  pentru  săbii.  A  trebuit  să  mă  mărit  cu 
Jon,  altfel  tatăl  meu  m-ar  fi  izgonit,  aşa  cum  a  făcut  cu  fratele  lui,  dar  eu  pentru 
Petyr  eram  născută.  îţi  spun  toate  astea  ca  să  înţelegi  cât  de  mult  ne  iubim,  cât  de 
mult  am  suferit  şi  am  visat  unul  la  celălalt.  Am  avut  un  copil,  un  copilaş  nepreţuit. 
Lysa  îşi  lipi  palmele  de  pântece,  ca  şi  cum  copilul  ar  fi  încă  acolo.  Când  mi  l-au 
furat,  mi-am  jurat  că  nu  voi  mai  îngădui  să  se  întâmple  una  ca  asta  niciodată.  Jon 
voia  să-1  trimită  pe  iubitul  meu  Robert  la  Piatra  Dragonului  şi  beţivanul  ăla  de 
rege  i  l-ar  fi  dat  lui  Cersei  Lannister,  dar  eu  nu  i-am  lăsat. . .  aşa  cum  n-am  să  te  las 
pe  tine  să  mi-1  furi  pe  Petyr  Degeţel.  Ai  auzit,  Alayne  ori  Şansa  ori  cum  te  mai 
numeşti?  Ai  auzit  ce  ţi-am  spus? 

—  Da.  Jur,  n-am  să-1  mai  sărut  niciodată,  sau...  sau  să-1  ispitesc.  Şansa  credea 
că  asta  era  ceea  ce  voia  să  audă  mătuşa  ei. 

—  Aşa,  deci  acum  recunoşti?  Tu  ai  fost,  întocmai  cum  am  crezut.  Eşti 
desfrânată,  ca  mama  ta.  Lysa  o  apucă  de  încheietură.  Vino  cu  mine  acum.  Vreau 
să-ţi  arăt  ceva. 

—  Mă  doare,  scânci  Şansa.  Te  rog,  mătuşă  Lysa,  n-am  făcut  nimic,  jur. 
Mătuşa  îi  ignoră  protestele. 

—  Marillion!  strigă  ea.  Am  nevoie  de  tine,  Marillion.  Am  nevoie  de  tine! 
Cântăreţul  rămăsese  discret  în  fundul  sălii,  dar  la  strigătele  Lysei  veni  îndată. 

—  Doamna  mea? 

—  Cântă-ne  un  cântec.  Cântă-ne  Trădătoare  şi  frumoasă. 
Marillion  îşi  trecu  degetele  peste  coarde. 

—  Lordul  venea- a  călare-  ntr-  o  zi,  când  ploua,  tra-la-ala,  la- la,  la- la... 
Lady  Lysa  o  smuci  pe  Şansa  de  braţ.  Ori  mergea,  ori  o  târa,  aşa  că  alese  să 

meargă,  străbătând  jumătate  din  sală,  printre  doi  pilaştri,  către  uşa  albă  din  lemn 
de  copac  al  inimii,  din  peretele  de  marmură.  Uşa  era  zăvorâtă  cu  trei  drugi  grei  de 
bronz,  dar  Şansa  auzea  vântul  vuind  afară,  fără  astâmpăr,  în  preajma  ei.  Când 
văzu  semiluna  sculptată  în  lemn,  îşi  înfipse  picioarele  în  podea. 

—  Poarta  Lunii.  Se  smuci,  încercând  să  se  elibereze.  De  ce-mi  arăţi  Poarta 
Lunii? 

—  Acum  chiţăi  ca  un  şoricel,  dar  în  grădină  ai  fost  îndrăzneaţă,  aşa-i?  Ai  fost 
destul  de  îndrăzneaţă  în  zăpadă. 

—  Doamna  cosea- a  într-o  zi  când  ploua,  cânta  Marillion,  tra-la-ala,  la- la, 
la-la... 

—  Deschide  uşa!  porunci  Lysa.  Deschide-o,  am  zis!  Haide,  sau  trimit  după 
străjeri.  O  îmbrânci  pe  Şansa  în  faţă.  Mama  ta  măcar  era  curajoasă.  Ridică  drugii! 

Dacă  mă  supun,  mă  va  lăsa  să  plec.  Şansa  apucă  unul  dintre  drugii  de  bronz,  îl 
ridică  şi  îl  aruncă  la  pământ.  Cel  de-al  doilea  zăngăni  pe  marmură,  apoi  al  treilea. 
Abia  atinse  zăvorul,  că  uşa  grea  de  lemn  zbură  spre  interior  şi  se  lovi  de  perete,  cu 
un  bubuit.  Zăpada  se  adunase  pe  cadrul  uşii  şi,  când  se  deschise,  năvăli  toată 
înăuntru,  purtată  de  o  pală  de  vânt  rece.  Şansa  începu  să  tremure.  încercă  să  se 
dea  înapoi,  dar  mătuşa  era  în  spatele  ei.  Lysa  o  înhaţă  de  încheietură  şi  îşi  aşeză 
cealaltă  mână  pe  omoplaţii  ei,  împingând-o  cu  forţă  către  uşa  deschisă. 

Dincolo  era  cerul  alb,  ninsoare  şi  nimic  altceva. 

—  Uită-te  în  jos,  spuse  Lady  Lysa.  Uită-te  în  jos.  încercă  să  se  smulgă  din 
strânsoare,  dar  degetele  mătuşii  ei  îi  săpau  în  braţ,  ca  nişte  gheare.  Lysa  o 
îmbrânci  din  nou  şi  Şansa  ţipă.  Piciorul  îi  trecu  prin  crusta  de  zăpadă,  făcând-o  să 
se  desprindă.  Nu  se  afla  nimic  în  faţa  ei,  doar  văzduh  şi  un  castel  la  două  sute  de 
metri  mai  jos,  agăţat  de  coasta  muntelui. 

—  Nu!  ţipă  Şansa.  Mă  sperii!  în  spatele  ei,  Marillion  continua  să  cânte  la 
harpă: 

—  Tra-la-ala,  la-la,  la-la... 

—  Mai  vrei  să  te  las  să  pleci?  Mai  vrei? 

—  Nu.  Şansa  îşi  înfipse  picioarele  în  podea  şi  încercă  să  se  împingă  în  spate, 
dar  mătuşa  ei  nu  se  clintea.  Nu  aşa.  Te  rog...  Ridică  o  mână,  zgâriind  cu  degetele 
rama  uşii,  dar  nu  putea  să  se  agate,  iar  picioarele  îi  alunecau  pe  marmura  udă. 
Lady  Lysa  o  împinse  fără  cruţare.  Era  mai  grea  decât  Şansa  cu  trei  pietre. 

—  Doamna  se  săruta  pe  o  căpiţă  de  fân,  cânta  Marillion. 

Şansa  se  răsuci  într-o  parte,  înnebunită  de  frică,  şi  un  picior  îi  alunecă  peste 
abis.  Ţipă. 

—  Tra-la-ala,  la-la,  la-la... 

Vântul  îi  flutură  poalele  rochiei,  muşcând  cu  dinţi  reci  din  picioarele  ei 
dezgolite.  Simţea  fulgii  topindu-i-se  pe  obraji.  Şansa  dădu  din  mâini,  găsi  cosiţa 
groasă,  arămie,  a  Lysei  şi  o  apucă  strâns. 

—  Părul  meu!  zbieră  mătuşa  ei.  Lasă-mi  părul!  Tremura,  hohotea. 

Se  legănară  la  marginea  prăpastiei.  Departe,  auzi  străjerii  izbind  cu  lăncile  în 
uşă,  cerând  să  fie  lăsaţi  să  intre.  Marillion  îşi  curmă  cântecul. 

—  Lysa!  Ce  înseamnă  asta?  Strigătul  răsună  prin  suspine  şi  gâfâieli.  Sala 
înaltă  răsună  de  paşi.  Vino  de  acolo!  Lysa,  ce  faci? 

Străjerii  continuau  să  bubuie  în  uşă.  Degeţel  venise  pe  uşa  din  spate,  prin 
intrarea  lorzilor,  de  după  dais. 

Când  Lysa  se  întoarse,  slăbi  strânsoarea  şi  Şansa  se  eliberă.  Se  prăbuşi  în 
genunchi  şi  în  clipa  aceea  o  văzu  Petyr  Baelish: 

—  Alayne,  care-i  problema  aici? 

—  Ea.  Lady  Lysa  o  apucă  pe  Şansa  de  păr.  Ea  e  problema.  Te-a  sărutat. 

—  Spune-i,  se  rugă  Şansa.  Spune-i  că  doar  făceam  un  castel. . . 

—  Taci!  răcni  mătuşa  ei.  Nu  ţi-am  dat  voie  să  vorbeşti.  Cui  îi  pasă  de  castelul 
tău? 

—  E  doar  un  copil,  Lysa.  Fiica  lui  Cat.  Ce  voiai  să  faci? 

—  Aveam  de  gând  s-o  mărit  cu  Robert!  N-are  pic  de  recunoştinţă.  Nu. . .  nici 
decenţă.  Nu  eşti  al  ei,  să  te  sărute.  Nu  eşti  al  ei!  îi  dădeam  o  lecţie,  atâta  tot. 

—  Aşa,  deci.  îşi  mângâie  bărbia.  Cred  că  acum  a  înţeles.  Nu-i  aşa,  Alayne? 

—  Da,  suspină  Şansa,  Am  înţeles. 

—  Nu  vreau  s-o  mai  văd  aici!  Ochii  mătuşii  ei  străluceau  de  lacrimi.  De  ce  ai 
adus-o  la  Vale,  Petyr?  N-are  ce  căuta  aici. 

—  Atunci  o  vom  alunga.  înapoi  la  Debarcaderul  Regelui,  dacă  vrei.  Făcu  un 
pas  către  ele.  Las-o  să  se  ridice  acum.  Las-o  să  plece  de  lângă  uşă. 

—  NU!  Lysa  smuci  încă  o  dată  capul  Şansei.  Zăpada  se  învolbura  în  jurul  lor, 
făcându-le  fustele  să  plesnească  zgomotos.  Nu  poţi  s-o  doreşti.  Nu  poţi.  E  o  fetiţă 
proastă  şi  fără  minte.  Nu  te  iubeşte  cum  te-am  iubit  eu.  întotdeauna  te-am  iubit. 
Am  dovedit-o,  nu-i  aşa?  Lacrimile  şiroiau  pe  faţa  buhăită  şi  roşie  a  mătuşii  sale. 
Ţi-am  dăruit  fecioria,  ţi-aş  fi  dăruit  un  fiu,  dar  l-au  ucis  cu  ceaiul  lunii,  cu 
calomfir  şi  mentă  şi  pelin,  o  linguriţă  de  miere  şi  o  picătură  de  busuioc-de-câmp. 
N-am  fost  eu  de  vină.  Eu  n-am  ştiut.  Doar  am  băut  ce  mi-a  dat  tata. . . 

—  Ce-a  fost  a  fost,  Lysa.  Lordul  Hoster  e  mort,  la  fel  şi  bătrânul  lui  maester. 
Degeţel  se  apropie.  Ai  fost  iarăşi  în  pivniţa  de  vinuri?  N-ar  trebui  să  vorbeşti  prea 
mult.  Nu  vrem  ca  Alayne  să  ştie  mai  mult  decât  trebuie,  nu-i  aşa?  Sau  Marillion. 

Lady  Lysa  îl  ignoră. 

—  Cat  nu  ţi-a  dat  niciodată  nimic.  Eu  ţi-am  obţinut  prima  funcţie,  eu  l-am 
făcut  pe  Jon  să  te  aducă  la  curte,  ca  să  putem  fi  aproape.  Mi-ai  promis  că  nu  vei 
uita  niciodată  asta. 

—  Şi  nici  nu  am  uitat.  Suntem  împreună,  aşa  cum  ţi-ai  dorit  dintotdeauna,  aşa 
cum  am  plănuit  întotdeauna.  Lasă,  te  rog,  părul  Şansei. . . 

—  Nu  vreau.  V-am  văzut  sărutându-vă  în  zăpadă.  E  leit  maică-sa.  Catelyn  te-a 
sărutat  în  pădurea  zeilor,  dar  ea  n-a  vrut,  ea  nu  te-a  dorit  niciodată.  De  ce  ai 
iubit-o  pe  ea  mai  mult?  Eu  am  fost,  întotdeauna  am  fost  eeeeeeeu! 

—  Ştiu,  iubirea  mea.  Petyr  făcu  încă  un  pas.  Şi  sunt  aici.  Nu  trebuie  decât  să 
mă  iei  de  mână,  haide.  îi  întinse  mâna.  N-ai  nici  un  motiv  să  verşi  toate  lacrimile 
astea. 

—  Lacrimi,  lacrimi,  lacrimi,  hohoti  ea  isteric.  Nu  e  nevoie  de  lacrimi...  dar  nu 

asta  ai  spus  la  Debarcaderul  Regelui.  Mi-ai  spus  să  pun  lacrimile  în  vinul  lui  Jon. 
Şi  am  făcut-o.  Pentru  Robert  şi  pentru  noi!  Şi  i-am  scris  lui  Catelyn  şi  i-am  spus 
că  Lannisterii  mi-au  ucis  nobilul  soţ,  întocmai  cum  m-ai  învăţat  tu.  A  fost  aşa  de 
isteţ...  tu  întotdeauna  ai  fost  isteţ,  Petyr.  I-am  spus  asta  tatălui  meu,  i-am  spus: 
Petyr  e  aşa  de  isteţ,  se  va  ridica  sus,  da,  da,  şi  e  dulce  şi  blând  şi  am  un  copilaş  în 
burtă...  De  ce  ai  sărutat-o?  De  ce?  Acum  suntem  împreună,  suntem  împreună 
după  atâta  timp,  atât  timp,  de  ce  să  vrei  s-o  săruţi  pe  eaaaaa? 

—  Lysa,  oftă  Petyr,  după  toate  furtunile  pe  care  le-am  îndurat,  ar  trebui  să  ai 
mai  multă  încredere  în  mine.  Jur,  n-o  să  mai  plec  niciodată  de  lângă  tine,  atât  cât 
vom  trăi. 

—  Adevărat?  întrebă  ea,  plângând.  O,  adevărat?  Lysa  se  aruncă  în  braţele  lui 
Degeţel,  plângând  cu  sughiţuri.  în  timp  ce  se  îmbrăţişau,  Şansa  se  îndepărtă  de-a 
buşilea  de  Poarta  Lunii  şi  îşi  încolăci  braţele  în  jurul  celui  mai  apropiat  pilastru. 
îşi  simţea  inima  bubuind.  Avea  zăpadă  în  păr,  iar  pantoful  drept  îi  lipsea.  O  fi 
căzut.  Ridică  din  umeri  şi  strânse  pilastrul  în  braţe. 

Degeţel  o  lăsă  pe  Lysa  să  plângă  la  pieptul  lui  o  clipă,  apoi  îşi  aşeză  palmele 
pe  braţele  ei  şi  o  sărută  uşor. 

—  Dulcea  mea  soţie  geloasă,  spuse  el,  chicotind.  Am  iubit  o  singură  femeie,  îţi 

jur. 

Lysa  Arryn  zâmbi  tremurând: 

—  Doar  pe  mine?  O,  Petyr,  juri?  Doar  pe  mine? 

—  Doar  pe  Cat.  O  împinse  repede,  cu  putere. 

Lysa  se  împletici,  cu  picioarele  alunecând  pe  marmura  udă.  Apoi  dispăru.  Nu 
ţipă.  Timpul  se  opri  în  loc  şi  singurul  sunet  din  lume  era  vântul. 
Marillion  gâfâi: 

—  Tu...  tu... 

Străjerii  strigau  dincolo  de  uşă,  lovind  cu  capătul  lăncilor  grele.  Lordul  Petyr  o 
ridică  pe  Şansa  în  picioare. 

—  Nu  eşti  rănită?  Când  Şansa  clătină  din  cap,  el  îi  spuse:  Atunci  fugi  şi  lasă 
străjerii  să  intre.  Grăbeşte-te,  n-avem  timp  de  pierdut.  Acest  cântăreţ  mi-a  ucis 
nobila  soţie. 

EPILOG 

Drumul  ce  urca  la  Pietrele  Vechi  ocolea  de  două  ori  muntele  înainte  de  a 
ajunge  în  vârf.  Pietros  şi  plin  de  hăţişuri,  ar  fi  fost  greu  de  urcat  chiar  şi  pe  vreme 
prielnică,  dar  ninsoarea  din  noaptea  precedentă  îl  lăsase  noroios.  Ninsoare 
toamna  în  ţinuturile  riverane  e  împotriva  firii,  gândi  Merrett  posomorât.  Nu 
fusese  cine  ştie  ce  ninsoare,  doar  cât  să  acopere  pământul  peste  noapte.  Cea  mai 
mare  parte  începuse  să  se  topească  îndată  ce  soarele  se  ivise  pe  cer.  Cu  toate 

acestea,  Merrett  o  privea  ca  pe  un  semn  rău.  între  ploi,  puhoaie,  pârjol  şi  război, 
pierduseră  două  recolte  şi  o  bună  parte  din  a  treia.  O  iarnă  timpurie  ar  însemna 
foamete  pe  tot  cuprinsul  ţinuturilor  riverane.  O  mulţime  de  oameni  ar  flămânzi  şi 
unii  dintre  ei  ar  muri.  Merrett  nu  putea  decât  să  spere  că  nu  va  fi  unul  dintre  ei. 
Totuşi,  s-ar  putea  să  fim.  Cu  norocul  meu,  chiar  s-ar  putea.  N-am  avut  niciodată 
noroc. 

La  poalele  castelului  părăginit,  versanţii  mai  joşi  ai  muntelui  erau  acoperiţi  de 
o  pădure  atât  de  deasă  încât  zeci  de  tâlhari  s-ar  fi  putut  ascunde  acolo.  S-ar  putea 
să  mă  pândească  în  clipa  asta.  Merrett  aruncă  o  privire  împrejur  şi  nu  văzu  nimic, 
doar  orz  sălbatic,  ferigi,  rogoz  şi  tufe  de  mure,  printre  pini  şi  sequoia  verzi- 
cenuşii.  în  altă  parte,  velnişi  şi  frasini  şi  stejari  pitici  năpădeau  pământul  ca 
buruienile.  Nici  urmă  de  tâlhar,  dar  asta  nu  însemna  prea  mult.  Tâlharii  ştiau  să  se 
ascundă  mai  bine  decât  oamenii  cinstiţi. 

Merrett  ura  pădurile,  la  drept  vorbind,  iar  pe  tâlhari  îi  ura  şi  mai  mult. 

„Tâlharii  mi-au  furat  viaţa",  se  plângea  adesea  la  beţie.  Prea  des  se  îmbăta, 
spunea  tatăl  său,  des  şi  zgomotos.  Cât  se  poate  de  adevărat,  gândi  el  cu  mâhnire. 
La  Gemeni,  trebuia  să  te  remarci  într-un  fel,  altfel  lumea  uita  că  exişti,  dar 
descoperise  că  renumele  de  cel  mai  mare  beţivan  de  la  castel  nu-1  prea  ajutase 
să-şi  sporească  perspectivele.  Cândva  speram  să  devin  cel  mai  mare  cavaler  care 
a  coborât  vreodată  lancea.  Zeii  mi-au  luat  asta.  De  ce  n-aş  bea  o  cupă  de  vin, 
din  când  în  când?  îmi  vindecă  durerile  de  cap.  In  plus,  nevasta  mea  e  o  scorpie, 
tatăl  meu  mă  dispreţuieşte,  copiii  nu  sunt  buni  de  nimic.  Pentru  ce  să  stau  treaz? 

Dar  acum  era  treaz.  Ei,  bine,  băuse  două  cornuri  de  bere  la  micul  dejun  şi  o 
cupă  mică  de  vin  roşu  la  plecare,  dar  asta  numai  ca  să  nu-i  bubuie  capul.  Merrett 
simţea  durerea  strecurându-i-se  în  spatele  ochilor  şi  ştia  că  dacă  i-ar  da  cea  mai 
mică  ocazie,  în  curând  s-ar  simţi  ca  şi  cum  ar  avea  o  furtună  cu  tunete  şi  fulgere 
între  urechi.  Uneori  suferea  atât  de  cumplit  încât  nici  să  plângă  nu  putea,  de 
durere. 

Atunci  nu  putea  decât  să  stea  întins  în  patul  lui,  în  camera  întunecată,  cu  o 
cârpă  umedă  peste  ochi  şi  să  blesteme  tâlharul  necunoscut  care  îi  făcuse  asta. 

Numai  gândindu-se,  îl  cuprinse  neliniştea.  Nu-şi  putea  permite  acum  o  durere 
de  cap.  Dacă  îl  aduc  pe  Petyr  teafăr  acasă,  norocul  meu  se  va  schimba.  Avea 
aurul,  nu  trebuia  decât  să  urce  până  la  Pietrele  Vechi,  să-i  întâlnească  pe  afurisiţii 
de  tâlhari  în  castelul  părăginit  şi  să  facă  schimbul.  O  simplă  răscumpărare.  Nici 
măcar  el  nu  putea  s-o  sfeclească. . .  dacă  nu  cumva  se  alegea  cu  o  durere  de  cap, 
una  atât  de  puternică  încât  să  nu  fie  în  stare  să  se  ţină  pe  cal.  Trebuia  să  ajungă  la 
ruine  înainte  de  asfinţitul  soarelui,  nu  să  plângă,  chircit  la  marginea  drumului. 
Merrett  îşi  frecă  tâmpla  cu  două  degete.  încă  o  dată  în  jurul  muntelui  şi  am  ajuns. 
Când  sosise  mesajul  şi  el  se  oferise  să  ducă  răscumpărarea,  tatăl  lui  se  încruntase, 
zicând: 

—  Tu,  Merrett? 

Şi  începuse  să  râdă  pe  nas,  acel  he-he-he  înfiorător  al  lui.  Merrett  fusese 
nevoit  pur  şi  simplu  să-1  implore  înainte  să-i  dea  lui  punga  afurisită  cu  aur. 

Ceva  se  mişcă  în  tufişuri,  la  marginea  drumului.  Merrett  trase  de  hăţuri  şi 
scoase  sabia,  însă  era  doar  o  veveriţă. 

—  Ridicol,  îşi  spuse.  Vârî  sabia  înapoi  în  teacă,  fără  ca  măcar  s-o  fi  scos. 
Tâlharii  nu  au  coadă.  La  naiba,  Merrett,  păstrează-ţi  cumpătul.  Inima  îi  bubuia  în 
piept,  ca  unui  novice  în  prima  lui  misiune.  De  parcă  asta  ar  fi  pădurea  regelui  şi 
ar  urma  să  mă  întâlnesc  cu  vechea  Frăţie,  nu  cu  ceata  amărâtă  de  tâlhari  a 
lordului  fulgerului.  Pentru  o  clipă,  fu  ispitit  s-o  ia  înapoi  şi  să  se  oprească  la  prima 
crâşmă.  Punga  cu  aur  i-ar  plăti  o  grămadă  de  bere,  destulă  ca  să  uite  de  Petyr 
Băşicuţă.  N-au  decât  să-l  spânzure,  şi- a  făcut- o  cu  mâna  lui.  Nu  e  decât  ceea  ce 
merită,  dacă  s-  a  apucat  s-  o  ia  razna  cu  o  târfă,  ca  un  cerb  în  călduri. 

Capul  începuse  să-i  zvâcnească,  mai  încet  acum,  dar  ştia  că  în  curând  va  fi  mai 
rău.  Merrett  se  masă  la  rădăcina  nasului.  Chiar  nu  avea  dreptul  să-1  judece  aşa  de 
aspru  pe  Petyr.  Am  făcut  şi  eu  acelaşi  lucru  când  am  fost  de  vârsta  lui.  în  cazul 
lui,  nu  se  alesese  decât  cu  sifilis,  dar  nu  trebuia  să-1  condamne.  Târfele  îl  aveau  pe 
vino-ncoa',  nimic  de  zis,  mai  ales  dacă  aveai  o  faţă  ca  aceea  a  lui  Petyr.  Bietul  de 
el  era  însurat,  dar  ea  era  doar  jumătate  din  problemă.  Nu  numai  că  avea  de  două 
ori  vârsta  lui,  dar  se  culca  şi  cu  Walder,  fratele  lui,  dacă  zvonurile  erau  adevărate, 
în  jurul  Gemenilor  se  ţeseau  întotdeauna  o  sumedenie  de  poveşti  şi  doar  puţine 
aveau  un  sâmbure  de  adevăr,  dar  în  cazul  de  faţă,  Merrett  n-avea  nici  o  îndoială. 
Walder  cel  Negru  era  un  om  care  lua  ceea  ce  voia,  chiar  şi  soţia  fratelui  său. 
Pusese  mâna  şi  pe  nevasta  lui  Edwyn,  asta  ştia  toată  lumea.  Frumoasa  Walda  se 
furişa  din  când  în  când  în  patul  lui  şi  unii  spuneau  chiar  că  Walder  o  cunoscuse  pe 
cea  de-a  şaptea  doamnă  Frey  mult  mai  bine  decât  ar  fi  trebuit.  Nu  era  de  mirare  că 
Walder  cel  Negru  refuza  să  se  însoare.  De  ce  să  cumperi  o  vacă,  dacă  găseşti 
peste  tot  ugere  care  aşteaptă  să  fie  mulse? 

înjurând  printre  dinţi,  Merrett  vârî  pintenii  în  coastele  calului  şi  îşi  continuă 
urcuşul.  Oricât  de  ispitit  era  să  bea  tot  aurul,  ştia  că  dacă  nu  se  întorcea  cu  Petyr 
Băşicuţă,  putea  la  fel  de  bine  să  nu  se  mai  întoarcă. 

Lordul  Walder  avea  să  împlinească  în  curând  nouăzeci  şi  doi  de  ani.  începuse 
să-şi  piardă  auzul,  avea  ochii  aproape  orbi  şi  guta  se  agravase  atât  de  mult  încât 
trebuia  să  fie  cărat  în  braţe  peste  tot.  Toţi  fiii  lui  erau  de  acord  că  n-avea  cum  s-o 
mai  ducă  mult.  Şi  când  nu  va  mai  fi,  totul  se  va  schimba,  şi  nu  spre  bine.  Tatăl  său 
era  cârcotaş  şi  încăpăţânat,  cu  o  voinţă  de  fier  şi  o  limbă  ascuţită,  dar  avea  grijă  de 
ai  lui,  chiar  şi  de  cei  care-1  supăraseră  şi  îl  dezamăgiseră.  Chiar  şi  de  cei  ale  căror 
nume  nu  şi  le  putea  aminti.  Dar  după  ce  nu  va  mai  fi. . . 

Dacă  Ser  Stevron  ar  fi  fost  moştenitor,  altfel  ar  fi  stat  lucrurile.  Bătrânul  îl 
pregătise  vreme  de  şaizeci  de  ani  şi  îi  vârâse  în  cap  că  sângele  apă  nu  se  face.  Dar 
Stevron  murise  alăturându-i-se  Tânărului  Lup  în  expediţia  din  vest  -  „de  atâta 
aşteptare,  bineînţeles",  remarcase  Lothar  Ologul  când  sosise  corbul  cu  vestea  -  iar 


263 


fiii  şi  nepoţii  lui  erau  altă  plămadă.  Ser  Ryman,  fiul  lui  Stevron,  urma  acum  la 
tron:  un  om  încuiat,  căpos  şi  hrăpăreţ.  Iar  după  Ryman  veneau  fiii  lui,  Edwyn  şi 
Walder  cel  Negru,  care  erau  şi  mai  răi. 

—  Ca  norocul,  spusese  odată  Lothar  Ologul,  se  urăsc  între  ei  mai  mult  decât 
ne  urăsc  pe  noi. 

Merrett  nu  era  sigur  că  era  un  noroc  şi,  la  drept  vorbind,  Lothar  însuşi  ar  putea 
fi  mai  periculos  decât  oricare  dintre  ei.  Lordul  Walder  poruncise  măcelul  de  la 
nunta  lui  Roslin,  dar  Lothar  Ologul  fusese  cel  care  îl  pusese  la  punct  împreună  cu 
Roose  Bolton,  până  la  fiecare  cântec  care  avea  să  fie  cântat.  Lothar  era  un  foarte 
amuzant  tovarăş  de  pahar,  dar  Merrett  n-ar  avea  niciodată  nesăbuinţa  să  îi  întoarcă 
spatele.  La  Gemeni,  învăţai  repede  că  nu  poţi  să  te  încrezi  decât  în  fraţii  buni  şi 
nici  în  ei  prea  mult. 

Când  bătrânul  va  muri,  era  de  aşteptat  ca  fiecare  fiu  să-şi  vadă  numai  de 
interesul  lui.  Şi  fiecare  fiică.  Noul  Lord  de  Crossing  avea  să  păstreze  la  Gemeni 
câţiva  dintre  unchi,  nepoţi  şi  veri,  cei  pe  care  se  întâmpla  să-i  agreeze  sau  în  care 
avea  încredere,  ori  mai  degrabă  cei  de  care  credea  că  se  poate  folosi.  Pe  ceilalţi 
ne  va  azvârli  afară,  să  ne  purtăm  singuri  de  grijă. 

Perspectiva  îl  neliniştea  nespus  pe  Merrett.  în  mai  puţin  de  trei  ani  va  împlini 
patruzeci,  prea  bătrân  ca  să  înceapă  viaţa  de  cavaler  rătăcitor. . .  chiar  dacă  ar  fi 
fost  cavaler,  ceea  ce,  din  întâmplare,  nu  era.  Nu  avea  pământuri  şi  nici  bogăţii. 
Avea  hainele  de  pe  el,  dar  în  rest  mai  nimic,  nici  măcar  calul  pe  care-1  călărea.  Nu 
era  destul  de  deştept  ca  să  fie  maester,  nici  pios  ca  să  fie  septon  ori  destul  de  aprig 
ca  să  fie  mercenar.  Zeii  nu  mi- au  dăruit  nimic  altceva  decât  obârşia,  şi  cu  atât 
m-am  ales.  La  ce  bun  să  fii  născut  într-o  Casă  bogată  şi  puternică,  dacă  erai  cel 
de-al  nouălea  fiu?  Punând  la  socoteală  nepoţii  şi  strănepoţii,  Merrett  avea  şanse 
mai  mari  să  fie  ales  înalt  Septon  decât  să  moştenească  Gemenii. 

N-am  noroc,  îşi  zise  cu  amărăciune.  N-am  avut  niciodată  nici  un  dram  afurisit 
de  noroc.  Era  un  bărbat  voinic,  cu  pieptul  şi  umerii  largi,  chiar  dacă  de  statură 
medie.  în  ultimii  zece  ani  devenise  moale  şi  cărnos,  ştia  asta,  dar  în  tinereţe, 
fusese  aproape  la  fel  de  robust  ca  Ser  Hosteen,  cel  mai  în  vârstă  dintre  fraţii  lui 
buni,  care  era  considerat  cel  mai  puternic  dintre  urmaşii  Lordului  Walder  Frey.  în 
copilărie,  fusese  trimis  la  Crakehall,  să  slujească  în  familia  mamei  sale  ca  paj. 
Când  bătrânul  Lord  Summer  îl  făcuse  scutier,  toată  lumea  a  presupus  că,  în  câţiva 
ani,  va  deveni  Ser  Merrett,  dar  haiducii  din  Frăţia  Pădurii  Regelui  îi  zădărniciseră 
toate  planurile.  în  timp  ce  tovarăşul  lui,  scutierul  Jaime  Lannister,  se  acoperea  de 
glorie,  Merrett  luase  mai  întâi  sifilis  de  la  o  vivandieră,  apoi  reuşise  să  fie  capturat 
de  o  femeie,  cea  căreia  i  se  spunea  Căprioara  Albă.  Lordul  Summer  îl 
răscumpărase  de  la  haiduci,  dar  chiar  în  bătălia  următoare,  fusese  doborât  de  o 
lovitură  de  buzdugan  care  îi  zdrobise  coiful  şi  îl  lăsase  fără  cunoştinţă  timp  de 
două  săptămâni.  Mai  târziu  a  aflat  că  nimeni  nu-i  mai  dăduse  nici  o  şansă. 

Merrett  nu  murise,  dar  vremea  luptelor  se  sfârşise  pentru  el.  Şi  cea  mai  slabă 

lovitură  la  cap  îi  provoca  o  durere  orbitoare,  până  la  lacrimi.  în  aceste  condiţii,  nu 
se  punea  problema  să  devină  cavaler,  i-a  spus  cu  blândeţe  Lordul  Summer.  A  fost 
trimis  înapoi  la  Gemeni,  să  înfrunte  dispreţul  otrăvit  ala  Lordului  Walder. 

După  aceea,  lucrurile  merseseră  din  ce  în  ce  mai  prost.  Tatăl  său  reuşise  cumva 
să-i  găsească  o  partidă  bună:  s-a  însurat  cu  una  dintre  fiicele  Lordului  Dany,  pe 
când  Casa  Darry  era  în  graţiile  Regelui  Aerys.  Dar  se  părea  că,  îndată  ce  Merrett 
îi  luase  nevestei  sale  fecioria,  Aerys  şi-a  pierdut  tronul.  Spre  deosebire  de  Casa 
Frey,  Casa  Darry  fusese  o  proeminentă  susţinătoare  a  Targaryenilor,  ceea  ce  i-a 
costat  jumătate  din  pământuri,  cea  mai  mare  parte  a  averilor  şi  aproape  toată 
puterea.  Cât  despre  nobila  lui  soţie,  1-a  considerat  o  mare  dezamăgire  încă  de  la 
început  şi  a  insistat  să  aducă  pe  lume  doar  fete  ani  la  rând,  trei  vii,  una  născută 
moartă  şi  alta  care  a  murit  în  leagăn,  până  când,  în  sfârşit,  a  născut  un  fiu.  Fiica  lui 
cea  mare  se  dovedise  o  târfă,  cea  de-a  doua  o  nesătulă.  Când  Ami  a  fost  prinsă  în 
grajduri  cu  nu  mai  puţin  de  trei  rândaşi,  a  fost  obligat  s-o  mărite  cu  un  netrebnic 
de  cavaler  rătăcitor.  Situaţia  nu  avea  cum  să  degenereze  mai  mult. . .  până  când 
Ser  Pate  a  hotărât  că  ar  putea  să-şi  câştige  un  renume  învingându-1  pe  Gregor 
Clegane.  Ami  se  întorsese  acasă  văduvă,  spre  dezamăgirea  lui  Merrett  şi  spre 
nemărginita  încântare  a  fiecărui  grăjdar  de  la  Gemeni. 

Merrett  îndrăznise  să  mai  spere  că  norocul  îi  va  surâde,  în  sfârşit,  când  Roose 
Bolton  a  ales  să  se  însoare  cu  Walda  în  locul  uneia  dintre  verişoarele  ei  mai  suple 
şi  mai  frumoase.  Alianţa  cu  Balon  era  importantă  pentru  Casa  Frey  şi  fiica  lui 
contribuise  la  întărirea  acesteia.  Se  gândea  că  nu  era  lucru  mic.  Bătrânul  îi 
deschisese  curând  ochii: 

—  A  ales-o  pe  ea  fiindcă  e  grasă,  i-a  spus  Lordul  Walder.  Crezi  că  Bolton  dă 
doi  bani  pe  faptul  că  e  odrasla  ta?  Crezi  c-a  stat  şi  s-a  gândit:  „Heh,  Merrett 
Mocofanul,  el  e  omul  pe  care-1  vreau  de  socru"?  Walda  ta  e  o  purcea  în  mătase, 
de  aia  a  ales-o  şi  n-am  de  gând  să-ţi  mulţumesc  pentru  asta.  Am  fi  putut  avea 
aceeaşi  alianţă  la  jumătate  de  preţ,  dacă  purceluşa  ta  ar  mai  fi  lăsat  lingura  din 
mână  din  când  în  când. 

Ultima  dintre  umiliri  îi  fusese  aruncată  cu  un  zâmbet,  când  Lothar  Ologul  îl 
chemase  să  discute  rolul  lui  la  nunta  lui  Roslin. 

—  Cu  toţii  trebuie  să  ne  jucăm  rolul,  în  funcţie  de  talentul  fiecăruia,  i-a  spus 
fratele  său  vitreg.  Tu  vei  avea  o  sarcină  şi  numai  una,  Merrett,  dar  cred  că  ţi  se 
potriveşte  de  minune.  Vreau  să  ai  grijă  ca  Marelejon  Umber  să  se  îmbete  de  să  nu 
se  poată  ţine  pe  picioare,  darămite  să  mai  şi  lupte. 

Şi  nici  măcar  asta  nu  am  reuşit.  îl  ademenise  pe  uriaşul  om  al  Nordului  să  bea 
atât  vin  cât  ar  fi  omorât  trei  oameni  obişnuiţi,  dar  după  ce  o  duseseră  pe  Roslin  în 
dormitor,  Marelejon  reuşise  să  înhaţe  sabia  primului  om  care  1-a  acostat  şi  să-i 
rupă  braţul  dintr-o  mişcare.  Opt  oameni  se  chinuiseră  să-1  pună  în  lanţuri  şi 
strădania  lor  lăsase  doi  oameni  răniţi,  unul  mort  şi  pe  bietul,  bătrânul  Ser  Leslyn 
Haigh  fără  jumătate  de  ureche.  Când  n-a  mai  putut  lupta  cu  mâinile,  Umber 

luptase  cu  dinţii. 

Merrett  se  opri  o  clipă  şi  închise  ochii.  Capul  îi  bubuia  ca  afurisita  de  tobă  de 
la  nuntă  şi,  preţ  de  o  clipă,  abia  se  mai  ţinu  în  şa.  Trebuie  să  merg  mai  departe,  îşi 
spuse  el.  Dacă  l-ar  putea  aduce  pe  Petyr  Băşicuţă  înapoi,  cu  siguranţă  ar  ajunge  în 
graţiile  lui  Ser  Ryman.  Poate  că  Petyr  era  o  persoană  sâcâitoare,  dar  nu  era  nici 
rece  ca  Edwyn,  nici  aprins  ca  Walder  cel  Negru.  Băiatul  îmi  va  fii  recunoscător 
pentru  contribuţia  mea  şi  tatăl  său  va  vedea  că  sunt  un  om  loial,  pe  care  merită 
să- 1  ai  în  preajmă. 

Dar  numai  dacă  ajungea  acolo  înainte  de  apusul  soarelui,  cu  aurul.  Merrett 
aruncă  o  privire  spre  cer.  Tocmai  la  timp.  Avea  nevoie  de  ceva  să-şi  potolească 
tremurul  mâinilor.  Ridică  plosca  atârnată  de  şa,  o  destupă  şi  luă  o  duşcă  zdravănă. 
Vinul  era  vâscos  şi  dulce,  atât  de  întunecat  încât  era  aproape  negru,  dar,  o,  zei,  ce 
bun  era! 

Zidul  de  apărare  al  Pietrelor  Vechi  înconjurase  cândva  sprânceana  muntelui  ca 
o  coroană  pe  capul  unui  rege.  Doar  fundaţiile  mai  rămăseseră,  şi  câteva  mormane, 
înalte  până  la  brâu,  de  pietre  sfărâmate  năpădite  de  licheni.  Merrett  înainta  de-a 
lungul  zidului  până  când  ajunse  pe  locul  unde  trebuia  să  se  fi  aflat  casa  porţii. 
Aici  dărâmăturile  erau  risipite  peste  tot  şi  fu  nevoit  să  descalece  şi  să-şi  ducă 
buiestraşul  de  căpăstru  printre  ele.  La  apus,  soarele  dispăruse  în  spatele  unor 
troiene  de  nori.  Orz  sălbatic  şi  ferigi  acopereau  povârnişul  şi,  într-un  loc,  între 
zidurile  dispărute,  buruienile  creşteau  înalte  până  la  brâu.  Merrett  îşi  clătină  sabia 
în  teacă  şi  privi  atent  împrejur,  dar  nu  văzu  nici  un  haiduc.  Se  poate  să  fii  ajuns  în 
altă  zi?  Se  opri  şi  îşi  frecă  tâmplele  cu  degetele  mari,  dar  durerea  din  spatele 
ochilor  nu  se  domolea.  Şapte  iaduri  blestemate... 

De  undeva,  din  adâncul  castelului,  venea  o  muzică  îndepărtată,  purtată  de  vânt, 
printre  copaci. 

Merrett  începu  să  tremure,  în  ciuda  mantiei.  Deschise  plosca  şi  mai  luă  o 
înghiţitură  de  vin.  Aş  putea  pur  şi  simplu  să  încalec,  să  merg  în  Oraşul  Vechi  şi 
să  beau  tot  aurul.  Nu  iese  niciodată  nimic  bun  când  ai  de- a  face  cu  haiduci.  Când 
îl  ţinuse  ostatic,  Wenda,  mica  ticăloasă,  îi  făcuse  o  căprioară  pe  o  fesă,  cu  fierul 
înroşit.  Nu  era  de  mirare  că  soţia  lui  îl  dispreţuia.  Trebuie  să-mi  termin  treaba. 
Poate  că  Petyr  Băşicuţă  va  fi,  într-o  zi,  Lord  de  Crossing.  Edwyn  n-are  fiii,  iar 
Walder  cel  Negru,  doar  bastarzi.  Petyr  îşi  va  aminti  cine  a  venit  după  el.  Mai  luă 
o  înghiţitură,  astupă  plosca  şi  îşi  conduse  calul  printre  pietre  sfărâmate,  orz 
sălbatic  şi  copaci  firavi,  biciuiţi  de  vânt,  urmărind  sunetele  către  porţile  de 
odinioară  ale  castelului. 

Frunze  moarte  zăceau  la  pământ,  într-un  strat  gros,  ca  nişte  soldaţi  după  o 
mare  bătălie.  Un  bărbat  în  veşminte  verzi,  peticite  şi  decolorate,  stătea  cu 
picioarele  încrucişate  deasupra  unui  mormânt  de  piatră,  ros  de  vânturi, 
plimbându-şi  degetele  pe  strunele  unei  harpe  de  lemn.  Muzica  era  dulce  şi  tristă. 
Merrett  cunoştea  cântecul.  Sus,  printre  munţii  regilor  dispăruţi,  Jenny  dansa  cu 

nălucile  ei... 

—  Dă-te  jos  de  acolo,  zise  Merrett.  Stai  pe  un  rege. 

—  Bătrânul  Tristifer  nu  se  sinchiseşte  de  fundul  meu  osos.  Ciocanul  Dreptăţii  i 
se  spunea.  A  trecut  multă  vreme  de  când  n-a  mai  auzit  un  cântec  nou.  Haiducul 
sări  jos.  Suplu  şi  sprinten,  avea  o  faţă  îngustă  şi  o  căutătură  de  vulpe,  dar  gura  lui 
era  atât  de  mare  încât  zâmbetul  părea  să-i  atingă  urechile.  Câteva  şuviţe  de  păr 
moale,  castaniu,  îi  fluturau  pe  frunte.  Le  dădu  la  o  parte  cu  mâna  liberă  şi  spuse: 
îţi  aminteşti  de  mine,  lordul  meu? 

—  Nu,  răspunse  Merrett.  De  ce  mi-aş  aminti? 

—  Am  cântat  la  nunta  fiicei  tale.  Şi  destul  de  bine,  mi  s-a  părut.  Acel  Pate  cu 
care  s-a  măritat  mi-era  văr.  Suntem  cu  toţii  veri  aici,  la  Şapte  Pâraie.  Asta  nu  1-a 
împiedicat  să  facă  pe  zgârcitul  când  a  trebuit  să  mă  plătească.  Ridică  din  umeri. 
Cum  de  nobilul  tău  tată  nu  mă  cheamă  niciodată  să  cânt  la  Gemeni?  Nu  fac 
destulă  gălăgie  pentru  înălţimea  Sa?  îi  place  gălăgia,  am  auzit. 

—  Ai  adus  aurul?  întrebă  un  glas  răguşit,  din  spatele  lui. 

Merrett  avea  gâtlejul  uscat.  Haiduci  afurisiţi,  se  ascund  întotdeauna  în 
tufişuri.  La  fel  se  întâmplase  şi  în  pădurea  regelui:  ziceai  c-ai  prins  cinci  şi  alţi 
zece  ţâşneau  ca  din  senin. 

Când  se  întoarse,  erau  cu  toţii  în  jurul  lui,  o  şleahtă  slută  de  bătrâni  cu  pielea 
tăbăcită,  flăcăi  cu  obrajii  întinşi,  mai  tineri  decât  Petyr  Băşicuţă,  toţi  îmbrăcaţi  în 
zdrenţe  de  pânză  aspră,  piele  fiartă  şi  bucăţi  de  armuri  luate  de  pe  cadavre.  Cu  ei 
era  o  singură  femeie,  înfofolită  într-o  mantie  cu  glugă,  de  trei  ori  mai  mare  decât 
ea.  Merrett  era  prea  tulburat  ca  să-i  numere,  dar  păreau  a  fi  o  duzină,  poate 
douăzeci. 

—  Am  pus  o  întrebare.  Cel  care  vorbea  era  un  bărbat  voinic,  bărbos,  cu  dinţi 
verzi,  strâmbi,  şi  nasul  turtit,  mai  înalt  decât  Merrett,  dar  nu  aşa  de  pântecos.  Purta 
o  cască  pe  cap  şi  o  mantie  galbenă  pe  umerii-i  largi.  Unde  ţi-e  aurul? 

—  în  desaga  de  şa.  O  sută  de  dragoni  de  aur.  Merrett  îşi  drese  glasul:  O  să-i 
primiţi  când  voi  vedea  că  Petyr. . . 

Un  haiduc  îndesat,  cu  un  singur  ochi,  se  apropie  cu  paşi  mari,  înainte  ca 
Merrett  să  termine  ce  avea  de  spus,  îşi  vârî  nestingherit  mâna  în  desagă  şi  găsi 
punga.  Merrett  dădu  să-1  înhaţe,  dar  apoi  se  răzgândi.  Haiducul  dezlegă  punga, 
scoase  o  monedă  şi  o  muşcă. 

—  La  gust  e-n  regulă.  Cântări  punga  în  mână:  Şi  la  pipăit. 

Au  de  gând  să  ia  aurul  şi  să-l  păstreze  pe  Petyr,  gândi  Merrett  cuprins 
dintr-odată  de  panică. 

—  Asta  e  toată  răscumpărarea.  Tot  ce  aţi  cerut.  Palmele  îi  asudau.  Şi  le  şterse 
de  pantaloni.  Care  dintre  voi  e  Beric  Dondarion?  Dondarion  fusese  lord  înainte  să 
se  facă  haiduc,  poate  că  era,  încă,  un  om  de  onoare. 

—  Păi,  ăla  sunt  eu,  zise  bărbatul  chior. 

—  Eşti  un  mincinos  nenorocit,  Jack,  zise  bărbatul  cu  barba  lungă,  cel  în  mantie 

galbenă.  E  rândul  meu  să  fiu  Lordul  Beric. 

—  Asta  înseamnă  că  eu  trebuie  să  fiu  Thoros?  Cântăreţul  râse.  Lordul  meu, 
regret  că  trebuie  să-ţi  spun,  dar  Lordul  Beric  a  avut  treabă  în  altă  parte.  Vremurile 
sunt  tulburi  şi  sunt  multe  bătălii  de  purtat.  Dar  o  să  ne  descurcăm  întocmai  ca  el, 
să  n-ai  pic  de  teamă. 

Merrett  avea  teamă,  şi  încă  din  belşug.  Şi  pe  deasupra,  îi  bubuia  capul. 

—  V-aţi  căpătat  aurul,  zise  el.  Daţi-mi  nepotul  şi  am  plecat.  Petyr  îi  era,  de 
fapt,  nepot  pe  jumătate,  dar  n-avea  rost  să  intre  în  amănunte. 

—  E  în  pădurea  zeilor,  spuse  omul  cu  mantia  galbenă.  Te  ducem  la  el.  Notch, 
ţine  tu  calul  ăsta. 

Merrett  îi  întinse  căpăstrul  fără  tragere  de  inimă.  Nu  vedea  ce  altceva  putea  să 
facă. 

—  Plosca  mea,  se  auzi  spunând.  O  înghiţitură  de  vin,  să-mi  potolesc. . . 

—  Nu  bem  cu  cei  de  teapa  ta,  i-o  tăie  mantia  galbenă.  Pe  aici.  Vino  după  mine. 
Frunzele  foşneau  sub  picioarele  lor  şi  fiecare  pas  înfigea  o  suliţă  de  durere  în 

tâmpla  lui  Merrett.  înaintau  în  tăcere,  cu  vântul  şuierând  în  jurul  lor.  Ultimele 
raze  de  lumină  ale  soarelui  la  asfinţit  licăreau  în  ochii  lor,  pe  când  urcau  movilele 
acoperite  de  muşchi,  tot  ce  mai  rămăsese  din  donjon.  Dincolo  era  pădurea  zeilor. 

Petyr  Băşicuţă  atârna  de  creanga  unui  stejar,  cu  ştreangul  strâns  în  jurul  gâtului 
său  lung.  Pe  faţa  înnegrită,  ochii  îi  ieşeau  din  orbite,  privindu-1  pe  Merrett 
acuzator.  Ai  venit  prea  târziu,  păreau  să  spună.  Dar  sosise  la  timp.  Sosise  la  timp. 
Exact  când  i-au  spus. 

—  L-aţi  omorât,  spuse  el  cu  glas  răguşit. 

—  Foc  de  isteţ,  omul  ăsta,  zise  chiorul. 

Un  zimbru  tropăia  prin  capul  lui  Merrett.  Mamă,  ai  milă,  gândi  el. 

—  Am  adus  aurul. 

—  Frumos  din  partea  ta,  spuse  amabil  cântăreţul.  Vom  avea  grijă  să-1  cheltuim 
cu  folos. 

Merrett  întoarse  privirea  de  la  Petyr.  Simţea  un  gust  amar  în  fundul  gâtului. 

—  Nu. . .  n-aţi  avut  nici  un  drept. 

—  Am  avut  un  ştreang,  zise  mantia  galbenă.  E  destul  de  drept. 

Doi  dintre  haiduci  îl  înhăţară  pe  Merrett  de  mâini  şi  i  le  legară  strâns  la  spate. 
Era  prea  uluit  ca  să  protesteze. 

—  Nu,  reuşi  el  să  îngaime.  Am  venit  doar  ca  să-1  răscumpăr  pe  Petyr.  Aţi  spus 
că  dacă  aveţi  aurul  până  la  apusul  soarelui,  n-o  să  păţească  nimic. . . 

—  Păi,  zise  cântăreţul,  aici  ne-ai  prins,  lordul  meu.  întâmplător,  a  fost  un  fel  de 
minciună. 

Haiducul  chior  se  apropie  cu  un  colac  mare  de  sfoară  de  cânepă.  Răsuci  un 
capăt  pe  după  gâtul  lui  Merrett,  strânse  şi  îi  legă  un  nod  sub  ureche.  Celălalt  capăt 
îl  aruncă  peste  creanga  stejarului.  Bărbatul  voinic  cu  mantie  galbenă  îl  prinse. 

—  Ce  faceţi?  Merrett  ştia  cât  de  prostească  era  întrebarea,  dar  nu-i  venea  să 

creadă,  nici  măcar  acum,  ce  se  întâmpla.  N-aţi  îndrăzni  vreodată  să  spânzuraţi  un 
Frey. 

Mantia  galbenă  râse. 

—  Ăstălalt,  băiatul  bubos,  a  zis  acelaşi  lucru. 

Nu  vorbeşte  serios.  Nu  se  poate  să  vorbească  serios. 

—  Tata  o  să  vă  plătească.  Puteţi  să  mă  răscumpăraţi  cu  bani  frumoşi.  Valorez 
mai  mult  decât  Petyr,  de  două  ori  mai  mult. 

Cântăreţul  oftă. 

—  O  fi  Lordul  Walder  pe  jumătate  orb,  dar  nu-i  aşa  de  prost  ca  să  muşte  de 
două  ori  aceeaşi  momeală.  Mă  tem  că  data  viitoare  o  să  trimită  o  sută  de  săbii  în 
loc  de  o  sută  de  dragoni. 

—  Da.  Merrett  încerca  să  pară  aspru,  dar  glasul  îl  trăda.  O  să  trimită  o  mie  de 
săbii  şi  o  să  vă  omoare  pe  toţi. 

—  Mai  întâi  trebuie  să  ne  prindă.  Cântăreţul  aruncă  o  privire  către  Petyr.  Şi  nu 
ne  poate  spânzura  de  două  ori,  ce  zici?  Scoase  un  sunet  melancolic  de  pe  strunele 
harpei  sale  de  lemn.  Gata  acum,  nu  te  mai  scăpa  pe  tine.  Nu  trebuie  decât  să-mi 
răspunzi  la  o  întrebare  şi  le  spun  să-ţi  dea  drumul. 

Merrett  era  gata  să  le  spună  orice,  dacă  asta  îi  putea  salva  viaţa. 

—  Ce  vrei  să  ştii?  îţi  spun  adevărul,  jur. 
Haiducul  îi  zâmbi  încurajator. 

—  Păi,  întâmplarea  face  să  căutăm  un  câine  care  a  fugit. 

—  Un  câine?  Merrett  nu  pricepea.  Ce  fel  de  câine? 

—  Răspunde  la  numele  de  Sandor  Clegane.  Thoros  zice  că  se  îndrepta  spre 
Gemeni.  Am  dat  de  plutaşii  care  l-au  trecut  peste  Trident  şi  de  bietul  amărât  pe 
care  1-a  jefuit  pe  drumul  regelui.  L-ai  văzut  cumva  la  nuntă? 

—  Nunta  Roşie?  Merrett  avea  senzaţia  că  ţeasta  îi  era  pe  cale  să  explodeze,  dar 
încercă  să-şi  amintească.  Fusese  atâta  zăpăceală,  dar  cu  siguranţă  cineva  ar  fi 
pomenit  de  câinele  lui  Joffrey,  dacă  ar  fi  fost  văzut  adulmecând  prin  preajma 
Gemenilor.  N-a  fost  în  castel.  Nici  în  sala  de  ospăţ. . .  Se  poate  să  fi  fost  la  ospăţul 
bastarzilor  sau  în  tabără,  dar. . .  nu,  cineva  ar  fi  spus. . . 

—  Se  pare  că  avea  cu  el  un  copil,  zise  cântăreţul.  O  fată  sfrijită,  de  vreo  zece 
ani.  Sau  poate  un  băiat  de  vârsta  asta. 

—  Nu  cred,  zise  Merrett.  Nu,  din  câte  ştiu  eu. 

—  Nu?  Ah,  ce  păcat!  Ei,  bine,  sus  cu  tine. 

—  Nu,  ţipă  Merrett.  Nu,  nu,  ţi-am  răspuns,  ai  zis  că-mi  dai  drumul. 

—  Mi  se  pare  că  am  zis  că  o  să  le  spun  să-ţi  dea  drumul.  Cântăreţul  se  uită  la 
mantia  galbenă.  Lem,  dă-i  drumul. 

—  Du -te  naibii,  răspunse  haiducul  vânjos,  pe  un  ton  răstit. 

Cântăreţul  ridică  din  umeri  şi  începu  să  cânte  Ziua  în  care  l-au  spânzurat  pe 
Robin  cel  Negru. 

—  Vă  rog.  Ultimii  stropi  de  curaj  i  se  prelingeau  pe  picior.  Nu  v-am  făcut  nici 

un  rău.  Am  adus  aurul,  aşa  cum  aţi  spus.  Am  răspuns  la  întrebare.  Am  copii. 

—  Tânărul  Lup  nu  va  avea  niciodată,  i-o  tăie  haiducul  chior. 
Merrett  nici  nu  putea  să  gândească  din  cauza  durerii  bubuitoare  de  cap. 

—  Ne-a  umilit.  Tot  regatul  râdea,  a  trebuit  să  ne  spălăm  onoarea.  Tatăl  său 
spusese  toate  astea  şi  încă  mai  multe. 

—  Poate.  Ce  ştiu  nişte  ţărani  nenorociţi  despre  onoarea  unui  lord?  Mantia 
galbenă  îşi  înfăşură  capătul  funiei  în  jurul  încheieturii,  de  trei  ori.  Dar  ştim  câte 
ceva  despre  crimă. 

—  Nu  crimă.  Glasul  lui  Merrett  era  ascuţit.  A  fost  răzbunare,  am  avut  dreptul 
la  răzbunare.  A  fost  război.  Aegon,  noi  îi  ziceam  Clopoţel,  bietul  nătâng  n-a  făcut 
nici  un  rău  nimănui.  Lady  Stark  i-a  tăiat  beregata.  Am  pierdut  cincizeci  de  oameni 
în  tabere.  Ser  Garse  Goodbrook,  soţul  Kyrei,  şi  Ser  Tytos,  fiul  lui  Jared. . .  cineva 
i-a  crăpat  ţeasta  cu  un  topor. . .  Lupul  străvechi  al  lui  Stark  a  omorât  patru  câini  de 
vânătoare  şi  i-a  smuls  îngrijitorului  braţul  din  umăr,  chiar  şi  după  ce  l-am  umplut 
de  săgeţi... 

—  Aşa  că  i-aţi  cusut  capul  pe  gâtul  lui  Robb  Stark,  după  ce  au  murit  amândoi, 
zise  mantia  galbenă. 

—  Tatăl  meu  a  făcut  asta.  Eu  n-am  făcut  decât  să  beau.  N-aţi  omorî  un  om 
fiindcă  a  băut.  Atunci,  Merett  îşi  aminti  ceva,  ceva  care  i-ar  fi  putut  aduce 
salvarea.  Se  spune  că  Lordul  Beric  dă  oricui  şansa  la  judecată,  că  nu  omoară  un 
om  dacă  nu  există  o  dovadă  împotriva  lui.  Nu  puteţi  dovedi  nimic  împotriva  mea. 
Nunta  Roşie  a  fost  opera  tatălui  meu  şi  a  lui  Ryman  şi  a  Lordului  Bolton.  Lothar  a 
potrivit  corturile  în  aşa  fel  încât  să  se  prăbuşească  şi  a  pus  arcaşii  în  galerie,  cu 
muzicanţii.  Bastardul  Walder  a  condus  atacul  în  tabere...  Pe  ei  îi  vreţi,  nu  pe 
mine.  Eu  n-am  făcut  decât  să  beau  nişte  vin. . .  N- aveţi  martori. 

—  în  privinţa  asta  te  înşeli.  Cântăreţul  se  întoarse  spre  femeia  cu  glugă. 
Doamna  mea? 

Haiducii  se  dădură  în  lături  şi  ea  se  apropie,  fără  un  cuvânt.  Când  îşi  coborî 
gluga,  ceva  se  strânse  în  pieptul  lui  Merrett  şi,  pentru  o  clipă,  îşi  pierdu  răsuflarea. 
Nu.  Nu,  am  văzut- o  murind.  A  zăcut  moartă  o  zi  şi- o  noapte,  până  când  au 
dezbrăcat-  o  şi  i-  au  aruncat  trupul  în  râu.  Raymund  i-  a  despicat  beregata  de  la  o 
ureche  la  alta.  Era  moartă. 

Mantia  şi  gulerul  îi  ascundeau  rana  pe  care  i-o  făcuse  sabia  fratelui  lui,  dar  faţa 
îi  era  mai  descompusă  decât  şi-o  amintea.  Carnea  i  se  terciuise  în  apă  şi  avea 
culoarea  laptelui  acru.  Jumătate  din  păr  îi  căzuse,  iar  restul  era  alb  şi  sfărâmicios 
ca  al  unei  baborniţe.  Sub  scalpul  devastat,  faţa  era  numai  piele  sfâşiată  şi  sânge 
negru,  acolo  unde  se  zgâriase  cu  unghiile.  Dar  ochii  erau  cei  mai  înfiorători.  Ochii 
ei  îl  vedeau  şi  erau  plini  de  ură. 

—  Nu  vorbeşte,  spuse  bărbatul  voinic  în  mantie  galbenă.  Voi,  nenorociţilor, 
i-aţi  tăiat  gâtul  prea  adânc  ca  să  poată  vorbi.  Dar  îşi  aduce  aminte.  Se  întoarse 
către  femeia  moartă  şi  spuse:  Ce  spui,  doamna  mea?  A  luat  şi  el  parte? 

Ochii  lui  Catelyn  nu-1  părăsiră  nici  o  clipă.  înclină  din  cap. 

Merrett  Frey  deschise  gura  să  se  apere,  dar  laţul  îi  înăbuşi  cuvintele.  Picioarele 
i  se  ridicară  de  la  pământ,  cu  funia  tăindu-i  adânc  în  carne,  sub  bărbie.  Sus,  în  aer, 
zvâcni  lovind  cu  picioarele,  răsucindu-se,  sus,  mai  sus,  tot  mai  sus. 

Anexă 

REGII  ŞI  CURŢILE  LOR 


REGELE  DE  PE  TRONUL  DE  FIER 

JOFFREY  BARATHEON,  Primul  pe  Numele  Său,  un  băiat  de  treisprezece 
ani,  fiul  cel  mare  al  Regelui  Robert  I  Baratheon  şi  al  Reginei  Cersei  din  Casa 
Lannister, 

•  mama  lui,  REGINA  CERSEI  din  Casa  Lannister,  Regentă  şi  Protectoare  a 
Regatului, 

•  mercenarii  lui  Cersei: 

•  SER  OSFRYD  KETTLEBLACK,  fratele  mai  tânăr  al  lui  Ser  Osmund 
Kettleblack  din  Garda  Regală, 

•  SER  OSNEY  KETTLEBLACK,  fratele  cel  mai  mic  al  lui  Ser  Osmund  şi 
Ser  Osfryd, 

•  sora  lui,  PRINŢESA  MYRCELLA,  o  fată  de  nouă  ani,  pupila  Prinţului 
Doran  Martell  de  la  Sunspear, 

•  fratele  lui,  PRINŢUL  TOMMEN,  un  băiat  de  opt  ani,  următorul  moştenitor 
al  Tronului  de  Fier, 

•bunicul  lui,  TYWIN  LANNISTER,  Lord  de  Casterly  Rock,  Păzitor  al 
Apusului  şi  Mână  a  Regelui, 

•  unchii  şi  verii  săi  pe  linie  paternă: 

•fratele  tatălui  său,  STANNIS  BARATHEON,  Lord  rebel  de  Piatra 
Dragonului,  autointitulat  Regele  Stannis  întâiul, 

•  fiica  lui  Stannis,  SHDREEN,  o  fată  de  unsprezece  ani, 

•fratele  tatălui  său,  [RENLY  BARATHEON],  Lord  rebel  de  Capătul 
Furtunii,  ucis  în  mijlocul  armatei  sale, 

•  fratele  bunicii  sale,  SER  ELDON  ESTERMONT, 

•  fiul  lui  Ser  Eldon,  SER  AEMON  ESTERMONT, 

•  fiul  lui  Ser  Aemon,  SER  ALYN  ESTERMONT, 

•  unchii  şi  mătuşile  sale  pe  linie  maternă: 

•  fratele  mamei  sale,  SER  JAIME  LANNISTER,  zis  REGICIDUL,  Lord 
Comandant  al  Gărzii  Regale,  prizonier  la  Riverrun, 

•  fratele  mamei  sale,  TYRION  LANNISTER,  numit  PEZEVENGHIUL,  un 
pitic  rănit  în  Bătălia  de  la  Apa  Neagră, 

•  scutierul  lui  Tyrion,  PODRICK  PAYNE, 

•  căpitanul  gărzilor  lui  Tyrion,  SER  BRONN  DE  LA  APA  NEAGRĂ,  un 
fost  mercenar, 

•  concubina  lui  Tyrion,  SHAE,  o  prostituată,  acum  slujind  drept  camerista 
lui  Lollys  Stokeworth, 

•  fratele  bunicului  său,  SER  KEVAN  LANNISTER, 

•  fiul  lui  Ser  Kevan,  SER  LANCEL  LANNISTER,  fost  scutier  al  Regelui 
Robert,  rănit  în  Bătălia  de  la  Apa  Neagră,  fiind  la  un  pas  de  moarte, 

•  fratele  bunicului  său,  [TYGETT  LANNISTER],  care  a  murit  de  vărsat, 

•  fiul  lui  Tygett,  TYREK  LANNISTER,  un  scutier,  dat  dispărut  după 
marea  răzmeriţă, 

•  soţia  copilă  a  lui  Tyrek,  LADY  ERMESANDE  HAYFORD, 

•  rudele  sale  de  obârşie  modestă,  bastarzii  Regelui  Robert: 

•  MYA  STONE,  o  fată  de  nouăsprezece  ani,  în  slujba  Lordului  Nestor  Royce 
la  Castelul  Lunii, 

•  GENDRY,  un  ucenic  fierar,  fugar  în  ţinuturile  riverane,  care  nu-şi  cunoaşte 
obârşia, 

•  EDRIC  STORM,  singurul  bastard  recunoscut  al  Regelui  Robert,  pupil  al 
unchiului  său  Stannis,  la  Piatra  Dragonului, 

•  Garda  sa  Regală: 

•  SER  JAIME  LANNISTER,  Lord  Comandant, 

•  SER  MERYN  TRANT, 

•  SER  BALON  SWANN, 

•  SER  OSMUND  KETTLEBLACK, 

•  SER  LORAS  TYRELL,  Cavalerul  Florilor, 

•  SER  ARYS  OAKHEART, 

•  consiliul  său  mic: 

•  LORDUL  TYWIN  LANNISTER,  Mâna  Regelui, 

•  SER  KEVAN  LANNISTER,  maestru  al  pravilelor, 

•  LORDUL  PETYR  BAELISH,  zis  DEGEŢEL,  maestru  vistiernic, 

•  VARYS,  un  eunuc  numit  PĂIANJENUL  maestru  al  şoptitorilor, 

•  LORDUL  MACE  TYRELL,  comandant  al  corăbiilor, 

•  MARELE  MAESTER  PYCELLE, 

•  curtea  şi  supuşii  săi: 

•  SER  ILYN  PAYNE,  Dreptatea  Regelui,  un  călău, 

•LORDUL    HALLYNE,    PIROMANTUL,    un    înţelept    al  Ghildei 
Alchimiştilor, 

•  BĂIATUL  LUNII,  un  farsor  şi  un  bufon, 

•  ORMOND  DIN  ORAŞUL  VECHI,  harpist  şi  bard  regal, 

•  DONTOS  HOLLARD,  un  bufon  beţiv,  fost  cavaler,  numit  înainte  SER 
DONTOS  CEL  ROŞU, 

•  JALABHAR  XHO,  Prinţ  al  Văii  Florii  Roşii,  exilat  din  Insulele  Verii. 

•  LADY  TANDA  STOKEWORTH, 

•  fiica  ei  FALYSE,  măritată  cu  Ser  Balman  Byrch, 

•  fiica  ei  LOLLYS,  de  treizeci  şi  patru  de  ani,  nemăritată,  slabă  la  minte  şi 
însărcinată  de  pe  urma  unui  viol, 

•  vindecătorul  şi  sfetnicul  ei,  MAESTER  FRENKEN, 

•  LORDUL  GYLES  ROSBY,  un  bătrân  bolnăvicios, 

•  SER  TALLAD,  un  tânăr  cavaler  cu  perspective, 

•  LORD  MORROS  SLYNT,  un  scutier,  fiul  cel  mare  al  fostului  Comandant 
al  Gărzii  Oraşului, 

•  JOTHOR  SLYNT,  fratele  său  mai  mic,  un  scutier, 

•  DANOS  SLYNT,  fratele  său  şi  mai  mic,  un  paj, 

•  SER  BOROS  BLOUNT,  un  fost  cavaler  al  Gărzii  Regale,  demis  pentru 
laşitate  de  Regina  Cersei, 

•  JOSMYN  PECKLEDON,  un  scutier,  erou  al  Bătăliei  de  la  Apa  Neagră, 

•  SER  PHILIP  FOOTE,  devenit  Lord  al  Hotarelor  pentru  vitejia  sa  din 
timpul  Bătăliei  de  la  Apa  Neagră, 

•  SER  LOTHOR  BRUNE,  zis  LOTHOR  MÂNCĂTORUL-DE-MERE, 
pentru  faptele  sale  din  timpul  Bătăliei  de  la  Apa  Neagră,  un  fost  călăreţ 
liber  în  serviciul  Lordului  Baelish, 

•  alţi  lorzi  şi  cavaleri  de  la  Debarcaderul  Regelui: 

•  MATHIS  ROWAN,  Lord  de  Goldengrove, 

•  PAXTER  REDWYNE,  Lord  de  Arbor, 

•  fiii  gemeni  ai  Lordului  Paxter,  SER  HORAS  şi  SER  HOBBER,  porecliţi 
OROAREA  şi  BĂLOSUL, 

•  vindecătorul  Lordului  Redwyne,  MAESTER  BALLABAR, 

•  ARDRIAN  CELTIGAR,  Lordul  Insulei  Cleştelui, 

•LORDUL  ALESANDER  STAEDMON,  supranumit  IUBITORUL  DE 
GOLOGANI, 

•  SER  BONIFER  HASTY,  zis  Cel  Bun,  un  cavaler  vestit, 

•  SER  DONNEL  SWANN,  moştenitor  la  Coiful  de  Piatră, 

•  SER  RONNET  CONNINGTON,  zis  RONNET  CEL  ROŞU,  Cavalerul  de 
la  Cuibarul  Grifonului, 

•  AURANE  WATERS,  Bastardul  de  la  Driftmark, 

•  SER  DERMOT  DE  LA  RAINWOOD,  un  cavaler  vestit, 


274 


•  SER  TIMON  SCRAPESWORD,  un  cavaler  vestit, 

•  oamenii  de  la  Debarcaderul  Regelui: 

•  Garda  Oraşului  („mantiile  aurii") 

•  [SER  JACELYN  BYWATER],  zis  MÂNA  DE  FIER,  Comandant  al 
Gărzii  Oraşului,  ucis  de  propriii  săi  oameni  în  timpul  Bătăliei  de  la  Apa 
Neagră, 

•  SER  ADDAM  MARBRAND,  Comandant  al  Gărzii  Oraşului,  succesorul 
lui  Ser  Jacelyn, 

•  CHATAYA,  matroana  unui  bordel  de  lux, 

•  ALAYAYA,  fiica  ei, 

•  DANCY,  MAREI,  JAYDE,  fete  de  la  bordelul  Chatayei, 

•  TOBHO  MOTT,  un  maestru  armurier, 

•  BURTA  DE  FIER,  un  fierar, 

•  HARMISH  HARPISTUL,  un  vestit  cântăreţ, 

•  COLLIO  QUAYNIS,  un  cântăreţ  Tyroshi, 

•  BETHANY  DEGETE  FRUMOASE,  o  cântăreaţă, 

•  ALARIC  DIN  EYSEN,  un  cântăreţ  rătăcitor, 

•  GALYEON  DIN  CUY,  un  cântăreţ  renumit  pentru  lungimea  cântecelor 
sale, 

•  SYMON  GURĂ  DE  ARGINT,  un  cântăreţ. 

Blazonul  Regelui  Joffrey  înfăţişează  cerbul  încoronat  al  Casei  Baratheon, 
negru  pe  fond  auriu,  şi  leul  Casei  Lannister,  auriu  pe  fond  purpuriu,  gata  de  atac. 

REGELE  NORDULUI 
REGELE  TRIDENTULUI 

ROBB  STARK,  Lord  de  Winterfell,  Rege  al  Nordului  şi  Rege  al  Tridentului, 
fiul  cel  mare  al  lui  Eddard  Stark,  Lord  de  Winterfell,  şi  al  lui  Lady  Catelyn  din 
Casa  Tully, 

•  lupul  său  străvechi,  VÂNTUL  CENUŞIU, 

•  mama  lui,  LADY  CATELYN,  din  Casa  Tully,  văduva  Lordului  Eddard 
Stark, 

•  fraţii  şi  surorile  lui; 

•  sora  lui,  PRINŢESA  ŞANSA,  o  fecioară  de  doisprezece  ani,  prizonieră  la 
Debarcaderul  Regelui, 

•  lupul  străvechi  al  Şansei,  [LADY],  ucis  la  Castelul  Dany, 

•  sora  lui,  PRINŢESA  ARYA,  o  fată  de  zece  ani,  dată  dispărută  şi  socotită 
moartă, 

•  lupul  străvechi  al  Aryei,  NYMERIA,  dispărut  lângă  Trident, 

•  fratele  lui,  PRINŢUL  BRANDON,  numit  BRAN,  moştenitor  al  Nordului, 
un  băiat  de  nouă  ani,  socotit  mort, 

•  lupul  străvechi  al  lui  Bran,  VARĂ, 

•  prietenii  şi  protectorii  lui  Bran: 

•  MEERA  REED,  o  fată  de  şaisprezece  ani,  fiica  Lordului  Howland 
Reed  de  la  Garda  Apei  Cenuşii, 

•  JOJEN  REED,  fratele  ei,  în  vârstă  de  treisprezece  ani, 

•  HODOR,  un  argat  sărac  cu  duhul,  înalt  de  doi  metri, 

•  fratele  lui,  PRINŢUL  RICKON,  un  băiat  de  patru  ani,  socotit  mort, 

•  lupul  străvechi  al  lui  Rickon,  CÂINELE  LĂŢOS, 

•  tovarăşa  şi  protectoarea  lui  Rickon: 

•  OSHA,  o  femeie  sălbatică,  fostă  slujitoare  în  bucătăriile  Winterfellului, 

•  fratele  lui  vitreg,  JON  SNOW,  Frate  Jurat  al  Rondului  de  Noapte, 

•  lupul  străvechi  al  lui  Jon,  NĂLUCĂ, 

•  unchii  şi  mătuşile  sale  pe  linie  paternă: 

•  fratele  mai  mare  al  tatălui  său,  [BRANDON  STARK],  ucis  la  porunca 
Regelui  Aerys  al  Il-lea  Targaryen, 

•  sora  tatălui  său,  [LYANNA  STARK],  moartă  în  Munţii  Dornului,  în  timpul 
Rebeliunii  lui  Robert, 

•  fratele  mai  mic  al  tatălui  său,  BENJEN  STARK,  un  om  al  Rondului  de 
Noapte,  pierdut  dincolo  de  Zid, 

•  unchii  şi  mătuşile  sale  pe  linie  maternă: 

•  sora  mai  mică  a  mamei  sale,  LYSA  ARRYN,  Lady  de  Eyrie,  văduva 
Lordului  Jon  Arryn, 

•  fiul  lor,  ROBERT  ARRYN,  Lord  de  Eyrie, 

•  fratele  mai  mic  al  mamei  sale,  SER  EDMURE  TULLY,  moştenitor  al 
Riverrunului, 

•  fratele  bunicului  său,  SER  BRYNDEN  TULLY,  zis  PEŞTELE  NEGRU, 

•  supuşii  şi  tovarăşii  lui  de  luptă: 

•  scutierul  său,  OLYVAR  FREY, 

•  SER  WENDEL  MANDERLY,  cel  de-al  doilea  fiu  al  Lordului  de  Portul 
Alb, 

•  PATREK  MALLISTER,  moştenitor  de  Seagard, 

•  DACEY  MORMONT,  fiica  cea  mare  a  lui  Lady  Maege  Mormont  şi 
moştenitoare  a  Insulei  Ursului, 

•  JON  UMBER,  zis  MICULJON,  moştenitor  la  Ultima  Vatră, 
•DONNEL  LOCKE,   OWEN  NORREY,  ROBIN  FLINT,   oameni  ai 

Nordului, 

•  lorzii-stegari,  căpitanii  şi  comandanţii  lui: 

•  cu  armata  lui  Robb  în  Ţinuturile  Vestului): 

•  SER  BRYNDEN  TULLY,  PEŞTELE  NEGRU,  comandant  al  iscoadelor  şi 
cercetaşilor, 

•  JON  UMBER,  numit  MARELEJON,  comandant  al  ariergărzii, 

•  RICKARD  KARSTARK,  Lord  de  Karhold, 

•  GALBART  GLOVER,  Stăpân  peste  Deepwood  Motte, 

•  MAEGE  MORMONT,  Doamnă  de  Insula  Ursului, 

•  [SER  STEVRON  FREY],  fiul  cel  mare  al  Lordului  Walder  Frey  şi 
moştenitor  al  Gemenilor,  mort  la  Oxcross, 

•  fiul  cel  mare  al  lui  Ser  Stevron,  SER  RYMAN  FREY 

•  fiul  lui  Ser  Ryman,  WALDER  FREY  CEL  NEGRU, 

•  MARTYN  RIVERS,  un  bastard  al  Lordului  Walder  Frey, 

•  (cu  oastea  lui  Roose  Bolton  la  Harrenhal): 

•  ROOSE  BOLTON,  Lord  de  Dreadfort, 

•  SER  AENYS  FREY,  SER  JARED  FREY,  SER  HOSTEEN  FREY,  SER 
DANWELL  FREY, 

•  fratele  lor  vitreg,  bastardul  RONEL  RIVERS, 

•  SER  WYLAS  MANDERLY,  moştenitor  la  Portul  Alb, 

•  SER  KYLECONDON,  un  cavaler  în  serviciul  lui, 

•  RONNEL  STOUT, 

•  VARGO  HOAT  din  Oraşul  Liber  Qohor,  căpitan  al  companiei  de  mercenari 
numite  Bravii  Camarazi, 

•  secundul  lui,  URSWYCK,  zis  CREDINCIOSUL, 

•  secundul  lui,  SEPTONUL  UTT, 

•TIMEON  DIN  DORNE,  RORGE,  IDDO,  GRASUL  ZOLLO, 
MUŞCĂTORUL,  TOGG  IOTH  din  Ibben,  PYG,  TREI-DEGETE,  oamenii 
lui, 

•  QYBURN,  un  maester  fără  colan  şi  fost  necromant,  vindecătorul  lui, 

•  (cu  oastea  oamenilor  Nordului,  la  Duskendale): 

•  ROBERT  GLOVER,  de  la  Deepwood  Motte, 

•  SER  HELMAN  TALLHART  de  la  Castelul  lui  Torrhen, 

•  HARRION  KARSTARK,  singurul  fiu  supravieţuitor  al  Lordului  Rickard 

Karstark  şi  moştenitor  la  Karhold, 

•  (călătorind  spre  Nord  cu  osemintele  Lordului  Eddard): 

•  HALLIS  MOLLEN,  căpitan  al  gărzilor  pentru  Winterfell, 

•  JACKS  QUENT,  SHADD,  oşteni, 

•  lorzii  lui  stegari  şi  castelanii  de  la  nord: 

•  WYMAN  MANDERLY,  Lord  de  Portul  Alb, 

•  HOWLAND  REED  de  la  Garda  Apei  Cenuşii,  un  om  al  mlaştinilor, 

•  LYESSA  FLINT,  Doamna  de  Garda  Văduvei, 

•  ONDREW  LOCKE,  Lord  de  Castelul  Vechi,  un  bătrân, 

•  [CLEY  CERWYN],  Lord  de  Cerwyn,  un  băiat  de  paisprezece  ani,  ucis  în 
bătălia  de  la  Winterfell, 

•  sora  lui,  JONELLE  CERWYN,  o  fecioară  de  treizeci  şi  doi  de  ani,  acum 
Lady  de  Cerwyn, 

•  [LEONALD  TALLHART],  un  frate  mai  tânăr  al  lui  Ser  Helman,  castelan 
la  Castelul  lui  Torrhen,  ucis  în  bătălia  de  la  Winterfell, 

•  soţia  lui  Leobald,  BERENA  din  Casa  Hornwood, 

•  fiul  lui  Leobald,  BEREN,  un  băiat  de  zece  ani, 

•  fiul  lui  Ser  Helman,  [BENFRED],  ucis  de  oamenii  de  fier  la  Ţărmul 
Stâncos, 

•  fiica  lui  Ser  Helman,  EDD  ARA,  o  fată  de  nouă  ani,  moştenitoare  la 
Castelul  lui  Torrhen, 

•  LADY  SYBELLE,  soţia  lui  Robert  Glover,  ostatică  al  Ashei  Greyjoy  la 
Deepwood  Motte, 

•  fiul  lui  Robert,  GAWEN,  în  vârstă  de  trei  ani,  moştenitor  de  drept  la 
Deepwood  Motte,  ostatic  al  Ashei  Greyjoy, 

•  fiica  lui  Robert,  ERENA,  o  copilă  de  un  an,  ostatică  a  Ashei  Greyjoy  la 
Deepwood  Motte, 

•  LARENCE  SNOW,  fiul  bastard  al  Lordului  Hornwood,  pupil  al  lui 
Galhard  Glover,  în  vârstă  de  treisprezece  ani,  ostatic  al  Ashei  Greyjoy  la 
Deepwood  Motte. 

Blazonul  Regelui  Nordului  este  acelaşi  de  mii  de  ani,  lupul  străvechi  cenuşiu 
al  Casei  Stark  de  Winterfell,  alergând  pe  un  câmp  alb  de  gheaţă. 

REGELE  DE  LA  MAREA  ÎNGUSTĂ 

STANNIS  BARATHEON,  Primul  pe  Numele  Său,  cel  de-al  doilea  fiu  al 
Lordului  Steffon  Baratheon  şi  al  lui  Lady  Cassana  din  Casa  Estermont,  fost  Lord 
de  Piatra  Dragonului, 

•  soţia  sa,  REGINA  SELYSE  din  Casa  Florent, 

•  PRINŢESA  SHIREEN,  fiica  lor,  o  fată  de  unsprezece  ani, 

•  CHIP  PETICIT,  bufonul  ei  slab  la  minte, 

•  nepotul  lui  de  obârşie  umilă,  EDRIC  STORM,  un  băiat  de  doisprezece  ani, 
fiul  bastard  al  Regelui  Robert  cu  Delena  Florent, 

•  scutierii  lui,  DEVAN  SEAWORTH  şi  BRYEN  FARRING, 

•  curtea  şi  supuşii  săi: 

•  LORDUL  ALESTER  FLORENT,  Lord  de  Cetatea  Brightwater  şi  Mână  a 
Regelui,  unchiul  reginei, 

•  SER  AXELL  FLORENT,  castelan  al  Pietrei  Dragonului  şi  comandant  al 
oamenilor  reginei,  unchiul  Reginei  Selyse, 

•LADY  MELISANDRE  DE  ASSHAI,  numită  FEMEIA  ROŞIE,  o 
preoteasă  a  lui  R'hllor,  Stăpânul  Luminii  şi  Zeu  al  Focului  şi  al  Umbrei, 

•  MAESTER  PYLOS,  vindecător,  preceptor  şi  sfetnic, 

•SER  DAVOS  SEAWORTH,  numit  CAVALERUL  CEAPA  şi  uneori 
MÂNĂ  SCURTĂ,  fost  contrabandist, 

•  soţia  lui  Davos,  MARYA,  fiica  unui  tâmplar, 
•  cei  şapte  fii  ai  lor: 

•  [DALE],  mort  la  Apa  Neagră 

•  [ALLARD],  mort  la  Apa  Neagră 

•  [MATTHOS],  mort  la  Apa  Neagră 

•  [MARIC],  mort  la  Apa  Neagră 

•  DEVAN,  scutier  al  Regelui  Stannis, 

•  STANNIS,  un  băiat  de  nouă  ani, 

•  STEFFON,  un  băiat  de  şase  ani, 

•  SALLADHOR  SAAN  din  Oraşele  Libere  ale  Lysului,  autointitulat  Prinţ  al 
Mării  înguste  şi  Lord  de  Golful  Apei  Negre,  căpitan  al  corăbiei  Valyriana 
şi  al  unei  flote  de  galere, 

•  MEIZO  MAHR,  un  eunuc  în  slujba  lui, 

•  KHORANE  SATHMANTES,  căpitan  al  galerei  sale  Dansul  Shayaîaiei, 

„TERCI"  şi  „MREANĂ",  doi  temniceri, 


•  lorzii  lui  stegari: 

•  MONTERYS  VELARYON,  Lord  al  Valurilor  şi  Stăpân  al  Driftmarkului, 
un  băiat  de  şase  ani, 

•  DURAN  BAR  EMMON,  Lord  de  Sharp  Point,  un  băiat  de  cincisprezece 
ani, 

•  SER  GILBERT  FARRING,  castelan  de  Capătul  Furtunii, 

•  LORDUL  ELWOOD  MEADOWS,  secundul  lui  Ser  Gilbert, 

•  MAESTER  JURNE,  sfetnicul  şi  vindecătorul  lui  Ser  Gilbet, 
•LORDUL  LUCOS  CHYTTERING,  zis  MICUL  LUCOS,  un  tânăr  de 

şaisprezece  ani, 

•  LESTER  MORRIGEN,  Lord  de  Cuibul  Ciorilor, 

•  cavalerii  şi  supuşii  lui: 

•  SER  LORAS  ESTERMONT,  unchiul  regelui  dinspre  partea  mamei, 

•  fiul  lui,  SER  ANDREW  ESTERMONT, 

•SER  ROLLAND  STORM,  zis  Bastardul  de  la  Cântecul  Nopţii,  fiul 

nelegitim  al  răposatului  Lord  Bryen  Caron, 
•SER  PARMEN  CRANE,  zis  PARMEN  CEL  PURPURIU,  ostatic  la 

Highgarden, 

•  SER  ERREN  FLORENT,  fratele  mai  tânăr  al  Reginei  Selyse,  ostatic  la 
Highgarden, 

•  SER  GERALD  GLOWER, 

•  SER  TRISTON  de  Tally  Hill,  cândva  în  serviciul  Lordului  Guncer 
Sunglass, 

•  LEWYS,  zis  Precupeaţa, 

•  OMER  MURĂ, 

Regele  Stannis  şi-a  luat  drept  blazon  inima  înflăcărată  a  Stăpânului  Luminii:  o 
inimă  roşie  înconjurată  de  flăcări  portocalii  pe  un  fond  galben.  în  interiorul  inimii 
este  înfăţişat  cerbul  negru  încoronat  al  Casei  Baratheon. 

REGINA  DE  DINCOLO  DE  APĂ 

DAENERYS  TARGARYEN,  Prima  pe  Numele  Ei,  Khaleesi  a  neamului 
Dothraki,  numită  Daenerys  Născută  din  Furtună,  cea  Nearsă,  Mamă  a  Dragonilor 
şi  singurul  moştenitor  în  viaţă  al  Regelui  Aerys  al  II-lea  Targaryen,  văduva  lui 
Khal  Drogo  al  Dothrakilor, 

•  puii  ei  de  dragon,  DROGON,  VISERION,  RHAEGAL, 

•  Garda  Reginei: 

•  SER  JORAH  MORMONT,  cândva  Lord  de  Insula  Ursului,  exilat  pentru 
negoţul  cu  sclavi, 

•  JHOGO,  ko  şi  cavaler  de  sânge,  biciul, 

•  AGGO,  ko  şi  cavaler  de  sânge,  arcul, 

•  RAKHARO,  ko  şi  cavaler  de  sânge,  arakhul, 

•  VÂNJOSUL  BELWAS,  un  eunuc,  fost  sclav  din  arenele  de  luptă  ale 
Meereenului, 

•  bătrânul  ei  scutier,  ARSTAN  BARBĂ-ALBĂ,  un  bărbat  din  Westeros, 

•  slujnicele  ei: 

•  IRRI,  o  fată  Dothraki  de  cincisprezece  ani, 

•  JHIQUI,  o  fată  Dothraki  de  paisprezece  ani, 

•  GROLEO,  căpitan  al  marii  corăbii  Balerion,  un  navigator  Pentoshi  în  slujba 
lui  Illyrio  Mopatis, 

•  rudele  ei  decedate: 

•  [RHAEGAR],  Prinţ  de  Piatra  Dragonului  şi  moştenitor  al  Tronului  de  Fier, 
ucis  la  Trident  de  Regele  Robert, 

•  [RHAENYS],  fiica  lui  Rhaegar  cu  Elia  de  Dorne,  ucisă  în  timpul  Jafului 
de  la  Debarcaderul  Regelui, 

•  [AEGON],  fiul  lui  Rhaegar  cu  Elia  de  Dorne,  ucis  în  timpul  Jafului  de  la 
Debarcaderul  Regelui, 

•  [VISERYS],  fratele  ei,  autointitulat  Regele  Viserys,  Cel  de-al  Treilea  pe 
Numele  Său,  numit  Regele  Cerşetor,  ucis  în  Vaes  Dothrak  de  Khal  Drogo, 

•  [DROGO],  soţul  ei,  un  mare  khal  al  neamului  Dothraki,  neînvins  în  bătălii, 
mort  din  pricina  unei  răni, 

•  [RHAEGO],  fiul  născut  mort  al  lui  Daenerys  şi  Khal  Drogo,  ucis  în 
pântece  de  Mirri  Maz  Duur, 

•  duşmanii  ei  cunoscuţi: 

•  KHAL  POND,  odinioară  ko  al  lui  Drogo, 

•  KHAL  JHAQO,  odinioară  ko  al  lui  Drogo, 

•  MAGGO,  călăreţul  lui  de  sânge, 

•  CEI  NEMURITORI  DIN  Qarth,  UN  GRUP  DE  VRĂJITORI, 

•  PYAT  PREE,  un  vrăjitor  din  Qarth, 

•  OAMENII  MÂHNIŢI,  o  ghildă  de  asasini  din  Qarth, 

•  aliaţii  ei  îndoielnici: 

•  XARO  XHOAN  DAXOS,  un  prinţ  al  negoţului  din  Qarth, 

•  QUAITHE,  o  prezicătoare  mascată  Asshai, 

•  ILLYRIO  MOPATIS,  un  magister  din  Oraşul  Liber  Pentos,  care  a  aranjat 
căsătoria  lui  Daenerys  cu  Khal  Drogo, 

•  în  Astapor: 

•  KRAZNYS  MO  NAKLOZ,  un  bogat  neguţător  de  sclavi, 

•  sclava  lui,  MISSANDEI,  o  fată  de  zece  ani,  din  Poporul  Paşnic  din 
Naath, 

•  GRAZDAN  MO  ULLHOR,  un  bătrân  neguţător  de  sclavi,  foarte  bogat, 

•  sclavul  lui,  CLEON,  măcelar  şi  bucătar, 

•  VIERMELE  CENUŞIU,  un  eunuc  din  rândul  Celor  Nepătaţi, 

•  în  Yunkai: 

•  GRAZDAN  MO  ERAZ,  sol  şi  nobil, 

•  MERO  DIN  BRAAVOS,  zis  Bastardul  Titanului,  căpitan  al  Fiilor  Secunzi, 
o  companie  de  mercenari, 

•  OACHEŞUL  BEN  PLUMM,  un  sergent  al  Fiilor  Secunzi,  un  mercenar 
de  obârşie  îndoielnică, 

•  PRENDAHL  NA  GHEZN,  un  mercenar  Ghiscari,  căpitan  al  Ciorilor  de 
Piatră,  o  companie  de  mercenari, 

•  SALLOR  PLEŞUVUL,  un  mercenar  din  Qarth,  căpitan  al  Ciorilor  de 
Piatră, 

•  DAARIO  NAHARIS,  un  Tyroshi  extravagant,  mercenar,  căpitan  al 
Ciorilor  de  Piatră, 

•  în  Meereen: 

•  OZNAK  ZO  PAHL,  un  erou  al  oraşului. 

Blazonul  Casei  Targaryen  este  cel  al  lui  Aegon  Cuceritorul  şi  al  dinastiei  pe 
care  a  întemeiat-o,  un  dragon  cu  trei  capete,  roşu  pe  fond  negru. 

REGELE  INSULELOR  ŞI  AL  NORDULUI 


BALON  GREYJOY,  Cel  de-al  Treilea  pe  Numele  Său,  autointitulat  Rege  al 
Insulelor  şi  al  Nordului,  Rege  al  Sării  şi  Pietrei,  Fiu  al  Vântului  Mării  şi  Lord 
Secerător  din  Pyke, 

•  soţia  lui,  REGINA  ALANNYS,  din  Casa  Harlaw, 

•  copiii  lor: 

•  [RODRIK],  fiul  lor  cel  mare,  ucis  la  Seagard  în  timpul  Rebeliunii  lui 
Greyjoy, 

•  [MARON],  cel  de-al  doilea  fiu  al  lor,  ucis  la  Pyke  în  timpul  Rebeliunii 
lui  Greyjoy, 

•  ASHA,  fiica  lor,  căpitan  al  corăbiei  Vântul  Negru  şi  cuceritoare  a 
Deepwood  Motte, 

•  THEON,  fiul  lor  cel  mic,  căpitan  al  corăbiei  Căţeaua  Mării  şi  pentru 
scurtă  vreme  Prinţ  al  Winterfellului, 

•  scutierul  lui,  WEX  PYKE,  fiul  bastard  al  fratelui  vitreg  al  Lordului 
Botley,  un  flăcău  mut  de  doisprezece  ani, 

•  echipajul  lui  Theon,  oamenii  de  pe  Căţeaua  Mării: 

•  URZEN,  MARON  BOTLEY  zis  MUSTĂŢI  DE  PEŞTE,  STYGG, 
GEVIN  HARLAW,  CADWYLE, 

•  fraţii  săi: 

•  EURON,  zis  Ochiul  Ciorii,  căpitan  al  Liniştii,  un  haiduc,  pirat  şi  tâlhar 
notoriu, 

•  VICTARION,  Lord  Căpitan  al  Flotei  de  Fier,  căpitanul  Victoriei  de  Fier, 

•  AERON,  zis  DAMPFLMR,  un  preot  al  Zeului  înecat, 

•  curtea  şi  supuşii  săi  din  Pyke: 

•  MAESTER  WENDAMYR,  vindecător  şi  sfetnic, 

•  HELYA,  administratoarea  castelului, 

•  cavalerii  şi  supuşii  lui: 

•  DAGMER  CLEFTJAW,  căpitan  al  corăbiei  Inghiţitoarea  valurilor, 

•  BLUETOOTH,  căpitanul  unei  corăbii  lungi, 

•  ULLER,  SKYTE,  vâslaşi  şi  luptători, 

•  ANDRIK  CEL  POSOMORÂT,  o  namilă  de  om, 

•  QARL,  zis  QARL  FECIOARA,  spân,  dar  aprig, 

•  oameni  din  Lordsport: 

•  OTTER  GIMPKNEE,  hangiu  şi  codoş, 

•  SIGRIN,  un  marangoz, 

•  lorzii  săi  stegari: 

•  SA W ANE  BOTLEY,  Lord  de  Lordsport,  la  Pyke 

•  LORD  WYNCH,  de  Crângul  de  Fier,  la  Pyke 

•  STONEHOUSE,  DRUMM  şi  GOODBROTHER  de  la  Vechiul  Wyk, 

•  LORDUL  GOODBROTHER,  SPAR,  LORDUL  FARWYND  de  la  Marele 
Wyk 

•  LORDUL  HARLAW  de  la  Harlaw, 

•  VOLMARK,  MYRE,  STONETREE  şi  KENNING  de  la  Harlaw, 

•  ORKWOOD  şi  TAWNEY  de  la  Orkmont, 

•  LORDUL  BLACKTYDE  de  la  Blacktyde, 

•  LORDUL  SALTCLIFFE  şi  LORDUL  SUNDERLY  de  la  Saltcliffe. 


Alte  case  mari  şi  mici 


CASA  ARRYN 


Arrynii  sunt  descendenţi  ai  Regilor  din  Munte  şi  Vale,  una  dintre  cele  mai 
vechi  şi  mai  pure  linii  ale  nobilimii  andale.  Casa  Arryn  nu  s-a  implicat  în 
Războiul  Celor  Cinci  Regi,  păstrându-şi  puterile  pentru  a  apăra  Valea  lui  Arryn. 
Blazonul  Casei  Arryn  este  luna-şi-şoimul,  alb  pe  un  fond  azuriu.  Deviza  Casei 
Arryn  este  La  înălţimea  onoarei. 

ROBERT  ARRYN,  Lord  de  Eyrie,  Apărător  al  Văii,  Păzitor  al  Estului,  un 
băiat  bolnăvicios  de  opt  ani, 

•  mama  lui,  LADY  LYSA,  din  Casa  Tully,  cea  de-a  treia  soţie  şi  văduva 
Lordului  Jon  Arryn  şi  sora  lui  Catelyn  Stark, 

•  curtea  lor: 

•  MARILLION,  un  tânăr  şi  chipeş  cântăreţ,  aflat  în  graţiile  Doamnei  Lysa, 

•  MAESTER  COLEMON,  sfetnic,  vindecător  şi  preceptor, 

•  SER  MARWYN  BELMORE,  căpitan  al  Gărzilor, 

•  MORD,  un  temnicer, 

•  lorzii  lui  stegari,  curteni  şi  slujitori: 
•LORD  NESTOR  ROYCE,  înalt  Administrator  al  Văii  şi  castelan  al 
Castelului  Lunii,  din  ramura  tânără  a  Casei  Royce, 

•  fiul  Lordului  Nestor,  SER  ALBAR, 

•  fiica  Lordului  Nestor,  MYRANDA, 

•  o  fată  bastardă  în  slujba  lui,  MYA  STONE,  fiica  naturală  a  Regelui 
Robert  Baratheon, 

•  LORDUL  YOHN  ROYCE,  numit  YOHN  BRONZ,  lord  de  Runestone,  văr 
cu  Lordul  Nestor, 

•  fiul  cel  mare  al  Lordului  Yohn,  SER  AND  AR, 

•  cel  de-al  doilea  fiu  al  Lordului  Yohn,  [SER  ROB  AR],  cavaler  în  Garda 
Curcubeului  a  lui  Renly  Baratheon,  ucis  la  Capătul  Furtunii  de  Ser  Loras 
Tyrell, 

•  mezinul  Lordului  Yohn,  [SER  WAYMAR],  un  om  al  Rondului  de 
Noapte,  pierdut  dincolo  de  Zid, 

•  SER  LYN  CORBRAY,  un  pretendent  al  Doamnei  Lysa, 

•  MYCHEL  REDFORT,  scutierul  lui, 

•  LADY  ANYA  WAYNWOOD, 

•  fiul  cel  mare  al  Doamnei  Anya  şi  moştenitorul  ei,  SER  MORTON,  un 
pretendent  al  Doamnei  Lysa, 

•  al  doilea  fiu  al  Doamnei  Anya,  SER  DONNEL,  Cavalerul  Porţii, 

•  EON  HUNTER,  Lord  de  Longbow  Hali,  un  bătrân,  pretendent  al  Doamnei 
Lysa; 

•  HORTON  REDFORT,  Lord  de  Redfort. 


CASA  FLORENT 


Cei  din  Casa  Florent  de  la  Cetatea  Brightwater  sunt  purtători  de  flamuri  ai 
Casei  Tyrell,  în  ciuda  unei  pretenţii  superioare  pentru  Highgarden,  în  virtutea  unei 


285 


legături  de  sânge  cu  Casa  Gardener,  vechii  Regi  din  Reach.  La  izbucnirea 
Războiului  Celor  Cinci  Regi,  Lordul  Alester  Florent  i-a  urmat  pe  Tyrelli, 
declarându-se  de  partea  Regelui  Renly,  însă  fratele  său,  Ser  Axell,  1-a  preferat  pe 
Regele  Stannis,  pe  care  îl  slujise  ani  buni  în  calitate  de  castelan  la  Piatra 
Dragonului.  Nepoata  lor,  Selyse,  a  fost  şi  este  regina  Regelui  Stannis.  Când  Renly 
a  murit  la  Capătul  Furtunii,  cei  din  Casa  Florent  s-au  dus  la  Stannis  cu  toate 
oştirile  lor,  fiind  primii  dintre  lorzii  stegari  ai  lui  Renly  care  au  făcut  acest  lucru. 
Blazonul  Casei  Florent  înfăţişează  un  cap  de  vulpe  într-un  cerc  de  flori. 

ALESTER  FLORENT,  Lord  de  Brightwater, 

•  soţia  sa,  LADY  MELARA,  din  Casa  Crane, 

•  copiii  lor: 

•  ALEKYNE,  moştenitor  de  Brightwater, 

•  MELESSA,  căsătorită  cu  Lordul  Randyll  Tarly, 

•  RHEA,  căsătorită  cu  Lordul  Leyton  Hightower, 

•  fraţii  şi  surorile  lui: 

•  SER  AXELL,  castelan  la  Piatra  Dragonului, 

•  [SER  RYAM],  mort  în  urma  unei  căzături  de  pe  cal, 

•  fiica  lui  Ser  Ryam,  REGINA  SELYSE,  căsătorită  cu  Regele  Stannis 
Baratheon, 

•  fiul  cel  mare  şi  moştenitorul  lui  Ser  Ryam,  [SER  IMRY],  comandantul 
flotei  lui  Stannis  Baratheon  la  Apa  Neagră,  a  pierit  împreună  cu  Furia, 

•  cel  de-al  doilea  fiu  al  lui  Ser  Ryam,  SER  ERREN,  prizonier  la 
Highgarden, 

•  SER  COLIN, 

•fiica    lui    Ser    Colin,    DELENA,    căsătorită    cu    SER  HOSMAN 
NORCROSS, 

•fiul  Delenei,  EDRIC  STORM,  un  bastard  al  Regelui  Robert  I 
Baratheon,  în  vârstă  de  doisprezece  ani, 

•  fiul  Delenei,  ALESTER  NORCROSS,  în  vârstă  de  opt  ani, 

•  fiul  Delenei,  RENLY  NORCROSS,  un  băiat  de  doi  ani, 

•  fiul  lui  Colin,  MAESTER  OMER,  în  serviciu  la  Old  Oak, 

•  fiul  lui  Colin,  MERRELL,  un  scutier  la  Arbor, 

•  sora  lui,  RYLENE,  căsătorită  cu  Ser  Rycherd  Crane. 

CASA  FREY 


Puternici,  bogaţi  şi  numeroşi,  Freyii  sunt  stegari  ai  Casei  Tully,  vasalii  lor  în 
slujba  Riverrunului,  dar  nu  au  fost  întotdeauna  zeloşi  în  a-şi  face  datoria.  Când 
Robert  Baratheon  1-a  înfruntat  pe  Rhaegar  Targaryen  la  Trident,  Freyii  nu  au  sosit 
până  ce  bătălia  nu  s-a  încheiat,  iar  de  atunci  Lordul  Hoster  Tully  1-a  numit  mereu 
pe  Lordul  Walder  „întârziatul  Lord  Frey".  Lordul  Frey  s-a  învoit  să  sprijine  cauza 
Regelui  Nordului  numai  după  ce  Robb  Stark  şi-a  dat  acordul  pentru  o  căsătorie, 
promiţând  să  se  însoare  cu  una  dintre  fiicele  sau  nepoatele  sale,  după  terminarea 
războiului.  Deşi  a  împlinit  nouăzeci  şi  unu  de  ani,  Lordul  Walder  s-a  însurat  de 
curând  cu  a  opta  lui  soţie,  o  fată  mai  tânără  cu  şaptezeci  de  ani  decât  el.  Se  spune 
despre  el  că  este  singurul  lord  din  Cele  Şapte  Regate  care  poate  să  scoată  o  armată 
din  buzunar.  Doi  dintre  nepoţii  Lordului  Walder  au  fost  trimişi  la  Winterfell, 
pentru  a  fi  crescuţi  acolo. 

WALDER  FREY,  Lord  de  Crossing, 
•  cu  prima  lui  soţie,  [LADY  PERRA,  din  Casa  Royce]: 
•  [SER  STEVRON],  fiul  lor  cel  mare,  mort  după  Bătălia  de  la  Oxcross, 

•  căsătorit  cu  [Corenna  Swann,  moartă  în  urma  unei  epidemii], 

•  fiul  cel  mare  al  lui  Stevron,  SER  RYMAN,  moştenitor  al  Gemenilor, 

•  fiul  lui  Ryman,  EDWYN,  căsătorit  cu  Janyce  Hunter, 

•  fiica  lui  Edwyn,  WALDA,  o  fată  de  opt  ani, 

•  fiul  lui  Ryman,  WALDER,  zis  WALDER  CEL  NEGRU, 

•  fiul  lui  Ryman,  numit  PETYR  BĂŞICUŢĂ, 

•  căsătorit  cu  Mylenda  Caron, 

•  fiica  lui  Petyr,  PERRA,  o  fată  de  cinci  ani, 

•  căsătorit  cu  [Jeyne  Lydden,  care  a  murit  căzând  de  pe  cal], 

•  fiul  lui  Stevron,  AEGON,  un  băiat  sărac  cu  duhul  poreclit  CLOPOŢEL, 

•  fiica  lui  Stevron,  [MAEGELLE,  moartă  pe  patul  lăuziei],  căsătorită  cu 
Ser  Dafyn  Vance, 

•  fiica  lui  Maegelle,  MARIANNE,  o  fecioară, 

•  fiul  lui  Maegelle,  WALDER  VANCE,  un  scutier, 

•  fiul  lui  Maegelle,  PATREK  VANCE, 

•  căsătorit  cu  [Marsella  Waynwood,  moartă  pe  patul  lăuziei], 

•  fiul  lui  Stevron,  WALTON,  căsătorit  cu  Deana  Hardyng, 

•  fiul  lui  Walton,  STEFFON,  numit  CEL  DULCE, 

•  fiica  lui  Walton,  WALDA,  numită  FRUMOASA  WALDA, 

•  fiul  lui  Walton,  BRYAN,  un  scutier, 

•  SER  EMMON,  căsătorit  cu  Genna  din  Casa  Lannister, 

•  fiul  lui  Emmon,  SER  CLEOS,  căsătorit  cu  Jeyne  Darry, 

•  fiul  lui  Cleos,  TYWIN,  un  scutier  de  unsprezece  ani, 

•  fiul  lui  Cleos,  WILLEM,  un  paj  la  Ashemark,  în  vârstă  de  nouă  ani, 

•  fiul  lui  Emmon,  SER  LYONEL,  căsătorit  cu  Me-lesa  Crakehall, 

•  fiul  lui  Emmon,  TION,  un  scutier,  prizonier  la  Riverrun, 

•  fiul  lui  Emmon,  WALDER,  numit  WALDER  CEL  ROŞU,  un  paj  la 
Casterly  Rock,  în  vârstă  de  paisprezece  ani, 

•  SER  AENYS,  căsătorit  cu  [Tyana  Wylde,  moartă  pe  patul  lăuziei], 

•  fiul  lui  Aenys,  AEGON  BLOODBORN,  un  proscris, 

•  fiul  lui  Aenys,  RHAEGAR,  căsătorit  cu  Jeyne  Beesbury, 

•  fiul  lui  Rhaegar,  ROBERT,  un  băiat  de  treisprezece  ani, 

•  fiica  lui  Rhaegar,  WALDA,  o  fată  de  zece  ani,  numită  ALBA 
WALDA, 

•  fiul  lui  Rhaegar,  JONOS,  un  băiat  de  opt  ani, 

•  PERRIANE,  căsătorită  cu  Ser  Leslyn  Haigh, 

•  fiul  Perrianei,  SER  HARYS  HAIGH, 

•  fiul  lui  Harys,  WALDER  HAIGH,  un  băiat  de  patru  ani, 

•  fiul  Perrianei,  SER  DONNEL  HAIGH, 

•  fiul  Perrianei,  ALYN  HAIGH,  un  scutier, 

•  cu  cea  de-a  doua  soţie,  [LADY  CYRENNA,  din  Casa  Swann]: 

•  SER  JARED,  fiul  cel  mare,  căsătorit  cu  [Alys  Frey], 

•  fiul  lui  Jared,  SER  TYTOS,  căsătorit  cu  Zhoe  Blanetree, 

•  fiica  lui  Tytos,  ZIA,  o  fecioară  de  paisprezece  ani, 

•  fiul  lui  Tytos,  ZACHERY,  un  băiat  de  doisprezece  ani,  educat  în  Septul 
din  Oraşul  Vechi, 

•  fiica  lui  Jared,  KYRA,  măritată  cu  Ser  Garse  Goodbrook, 

•  fiul  Kyrei,  WALDER  GOODBROOK,  un  băiat  de  nouă  ani, 

•  fiica  lui  Kyra,  JEYNE  GOODBROOK,  şase  ani, 

•SEPTONUL  LUCEON,  în  slujba  Marelui  Sept  al  lui  Baelor  de  la 
Debarcaderul  Regelui, 

•  cu  cea  de-a  treia  soţie,  [LADY  AMAREI  din  Casa  Crakehall]: 

•  SER  HOSTEEN,  fiul  lor  mai  mare,  căsătorit  cu  Bellena  Hawick, 

•  fiul  lui  Hosteen,  SER  ARWOOD,  căsătorit  cu  Ryella  Royce, 

•  fiica  lui  Arwood,  RYELLA,  o  fată  de  cinci  ani, 

•  fiii  gemeni  ai  lui  Arwood,  ANDROW  şi  ALYN,  de  trei  ani, 

•  LADY  LYTHENE,  căsătorită  cu  Lordul  Lucias  Vypren, 

•  fiica  lui  Lythene,  EL Y ANA,  căsătorită  cu  Ser  Jon  Wylde, 
•  fiul  Elyanei,  RICKARD  WYLDE,  patru  ani, 

•  fiul  Lythenei,  SER  DAMON  VYPREN, 

•  SYMOND,  căsătorit  cu  Betharios  de  Braavos, 

•  fiul  lui  Symond,  ALESANDER,  un  cântăreţ, 

•  fiica  lui  Symond,  ALYX,  o  fată  de  şaptesprezece  ani, 

•  fiul  lui  Symond,  BRAD  AMAR,  un  băiat  de  zece  ani,  crescut  la  Braavos 
ca  pupil  al  lui  Oro  Tendyris,  un  negustor  din  acest  oraş, 

•  SER  DANWELL,  căsătorit  cu  Wynafrei  Whent, 

•  [mulţi  copii  născuţi  morţi  şi  multe  sarcini  pierdute], 

•  MERRETT,  căsătorit  cu  Mariya  Darry, 

•  fiica  lui  Merrett,  AMEREI,  numită  AMI,  o  văduvă  de  şaisprezece  ani, 
căsătorită  cu  [Ser  Pate  de  Furca  Albastră], 

•fiica  lui  Merrett,  WALDA,  numită  GRASA  WALDA,  o  fată  de 
cincisprezece  ani, 

•  fiica  lui  Merrett,  MARISSA,  o  fată  de  treisprezece  ani, 

•  fiul  lui  Merrett,  WALDER,  numit  WALDER  CEL  MIC,  un  băiat  de  opt 
ani,  crescut  la  Winterfell  ca  pupil  al  lui  Lady  Catelyn  Stark, 

•  [SER  GEREMY,  înecat],  căsătorit  cu  Carolei  Waynwood, 

•  fiul  lui  Geremy,  SANDOR,  un  băiat  de  doisprezece  ani,  scutier  al  lui  Ser 
Donnel  Waynwood, 

•  fiica  lui  Geremy,  CYNTHEA,  o  fată  de  nouă  ani,  pupila  lui  Lady  Anya 
Waynwood, 

•  SER  RAYMUND,  căsătorit  cu  Beony  Beesbury, 

•  fiul  lui  Raymund,  ROBERT,  de  şaisprezece  ani,  educat  la  Citadela  din 
Oraşul  Vechi, 

•  fiul  lui  Raymund,  MALWYN,  de  cincisprezece  ani,  ucenic  al  unui 
alchimist  din  Lys, 

•  fiicele  gemene  ale  lui  Raymund,  SERRA  şi  SARRA,  fecioare  de 
paisprezece  ani, 

•  fiica  lui  Raymund,  CERSEI,  de  şase  ani,  zisă  ALBINUŢA, 

•  cu  cea  de-a  patra  soţie,  [LADY  ALYSSA  din  Casa  Blackwood]: 

•  LOTHAR,  fiul  lor  cel  mare,  numit  LOTHAR  ŞCHIOPUL,  căsătorit  cu 
Leonella  Lefford, 

•  fiica  lui  Lothar,  TYSANE,  o  fată  de  şapte  ani, 

•  fiica  lui  Lothar,  WALDA,  o  fată  de  patru  ani, 

•  fiica  lui  Lothar,  EMBERLEI,  o  fată  de  doi  ani, 

•  SER  JAMMOS,  căsătorit  cu  Sallei  Paege, 

•  fiul  lui  Jammos,  WALDER,  numit  WALDER  CEL  MARE,  un  băiat  de 

opt  ani,  crescut  la  Winterfell  ca  pupil  al  lui  Lady  Catelyn  Stark, 

•  fiii  gemeni  ai  lui  Jammos,  DICKON  şi  MATHIS,  de  cinci  ani, 

•  SER  WHALEN,  căsătorit  cu  Sylwa  Paege, 

•  fiul  lui  Whalen,  HOSTER,  un  băiat  de  doisprezece  ani,  scutier  al  lui  Ser 
Damon  Paege, 

•  fiica  lui  Whalen,  MERIANNE,  numită  MERRY,  o  fată  de  unsprezece 
ani, 

•  LADY  MORYA,  căsătorită  cu  Ser  Flement  Brax, 

•  fiica  Moryei,  ROBERT  BRAX,  de  nouă  ani,  crescut  la  Casterly  Rock  ca 
paj, 

•  fiul  Moryei,  WALDER  BRAX,  un  băiat  de  şase  ani, 

•  fiul  Moryei,  JON  BRAX,  un  băieţel  de  trei  ani, 

•  TYTA,  numită  TYTA  FECIOARA,  o  fecioară  de  douăzeci  şi  nouă  de  ani, 

•  cu  cea  de-a  cincea  soţie,  [LADY  SARYA  din  Casa  Whent]: 

•  fără  urmaşi, 

•  cu  cea  de-a  şasea  soţie,  [LADY  BETHANY  din  Casa  Rosby] : 

•  SER  PERWYN,  fiul  lor  cel  mare, 

•  SER  BENFREY,  căsătorit  cu  Jyanna  Frey, 

•  fiica  lui  Benfrey,  DELLA,  numită  SURDA  DELLA,  o  fată  de  trei  ani, 

•  fiul  lui  Benfrey,  OSMUND,  un  băiat  de  doi  ani, 

•  MAESTER  WILLAMEN,  în  serviciu  la  Castelul  Longbow, 

•  OLYVAR,  un  scutier  în  serviciul  lui  Robb  Stark, 

•  ROSLIN,  o  fecioară  de  şaisprezece  ani, 

•  cu  cea  de-a  şaptea  soţie,  [LADY  ANNARA  din  Casa  Farring]: 

•  ARWYN,  o  fată  de  paisprezece  ani, 

•  WENDEL,  fiul  lor  mare,  un  băiat  de  treisprezece  ani,  crescut  la  Seagard  ca 
paj, 

•  COLMAR,  promis  Credinţei,  unsprezece  ani, 

•  WALTYR,  zis  TYR,  un  băiat  de  zece  ani, 

•  ELMAR,  cândva  logodit  cu  Arya  Stark,  un  băiat  de  nouă  ani, 

•  SHIREI,  o  fată  de  şase  ani, 

•  cea  de  opta  soţie,  LADY  JOYEUSE  din  Casa  Erenford, 

•  deocamdată  fără  urmaşi, 

•  copiii  nelegitimi  ai  Lordului  Walder,  cu  diverse  mame, 

•  WALDER  RIVERS,  zis  WALDER  BASTARDUL, 

•  fiul  lui  Walder  Bastardul,  SER  AEMON  RIVERS, 

•  fiica  lui  Walder  Bastardul,  WALDA  RIVERS, 

•  MAESTER  MELWYS,  în  serviciu  la  Rosby, 

•  JEYNE  RIVERS,   MARTYN   RIVERS,   RYGER  RIVERS,  RONEL 
RTVERS,  MELLARA  RIVERS,  alţii. 


CASA  LANNISTER 


Lannisterii  de  la  Casterly  Rock  rămân  principalii  susţinători  ai  pretenţiei 
Regelui  Joffrey  la  Tronul  de  Fier.  Se  laudă  că  sunt  urmaşii  lui  Lann  cel  Iscusit, 
legendarul  şarlatan  din  Epoca  Eroilor.  Aurul  de  la  Casterly  Rock  şi  Dintele  de 
Aur  a  făcut  Casa  Lannister  cea  mai  bogată  dintre  Marile  Case.  Blazonul  lor  este 
un  leu  pe  fond  purpuriu.  Deviza  lor  este  Ascultă- mi  răgetul! 


TYWIN  LANNISTER,  Lord  de  Casterly  Rock,  Păzitor  al  Apusului,  Scut  al 
Lannisportului  şi  Mână  a  Regelui, 

•  fiul  lui,  SER  JAIME,  zis  Regicidul,  frate  geamăn  al  Reginei  Cersei,  Lord 
Comandant  al  Gărzii  Regale  şi  Păzitor  al  Estului,  prizonier  la  Riverrun, 

•  fiica  lui,  REGINA  CERSEI,  sora  geamănă  a  lui  Jaime,  văduva  Regelui 
Robert.  Regină  Regentă  pentru  fiul  ei  Joffrey, 

•  fiul  ei,  JOFFREY  BARATHEON,  un  băiat  de  treisprezece  ani, 

•  fiica  ei,  PRINŢESA  MYRCELLA  BARATHEON,  o  fată  de  nouă  ani, 
pupila  Prinţului  Doran  Martell  din  Dorne, 

•fiul  ei,  PRINŢUL  TOMMEN  BARATHEON,  un  băiat  de  opt  ani, 
moştenitor  al  Tronului  de  Fier, 

•  fiul  său  pitic,  TYRION,  zis  PEZEVENGHIUL  şi  JUMĂTATE -DE-OM, 
moştenitor  al  Tronului  de  Fier, 

•  fraţii  şi  surorile  lui: 

•  SER  KEVAN,  fratele  cel  mare  al  Lordului  Tywin, 

•  soţia  lui  Ser  Kevan,  DORNA,  din  Casa  Swyft, 

•  fiul  lor,  SER  LANCEL,  fost  scutier  al  Regelui  Robert,  rănit,  la  un  pas  de 
moarte, 

•  fiul  lor,  WILLEM,  frate  geamăn  al  lui  Martyn,  un  scutier,  prizonier  la 
Riverrun, 

•  fiu  lor,  MARTYN,  fratele  geamăn  al  lui  Willem,  un  scutier,  prizonier  al 
lui  Robb  Stark, 

•  fiica  lor,  JANEI,  o  fetiţă  de  doi  ani, 

•  GENNA,  sora  lui,  căsătorită  cu  Ser  Emmon  Frey, 

•  fiul  lor,  SER  CLEOS  FREY,  prizonier  la  Riverrun, 

•  fiul  lor,  SER  LYONEL, 

•  fiul  lor,  TION  FREY,  un  scutier,  prizonier  la  Riverrun, 

•  fiul  lor,  WALDER,  zis  WALDER  CEL  ROŞU,  scutier  la  Casterly  Rock, 

•  [SER  TYGETT],  cel  de-al  doilea  frate,  mort  de  vărsat, 

•  văduva  lui  Tygett,  DARLESSA,  din  Casa  Marbrand, 

•  fiul  lui  Tygett,  TYREK,  scutier  al  regelui,  dat  dispărut, 

•  [GERION],  fratele  lui  cel  mic,  pierdut  pe  mare, 

•  fiica  bastardă  a  lui  Gerion,  JOY,  unsprezece  ani, 

•  vărul  lui,  SER  STAFFORD  LANNISTER,  frate  al  răposatei  Lady  Joanna, 
ucis  la  Oxcross, 

•  fiicele  lui  Ser  Stafford,  CERENNA  şi  MYRIELLE, 

•  fiul  lui  Ser  Stafford,  SER  DAVEN, 

•  verii  lui: 

•  SER  DAMION  LANNISTER,  căsătorit  cu  Lady  Shera  Crakehall, 

•  fiul  său,  SER  LUCION, 

•  fiica  sa,  LANNA,  căsătorită  cu  Lordul  Antario  Jast, 

•  MARGOT,  căsătorită  cu  Lordul  Titus  Peake, 

•  curtea  şi  supuşii  săi: 

•  MAESTER  CREYLEN,  vindecător,  preceptor  şi  sfetnic, 

•  VYLAR,  căpitan  al  gărzilor, 

•  LUM  şi  LESTER  CEL  ROŞU,  străjeri, 

•  WAT  ZÂMBET  ALB,  un  cântăreţ, 

•  SER  BENEDICT  BROOM,  maestru  de  arme, 

•  lorzii  lui  stegari: 

•  DAMON  MARBRAND,  Lord  de  Ashemark, 

•  fiul  şi  moştenitorul  lui,  SER  ADDAM  MARBRAND, 

•  ROLAND  CRAKENHAL,  Lord  de  Crakehall, 

•fratele  lui,  [SER  BURTON  CRAKEHALL],  ucis  de  Lordul  Beric 
Dondarion  şi  haiducii  lui, 

•  fiul  şi  moştenitorul  lui,  SER  TYBOLT  CRAKENHALL, 

•  cel  de-al  doilea  fiu  al  său,  SER  LYLE  CRAKEHALL,  zis  MISTREŢUL, 
prizonier  la  Castelul  Pinkmaiden, 

•  mezinul  său,  SER  MERLON  CRAKEHALL, 

•  [ANDROS  BRAX],  Lord  de  Homvale,  înecat  în  Bătălia  Câmpurilor, 

•  fratele  său,  [SER  RUPERT  BRAX],  ucis  la  Oxcross, 

•  fiul  său  cel  mare,  SER  TYTOS  BRAX,  acum  Lord  de  Hornvale,  ostatic 
la  Gemeni, 

•  cel  de-al  doilea  fiu  al  său,  [SER  ROBERT  BRAX],  ucis  în  Bătălia  de  la 
Vaduri, 

•  cel  de-al  treilea  fiu  al  său,  SER  FLEMENT  BRAX,  acum  moştenitor, 

•  [LORDUL  LEO  LEFFORD],  înecat  la  Moara  de  Piatră, 

•  REGENARD  ESTREN,  Lord  de  Wyndhall,  ostatic  la  Gemeni, 

•  GAWEN  WESTERLING,  Lord  de  Crag,  ostatic  la  Seagard, 

•  soţia  sa,  LADY  SYBELL,  din  Casa  Spicer, 

•  fratele  ei,  SER  ROLPH  SPICER, 

•  vărul  ei,  SER  SAMWELL  SPICER, 

•  copiii  lor: 

•  SER  RAYNALD  WESTERLING, 

•  JEYNE,  o  fecioară  de  şaisprezece  ani, 

•  ELEYNA,  o  fată  de  doisprezece  ani, 

•  ROLLAM,  un  băiat  de  nouă  ani, 

•  LEWYS  LYDDEN,  Lord  de  Grota  Adâncă, 

•  LORDUL  ANTARIO  JAST,  prizonier  la  Castelul  Pinkmaiden, 

•  LORDUL  PHILIP  PLUMM, 

•fiii  săi,  SER  DENNIS  PLUMM,  SER  PETER  PLUMM  şi  SER 
HARWYN  PLUMM,  zis  STÂNCA, 

•  QUENTEN  BANEFORT,  Lord  de  Banefort,  un  ostatic  al  Lordului  Jonos 
Bracken, 

•  cavalerii  şi  căpitanii  lui: 

•  SER  HARYS  SWYFT,  socrul  lui  Ser  Kevan  Lannister, 

•  fiul  lui  Ser  Harys,  SER  STEFFON  SWYFT, 

•  fiica  lui  Ser  Steffon,  JOANNA, 

•  fiica  lui  Ser  Harys,  SHIERLE,  căsătorită  cu  Ser  Melwyn  Starsfield, 

•  SER  FORLEY  PRESTER, 

•  SER  GARTH  GREENFIELD,  un  ostatic  la  Castelul  Raventree, 

•  SER  LYMOND  VIKARY,  un  ostatic  la  Popasul  Călătorului, 

•  LORDUL  SELMOND  STACKSPEAR, 

•  fiul  său,  SER  STEFFON  STACKSPEAR, 

•  fiul  său  mai  mic,  SER  ALYN  STACKSPEAR, 

•  TERRENCE  KENNING,  Lord  de  Kayce, 

•  SER  KENNOSDE  KAYCE,  un  scutier  în  slujba  sa, 

•  SER  GREGOR  CLEGANE,  Muntele  care  Călăreşte, 

•POLLIVER,    CHISWYCK,    RAFF    CEL    DULCE,    DUNSEN  şi 

GÂDILĂTORUL,  soldaţi  în  serviciul  lui, 
•  [SER  AMORY  LORCH],  aruncat  în  colţii  ursului  de  Vargo  Hoat,  după 
căderea  Harrenhalului. 


CASA  MARTELL 

Dorne  a  fost  ultimul  dintre  Cele  Şapte  Regate  care  a  jurat  credinţă  Tronului  de 
Fier;  sângele,  obiceiurile  şi  trecutul  îi  deosebesc  pe  dornisheni  de  celelalte  regate. 
La  izbucnirea  Războiului  Celor  Cinci  Regi,  Dornul  a  stat  deoparte.  Prin  logodna 
Myrcellei  Baratheon  cu  Prinţul  Trystane,  Sunspearul  şi-a  declarat  sprijinul  pentru 
regele  Joffrey  Baratheon  şi  şi-a  adunat  ostile.  Blazonul  Casei  Martell  este  un 
soare  roşu  străpuns  de  o  suliţă  de  aur.  Deviza  lor  este  Neplecat,  Neînfrânt, 
Nesfdrâmat. 

DORAN  NYMEROS  MARTELL,  Lord  de  Sunspear,  Prinţ  de  Dorne, 

•  soţia  lui,  MELLARIO,  din  Oraşul  Liber  Norvos, 

•  copiii  lor: 

•  PRINŢESA  ARIANNE,  fiica  lor  cea  mare,  moştenitoare  a  Sunspearului, 

•  PRINŢUL  QUENTYN,  fiul  lor  cel  mare, 

•  PRINŢUL  TRYSTANE,  mezinul  lor,  logodit  cu  Myrcella  Baratheon, 

•  fraţii  şi  surorile  lui: 

•  sora  lui,  [PRINŢESA  ELIA],  căsătorită  cu  Prinţul  Rhaegar  Targaryen, 
ucisă  în  timpul  Jafului  de  la  Debarcaderul  Regelui, 

•  copiii  lor: 

•  [PRINŢESA  RHAENYS],  o  tânără  ucisă  în  timpul  Jafului  de  la 
Debarcaderul  Regelui, 

•  [PRINŢUL  AEGON],  un  prunc  ucis  în  timpul  Jafului  de  la  Debarcaderul 
Regelui, 

•  fratele  lui,  PRINŢUL  OBERYN,  zis  Vipera  Roşie, 

•  ţiitoarea  Prinţului  Oberyn,  ELLARIA  SAND, 

•fiicele  bastarde  ale  Prinţului  Oberyn,  OBARA,  NYMERIA,  TYENE, 
SARELLA,  ELLA,  OBELLA,  DOREA,  LOREYA  zise  ŞERPII 
NISIPULUI, 

•  însoţitorii  Prinţului  Oberyn: 

•  HÂRMEN  ULLER,  Lord  de  Hellholt, 

•  fratele  lui  Harmen,  SER  ULWYCK  ULLER, 

•  SER  RYON  ALYRION, 

•  fiul  natural  al  lui  Ser  Ryon,  SER  D  AEMON  SAND,  Bastardul  de  la 
Graţia  Zeilor, 

•  DAGOS  MANWOODY,  Lord  de  Kingsgrave, 

•  fiii  lui  Dagos,  MORS  şi  DICKON, 

•  fratele  lui  Dagos,  SER  MYLES  MANWOODY, 

•  SER  ARRON  QORGYLE, 

•  SER  DEZIEL  DALT,  Cavalerul  de  Lemonwood, 

•  MYRIA  JORDAYN,  moştenitoare  la  Tor, 

•  LARRA  BLACKMONT,  Lady  de  Blackmont, 

•  fiica  ei,  JYNESSA  BLACKMONT, 

•  fiul  ei,  PERROS  BLACKMONT,  un  scutier, 

•  curtenii  lui: 

•  AREO  HOTAH,  un  mercenar  Norvoshi,  căpitan  al  gărzii, 

•  MAESTER  CALEOTTE,  sfetnic,  vindecător  şi  preceptor, 

•  lorzii  lui  stegari: 

•  EDRIC  DAYNE,  Lord  de  Starfall, 

•  DELONNE  ALLYRION,  Lady  de  Graţia  Zeilor, 

•  DAGOS  MANWOODY,  Lord  de  Kingsgrave, 

•  LARRA  BLACKMONT,  Lady  de  Blackmont, 

•  TREMOND  GARGALEN,  Lord  de  Ţărmul  Sărat, 

•  ANDERS  YRONWOOD,  Lord  de  Yronwood, 

•  NYMELLA  TOLLAND. 


Lordul  Edwyn  Tully  de  Riverrun  a  fost  unul  dintre  primii  lorzi  riverani  care 
i-au  jurat  credinţă  lui  Aegon  Cuceritorul.  Victoriosul  Aegon  1-a  răsplătit  ridicând 
Casa  Tully  ca  stăpânitoare  peste  toate  ţinuturile  Tridentului.  Blazonul  Tully  este 
un  păstrăv  sărind,  argintiu,  pe  un  fond  unduit,  albastru  cu  roşu.  Deviza  Tully  este 
Familie,  Datorie,  Onoare. 


CASA  TULLY 

HOSTER  TULLY,  Lord  de  Riverrun, 

•  soţia  sa  [LADY  MINISA,  din  Casa  Whent],  moartă  pe  patul  de  lăuzie, 

•  copiii  lor: 

•  CATELYN,  fiica  cea  mare,  măritată  cu  Lordul  Eddard  Stark  de  Winterfell, 

•  fiul  ei  cel  mare,  ROBB  STARK,  Lord  de  Winterfell, 

•  fiica  ei,  ŞANSA  STARK,  o  fată  de  doisprezece  ani,  prizonieră  la 
Debarcaderul  Regelui, 

•  fiica  ei,  ARYA  STARK,  în  vârstă  de  zece  ani,  dispărută  de  un  an, 

•  fiul  ei,  BRANDON  STARK,  de  opt  ani,  socotit  mort, 

•  fiul  ei,  RICKON  STARK,  de  patru  ani,  socotit  mort, 

•  LYSA,  văduva  Lordului  Jon  Arryn  de  Eyrie, 

•  fiul  ei,  ROBERT,  Lord  de  Eyrie  şi  Apărător  al  Văii,  un  băiat  bolnăvicios 
de  şapte  ani, 

•  SER  EDMURE,  unicul  lui  fiu,  moştenitor  al  Riverrunului, 

•  prietenii  şi  camarazii  Lordului  Edmure: 

•  SER  MARQ  PIPER,  moştenitor  la  Pinkmaiden, 

•  LORDUL  LYMOND  GOODBROOK, 

•  SER  RONALD  VANCE,  zis  CEL  RĂU,  şi  fraţii  săi,  SER  HUGO,  SER 
ELLERY  şi  KIRTH, 

•  PATREK  MALLISTER,  LUCAS  BLACKWOOD,  SER  PERWYN 
FREY,  TRIST  AN  RYGER,  SER  ROBERT  PAEGE, 

•  fratele  său,  SER  BRYNDEN,  numit  Peştele  Negru, 

•  curtea  lui: 

•  MAESTER  VYMAN,  sfetnic,  vindecător  şi  preceptor, 

•  SER  DESMOND  GRELL,  maestru  de  arme, 

•  SER  ROBIN  RYGER,  comandant  al  gărzii, 

•  LONG  LEW,  ELWOOD,  DELP,  străjeri, 

•  UTHERYDES  WAYN,  administrator  al  Riverrunului, 

•  RYMUND  POETUL,  un  cântăreţ, 

•  lorzii  săi  stegari: 

•  JONOS  BRACKEN,  Lord  de  Stone  Hedge, 

•  JASON  MALLISTER,  Lord  de  Seagard, 

•  WALDER  FREY,  Lord  de  Crossing, 

•  CLEMENT  PIPER,  Lord  al  Castelului  Pinkmaiden, 

•  SER  KARYL  VANCE,  Lord  de  Popasul  Călătorului, 

•  NORBERT  VANCE,  Lord  de  Atranta, 

•  THEOMAR  BLACKWOOD,  Lord  de  Castelul  Ghindei, 

•  soţia  sa,  LADY  RAVELLA,  din  Casa  Swann, 

•  fiica  lor,  CARELLEN, 

•  WILLIAM  MOOTON,  Lord  de  Iazul  Fecioarelor, 

•  SHELLA  WHENT,  fostă  Lady  de  Harrenhal, 

•  SER  HALMON  PAEGE, 

•  TYTOS  BLACKWOOD,  Lord  de  Raventree. 


CASA 


Tyrellii  s-au  ridicat  la  putere  ca  administratori  ai  Regilor  de  Reach,  ale  căror 
domenii  cuprindeau  câmpiile  mănoase  aflate  la  sud-vest  de  mlaştinile  dornishene 
şi  Apa  Neagră,  până  la  ţărmul  Mării  Apusului.  Pe  linie  feminină,  susţin  că  sunt 
urmaşii  lui  Garth  Greenhand,  regele  grădinar  al  Primilor  Oameni,  care  purta  o 
coroană  din  viţă  şi  flori  şi  a  făcut  pământul  să  rodească.  Atunci  când  Mern  al 
IX-lea,  ultimul  rege  din  Casa  Gardener,  a  fost  ucis  pe  Câmpia  de  Foc, 
administratorul  său,  Harlen  Tyrell,  i-a  cedat  Highgardenul  lui  Aegon  Cuceritorul. 
Aegon  1-a  răsplătit,  dându-i  castelul  şi  stăpânirea  asupra  Ţinutului  Reach. 
Blazonul  Tyrell  este  un  trandafir  de  aur  pe  un  fond  de  iarbă  verde.  Deviza  lor  este 
Devenind  puternici.  Lordul  Mace  Tyrell  şi-a  declarat  sprijinul  pentru  Renly 
Baratheon  încă  de  la  începutul  Războiului  Celor  Cinci  Regi,  oferindu-i  mâna 
fiicei  sale  Margaery.  După  moartea  lui  Renly,  Highgardenul  s-a  aliat  cu 
Lannisterii,  iar  Margaery  a  fost  promisă  în  căsătorie  Regelui  Joffrey. 

MACE  TYRELL,  Lord  de  Highgarden,  Păzitor  al  Sudului,  Apărător  al 
Hotarelor,  înalt  Mareşal  de  Reach  şi  Mână  a  Regelui, 

•  soţia  lui,  LADY  ALERIE,  din  Casa  Hightower  din  Oraşul  Vechi, 

•  copiii  lor: 

•  WILLAS,  fiul  lor  cel  mare,  moştenitor  al  Highgardenului, 

•  SER  GARLAN,  numit  GALANTUL,  cel  de-al  doilea  fiu  al  lor, 

•  soţia  sa,  LADY  LEONETTE,  din  Casa  Fossoway, 

•  SER  LORAS,  Cavalerul  Florilor,  mezinul,  Frate  Jurat  al  Gărzii  Regelui, 

•  MARGAERY,  fiica  lor,  o  văduvă  de  cincisprezece  ani,  logodită  cu  Joffrey 
1  Baratheon, 

•  însoţitoarele  şi  doamnele  de  onoare  ale  lui  Margaery: 

•  verişoarele  ei,  MEGGA,  ALLA  şi  ELINOR  TYRELL, 

•  logodnicul  lui  Elinor,  ALYN  AMBROSE,  scutier, 

•  LADY  ALYSANNE  BULWER,  o  fată  de  opt  ani, 

•  MEREDYTH  CRANE,  zisă  MERRY, 

•  TAENA  DIN  MIR,  soţia  LORDULUI  ORTON  MERRYWEATHER, 

•  LADY  ALYCE  GRACEFORD, 

•  SEPTA  NYSTERICA,  o  soră  a  Credinţei, 

•  mama  sa,  văduvă,  LADY  OLENNA  din  Casa  Redwyne,  numită  REGINA 
SPINILOR, 

•străjerii  Doamnei  Olenna,  ARRYK  şi  ERRYK,  zişi  STÂNGUL  şi 
DREPTUL, 

•  surorile  lui: 

•  LADY  MINA,  căsătorită  cu  Paxter  Redwyne,  Lord  de  Arbor, 

•  copiii  lor: 

•  SER  HORAS  REDWYNE,  frate  geamăn  cu  Hobber,  numit  în  batjocură 
OROAREA, 

•  SER  HOBBER  REDWYNE,  geamănul  lui  Horas,  numit  în  batjocură 
BĂLOSUL, 

•  DESMERA  REDWYNE,  o  fecioară  de  şaisprezece  ani, 

•  LADY  JANNA,  căsătorită  cu  Ser  Jon  Fossoway, 

•  unchii  şi  verii  săi: 

•  GARTH,  numit  CEL  MARE,  Lord  Seneşal  de  Highgarden, 

•  fiii  bastarzi  ai  lui  Garth,  GARSE  şi  GARRETT  FLOWERS, 

•  fratele  tatălui  său,  SER  MORYN,  Lord  Comandant  al  Gărzii  Oraşului 
Vechi, 

•  fiul  lui  Moryn,  [SER  LUTHOR],  căsătorit  cu  Lady  Elyn  Noridge, 

•  fiul  lui  Luthor,  SER  THEODORE,  căsătorit  cu  Lady  Lia  Serry, 

•  fiica  lui  Theodore,  ELINOR, 

•  fiul  lui  Theodore,  LUTHOR,  un  scutier, 

•  fiul  lui  Luthor,  MAESTER  MEDWICK, 

•  fiica  lui  Luthor,  OLENE,  căsătorită  cu  Ser  Leo  Blackbar, 

•  fiul  lui  Moryn,  LEO,  zis  LEO  LENEŞUL, 

•  fratele  tatălui  său,  MAESTER  GORMON,  un  cărturar  din  Citadelă, 

•  vărul  său,  [SER  QUENTIN],  mort  la  Ashford, 

•  fiul  lui  Quentin,  SER  OLYMER,  căsătorit  cu  Lady  Lysa  Meadows, 

•  fiii  lui  Olymer,  RAYMUND  şi  RICKARD, 

•  fiica  lui  Olymer,  MEGGA, 

•  vărul  lui,  MAESTER  NORMUND,  care  slujeşte  la  Coroana  Neagră, 

•  vărul  lui,  [SER  VICTOR],  ucis  de  Cavalerul  Zâmbitor  al  Frăţiei  Pădurii 
Regelui, 

•  fiica  lui  Victor,  VICTARIA,  căsătorită  cu  [Lordul  Jon  Bulwer],  mort  de 
febra  verii, 

•  fiica  lor,  LADY  ALYSANNE  BULWER,  în  vârstă  de  opt  ani, 
•  fiul  lui  Victor,  SER  LEO,  căsătorit  cu  Lady  Alys  Beesbury, 

•  fiicele  lui  Leo,  ALLA  şi  LEONA, 

•  fiii  lui  Leo,  LYONEL,  LUCAS  şi  LORENT, 

•  curtea  sa  de  la  Highgarden: 

•  MAESTER  LOMYS,  sfetnic,  vindecător  şi  preceptor, 

•  IGON  VYRWEL,  căpitan  al  gărzii, 

•  SER  VORTIMER  CRANE,  maestru  de  arme, 

•  BUTTERBUMPS,  bufon  şi  farsor,  enorm  de  gras. 

•  lorzii  lui  stegari: 

•  RANDYLL  TARLY,  Lord  de  Horn  HUI, 

•  PAXTER  REDWYNE,  Lord  de  Arbor, 

•  ARWYN  OAKHEART,  Lady  de  Old  Oak, 

•  MATHIS  ROWAN,  Lord  de  Goldengrove, 

•  ALESTER  FLORENT,  Lord  de  Cetatea  Brightwater,  un  rebel  în  sprijinul 
lui  Stannis  Baratheon, 

•  LEYTON  HIGHTOWER,  Voce  a  Oraşului  Vechi,  Lord  al  Portului, 

•  ORTON  MERRYWEATHER,  Lord  de  Longtable, 

•  LORD  ARTHUR  AMBROSE, 

•  cavalerii  şi  supuşii  săi: 

•  SER  MARK  MULLENDORE,  schilodit  în  timpul  Bătăliei  de  la  Apa 
Neagră, 

•  SER  JON  FOSSOWAY,  dintre  merele  verzi  Fossoway, 

•  SER  TANTON  FOSSOWAY,  dintre  merele  roşii  Fossoway. 


Rebeli,  Tâlhari  şi  Fraţi  Juraţi 


FRAŢII  JURAŢI  AI  RONDULUI  DE  NOAPTE 

(în  misiune  dincolo  de  Zid) 

JEOR  MORMONT,  numit  BĂTRÂNUL  URS,  Lord  Comandant  al  Rondului 
de  Noapte, 

•  JON  SNOW,  Bastardul  de  la  Winterfell,  administratorul  şi  scutierul  său, 
pierdut  când  se  afla  în  misiune  de  cercetare  la  Trecătoarea  Ţipătului, 

•  NĂLUCĂ,  lupul  său  străvechi,  alb  şi  tăcut, 

•  EDDISON  TOLLETT,  zis  EDD  CEL  TRIST,  SCUTIERUL  SĂU, 
•  THOREN  SMALLWOOD,  un  prim  cercetaş, 

•  DYWEN,  JUNGHER,  TIPTIL,  GRENN,  BEDWYCK  zis  URIAŞUL, 
OLLO  CIUNGUL,  GRUBBS,  BERNARR  zis  BERNARR  CEL  BRUN,  un 
alt  BERNARR,  zis  BERNARR  cel  NEGRU,  TIM  STONE,  ULMER  DIN 
PĂDUREA  REGELUI,  GARTH  zis  PANĂ  CENUŞIE,  GARTH  DE 
GREENAWAY,  GARTH  DIN  ORAŞUL  VECHI,  ALAN  DE  ROSBY, 
RONNEL  HARCLAY,  AETHAN,  RYLES,  MAWNEY,  cercetaşi, 

•  JARMEN  BUCKWELL,  prim  cercetaş, 

•  BANNEN,  KEDGE  ALBEAŢĂ,  TUMBERJON,  FORNIO,  GOADY, 
cercetaşi  şi  iscoade, 

•  SER  OTTYN  WYTHERS,  comandant  al  ariergărzii, 

•  SER  MALLADOR  LOCKE,  comandant  al  convoiului  de  echipamente, 

•  DONNEL  HILL,  zis  DONNEL  CEL  DULCE,  scutierul  şi  intendentul  lui, 

•  HAKE,  un  intendent  şi  bucătar, 

•  CHETT,  un  administrator  urât,  îngrijitorul  câinilor, 

•  SAMWELL  TARLY,  un  administrator  gras,  îngrijitor  al  corbilor,  poreclit 
în  batjocură  SER  PIGGY, 

•  LARRY  zis  SISTERMAN,  vărul  lui  OLLEY  DE  SISTERTON,  KARL 
PICIOR-STRÂMB,  MICUL  PAUL,  SAWWOOD,  LEW  STÂNGACIUL, 
OSS  ORFANUL,  BILL  MORMĂITUL,  administratori, 

•  [QHORIN  HALFHAND],  comandantul  cercetaşilor  din  Turnul  Umbrei,  ucis 
în  Trecătoarea  Ţipătului, 

•  [SCUTIERUL  DALBRIDGE,  EGGEN],  cercetaşi  ucişi  în  Trecătoarea 
Ţipătului, 

•  STONESNAKE,  un  cercetaş,  pierdut  în  Trecătoarea  Ţipătului, 

•  BLANE,  secundul  lui  Qhorin  Halfhand,  comandant  al  Turnului  Umbrei  de 
la  Pumnul  Primilor  Oameni, 

•  SER  BYAM  FLINT, 

(la  Castelul  Negru) 

BOWEN  MARSH,  Lord  Administrator  şi  castelan, 

•  MAESTER  AEMON  TARGARYEN,  vindecător  şi  sfetnic,  un  orb  în  vârstă 
de  o  sută  de  ani, 

•  administratorul  său,  CLYDAS, 

•  BENJEN  STARK,  prim  cercetaş,  dispărut,  crezut  mort 

•  SER  WYNTON  STOUT,  un  cercetaş  de  optzeci  de  ani, 

•  SER  ALADALE  WYNCH,  PYP  AR,  DICK  SURDUL,  FOLLARD, 
HAL  PĂROSUL,  JACK  BULWER  CEL  NEGRU,  ELRON, 
MATTHAR,  cercetaşi, 

•  OTHELL  YARWYCK,  Prim  Constructor, 

•GHEATĂ  DESPERECHEATĂ,  TÂNĂRUL  HENLY,  HALDER, 
ALBETT,  KEGS,  PATE  PĂTATUL  DE  LA  IAZUL  FECIOARELOR, 

constructori, 

•  DONAL  NOYE,  armurier,  fierar  şi  administrator,  ciung, 

•  HOBB  TREI-DEGETE,  administrator  şi  bucătar-şef, 

•TIM  BÂLBÂITUL,  UŞUREL,  MULLY,  BĂTRÂNUL  HENLY, 
CUGEN,  ALLYN  CEL  ROŞU  DIN  PĂDUREA  ROZELOR,  JEREN, 
administratori, 

•  SEPTONUL  CELLADOR,  un  beţiv  evlavios, 

•  SER  ENDREW  TARTH,  maestru  de  arme, 

•  RAST,  ARRON,  EMRICK,  SATIN,  ROBIN-HOP,  recruţi 

•  CONWY,  GUEREN,  recruţi  şi  perceptori 

(la  Eastwatch-by-the-Sea) 

COTTER  PYKE,  Comandant  al  Eastwatch, 

•  MAESTER  HARMUNE,  vindecător  şi  sfetnic, 

•  SER  ALLISER  THORNE,  maestru  de  arme, 

•  JANOS  SLYNT,  fost  Comandant  al  Gărzii  Oraşului  de  la  Debarcaderul 
Regelui,  pentru  scurtă  vreme  Lord  de  Harrenhal, 

•  SER  GLENDON  HEWETT, 

•  DAREON,  administrator  şi  cântăreţ, 

•  RON  EMMETT,  un  cercetaş  renumit  pentru  puterea  sa, 

(la  Turnul  Umbrei) 

SER  DENYS  MALLISTER,  Comandant  al  Turnului  Umbrei, 

•  intendentul  şi  scutierul  lui,  WALLACE  MAS  SE  Y, 

•  MAESTER  MULLY,  vindecător  şi  sfetnic. 


BERIC  DONDARION,  Lord  de  Blackhaven,  zis  LORDUL  FULGERULUI, 
anterior  declarat  mort. 

•  mâna  sa  dreaptă,  THOROS  DIN  MYR,  un  preot  roşu, 

•  scutierul  său,  EDRIC  DAYNE,  Lord  de  Starfall,  de  doisprezece  ani, 

•  partizanii  lui: 


FRĂŢIA  FĂRĂ  STINDARDE 
O  CEATĂ  DE  HAIDUCI 

•  LEM,  zis  LEM  MANTIE -DE-LÂMÂIE,  un  fost  oştean, 

•  HAR  WIN,  fiul  lui  Hullen,  odinioară  în  slujba  Lordului  Eddard  Stark  la 
Winterfell, 

•  BARBĂ- VERDE,  un  mercenar  Tyroshi, 

•  TOM  DE  ŞAPTE  PÂRAIE,  un  cântăreţ  cu  reputaţie  îndoielnică,  zis  şi 
TOM  ŞAPTECOARDE  şi  TOM  DE  ŞAPTE, 

•  ANGUY  ARCAŞUL,  un  arcaş  de  la  Hotarele  Dornului, 

•  JACK  NOROCOSUL,  un  om  urmărit,  chior, 

•  HĂITAŞUL  FURIOS,  de  la  Septul  de  Piatră, 

•  KYLE,  NOTCH,  DENNETT,  arcaşi, 

•  MERRIT    DIN    ORAŞUL    LUNII,    WATTY    MORARUL,  LUKE 
PASĂMITE,  MUDGE,  DICK  SPÂNUL,  haiduci  din  ceata  lui, 

•  la  hanul  Omului  îngenuncheat: 

•  SHARNA,  hangiţă,  bucătăreasă  şi  moaşă, 

•  soţul  ei,  numit  HUSBAND, 

•  BĂIATUL,  un  orfan  de  război, 

•  la  Piersică,  un  bordel  din  Septul  de  Piatră: 

•  TANSY,  matroana  roşcovană, 

•  ALYCE,  CASS,  LANNA,  JYZENE,  HELLY,  BELLA,  câteva  dintre 
piersicile  ei, 

•  la  CASTELUL  GHINDEI,  reşedinţa  Casei  Smallwood: 

•  LADY  RAVELLA  din  Casa  Swann,  soţia  Lordului  Theomar  Smallwood, 

•  ici  şi  colo: 

•  LORDUL  LYMOND  LYCHESTER,  un  bătrân  cu  minţile  rătăcite,  care  1-a 
oprit  cândva  pe  Ser  Maynard  la  pod, 

•  tânărul  său  îngrijitor,  MAESTER  ROONE, 

•  năluca  de  la  Inima  Avântată, 

•  Doamna  Frunzelor, 

•  septonul  de  la  Sallydance. 

SĂLBATICII  SAU  OAMENII  LIBERI 

MANCE  RAYDER,  Regele-de-Dincolo-de-Zid, 

•  DALLA,  soţia  sa  însărcinată, 

•  VAL,  sora  mai  mică  a  acesteia, 


•  comandanţii  şi  căpeteniile  lui: 

•  HARMA,  zisă  CAP-DE-CÂINE,  la  comanda  avangărzii, 
•LORDUL  OASELOR,  zis  RATTLESHIRT,  căpetenia  unei  cete  de 
războinici, 

•  YGRITTE,  o  tânără  suliţaşă,  membră  a  cetei  sale, 

•  RYK,  zis  LANCE-LUNGĂ,  un  membru  al  cetei  sale, 

•  RAGWYLE,  LENYL,  membri  ai  cetei  sale, 

•  ostaticul  său,  JON  SNOW,  cioara  venită  în  tabăra  sălbaticilor, 

•  NĂLUCĂ,  lupul  străvechi  al  lui  Jon,  alb  şi  tăcut, 

•  STYR,  Magnarul  Thennilor, 

•  JARL,  un  tânăr  năvălitor,  iubitul  lui  Val, 

•  GRIGG  ŢAPUL,  ERROK,  QUORT,  BODGER,  DEL,  BUBOI,  DAN 
CÂNEPĂ,  HENK  COIFUL,  LENN,  DEGET,  DEGETE -DE-PIATRĂ, 
năvălitori, 

•TORMUND,  Regele-Mied  de  la  Castelul  Afurisit,  zis  NĂPASTA 
URIAŞILOR,  MARE  ORATOR,  SUFLĂTORUL  CORNULUI  şi 
SPĂRGĂTORUL  DE  GHEAŢĂ,  precum  şi  PUMN  DE  FIER, 
BĂRBATUL  URSOAICELOR,  VORBITORUL  CU  ZEH  şi  TATĂL 
OŞTIRILOR,  căpetenie  a  unei  cete  de  război, 

•  fiii  săi,  TOREGG  CEL  ÎNALT,  TORWYRD  BLEGUL,  DORMUND 
şi  DRYN,  fiica  sa  MUNDA, 

•  [ORELL,  zis  ORELL  VULTURUL],  un  om-fiară  ucis  de  Jon  Snow  la 
Trecătoarea  Ţipătului, 

•  MAG  MARTUN  DOHWEG,  zis  MAG  CEL  PUTERNIC,  un  uriaş, 

•  VARMYR  zis  ŞASEPIEI,  un  om-fiară,  care  are  în  stăpânire  trei  lupi,  o 
pisică-nălucă  şi  un  urs  alb, 

•  PLÂNGĂTORUL,  un  năvălitor,  căpetenie  a  unei  cete  de  război, 

•  [ALFYN  CROWKILLER]  un  năvălitor,  ucis  de  Qhorin  Halfhand  de  la 
Rondul  de  Noapte, 

CRASTER  de  la  Fortăreaţa  lui  Craster,  care  nu  îngenunchează  în  faţa  nimănui, 

•  GILLY,  fiica  şi  soţia  lui,  însărcinată, 

•  DYAH,  FERNY,  NELLA,  trei  dintre  cele  nouăsprezece  soţii  ale  sale. 

MULŢUMIRI 


Dacă  nu  sunt  bine  lucrate  cărămizile,  zidul  se  prăbuşeşte. 

Ridic  aici  un  zid  teribil  de  mare,  aşa  că  am  nevoie  de  o  sumedenie  de  cărămizi. 
Din  fericire,  cunosc  o  mulţime  de  fabricanţi  de  cărămizi  şi  tot  felul  de  alţi  oameni 
utili. 

încă  o  dată,  mulţumirile  şi  recunoştinţa  mea  se  adresează  acelor  buni  prieteni 
care  au  avut  amabilitatea  de  a-mi  oferi  experienţa  lor  (uneori  până  şi  cărţile  lor)  şi 
mi-au  permis  astfel  să  pot  avea  cărămizi  frumoase  şi  solide  -  Arhimaesterului 
meu,  înţeleptul  Walker,  Primului  Constructor  Cari  Keim,  Melindei  Snodgrass, 
maestrul  meu  de  călărie. 

Şi  ca  întotdeauna,  lui  Parris. 

„Te  prinde  şi  nu-ţi  mai  dâ  drumul.  Sclipitoare!" 

ROBEfiT  JOPDAN 

„Iureşul  săbiilor  este  una  dintre  cărţile  acelea  pe  care  le  iei 
să  le  citeşti  înainte  de  culcare,  te  uiţi  la  un  moment  dat  la 
ceas  şi  brusc  s-a  făcut  ora  3  noaptea...  ar  mai  fi  timp  să 
citeşti  un  capitol..." 

Entertainment  Weekly 


Premiile  Locus  şi  Geffen 
Finalist  al  premiilor  Hugo  şi  Nebula 


Dintre  cei  cinci  rivali  pentru  putere,  unul  este  mort,  altul 
căzut  în  dizgraţie,  dar  războaiele  continuă  să  se  dezlănţuie 
cu  furie,  în  timp  ce  alianţele  se  fac  şi  se  desfac.  Jotfrey 
ocupă  Tronul  de  Fier,  stăpânitor  neliniştit  al  Celor  Şapte 
Regate,  duşmanul  său  cel  mai  înverşunat,  Lordul  Stannis,  e 
înfrânt  şi  dezonorat,  iar  tânărul  Robb  încă  domneşte  peste 
Nord  din  fortăreaţa  Riverrun.  între  timp,  Daenerys,  regina 
exilată  şi  stăpâna  ultimilor  trei  dragoni,  străbate  continentul 
scăldat  în  sânge.  în  vreme  ce  forţele  rivale  pun  la  cale 
înfruntarea  finală,  o  armată  de  creaturi  barbare  soseşte  de 
!a  capătul  lumii  civilizate,  însoţită  de  oastea  morţilor-vii,  ale 
căror  stârvuri  însufleţite  sunt  de  nestăvilit.  Nimeni  nu-şi  va 
găsi  odihna  până  când  Cele  Şapte  Regate  nu  vor  izbucni 
într-un  iureş  al  săbiilor. 

